(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΛΕ΄

Τετάρτη, 17 Απριλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Μ. Παπαδόπουλος, σελ.   
3. Ανακοινώνεται ότι τη συνεδρίαση παρακολουθούν μαθητές από το 1ο Δημοτικό Σχολείο Σκοπέλου, το 1ο Δημοτικό Σχολείο Σκοπέλου, το Εργαστήριο Ειδικής Επαγγελματικής Εκπαίδευσης Κω, το 4ο Δημοτικό Σχολείο Περάματος, το Πειραματικό Δημοτικό Σχολείο της Θεσσαλονίκης, το 2ο Γυμνάσιο Καλαβρύτων, το 1ο Γυμνάσιο Αμαλιάδας και από το Γυμνάσιο και Λύκειο Ραπτόπουλου Ευρυτανίας , σελ.   
4. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την Έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτή, σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Υποδομών και Μεταφορών, με θέμα: «Στον αέρα το Τμήμα Νεάπολη - Άγιος Νικόλαος του ΒΟΑΚ», σελ.   
 β) Προς τον Υπουργό Κλιματικής Κρίσης και Πολιτικής Προστασίας με θέμα: «Καθυστέρηση στις αποζημιώσεις των πληγέντων από την καταστροφική πυρκαγιά της 21ης Αυγούστου 2023 στις Δημοτικές Κοινότητες Διαλεχτό, Αβραμυλιά και Ξεριά του Δήμου Νέστου και Μυρτόφυτο του Δήμου Παγγαίου της Π.Ε. Καβάλας», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Οι Υπουργοί Περιβάλλοντος και Ενέργειας, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Υποδομών και Μεταφορών, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, καθώς και οι Αναπληρωτές Υπουργοί Εθνικής Οικονομίας και Οικονομικών, Εσωτερικών και Παιδείας, Θρησκευμάτων και Αθλητισμού κατέθεσαν στις 15.4.2024 σχέδιο νόμου: «Ρυθμίσεις για την αντιμετώπιση των πολυεπίπεδων επιπτώσεων της κλιματικής αλλαγής στους τομείς: α) της διαχείρισης υδάτων, β) της διαχείρισης και προστασίας των δασών, γ) της αστικής ανθεκτικότητας και πολιτικής, δ) της καταπολέμησης της αυθαίρετης δόμησης, ε) της ενεργειακής ασφάλειας», σελ.   
2. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Πολιτισμού: «Μέτρα για τη διαφύλαξη και την ανάδειξη της άυλης πολιτιστικής κληρονομιάς, την προστασία και ενίσχυση του ελληνόφωνου τραγουδιού και τον ηχογραφημάτων νέων δημιουργών ή καλλιτεχνών, καθώς και την προστασία και διάχυση της ελληνικής γλώσσας στο πλαίσιο της διαφύλαξης και ανάδειξης της άυλης πολιτιστικής κληρονομιάς ? Ρυθμίσεις για τον εκσυγχρονισμό της εμπορικής πολιτικής του Οργανισμού Διαχείρισης και Ανάπτυξης Πολιτιστικών Πόρων και λοιπές διατάξεις του Υπουργείου Πολιτισμού», σελ.   
3. Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Εθνικής Οικονομίας και Οικονομικών «Κώδικας φορολογικής διαδικασίας και άλλες διατάξεις-Συνταξιοδοτική διάταξη», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΠΟΥΡΑΣ Α. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί των επικαίρων ερωτήσεων:  
 ΒΑΤΣΙΝΑ Ε. , σελ.   
 ΛΑΖΑΡΙΔΗΣ Μ. , σελ.   
 ΜΕΤΑΞΑΣ Κ. , σελ.   
 ΣΠΥΡΙΔΑΚΗ Α. , σελ.   
 ΤΑΧΙΑΟΣ Ν. , σελ.   
 ΤΡΙΑΝΤΟΠΟΥΛΟΣ Χ. , σελ.   
  
Γ. Επί του σχεδίου νόμου του Υπουργείου Πολιτισμού:  
 ΑΚΡΙΤΑ Έ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΒΕΤΤΑ Κ. , σελ.   
 ΓΙΑΤΣΙΟΣ Ι. , σελ.   
 ΓΙΩΡΓΟΣ Ι. , σελ.   
 ΓΡΗΓΟΡΑΚΟΥ Π. , σελ.   
 ΔΕΛΗΚΑΡΗ Α. , σελ.   
 ΔΕΛΗΣ Ι. , σελ.   
 ΔΗΜΟΣΧΑΚΗΣ Α. , σελ.   
 ΔΙΓΕΝΗ Α. , σελ.   
 ΔΟΥΔΩΝΗΣ Π. , σελ.   
 ΗΛΙΟΠΟΥΛΟΣ Α. , σελ.   
 ΚΑΒΒΑΔΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΠΠΑΤΟΣ Π. , σελ.   
 ΚΑΦΟΥΡΟΣ Μ. , σελ.   
 ΚΕΛΛΑΣ Χ. , σελ.   
 ΚΕΦΑΛΑ Γ. , σελ.   
 ΚΕΦΑΛΟΓΙΑΝΝΗ Ό. , σελ.   
 ΚΟΝΤΗΣ Ι. , σελ.   
 ΚΟΝΤΟΤΟΛΗ Μ. , σελ.   
 ΚΟΥΛΚΟΥΔΙΝΑΣ Σ. , σελ.   
 ΚΟΥΡΟΥΠΑΚΗ Α. , σελ.   
 ΚΤΙΣΤΑΚΗΣ Ε. , σελ.   
 ΛΑΖΑΡΙΔΗΣ Μ. , σελ.   
 ΜΑΚΡΗ Ζ. , σελ.   
 ΜΑΛΑΜΑ Κ. , σελ.   
 ΜΑΝΤΖΟΣ Δ. , σελ.   
 ΜΕΝΔΩΝΗ Σ. , σελ.   
 ΜΠΑΡΤΖΩΚΑΣ Α. , σελ.   
 ΠΑΡΑΣΤΑΤΙΔΗΣ Σ. , σελ.   
 ΠΑΦΙΛΗΣ Α. , σελ.   
 ΡΑΠΤΗ Ζ. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΤΖΟΥΦΗ Μ. , σελ.   
 ΤΣΙΡΩΝΗΣ Σ. , σελ.   
 ΧΗΤΑΣ Κ. , σελ.   
 ΧΡΗΣΤΙΔΗΣ Π. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΛΕ΄

Τετάρτη 17 Απριλίου 2024

Αθήνα, σήμερα στις 17 Απριλίου 2024, ημέρα Τετάρτη και ώρα 9.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσεις τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Σπυρίδωνα Κουλκουδίνα, Βουλευτή Πιερίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα, Τετάρτη 17 Απριλίου του 2024, θα συζητηθούν οι εξής επίκαιρες ερωτήσεις:

Η με αριθμό 944/8-4-2024 επίκαιρη ερώτηση, η οποία θα απαντηθεί από τον Υφυπουργό Υποδομών και Μεταφορών κ. Νικόλαο Ταχιάο.

Και οι με αριθμό 952/9-4-2024, 974/15-4-2024 και 975/15-4-2024 επίκαιρες ερωτήσεις, που θα απαντηθούν από τον Υφυπουργό Κλιματικής Κρίσης και Πολιτικής Προστασίας κ. Χρήστο Τριαντόπουλο.

Θα ξεκινήσουμε με τη δεύτερη με αριθμό 944/8-4-2024 επίκαιρη ερώτηση πρώτου κύκλου της Βουλευτού Λασιθίου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αικατερίνης Σπυριδάκη προς τον Υπουργό Υποδομών και Μεταφορών, με θέμα: «Στον αέρα το τμήμα Νεάπολη - Άγιος Νικόλαος του ΒΟΑΚ».

Ορίστε, κυρία Σπυριδάκη, έχετε τον λόγο για την πρωτολογία σας.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υπουργέ, ευχαριστώ που είστε σήμερα εδώ να μου απαντήσετε.

Βρισκόμαστε πεντακόσιες ενενήντα μέρες μετά τη συμβασιοποίηση του υπό συζήτηση έργου και επιτρέψτε μου να κάνω μια σύντομη ανασκόπηση.

Στις 25 Ιανουαρίου του 2023 ο Πρωθυπουργός Κυριάκος Μητσοτάκης έρχεται στο Λασίθι, κόβει την κορδέλα και εγκαινιάζει το έργο, ενημερώνοντάς μας ότι ξεκινάνε οι εργασίες για το τμήμα αυτό του ΒΟΑΚ και δεσμευόμενος ότι θα ολοκληρωθεί σύντομα. Τέσσερις μήνες μετά την υπογραφή της σύμβασης, μάς ανακοινώνετε την έναρξη του έργου. Δεσμεύεστε, δηλαδή, τόσο από τα δικά σας λεγόμενα, όσο και από τα χρονικά περιθώρια του Ταμείου Ανάκαμψης και Ανθεκτικότητας.

Πάμε, όμως, να δούμε τι έγινε ακριβώς μετά την γιορτή των εγκαινίων. Στις 5 Μαΐου του 2023 η ανάδοχος εταιρεία ζητάει την πρώτη παράταση της πρώτης τμηματικής έως τις 31 Οκτωβρίου του 2023. Αιτιολογία ήταν η μη ολοκλήρωση της έγκρισης του συνόλου των απαιτούμενων συνοδών μελετών. Μας διαβεβαιώνει, βέβαια, ότι μια τέτοια παράταση δεν θα βγάλει εκτός χρονοδιαγράμματος ολόκληρο το έργο. Η εγκριτική δίνεται στις 9 Ιουνίου και με -ας το πούμε- διορατικότητα, έρχεστε στις 31 Αυγούστου ζητάτε αναθεώρηση στο Ταμείο Ανάκαμψης και Ανθεκτικότητας, χωρίς να μάθουμε ποτέ τι έγινε γι’ αυτό το κομμάτι του έργου, αν μπήκαν, βγήκαν, αν ζητήσατε παράταση. Θεωρούμε ότι ζητήσατε παράταση.

Επομένως, ζητάτε δεύτερη παράταση, χωρίς να την έχει ζητήσει καν ο ανάδοχος.

Στις 12 Οκτωβρίου του 2023, η ανάδοχος εταιρεία ζητάει εκ νέου παράταση της πρώτης τμηματικής έως τις 8 Φεβρουαρίου του 2023 και 13 Δεκεμβρίου του 2023, βγαίνει η εγκριτική απόφαση.

Ερχόμαστε τώρα 11 Μαρτίου με την τελευταία απόφασή σας, στην οποία ζητάτε για τρίτη φορά παράταση του έργου, στο σύνολό του αυτή τη φορά, με ένα νέο χρονοδιάγραμμα υλοποίησης.

Έχετε αναιρέσει, λοιπόν, τον αρχικό σχεδιασμό σας τρεις φορές και μας λέτε ότι το έργο θα υλοποιηθεί στην ώρα του. Αυτό, κατά τη δική μου κρίση, αντιτίθεται ακόμα και στους κανόνες της μηχανικής. Πώς γίνεται τον Σεπτέμβριο του 2022 με την υπογραφή του έργου να χρειάζονται τριάντα έξι μήνες για να υλοποιηθεί αυτό το έργο και τώρα, χωρίς ιδιαίτερες εξελίξεις, να είναι αρκετοί δεκαέξι μήνες; Άρα ή είχατε κάνει λάθος χρονοδιάγραμμα εξαρχής ή απλά μας κοροϊδεύετε.

Με βάση τα παραπάνω, κύριε Υπουργέ, σας ρωτώ: Γιατί καθυστέρησε το έργο; Ποιοι είναι οι υπεύθυνοι γι’ αυτές τις καθυστερήσεις; Τι έκανε το Υπουργείο για να τις αποφύγει σε ένα τόσο κρίσιμο έργο και ένα ευαίσθητο χρηματοδοτικό εργαλείο όπως το Ταμείο Ανάκαμψης και Ανθεκτικότητας; Τι ποσοστό απορρόφησης των κονδυλίων από το Ταμείο Ανάκαμψης και Ανθεκτικότητας έχουμε αυτή τη στιγμή ώστε να μπορούμε να δούμε την εξέλιξη του έργου; Τι ακριβώς ζητήσατε στην τροποποίηση και ποιο είναι το χρονοδιάγραμμα υλοποίησης;

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):**  Κι εγώ σας ευχαριστώ.

Τον λόγο τώρα έχει ο Υφυπουργός Υποδομών και Μεταφορών κ. Ταχιάος.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Καταλαβαίνω την ανησυχία σας και νομίζω ότι είναι εύλογη, διότι προφανές είναι ότι όταν έχει να εγκατασταθεί ένα εργοτάξιο θέλεις να το δεις να είναι σε διαρκή κίνηση.

Αυτό, βεβαίως, δεν είχε επιτευχθεί στο έργο του Νεάπολη - Άγιος Νικόλαος και ο λόγος είναι πολύ απλός και έχει να κάνει με κάποια θεμελιακά χαρακτηριστικά που γενικώς έχουν τα έργα στην Ελλάδα, τα οποία η αλήθεια είναι ότι διαχρονικά δεν έχει μπορέσει ούτε το Υπουργείο Υποδομών ούτε κάποιο άλλο Υπουργείο να αντιμετωπίσει. Κυρίως αυτά αφορούν το ζήτημα των απαλλοτριώσεων. Το πρώτο ερώτημα που τίθεται πάντοτε είναι: Δημοπρατούμε ένα έργο στο οποίο έχουν ολοκληρωθεί οι απαλλοτριώσεις ή ένα έργο με εκκρεμείς απαλλοτριώσεις.

Στην προκειμένη περίπτωση επελέγη η δεύτερη λύση και νομίζω ότι ήταν μια ορθή λύση, διότι προφανώς θα έπρεπε να δεσμευτούν και οι πιστώσεις του Ταμείου Ανάκαμψης οι οποίες έχουν δεσμευτεί και οι οποίες ξέρετε ότι χρηματοδοτούν το συγκεκριμένο έργο.

Η ιστορία των απαλλοτριώσεων δεν είναι μία ιστορία η οποία τρέχει πάρα πολύ εύκολα. Ξέρετε πολύ καλά ότι χρειάζεται εμπλοκή δικαστηρίων, χρειάζεται η αποδοχή των τοπικών κοινωνιών που δεν είναι πάντοτε δεδομένη. Αυτά είναι προβλήματα τα οποία αντιμετωπίζουμε στο Νεάπολη - Άγιος Νικόλαος. Αυτός είναι και ο λόγος των καθυστερήσεων. Θα μου πείτε, μα δεν έχουν παραταθεί οι προθεσμίες; Βεβαίως. Όμως τι παρατάθηκε; Παρατάθηκαν οι χρηματικές προθεσμίες. Η οριστική προθεσμία του έργου δεν έχει παραταθεί επί του παρόντος.

Έχουμε τη δέσμευση του αναδόχου ότι θα απορροφήσει το σύνολο των καθυστερήσεων και ήδη ξεκινούν οι εργασίες. Γιατί ξεκινούν οι εργασίες; Διότι για να προχωρήσει το συγκεκριμένο έργο έγιναν τέσσερις κτηματολογικοί πίνακες. Πρέπει να ξέρετε ότι οι ιδιοκτησίες ομαδοποιούνται σε πίνακες των τριακοσίων. Έχουν γίνει τέσσερις πίνακες. Έχουν δικαστεί και οι τέσσερις δίκες. Έχουν επανακατατεθεί τα λεφτά και έχει δημοσιευθεί στο ΦΕΚ πολύ πρόσφατα ο πίνακας και η απόδοση των απαλλοτριώσεων των ποσών που αφορούν σε κάποια πολύ συγκεκριμένη περιοχή, σε κάποιες συγκεκριμένες χιλιομετρικές θέσεις στις οποίες ευθύς αμέσως θα αναπτυχθεί το εργοτάξιο. Σας επαναλαμβάνω ότι η υπόσχεση που έχουμε είναι ότι ο εργολάβος θα τρέξει τον χρόνο για να μπορέσει να απορροφήσει καθυστερήσεις οι οποίες όντως έχουν σημειωθεί και θα προτιμούσαμε να μην έχουν σημειωθεί.

Τώρα σε ό,τι αφορά τα ορόσημα του Ταμείου Ανάκαμψης. Αυτό το οποίο έχει αλλάξει είναι τα ορόσημα, δηλαδή οι δεσμεύσεις οι οποίες υπήρχαν για το συγκεκριμένο έργο. Αυτό είναι μια τεχνική διαδικασία την οποία κάνει η ΕΥΣΤΑ. Δεν έχει εξαιρεθεί από το Ταμείο Ανάκαμψης το έργο. Το έργο προχωράει κανονικά. Είναι ένα έργο στο οποίο έχουμε δεσμευτεί απέναντι στο Ταμείο Ανάκαμψης ότι μέχρι το τέλος του 2025 θα έχουμε απορροφήσει το σύνολο των ποσών. Θα προχωρήσουμε το έργο. Στην αρχική προθεσμία των 36 μηνών, ξέρετε, υπήρχε και η εκπόνηση των μελετών μέσα. Δεν ήταν μόνο οι κατασκευαστικές εργασίες.

Πρέπει να είναι ξεκάθαρο ότι δεν θα επιτρέψουμε σε καμμία περίπτωση να διακυβευτούν οι πόροι του Ταμείου Ανάκαμψης οι οποίοι έχουν δεσμευτεί για το συγκεκριμένο έργο. Θα το προχωρήσουμε με τους ρυθμούς τους οποίους πρέπει να προχωρήσουμε, με χρονοδιάγραμμα πάντα αυτό το οποίο έχουμε μέχρι σήμερα εγκρίνει.

Άλλωστε, πρέπει να το ξεκαθαρίσουμε ότι για την Κυβέρνησή μας ο ΒΟΑΚ, ο οποίος έχει χωριστεί σε τρία διαφορετικά τμήματα, σε τρεις διαφορετικές εργολαβίες, μάλιστα με διαφορετικά χαρακτηριστικά, είναι ένα έργο το οποίο αποτελεί πρώτη προτεραιότητα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υφυπουργό.

Τον λόγο τώρα έχει η κ. Σπυριδάκη για τη δευτερολογία της.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Σας ευχαριστώ πολύ, κύριε Υφυπουργέ, για την απάντησή σας.

Αντιλαμβανόμαστε όλοι ότι οι απαλλοτριώσεις δεν είναι ένα φυσικό φαινόμενο, δεν είναι κάτι που ήρθε από το πουθενά. Οφείλατε να το έχετε προβλέψει, να το έχετε σχεδιάσει, έτσι ώστε να μην κολλήσει το έργο. Γιατί πάντα οι απαλλοτριώσεις δεν είναι μια δικαιολογία. Υποδηλώνουν κι έναν κακό σχεδιασμό. Δεδομένου ότι το έργο μπήκε στο Ταμείο Ανάκαμψης και Ανθεκτικότητας τον Δεκέμβριο του 2021 από τον τότε Υφυπουργό Οικονομικών υπήρχε αρκετό διάστημα ώστε να μεριμνήσουμε γι’ αυτές τις απαλλοτριώσεις. Ήσασταν ήδη τότε δυόμισι χρόνια κυβέρνηση και ήταν προεκλογικά το 2019, για εσάς, από τα έργα που θα ολοκληρώνονταν στην τότε θητεία σας.

Άρα, έρχομαι αυτή τη στιγμή να σας ρωτήσω κάποια πράγματα αναφορικά με αυτό το κομμάτι των απαλλοτριώσεων. Δεν μπορώ να φανταστώ ότι ξαφνικά με την υπογραφή της σύμβασης έπεσε μεγάλο βάρος στις πλάτες σας για να το υλοποιήσετε αυτό. Είπατε ότι πιστεύετε ότι ήταν σωστή η ένταξη ενός έργου το οποίο δεν έχει ολοκληρώσει τις απαλλοτριώσεις με αυτή τη διαδικασία. Αυτό δεν ήταν λίγο ριψοκίνδυνο για να είμαστε συνεπείς στα όρια;

Μας λέτε, λοιπόν, ότι γι’ αυτές τις πεντακόσιες ενενήντα μέρες φταίνε οι απαλλοτριώσεις. Να φανταστώ, όμως, δεν το λέτε στο πλαίσιο της αυτοκριτικής για τις μόνιμες αδυναμίες της διοίκησης. Γιατί αυτό καταλαβαίνω εγώ από αυτά που λέτε σήμερα. Όμως πού ακριβώς ευθύνονται οι απαλλοτριώσεις και για ποιο πράγμα; Ποιανού ευθύνη είναι η ορθή, σύντομη και αποτελεσματική επίλυση των απαλλοτριώσεων; Δεν είναι δική σας; Δεν είναι του δημοσίου; Δεν είναι της επιτροπής του Υπουργείου σας;

Για να το δούμε, όμως, αυτό θα πρέπει να ξέρουμε ακριβώς πώς είχατε προϋπολογίσει στο πρόσθετο χρονοδιάγραμμα τη διάρκεια που θα σας έπαιρναν οι απαλλοτριώσεις. Οι απαλλοτριώσεις, λοιπόν, είχαν κηρυχθεί στις 24 Δεκεμβρίου του 2021. Τα κτηματολογικά στοιχεία ολοκληρώθηκαν έξι μήνες και μόλις τρεις μέρες πριν τη λήξη της προθεσμίας. Πού οφείλεται αυτή η καθυστέρηση; Ποιος φταίει γι’ αυτή; Τον Αύγουστο του 2022 οι ιδιοκτήτες ζητάνε να διορθώσουμε αυτά τα στοιχεία, τα λάθος καταγεγραμμένα κτηματολογικά στοιχεία. Ποιος φταίει για τα λάθος καταγεγραμμένα κτηματολογικά στοιχεία; Επί μήνες και παρά τις εκκλήσεις της αρμόδιας επιτροπής του Υπουργείου, όχι μόνο δεν έπραξε τίποτα, αλλά αποφάσισε ότι η αυτοψία του ανεξάρτητου πιστοποιημένου εκτιμητή είναι σύννομη και οι μελέτες εγκρίθηκαν στις 6 Δεκεμβρίου 2022. Κι αυτόν τον εκτιμητή που έβγαλε λάθος εκτιμήσεις τον πληρώσαμε και μάλιστα αδρά.

Στις 31 Ιανουαρίου 2023 και στις 3 Απριλίου 2023 οι ιδιοκτήτες ειδοποιούν εγγράφως το Υπουργείο για πολλά από τα ακίνητα για τα οποία δεν έχει γίνει εγγραφή απαλλοτρίωσης και δεν μπορούν έτσι να προχωρήσουν οι δίκες. Ποιανού ευθύνη είναι αυτή η παράλειψη;

Τον Ιούνιο του 2023, λοιπόν, δίνεται εντολή από την αρμόδια υπηρεσία του Υπουργείου να κάνει αυτοψίες, οι όποιες όχι μόνο επιβεβαιώνουν αυτά που λένε οι ιδιοκτήτες, αλλά προσθέτουν και άλλα στοιχεία τα οποία δεν είχαν συμπεριληφθεί. Ποιος φταίει γι’ αυτήν την καθυστέρηση; Καταλήγουμε, λοιπόν, στην ύπαρξη μιας αποζημίωσης βασισμένης σε λανθασμένα και ελλιπή στοιχεία και μιας ορθής και επιλέγετε να προχωρήσετε με τα λανθασμένα στοιχεία. Ποιος ευθύνεται για αυτή την έξτρα και την επιπλέον καθυστέρηση;

Κύριε Υφυπουργέ, σε κάθε στάδιο της διαδικασίας των απαλλοτριώσεων βλέπουμε μία ευθύνη δική σας. Οι υπηρεσίες είναι υποστελεχωμένες και αυτό είναι ευθύνη της Κυβέρνησης. Σίγουρα δεν φταίνε οι πολίτες. Γιατί οι πολίτες έτρεξαν σωστά να διορθώσουν τα κτηματολογικά τους στοιχεία με δική τους δαπάνη και δικό τους χρόνο. Και να μην ξεχνάμε ότι τις αναβολές των δικαστηρίων, με την αφορμή της απεργίας των δικηγόρων, τις ζήτησε το ίδιο το δημόσιο.

Για την Κυβέρνηση, απ’ ό,τι καταλαβαίνω και απ’ ό,τι βλέπω τουλάχιστον στους μήνες που βρίσκομαι μέσα στο Κοινοβούλιο, πάντα φταίει κάποιος εξωτερικός παράγοντας ή θα είναι ανθρώπινο λάθος ή θα είναι ακραία καιρικά φαινόμενα, ποτέ όμως δεν φταίει η προχειρότητα και ο κακός σχεδιασμός.

Αναφέρεστε στις απαλλοτριώσεις γενικά λες και φταίνε οι δικαστές ή οι ιδιοκτήτες. Αυτό να ξέρετε δημιουργεί ένα είδος κοινωνικού αυτοματισμού σε μας στο Λασίθι καθημερινά μεταξύ πολιτών και ιδιοκτητών. Οι μόνοι που δεν φταίνε αυτή τη στιγμή είναι ιδιοκτήτες και οι πολίτες. Γιατί οι ιδιοκτήτες έκαναν τα πάντα για να σας βοηθήσουν να διορθώσετε και τους πίνακες, τους λανθασμένους πίνακες που πριν αναφέρατε.

Ο νόμος και η Ευρωπαϊκή Σύμβαση Δικαιωμάτων του Ανθρώπου μας λέει να αντιμετωπίζουμε τους πολίτες με δικαιοσύνη. Στο κομμάτι των απαλλοτριώσεων, λοιπόν, πού ακριβώς βρίσκεται η δικαιοσύνη όταν ακίνητα πεντακοσίων τετραγωνικών είχαν καταγραφεί ως πενήντα και ο ιδιοκτήτης έπρεπε να είναι εντάξει με το ποσό των 16,5 χιλιάδων, όταν κτήρια υπήρχαν τριώροφα και είχαν καταστραφεί έως ενός ορόφου;

Για εσάς, κύριε Υφυπουργέ, και για την Κυβέρνησή σας, ο ΒΟΑΚ είναι ένας στόχος υλοποίησης του Υπουργείου. Για εμάς, όμως, είναι κάτι πολύ πιο σημαντικό στο Λασίθι. Είναι η υγεία μας, δεδομένης της υποστελέχωσης των νοσοκομείων, είναι η τουριστική μας ανάπτυξη, δεδομένου ότι από αυτόν τον δρόμο πρέπει να περάσουν οι επισκέπτες για να γεμίσουν είκοσι οκτώ χιλιάδες κλίνες, είναι η αγροτική μας οικονομία, γιατί από αυτό το σημείο, από αυτόν τον δρόμο περνάνε καθημερινά εβδομήντα πέντε με ογδόντα νταλίκες με κηπευτικά βάρους είκοσι έως είκοσι πέντε τόνων.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ολοκληρώνω, κύριε Πρόεδρε.

Σας έχω φέρει και κάποιες φωτογραφίες για να δείτε το στένεμα του δρόμου σε έκταση τριών χιλιομέτρων και αν σε αυτόν τον δρόμο έχει κίνηση -όπως έχει τώρα, που πάνε σημειωτόν τα οχήματα- ένα όχημα του ΕΚΑΒ δεν μπορεί να περάσει.

Σας ρωτώ, λοιπόν, τι γίνεται με την προαίρεση της παλαιάς εθνικής οδού; Δεδομένου, λοιπόν, ότι έχουμε καταλήξει ότι για εσάς φταίνε οι απαλλοτριώσεις και για εμάς η καθυστέρηση των απαλλοτριώσεων είναι δική σας ευθύνη, σας ρωτώ: Δεσμεύεστε ότι το έργο θα υλοποιηθεί τον Σεπτέμβριο του ΄25; Γιατί αυτήν τη στιγμή εύχομαι να μην βρεθούμε σε αυτήν την Αίθουσα το 2025 και να συζητάμε ξανά σε ποιο χρηματοδοτικό εργαλείο θα μπει αυτό το έργο.

Σας ακούω συχνά να μιλάτε για λαϊκισμό, αλλά αν λαϊκισμός είναι αυτό που θέλει να ακούσει ο πολίτης, ο πολίτης του Λασιθίου θέλει να ακούσει ότι αυτό το έργο θα ολοκληρωθεί τώρα.

Σας ευχαριστώ πολύ.

(Στο σημείο αυτό η Βουλευτής κ. Αικατερίνη (Κατερίνα) Σπυριδάκη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δική σας απάντηση.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Δεν ξέρωγιατίείχατεαυτήν την αποστροφή για τον λαϊκισμό. Δεν μου έδωσε σε καμμία περίπτωση την εντύπωση η αγόρευσή σας ότι έχετε αυτά τα χαρακτηριστικά. Αυτή την αποστροφή την είχα επιφυλάξει στην προηγούμενη ερώτηση που έγινε πριν από δύο μέρες για το θέμα, γιατί ήταν εντελώς διαφορετική η προσέγγιση.

Επιτρέψτε μου να πω ότι συμμερίζομαι απολύτως τις ανησυχίες σας για τον ΒΟΑΚ. Μάλιστα έχω επισκεφθεί το συγκεκριμένο έργο και το εργοτάξιο που είχε στηθεί και ξέρω πολύ καλά και τη χάραξη του. Ξέρω πολύ καλά και τις αντικειμενικές δυσκολίες οι οποίες μπορεί να υπάρξουν. Έχω την αίσθηση ότι ναι, όντως, ο Σεπτέμβριος του ΄25 δεν είναι το χρονικό εκείνο διάστημα στο οποίο βλέπω ότι είναι ορατή η περαίωση του έργου. Σίγουρα, όμως, είναι δυνατή η περαίωση του έργου μέσα στα όρια που το χρηματοδοτικό εργαλείο -που λέγεται Ταμείο Ανάκαμψης- μπορεί να υποστηρίξει.

Όσον αφορά τις απαλλοτριώσεις, οι απαλλοτριώσεις είναι ένα ζήτημα στο οποίο θα έλεγα ότι την ερώτηση σας καλύτερα θα έπρεπε να την απευθύνετε στο Υπουργείο Δικαιοσύνης και αυτό με ερωτηματικά, διότι στις απαλλοτριώσεις υπάρχει ένα μεγάλο ζήτημα που έχει να κάνει και με το εμπράγματο δίκαιο και με το πώς αντιμετωπίζονται οι απαλλοτριώσεις στα ελληνικά δικαστήρια. Δεν εξαρτάται ο χρόνος των απαλλοτριώσεων από τη διοίκηση. Βεβαίως στη διοίκηση μπορούν να παρεισφρήσουν σε κάποιες περιπτώσεις, να εμφιλοχωρήσουν σφάλματα τα οποία να δημιουργήσουν καθυστερήσεις.

Προσέξτε, όμως, μιλήσατε για λανθασμένες εκτιμήσεις. Για παράδειγμα, ο εκτιμητής δεν έρχεται να συντάξει τους χρηματολογικούς πίνακες. Τους χρηματολογικούς πίνακες τους κάνει άλλος. Ο εκτιμητής έρχεται να βγάλει τις τιμές. Στις τιμές δεν υπήρξε οποιοδήποτε πρόβλημα. Στη διαδικασία του άρθρου 7α, με την οποία έγινε και η πρώτη παρακατάθεση, δεν υπήρξε θέμα για τις τιμές και εννοώ στα δικαστήρια. Υπήρξε θέμα, όμως, προφανώς μεταξύ των κατοίκων. Δεν κρύβω ότι ξέρω ότι έχουν κατέβει από μεγάλη απόσταση στην περιοχή δικηγόροι, οι οποίοι φορτίζουν το κλίμα, οι οποίοι υπόσχονται στους κατοίκους τους λαγούς με πετραχήλια. Το καταλαβαίνω, σέβομαι την ιδιοκτησία, σέβομαι την αντίληψη που ο καθένας έχει για την ιδιοκτησία του, αλλά στην προκειμένη περίπτωση ξέρω ότι υπάρχουν κάποιες προσπάθειες νομικής εμπλοκής, της δικαστικής εμπλοκής, από δικηγόρους των οποίων αυτό είναι το αντικείμενο της απασχόλησης.

Μεγάλες καθυστερήσεις στις απαλλοτριώσεις -γιατί και αυτά με τους χρηματολογικούς πίνακες στη φάση της αναγνώρισης μπορούν να διορθωθούν και ό,τι προβλήματα υπάρχουν στους χρηματολογικούς πίνακες, πιθανώς σε ό,τι αφορά τις ιδιοκτησίες- έχουμε γιατί το εμπράγματο δίκαιο προέβλεπε ότι όπου υπάρχει λειτουργούν κτηματολογικό γραφείο εκεί θα πρέπει η μεταγραφή της πράξης κήρυξης απαλλοτρίωσης να γίνει στις μερίδες της κάθε ιδιοκτησίας. Ήρθαμε νομίζω τον Οκτώβριο ή τον Σεπτέμβριο -δεν θυμάμαι ακριβώς- αλλάξαμε τον νόμο σε συνεννόηση με το Κτηματολόγιο και επιτρέψαμε να ακολουθείται η ίδια διαδικασία που μέχρι σήμερα ακολουθούσαν τα υποθηκοφυλακεία, δηλαδή με την παρέλευση δεκαημέρου να μπορεί να είναι δυνατόν να προχωρήσει η διαδικασία. Διότι στο Κτηματολόγιο για να προχωρήσει αυτή η διαδικασία και να γραφούν στις μερίδες των ιδιοκτητών οι απαλλοτριώσεις, ήταν μια μακρά διαδικασία. Με αυτόν τον τρόπο, η δική μας Κυβέρνηση και η δική μας πολιτική ηγεσία ξεπέρασε τις μεγάλες καθυστερήσεις που είχαμε στις μεταγραφές στο κτηματολογικό γραφείο του Αγίου Νικολάου.

Από εκεί και πέρα ξέρετε ότι υπήρξαν μεγάλες καθυστερήσεις στα δικαστήρια και πολλές αναβολές. Δεν είναι το δημόσιο που έχει την ευθύνη. Όταν έρχεται ο Δικηγορικός Σύλλογος και λέει ότι κάνουμε αποχή από τις δίκες αρμοδιότητας ευθύνης δημοσίου είναι προφανές ότι υπάρχει πρόβλημα και είναι προφανές ότι είναι στοχευμένη και στοχεύει ακριβώς τις δίκες αυτές που αφορούν στις απαλλοτριώσεις του συγκεκριμένου έργου. Υπάρχει αυτή η αντιμετώπιση στην περιοχή. Υπήρχε μέχρι σήμερα στο Λασίθι, στο Ηράκλειο. Ξέρουμε ότι γίνονται απεργίες, οι οποίες γίνονται επ’ αυτού, γι’ αυτόν τον λόγο, γιατί ακριβώς θέλουν να πυροδοτήσουν διεκδικήσεις των κατοίκων σε ό,τι αφορά τις αξίες γης.

Κοιτάξτε, το να γίνει ένα έργο, όπως ο ΒΟΑΚ, πραγματικά δεν είναι μια εύκολη υπόθεση. Είναι μια δύσκολη υπόθεση, γιατί περνάει μέσα από περιοχές που έχουν αναπτυχθεί, μέσα από περιοχές που οι κάτοικοι ορθώς θεωρούν ότι υπάρχουν υψηλές αξίες γης. Είναι ένα έργο στο οποίο -το έχω πει και στην προηγούμενη ερώτηση που απάντησα πριν από δύο ημέρες- θα πρέπει και οι τοπικές κοινωνίες και τα πολιτικά κόμματα -ευτυχώς εσείς δεν έχετε δώσει διαφορετικά δείγματα- να συναινέσουν, ώστε να μπορέσει η τοπική κοινωνία να αποδεχθεί ότι το έργο αυτό γίνεται για την ασφάλειά της, γίνεται ακριβώς για να μπορέσουν να εξυπηρετηθούν οι κάτοικοι με τον τρόπο που εσείς περιγράψατε και όχι επειδή κάποιος θέλει να πάει να καταστρατήγηση τα εμπράγματα δικαιώματα στη γη στην οποία ζούμε.

Νομίζω ότι η ερώτησή σας μου δίνει μια αφορμή να το τονίσω αυτό και σε κάθε βήμα να διαβεβαιώσω ότι τα πράγματα στον ΒΟΑΚ θα πάνε όπως έχουν σχεδιαστεί.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Στις επόμενες τρεις επίκαιρες ερωτήσεις θα απαντήσει ο Υφυπουργός Κλιματικής Κρίσης και Πολιτικής Προστασίας κ. Χρήστος Τριαντόπουλος.

Ξεκινάμε με την πρώτη με αριθμό 952/9-4-2024 επίκαιρη ερώτηση πρώτου κύκλου του Βουλευτή Καβάλας της Κοινοβουλευτικής Ομάδας «Νέα Δημοκρατία» κ. Μακάριου Λαζαρίδη προς τον Υπουργό Κλιματικής Κρίσης και Πολιτικής Προστασίας, με θέμα: «Καθυστέρηση στις αποζημιώσεις των πληγέντων από την καταστροφική πυρκαγιά της 21ης Αυγούστου 2023 στις Δημοτικές Κοινότητες Διαλεχτό, Αβραμυλιά και Ξεριά του Δήμου Νέστου και Μυρτόφυτο του Δήμου Παγγαίου της ΠΕ Καβάλας».

Ορίστε, κύριε Λαζαρίδη, έχετε τον λόγο για την πρωτολογία σας.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κατ’ αρχάς θα ήθελα να σας ευχαριστήσω και εσάς για την ταχύτητα με την οποία ανταποκρίνεστε στην επίκαιρη ερώτησή μου.

Το καλοκαίρι του 2023, όπως γνωρίζετε πάρα πολύ καλά -και το γνωρίζετε από πρώτο χέρι- η πατρίδα μας δέχτηκε την «επίθεση» της πύρινης λαίλαπας, προκαλώντας ανυπολόγιστη περιβαλλοντική ζημιά και φυσικά οικονομική ζημιά στους πολίτες. Μεταξύ των περιοχών που επλήγησαν τον περασμένο Αύγουστο ήταν και τέσσερις δημοτικές κοινότητες της περιφερειακής ενότητας Καβάλας. Οι κοινότητες Διαλεκτού, Αβραμηλιάς και Ξεριά του Δήμου Νέστου και η Κοινότητα Μυρτοφύτου του Δήμου Παγγαίου στις οποίες προκλήθηκαν πολλές και σημαντικές ζημιές. Το γνωρίζετε πολύ καλά το θέμα, κύριε Υπουργέ, άλλωστε το έχουμε συζητήσει εκτενώς κατ’ επανάληψη.

Οι συνέπειες που άφησε πίσω της η πύρινη λαίλαπα -όπως σας είπα- ήταν τεράστιες. Εκτός από τις ζημιές που προκλήθηκαν στις παραγωγές, σημειώθηκαν και πολύ μεγάλες καταστροφές σε ό,τι αφορά τις εγκαταστάσεις, λόγου χάρη σε μαντριά, αλλά και τον εξοπλισμό των εμπορικών επιχειρήσεων, το έγγειο κεφάλαιο, τα αποθηκευμένα προϊόντα γεωργικών επιχειρήσεων και τα μέσα παραγωγής και εξοπλισμού. Δηλαδή ό,τι ακριβώς προβλέπει και καλύπτει ο νόμος της κρατικής αρωγής. Θυμίζω εδώ στα κόμματα της Αντιπολίτευσης ότι ο συγκεκριμένος νόμος, ο ν.4797/2001, ήταν νομοθετική πρωτοβουλία αυτής της Κυβέρνησης, της Κυβέρνησης του Κυριάκου Μητσοτάκη, η οποία θεωρώ ότι αντιμετώπισε και έλυσε με αυτήν σημαντικά προβλήματα αποζημιώσεων των πολιτών μετά από φυσικές καταστροφές.

Δυστυχώς, όμως, το θέμα των αποζημιώσεων στην Καβάλα, κύριε Υπουργέ, έχει κολλήσει. Θέλουν να μάθουν οι συμπατριώτισσες και οι συμπατριώτες μου των περιοχών αυτών γιατί έχουν κολλήσει. Το πρώτο διάστημα -και αυτό οφείλω να το πω- μετά την πυρκαγιά υπήρξε ένας άμεσος και εξαιρετικός συντονισμός, τόσο στην ολοκλήρωση των δηλώσεων ζημιάς, όσο και στην ολοκλήρωση των πραγματογνωμοσυνών.

Σήμερα, τόσο καιρό μετά οι πολίτες που είδαν τις εγκαταστάσεις τους και τις περιουσίες τους να καταστρέφονται δεν έχουν αποζημιωθεί κατ’ ελάχιστον, δεν έχουν λάβει ούτε έστω μία προκαταβολή. Και τούτο ενώ σε άλλες περιφερειακές ενότητες της χώρας, οι οποίες την ίδια χρονική στιγμή είχαν πληγεί και αυτές από φυσικές καταστροφές, οι προκαταβολές που έχουν δοθεί στους πληγέντες ξεπερνούν ακόμη και το 50% του συνόλου της ζημιάς και καλώς τις ξεπερνούν και μπράβο στην Κυβέρνηση. Και εδώ είναι ο προβληματισμός των συμπολιτών μου στην Καβάλα και σας το μεταφέρω μέσα από τη συγκεκριμένη κοινοβουλευτική διαδικασία. Πού οφείλεται, κύριε Υπουργέ, η σημαντική αυτή καθυστέρηση στις αποζημιώσεις των πληγέντων, οι οποίοι είμαι σίγουρος ότι το αντιλαμβάνεστε και εσείς βιώνουν μια πολύ δύσκολη οικονομική περίοδο, λόγω της εν λόγω συγκυρίας; Φταίμε εμείς ως Κυβέρνηση; Φταίει η Περιφέρεια Ανατολικής Μακεδονίας-Θράκης; Ποιος φταίει τελικά και το κυριότερο τι προτίθεστε να κάνετε προκειμένου αυτοί οι άνθρωποι να λάβουν τις αποζημιώσεις που δικαιούνται το συντομότερο δυνατό.

Εκτιμώ ότι η Κυβέρνηση και εσείς προσωπικά, κύριε Υπουργέ, που ανέκαθεν επιδεικνύετε ένα έντονο ενδιαφέρον προς όλους τους συμπολίτες μας, οι οποίοι χρήζουν υποστήριξης θα πράξετε τα δέοντα για να ορθοποδήσουν.

Θα ακούσω με πολύ μεγάλη προσοχή την απάντησή σας και θα επανέλθω στη δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Λαζαρίδη.

Ορίστε, κύριε Υπουργέ, έχετε τον λόγο για την απάντησή σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πάρα πολύ, κύριε Πρόεδρε.

Ευχαριστώ, κύριε συνάδελφε, για την ερώτηση.

Ερώτηση για την αρωγή της πολιτείας, με το νέο πλαίσιο, αυτό της κρατικής αρωγής, που έχει δημιουργήσει η Κυβέρνηση του Κυριάκου Μητσοτάκη, όπως κι εσείς αναφέρατε το 2021. Ένα πλαίσιο που ενεργοποιήθηκε και στην περίπτωση της Περιφερειακής Ενότητας Καβάλας μετά την πυρκαγιά του περασμένου καλοκαιριού.

Και για να απαντήσω άμεσα στο ερώτημά σας, θα εστιάσω στο κομμάτι της κρατικής αρωγής, το οποίο και θίξατε για τις ζημιές που προκλήθηκαν στα στοιχεία του ενεργητικού των επιχειρήσεων, αλλά και των αγροτικών εκμεταλλεύσεων, καθώς έχουμε επεκτείνει το πλαίσιο και στις αγροτικές εκμεταλλεύσεις.

Άμεσα λοιπόν ενεργοποιήθηκαν τα μέτρα του πλαισίου της κρατικής αρωγής. Αρχικά η πρώτη αρωγή. Λίγες ημέρες μετά τις πυρκαγιές ξεκινήσαμε τη χορήγηση της πρώτης αρωγής μέσα από την πλατφόρμα arogi.gov.gr. Ειδικότερα, πρώτη αρωγή έναντι της στεγαστικής συνδρομής και πρώτη αρωγή έναντι της επιχορήγησης της κρατικής αρωγής προς πληγείσες επιχειρήσεις, αγροτικές εκμεταλλεύσεις και κτηνοτροφικές μονάδες.

Ο στόχος μας όπως είναι πάντα, είναι να φτάσει η στήριξή μας όσο πιο γρήγορα, όσο πιο άμεσα σε όσους την έχουν πραγματικά ανάγκη. Γι’ αυτό και η πρώτη αρωγή προχωρά και χορηγείται μετά από ελέγχους και διασταυρώσεις οι οποίοι κινούνται με γρήγορους ρυθμούς. Να σημειωθεί πως η πρώτη αρωγή προς τους πληγέντες της Περιφέρειας Ανατολικής Μακεδονίας και Θράκης από τις πυρκαγιές του καλοκαιριού του 2023 έχει ξεπεράσει τις 730 χιλιάδες ευρώ και ο αριθμός των δικαιούχων τους εκατόν πενήντα.

Ειδικότερα για την Περιφερειακή Ενότητα Καβάλας για την οποία ρωτάτε έχουν καταβληθεί 142.300 ευρώ σε δεκαοκτώ δικαιούχους στεγαστικής πρώτης αρωγής έναντι στεγαστικής συνδρομής και 4 χιλιάδες ευρώ μόνο σε μία κτηνοτροφική επιχείρηση ως πρώτη αρωγή έναντι της επιχορήγησης της κρατικής αρωγής. Παράλληλα όσο έτρεχε η πρώτη αρωγή ενεργοποιήθηκε και το σχήμα της κρατικής αρωγής για τις επιχειρήσεις και τις αγροτικές εκμεταλλεύσεις. Πρόκειται για μία επιχορήγηση που καλύπτει το 70% της εκτιμηθείσας ζημιάς, όπως αυτή προκύπτει μετά από το έργο των επιτροπών κρατικής αρωγής της περιφέρειας. Ενώ στην περίπτωση των αγροτικών εκμεταλλεύσεων θα πρέπει και εδώ να σημειώσουμε ότι η επιχορήγηση αφορά ακόμη και τη ζημιά στο έγγειο κεφάλαιο καθώς και τις ζημίες που θα καλύπτονταν από τον κανονισμό των κρατικών οικονομικών ενισχύσεων, τα ΚΟΕ, τα παλιά ΠΣΕΑ.

Το πλαίσιο περιλαμβάνει πέραν όμως της παροχής της τελικής επιχορήγησης και τη δυνατότητα χορήγησης προκαταβολής έναντι του συνολικού ποσού της επιχορήγησης που δίνεται στο τέλος. Η προκαταβολή ανέρχεται στο ήμισυ της τελικής επιχορήγησης αφαιρούμενου του ποσού της πρώτης αρωγής κατά τη διαδικασία συμψηφισμού. Είναι μια σημαντική δυνατότητα που επιτρέπει εμπροσθοβαρώς και γρήγορα να λάβουν οι επιχειρήσεις, οι αγρότες, οι δικαιούχοι το 50% της επιχορήγησης και να μπορούν να σταθούν στα πόδια τους. Για να ενεργοποιηθεί αυτή η δυνατότητα, πρέπει να υποβληθεί σχετικό αίτημα από την κάθε περιφερειακή ενότητα.

Στην περίπτωση της Καβάλας δεν έχει εφαρμοστεί η προκαταβολή του 50% της επιχορήγησης καθώς δεν έχει υπάρξει ένα αντίστοιχο τέτοιο αίτημα. Οι υπηρεσίες της Περιφερειακής Ενότητας Καβάλας επέλεξαν την οδό της τελικής επιχορήγησης της κρατικής αρωγής προς τους δικαιούχους. Έτσι, τον Δεκέμβριο του 2023 απέστειλε η υπηρεσία της περιφέρειας τις συγκεντρωτικές καταστάσεις δικαιούχων, στις οποίες περιλαμβάνονται οι πληγέντες κατά κύριο επάγγελμα αγρότες και μη κατά κύριο επάγγελμα αγρότες για τον καθορισμό της τελικής επιχορήγησης αυτών. Οι καταστάσεις αυτές είναι ήδη σε επεξεργασία από την αρμόδια διεύθυνση, τη Διεύθυνση Κρατικής Αρωγής του Υπουργείου μας προκειμένου να εκδοθεί άμεσα η Υπουργική Απόφαση της επιχορήγησης.

Η υπηρεσία του Υπουργείου επί του παρόντος είναι σε επικοινωνία και σε στενή συνεργασία με τις υπηρεσίες της περιφέρειας και έχουν δοθεί οι κατάλληλες οδηγίες και διευκρινίσεις του νομικού πλαισίου για να γίνουν ορισμένες διορθώσεις που πρέπει να γίνουν και να προχωρήσουν τα επόμενα βήματα.

Επομένως, αγαπητέ κύριε συνάδελφε που έχετε ενδιαφερθεί πάρα πολύ για το συγκεκριμένο θέμα όλη την προηγούμενη περίοδο, θα πρέπει να αναμένουμε το επόμενο χρονικό διάστημα ότι θα προχωρήσει σταδιακά η διαδικασία των αποζημιώσεων, σύμφωνα με τη ροή των ορθά συμπληρωμένων τελικών συγκεντρωτικών καταστάσεων και των φακέλων των δικαιολογητικών που θα σταλούν από την περιφέρεια στην υπηρεσία.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):**  Και εγώ σας ευχαριστώ, κύριε Υπουργέ.

Κύριε Λαζαρίδη περιμένετε μισό λεπτό να καλωσορίσουμε τα παιδιά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθητές και μαθήτριες και πέντε εκπαιδευτικοί συνοδοί από το 1ο Δημοτικό Σχολείο Σκοπέλου.

Η Βουλή σάς καλωσορίζει.

Σας ευχόμαστε καλή πρόοδο και καλό Πάσχα.

(Χειροκροτήματα απ’ όλες τις πτέρυγες της Βουλής)

Είμαι βέβαιος ότι σας έχουν ενημερώσει οι συνεργάτες μας, σήμερα παρακολουθείτε αυτήν τη στιγμή μια ειδική διαδικασία που λέγεται κοινοβουλευτικός έλεγχος. Γι’ αυτό βλέπετε ένας Βουλευτής να ρωτά και ένας Υπουργός να απαντά. Κατά σύμπτωση μάλιστα ο Υπουργός είναι και Βουλευτής της δικής σας εκλογικής περιφέρειας, αν δεν κάνω λάθος, γιατί είναι Μαγνησία, Σκόπελος, Σκιάθος και Αλόννησος λοιπόν. Απλά για να μην έχετε απορία, γιατί βλέπετε έναν Βουλευτή κι έναν Υπουργό. Αυτή είναι η διαδικασία. Μετά από λίγη ώρα θα αρχίσει η Ολομέλεια που θα είναι πολλοί, όπου τότε η Βουλή νομοθετεί.

Κύριε Λαζαρίδη, μετά από αυτή τη δική μου παρέμβαση, έχετε τον λόγο για τη δευτερολογία σας.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Να καλωσορίσω και εγώ τα παιδιά από την περιφερειακή ενότητα της Μαγνησίας.

Κύριε Υπουργέ, οφείλω να σας ευχαριστήσω για την πλήρη απάντησή σας, καθώς μου έλυσε τις απορίες όπως αυτές είχαν αποτυπωθεί στην επίκαιρη ερώτησή μου.

Ωστόσο η απάντησή σας μου δημιούργησε μια επιπλέον κρίσιμη ερώτηση και θα καταλάβετε στην πορεία της κουβέντας μας γιατί το λέω αυτό. Πριν όμως τη θέσω, θέλω να κάνω τρεις βασικές επισημάνσεις που κράτησα από την απάντησή σας, έτσι ώστε να γίνουν κτήμα και των συμπολιτών μου στις πληγείσες περιοχές.

Επισήμανση πρώτη: Είδα ότι η Κυβέρνηση ήδη έχει καταβάλει πάνω από 140 χιλιάδες ευρώ σε δεκαοκτώ δικαιούχους πρώτης κρατικής αρωγής έναντι στεγαστικής συνδρομής και 4 χιλιάδες ευρώ σε μία κτηνοτροφική επιχείρηση ως πρώτη αρωγή έναντι επιχορήγηση. Αν σε κάποιο από αυτά τα στοιχεία κάνω λάθος, παρακαλώ στη δευτερολογία σας να με διορθώσετε.

Επισήμανση δεύτερη: Η κρατική αρωγή προσφέρει μια σημαντική δυνατότητα που επιτρέπει εμπροσθοβαρώς, όπως πολύ σωστά είπατε και εσείς, να λάβουν οι δικαιούχοι το 50% της επιχορήγησης, προκειμένου άμεσα και γρήγορα να μπορέσουν να σταθούν στα πόδια τους. Για να γίνει αυτό όμως, για να ενεργοποιηθεί δηλαδή αυτή η δυνατότητα που δίνει τα τελευταία χρόνια η νομοθετική πρωτοβουλία της Κυβέρνησης του Κυριάκου Μητσοτάκη, έπρεπε να έχει υποβάλει σχετικό αίτημα η Περιφέρεια Ανατολικής Μακεδονίας-Θράκης δια της Αντιπεριφέρειας, της Περιφερειακής Ενότητας Καβάλας. Αυτό κατάλαβα από την απάντησή σας. Και κατάλαβα από την απάντησή σας επίσης ότι στη συγκεκριμένη περίπτωση η περιφέρεια δεν υπέβαλε σχετικό αίτημα με αποτέλεσμα να μην μπορεί να δοθεί η προκαταβολή του 50% της επιχορήγησης.

Επομένως, η καθυστέρηση αντιλαμβάνομαι ότι δεν οφείλεται στην Κυβέρνηση ή σε γραφειοκρατικές διαδικασίες, αλλά στον τρόπο που επέλεξε η περιφέρεια.

Επισήμανση νούμερο τρία: Τι μας είπατε, κύριε Υπουργέ; Ότι επέλεξε τελικά κάτι συγκεκριμένο η περιφέρεια. Επέλεξε δηλαδή την οδό της τελικής επιχορήγησης, της κρατικής αρωγής προς τους δικαιούχους. Λόγια σας χρησιμοποιώ. Μας είπατε ακόμη ότι οι αρμόδιες υπηρεσίες της περιφέρειας απέστειλαν τον Δεκέμβριο του 2023, τέσσερις-πέντε μήνες μετά από τις καταστροφικές πυρκαγιές, τις συγκεντρωτικές καταστάσεις των δικαιούχων στις οποίες περιλαμβάνονται οι πληγέντες κατά κύριο και μη κατά κύριο επάγγελμα αγρότες για τον καθορισμό της τελικής επιχορήγησης αυτών των ανθρώπων.

Κατάλαβα από την απάντησή σας επίσης ότι μετά από αυτό εσείς ως Υπουργείο κινηθήκατε ταχύτατα δια της διεύθυνσης κρατικής αρωγής, ούτως ώστε να ελεγχθούν οι φάκελοι και να προχωρήσουν μέσα από συγκεκριμένες διαδικασίες οι αποζημιώσεις στους δικαιούχους.

Έρχομαι τώρα στο ερώτημα και κλείνω με αυτό, κύριε Πρόεδρε, αφού πρώτα τονίσω ότι κατά την προσωπική μου άποψη και βάσει των στοιχείων που μας δώσατε, κύριε Υπουργέ, η Περιφέρεια Ανατολικής Μακεδονίας και Θράκης και η Αντιπεριφέρεια Καβάλας επέλεξαν τον λάθος δρόμο, καθώς οι συμπολίτες μας θα είχαν εισπράξει ήδη την προκαταβολή τους και φαντάζομαι ότι σήμερα δεν θα βρισκόμασταν εσείς κι εγώ εδώ στην Ολομέλεια της Βουλής.

Το ερώτημα που θέλω να υποβάλλω είναι το εξής: Υπάρχει ακόμα και σήμερα η δυνατότητα, κύριε Υπουργέ, να ενεργοποιηθεί η δυνατότητα προκαταβολής στους δικαιούχους προκειμένου, έστω και με σημαντική καθυστέρηση -κάλλιο αργά παρά ποτέ, λέει ο θυμόσοφος ελληνικός λαός-, να βοηθηθούν αυτοί οι άνθρωποι; Και αν, ναι, τι ακριβώς πρέπει να κάνουν οι αρμόδιες υπηρεσίες της Περιφέρειας Ανατολικής Μακεδονίας και Θράκης ούτως ώστε να πάμε σε αυτή την προκαταβολή;

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Πριν σας δώσω τον λόγο, κύριε Υπουργέ, να απαντήσετε και επειδή πρέπει το Προεδρείο να είναι αντικειμενικό –αναφορικά με τα παιδιά το λέω- τώρα πρόσεξα ότι στην Αίθουσα παρευρίσκεται και άλλος Βουλευτής του νομού σας ο οποίος θα αναπτύξει την επόμενη επίκαιρη ερώτηση. Είναι ο Βουλευτής του Κομμουνιστικού Κόμματος Ελλάδας κ. Βασίλειος Μεταξάς.

Κύριε Υπουργέ, έχετε τον λόγο να απαντήσετε στον κ. Λαζαρίδη.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Να καλωσορίσω κι εγώ τα παιδιά από το σχολείο της Σκοπέλου. Είχα σημειώσει σχετικά με τη σύμπτωση που αναφέρατε ότι είμαστε δύο Βουλευτές του νομού. Η άλλη μεγάλη σύμπτωση, που δεν γνωρίζετε, είναι ότι είναι το σχολείο της κόρης μου η οποία είναι μέσα στους μαθητές.

Κύριε συνάδελφε, κατ’ αρχάς να σας ευχαριστήσω ακόμη μια φορά για την ερώτηση γιατί μέσα από αυτήν προχωράνε οι διαδικασίες και πετυχαίνουμε πράγματα ως πολιτεία. Ναι, η δυνατότητα παροχής της προκαταβολής της κρατικής αρωγής είναι μια σημαντική διάσταση του πλαισίου της κρατικής αρωγής ευρύτερα. Δεν υπήρχε στο παρελθόν. Μας επιτρέπει σε πιο σύντομους χρόνους από τη διαδικασία της τελικής επιχορήγησης να διοχετεύουμε πόρους σε αυτούς που το έχουν ανάγκη για να ορθοποδήσουν, σε επιχειρήσεις και σε αγρότες.

Αυτό φυσικά δεν υπήρχε πριν το 2020. Έγινε το 2021 με τον νόμο της κρατικής αρωγής. Μάλιστα, στην περίπτωσή σας αναφερόμαστε στο 50% της επιχορήγησης η οποία διαμορφώνεται στο 70% της εκτιμηθείσας ζημιάς.

Όλα αυτά απλώς δεν υπήρχαν πριν την Κυβέρνηση του Κυριάκου Μητσοτάκη. Θέλω να το υπογραμμίσω αυτό. Αυτό λοιπόν είναι το πλαίσιο της κρατικής αρωγής. Αυτό έγινε και στην περιοχή σας. Αναφέρω πως μέχρι σήμερα έχει καταβληθεί περισσότερο από 1,5 εκατομμύριο ευρώ σε διακόσιους τριάντα έξι δικαιούχους με τη μορφή της προκαταβολής, έναντι της επιχορήγησης, σε πυρόπληκτες περιοχές της Περιφέρειας Ανατολικής Μακεδονίας και Θράκης στις οποίες εφαρμόστηκε το μέτρο. Δηλαδή σε άλλες περιφερειακές ενότητες της περιφέρειάς σας παρέχεται η προκαταβολή, όπως και σε όλη τη χώρα. Το σύνολο των πληρωμών της προκαταβολής ανέρχεται σε 4,2 εκατομμύρια ευρώ σε περίπου πεντακόσιους πενήντα δικαιούχους στο σύνολο των πυρόπληκτων περιοχών από το καλοκαίρι του 2023. Παράλληλα φυσικά προχωρά η διαδικασία για την παροχή του τελικού ποσού της επιχορήγησης, αφού ολοκληρωθεί η διαδικασία υποβολής των άρτιων φακέλων από τους δικαιούχους. Αυτό θα γίνει και στην περίπτωση της Περιφερειακής Ενότητας της Καβάλας.

Τώρα σε περίπτωση, όπως αναφέρατε και εσείς, που έρθει αίτημα για την ενεργοποίηση της δυνατότητας προκαταβολής θα εξεταστεί. Θεωρώ πως μπορεί να υλοποιηθεί άμεσα και να ακολουθήσει στη συνέχεια η διαδικασία της τελικής επιχορήγησης της κρατικής αρωγής. Πάντα κινούμαστε και ενεργούμε για να βοηθήσουμε τους δικαιούχους μετά από μια φυσική καταστροφή. Και σας διαβεβαιώνω πως, όπως και σε κάθε φυσική καταστροφή, έτσι κι εδώ στην περίπτωση της Καβάλας που αναφέρεστε καταβάλλουμε κάθε δυνατή προσπάθεια ώστε να καταβληθούν το συντομότερο δυνατόν οι αποζημιώσεις σε αυτούς που την έχουν ανάγκη, στους πληγέντες.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Συνεχίζουμε τώρα με την τρίτη με αριθμό 975/15-4-2024 επίκαιρη ερώτηση πρώτου κύκλου του Βουλευτή Μαγνησίας της Κοινοβουλευτικής Ομάδας του «Κομμουνιστικού Κόμματος Ελλάδας» κ. Βασιλείου Μεταξάπρος τον Υπουργό Κλιματικής Κρίσης και Πολιτικής Προστασίας, με θέμα: «Να παρθούν άμεσα μέτρα αντιμετώπισης των προβλημάτων των πλημμυροπαθών των χωριών της Φαρκαδόνας και των Μεγάλων Καλυβίων του Νομού Τρικάλων».

Κύριε Μεταξά, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Σας ευχαριστώ, κύριε Πρόεδρε.

Να καλωσορίσω κι εγώ τους μαθητές της Σκοπέλου.

Να βάλετε και κανένα καράβι από το Μαντούδι για να μπορούν να γυρνάνε πιο εύκολα από την Αθήνα και τη Θεσσαλονίκη, κάτι που ζητάνε και οι κάτοικοι. Διότι, κύριε Τριαντόπουλε, θα πάμε μετά να κάνουμε κινητοποίηση με τα παιδιά. Και θα έχετε πρόβλημα.

Κύριε Υπουργέ, το θέμα της ερώτησης αφορά τα Τρίκαλα. Έχουν ήδη περάσει επτά μήνες από τις καταστροφικές πλημμύρες στη Θεσσαλία και στα χωριά Φαρκαδόνας και Μεγάλων Καλυβίων του Νομού Τρικάλων παρατηρούνται και πιο σοβαρές καθυστερήσεις τόσο στην καταβολή της πρώτης αρωγής, όσο και στη στήριξη των κατοίκων οι οικίες των οποίων έχουν υποστεί σοβαρές ζημιές.

Πιο συγκεκριμένα, στα Μεγάλα Καλύβια που έχουν γκρεμιστεί ή χαρακτηριστεί πλήρως ακατάλληλα εκατόν είκοσι σπίτια και εκατό αποθήκες, μερικώς ακατάλληλα ογδόντα σπίτια και πάνω από διακόσια σαράντα σπίτια έχουν ζημιές, κανένας μέχρι σήμερα δεν έχει πάρει αποζημίωση για το σπίτι ή την αποθήκη του και ούτε βέβαια στεγαστική συνδρομή. Μάλιστα, αρκετοί κάτοικοι δεν έχουν πάρει ούτε την πρώτη αρωγή ή ακόμη και την επιδότηση ενοικίου, γιατί αρκετοί αναγκάστηκαν να φύγουν από τα σπίτια τους για να μείνουν κάπου αλλού.

Στη Φαρκαδόνα υπάρχουν εκατόν δεκαεπτά κάτοικοι που διαμένουν στο Κουτσόχερο, στην προσφυγική δομή. Στην επικράτεια του δήμου, τα κόκκινα και κίτρινα σπίτια, αυτά που δεν μπορούν να κατοικηθούν, είναι σχεδόν οκτακόσια. Πολλοί είναι οι κάτοικοι που έχουν αποκλειστεί αυθαίρετα από την είσπραξη του ποσού της πρώτης αρωγής και φυσικά και εδώ υπάρχουν κάτοικοι που δεν έχουν πάρει ούτε 1 ευρώ.

Σοβαρές γραφειοκρατικές διαδικασίες καταγγέλλουν οι ίδιοι οι κάτοικοι, δαιδαλώδεις, χρονοβόρες. Δεκάδες είναι οι αιτήσεις για επανέλεγχο σπιτιών που εκκρεμούν. Φυσικά, οι πλημμυροπαθείς είναι στο έλεος των γραφειοκρατικών διαδικασιών και στο να κάτσουν να ψάξουν οι ίδιοι να βρουν τι γίνεται. Αυτά είναι μερικά μόνο ενδεικτικά παραδείγματα από το τι συμβαίνει στον Νομό Τρικάλων, ιδιαίτερα σε αυτά τα δύο χωριά. Οι ίδιοι οι κάτοικοι θέτουν επιτακτικά κάποια μέτρα που πρέπει η Κυβέρνηση κι εσείς, κύριε Υπουργέ, να απαντήσετε.

Να δοθεί άμεσα η αποζημίωση για την οικοσκευή σε όλους. Εμείς λέμε να αποζημιωθούν στο 100% του κόστους. Δεν μπορούν οι κάτοικοι να βάζουν το χέρι στην τσέπη για καθετί, για μια καταστροφή που δεν είναι δική τους ευθύνη. Είναι ευθύνη όλων των Κυβερνήσεων. Είναι ευθύνη της λογικής του κόστους - οφέλους, της λογικής των επιλέξιμων έργων και γι’ αυτό πλημμύρισε η περιοχή.

Να σταματήσουν οι καθυστερήσεις στη στεγαστική συνδρομή και στην επιδότηση ενοικίου. Να αποζημιωθούν στο 100% για το κόστος των σπιτιών. Η αποζημίωση αυτή τη στιγμή είναι στα 800 ευρώ ανά τετραγωνικό μέτρο, ενώ με την ακρίβεια το κόστος για να φτιάξεις το σπίτι είναι διπλάσιο.

Ζητούν μόνιμο κλιμάκιο της ΔΑΕΦΚ για την περιοχή, για να μπορέσουν να κάνουν όλες τις απαραίτητες κινήσεις και τις αιτήσεις και όλα τα υπόλοιπα χαρτιά τα οποία τους ζητάτε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε συνάδελφε.

Κατ’ αρχάς, να σημειώσουμε εδώ και στο Σώμα ποια ήταν η κατάσταση πριν την Κυβέρνηση του Κυριάκου Μητσοτάκη, όσον αφορά την ακτοπλοϊκή σύνδεση με το Μαντούδι ή τις Σποράδες. Μιας και το ανέφερε ο αγαπητός συνάδελφος, ήταν η Κυβέρνηση και το Υπουργείο Ναυτιλίας και Νησιωτικής Πολιτικής σε συνεργασία με το Υπουργείο Οικονομικών από την περίοδο που ήμουνα Γενικός Γραμματέας τότε, που επιχορήγησε τη σύνδεση Θεσσαλονίκη - Βόρειες Σποράδες με την ίδια γραμμή να συνδέεται και με το Μαντούδι.

Η συνολική επιχορήγηση έφτασε -και νομίζω ξεπέρασε κατά κάτι- τα 10.000.000 ευρώ. Γνωρίζετε πάρα πολύ καλά ότι είμαστε σε συνεργασία με όλα τα εμπλεκόμενα Υπουργεία για να συνεχιστεί αυτή η διασύνδεση, που σχετίζεται και με τη σύνδεση των Βορείων Σποράδων με το Μαντούδι.

Πάμε τώρα στο θέμα της ερώτησής σας και για την οποία πάλι σας ευχαριστώ που μου δίνετε την ευκαιρία να συζητήσουμε τα μέτρα που υλοποιούμε στη Θεσσαλία μετά τις καταστροφικές πλημμύρες. Βέβαια, μέσα στον χρόνο που προβλέπεται από την διαδικασία, δεν είναι καθόλου εύκολο να αναπτύξω στην πλήρη τους έκταση όλα τα μέτρα του σχεδίου στήριξης και αποκατάστασης της Θεσσαλίας.

Ας σταθούμε αρχικά στο πλαίσιο της κρατικής αρωγής -που θίξατε κιόλας- και άρχισε να υλοποιείται από την πρώτη στιγμή. Από εκείνες τις ημέρες, τις δύσκολες ημέρες, τις καταστροφικές ημέρες που ήταν σε εξέλιξη τα ακραία καιρικά φαινόμενα, άνοιξε η πλατφόρμα της πρώτης αρωγής, η πλατφόρμα arogi.gov.gr. Μέσα σε ελάχιστες ημέρες άρχισε να καταβάλλεται στους δικαιούχους η πρώτη αρωγή τόσο μέσα από την αυτοματοποιημένη διαδικασία της ΑΑΔΕ, στην οποία συμπεριλαμβάνονταν και τα Μεγάλα Καλύβια και άλλες περιοχές της Περιφερειακής Ενότητας Τρικάλων όσο και μετά από διασταυρώσεις σε χρόνους που η δημόσια διοίκηση στην Ελλάδα δεν έχει πετύχει ποτέ.

Μέχρι τώρα, συνολικά οι πληρωμές της πρώτης αρωγής ανέρχονται σε 176.000.000 ευρώ προς περισσότερες από σαράντα εννιά χιλιάδες περιπτώσεις νοικοκυριών, επιχειρήσεων και αγροτικών εκμεταλλεύσεων στις περιοχές που επλήγησαν από τα πλημμυρικά φαινόμενα του Σεπτεμβρίου του 2023. Αυτή είναι η αλήθεια. Η αλήθεια είναι τα μεγέθη, είναι τα στοιχεία και όχι τα συνθήματα.

Ας αναφερθούμε με στοιχεία για την Περιφερειακή Ενότητα Τρικάλων, όπου συμπεριλαμβάνονται τα Μεγάλα Καλύβια και η Φαρκαδόνα. Συγκεκριμένα, δόθηκαν 16,3 εκατομμύρια ευρώ προς τρεις χιλιάδες πεντακόσια σαράντα έξι φυσικά πρόσωπα ως πρώτη αρωγή για πρώτες ανάγκες, ζημιές στη οικοσκευή και απλές επισκευαστικές εργασίες. Δόθηκαν 5.000.000 ευρώ προς οκτακόσιους τριάντα εννέα δικαιούχους πρώτης αρωγής έναντι στεγαστικής συνδρομής, καθώς αναφερθήκατε ότι δεν έχουν πάρει ούτε ευρώ για τη στεγαστική συνδρομή. Δόθηκαν 7.000.000 ευρώ σε δύο χιλιάδες οκτακόσιες ογδόντα μία επιχειρήσεις, συμπεριλαμβανομένων και των αγροτικών εκμεταλλεύσεων και των κτηνοτροφικών μονάδων. Είναι δηλαδή και η πρώτη αρωγή προς τους αγρότες, ο πρώτος και ο δεύτερος κύκλος.

Πρέπει να σημειώσω εδώ ότι η Περιφερειακή Ενότητα Τρικάλων στο πλαίσιο του σχεδιασμού της ως προς την υλοποίηση της κρατικής αρωγής δεν έχει επί της ουσίας στείλει αγρότες δικαιούχους του δεύτερου κύκλου της πρώτης αρωγής. Άρα τα στοιχεία που σας ανέφερα, αφορούν τους αγρότες του πρώτου κύκλου.

Αθροιστικά, λοιπόν, στον Νομό Τρικάλων, η πρώτη αρωγή έχει διαμορφωθεί ως τώρα στα 28,3 εκατομμύρια ευρώ. Αυτό είναι μία πρώτη ενίσχυση που έχει καταβληθεί στους πληγέντες που πληρούν τις προϋποθέσεις σε χρόνους που δεν συγκρίνονται με αυτούς του παρελθόντος.

Το έχω ξαναπεί, το υπογραμμίζω και τώρα. Όλες οι διαδικασίες γίνονται μετά από ελέγχους και προϋποθέσεις, καθώς μέλημά μας είναι η αρωγή του κράτους να πάει σε αυτούς που την δικαιούνται, σε αυτούς που την έχουν ανάγκη και σίγουρα σε αυτούς που την έχουν περισσότερο ανάγκη.

Σε αυτό το σημείο είναι που διαφωνούμε με το Κομμουνιστικό Κόμμα αρκετές φορές που συνεχώς ζητά χωρίς όρους και προϋποθέσεις. Εδώ διαφωνούμε, αγαπητέ συνάδελφε. Πρέπει να υπάρχουν όροι και προϋποθέσεις, αλλιώς δεν γίνεται δίκαιη κατανομή των πόρων.

Στόχος μας είναι η έγκαιρη, αλλά και νόμιμη καταβολή της αποζημίωσης σε όσους την δικαιούνται. Δεν υπάρχουν διακρίσεις ανάμεσα σε περιοχές. Πέραν, όμως, της πρώτης αρωγής έχουν καταβληθεί και 34,4 εκατομμύρια ευρώ προς δύο χιλιάδες εννιακόσιες σαράντα επιχειρήσεις, αγροτικές εκμεταλλεύσεις και κτηνοτροφικές μονάδες στις πληγείσες περιοχές ως προκαταβολή του 50% της τελικής επιχορήγησης της κρατικής αρωγής.

Προχωρούν παράλληλα και τα σχήματα της στεγαστικής συνδρομής. Όσον αφορά τη στεγαστική συνδρομή οι πολίτες που υποβάλλουν πλήρεις και ορθούς φακέλους λαμβάνουν την αρωγή του κράτους. Και σε αυτήν τη διαδικασία υπάρχουν και εδώ όροι, υπάρχουν και προϋποθέσεις, όροι και προϋποθέσεις που είναι κατά πολύ πιο κοντά στις ανάγκες των πολιτών σε σύγκριση με το παρελθόν και το γνωρίζετε αυτό. Υπάρχουν όροι και προϋποθέσεις που έχουν προσαρμοστεί και στα δεδομένα της Θεσσαλίας.

Προς αυτήν την κατεύθυνση προβλέψαμε για πρώτη φορά για κτήρια με ζημιές σε μη φέροντα στοιχεία τη χορήγηση στεγαστικής συνδρομής εξ ολοκλήρου με τη μορφή δωρεάν κρατικής αρωγής και χωρίς την ανάγκη μελέτης από ιδιώτη μηχανικό, αλλά με την εμπλοκή των μηχανικών της αρμόδιας υπηρεσίας και με καταβολή της κρατικής αρωγής ανάλογα με τα τετραγωνικά με την υποβολή των σχετικών παραστατικών.

Στα δεδομένα της Θεσσαλίας προσαρμόστηκε και το σχήμα της προσωρινής στέγασης, χορηγώντας και επεκτείνοντας το επίδομα ενοικίου και συγκατοίκησης και στις περιπτώσεις των κατοικιών εκείνων που είχαν χαρακτηριστεί ως κατάλληλα προς χρήση και καταβάλλονται σε καθημερινή βάση επιδόματα ενοικίου και συγκατοίκησης σε όλη τη Θεσσαλία, συμπεριλαμβάνοντας και τις περιοχές των Μεγάλων Καλυβίων και της Φαρκαδόνας.

Εργαζόμαστε, λοιπόν, με εντατικούς ρυθμούς, ώστε να ανταποκριθούμε όσο το δυνατόν καλύτερα στις ιδιαίτερες και μεγάλες ανάγκες που έχουν δημιουργηθεί για τους συμπολίτες μας στη Θεσσαλία.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Κύριε Μεταξά, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Για το καράβι στη Σκόπελο θα το δούμε και την επόμενη βδομάδα, γιατί θα καταθέσω επίκαιρη ερώτηση, όχι σε εσάς προφανώς. Η στήριξη, όμως, του συστήματος του σημερινού σας κάνει να ζητάτε ακόμα και από τους κατοίκους του νησιού να παρακαλάνε κάποιον εφοπλιστή ή να παρακαλάνε το Υπουργείο Οικονομικών να βρεθεί ένα κονδύλι για να δοθεί στον εφοπλιστή ως αποζημίωση, λες και είναι κάποια κατηγορία της κοινωνίας που πρέπει να βοηθηθεί παραπάνω για να φέρει ένα καράβι στη Σκόπελο. Αυτό απάντησε ο Υπουργός Ναυτιλίας στους δημάρχους όταν πήγαν να τον επισκεφτούν για τη σύνδεση με τη Θεσσαλονίκη, βρείτε κονδύλι για να επιχορηγήσετε τον εφοπλιστή και γι’ αυτό αυτήν τη στιγμή η Σκόπελος δεν έχει καράβι ούτε από το Μαντούδι ούτε από τη Θεσσαλονίκη.

Όσον αφορά την ερώτηση νομίζω, κύριε Υπουργέ, ότι για άλλη μια φορά με ένα τρόπο ωραιοποιείτε μία κατάσταση και προφανώς δεν απευθύνεστε στους κατοίκους της Θεσσαλίας, οι οποίοι τα ζούνε, μάλλον απευθύνεστε σε κατοίκους, σε κόσμο ο οποίος δεν γνωρίζει τι συμβαίνει εκεί.

Μιας και αναφερθήκατε, όμως, στα στοιχεία η κατάσταση, την οποία βιώνουν εξαιτίας των δικών σας καθυστερήσεων και της δικής σας πολιτικής αυτήν τη στιγμή σχεδόν οκτώ μήνες μετά τις πλημμύρες οι κάτοικοι και της Φαρκαδόνας και των Μεγάλων Καλυβίων, όπως και των υπολοίπων περιοχών της Θεσσαλίας είναι ενδεικτική.

Και θέλετε στοιχεία; Να πούμε στοιχεία. Στα Μεγάλα Καλύβια τοποθετήθηκαν στο χωριό σαράντα κοντέινερ, που το κόστος σύνδεσης ρεύματος, 300 ευρώ, βάρυνε τους πλημμυροπαθείς. Ζητήσατε από τους ανθρώπους, οι οποίοι έχουν καταστραφεί και δεν έχουν σπίτι 300 ευρώ για να συνδεθεί το ρεύμα σε ένα κοντέινερ. Στοιχείο είναι και αυτό.

Στοιχείο είναι ότι η αμοιβή του μηχανικού για το πόρισμα και την εγκατάσταση νέων μετρητών της ΔΕΗ στα κίτρινα σπίτια, 500 περίπου ευρώ, βαρύνει τους κατοίκους της Φαρκαδόνας. Και αυτό στοιχείο είναι.

Στοιχείο είναι ότι στα σαράντα πέντε κοντέινερ που πήγαν στη Φαρκαδόνα, πέρα από τον κόσμο που μένει στο Κουτσόχερο, δεν έχουν συνδεθεί με το δίκτυο ρεύματος, ύδρευσης, αποχέτευσης. Μιλάμε για οκτώ μήνες μετά. Και αυτό στοιχείο είναι.

Στοιχείο, επίσης, είναι ότι η κατάσταση χειροτερεύει σε σχέση με τις δικές σας τις παρεμβάσεις ως Κυβέρνηση. Αποχαρακτηρίζετε σπίτια, κόκκινα σπίτια βαφτίζονται πράσινα. Τι έγινε; Αυτοϊάθηκαν; Γιατρεύτηκαν μόνα τους; Τι έπαθαν τα σπίτια αυτά; Το κάνετε για να κόψετε κόσμο από τις αποζημιώσεις. Με τη γραφειοκρατία και τα πρόσθετα έγγραφα, τα οποία ζητάτε, δημιουργούνται επιπλέον κόφτες και δημιουργείτε επιπλέον κόφτες.

Για παράδειγμα, πρόσφατα με ενημέρωσαν και από τον Βόλο, ενώ είχατε δεσμευτεί σε προηγούμενη ερώτηση επίκαιρη μάλιστα για τους κατοίκους εκείνους, οι οποίοι είχαν κάνει μόνοι τους, κατόπιν υπόδειξης βέβαια των μηχανικών, τις επισκευές και τους είπαν, βγάλτε φωτογραφίες και φέρτε τις μετά, ζητάτε τώρα από τους κατοίκους που έκαναν τις επισκευές να υπογράψουν υπεύθυνη δήλωση, που λέει ότι θα κάνουν μόνο εκείνες τις επισκευές που τους λέει το κλιμάκιο των μηχανικών. Μα, έχουν κάνει ήδη τις επισκευές κατόπιν δικής σας υπόδειξης. Και το κάνετε αυτό μαζί με πολλά άλλα, νέα έγγραφα, νέες αιτήσεις, νέα χαρτιά που ζητάτε για να κόψετε και από εκεί κόσμο.

Και το αποκορύφωμα -και αυτό είναι στοιχείο, κύριε Υπουργέ- στείλατε τον ΕΝΦΙΑ στους ανθρώπους, οι οποίοι δεν έχουν στον ήλιο μοίρα. Στείλατε και τον ΕΝΦΙΑ, λες και θα σωθεί το κράτος από τον ΕΝΦΙΑ που θα πληρώσουν οι πλημμυροπαθείς. Και μάλιστα τον στείλατε και σε ανθρώπους, οι οποίοι έχουν χαρακτηρισμένα κίτρινα σπίτια και στα Μεγάλα Καλύβια που μας καταγγείλανε προχθές το ζήτημα.

Νομίζουμε, λοιπόν, ότι χρειάζεται, πέρα από την εικόνα που παρουσιάζετε εδώ –ξαναλέω- και σε επίπεδο Θεσσαλίας είναι ωραιοποιημένη, να σκύψετε καλύτερα επάνω από τα προβλήματα των κατοίκων. Υπάρχει δικαιολογημένη οργή και πρέπει να συνεχιστούν και οι αγώνες, γιατί απ’ ό,τι φαίνεται, πρέπει να σας πιέσουν ακόμα περισσότερο, για να μπορέσουν οι άνθρωποι αυτοί να δουν στον ήλιο μοίρα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την δευτερολογία σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Αφού ανοίξατε την κουβέντα για τα καράβια, θα πρέπει να καταστήσετε ξεκάθαρο κάποια στιγμή το παρακάτω. Δηλαδή, δεν θέλετε να υπάρξει κρατική επιχορήγηση για τη σύνδεση; Άρα να μην βρεθούν πόροι; Τι προτιμά το ΚΚΕ; Να αγοραστούν δημόσια καράβια που να κάνουν τα δρομολόγια μεταξύ Σποράδων, Μαγνησίας ή άλλων νησιών; Κάποια στιγμή θα πρέπει να ακούσουμε και την ουσιαστική πρόταση του Κομμουνιστικού Κόμματος Ελλάδας.

Βέβαια, πέραν μιας πρότασης συγκροτημένης, ακούσαμε να μας λέτε ότι κόβουμε κόσμο για να μην τον αποζημιώσουμε. Αλήθεια, πότε έγινε αυτό; Πώς σκεφτήκατε αυτό το αφήγημα σε μία Κυβέρνηση η οποία μέχρι τώρα -όπως αναφερθήκαμε πριν στις περιοχές που έχουν πληγεί από φυσικές καταστροφές- συνολικά έχει χορηγήσει ήδη κρατική αρωγή που έχει φτάσει τα 210 εκατομμύρια ευρώ; Αυτό συχνά το ΚΚΕ το χαρακτηρίζει ως ψίχουλα. Δεν είναι ψίχουλα. Είναι ποσά που έχουν χορηγηθεί και οι πληρωμές θα συνεχιστούν με αμείωτο ρυθμό, σύμφωνα και με τα στοιχεία που εισέρχονται στις αρμόδιες υπηρεσίες.

Με αμείωτο ρυθμό συνεχίζεται και η επικοινωνία και η στενή συνεργασία που έχουμε με όλους τους εμπλεκόμενους φορείς. Δύο ημέρες την εβδομάδα είμαι στη Θεσσαλία. Έχω δει τους κατοίκους από τα Μεγάλα Καλύβια. Την Παρασκευή συναντηθήκαμε με δεκάδες κατοίκους από τη Φαρκαδόνα. Έχω επικοινωνία με όλους του κατοίκους, όλου του πολιτικού φάσματος και όχι μόνο με τα κομματικά στελέχη, όπως συνηθίζετε να έχετε εσείς και να κάνετε εκδηλώσεις ή παραστάσεις. Είναι καλό να βλέπουμε όλο το πολιτικό φάσμα και να παίρνουμε ερεθίσματα και προσεγγίσεις απ’ όλο το πολιτικό φάσμα.

Οι πολίτες, λοιπόν, όλο αυτό το διάστημα ενημερώνονται για το πλαίσιο της στεγαστικής συνδρομής και της επιχορήγησης των επιχειρήσεων μέσω των γραφείων της ΔΑΕΦΚ σε κάθε περιφέρεια, των αρμόδιων υπηρεσιών της περιφέρειας και φυσικά του τηλεφωνικού κέντρου της Γενικής Γραμματείας Αποκατάστασης Φυσικών Καταστροφών και Κρατικής Αρωγής του Υπουργείου.

Παράλληλα, την αμέσως επόμενη περίοδο, θα ολοκληρωθεί η διαδικασία για τη δημιουργία ΤΑΕΦΚ στη Θεσσαλία, με παρουσία και στις περιοχές των Τρικάλων και φυσικά, θα συνεχίσουμε το έργο μας. Η στήριξη και η ενίσχυση της Θεσσαλίας μας αφορά όλους και θα είμαστε εδώ όποτε θέλετε να συζητάμε γι’ αυτά τα θέματα. Όλοι μαζί θεωρώ ότι μπορούμε να καταφέρουμε την αποκατάσταση του τόπου μας.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Θα συζητηθεί τώρα η πρώτη επίκαιρη ερώτηση με αριθμό 974/15-4-2024 δεύτερου κύκλου, της Βουλευτού Ηρακλείου της Κοινοβουλευτικής Ομάδας του «ΠΑΣΟΚ - Κίνημα Αλλαγής» κ. Ελένης Βατσινά προς τον Υπουργό Κλιματικής Κρίσης και Πολιτικής Προστασίας με θέμα: «Αναγκαιότητα νομοθετικών ρυθμίσεων για τους σεισμόπληκτους του Δήμου Μινώα Πεδιάδος που παραμένουν σε καθεστώς ομηρίας από τον Σεπτέμβριο του 2021».

Ορίστε, κυρία Βατσινά, έχετε τον λόγο για την πρωτολογία σας.

**ΕΛΕΝΗ ΒΑΤΣΙΝΑ:** Κύριε Υπουργέ, τα προβλήματα που έχουν προκαλέσει στη χώρα οι φυσικές καταστροφές παραμένουν μία πληγή, καθώς η αποκατάσταση αργεί αδικαιολόγητα πολύ. Τα αποτελέσματα του σεισμού του Σεπτεμβρίου του 2021 παραμένουν ορατά μέχρι σήμερα στους Δήμους Μινώα Πεδιάδος και Αρχανών Αστερουσίων στο Ηράκλειο Κρήτης. Για τους ιδιοκτήτες δύο χιλιάδων κίτρινων και χιλίων διακοσίων κόκκινων κτηρίων η ζωή έχει σταματήσει την 27η Σεπτεμβρίου του 2021. Και για την Κυβέρνηση, όμως, ισχύει ακριβώς το ίδιο.

Στο Αρκαλοχώρι, για τρίτο συνεχόμενο χειμώνα, τουλάχιστον, επτακόσια άτομα θα συνεχίσουν να διαμένουν σε κοντέινερ, χωρίς χρονοδιάγραμμα επιστροφής στα σπίτια τους. Επίσης, για τουλάχιστον πενήντα δύο οικογένειες εκκρεμούν αιτήσεις διαμονής σε οικίσκους που δεν υπάρχουν καν διαθέσιμοι. Η ΔΑΕΦΚ έχει χαρακτηρίσει μόλις τεσσερισήμισι χιλιάδες κτήρια πράσινα.

Οι ιδιοκτήτες των υπολοίπων ακατάλληλων κτηρίων, εξαιτίας της καθυστέρησης του κρατικού μηχανισμού, εφόσον δεν έχει βρεθεί λύση μόνιμης στέγασής τους, εφόσον δεν έχουν τη δυνατότητα διαμονής σε οικίσκους και δεν έχουν λάβει επιδότηση ενοικίου, έχουν εξαναγκαστεί να επιστρέψουν στα ακατάλληλα κτήρια με κίνδυνο τη ζωή τους.

Παράλληλα, η ΔΑΕΦΚ με την υπάρχουσα στελέχωση δεν δύναται να ανταποκριθεί στην εξέταση των φακέλων και την αποζημίωση των πληγέντων. Σήμερα, μετά από τριάντα έναν μήνες, έχουν εξεταστεί μόλις εκατόν έξι φάκελοι από σύνολο περίπου τριών χιλιάδων. Οι εγκρίσεις επιδοτήσεων ενοικίων είναι μόλις οι μισές, εκατόν εβδομήντα έξι, όταν το σύνολο των αιτήσεων είναι τριακόσιες σαράντα έξι, ενώ η διαδικασία έχει πάψει εδώ και περίπου δεκαοκτώ μήνες.

Να προσθέσω ότι παραμένουν περίπου τετρακόσιες εκκρεμότητες κατεδαφίσεων, ενώ η καθημερινότητα των σεισμόπληκτων δεν ανακουφίζεται ούτε με μέτρα οικονομικής ενίσχυσης. Παραμένει στο συρτάρι η αναστολή πλειστηριασμών, όπως, επίσης, και η πρόβλεψη ακατάσχετων λογαριασμών στους οποίους καταβάλλονται επιδόματα και αποζημιώσεις. Για τρίτη συνεχόμενη χρονιά οι σεισμόπληκτοι και οι οικογένειές τους παραμένουν σε καθεστώς ταπείνωσης και εγκλωβισμού.

Για τους λόγους αυτούς ερωτάστε, κύριε Υπουργέ: Θα προβείτε σε νέες πρωτοβουλίες για τη διεκπεραίωση των φακέλων αποζημιώσεων των σεισμοπλήκτων και ποιο χρονοδιάγραμμα έχετε ορίσει για την ολοκληρωτική διεκπεραίωση όλων των φακέλων; Θα ανοίξει εκ νέου πλατφόρμα επιδότησης ενοικίων και σε ποιο χρονοδιάγραμμα θα καταβληθούν οι υπόλοιπες επιδοτήσεις ενοικίων; Και τρίτον, με ποια πρόσθετα μέτρα οικονομικής στήριξης θα απαλύνετε την οικονομική καταστροφή των πληγέντων;

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κ. Βατσινά.

Κύριε Υπουργέ, έχετε τον λόγο για την πρωτολογία σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κυρία συνάδελφε, ευχαριστώ πάρα πολύ για την ερώτησή σας. Με αφορμή την ερώτησή σας, θα αναφερθώ εκ νέου στο σχέδιο στήριξης και αποκατάστασης μετά από τον σεισμό στο Αρκαλοχώρι.

Πριν από λίγες ημέρες απάντησα σε αντίστοιχη επίκαιρη ερώτηση, αλλά επειδή θέσατε τα ερωτήματά σας, ας δούμε που βρισκόμαστε και σήμερα.

Γνωρίζουμε ότι άμεσα μετά από τον σεισμό ενεργοποιήθηκε η κρατική αρωγή με έμφαση στην πρώτη αρωγή μέσα από την πλατφόρμα arogi.gov.gr. Η πρώτη αρωγή έφτασε συνολικά τα 66,1 εκατομμύρια ευρώ σε περισσότερους από επτά χιλιάδες αιτούντες και τα χαρακτηριστικά αυτής και η ταχύτητα και το μέγεθός της δεν εντοπίζονται σε κάποια άλλη περιοχή της πατρίδας μας. Παράλληλα, προχώρησαν με εντατικούς ρυθμούς οι αυτοψίες από τη ΔΑΕΦΚ στο πλαίσιο της ενεργοποίησης της στεγαστικής συνδρομής.

Πού βρισκόμαστε σήμερα ως προς την υλοποίηση της στεγαστικής συνδρομής, με τη σημαντική συνεισφορά του τοπικού γραφείου του Ηρακλείου; Μέχρι τώρα, όσον αφορά στα επισκευάσιμα κτήρια, έχουν υποβληθεί δύο χιλιάδες εξακόσιες δεκαεπτά αιτήσεις για έκδοση άδειας επισκευής και από αυτές έχουν προχωρήσει και έχουν εκδοθεί εκατόν έντεκα άδειες. Δεν έχουν ελεγχθεί εκατόν έξι φάκελοι όπως είπατε, αλλά έχουν εκδοθεί εκατόν έντεκα άδειες. Και όσο θα αυξάνονται οι άδειες που θα εκδίδονται, όλο και περισσότεροι πλέον φάκελοι δεν είναι ελλιπείς.

Το έχω ξαναπεί: Το ζήτημα και στην περιοχή του Αρκαλοχωρίου, σύμφωνα με την αρμόδια υπηρεσία, είναι οι ελλιπείς φάκελοι. Δυστυχώς, μεγάλο ποσοστό των φακέλων που κατατίθενται στο ΤΑΕΦΚ, σύμφωνα με την υπηρεσία, παρουσιάζει ελλείψεις, με αποτέλεσμα να μην προχωράει η διαδικασία αποζημίωσης. Παράλληλα, υπάρχουν –το υπογραμμίζω και αυτό ξανά- και ζητήματα που αφορούν στο ιδιοκτησιακό καθεστώς των κτηρίων και ανοιχτές κληρονομικές υποθέσεις, παράγοντες που επιβαρύνουν σημαντικά τη διαδικασία εξέτασης των φακέλων.

Επομένως, το σημαντικότερο τη δεδομένη στιγμή είναι να υποβάλλουν οι πολίτες πλήρεις και ορθούς φακέλους, ώστε να ολοκληρωθεί το σχήμα της στεγαστικής συνδρομής. Εμείς από την πλευρά μας, προς επιτάχυνση του ρυθμού αυτού, έχουμε κινήσει τις διαδικασίες για την ενίσχυση της υπηρεσίας του Ηρακλείου με περαιτέρω στελεχιακό δυναμικό.

Στις περιπτώσεις που είχαν υποβληθεί πλήρεις φάκελοι, οι αποζημιώσεις ξεκίνησαν να καταβάλλονται. Στις αποζημιώσεις και στη στήριξη που δεν σχετιζόταν με ιδιοκτησιακές ή κληρονομικές εκκρεμότητες, η διαδικασία επιχορηγήσεων προχώρησε κανονικά, όπως είχε γίνει με την κρατική αρωγή προς τις επιχειρήσεις. Εκεί δεν υπάρχουν κληρονομικά ούτε ιδιοκτησιακά ζητήματα. Όπως γνωρίζετε, μέσα από τρία διαφορετικά σχήματα, πολλές επιχειρήσεις της περιοχής που έχουν πληγεί, είτε άμεσα είτε έμμεσα, έχουν λάβει πάνω από 3 εκατομμύρια ευρώ και δρομολογείται και τέταρτο σχήμα στήριξης των επιχειρήσεων της περιοχής.

Κυρία συνάδελφε, ήταν και άλλα πολλά τα μέτρα στήριξης που έχουν ενεργοποιηθεί και υλοποιούνται όλη αυτή την περίοδο και στην περίπτωση του Αρκαλοχωρίου, όπως η επιδότηση ενοικίου που είναι εν ισχύ -δεν χρειάζεται να ανοίξει η πλατφόρμα- και αξιοποιείται από όποιον θέλει να την αξιοποιήσει.

Και επειδή ρωτήσατε για την καταβολή της επιδότησης ενοικίου να σας απαντήσω με στοιχεία. Έχουν υποβληθεί πεντακόσιες ογδόντα τέσσερις αιτήσεις. Οι τριακόσιες σαράντα πέντε ήταν για το πρώτο τρίμηνο και οι διακόσιες τριάντα εννέα για το δεύτερο τρίμηνο. Εκατόν εβδομήντα επτά αιτήσεις εγκρίθηκαν για τη χορήγηση του πρώτου τριμήνου, ενενήντα τέσσερις αιτήσεις για τη χορήγηση των επόμενων τριμήνων. Εκατόν έξι αιτήσεις έχουν απορριφθεί λόγω μη πλήρωσης των απαραίτητων προϋποθέσεων. Για τις υπόλοιπες περίπου εκατόν πενήντα εκκρεμεί η ανταπόκριση από τους αιτούντες. Ενώ είναι λίγες οι οποίες αφού παρέλαβαν πρόσφατα τα στοιχεία, προχωρά η διαδικασία έκδοσης. Για παράδειγμα, τις επόμενες ημέρες θα εκδοθούν δεκαπέντε.

Η καταβολή, λοιπόν, των εκκρεμών επιδομάτων ενοικίου και συγκατοίκησης είναι και αυτό κάτι που δρομολογείται το αμέσως επόμενο διάστημα μετά και τις σχετικές εγκρίσεις που λάβαμε για τον τρέχοντα προϋπολογισμό από το Υπουργείο Εθνικής Οικονομίας και Οικονομικών.

Όσον αφορά στη χορήγηση των οικίσκων που παραχωρήθηκαν από τη ΔΑΕΦΚ, αναφέρω πως το επόμενο διάστημα θα έχουμε το τελικό πόρισμα των ελέγχων της Εθνικής Αρχής Διαφάνειας. Εδώ θα είμαστε και θα το συζητήσουμε κι αυτό γιατί γνωρίζετε τι έχει γίνει κάτω.

Φυσικά, το μεγάλο ζητούμενο είναι να υλοποιηθεί το σχήμα της στεγαστικής συνδρομής, ώστε να καταφέρουν οι πολίτες να επισκευάσουν τα σπίτια τους και προς αυτή την κατεύθυνση θα συνεχίσουμε να δουλεύουμε αδιάκοπα και θα το πετύχουμε.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Ορίστε, κυρία Βατσινά, έχετε τον λόγο για τη δευτερολογία σας.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κύριε Υπουργέ, να σας πω ότι οι σεισμόπληκτοι έχουν δημιουργήσει έναν δραστήριο σύλλογο, τον σύλλογο «Ελπίδα», και έτσι η φωνή τους και τα προβλήματά τους φτάνουν σε εμάς με ακρίβεια. Φαντάζομαι δεν θα αρνηθείτε ότι έχουν γνωστοποιήσει και σε εσάς όσα σας είπα προηγουμένως.

Να σας πω, λοιπόν, ότι πουθενά δεν περιγράφουν αυτό που λέτε και έχετε και στο παρελθόν πει, ότι δηλαδή έχουν δοθεί 66 εκατομμύρια ευρώ σε αποζημιώσεις. Για την ακρίβεια το ποσό αυτό δεν έχει δοθεί. Παραμένει δεσμευμένο υπέρ των σεισμόπληκτων, όμως, όσο δεν εξετάζονται οι φάκελοι, τα χρήματα αυτά δεν πάνε στους πληγέντες. Άρα ο κρατικός μηχανισμός πρέπει να φροντίσει να εξεταστούν οι φάκελοι. Έχει βάλει η Κυβέρνηση έναν στόχο, επιτέλους, να τελειώσουν αυτοί οι φάκελοι; Γιατί λέγαμε για εκατόν εβδομήντα έξι, κάποια νούμερα, αλλά είναι παραπάνω από τρεις χιλιάδες.

Να κάνω μια επίκληση στη λογική σας. Είναι λογικό για την Κυβέρνηση από το σύνολο των τριών χιλιάδων φακέλων να έχουν εξεταστεί εκατόν έξι φάκελοι σε τριάντα έναν μήνες; Ξέρετε τι σημαίνει αυτό; Σημαίνει ούτε τρεισήμισι φάκελοι το μήνα και σημαίνει ότι οι υπόλοιποι θέλουν άλλους εκατό μήνες για να εξεταστούν, αν το προχωράμε έτσι.

Επικαλείστε προβλήματα κληρονομικά και συμβολαιογραφικά. Δεν ισχύει σε αυτή την έκταση, κύριε Υπουργέ, και δεν δικαιολογείται αυτή η χρονοτριβή. Διότι έχει μεσολαβήσει το κτηματολόγιο, που είναι σχετικά απλή διαδικασία, τα ακίνητα δηλώνονται. Άρα μπορούν να αντληθούν πληροφορίες που λείπουν από τους φακέλους, ακόμα και υπηρεσιακά. Αφήστε που έχω την αίσθηση ότι αν δεν εξεταστεί ο φάκελος, μόνο με μαντικές ικανότητες διαπιστώνεται η όποια έλλειψη εγγράφου. Η πραγματικότητα είναι ότι δεν υπάρχει κατάλληλη στελέχωση για να ανταποκριθεί στον όγκο του έργου.

Μπορείτε, κύριε Υπουργέ, να απλοποιήσετε τη διαδικασία. Η Κυβέρνησή σας έθεσε αυτή τη δαιδαλώδη διαδικασία, στην οποία, τελικά, δεν μπορούν να ανταποκριθούν οι υπηρεσίες. Ας την αλλάξετε. Ας πάρετε την πολιτική ευθύνη της αποτυχίας του εγχειρήματος και ας προχωρήσετε σε οριζόντιες έστω αποζημιώσεις και σε δεύτερο χρόνο, το υπερβάλλον να εξετάζεται από την υπηρεσία.

Έχετε στη διάθεσή σας την πρόταση του ΤΕΕ –δεν σας λέω κάτι άγνωστο- που σας προτείνει να αποζημιώσετε οριζόντια με 15.000 ευρώ τα κίτρινα κτήρια και με 8.000 ευρώ τα πράσινα. Ούτε αυτή την πρωτοβουλία έχετε αναλάβει. Ούτε και η επιδότηση ενοικίου ολοκληρώνεται με έναν απλό τρόπο, κύριε Υπουργέ και πάντα μένουν χωρίς επιδότηση και χωρίς οικίσκο.

Όλα αυτά που σας λέω είναι απλά λόγια και δεν νομίζω ότι μπορούν τα λόγια να περιγράψουν αυτά που βλέπουν τα μάτια μας. Πριν να κάνω αυτή την ερώτηση, πριν από πέντε ημέρες, περπάτησα στους δρόμους του Αρκαλοχωρίου, κάθισα στην πλατεία, στην εκκλησία που κι αυτή είναι ένα ακατάλληλο κτίσμα. Περίπου πενήντα τρία μαγαζιά στον κεντρικό δρόμο είναι κλειστά και κάποια, κίτρινα, λειτουργούν και πωλούν είδη πρώτης ανάγκης. Υπάρχουν πεσμένα κτήρια αμιάντου που παραμένουν εκεί χωρίς καμμία μέριμνα. Υπάρχουν σπίτια που κατοικούνται ενώ είναι κίτρινα.

Δείτε, μπήκα σε αυτό το σπίτι, είναι κίτρινο -θα σας καταθέσω και φωτογραφίες στα Πρακτικά- που συμβαίνει το παγκόσμιο φαινόμενο της μηχανικής: ο πρώτος όροφος να είναι κατάλληλος για χρήση, πράσινος, αλλά ο κάτω όροφος –στον οποίο στηρίζεται ο επάνω- να είναι κίτρινος. Κινδυνεύουν όλοι μαζί εκεί μέσα, με ευθύνη όσων τα έχουν αποφασίσει αυτά, και όσο παρατείνεται αυτή η κατάσταση, με ευθύνη δική σας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Την ανοχή σας για ένα λεπτό ακόμα, κύριε Πρόεδρε.

Ξέρω, λοιπόν, πολύ καλά τι σας λέω, κύριε Υπουργέ, διότι εγώ δεν παρέλειψα να πάω εκεί και όσα σας λέω τα είδα με τα ίδια μου τα μάτια.

Επικαλούμαι έστω το συναίσθημά σας, εκτός από τη λογική σας, κύριε Υπουργέ και σας ζητώ να εφαρμόσετε ίδια μέτρα και ίδια σταθμά. Τα μέτρα στήριξης δεν πρέπει να μπαίνουν στο ζύγι. Οι συμπολίτες μας στη Θεσσαλία και στο Μάτι έχουν δικαίως τύχει πολλές εξάμηνες παρατάσεις αναστολής πλειστηριασμών. Στους Δήμους Μινώα Πεδιάδος και Αρχανών-Αστερουσίων δόθηκε μόνο μια παράταση αναστολής πλειστηριασμών μέχρι τον Μάρτιο του 2022 και σας ρωτώ «γιατί;».

Και κλείνοντας, κύριε Πρόεδρε, στην Κρήτη μας συμβαίνει το πρωτοφανές: να υπάρχει αυτή η εικόνα που είδατε στη μία πλευρά της Κρήτης και παράλληλα στην άλλη πλευρά της να διανύουμε την περίοδο της άσκησης σεισμού «Μίνωας». Πιστεύω να διαβιβάσετε στον Έλληνα Πρωθυπουργό –που, όπως φημολογείται, θα είναι στην άσκηση σεισμού- ότι η Κρήτη εκτός από πρόληψη έχει ανάγκη και του κοινωνικού κράτους.

Σας ευχαριστώ.

(Στο σημείο αυτό η Βουλευτής κ. Ελένη Βατσινά καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Πριν σας δώσω τον λόγο, κύριε Υπουργέ, να κάνω μια ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δέκα μαθήτριες και μαθητές και εννέα συνοδοί εκπαιδευτικοί από το Εργαστήριο Ειδικής Επαγγελματικής Εκπαίδευσης Κω.

Η Βουλή σας καλοσωρίζει.

(Χειροκροτήματα απο όλες τις πτέρυγες της Βουλής)

Ορίστε, κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Κυρία συνάδελφε, σας ευχαριστώ, αλλά πρώτη φορά ακούω ότι τα 66 εκατομμύρια ευρώ δεν χορηγήθηκαν, αλλά είναι κάπου δεσμευμένα. Δεν μπορώ να σας πείσω για το αυτονόητο. Αν θέλετε, κάντε ένα αίτημα για κατάθεση στοιχείων, να έρθουν τα στοιχεία, τα extrait των τραπεζών, να έρθουν όλα τα στοιχεία. Γιατί ξέρω ότι είναι ένα αντικείμενο στο οποίο μπορούν οι πολιτικοί να πατήσουν επάνω, μια φυσική καταστροφή, αλλά δεν μπορούμε να αμφισβητούμε και τα στοιχειώδη. Πάμε μαζί στο Αρκαλοχώρι να δούμε και ποιοι έχουν λάβει ονομαστικά με ΑΦΜ τα 66 εκατομμύρια ευρώ.

**ΕΛΕΝΗ ΒΑΤΣΙΝΑ:** Σας περιμένω.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Το να λέτε ότι αυτά δεν έχουν δοθεί κι είναι δεσμευμένα σε λογαριασμούς και θα δοθούν «όταν και εφόσον», αυτό δεν ισχύει. Άρα κάντε μια ερώτηση, εμείς εδώ είμαστε για να ανταποκριθούμε.

Τώρα όσον αφορά στο θέμα του Αρκαλοχωρίου γενικότερα, για εμάς αποτελεί –όπως έχουμε πει, άλλωστε φαίνεται και από τις φορές που έχουμε κατέβει κάτω, αλλά και με τις παρεμβάσεις που έχουμε κάνει μέχρι τώρα- προτεραιότητα. Προτεραιότητα είναι η ολοκλήρωση της στεγαστικής συνδρομής.

Λέτε ότι έχουν γίνει εκατόν έξι έλεγχοι. Όχι. Έχουν εκδοθεί εκατόν έντεκα άδειες και έχουν γίνει έλεγχοι για όλες τις άλλες αιτήσεις, όπου τους έχουν σταλεί συμπληρωματικά στοιχεία, με μεγαλύτερο πρόβλημα τα κληρονομικά θέματα και τις ιδιοκτησιακές εκκρεμότητες. Ο συνάδελφός σας ο κ. Παρασύρης σε αντίστοιχη ερώτηση το παραδέχθηκε εδώ, ότι και ο ίδιος έχει πρόβλημα και δεν το έχει δρομολογήσει γιατί έχει τέτοιες εκκρεμότητες. Είναι στα Πρακτικά. Σας παραπέμπω και εκεί.

Άρα το ζητούμενο είναι η ολοκλήρωση της διαδικασίας, σε συνδυασμό και με την παροχή της πρώτης αρωγής. Προς την κατεύθυνση αυτή έχουμε προχωρήσει στην κατάθεση μιας σχετικής νομοθετικής πρωτοβουλίας, η οποία μετά από επεξεργασία και απ’ όλα τα υπόλοιπα εμπλεκόμενα Υπουργεία έχει αποσταλεί στη Γενική Γραμματεία Νομοθετικών και Κοινοβουλευτικών Θεμάτων, μια τροπολογία που θα αφορά αποκλειστικά στις περιπτώσεις κτηρίων με ελαφρές βλάβες, σε κτήρια που δεν φέρουν ζημιές στον φέροντα οργανισμό. Πρόκειται για μια ακόμα παρέμβαση, για να διευκολυνθούν οι πολίτες της περιοχής, αλλά και να εξορθολογιστεί ο φόρτος στην αρμόδια υπηρεσία. Δεν θα αναφέρω περισσότερα στοιχεία της εν λόγω τροπολογίας. Θα περιμένουμε μέχρι να κατατεθεί –σε λίγες ημέρες θα γίνει αυτό- και θα έχουμε την ευκαιρία να τη συζητήσουμε και στην Ολομέλεια, αν χρειαστεί.

Όπως βλέπετε, λοιπόν, προχωράμε συνεχώς σε κινήσεις, σε τροποποιήσεις αλλά και σε νέα μέτρα για να στηριχθεί η περιοχή. Διαμορφώνουμε νέα πλαίσια και συνεχώς τα βελτιώνουμε. Δεν πρέπει, όμως, να ξεχνάμε τι παραλάβαμε, τι υπήρχε πριν, πριν από το 2019, αλλά και πριν από αρκετά χρόνια, τότε που το κόμμα σας είχε τη διακυβέρνηση της χώρας. Ήταν τότε που έγινε το πλαίσιο της στεγαστικής συνδρομής που τώρα εσείς το κατηγορείτε.

Το πλαίσιο της στεγαστικής συνδρομής έρχεται από τα χρόνια της διακυβέρνησης του ΠΑΣΟΚ και τώρα φέρνουμε νόμο για να το αλλάξουμε, να το φέρουμε κοντά στις πραγματικές ανάγκες της κοινωνίας. Μήπως θέλετε να δούμε πόσο χαμηλότερο ήταν το ποσοστό της δωρεάν κρατικής αρωγής στο πλαίσιο της στεγαστικής συνδρομής τότε, που τώρα είναι στο 80% και τότε ήταν 30% και θεωρούταν υψηλότατο; Μήπως θέλετε να δούμε την ανυπαρξία στήριξης των επιχειρήσεων τότε, σε σχέση με τώρα; Ας μην το κάνουμε γιατί δεν θα βοηθήσει τη συζήτησή μας. Οι πολίτες ξέρουν.

Ας σταθούμε σε αυτά που δημιουργούμε και συνεχώς εξελίσσουμε. Λύνουμε προβλήματα. Παράλληλα με τη νομοθετική ρύθμιση, προχωράμε και στην ενίσχυση του γραφείου του Ηρακλείου με νέο προσωπικό και με ενδυνάμωση της συνεργασίας από τα Χανιά. Προωθούμε με τα συναρμόδια Υπουργεία εντός του μήνα νέο ειδικό σχήμα στήριξης των επιχειρήσεων της περιοχής. Θα είναι το τέταρτο εργαλείο στήριξης των επιχειρήσεων της περιοχής που είχαν απώλειες εξαιτίας του σεισμού.

Προχωράει και το σχέδιο αποκατάστασης, λοιπόν, και στήριξης του Αρκαλοχωρίου με συνολική δημοσιονομική επίπτωση κοντά στα 300 εκατομμύρια ευρώ, ενώ το Οικονομικό Επιμελητήριο Ελλάδας έχει παραδώσει και τη μελέτη του για την ανασυγκρότηση της περιοχής. Υλοποιούμε, λοιπόν, ένα σχέδιο στήριξης και ανασυγκρότησης που έμπρακτα έχει αποδείξει ότι λειτουργεί, θα συνεχίσει να λειτουργεί με τις βελτιώσεις που συνεχώς φέρνουμε, μέχρι να στηριχθούν όλοι οι πολίτες. Και θα συνεχίσουμε να δουλεύουμε εντατικά προς αυτή την κατεύθυνση.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Κυρίες και κύριοι συνάδελφοι, θα κάνω μία ανακοίνωση προς το Σώμα.

Οι Υπουργοί Περιβάλλοντος και Ενέργειας, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Υποδομών και Μεταφορών, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, καθώς και οι Αναπληρωτές Υπουργοί Εθνικής Οικονομίας και Οικονομικών, Εσωτερικών και Παιδείας, Θρησκευμάτων και Αθλητισμού κατέθεσαν στις 15-4-2024 σχέδιο νόμου: «Ρυθμίσεις για την αντιμετώπιση των πολυεπίπεδων επιπτώσεων της κλιματικής αλλαγής στους τομείς: α) της διαχείρισης υδάτων, β) της διαχείρισης και προστασίας των δασών, γ) της αστικής ανθεκτικότητας και πολιτικής, δ) της καταπολέμησης της αυθαίρετης δόμησης, ε) της ενεργειακής ασφάλειας».

Παραπέμπεται στην αρμόδια Διαρκή Επιτροπή.

Δεν θα συζητηθεί λόγω κωλύματος του Βουλευτή η τέταρτη με αριθμό 961/10-4-2024 επίκαιρη ερώτηση πρώτου κύκλου του Βουλευτή Λάρισας της Κοινοβουλευτικής Ομάδας «Νίκη» κ. Γεωργίου Ρούντα προς τον Υπουργό Εθνικής Άμυνας, με θέμα: «Νέα δεδομένα ανασφάλειας λόγω αποχώρησης Τουρκίας από τη Συνθήκη CFE».

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗ ΘΕΜΑΤΟΣ

**ΠΡΟΕΔΡΕΥΩΝ (Αθανάσιος Μπούρας):** Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού: «Μέτρα για τη διαφύλαξη και την ανάδειξη της άυλης πολιτιστικής κληρονομιάς, την προστασία και ενίσχυση του ελληνόφωνου τραγουδιού και των ηχογραφημάτων νέων δημιουργών ή καλλιτεχνών, καθώς και την προστασία και διάχυση της ελληνικής γλώσσας, στο πλαίσιο της διαφύλαξης και ανάδειξης της άυλης πολιτιστικής κληρονομιάς – Ρυθμίσεις για τον εκσυγχρονισμό της εμπορικής πολιτικής του Οργανισμού Διαχείρισης και Ανάπτυξης Πολιτιστικών Πόρων και λοιπές διατάξεις του Υπουργείου Πολιτισμού».

Η Διάσκεψη των Προέδρων αποφάσισε στη συνεδρίασή της στις 11 Απριλίου 2024 η συζήτηση του νομοσχεδίου να διεξαχθεί σε μία συνεδρίαση εν συνόλω επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Τον λόγο έχει η εισηγήτρια της Νέας Δημοκρατίας κ. Αγγελική Δεληκάρη για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής ομιλητών.

Κυρία Δεληκάρη, έχετε τον λόγο.

**ΑΓΓΕΛΙΚΗ ΔΕΛΗΚΑΡΗ:** Σας ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, συζητάμε και καλούμαστε να ψηφίσουμε σήμερα στην Ολομέλεια της Βουλής των Ελλήνων ένα πολυθεματικό νομοσχέδιο, που θεραπεύει μια σειρά ζητημάτων.

Το πρώτο μέρος του έχει διπλή στόχευση. Ο πρώτος στόχος είναι η διαφύλαξη της άυλης πολιτιστικής κληρονομιάς της χώρας μας. Ως άυλη πολιτιστική κληρονομιά νοείται μια σειρά από πράγματα που ανήκουν στην παράδοσή μας, μεταξύ άλλων, οι χοροί, η μουσική, το θέατρο, η γλώσσα με την ευρεία έννοια.

Το Υπουργείο Πολιτισμού, με το παρόν νομοσχέδιο, προχωρά στη σύσταση δύο οργάνων τα οποία θα ασχολούνται με τη διαφύλαξη και την ανάδειξη της άυλης πολιτιστικής κληρονομιάς. Πρόκειται για το Συμβούλιο Άυλης Πολιτιστικής Κληρονομιάς και την Επιτροπή για την Ανάδειξη και Διαφύλαξη της Άυλης Πολιτιστικής Κληρονομιάς, άρθρα 5 και 6. Η στελέχωσή τους, τόσο με υπηρεσιακά στελέχη του Υπουργείου Πολιτισμού όσο και με τους κατ’ εξοχήν ειδικούς, διασφαλίζει τον τρόπο με τον οποίο θα εκτελούν επαρκώς και με αποτελεσματικότητα το έργο τους.

Όχι μόνο προωθείται ο εκσυγχρονισμός του θεσμικού πλαισίου για την ανάδειξη και διαφύλαξη της άυλης πολιτιστικής κληρονομιάς, αλλά παράλληλα η προστασία της καθίσταται αυτοτελής πυλώνας της πολιτικής του Υπουργείου Πολιτισμού.

Ο δεύτερος στόχος των άρθρων του πρώτου μέρους είναι η προστασία και η διάχυση της ελληνικής γλώσσας, η προστασία και η ενίσχυση του ελληνόφωνου τραγουδιού, των ηχογραφημάτων νέων δημιουργών και καλλιτεχνών, της άυλης πολιτιστικής κληρονομιάς εν γένει, αλλά και η ενίσχυση της ραδιοφωνικής μετάδοσης και δημόσιας εκτέλεσης του ελληνόφωνου τραγουδιού, άρθρα 7 έως 14. Ο στόχος αυτός επιτυγχάνεται με μια δέσμη μέτρων και θετικών κινήτρων.

Αρχικά, ας ξεκαθαρίσουμε ακόμα μία φορά τον όρο «ελληνόφωνο τραγούδι». Ως ελληνόφωνο τραγούδι νοείται το μουσικό έργο που συντίθεται από μουσική και στίχο εφόσον το ήμισυ, τουλάχιστον, της διάρκειάς του καταλαμβάνεται από κείμενο στην ελληνική γλώσσα. Στην έννοια του ελληνόφωνου τραγουδιού συμπεριλαμβάνεται και η ορχηστρική μουσική απόδοση ελληνόφωνου τραγουδιού, καθώς και μουσικά έργα χωρίς στίχο, που έχουν ηχογραφηθεί στην ελληνική επικράτεια.

Ως προς τους ραδιοφωνικούς σταθμούς, παρέχεται η δυνατότητα αύξησης του ανώτατου χρόνου μετάδοσης διαφημιστικών μηνυμάτων, με την προϋπόθεση ότι θα αυξήσουν αποδεδειγμένα και τον χρόνο μετάδοσης του ελληνόφωνου τραγουδιού ή ηχογραφημάτων νέων δημιουργών ή καλλιτεχνών.

Ουσιαστικά, το άρθρο 7, όχι μόνο δίνει σε ραδιοφωνικούς σταθμούς που παίζουν μερικώς ή πλήρως ξενόγλωσσο μουσικό πρόγραμμα την προοπτική αύξησης του διαφημιστικού χρόνου, αλλά και στους ραδιοφωνικούς σταθμούς που παίζουν πλήρως ελληνικό πρόγραμμα δίνει το ίδιο κίνητρο, εάν και εφόσον στις ώρες υψηλής ακροαματικότητας μεταδίδουν σε μεγαλύτερο ποσοστό ηχογραφήματα νέων δημιουργών ή καλλιτεχνών.

Τονίζω. Είναι κίνητρα, όχι υποχρέωση. Δεν επιδιώκει το νομοσχέδιο να αλλοιώσει τη φυσιογνωμία των ραδιοφωνικών σταθμών. Αυτοί μπορούν κάλλιστα να συνεχίσουν να μεταδίδουν και την επαύριο της ψήφισης του παρόντος νομοσχεδίου όποιο μουσικό πρόγραμμα επιθυμούν, επιλέγοντας με πλήρη ελευθερία τη γλώσσα, το είδος, την αναλογία.

Θα επισημάνω πως σε χώρες της Ευρωπαϊκής Ένωσης υπάρχουν νομοθετικές διατάξεις που ρυθμίζουν τη μετάδοση τραγουδιών στις εθνικές τους γλώσσες. Για παράδειγμα, στη Γαλλία σε ποσοστό 40% μετάδοση τραγουδιού στη γαλλική γλώσσα, με το ήμισυ του ποσοστού αυτού να αφορά σε έργα νέων δημιουργών.

Άλλες χώρες που έχουν υιοθετήσει αντίστοιχες πρακτικές με ποσοστά μετάδοσης είναι η Πορτογαλία, η Ισπανία, η Σλοβακία και η Ουγγαρία. Η βασική μας διαφορά είναι πως εμείς δίνουμε κίνητρα, δεν υποχρεώνουμε κανέναν απολύτως.

Εκεί που εισάγεται η υποχρεωτικότητα, με αρκετούς αστερίσκους όμως, είναι στους κοινόχρηστους χώρους σύνθετων τουριστικών καταλυμάτων και ξενοδοχείων, εμπορικών κέντρων, καζίνο, καθώς και στα μέσα μαζικής μεταφοράς, αλλά και στους χώρους αναμονής αεροδρομίων και λιμένων.

Για τα σύνθετα τουριστικά καταλύματα και ξενοδοχεία θα ήθελα να επαναλάβω κάτι που ανέφερα και κατά την τελευταία μου τοποθέτηση στην Επιτροπή Μορφωτικών Υποθέσεων.

Είναι τόσο κακό, τελικά, σε πολύ συγκεκριμένους και περιορισμένους χωροταξικά χώρους να μεταδίδεται -σε ποσοστό της τάξης του 40%- ελληνόφωνο τραγούδι; Γιατί πρακτικά το άρθρο 8 καθιστά υποχρεωτική μετάδοση σε αυτούς τους χώρους, εάν και εφόσον, όμως, μεταδίδεται δημόσια μουσική.

Άλλωστε, ζούμε σε μια χώρα στην οποία παρέχονται υψηλής ποιότητας τουριστικές υπηρεσίες, οι οποίες είναι άρρηκτα συνδεδεμένες και με την άυλη πολιτιστική μας κληρονομιά. Οι επισκέπτες από το εξωτερικό επιλέγουν την Ελλάδα και γι’ αυτόν τον λόγο.

Στη χώρα που γέννησε τον Θεοδωράκη, τον Χατζιδάκι, τον Μαρκόπουλο και μια σειρά άλλους μεγάλους δημιουργούς, τα ηχογραφήματα των οποίων μας συνοδεύουν, εάν δεν αναδείξουμε και το ελληνόφωνο τραγούδι μέσω του τουριστικού μας προϊόντος και του κλάδου της φιλοξενίας, τι θα διαφοροποιεί τα τουριστικά μας καταλύματα από τα αντίστοιχα οποιασδήποτε άλλης χώρας όπου μεταδίδεται αμιγώς ξενόγλωσση μουσική;

Και όχι μόνο δεν επηρεάζουμε την πρωταρχική δραστηριότητα αυτών των τουριστικών επιχειρήσεων -είναι ελεύθερες να μεταδίδουν όποια μουσική θέλουν στα γυμναστήρια, στα εστιατόρια, τα καφέ και τους λοιπούς χώρους αναψυχής και καταστήματα που διαθέτουν- αλλά, μάλιστα, εξαιρούμε από την υποχρέωση καταλύματα στα οποία η μετάδοση ήχου γίνεται από μια ενιαία πηγή. Για τα αεροδρόμια η υποχρέωση μετάδοσης πέφτει στο ήμισυ, δηλαδή στο 20% εάν συντρέχουν οι ίδιοι τεχνικοί λόγοι.

Να τονίσω για μία ακόμα φορά, η υποχρέωση εισάγεται μόνο εάν στους κοινόχρηστους χώρους όλων των παραπάνω επιχειρήσεων και επιβατικών σταθμών εκτελείται δημόσια μουσική. Εάν δεν εκτελείται, προφανώς και δεν υπάρχει η παραμικρή αλλαγή σε σχέση με όσα ισχύουν σήμερα. Ακόμα και η διαδικασία επιβολής προστίμων σε όσες επιχειρήσεις δεν συμμορφώνονται με τις προβλέψεις των άρθρων 8 έως 11, η λογική που τη διέπει ούτε τιμωρητική είναι ούτε και εισπρακτική. Παρέχεται ικανό διάστημα συμμόρφωσης το οποίο φτάνει στους δύο μήνες.

Στο δεύτερο μέρος του σχεδίου νόμου βασικός στόχος είναι η αντιμετώπιση της υποστελέχωσης του Οργανισμού Διαχείρισης και Ανάπτυξης Πολιτιστικών Πόρων, δηλαδή του ΟΔΑΠ, και η ενίσχυσή του με νέο προσωπικό αυξημένων προσόντων στα πωλητήρια, αλλά και σε άλλους χώρους όπως τα εργαστήρια. Ο ΟΔΑΠ, πρώην Ταμείο Αρχαιολογικών Πόρων, έχει τους εξής στρατηγικούς σκοπούς: Την αναβάθμιση των παρεχόμενων υπηρεσιών στους επισκέπτες των αρχαιολογικών χώρων, ιστορικών τόπων, μνημείων και μουσείων, την αύξηση των οικονομικών πόρων που προέρχονται από τους επισκέπτες των παραπάνω χώρων, την αξιοποίηση της ακίνητης περιουσίας.

Οι οικονομικοί πόροι που αποκομίζει ο ΟΔΑΠ αξιοποιούνται για την υποστήριξη της πολιτικής, για την ανάδειξη και αξιοποίηση της πολιτιστικής κληρονομιάς, καθώς και τη στήριξη συνεργειών μεταξύ υπηρεσιών και φορέων της σύγχρονης πολιτιστικής δημιουργίας. Έχει, με λίγα λόγια, ένα πολύπλευρο έργο, μία σύνθετη αποστολή. Επομένως, η εκμίσθωση των πωλητηρίων, η πρόσληψη προσωπικού αυξημένων προσόντων, η πρόνοια για συμβάσεις προμηθειών με στόχο την κάλυψη των αναγκών για προϊόντα προς πώληση, συνιστούν θετικές παρεμβάσεις που θα κάνουν τον ΟΔΑΠ πολύ πιο ισχυρό, πολύ πιο αποτελεσματικό.

Στο τρίτο μέρος του σχεδίου νόμου υπάρχουν άρθρα που επιλύουν τρέχοντα ζητήματα του Υπουργείου Πολιτισμού και εποπτευόμενων από αυτό φορέων. Θα ήθελα να κάνω μια αναφορά στο άρθρο 23. Παραχωρούνται στο Υπουργείο Πολιτισμού τα αναγκαία ακίνητα για την κατασκευή υποδομών πυρόσβεσης στον αρχαιολογικό χώρο των Φιλίππων. Τα ακίνητα παραχωρούνται από τον Δήμο Καβάλας και αυτή είναι μια σημαντική ενέργεια για την ενίσχυση της πυροπροστασίας του συγκεκριμένου αρχαιολογικού χώρου. Στο νομοσχέδιο λαμβάνονται, επίσης, μέτρα για τον περιορισμό των λαθρανασκαφών με την υποχρέωση δήλωσης των ανιχνευτών μετάλλων. Ακόμα επεκτείνεται η προστασία των κειμηλίων της ιστορίας μας και στα κινητά αντικείμενα των αγωνιστών του 1821, ενώ καθίστανται πιο ευέλικτα τα εποπτευόμενα από το Υπουργείο Πολιτισμού νομικά πρόσωπα δημοσίου δικαίου ως προς το κομμάτι της εκτέλεσης αρχαιολογικού έργου, πάντοτε με σεβασμό στο Σύνταγμα και στον αρχαιολογικό νόμο.

Δίνεται αυξημένη μοριοδότηση σε μια σειρά ειδικοτήτων αρχαιοφυλάκων, εφόσον η εμπειρία τους έχει προκύψει μετά από την κτήση σχετικού τίτλου σπουδών. Στηρίζεται το προσωπικό της αρχαιολογικής υπηρεσίας που εργάζεται στις νήσους Δήλο και Καστελόριζο με τη θέσπιση ειδικού επιδόματος για τους χειμερινούς μήνες ενώ, τέλος, διευκολύνεται το έργο του Ευρωπαϊκού Κέντρου Βυζαντινών και Μεταβυζαντινών Μνημείων με την αύξηση των ημερών που μπορεί να μείνει στο εξωτερικό το προσωπικό του για την επίβλεψη έργων που έχει αναλάβει το κέντρο.

Κυρίες και κύριοι συνάδελφοι, κλείνω την τοποθέτησή μου αυτή με ορισμένες παρατηρήσεις. Για πρώτη φορά γίνεται προσπάθεια ώστε να υπάρξει συγκροτημένη πολιτιστική πολιτική με έμφαση στην προστασία και την ανάδειξη της άυλης πολιτιστικής κληρονομιάς. Για πρώτη φορά στηρίζεται έμπρακτα το ελληνόφωνο τραγούδι. Για πρώτη φορά δίνονται κίνητρα για να προβληθεί το έργο νεοεμφανιζόμενων καλλιτεχνών και δημιουργών. Με το σχέδιο νόμου του Υπουργείου Πολιτισμού το οποίο συζητάμε σήμερα, ο ΟΔΑΠ θα αυξήσει τα έσοδά του, θα γίνει το τουριστικό μας προϊόν ακόμα πιο ελκυστικό στους Έλληνες και ξένους επισκέπτες των μουσείων και των αρχαιολογικών μας χώρων.

Μπορεί να μη συμφωνούμε σε όλα. Όμως, φάνηκε μέσα από την εξαντλητική συζήτηση που προηγήθηκε κατά την επεξεργασία του νομοσχεδίου στην Επιτροπή Μορφωτικών Υποθέσεων πως υπάρχει δυνατότητα για σύγκλιση στα βασικά σημεία. Γιατί τόσο η στήριξη των καλλιτεχνών μας όσο και η αναβάθμιση του τουριστικού μας προϊόντος είναι άρρηκτα συνδεδεμένα με την πολιτιστική μας κληρονομιά. Αυτή η κληρονομιά μας ενώνει όλους. Αυτή την κληρονομιά έχουμε όλοι χρέος να τη διαφυλάξουμε και να την παραδώσουμε στις επόμενες γενιές.

Στις 17 Απριλίου του 1961 ακριβώς πριν από εξήντα τρία χρόνια ο Μάνος Χατζιδάκις κατέκτησε το Όσκαρ καλύτερου πρωτότυπου τραγουδιού για «τα παιδιά του Πειραιά». Σήμερα για όλους αυτούς τους λόγους που προανέφερα, σας καλώ να στηρίξετε και να υπερψηφίσετε το σχέδιο νόμου του Υπουργείου Πολιτισμού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ και για τη συνέπεια στον χρόνο.

Τον λόγο τώρα έχει η εισηγήτρια του ΣΥΡΙΖΑ - Προοδευτική Συμμαχία, η κ. Κυριακή Μάλαμα.

**ΚΥΡΙΑΚΗ ΜΑΛΑΜΑ:** Ευχαριστώ, κύριε πρόεδρε.

Κυρίες και κύριοι Βουλευτές, έχουμε μπροστά μας ένα νομοσχέδιο το οποίο σκοπίμως προσπαθεί να παραπλανήσει σε σχέση με το θέμα, την ύλη και τα ζητήματα που περιλαμβάνει. Ένα νομοσχέδιο που ισχυρίζεται ότι φέρνει το «μάννα εξ ουρανού» στο ελληνικό τραγούδι, αλλά στην πραγματικότητα παραδίδει τον αρχαιολογικό πλούτο της χώρας στα κοράκια της κερδοσκοπίας. Ένα νομοσχέδιο που ξεχαρβαλώνει κάθε έννοια χρηστής διαχείρισης δημόσιου χρήματος στον Οργανισμό Διαχείρισης και Ανάπτυξης Αρχαιολογικών Πόρων. Ένα νομοσχέδιο που ανοίγει τις πύλες των ρουσφετολογικών προσλήψεων με ένα τηλέφωνο.

Είναι σκόπιμος, κατά τη γνώμη μας, ο στομφώδης παραπλανητικός τίτλος του νομοσχεδίου περί ελληνικής γλώσσας, για να κρύψει τα πραγματικά επίδικα που είναι κατ’ αρχάς η εκχώρηση του αρχαιολογικού έργου σε άλλους, σε άγνωστους, σε ΙΔΙΩΤΕΣ, με κεφαλαία!

Με το άρθρο 27 σταματάει το αρχαιολογικό έργο στο σύνολό του, από τις ανασκαφές μέχρι και τη διαχείριση των μουσείων και μνημείων να τα εποπτεύει, να τα προστατεύει. Όλα αυτά αφορούν στην αρχαιολογική υπηρεσία. Πρόκειται για έφοδο στον αρχαιολογικό πλούτο της χώρας. Το άρθρο 27 γκρεμίζει ότι χτίστηκε στην αρχαιολογική προστασία της χώρας μετά από τη Μεταπολίτευση. Πρόκειται για θεσμική επίθεση στις αρχαιότητες.

Για να το περάσει «στα πονηρά», επιτρέψτε μου την έκφραση, η ηγεσία του Υπουργείου Πολιτισμού συνεργάστηκε με το κομματικό Προεδρείο της Διαρκούς Επιτροπής Μορφωτικών Υποθέσεων, ώστε να αποκλειστεί από την ακρόαση των φορέων ο Σύλλογος Ελλήνων Αρχαιολόγων, αλλά και ακόμα επτά φορείς της αρχαιολογίας από όλη τη χώρα. Αυτό είναι μια πάγια τακτική σας. Φέρνετε πολυνομοσχέδια στα οποία πάντα δεν υπάρχει χρόνος για τους φορείς και έτσι αποκλείονται οι περισσότεροι φορείς που, πραγματικά, πρέπει και έχουν το δικαίωμα ακρόασης σε αυτή τη συνεδρίαση.

Επιστρέφω στο θέμα. Παρίσταναν ότι το άρθρο δεν υπάρχει. Σήμερα που είναι γενική απεργία καλούμε πραγματικά τον κόσμο σε δημοκρατική εγρήγορση για τον αρχαιολογικό χώρο. Ανησυχούμε πάρα πολύ. Τον καλούμε να ενημερωθεί για το θέμα, να διαβάσει την ανακοίνωση του Συλλόγου Ελλήνων Αρχαιολόγων και την καταθέτουμε στα Πρακτικά για να ευαισθητοποιηθούν άμεσα όλοι οι φορείς.

(Στο σημείο αυτό η Βουλευτής κ. Κυριακή Μάλαμα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ως ΣΥΡΙΖΑ - Προοδευτική Συμμαχία δεσμευόμαστε, πραγματικά, ότι θα αποκαταστήσουμε τον αρχαιολογικό αυτό νόμο που σήμερα κανιβαλίζεται με το άρθρο 27. Η διάταξη του άρθρου 27 δεν θα προλάβει να εφαρμοστεί και προειδοποιούμε όποιον εποφθαλμιά, κυριολεκτικά, τις αρχαιότητες μέσα από αυτό το άρθρο να μην το πράξει, γιατί η ακύρωση θα περιλαμβάνει και αναδρομικές διατάξεις και αναδρομική ευθύνη. Το λέμε ξεκάθαρα σε όλους τους τόνους, για να το ακούσουν όλοι.

Το δεύτερο πολύ σοβαρό ζήτημα που προσπάθησε η ηγεσία του Υπουργείου Πολιτισμού να το περάσει στα ψιλά, ήταν το πάρτι εργολαβιών και προσλήψεων ημετέρων που σχεδίαζε και σχεδιάζεται στον Οργανισμό Διαχείρισης και Ανάδειξης Αρχαιολογικών Πόρων και στο Υπουργείο Πολιτισμού συνολικότερα. Με το παρόν νομοσχέδιο χαρίζεται σε ιδιώτες το πωλητήριο του αρχαιολογικού χώρου της Ακρόπολης. Ζητήσαμε επισταμένα από την ηγεσία του Υπουργείου Πολιτισμού να το διαψεύσει και δεν το έπραξε. Το άρθρο που ιδιωτικοποιεί τα πωλητήρια του ΟΔΑΠ γιατί το φέρνετε; Ποιο πωλητήριο θα δώσετε σε ιδιώτες, αν όχι αυτό της Ακρόπολης;

Καταγγέλλουμε στο σημείο αυτό, με στοιχεία, ένα φαγοπότι εργολαβιών και αδιαφάνειας στη διαχείριση της πολιτιστικής μας κληρονομιάς. Συγκεκριμένα έχουμε ήδη καταθέσει στη Βουλή μια σειρά από πολύ ανησυχητικά στοιχεία. Πρώτον, στις 5 Δεκεμβρίου 2023 καταθέσαμε στον κοινοβουλευτικό έλεγχο ερώτηση για την εργολαβία 2.100.000 ευρώ για υπηρεσίες ηλεκτρονικού εισιτηρίου στην Ακρόπολη, όπου λειτουργούσε ήδη το ηλεκτρονικό εισιτήριο και όχι, όπως ισχυρίζεστε, ότι εμείς είμαστε αντίθετοι με το ηλεκτρονικό εισιτήριο, το αντίθετο. Θα την καταθέσω στα Πρακτικά.

Δεύτερον, στις 11 Ιανουαρίου 2024 καταθέσαμε στον κοινοβουλευτικό έλεγχο ερώτηση με θέμα τη διασπάθιση δημοσίου χρήματος ύψους 1,4 εκατομμυρίου ευρώ για τις υπηρεσίες ηλεκτρονικού εισιτηρίου σε δεκαπέντε αρχαιολογικούς χώρους, όπου ήδη λειτουργούσε το ηλεκτρονικό εισιτήριο. Θα την καταθέσω στα Πρακτικά.

Στις 31 Ιανουαρίου 2024 καταθέσαμε στον κοινοβουλευτικό έλεγχο ερώτηση για μίσθωμα 1,5 εκατομμυρίου ευρώ που σύναψε το Υπουργείο Πολιτισμού για τη στέγαση υπηρεσιών του, την ώρα που είχε αστείρευτο κτηριακό απόθεμα στην Αθήνα. Θα την καταθέσω επίσης στα Πρακτικά.

Στις 4 Απριλίου του 2024 καταθέσαμε κοινοβουλευτική ερώτηση για την εργολαβία 2 εκατομμυρίων ευρώ του ΟΔΑΠ για παροχή υπηρεσιών υγείας σε αρχαιολογικούς χώρους, όπως στην Ακρόπολη, όπου κατά δήλωση της Υπουργού Πολιτισμού υπάρχει ήδη γιατρός, νοσηλευτές και προσωπικό πρώτων βοηθειών. Θα την καταθέσω στα Πρακτικά.

Πέμπτον, στις 8 Απριλίου του 2024 καταθέσαμε κοινοβουλευτική ερώτηση για κονδύλιο 1,3 εκατομμύριου ευρώ που δίνεται για εργασίες επαναχρωματισμού και στεγανοποίησης του κτηρίου Ερμού 136. Πρόκειται πραγματικά για ένα ιλιγγιώδες ποσό εργολαβίας με το οποίο στην ουσία ξανακτίζεις το κτήριο, δηλαδή. Θα την καταθέσω στα Πρακτικά.

Έκτον, στις 15 Απριλίου 2024 καταθέσαμε ερώτηση για κατάτμηση σύμβασης του ΟΔΑΠ 340.000 ευρώ σε δύο, για υπηρεσίες τηλεφωνικού κέντρου, υποστήριξης του ηλεκτρονικού εισιτηρίου. Θα την καταθέσω στα Πρακτικά.

Και, έβδομον, στις 16 Απριλίου του 2024 καταθέσαμε ερώτηση για ενοικίαση τεντών από τον ΕΔΟΕΑΠ στις εισόδους της Ακρόπολης για το ποσό των 260.000 ευρώ για τρία πεντάμηνα. Το καταθέτω και αυτό στα Πρακτικά.

Επίσης, υπάρχει διάταξη στο άρθρο που καθιερώνει την πρόσληψη δωδεκάμηνου προσωπικού στα πωλητήρια του ΟΔΑΠ με προφορική συνέντευξη, δηλαδή με μέσον, για να το πούμε έτσι απλά και για να καταλάβουν και όλοι τι συμβαίνει. Αποκαλύπτουμε ότι ο Οργανισμός Διαχείρισης και Ανάδειξης Αρχαιολογικών Πόρων εξετάζει εκτός ΑΣΕΠ τους φακέλους των υποψηφίων συμβασιούχων που προσλαμβάνει, δίνοντας 5 ευρώ τον φάκελο σε ιδιωτική εταιρεία, για να καταχωρεί τη μοριοδότηση. Επαναλαμβάνω ο ΟΔΑΠ πληρώνει 5 ευρώ τον φάκελο υποψηφιότητας σε ιδιωτική εταιρεία, για να καταχωρεί τα μόρια των υποψηφίων. Συγκεκριμένα πρόκειται για την προκήρυξη ΣΟΧ/2024 για την οποία ο ΟΔΑΠ έχει προχωρήσει σε ανάκτηση 5.000 ευρώ σε εταιρεία για να καταχωρήσει τα μόρια χιλίων φακέλων υποψηφιότητας για τριακόσιες εξήντα θέσεις συμβασιούχων. Έχουμε φέρει τα θέματα αυτά στη Βουλή. Θα το καταθέτω και αυτό στα Πρακτικά.

(Στο σημείο αυτό η Βουλευτής κ. Κυριακή Μάλαμα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με 5 ευρώ καταχωρεί ό,τι μόρια θέλει για όποιον θέλει. Εάν όλα αυτά τα ποσά που ανέφερα προηγουμένως δεν είναι πάρτι, τότε τι είναι; Εμείς δεσμευόμαστε ότι θα λάβουμε πολύ συγκεκριμένες πρωτοβουλίες για να τα σταματήσουμε όλα αυτά.

Καταγγέλλουμε επίσης, ότι τα πέντε μεγάλα μουσεία της Ελλάδας είναι υπό διάλυση. Τα μουσεία κλείνουν το μεσημέρι λόγω έλλειψης προσωπικού. Μας ενημέρωσαν από το Βυζαντινό Μουσείο Θεσσαλονίκης ότι δεν έχουν αρχαιοφύλακες για το καλοκαίρι και έτσι δεν θα μπορέσουν να εξυπηρετήσουν και τους επισκέπτες της κρουαζιέρας. Στο Βυζαντινό Μουσείο της Αθήνας κλάπηκαν καλώδια από τις εγκαταστάσεις κλιματισμού, επειδή δεν υπήρχε προσωπικό φύλαξης. Και αυτά όλα, επίσης, τα καταθέτω στα Πρακτικά, όλες αυτές τις καταγγελίες.

(Στο σημείο αυτό η Βουλευτής κ. Κυριακή Μάλαμα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και αντί το Υπουργείο Πολιτισμού να προσλάβει το σύνολο των αρχαιοφυλάκων που εργάζονται ως έκτακτοι, μειώνει τις θέσεις κατά 40% στα μεγάλα μουσεία και αφήνει κόσμο χωρίς δουλειά και τα μουσεία κλειστά και αφύλακτα και παράλληλα καλλιεργεί κοινωνικό αυτοματισμό με τα μόρια της προϋπηρεσίας των αρχαιοφυλάκων. Λυπούμαστε ειλικρινά για αυτή την εικόνα.

Σε ό,τι αφορά τώρα στο θέμα του ελληνικού τραγουδιού παρουσιάζετε μία σειρά από διατάξεις οι οποίες ενδέχεται να βοηθήσουν οικονομικά τους καλλιτέχνες σε κάποιο βαθμό, που θα φανεί στην πορεία, όμως και εκεί διολισθήσατε σε παλινωδίες και αυτοακυρώσεις. Οι καλλιτέχνες ας κρατήσουν μικρό καλάθι, γιατί οι μισές διατάξεις στην ουσία ξηλώθηκαν.

Βέβαια, θα μείνει στην ιστορία η αρχική σας προσέγγιση επί των διατάξεων αυτών με τις οποίες δεν θεωρούσατε ελληνικό τραγούδι το ορχηστρικό του Χατζιδάκι και του Θεοδωράκη ούτε και του Ξαρχάκου! Μετά από τον σάλο που προκλήθηκε διορθώσατε ό,τι μπορούσε να διορθωθεί. Αποτύχατε και σε αυτό και οπισθοχωρήσατε άτακτα.

Εμείς θα ψηφίσουμε τις διατάξεις εκείνες για το τραγούδι με τις οποίες συμφωνούν οι καλλιτέχνες χωρίς, όμως, να συμμεριζόμαστε τον τεχνικό ενθουσιασμό του Υπουργείου και αναμένουμε να δούμε στην εφαρμογή και τι θα αποφέρει όλο αυτό στον κλάδο.

Κλείνοντας, σας έχουμε καταθέσει και τρεις βουλευτικές τροπολογίες. Μία για την αποκατάσταση της δυνατότητας των συμπολιτών μας με αναπηρία να μπορούν να εργάζονται ως προσωπικό φύλαξης και πληροφόρησης σε μουσεία και αρχαιολογικούς χώρους.

Επίσης, καταθέσαμε τροπολογία για τη διάσωση των δύο εμβληματικών μνημείων της Νέας Προποντίδας Χαλκιδικής που ζητάμε να περάσουν στον Δήμο Νέας Προποντίδας, επειδή οι φορείς του δημοσίου που τα κατέχουν τα έχουν εγκαταλείψει εδώ και δεκαετίες. Πρόκειται για το Μετόχι της Νέας Τρίγλιας και τη Μαγαζάρα. Το θέμα το γνωρίζετε καλά. Ισχυρίζεστε ότι δεν θέλετε να δείτε τα μνημεία να πέφτουν. Εμείς σας λέμε να τα δώσετε, λοιπόν, στο Δήμο της Νέας Προποντίδας, για να παλέψει για τη διάσωσή τους με δεδομένο ότι κανείς δεν τα πονά περισσότερο από την τοπική κοινωνία. Αναμένουμε, λοιπόν, την απάντησή σας, όπως την αναμένει και όλη η τοπική κοινωνία της Νέας Προποντίδας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ την κ. Μάλαμα για την συνέπεια στον χρόνο.

Παρακαλώ να κλείσει το σύστημα της ηλεκτρονικής εγγραφής ομιλητών.

Καλώ στο Βήμα την ειδική αγορήτρια του ΠΑΣΟΚ - Κινήματος Αλλαγής, την κ. Παναγιώτα Γρηγοράκου.

Κυρία Γρηγοράκου, έχετε τον λόγο.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Συζητάμε σήμερα ένα νομοσχέδιο του Υπουργείου Πολιτισμού που η ίδια η Υπουργός το χαρακτήρισε ως πολυθεματικό, ερανιστικό, καθώς έχει ρυθμίσεις για τη διαφύλαξη και την ανάδειξη της άυλης πολιτιστικής κληρονομιάς, την προστασία και ενίσχυση του ελληνόφωνου τραγουδιού και της ελληνικής γλώσσας, ρυθμίσεις για τον εκσυγχρονισμό της εμπορικής πολιτικής του Οργανισμού Διαχείρισης και Ανάπτυξης Πολιτιστικών Πόρων και άλλες ρυθμίσεις του Υπουργείου Πολιτισμού, ένα νομοσχέδιο που οι αντιδράσεις που προκάλεσε με την εμφάνισή του στη διαβούλευση θα αρκούσαν για να αποδείξουν την προχειρότητα με την οποία αντιμετωπίστηκαν τα σημαντικότατα θέματα τα οποία θέλει να ρυθμίσει, ένα νομοσχέδιο που κατάφερε να βάλει απέναντί του ακόμα και Υπουργούς της Κυβέρνησης, επαγγελματίες, αλλά και μια μεγάλη μερίδα καλλιτεχνών.

Θυμίζω άλλωστε τις δηλώσεις της Υπουργού Τουρισμού, της κ. Όλγας Κεφαλογιάννη: «Ανεπίτρεπτη παρέμβαση του κράτους στην ελεύθερη αγορά, νομοθέτημα που δεν αποτελεί προϊόν διαβούλευσης με τους ενδιαφερόμενους και τους άμεσα εμπλεκόμενους».

Παράλληλα, όπως διαβάσαμε σε σχετικά δημοσιεύματα, ο ίδιος ο Πρωθυπουργός ζήτησε την πολιτική και νομική ματιά του Υπουργού Επικρατείας, του κ. Βορίδη, σχετικά με την υποχρεωτική ποσόστωση ελληνικής μουσικής στα ξενοδοχεία. Οι επαγγελματίες ξενοδόχοι έκαναν λόγο για διατάξεις που θα ταίριαζαν σε τριτοκοσμικές χώρες, για κρατική παρέμβαση σε θέματα ιδιωτών που θυμίζουν άλλες, όχι πολύ μακρινές εποχές και για ρατσιστικές και εθνικιστικές διατάξεις που υπονομεύουν το ευρωπαϊκό προφίλ της χώρας μας. Και βέβαια, οι καλλιτέχνες, κυρίως οι κινηματογραφιστές, βλέποντας την πρώτη διατύπωση του άρθρου 12 στη διαβούλευση, έσπευσαν να σας θυμίσουν τα αυτονόητα, τα αυτονόητα για το άρθρο 16 του ελληνικού Συντάγματος και το άρθρο 13 του Χάρτη Θεμελιωδών Δικαιωμάτων της Ευρωπαϊκής Ένωσης που κατοχυρώνει την ελευθερία της τέχνης χωρίς αστερίσκους, χωρίς να αφήνουν χώρο σε ένα κράτος που θέλει να έχει ρόλο λογοκριτή.

Τα παραπάνω περιγράφουν, λοιπόν, συνοπτικά το περιβάλλον που δημιουργήθηκε με την εμφάνιση του νομοσχεδίου στη διαβούλευση. Ήταν, όμως, τελικά, αυτές οι αντιδράσεις και όχι η δημοκρατική διαδικασία της διαβούλευσης που σας ανάγκασαν να μαζέψετε ή να διορθώσετε άρον-άρον τις διατάξεις που αναδείκνυαν την προχειρότητα του νομοθετήματος σας. Ήταν οι αντιδράσεις και η γενική κατακραυγή στα μέσα κοινωνικής δικτύωσης που σας τρόμαξαν, γιατί θόλωσαν την εικόνα της αριστείας, γιατί μόνο όταν αυτή η εικόνα θολώνει, τότε η Κυβέρνηση οπισθοχωρεί και το παράδειγμα αυτό το έχει δώσει πρώτος ο ίδιος ο Πρωθυπουργός, όταν μάζεψε την αρχική του δήλωση περί ανθρώπινου λάθους στο δυστύχημα των Τεμπών που κόστισε τη ζωή πενήντα επτά συνανθρώπων μας, όταν αντιλήφθηκε τον θυμό των πολιτών.

Ποιο ήταν το αποτέλεσμα όλων αυτών; Κακές υπηρεσίες στον πολιτισμό της χώρας, κακές υπηρεσίες στο ελληνόφωνο τραγούδι, κακές υπηρεσίες στους μουσικούς που βρέθηκαν στο στόχαστρο εξαιτίας της δικής σας προχειρότητας. Και για να σας προλάβω, προκειμένου να μην παρεξηγηθούν τα όσα λέμε, δεν πιστεύω πως υπάρχει Έλληνας ή Ελληνίδα που να μη συμφωνεί πως η προστασία και η ανάδειξη της άυλης πολιτιστικής κληρονομιάς και του ελληνόφωνου τραγουδιού είναι κομβικής σημασίας και ως εκ τούτου απαιτούνται νομοθετικές παρεμβάσεις που, δυστυχώς ,έχουμε αναβάλει για πάρα πολλά χρόνια, σε αντίθεση με άλλες ευρωπαϊκές χώρες. Όμως, με τις αστοχίες σας τους βάλατε όλους απέναντι.

Στο συζητούμενο νομοσχέδιο μόλις τρία άρθρα, το 4, το 5 και το 6, αφορούν στην περαιτέρω προστασία και ανάδειξη της άυλης πολιτιστικής κληρονομιάς. Με τα εν λόγω άρθρα δημιουργείται ένα έμμισθο Γνωμοδοτικό Συμβούλιο δεκαεννέα μελών και μία Διυπουργική Επιτροπή εννέα μελών, ενώ παράλληλα ορίζεται η Διεύθυνση Νεότερης Πολιτιστικής Κληρονομιάς ως αρμόδια διεύθυνση για την τήρηση και διαρκή ενημέρωση του Εθνικού Ευρετηρίου της Άυλης Πολιτιστικής Κληρονομιάς της Ελλάδας.

Δεν έχουμε αντίρρηση στα εν λόγω άρθρα, εφόσον την εν λόγω διάρθρωση, όπως ισχυριστήκατε στις επιτροπές, την εισηγήθηκε τόσο η αρμόδια διεύθυνση του Υπουργείου όσο και η Εθνική Επιστημονική Επιτροπή για την εφαρμογή της σύμβασης για την Προστασία της Άυλης Πολιτιστικής Κληρονομιάς της UNESCO.

Θα σας παρακαλούσαμε, κυρία Υπουργέ, αν μπορείτε, να προσκομίσετε στα Πρακτικά τις εν λόγω εισηγήσεις.

Πάμε τώρα στο ελληνόφωνο τραγούδι. Η ελληνική μουσική κοινότητα εδώ και χρόνια αγωνίζεται και διεκδικεί δικαίως να υπάρξει και στη χώρα μας ένα πλαίσιο προστασίας σαν κι αυτό που υπάρχει σε άλλα ευρωπαϊκά κράτη. Και τονίζω, το διεκδικεί δικαίως, γιατί η ελληνική μουσική παραγωγή αντιμετωπίζει σήμερα αυξανόμενες προκλήσεις όχι μόνο εξαιτίας του εισαγόμενου τραγουδιού, που σταθερά και οργανωμένα υποστηρίζεται και χρηματοδοτείται από τα κράτη, αλλά και από τις εξελίξεις στον τομέα της τεχνητής νοημοσύνης, που στο άμεσο μέλλον θα αλλάξουν καθολικά το τοπίο στην παραγωγή μουσικής. Διεκδικεί δικαίως, γιατί στη χώρα μας, σε αντίθεση με ό,τι συμβαίνει διεθνώς, άμεσες επιδοτήσεις για νέους μουσικούς είναι ανύπαρκτες. Διεκδικεί δικαίως, γιατί τα εργασιακά δικαιώματα των Ελλήνων μουσικών παραμένουν σε μια γκρίζα ζώνη, χωρίς συλλογικές συμβάσεις εργασίας. Επομένως, σωστά έρχονται οι όποιες διατάξεις για την προστασία του ελληνόφωνου τραγουδιού. Σωστά υιοθετούμε την τάση πολλών κρατών της Ευρωπαϊκής Ένωσης, τα οποία υποστηρίζουν την εθνική τους γλώσσα μέσω της αύξησης της ραδιοφωνικής, κυρίως, μετάδοσης μουσικών έργων στη γλώσσα τους.

Παρ’ όλα αυτά, εδώ υπάρχει μια ουσιαστική διαφορά. Ενώ σε όλες τις άλλες χώρες η υποχρεωτικότητα στις ποσοστώσεις μετάδοσης τραγουδιών στην εθνική γλώσσα αφορά στους ραδιοφωνικούς και τηλεοπτικούς σταθμούς, εδώ ακολουθείται αντίθετη πορεία. Θεσπίζονται κίνητρα για τους ραδιοφωνικούς σταθμούς που αφορούν στην αύξηση του διαφημιστικού χρόνου και παράλληλα θεσπίζεται η υποχρεωτικότητα στη δημόσια εκτέλεση, που δεν ισχύει σε καμμία άλλη χώρα. Έχουμε, λοιπόν, υποχρεωτικότητα σε δημόσια εκτέλεση ελληνόφωνων τραγουδιών σε πολύ συγκεκριμένους χώρους όπως τα ξενοδοχεία, τα εμπορικά κέντρα, τα καζίνο, τα μέσα μαζικής μεταφοράς και οι αερολιμένες.

Το αναλύσαμε αυτό εκτενώς και στις συνεδριάσεις των αρμόδιων επιτροπών, το λέμε και σήμερα από αυτό εδώ το Βήμα. Όλες αυτές οι ρυθμίσεις και ειδικά αυτές που αφορούν στη δημόσια εκτέλεση και στην υποχρεωτικότητα, αφ’ ενός δεν θα έχουν κανένα επιπλέον κόστος για τους χρήστες, αφ’ ετέρου δεν θα έχουν σπουδαίο οικονομικό όφελος για τους δημιουργούς. Τι έχουν, όμως; Θα αλλάξουν το μείγμα της μεταδιδόμενης μουσικής και αυτό έχει τεράστιο συμβολικό χαρακτήρα. Είναι ένα πρώτο βήμα για το ελληνόφωνο τραγούδι και το στηρίζουμε. Θα συνεχίσουμε, βεβαίως, να ζητάμε περισσότερα για την προστασία του ελληνόφωνου τραγουδιού.

Η Κυβέρνηση, αντί, λοιπόν, για την υποχρεωτικότητα στις παραπάνω κατηγορίες, θα μπορούσε να δώσει κίνητρα και όχι μόνο. Θα μπορούσε να επιχορηγήσει εκδηλώσεις ή φεστιβάλ ελληνόφωνου τραγουδιού μέσα σε μεγάλες ξενοδοχειακές μονάδες. Θα μπορούσε να νομοθετήσει ακολουθώντας το μοντέλο θεσμού των επιχορηγήσεων για το θέατρο και θα μπορούσε, λοιπόν, να νομοθετήσει επιχορηγήσεις για τους νέους και πρωτοεμφανιζόμενους μουσικούς, για να αυξήσει την παραγωγή. Θα μπορούσε να προβλέψει ένα επιπλέον κονδύλι, στον καινούργιο υπερφορέα που δημιουργείται για τον οπτικοακουστικό τομέα, για παραγωγές που επιλέγουν ελληνική μουσική που έχει παραχθεί ή πρόκειται να παραχθεί στην ελληνική επικράτεια. Θα μπορούσε να προχωρήσει στη μείωση του ΦΠΑ για το ελληνικό τραγούδι.

Όμως, το κοινό όλων αυτών των κινήτρων είναι ότι έχουν οικονομικό κόστος. Απαιτούν, δηλαδή, το εύρωστο, όπως πολυδιαφημίζεται, Υπουργείο Πολιτισμού να βάλει βαθιά το χέρι στην τσέπη, αλλά προφανώς μάλλον το Υπουργείο δεν θέλει να δώσει ούτε 1 ευρώ για τους μουσικούς.

Δύο λόγια μόνο για το άρθρο 12 που αφορά στη χρήση του ελληνόφωνου τραγουδιού ως δυνητικό κριτήριο αξιολόγησης των οπτικοακουστικών παραγωγών, τηλεοπτικών ή κινηματογραφικών. Είμαστε ξεκάθαρα αρνητικοί στην εν λόγω διάταξη, παρά την απόσυρση της αρχικής απαράδεκτης διατύπωσής του και αυτό διότι δεν θέλουμε να αφήσουμε κανένα περιθώριο, μα κανένα όμως περιθώριο να αποτελεί κριτήριο αξιολόγησης για οικονομική ενίσχυση από την πλευρά του κράτους η χρήση συγκεκριμένου ύφους και είδους μουσικής. Η μουσική επιλογή αποτελεί οργανικό μέρος του ύφους και του περιεχομένου της ταινίας και καθορίζεται από τις επιλογές του δημιουργού της και μόνο.

Σχετικά με τα μέρη Β΄ και Γ΄ του νομοσχεδίου, δηλαδή τα άρθρα 17 έως 29, οι διατάξεις αυτές αφορούν στον Οργανισμό Διαχείρισης και Ανάπτυξης Πολιτιστικών Πόρων, τον ΟΔΑΠ, καθώς και άλλα θέματα του Υπουργείου Πολιτισμού. Για μία ακόμα φορά διαπιστώνουμε πως στο νομοσχέδιο του Υπουργείου Πολιτισμού περιέχονται διατάξεις που αφορούν στον ΟΔΑΠ. Προφανώς η αλλαγή του οργανογράμματος που έγινε από την Κυβέρνηση της Νέας Δημοκρατίας δεν έλυσε τα προβλήματα, όπως τότε είχε διαφημιστεί.

Τι μας λένε, λοιπόν, τα άρθρα που προτείνονται εδώ για ψήφιση; Ουσιαστικά μας μιλούν για την ανάθεση σε ιδιώτες του έργου που θα πρέπει να υλοποιεί ο ΟΔΑΠ μέσω συμβάσεων ή αναθέσεων. Έρχεστε, δηλαδή, για ακόμα μία φορά ως γνήσιοι υποστηρικτές της ιδιωτικής οικονομίας να διευρύνετε το είδος των συμβάσεων και το ύψος των αναθέσεων. Έτσι, λοιπόν, και τα πωλητήρια περνάνε, μετά από τα αναψυκτήρια, σε ιδιώτες. Εδώ μάλιστα ακούσαμε πως τα πωλητήρια θα παραχωρηθούν σε ιδιώτες, γιατί ο δημόσιος υπάλληλος δεν έχει μέσα του την εμπορική λογική. Δηλαδή θα δώσουμε και τα πωλητήρια σε ιδιώτες επειδή το υπάρχον σήμερα προσωπικό του ΟΔΑΠ δεν ξέρει να κάνει πωλήσεις. Και πώς ακριβώς θα έχουμε περισσότερα έσοδα για τον πολιτισμό από τα πωλητήρια, όταν πλέον το κράτος θα λαμβάνει ένα ενοίκιο ή έστω ένα ποσοστό επί των πωλήσεων, ενώ τώρα διαχειρίζεται όλο τον τζίρο των πωλητηρίων; Και φυσικά, δημιουργείται και η κατάλληλη πελατεία με πρόσληψη προσωπικού που εκτός από τα όποια τυπικά προσόντα, θα περνάει και από συνέντευξη από τον διαχειριστή του χώρου.

Με την πρόσληψη του προσωπικού που προβλέπεται στο οργανόγραμμα του ΟΔΑΠ, τι θα κάνει το Υπουργείο; Θα δώσει και αυτό το κομμάτι σε ιδιώτες, όπως στην έκδοση των εισιτηρίων στην Ακρόπολη;

Προφανώς και σε όλες αυτές τις διατάξεις είμαστε αρνητικοί και βέβαια, είμαστε αρνητικοί και στο επικίνδυνο άρθρο 27, στο οποίο είμαστε ξεκάθαρα απέναντι. Με το άρθρο αυτό καταστρατηγείται -με τον πιο έξυπνο τρόπο, πίσω από την ερμηνεία του αρχαιολογικού έργου- ο δημόσιος χαρακτήρας της εκτέλεσης των σωστικών ανασκαφών από την αρχαιολογική υπηρεσία, ανασκαφών που μέχρι πρότινος γινόταν από την αρχαιολογική υπηρεσία, τις εφορείες αρχαιοτήτων και τη γενική διεύθυνση αρχαιοτήτων.

Στο συγκεκριμένο άρθρο δίνεται η δυνατότητα στα νομικά πρόσωπα δημοσίου δικαίου να ασκούν αυτεπιστασία σε όλους τους τομείς που επιτρέπεται στην αρχαιολογική υπηρεσία, ακόμα και στις σωστικές ανασκαφές που είναι αποκλειστική αρμοδιότητα του βασικού κορμού των υπηρεσιών του Υπουργείου Πολιτισμού και προβλέπεται και στο άρθρο 24 του Συντάγματος και στον αρχαιολογικό νόμο.

Μας είπατε εδώ το προφανές, ότι δηλαδή το αρχαιολογικό έργο δεν αφορά μόνο στις σωστικές ανασκαφές και πως η εν λόγω διάταξη αφορά, κυρίως, στα πέντε μουσεία, τα οποία σύμφωνα με τον ν.5021 λειτουργούν σήμερα ως νομικά πρόσωπα δημοσίου δικαίου. Πολύ ωραία. Αν είναι, όμως, έτσι, για ποιον λόγο δεν περιορίζετε τη συγκεκριμένη διάταξη σε αυτά τα πέντε νομικά πρόσωπα δημοσίου δικαίου, ώστε να εκτελούν αρχαιολογικά έργα συμβατά με το πλαίσιο των σκοπών τους;

Εδώ θα κάνουμε μια μικρή παρένθεση. Έχει περάσει λίγο παραπάνω από ένας χρόνος, από τον Φεβρουάριο του 2023, που τα πέντε μεγαλύτερα μουσεία της χώρας έγιναν νομικά πρόσωπα δημοσίου δικαίου και αποκόπηκαν από τον κορμό της Αρχαιολογικής Υπηρεσίας. Τότε μιλούσατε για μια τρομερή και υπερσύγχρονη μεταρρύθμιση, με την οποία τα μουσεία θα εξασφάλιζαν την ευελιξία, προκειμένου να μην εμποδίζεται η λειτουργία τους από διάφορα γραφειοκρατικά κωλύματα. Όμως, τα πράγματα, τελικά, για ακόμα μια φορά δεν εξελίχθηκαν έτσι.

Τα πέντε, δήθεν ευέλικτα, νομικά πρόσωπα δημοσίου δικαίου –τα μουσεία- με διορισμένα από την Κυβέρνηση διοικητικά συμβούλια και γενικές διευθύντριες, δεν έχουν καταφέρει καν να προσλάβουν ιδιωτικού δικαίου ορισμένου χρόνου φυλακτικό και άλλο προσωπικό για να λειτουργήσουν με το θερινό ωράριο από την 1η Απριλίου του 2024.

Αλήθεια –αναρωτιόμαστε- είναι το Υπουργείο ευχαριστημένο από τη συγκεκριμένη εξέλιξη;

Επανερχόμαστε, λοιπόν, στο εν λόγω νομοσχέδιο και στα μέρη β΄ και γ΄. Όπως αναφέραμε προ ολίγου -γιατί όπως έχουμε πει στο ΠΑΣΟΚ δεν είμαστε η Αντιπολίτευση του στερρού και του «όχι» σε όλα- σαφώς υπάρχουν κάποιες θετικές ρυθμίσεις που θα τις στηρίξουμε, όπως το άρθρο 20 για την απαγόρευση εμπορίας εισιτηρίων που εκδίδονται από τον ΟΔΑΠ. Όπως το άρθρο 24 για τη χορήγηση επιδόματος στους υπαλλήλους του Υπουργείου Πολιτισμού που υπηρετούν στη Δήλο και στο Καστελλόριζο ή το άρθρο 28 για την προσθήκη κατηγορίας κινητών μνημείων μεταγενέστερων του 1453 που χρονολογούνται έως και το 1830.

Κλείνοντας, εμείς, το ΠΑΣΟΚ - Κίνημα Αλλαγής, θα ψηφίσουμε «ναι» επί της αρχής στο συγκεκριμένο νομοσχέδιο, παρά τις σοβαρές αντιρρήσεις μας σε συγκεκριμένα άρθρα.

Θα το κάνουμε αυτό για το ελληνόφωνο τραγούδι που αξίζει και πρέπει να έχει τη στήριξη όλων μας. Για τους Έλληνες μουσικούς που, εξαιτίας των αστοχιών, βρέθηκαν αυτήν τη στιγμή στο στόχαστρο.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στο χρόνο.

Πριν καλέσω στο Βήμα τον ειδικό αγορητή του Κομμουνιστικού Κόμματος Ελλάδος κ. Ιωάννη Δελή, θα ήθελα να κάνω μία ανακοίνωση:

Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δέκα εννέα μαθήτριες και μαθητές και τέσσερις συνοδοί εκπαιδευτικοί από το 4ο Δημοτικό Σχολείο Περάματος.

Η Βουλή σάς καλωσορίζει και σας εύχεται καλή πρόοδο και καλό Πάσχα.

(Χειροκροτήματα από όλες τις πτέρυγες της Βουλής)

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Νομοσχέδιο για τον πολιτισμό σήμερα αλλά μήπως, κυρίες και κύριοι, πολιτισμός δεν είναι πάντα και εκείνος ο αγώνας του ανθρώπου να ζήσει όπως του αξίζει και σύμφωνα με τις δυνατότητες της εποχής του;

Χαιρετίζουμε, λοιπόν, και από το Βήμα της Βουλής τις δεκάδες απεργιακές συγκεντρώσεις και τους χιλιάδες απεργούς σε όλη τη χώρα που σήμερα, 17 του Απρίλη, απεργούν με σύνθημα «τα κέρδη τους ή οι ζωές μας». Φωνάζοντας «ως εδώ, την απάντηση στην ακρίβεια θα τη δώσουν οι πολλοί» και ζητούν όλοι αυτοί –απέξω είναι, χιλιάδες- αυξήσεις στους μισθούς τώρα.

Πολιτισμός, όμως, κυρίες και κύριοι, είναι και η ειρήνη. Και ο πόλεμος είναι μια βαρβαρότητα. Γι’ αυτό και καταδικάζουμε και την επικίνδυνη πολεμική κλιμάκωση στη Μέση Ανατολή, όπως καταδικάζουμε και την ισραηλινή κατοχή και την ασύλληπτη γενοκτονία του παλαιστινιακού λαού που διαπράττει αυτό το κράτος στη Γάζα των σαράντα χιλιάδων νεκρών, με τους μισούς από αυτούς να είναι παιδιά. Γι’ αυτό και καλούμε την Κυβέρνηση να αποσύρει άμεσα τη στήριξή της στο κράτος - δολοφόνο του Ισραήλ και να απεμπλακεί η χώρα μας από τους ιμπεριαλιστικούς πολέμους, να κλείσουν οι αμερικανονατοϊκές βάσεις και οι υποδομές, να επιστρέψει η φρεγάτα «ΥΔΡΑ» από την επιχείρηση «Ασπίδες» της Ευρωπαϊκής Ένωσης, τρεισήμισι χιλιάδες μίλια μακριά από εδώ, στην Ερυθρά θάλασσα.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Ισχυρίζεται, λοιπόν, η ηγεσία του Υπουργείου Πολιτισμού για το σημερινό νομοσχέδιο ότι με αυτό έρχεται να ικανοποιήσει -στο πρώτο του μέρος- το πάγιο αίτημα των καλλιτεχνών για την προστασία του ελληνόφωνου τραγουδιού και των δημιουργών του από την επέλαση του ξενόγλωσσου τραγουδιού.

Όμως, τελικά, αποδεικνύεται ότι πρόκειται για ένα προβληματικό, για ένα λειψό, βήμα. Ο λόγος είναι απλός. Το κίνητρο και ο σκοπός του δεν είναι να διαφυλάξει ή -ακόμα περισσότερο- να αναδείξει την πολιτιστική κληρονομιά της πατρίδας μας και τους δημιουργούς της αλλά να αποκτήσει η Ελλάδα ένα ισχυρό brand name, όπως χαρακτηριστικά λέει ο Πρωθυπουργός -το είπε στις προγραμματικές δηλώσεις της Κυβέρνησης- προκειμένου, έτσι, με αυτό το brand name να αναβαθμιστεί και η θέση της ελληνικής αστικής τάξης και μέσα και έξω από την Ευρωπαϊκή Ένωση. Και έτσι εξηγείται το γεγονός ότι τα μέτρα που θεσπίζονται είναι, τελικά, ελλιπή και δεν θίγουν σε καμμία περίπτωση τα μεγάλα συμφέροντα και τις μεγάλες απαιτήσεις, βέβαια, που αυτά έχουν.

Έτσι εξηγείται, επίσης, και το γεγονός ότι απουσιάζουν όχι μόνο στο σημερινό νομοσχέδιο αλλά σταθερά και διαχρονικά από τις πολιτικές όλων των κυβερνήσεων, όλα εκείνα τα ουσιαστικά μέτρα, τα μορφωτικά, τα παιδαγωγικά τα αισθητικά και τα οικονομικά, φυσικά, τα οποία θα καθιστούσαν τον ελληνικό λαό ως τον φυσικό ιδιοκτήτη ταυτόχρονα και μέτοχο και κοινωνό όλου αυτού του τεράστιου πλούτου της πολιτιστικής κληρονομιάς.

Μιλάμε, βέβαια, για τα μέτρα εκείνα και τις πολιτικές, προκειμένου να καλλιεργούνται όλα τα απαραίτητα κριτήρια, ώστε ο καθένας να μπορεί να διακρίνει τα αισθητικά και κοινωνικά ωφέλιμα στοιχεία για την ανάπτυξη της προσωπικότητάς του και της κοινωνίας γενικότερα, από τα άχρηστα και τα επιβλαβή, να ξεχωρίζει, δηλαδή, τα πολιτιστικά αγαθά από τα υποπροϊόντα και τα σκουπίδια. Γιατί, τελικά, αυτά και μόνο αυτά είναι τα κριτήρια ικανά και αναγκαία να συμβάλλουν στην προστασία και του καλού ελληνόφωνου τραγουδιού όπως και κάθε ποιοτικού τραγουδιού -ελληνικού ή όχι- από την αλλοίωση και άλωση του γούστου από τα κάθε λογής μουσικά σκουπίδια.

Να γιατί, επομένως, λέμε ότι ακόμη και αυτή η υποτιθέμενη θετική εξέλιξη, με τη σημερινή νομοθετική ρύθμιση, τελικά εντάσσεται και εναρμονίζεται πλήρως με τη γενικότερη εκείνη πολιτική της Κυβέρνησης, μια πολιτική, βέβαια, διαχρονική κατά βάση που υπηρετήθηκε σταθερά και απαρέγκλιτα από όλες τις προηγούμενες κυβερνήσεις.

Και όλη αυτή η σύμπνοια των αστικών κομμάτων που κυβέρνησαν μόνο ανεξήγητη δεν είναι. Αρκεί, βέβαια, να ληφθεί υπ’ όψιν ότι, στην ουσία, πρόκειται για την κοινή στρατηγική επιλογή όλων εκείνων των πολιτικών κομμάτων τα οποία στηρίζουν από θέση αρχής -και στην πράξη, φυσικά- την πολιτική της Ευρωπαϊκής Ένωσης σε κάθε τομέα. Είναι αυτή η πολιτική της Ευρωπαϊκής Ένωσης την οποία ζουν οι λαοί της Ευρώπης και η οποία αντιμετωπίζει την κάθε πτυχή της ανθρώπινης δραστηριότητας, πάντα, με όρους καπιταλιστικής οικονομίας, με κριτήριο,, δηλαδή και την κερδοφορία των επιχειρηματικών ομίλων αλλά και την αντίστοιχη ιδεολογική χειραγώγηση της κοινωνίας.

Τελικά, αν λάβουμε υπ’ όψιν τα έργα και τις ημέρες της Κυβέρνησης, δεν είναι καθόλου υπερβολή να ειπωθεί ότι η πολιτική της, στην ουσία, υπονομεύει την προστασία της πολιτιστικής κληρονομιάς και της πολιτιστικής δημιουργίας, βάζει στο περιθώριο τον βαθιά διαπαιδαγωγικό ρόλο του πολιτισμού και της τέχνης και δεν ικανοποιεί την ανάγκη και το δικαίωμα του λαού να γνωρίσει την ιστορία του και να έρθει σε επαφή με το ποιοτικό καλλιτεχνικό έργο, ενώ ταυτόχρονα, την ίδια στιγμή, απαξιώνει και τους δημιουργούς του καλλιτεχνικού έργου -καθώς άλλες είναι εδώ στον πολιτιστικό τομέα οι προτεραιότητες της Κυβέρνησης.

Δείτε ποια είναι η πρώτη της προτεραιότητα της Κυβέρνησης στον πολιτισμό. Μα, φυσικά, αυτή η οποία επαναλαμβάνεται συνέχεια και σε όλα τα κυβερνητικά κείμενα και δεν είναι άλλη από την πλήρη εμπορική εκμετάλλευση του λεγόμενου πολιτιστικού προϊόντος, έτσι ώστε ο πολιτισμός να συνδέεται άρρηκτα και με τον τουρισμό αλλά και με ένα σωρό άλλες επιχειρηματικές δραστηριότητες, όπως οι κατασκευές, οι μεταφορές και προπαντός η πράσινη οικονομία και η ψηφιακή μετάβαση.

Και, βέβαια, στην ίδια αυτή κατεύθυνση της πλήρους εμπορευματοποίησης του πολιτισμού είναι που έχουν ψηφιστεί τα τελευταία χρόνια και εφαρμόζονται μια σειρά από νόμοι όπως ο νόμος για τη μετατροπή των μεγάλων μουσείων σε νομικά πρόσωπα δημοσίου δικαίου, ο νόμος για τον ΟΔΑΠ και τη διαχείριση της πολιτιστικής κληρονομιάς.

Ταυτόχρονα, ως άμεση συνέπεια της ίδιας αντίληψης είναι και η εγκατάλειψη, ουσιαστικά, αρχαιολογικών χώρων οι οποίοι δεν έχουν κάποιο ιδιαίτερο τουριστικό ενδιαφέρον. Είναι και το καθεστώς, βέβαια, των συμβασιούχων εργαζομένων σε όλα τα πόστα του Υπουργείου Πολιτισμού. Είναι και οι αποφάσεις πέρα για πέρα ενάντια στην προστασία της πολιτιστικής κληρονομιάς από τις βυζαντινές αρχαιότητες στον σταθμό «Βενιζέλου» στο μετρό της Θεσσαλονίκης. Είναι και η παραχώρηση ενοικίαση της Ακρόπολης ή του ναού του Ποσειδώνα στο Σούνιο ή το Παναθηναϊκό Στάδιο και τόσοι άλλοι χώροι που έχουν γίνει ντεκόρ για πάσης φύσεως εμπορικές και άλλου είδους life style εκδηλώσεις.

Στο ίδιο μήκος κύματος, για να μην ξεχνιόμαστε, εντάσσεται και εκείνο το απαράδεκτο π.δ.85/2022 που ξεσήκωσε θύελλα αντιδράσεων το προηγούμενο διάστημα, γιατί φτάνει να εξισώνει τα πτυχία των καλλιτεχνών με το απολυτήριο του λυκείου. Τίποτα από όλα αυτά δεν έχουμε ξεχάσει ούτε εμείς αλλά ούτε και ο καλλιτεχνικός κόσμος.

Η ίδια ακριβώς εμπορική και τουριστική αντίληψη του πολιτισμού αποτυπώνεται και στο σημερινό νομοθέτημα τόσο με το πρώτο του μέρος όσο και με το υπόλοιπο για τον ΟΔΑΠ.

Το πρώτο του μέρος αναφέρεται στην άυλη πολιτιστική μας κληρονομιά. Κι εδώ τα λόγια της Κυβέρνησης είναι όπως πάντα παχιά για την προστασία αυτής της άυλης πολιτιστικής κληρονομιάς. Η ίδια η πραγματικότητα, όμως, έρχεται και τα διαψεύδει αυτά τα λόγια. Μόλις πριν από μία εβδομάδα οι εργαζόμενοι του Εθνικού Κέντρου Τεκμηρίωσης και Ηλεκτρονικού Περιεχομένου κατέβηκαν σε απεργία καταγγέλλοντας την υποστελέχωση του η οποία χειροτέρεψε λόγω της λήξης πολλών συμβάσεων στο τέλος του 2023, και διεκδικώντας συμβάσεις και συνέχεια -προσέξτε, συνέχεια- στο έργο τους. Ποιο είναι το έργο τους τώρα; Εκτός των άλλων είναι και η καταγραφή, άρα και η προστασία και η διάσωση πολλών τμημάτων της πολύτιμης και ποικιλόμορφης άυλης πολιτιστικής μας κληρονομιάς. Με το πρόγραμμα αυτού του κέντρου, το Search Culture, το οποίο αποτελεί και την εθνική πύλη συσσώρευσης της ψηφιακής πολιτιστικής κληρονομιάς και της σύγχρονης καλλιτεχνικής δημιουργίας της χώρας μας. Υποστελέχωση, λοιπόν. Κατά τα άλλα η Κυβέρνηση μεριμνά για την άυλη πολιτιστική κληρονομιά και την προστατεύει.

Είναι φανερό, βέβαια, ότι η Κυβέρνηση προσπαθεί να αναθερμάνει όσο μπορεί τις σχέσεις της με τους καλλιτέχνες που είναι απέναντί της φυσικά εξαιτίας της πολιτικής που εφαρμόζει για τον πολιτισμό. Το να αυτοπαρουσιάζεται, όμως, η Κυβέρνηση ακόμη και ως προστάτης του καλλιτεχνικού κόσμου ε αυτό πάει πολύ. Γιατί η αλήθεια είναι ότι ούτε αυτό το νομοσχέδιο παίρνει μέτρα ουσιαστικής στήριξης του καλλιτέχνη και της καλλιτεχνικής του δημιουργίας. Τι κάνει όμως; Γενικεύει την τακτική της αξιοποίησης του πολιτισμού ως ένα προϊόν εξαγώγιμο το οποίο συμβάλλει στην τουριστική ανάπτυξη.

Κάπως έτσι η Κυβέρνηση αντιλαμβάνεται και το ελληνόφωνο τραγούδι ως συμπλήρωμα του τουριστικού προϊόντος στο οποίο τείνει να μετατρέπεται ολοένα ο πολιτισμός, προκειμένου να πωλείται στα σημεία συγκέντρωσης αυτού του τουριστικού ενδιαφέροντος. Κι επειδή τα κέρδη από τη δραστηριότητα αυτή είναι πολλά εκατομμύρια, λέτε να επιστρέφετε κι ένα μικρό μέρος του στους καλλιτέχνες, το οποίο, βέβαια, να δούμε τελικά ποιο θα είναι και αν τελικά θα επιστρέφεται στους ανθρώπους που έχουν ανάγκη αυτή τη στήριξη.

Για μας, όμως, για το ΚΚΕ, το ζητούμενο είναι να στηριχθεί και να ενισχυθεί η ελληνική μουσική και ο καλλιτέχνης που σήμερα δημιουργεί στην Ελλάδα με πάρα πολύ συγκεκριμένα και πρακτικά μέτρα και κίνητρα. Και ο δημιουργός αυτό που σήμερα έχει ανάγκη είναι η ενίσχυση της παραγωγής ελληνικών δίσκων, ώστε να μπορεί να ανταποκρίνεται στα έξοδα που είναι πολλά και της ηχογράφησης και της διανομής και της προώθησης.

Για την Κυβέρνηση, όμως, η προστασία, η ενίσχυση, η προώθηση του ελληνόφωνου τραγουδιού, ακόμα και η προστασία και η διάχυση της ελληνικής γλώσσας -τα παίρνω αυτά μέσα από το νομοσχέδιο- λαμβάνουν χώρα και εξαντλούνται ξέρετε στους κοινόχρηστους χώρους των μέσων μαζικής μεταφοράς, των τουριστικών καταλυμάτων και των εμπορικών κέντρων, όπως είναι οι χώροι εισόδου, υποδοχής και αναμονής, οι ανελκυστήρες, οι χώροι στάθμευσης, οι διάδρομοι. Δηλαδή, μονάχα από όπου περνάει ο επισκέπτης όπου στέκεται για λίγο, χωρίς ,βέβαια, έτσι να μπορεί και να απολαύσει, πολύ περισσότερο δε να εκτιμήσει το μουσικό έργο το οποίο ακούει ή με την παροχή κινήτρων όπως λέτε αύξησης του διαφημιστικού χρόνου στους ραδιοφωνικούς σταθμούς παραδείγματος χάριν. Όμως, το ερώτημα παραμένει. Ποια μουσική, αλήθεια, θα προωθείται, η εμπορική ή εκείνη που συμβάλλει και στην άνοδο της καλλιτεχνικής παιδείας του λαού;

Όμως, θέλουμε να το πούμε και εδώ καθαρά και ξάστερα, έστω και έτσι, ακόμα και με αυτό το δειλό και μετέωρο βήμα της ενίσχυσης της ελληνικής μουσικής το ΚΚΕ θα ψηφίσει αυτές τις διατάξεις.

Όσο για τα πρόστιμα, μοιάζουν με χάδια μπροστά στα έσοδα αυτών των μεγάλων τουριστικών επιχειρήσεων. Αφήστε που, τελικά, μπορεί και να μην επιβάλλονται, δηλαδή, αν η παράβαση -αυτό γράφετε- κρίνεται αιτιολογημένα ως ήσσονος βαρύτητας. Μάλιστα. Το καταλάβαμε. Δηλαδή και πάλι αγριάδες, αλλά στην πράξη μάλλον τίποτα.

Για το δεύτερο μέρος τώρα του νομοσχεδίου για τον Οργανισμό Διαχείρισης και Αξιοποίησης Πολιτιστικών Πόρων, γνωστό και ως ΟΔΑΠ. Γνωρίζουμε φυσικά ότι ο ρόλος του, εκ κατασκευής, είναι η εμπορική αξιοποίηση της πολύτιμης ακίνητης περιουσίας του Υπουργείου Πολιτισμού και, βέβαια, σε αυτό είμαστε αντίθετοι από θέση αρχής.

Όμως, ξέρετε είναι διαφορετικό πράγμα τελικά η ρύθμιση οικονομικών παραμέτρων, που, βεβαίως, και υφίστανται σε αυτή τη διαχείριση της ακίνητης περιουσίας του ΟΔΑΠ, και είναι τελείως άλλο πράγμα η εμπορική διαχείριση για τη βέλτιστη, όπως λέτε, αξιοποίηση της ακίνητης περιουσίας του. Έτσι όχι μόνο συνεχίζεται αλλά και επεκτείνεται η μίσθωση των πωλητηρίων του ΟΔΑΠ σε ιδιωτικούς φορείς, οι οποίοι φυσικά και αποφασίζουν για την τιμολογιακή πολιτική και λειτουργούν με το δικό τους προσωπικό αφού, ασφαλώς, ως επιχειρήσεις καπιταλιστικές το μόνο κριτήριο που έχουν είναι η αύξηση των εσόδων τους και των κερδών τους. Και, βέβαια, μας βρίσκει αντίθετους και δεν μπορούμε να δεχτούμε να συνάπτονται συμβάσεις προμηθειών χιλιάδων ευρώ ή μίσθωσης αναψυκτηρίων και πωλητηρίων του ΟΔΑΠ με απευθείας αναθέσεις χωρίς καμμία εγγύηση διαφάνειας και χωρίς διαγωνισμούς.

Ξέρετε, όμως, υπάρχουν και χειρότερα. Με πρόσχημα την προαγωγή της τοπικής γαστρονομίας -έτσι λέτε- διευρύνεται η απαράδεκτη πρακτική της παραχώρησης των αρχαιολογικών χώρων για life style σουαρέ και άλλες τέτοιες αντίστοιχες δραστηριότητες των οποίων έχουμε ήδη πάρει γεύση, και με επιδείξεις μόδας, με δείπνα και με γεύματα σε αρχαιολογικούς χώρους. Ρυθμίζεται μάλιστα και το κοστολόγιο στο νομοσχέδιο. Δηλαδή, η πολιτιστική μας κληρονομιά σε ρόλο ντεκόρ του τουριστικού κεφαλαίου.

Συνεχίζεται, επίσης, και παγιώνεται και εκείνο το απαράδεκτο ελαστικό εργασιακό καθεστώς του προσωπικού των συμβασιούχων, αποκλειομένης -αυτό γράφετε στο νομοσχέδιο- της αναγνώρισής τους ως συμβάσεων αορίστου χρόνου. Ταυτόχρονα δεν περνά απαρατήρητο, για μας τουλάχιστον για το ΚΚΕ, ότι δεν προβλέπεται πουθενά κανένα άμεσο μέτρο μονιμοποίησης των εργαζομένων που ήδη εργάζονται με ληξιπρόθεσμες συμβάσεις εδώ και δεκαετίες στον ΟΔΑΠ, παλαιότερα το ΤΑΠΑ.

Κάθε φορά που σας το λέμε, όλες οι κυβερνήσεις -και εσείς και οι προηγούμενοι- επικαλείστε το άρθρο 103. Μονάχα που πρέπει να μάθει ο ελληνικός λαός -να το ξανακούσει μάλλον- ότι αυτό το άρθρο το ψηφίσατε όλοι μαζί.

Τώρα μάλιστα έρχεστε και με το άρθρο 26 -η Κυβέρνηση εννοώ- και καλλιεργείτε και την αντιπαράθεση ανάμεσα στους συμβασιούχους εργαζόμενους του Υπουργείου Πολιτισμού για μια θέση εργασίας την οποία έτσι κι αλλιώς δικαιούνται οι άνθρωποι. Πότε; Όταν όλοι οι εργαζόμενοι που σήμερα εργάζονται στο Υπουργείο με πολλά χρόνια υπηρεσίας και με όλα τα απαραίτητα προσόντα είναι τόσο απαραίτητοι για τη λειτουργία όλων των υπηρεσιών, αλλά όλες οι κυβερνήσεις -βλέπετε- τους κρατάτε σε καθεστώς ομηρίας.

Θα αξιοποιήσω λίγο χρόνο και από τη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Το σημειώνω και από τη δευτερολογία σας.

**ΙΩΑΝΝΗΣ ΔΕΛΗΣ:** Ευχαριστώ.

Το ΚΚΕ, δεν θα σταματήσει ποτέ να διεκδικεί την πρόσληψη όλων των συμβασιούχων εργαζομένων χωρίς όρους και άμεσα. Και μιλάμε -ξέρετε τώρα- για έναν οργανισμό, όπως ο ΟΔΑΠ, ο οποίος σύμφωνα με την αιτιολογική έκθεση του νομοσχεδίου συγκεντρώνει κάθε χρόνο 130 με 150 εκατομμύρια ευρώ, ενισχύοντας -όπως λέτε- σημαντικά τον κρατικό προϋπολογισμό. Κι όμως, αυτός ο οργανισμός των τεραστίων εσόδων παραμένει δραματικά υποστελεχωμένος, όπως και εσείς παραδέχεστε στην αιτιολογική έκθεση, ενώ και ο κύριος όγκος του έργου του παραχωρείται μεθοδικά και σχεδιασμένα σε τρίτους, σε ιδιώτες.

Για τα εισιτήρια τώρα, ξέρετε το ζήτημα δεν είναι το αν θα τιμωρούνται οι παραβάτες ιδιώτες έμποροι των εισιτηρίων των αρχαιολογικών χώρων και των μουσείων. Το ζήτημα είναι το αν θα μπορούσε -και εμείς λέμε ότι φυσικά και θα μπορούσε, αν ήθελαν βέβαια οι κυβερνήσεις- αυτήν την υπηρεσία να την εξασφαλίζει το ίδιο το Υπουργείο Πολιτισμού με τις υποδομές του και το δυναμικό που διαθέτει ή θα έπρεπε να διαθέτει. Έτσι όλη αυτή η μαύρη -στην ουσία- αγορά των εισιτηρίων από τους διάφορους μεσάζοντες-αρπακτικά, που τόσο γλαφυρά περιγράφετε πάλι εσείς στην αιτιολογική έκθεση, δεν θα γινόταν, θα αποφευγόταν.

Ασφαλώς και θα ψηφίσουμε το άρθρο 24 και το επίδομα για τους υπαλλήλους του Υπουργείου Πολιτισμού που υπηρετούν σε Δήλο και Καστελλόριζο, όπως και το άρθρο 25, βέβαια, για τις δαπάνες του προσωπικού στο εξωτερικό του Ευρωπαϊκού Κέντρου Βυζαντινών Μνημείων. Θα υποστηρίζουμε πάντα έστω και την παραμικρή ανάσα ανακούφισης στους εργαζόμενους και τα δικαιώματά τους.

Κλείνω με το θέμα της εκτέλεσης των αρχαιολογικών έργων με αυτεπιστασία. Ξέρετε η υποστελέχωση αυτή που βασιλεύει στο Υπουργείο Πολιτισμού, σήμερα οδηγεί σε παραχώρηση έργου σε φορείς εποπτευόμενους από αυτό, υποστελέχωση μαζί με το καθεστώς των εργολαβικών συνεργείων αλλά και με το νέο καθεστώς νομικού προσώπου δημοσίου δικαίου των μεγάλων μουσείων που ίσως να θέλουν να πάρουν μερίδιο των αρχαιολογικών έργων. Πρώτα, λοιπόν, αποκόπηκε η Αρχαιολογική Υπηρεσία από τα μεγάλα μουσεία και τώρα φαίνεται να ανοίγει ο δρόμος για να παραχωρηθούν σε αυτά και οι αυτεπιστασίες. Μήπως -και εδώ είναι μια ερώτηση την οποία την ξανακάνουμε- πάτε και σε επέκταση του καθεστώτος νομικού προσώπου δημοσίου δικαίου και για τους αρχαιολογικούς χώρους;

Συνοψίζοντας, για όλους τους παραπάνω λόγους καταψηφίζουμε επί της αρχής το νομοσχέδιο.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε. Τον λόγο η κ. Ασημακοπούλου από την Ελληνική Λύση.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η προστασία της άυλης κληρονομιάς αποτελεί χωρίς αντίρρηση σημαντικό παράγοντα διατήρησης της πολιτιστικής ποικιλομορφίας και ένα σημαντικό μέσον ενάντια στην παγκοσμιοποίηση. Πρόκειται για τις παραδόσεις ή τις ζωντανές εκφράσεις που έχουν κληροδοτηθεί από τους προγόνους μας, όπως παραστατικές και παραδοσιακές τέχνες, τελετές, προφορικές παραδόσεις, κοινωνικές πρακτικές, εορταστικές εκδηλώσεις, αλλά και γνώσεις και πρακτικές που αφορούν τη φύση και το σύμπαν, δηλαδή στοιχεία παραδοσιακά, σύγχρονα και ζωντανά. Οι πρακτικές που περιλαμβάνονται στην έννοια της άυλης πολιτιστικής κληρονομιάς, είτε προέρχονται από το παρελθόν είτε είναι σύγχρονες, διατηρούνται όμως και συμμετέχουν σε αυτές διάφορες πολιτιστικές και κοινωνικές ομάδες.

Η πολιτιστική κληρονομιά συνδέει το παρελθόν, το παρόν και το μέλλον ενός τόπου διαδραματίζοντας πολύπλευρο ρόλο στη σύγχρονη πολιτισμική κοινωνία. Η προστασία της ακεραιότητας καθώς και της αυθεντικότητάς της αποτελεί βασική και στοιχειώδη προϋπόθεση. Η ανάγκη για τη διαφύλαξη των πολιτιστικών αγαθών καθίσταται επιτακτική. Προς αυτήν την κατεύθυνση είναι απαιτούμενη η οργανωμένη προσπάθεια σε επίπεδο τοπικό, εθνικό και διεθνές ώστε αυτά να κληροδοτηθούν στις επόμενες γενιές.

Ο σκοπός του υπό ψήφιση νομοσχεδίου είναι η λήψη μέτρων για την ενδυνάμωση της προστασίας της άυλης πολιτιστικής κληρονομιάς και ο εκσυγχρονισμός και η ενίσχυση του πλαισίου προστασίας και προώθησης του ελληνόφωνου τραγουδιού και των ηχογραφημάτων νέων δημιουργών ή καλλιτεχνών καθώς και η προστασία και η διάχυση της ελληνικής γλώσσας. Στην πράξη, όμως, δυστυχώς διαχρονικά έχουμε δει να συμβαίνουν τα ακριβώς αντίθετα. Ελάχιστη ως ανύπαρκτη προστασία της ελληνικής πολιτιστικής κληρονομιάς και της γλώσσας μας. Η διατήρηση των εθίμων, της ορθοδοξίας, της ελληνικής γλώσσας θα έπρεπε ξεκάθαρα να αποτελούν απόλυτη προτεραιότητα.

Αναφέρεστε επίσης στο ελληνόφωνο τραγούδι και στα ηχογραφήματα νέων δημιουργών. Η προστασία γενικότερα του ελληνόφωνου τραγουδιού και όχι μόνο των νέων δημιουργών και η διατήρηση της ελληνικής παράδοσης είναι αναγκαίο να διατηρούν τη συνέχεια τους αναλλοίωτα στον χρόνο. Έτσι, όμως, όπως έχει εξελιχθεί η Ελλάδα λόγω των λανθασμένων πολιτικών του παρελθόντος αλλά και του παρόντος σε λίγο δεν θα ακούμε ελληνικά καν στον δρόμο και γι’ αυτό η ευθύνη σας βαρύνει απόλυτα. Φτάσατε την κατάσταση σε οριακό σημείο και αυτό αποδεικνύεται από το γεγονός ότι αναγκάζεστε πια να δώσετε κίνητρα για την αύξηση μετάδοσης του ελληνόφωνου τραγουδιού. Αλλά τι να πει κανείς ανοίγοντας το ελληνικό ραδιόφωνο; Οι μισές λέξεις είναι ξένες.

Ως ελληνόφωνο τραγούδι λέτε: «Νοείται το μουσικό έργο που συντίθεται από μουσική και στίχο εφόσον το ήμισυ τουλάχιστον της διάρκειάς του καταλαμβάνεται από κείμενο στην ελληνική γλώσσα». Άρα, δεν μιλάμε για ολόκληρο ελληνόφωνο τραγούδι μιας και το μισό απαιτείται να είναι στα ελληνικά. Ενδεχομένως να αναφέρεστε και σε όσους κυκλοφορούν τραγούδια μισά στα ελληνικά, μισά σε ξένη γλώσσα. Το θέμα είναι να διατηρήσουμε και να προωθήσουμε τα ελληνικά τραγούδια, όπως ήταν παλιά έως σήμερα, με ελληνική μουσική, ελληνικό κείμενο, ελληνικά παραδοσιακά όργανα.

Είναι κρίσιμο να δούμε επιτέλους δράση, διαφύλαξη και ανάδειξη για την άυλη αλλά και για την υλική πολιτιστική κληρονομιά. Εκείνο που βλέπουμε, όμως, συνεχώς -και εδώ- είναι να συστήνονται συμβούλια και επιτροπές. Συστήνεται το Συμβούλιο Άυλης Πολιτιστικής Κληρονομιάς. Θα συγκροτείται με απόφαση του Υπουργού Πολιτισμού και θα αποτελείται από δεκαεννέα μέλη με απόφαση του Υπουργού -επαναλαμβάνω- με ό,τι αυτό ευνοήτως συνεπάγεται. Μεταξύ αυτών ορίζονται εννέα έγκριτοι επιστήμονες, οι επαγγελματίες υπάλληλοι ή μη του Υπουργείου Πολιτισμού με εγνωσμένη επαγγελματική ή επιστημονική εμπειρία στη μελέτη, διαφύλαξη και ανάδειξη της νεότερης πολιτιστικής κληρονομιάς, αναπληρούμενη από πρόσωπα με τα ίδια προσόντα. Δύο από αυτούς, μάλιστα, υποδεικνύονται από νομικά πρόσωπα ιδιωτικού δικαίου τα οποία έχουν διαπιστευτεί από τη γραμματεία της σύμβασης για την προστασία της άυλης πολιτιστικής κληρονομιάς που κυρώθηκε με το άρθρο πρώτο του ν.3521/2006, ως μη κυβερνητικές οργανώσεις που παρέχουν στη γραμματεία εμπειρογνωμοσύνη επί στοιχείων της άυλης πολιτιστικής κληρονομιάς. Φυσικά στα μέλη, στους εισηγητές και στους γραμματείς του Συμβουλίου Άυλης Πολιτιστικής Κληρονομιάς θα καταβάλλεται η αποζημίωση.

Πολλά λόγια, πολλοί βολεμένοι και μηδενική ουσία τελικά. Αυτό έχουμε διαπιστώσει από τη διακυβέρνηση σας.

Αμέσως παρακάτω έχουμε και άλλη σύσταση, αυτή τη φορά της επιτροπής για την ανάδειξη και διαφύλαξη της άυλης πολιτιστικής κληρονομιάς. Και αυτή συγκροτείται και επιλέγεται από τον Υπουργό, με πρόσωπα δικά τους, αφού σε αυτή συμμετέχουν εκπρόσωποι από αρκετά Υπουργεία, ένας εκπρόσωπος του Υπουργείου Εθνικής Οικονομίας και Οικονομικών, του Υπουργείου Παιδείας Θρησκευμάτων και Αθλητισμού, του Υπουργείου Περιβάλλοντος και Ενέργειας, του Υπουργείου Εργασίας, Ανάπτυξης και Κοινωνικής Ασφάλισης, του Υπουργείου Αγροτικής Ανάπτυξης και Τροφίμων και του Υπουργείου Τουρισμού. Προς το παρόν δεν θα τους καταβάλλεται αποζημίωση, αλλά αυτά όπως γνωρίζετε αλλάζουν πολύ εύκολα από τη μία μέρα στην άλλη. Το ερώτημα όμως είναι το εξής: θα μπορέσουν, πράγματι, τα πρόσωπα αυτά να συντελέσουν στη διαφύλαξη της άυλης πολιτιστικής κληρονομιάς; Με τόσες πολλές και σημαντικές αρμοδιότητες διατηρούμε τις εύλογες επιφυλάξεις μας.

Αναφορικά με την παροχή κινήτρων στους ραδιοφωνικούς σταθμούς, ενημερωτικούς και μη για την αύξηση του χρόνου μετάδοσης ελληνόφωνου τραγουδιού και τον ηχογραφημάτων, νέων δημιουργών ή καλλιτεχνών, παρέχονται τρεις τύποι κινήτρων για την αύξηση της μετάδοσης ελληνόφωνου τραγουδιού. Οι δύο τύποι κινήτρων αφορούν στους ραδιοφωνικούς σταθμούς ενημερωτικούς και μη που περιλαμβάνονται στο οικείο μητρώο του ΕΣΡ και μεταδίδουν μερικώς ή αμιγώς για την ακρίβεια κατά ποσοστό 95% ξενόγλωσσο ρεπερτόριο. Ο τρίτος τύπος κινήτρου αφορά στους ραδιοφωνικούς σταθμούς, ενημερωτικούς και μη, που είναι εγγεγραμμένοι στο οικείο μητρώο του ΕΣΡ και μεταδίδουν ελληνόφωνο ρεπερτόριο κατά ποσοστό 95% και άνω. Δεν βλέπουμε όμως να υπάρχει κάποια πρόβλεψη, σχετικά με τα ελάχιστα όρια χρήσης και μετάδοσης ελληνόφωνου τραγουδιού και ορχηστρικής μουσικής απόδοσης ελληνόφωνου τραγουδιού ούτε κάποια σχετική ρύθμιση για την εξασφάλιση της πολυμορφίας του προγράμματος αλλά και για τα ανώτατα ημερήσια όρια χρήσης έργου ή καλλιτέχνη. Προβλέπεται επίσης ότι το ελάχιστο ποσοστό εκτέλεσης ελληνόφωνου τραγουδιού στους κοινόχρηστους χώρους των ξενοδοχείων, των σύνθετων τουριστικών καταλυμάτων, στα εμπορικά κέντρα, στα καζίνο, στα μέσα μαζικής μεταφοράς και στους χώρους αναμονής επιβατών αερολιμένων και λιμένων, εφόσον εκτελείται δημόσια μουσική δεν μπορεί να είναι κατώτερο του 40% του συνόλου των εκτελούμενων μουσικών έργων. Εδώ προβλέπονται υποχρεωτικές διατάξεις χωρίς παροχή κινήτρων. Για να επιτευχθεί ο στόχος θα έπρεπε να παρέχονται και κίνητρα.

Ένα επιπλέον ζήτημα είναι το αν θα ελέγχεται, τελικά, αποτελεσματικά η τήρηση αυτής της υποχρέωσης. Σχετικά με τη συλλογική διαχείριση πνευματικών δικαιωμάτων μουσικών έργων πρέπει να γίνει ένας εθνικός φορέας για να ξέρει ο καθένας που πληρώνει, να υπάρχει δίκαιη μεταχείριση και να αποδίδονται τα χρήματα στους πραγματικά δικαιούχους. Κάποιος που πληρώνει, πραγματικά, δικαιώματα πρέπει να ξέρει πού πληρώνει και η κατανομή να είναι με δίκαια κριτήρια. Δημιουργείται στο Υπουργείο Πολιτισμού ηλεκτρονική βάση δεδομένων ελληνόφωνου τραγουδιού, ορχηστρικής μουσικής, απόδοσης ελληνόφωνου τραγουδιού κ.λπ., και διαδικτυακή εφαρμογή συνδεδεμένη με την ηλεκτρονική βάση δεδομένων της πρώτης, οι οποίες αναρτώνται στην επίσημη ιστοσελίδα του Υπουργείου Πολιτισμού κατόπιν έγγραφης συναίνεσης των δικαιούχων, χωρίς καμμία κοστολόγηση στο πλαίσιο της διαφάνειας εντός πολλών εισαγωγικών.

Αναφορικά με τον οργανισμό διαχείρισης και ανάπτυξης πολιτιστικών πόρων, όπως τονίσαμε και κατά τη συζήτηση του παρόντος στην αρμόδια επιτροπή, λέτε ότι θα μπορεί μέχρι τις 30 Απριλίου του 2025 να συνάπτει συμβάσεις προμηθειών εκτιμώμενης αξίας έως 60.000 ευρώ άνευ ΦΠΑ προς το σκοπό της κάλυψης των αναγκών για προϊόντα που διατίθενται προς μεταπώληση από το δίκτυο πωλητήριων του με τη διαδικασία της απευθείας ανάθεσης. Το ερώτημα εδώ ήταν και είναι γιατί το Υπουργείο δεν προσέθεσε έναν περιορισμό στην άνω διάταξη, ορίζοντας ότι ο ΟΔΑΠ θα μπορεί να συνάπτει συμβάσεις προμηθειών εκτιμώμενης αξίας έως 60.000 ευρώ άνευ ΦΠΑ μία και μόνο φορά με το ίδιο φυσικό ή νομικό πρόσωπο προς αποφυγή παροχής εξουσιοδότησης για την εξυπηρέτηση τρίτων. Λέτε ότι ο ΟΔΑΠ θα μπορεί να προβαίνει στην παροχή υπηρεσιών εστίασης, στη διοργάνωση πολιτιστικών εκδηλώσεων εντός και στον περιβάλλοντα χώρο των ακινήτων, των αναψυκτήριων και πωλητηρίων με σκοπό την ανάδειξη της άυλης πολιτιστικής κληρονομιάς και δράσεων προβολής και προώθησης της τοπικής γαστρονομίας εντός αρχαιολογικών χώρων, ιστορικών τόπων και μνημείων και στον περιβάλλοντα χώρο αυτών. Μιλάμε για αρχαιολογικούς χώρους όχι για αίθουσες δεξιώσεων.

Τα ξεπουλάτε όλα μόνο και μόνο για να επιτευχθούν οι σκοποί του οργανισμού. Θα πρέπει να κοιτάξετε πρώτα να αναστηλώσετε τα μέρη αρχαίων μνημείων και να περιποιηθείτε και άλλα μνημεία της βυζαντινής και νεότερης ιστορίας μας που έχουν φθαρεί και να αφήσετε τις δήθεν δράσεις που ευτελίζουν τη σημασία των μνημείων που έχουν για την ιστορία και τον πολιτισμό της Ελλάδας. Παραχωρείται παρακάτω η κυριότητα των ακινήτων που αναφέρονται στο άρθρο στο Υπουργείο Πολιτισμού ώστε στον αρχαιολογικό χώρο των Φιλίππων να υλοποιηθεί το έργο της κατασκευής και εγκατάστασης της πυρόσβεσης το οποίο χρηματοδοτείται από το Ταμείο Ανάκαμψης και Ανθεκτικότητας σύμφωνα με την αιτιολογική έκθεση.

Η λήψη ειδικών προληπτικών μέτρων πυροπροστασίας για το σύνολο των αρχαιολογικών χώρων είναι μείζονος σημασίας. Χρειάζεται ολοκληρωμένος και όχι αποσπασματικός σχεδιασμός. Γι’ αυτό είναι απαραίτητη η διενέργεια αυτοψιών και η καταγραφή των διαθέσιμων μέσων πυροπροστασίας, η σύνταξη εκθέσεων, η υλοποίηση διορθωτικών μέτρων και η λήψη μέτρων προληπτικής πυροπροστασίας πριν από την έναρξη κάθε αντιπυρικής περιόδου. Αναφορικά με τη χορήγηση επιδόματος στους υπαλλήλους του Υπουργείου Πολιτισμού που υπηρετούν στις Νήσους Δήλο και Καστελλόριζο, επειδή μιλάμε για γενναία επιδόματα μιας και θα δίνεται μηνιαίο επίδομα ύψους 500 ευρώ για τους χειμερινούς μήνες από 1η Νοεμβρίου εκάστου έτους έως και την 31η Μαρτίου του επομένου έτους και 300 ευρώ για τους λοιπούς μήνες του έτους από την ημέρα της τοποθέτησής τους για όσο χρονικό διάστημα υπηρετούν στη θέση αυτή εφόσον διαμένουν μόνιμα στη Δήλο και στο Καστελλόριζο, θα θέλαμε να μας πείτε σε τι κατάσταση βρίσκεται σήμερα η στελέχωση των ως άνω χώρων που να τα απαιτεί.

Την ίδια ώρα που κάνετε λόγο για διεύρυνση της προστασίας των κινητών μνημείων στο παρόν νομοσχέδιο ως μία από τις προτεραιότητες σας μέσω επιστολής της η Παγκρήτια Ένωση Πτυχιούχων Αρχαιοφυλάκων καταγγέλλει την υπολειτουργία των πέντε μεγάλων μουσείων της Ελλάδας, μεταξύ των οποίων και το Αρχαιολογικό Μουσείο Ηρακλείου, τα οποία έγιναν νομικά πρόσωπα δημοσίου δικαίου. Όπως αναφέρεται στην επιστολή ενώ από την 1η Απρίλη όλα τα μουσεία, μνημεία και αρχαιολογικοί χώροι της χώρας έχουν προσλάβει με συμβάσεις ορισμένου χρόνου το εποχικό προσωπικό που χρειάζονται, κυρίως αρχαιοφύλακες και καθαριστές και λειτουργούν με διευρυμένο ωράριο 8.00΄ με 20.00΄ τα πέντε μεγάλα μουσεία της χώρας Εθνικό Αρχαιολογικό και Αρχαιολογικό Μουσείο Θεσσαλονίκης, Αρχαιολογικό Μουσείο Ηρακλείου, Βυζαντινό Χριστιανικό Μουσείο Αθήνας και Μουσείο Βυζαντινού Πολιτισμού Θεσσαλονίκης που έγιναν νομικά πρόσωπα δημοσίου δικαίου με τον ν.5021/2023 για τον εκσυγχρονισμό της μουσειακής πολιτικής δεν έχουν ακόμα εκδώσει τις προκηρύξεις για το εποχικό προσωπικό, δεν έχουν αρχαιοφύλακες και καθαριστές για να καλυφθούν οι εποχικές ανάγκες, λειτουργούν με χειμερινό ωράριο και κλειστές τις μισές τουλάχιστον αίθουσες.

Προτείνεται η επιλογή των ημερήσιων και νυχτερινών φυλάκων των μουσείων να γίνεται δίνοντας βαρύτητα στην εμπειρία την οποία μάλιστα την βαθμολογείτε και υψηλά. Ρωτήσαμε όμως και ξαναρωτούμε, ποια είναι η διαφοροποίηση που δικαιολογεί την αυξημένη μοριοδότηση του αρχαιοφύλακα με ένα φύλακα που δουλεύει σε ένα αεροδρόμιο ή σε ένα λιμάνι και έρχεται καθημερινά σε επαφή με μεγαλύτερο όγκο τουριστών, δεδομένου ότι και στις δύο περιπτώσεις ο φύλακας δίνει πληροφορίες διεύθυνσης και κατεύθυνσης, σχετικά με το ωράριο λειτουργίας και τους κανονισμούς του χώρου;

Είναι μία ζοφερή πραγματικότητα το γεγονός ότι η ελληνική παράδοση, το ελληνικό τραγούδι, η ελληνική μουσική, η ελληνική γλώσσα και εν γένει όλα τα ελληνικά στοιχεία τείνουν να εξαφανιστούν. Για εμάς, στην Ελληνική Λύση, η ιστορία της Ελλάδας, οι παραδόσεις της, ο πολιτισμός της σε όλες τις εκφάνσεις του είναι υψίστης σημασίας. Η Ελλάδα η οποία αποτελεί μητέρα των επιστημών, των καλών τεχνών, του θεάτρου, της δημοκρατίας δεν έχει καταφέρει μέχρι και σήμερα να χαράξει μία πολιτική για τον σπουδαίο πολιτισμό της. Ιδιαίτερα ο τοπικός πολιτισμός μπορεί να αποτελέσει σημαντικό πλεονέκτημα στην προσπάθεια ανάδειξης και προβολής του τόπου μας με απώτερο στόχο την ευημερία των ίδιων των κατοίκων των περιοχών της Ελλάδας μας. Η ανάπτυξη του πολιτιστικού, αρχαιολογικού, θρησκευτικού, προσκυνηματικού τουρισμού και πλείστων άλλων μορφών του που έχει να επιδείξει η χώρα μας αποτελεί βασική προτεραιότητα για όλους εμάς στην Ελληνική Λύση.

Η χώρα μας πλεονεκτεί σε πολλά. Δυστυχώς όμως, αφήνουμε ανεκμετάλλευτα τα αμέτρητα στην κυριολεξία δώρα που μας προσφέρει αυτή η γη. Είναι πολύ σημαντικό, αλλά δεν αρκεί να ευαισθητοποιήσουμε τους πολίτες για την αξία διαφύλαξης και ανάδειξης της άυλης πολιτιστικής μας κληρονομιάς. Είναι περισσότερο αναγκαίες από ποτέ οι ουσιαστικές δράσεις για την προστασία των ζωντανών εμφάσεων του πολιτισμού μας, των εθίμων και παραδόσεων μας.

Σε αυτές όμως δεν περιλαμβάνονται ούτε η άκριτη σύσταση επιτροπών ούτε οι υπερεξουσιοδοτήσεις Υπουργών ούτε οι φωτογραφικές τοποθετήσεις ημετέρων.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κι εμείς ευχαριστούμε, κυρία συνάδελφε.

Τον λόγο έχει τώρα η κ. Αθανασία Αναγνωστοπούλου από τη Νέα Αριστερά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, συζητάμε ένα νομοσχέδιο του Υπουργείου Πολιτισμού μέσα σε μεγάλες κινητοποιήσεις όλου του λαού σε όλες τις πόλεις της χώρας εναντίον της ακρίβειας. Πολιτισμός είναι να μην πεινάνε οι άνθρωποι. Αυτό είναι ένα από τα μεγάλα διδάγματα που έδωσε με δραματικό τρόπο ο πιο φονικός πόλεμος της ιστορίας της ανθρωπότητας, ο Β΄ Παγκόσμιος Πόλεμος. Πολιτισμός όμως είναι πάνω από όλα η ειρήνη. Αν δεν διεκδικηθεί η ειρήνη, ο λιμός θα είναι κάτι που στο άμεσο μέλλον, δυστυχώς, δεν θα μπορεί να αποφευχθεί. Πολιτισμός είναι η ειρήνη, όταν σφαγιάζονται μικρά παιδιά, όταν ισοπεδώνονται νοσοκομεία και υποδομές, όταν κινδυνεύει ένας λαός με εξαφάνιση, ο παλαιστινιακός λαός.

Ζητάμε, λοιπόν, αυτή τη στιγμή στην ελληνική Βουλή ο δημοκρατικός κόσμος να ορθώσει ανάστημα. Εάν δεν έχουμε ειρήνη, εάν δεν διεκδικήσει όλος ο δημοκρατικός κόσμος ειρήνη και τη χώρα μας να παίζει καθοριστικό ρόλο, τότε για όλα τα άλλα που μιλάμε θα αποτελέσουν ακόμα μια μαύρη σελίδα στην ιστορία της ανθρωπότητας.

Πολιτισμός είναι, επίσης, και θέλω να το πω από το Βήμα της Βουλής, μια Ευρώπη -και επειδή έχουμε ευρωεκλογές- η οποία να μην κλείνει το στόμα των ανθρώπων επειδή μιλάνε για το παλαιστινιακό. Και αναφέρομαι στον κ. Βαρουφάκη και στην απαγόρευση μιας δημοκρατικής ευρωπαϊκής χώρας να μην του επιτρέψει ούτε καν ψηφιακή συμμετοχή επειδή μιλάει για το Παλαιστινιακό.

Πολιτισμός όμως, για να έρθω και στα δικά μας, είναι ο σεβασμός της δημοκρατίας. Και σεβασμός της δημοκρατίας, κυρία Υπουργέ, δεν είναι να τελειώνουμε, να ολοκληρώνουμε τις επιτροπές για ένα νομοσχέδιο του Υπουργείου Πολιτισμού και αμέσως τις επόμενες ώρες να έρχεται ένα άλλο νομοσχέδιο του Υπουργείου Πολιτισμού στο πλαίσιο της αλαζονείας ότι δεν μας ενδιαφέρει έτσι και αλλιώς θα περάσει. Προλαβαίνουμε να μιλήσουμε με φορείς; Προλαβαίνει να διαβουλευτεί; Προλαβαίνουν να ενημερωθούν; Αυτό δεν μας ενδιαφέρει, θα περάσει. Είναι από τα πράγματα τα οποία έχουν κοστίσει πολύ στη χώρα αυτά τα πέντε χρόνια. Τα Τέμπη είναι η κορωνίδα του πόσο μας έχει στοιχίσει και εξακολουθείτε και το κάνετε με οποιονδήποτε τρόπο σας προσφέρεται επειδή ακριβώς έχετε το 41%. Μας είπατε άλλωστε σε μια από τις παρεμβάσεις σας στις επιτροπές ότι έτσι κι αλλιώς κρίθηκαν αυτά στις εκλογές. Η Αντιπολίτευση σύσσωμη έχει καταργηθεί.

Και ερχόμαστε στο παρόν νομοσχέδιο. Θα έβαζα μια λέξη –τη χρησιμοποίησα και σε μια επιτροπή- θα έπαιρνα μια λέξη από το ποίημα του Καβάφη «Τα τείχη». Ανεπαισθήτως η διολίσθηση στα πάντα. Έχουμε τώρα ένα νομοσχέδιο το οποίο ήρθε μετά βαΐων και κλάδων για την προστασία του ελληνόφωνου τραγουδιού. Και από κάτω, αυτό που είναι το κρίσιμο, είναι αυτό το περίφημο άρθρο 27 για το οποίο μίλησαν οι συνάδελφοι και οι συναδέλφισσες πριν από μένα και που μιλήσαμε όλοι στις επιτροπές.

Γιατί λέω ανεπαισθήτως; Θα θυμίσω, αγαπητές και αγαπητοί συνάδελφοι, πως τα προηγούμενα τέσσερα χρόνια ανεπαισθήτως διολισθαίναμε συνέχεια. Μας έρχεται νομοσχέδιο -νομίζω στον ν.4761- που ήταν για τη μετατροπή του ΤΑΠΑ σε ΟΔΑΠ, γιατί θα γινόταν πιο αποτελεσματικός. Κάποτε ας μιλήσουμε για την αναποτελεσματικότητα αυτής της Κυβέρνησης και την αριστεία της που είναι εντελώς αναποτελεσματική. Σ’ ένα πράγμα είναι αποτελεσματική, να ακυρώνει και να απαξιώνει τους πολιτικούς αντιπάλους. Σ’ αυτό είναι αποτελεσματική.

Τότε, μετά βαΐων και κλάδων πάλι λέγαμε για το πώς η μετατροπή του ΤΑΠΑ σε ΟΔΑΠ θα αποφέρει πολλά έσοδα για το δημόσιο, για το Υπουργείο Πολιτισμού, για την πολιτιστική μας κληρονομιά. Πού είμαστε σήμερα; Στο να ξεπουλιόνται όλα.

Σε αυτό, λοιπόν, το νομοσχέδιο, άσχετο κατά τα άλλα, περνάει η μακροχρόνια εξαγωγή αρχαιοτήτων, πενήντα συν πενήντα χρόνια, ένας αιώνας. Καταργούνται τα πάντα του αρχαιολογικού νόμου και φτάνουμε στο πενήντα συν πενήντα χρόνια.

Το επιχείρημα τότε της Υπουργού ήταν ότι το ήθελε το Μουσείο Μπενάκη. Το Μουσείο Μπενάκη βεβαίως και δεν ήθελε τόσα χρόνια. Ήθελε μια διορία παραπάνω αλλά πολύ μικρότερη. Αρχίσαμε να διαπληκτιζόμαστε και να θεωρεί το Μουσείο Μπενάκη ότι είμαστε εναντίον τους, προσέξτε, με αυτούς τους -θα μου επιτρέψετε- «εμφύλιους». Όμως, δεν καταλαβαίναμε το σημαντικό, γιατί χρειαζόταν τόσο μακροχρόνια εξαγωγή αρχαιοτήτων. Δεν καταλαβαίναμε ποια ήταν η προοπτική αυτού του πράγματος. Είχαμε ακούσει διάφορα ευφάνταστα, όπως για να γίνει γνωστή η χώρα μας για τις αρχαιότητές της, πηγαίνοντας τις αρχαιότητες στο εξωτερικό για τόσα χρόνια. Τέλος πάντων μετά από πιέσεις το κάναμε είκοσι πέντε συν είκοσι πέντε χρόνια.

Ανεπαισθήτως μας ήρθε μετά από λίγο διάστημα η περίφημη συλλογή Στερν κι εκεί λύθηκαν τα πάντα, το γιατί μας χρειαζόταν η μακροχρόνια εξαγωγή αρχαιοτήτων. Τα είκοσι πέντε χρόνια ήταν ακριβώς μέσα στη συλλογή Στερν, αυτό που ήθελε το Υπουργείο Πολιτισμού να κάνει, οι κυκλαδικές αρχαιότητες να νομιμοποιηθούν -να γίνει η Βουλή πλυντήριο- και συγχρόνως να φύγουν με το πρόσχημα ότι υπάρχει νομοθετική κάλυψη.

Ένα άλλο «ανεπαισθήτως»: Τσιμεντόστρωση της Ακρόπολης, του μεγαλύτερου, του πιο εμβληματικό μνημείου όχι μόνο της χώρας, οικουμενικό μνημείο φύσης και τέχνης. Επιμένω στο «φύσης». Ο βράχος της Ακρόπολης είναι μνημείο και φύσης και τέχνης και ιστορίας. Πότε έγινε αυτή η τσιμεντόστρωση; Το πήραμε είδηση από κάτι φωτογραφίες που ανέβηκαν στο διαδίκτυο. Μάλιστα, για να είμαι ειλικρινής δεν τις πίστεψα όταν πρωτοκυκλοφόρησαν Σάββατο βράδυ. Έγιναν εν μέσω μεγάλης καραντίνας που δεν μπορούσαμε να φύγουμε από τα σπίτια μας. Έγινε τότε. Ξυπνήσαμε ένα ωραίο πρωί και είχαν σχεδόν ολοκληρωθεί οι εργασίες της τσιμεντόστρωσης. Τελείωσε κι αυτό το θέμα.

Ανεπαισθήτως θα δούμε τώρα και τη δυτική πλευρά της Ακρόπολης, τα Προπύλαια, να γίνεται κάτι σαν play mobil. Διαβάσαμε το δελτίο Τύπου του ελληνικού ICOMOS το οποίο κρούει τον κώδωνα κινδύνου. Λέει ότι δεν μπορούν να γίνουν αυτές οι παρεμβάσεις. Πρόκειται για παρεμβάσεις τις οποίες τυποποίησε-κωδικοποίησε το Υπουργείο Πολιτισμού, προσέξτε σε ποια φράση: Λόγω του πολυτουρισμού, του μεγάλου όγκου τουριστών δεν μπορούμε να γκρεμίσουμε τα Προπύλαια. Τι θα κάνουμε; Θα τα φαρδύνουμε. Θα φαρδύνουμε τα Προπύλαια!

Εμείς ζητάμε εδώ και το έχουμε ξαναζητήσει γιατί δεν υπάρχουν διαχειριστικά σχέδια, όπως ζητάει το ICOMOS, δηλαδή, που είναι το καθ’ ύλην αρμόδιο; Γιατί δεν γίνονται διαχειριστικά σχέδια ροής των τουριστών χωρίς να πειραχτεί και να προστατευθεί αυτό το μεγάλο εμβληματικό μνημείο, που ειρήσθω εν παρόδω έχουμε οικουμενική υποχρέωση να το προστατεύσουμε;

Άκουσα και την εισηγήτρια της Νέας Δημοκρατίας να λέει: «το τουριστικό προϊόν» και το «τουριστικό προϊόν». Όσο η πολιτιστική κληρονομιά, ο πολιτισμός εν γένει ταυτίζεται, είναι ίσον τουριστικό προϊόν, έχουμε χάσει. Ως «τουριστικό προϊόν», λοιπόν, η Ακρόπολη με 5.000 ευρώ -το έγραψε και ο «GUARDIAN» χθες- θα μπορούν να γίνονται ιδιωτικές επισκέψεις εκτός ωραρίου.

Διαβάζουμε τώρα ότι υπάρχουν ουρές ατελείωτες στην Ακρόπολη και στα μουσεία. Δεν λέω για τα πέντε μεγάλα μουσεία, θα έρθω εκεί. Πού είναι τα διαχειριστικά σχέδια; Πού είναι τα διαχειριστικά σχέδια προστασίας των μνημείων μας από τον υπερτουρισμό; Εγώ θέλω να τα δω να κατατεθούν και να τα συζητήσουμε.

Ανεπαισθήτως έσπασε μία μεγάλη παράδοση αυτής της χώρας. Ακούω υποψήφιους Ευρωβουλευτές της Νέας Δημοκρατίας να λένε ότι είναι με την πατρίδα, τη θρησκεία και την οικογένεια και ότι είναι με την Εθνική Ελλάδος. Εθνική Ελλάδος είναι όλα αυτά που αποτελούν τη συνοχή και τη συνέχεια μιας κοινωνίας στις μεγάλες της στιγμές. Ποια είναι αυτή η μεγάλη παράδοση που έσπασε, που θα μπορούσε να εκσυγχρονιστεί, που θα μπορούσε να ενισχυθεί με ανθρώπινο δυναμικό, με επιστήμονες;

Είναι αυτή η συνέχεια της αρχαιολογικής πολιτικής όλα τα μουσεία να ανήκουν, να είναι στην ίδια αλυσίδα αλληλεγγύης, προστασίας του ενός από το άλλο, δηλαδή στην Αρχαιολογική Υπηρεσία. Η Αρχαιολογική Υπηρεσία χρειάζεται να προσλάβει κόσμο. Έχουμε νέους ικανούς επιστήμονες, έχουν εξαφανιστεί.

Έρχεται τώρα η Υπουργός και αποκόβει από αυτήν την παράδοση τα πέντε μεγάλα μουσεία. Πάλι είχαμε ακούσει την περίφημη ρητορεία ότι θα κάνουμε, ότι θα πιάσουμε και ότι θα γίνουν για να έχουμε αυτονομία, αυτοτέλεια, ανεξαρτησία και όλα αυτά. Έχω καταθέσει επίκαιρη ερώτηση. Έχουμε όλα τα στοιχεία πια για το πώς λειτουργούν αυτά τα πέντε μεγάλα μουσεία. Διάβαζα τώρα μία επιστολή των ξεναγών. Πηγαίνουν οι άνθρωποι και οι περισσότερες αίθουσες είναι κλειστές. Έχουν κλείσει. Τι γίνεται; Είδαμε τι έγινε στο Βυζαντινό Χριστιανικό Μουσείο με την κλοπή των καλωδίων. Ποια είναι αυτή η αυτοτέλεια, η ανεξαρτησία, η άνθιση που δεν πρόσφερε πριν η Αρχαιολογική Υπηρεσία και όλο αυτό το πλέγμα αλληλεγγύης που έφτιαξε; Λίγους θεσμούς έχει με κύρος, με παράδοση και με δύναμη αυτή η χώρα και αυτούς η Νέα Δημοκρατία πρέπει να τους ξεπαστρέψει οπωσδήποτε.

Και θα έρθω και σε ένα άλλο ανεπαισθήτως, πώς απαξιώθηκε σιγά-σιγά ένας ιστορικός σύλλογος, ο Σύλλογος Ελλήνων Αρχαιολόγων; Άκουσα στην επιτροπή την Υπουργό. Και εκεί είπατε και ψέματα, κυρία Υπουργέ, γιατί η Εθνική Αρχή Διαφάνειας έλεγξε και δεν βρήκε τίποτα το επιλήψιμο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Κάνετε λάθος. Και μη μου λέτε ότι λέω ψέματα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θα πω ό,τι θέλω, κυρία Υπουργέ. Δεν θα μου απαγορεύσετε να πω ότι θέλω.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, θα μπορέσετε να απαντήσετε μετά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Σας παρακαλώ, θα πω ότι θέλω. Εγώ ξέρω ότι η Εθνική Αρχή Διαφάνειας έκανε έλεγχο και δεν βρήκε τίποτα επιλήψιμο από το ’15 ή το ’19 μέχρι το ’23. Τους πετάξατε από το κτήριο. Προκήρυξη τώρα για το κτήριο για οικοδομικές εργασίες που πρέπει να γίνουν.

Και εγώ ρωτάω -και να μείνει εδώ στα Πρακτικά για να το ελέγξουμε- τι θα γίνει αυτό το κτήριο; Βεβαίως συντασσόμαστε με τον κ. Δούκα που ζητάει να ξαναγυρίσει το κτήριο στους αρχαιολόγους.

Θα έρθω, όμως, για δύο πράγματα γιατί δεν έχω πια χρόνο. Θα έρθω στην προστασία του ελληνόφωνου τραγουδιού. Πόσα να πούμε; Να πούμε τώρα ότι ο ΟΔΑΠ, ο οποίος θα γινόταν αποτελεσματικός, που δεν ήταν πριν ως ΤΑΠ, προχωράει σε ιδιωτικοποιήσεις, απευθείας αναθέσεις από τα 30.000 στα 60.000 ευρώ, που εκτός από την έκδοση, πώληση και ακύρωση των εισιτηρίων της Ακρόπολης προχωράμε τώρα και στην ιδιωτικοποίηση -καλά τα αναψυκτήρια- και των πωλητηρίων που σε κανένα νόμο δεν προβλεπόταν ούτε του ΟΔΑΠ ούτε τίποτα ή για το πώς θα προσλαμβάνονται οι εργαζόμενοι ακόμα και με απευθείας συνέντευξη από τους ίδιους τους διαχειριστές;

Θα πάρω λίγο χρόνο από τη δευτερολογία μου, κύριε Πρόεδρε. Θέλω να πω δύο λόγια για το άρθρο 27. Κρούω τον κώδωνα του κινδύνου. Οι μεγάλοι αρχαιολογικοί χώροι να μην γίνουν ΝΠΔΔ ή ΝΠΙΔ, όπως έγιναν τα πέντε μεγάλα μουσεία. Μας είπατε στην επιτροπή ότι αφορά αυτή η διάταξη τα πέντε μεγάλα μουσεία. Γιατί δεν το προβλέπατε αυτό στον ν.5021; Και εγώ να πω ότι δεν το σκεφτήκατε. Γιατί εδώ δεν υπάρχει στη διάταξη ρητά και κατηγορηματικά;

Και σας ζητάω να βάλετε τώρα νομοτεχνική βελτίωση ότι αφορά αποκλειστικά τα πέντε μουσεία, ότι μπορούν να κάνουν εργασίες με αυτεπιστασία τα πέντε ΝΠΔΔ, διαφορετικά ανοίγεται λεωφόρο και ανεπαισθήτως πια πάει η Αρχαιολογική Υπηρεσία, οι εφορείες αρχαιοτήτων και από αυτήν την υπόθεση.

Θα κλείσω με το ελληνόφωνο τραγούδι. Αυτό ήταν η ομπρέλα για να περάσουν διάφορα άλλα πράγματα. Βεβαίως είμαστε υπέρ της ενίσχυσης με οποιονδήποτε τρόπο της ελληνικής μουσικής δημιουργίας θα έλεγα εγώ, γιατί το θεωρώ πολύ καλύτερη διατύπωση. Θεωρώ, όμως, ότι και εδώ έγινε λειψά, έγινε κουτσουρεμένα στο πλαίσιο μιας ισορροπίας και κλείσιμο ματιού, ότι βοηθάμε από την μια μεριά την ελληνική μουσική δημιουργία, αλλά από την άλλη μεριά δεν πιέζουμε κανέναν. Άκουσα και την εισηγήτρια.

Θέλω να πω ένα πράγμα. Οφείλουμε πάρα πολλά στην ελληνική μουσική δημιουργία. Πώς, όμως, αυτή η ελληνική μουσική δημιουργία πια θα μπορέσει να αντισταθεί απέναντι στις μεγάλες προκλήσεις των καιρών, αν δεν έχει μια ουσιαστική προστασία για το πώς παράγεται και το πώς εκδίδεται η μουσική, το τραγούδι, πώς δηλαδή εταιρείες, παραγωγοί και λοιπά θα ενισχυθούν για να ενισχύσουν το τραγούδι οι ίδιοι οι παραγωγοί, οι ίδιοι οι μουσικοί, οι ίδιοι οι δημιουργοί;

Θα κλείσω με μία φράση, την οποία θα χρησιμοποιήσω πολύ, δανεισμένη από την αείμνηστη Μυρσίνη Ζορμπά που κλείνει ένας χρόνος από το θάνατό της αυτές τις μέρες. Πολιτιστική δημοκρατία, δεν είδα ένα όραμα όταν όλες οι μελέτες και διεθνείς και ελληνικές δείχνουν ένα πράγμα, ότι ένα μεγάλο μέρος του πληθυσμού, ειδικά στην περιφέρεια, είναι αποκλεισμένος από τα αγαθά του πολιτισμού. Γιατί μπορεί να φωνάζουμε συνέχεια το τουριστικό προϊόν, αλλά το αγαθό του πολιτισμού το οποίο είναι αγαθό, από αυτό το αγαθό είναι αποκλεισμένη μεγάλη μερίδα ειδικά της περιφέρειας. Δεν έχω δει ούτε έναν νόμο που να αντιμετωπίζει αυτό το μείζον πολιτικό, κοινωνικό και πολιτιστικό ζήτημα.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Θα μπορούσα να έχω τον λόγο, κύριε Πρόεδρε;

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, θέλετε χρόνο για την ομιλία σας ή θέλετε να κάνετε κάποια παρέμβαση τώρα;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Για δύο λεπτά…

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κυρία Υπουργέ, έχετε τον λόγο για δύο λεπτά.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Δεν πρόκειται να κάνω κάποιο σχόλιο, απλώς επιστρέφω το «λέτε ψέματα». Όλα τα άλλα θα τα πω στην ομιλία μου. Δεν με ενοχλεί τίποτε άλλο, αλλά δεν δέχομαι τέτοιου είδους χαρακτηρισμούς από ανθρώπους οι οποίοι, έστω και εν αγνοία τους, λένε ψέματα.

Λοιπόν, εάν η Εθνική Αρχή Διαφάνειας ήταν ένα πόρισμα τόσο καθαρό θα ήθελα να μου απαντήσετε γιατί αγνοείτε ότι παραπέμφθηκε από την αρχή απευθείας στην εισαγγελία και στη φορολογική αρχή. Μη μου λέτε, λοιπόν, ότι λέω ψέματα. Και θα επανέλθουμε με λεπτομέρειες, αλλά αυτοί οι χαρακτηρισμοί θεωρώ ότι δεν αρμόζουν ούτε από εσάς προς εμένα ούτε από εμένα προς εσάς. Προσέξτε, λοιπόν, τι λέτε!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, θα ήθελα τον λόγο!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν δέχομαι απειλές!

**ΠΡΟΕΔΡΕΥΩΝ (Γεώργιος Γεωργαντάς):** Ο Κοινοβουλευτικός σας μπορεί μετά να πάρει τον λόγο και να πει ό,τι θέλει. Η Υπουργός σε αυτή την κατηγορία είχε δικαίωμα να απαντήσει και δεν είπε κάτι που ήταν επί προσωπικού. Εσείς μπορείτε μόνο επί προσωπικού να απαντήσετε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Προσωπικό είναι!

**ΠΡΟΕΔΡΕΥΩΝ (Γεώργιος Γεωργαντάς):** Απλά απέκρουσε την κατηγορία την οποία εκφράσατε. Στη συνέχεια, μετά την ομιλία και μετά τον Κοινοβουλευτικό σας, ό,τι άλλο μπορεί να γίνει.

Τον λόγο τώρα έχει από την Κοινοβουλευτική Ομάδα της Νίκης η κ. Κουρουπάκη.

Ορίστε, κυρία Κουρουπάκη, έχετε τον λόγο.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, πριν μιλήσω για το υπό ψήφιση νομοσχέδιο, θα ήθελα να κάνω μία σύντομη τοποθέτηση για το ζήτημα της δημογραφικής κατάρρευσης που ξαφνικά απασχόλησε τα μέσα μαζικής ενημέρωσης. Η δημογραφική κατάρρευση είναι το αποτέλεσμα πολιτικών επιλογών που, δυστυχώς, βλέπουμε να συνεχίζονται.

Η Νίκη από την πρώτη στιγμή έχει το δημογραφικό ως απόλυτη προτεραιότητά της και γι’ αυτό προτείναμε και στον κ. Θεοχάρη να θεσπίσει αφορολόγητο για τις πολύτεκνες οικογένειες, αφού κάτι τέτοιο θα κόστιζε μόλις 15 εκατομμύρια ευρώ. Ξέρετε τι απάντησε η Κυβέρνηση της Νέας Δημοκρατίας διά στόματος του κ. Θεοχάρη; Ότι κάτι τέτοιο δεν μπορεί να γίνει, αν και είναι όντως μικρό το κόστος, για λόγους φορολογικής δικαιοσύνης επειδή μπορεί να υπάρχουν πολύτεκνοι εκατομμυριούχοι.

Σας παραπέμπω στην ερώτηση που υπέβαλα στον κ. Θεοχάρη στις 26 Φεβρουαρίου 2024. Ύστερα από δεύτερη ερώτησή μου διαπιστώθηκε ότι τελικά μόλις τετρακόσιες εξήντα από τις είκοσι επτά χιλιάδες πολύτεκνες οικογένειες δηλώνουν εισόδημα πάνω από 60.000 ευρώ.

Μπροστά σε όλα αυτά, σας ρωτώ: Είναι λόγος αυτός να παραμένετε στις ιδεοληψίες σας και να μη δίνετε πλήρες αφορολόγητο στις πολύτεκνες οικογένειες, έστω με όριο τα 60.000 ευρώ, ώστε να μη θιχτεί το αίσθημα φορολογικής δικαιοσύνης του κ. Θεοχάρη; Σας καλώ να πράξετε το χρέος σας απέναντι στην πατρίδα και να θεσπίσετε άμεσα το αφορολόγητο των πολύτεκνων οικογενειών και στη συνέχεια να εξεταστούν ανάλογα μέτρα και για τους τρίτεκνους. Οι καιροί ου μενετοί.

Έρχομαι τώρα στο σημερινό θέμα συζήτησης. Καλούμαστε σήμερα να ψηφίσουμε ένα νομοσχέδιο που αφορά την προστασία του αποκαλούμενου ελληνόφωνου τραγουδιού, καθώς και τα ζητήματα της άυλης πολιτισμικής κληρονομιάς.

Κατά την άποψή μας, η επιλογή του όρου ελληνόφωνο τραγούδι είναι άστοχη και εσφαλμένη. Είναι εμπνευσμένη ίσως από τον αντίστοιχο όρο γαλλόφωνο τραγούδι και εκεί έχει ίσως κάποιο νόημα, γιατί η γαλλόφωνη μουσική είναι ένα τμήμα του κόσμου της δυτικής μουσικής που ξεχωρίζει μόνο λόγω της γλώσσας. Δεν συμβαίνει, όμως, αυτό με την ελληνική μουσική που αποτελεί διακριτό είδος μουσικής σε σχέση με τη σύγχρονη δυτική μουσική. Από τη στιγμή, όμως, που υπάρχει η ελληνική μουσική και όχι απλώς μία ελληνόφωνη μουσική, θεωρούμε άστοχο τον ορισμό που επέλεξε το Υπουργείο Πολιτισμού.

Κατ’ αρχάς, δεν είναι καν το ελληνόφωνο τραγούδι αυτό που προσπαθείτε να προστατέψετε με αυτόν τον νόμο. Είναι το περίπου ελληνόφωνο. Και εξηγώ γιατί. Βάσει του νομοσχεδίου αρκεί το ήμισυ τουλάχιστον της διάρκειας του τραγουδιού να καταλαμβάνεται από κείμενο στην ελληνική γλώσσα προκειμένου να χαρακτηριστεί ένα τραγούδι ως ελληνόφωνο. Επίσης, όλως παραδόξως περιλαμβάνεται στην έννοια του ελληνόφωνου τραγουδιού η ορχηστρική μουσική που αποδίδει ελληνόφωνα τραγούδια ή που έχει ηχογραφηθεί στην Ελλάδα ακόμη και αν δεν υπάρχει στίχος. Προφανώς, υπάρχει μια απίστευτη νομοτεχνική αστοχία σε αυτόν τον ορισμό.

Εντούτοις μπορούμε να καταλάβουμε πώς προέκυψε αυτός ο παράδοξος ορισμός. Οι συντάκτες του νομοσχεδίου ήθελαν να προστατευτεί κάπως η ελληνική μουσική χωρίς στίχους και αυτή η μουσική έπρεπε κάπως να συνδεθεί με την Ελλάδα. Γι’ αυτό και επινόησαν δύο κριτήρια για να την προστατεύσουν: είτε τον χώρο ηχογράφησης που θα πρέπει να είναι η Ελλάδα είτε το γεγονός ότι η προστατευτέα μουσική αποτελεί ορχηστρική απόδοση τραγουδιού με ελληνικούς στίχους.

Αυτός, όμως, ο ορισμός καταλήγει σε ορισμένα παράδοξα αποτελέσματα, γιατί ο χώρος ηχογράφησης δεν μπορεί να καθιστά ελληνόφωνο ένα τραγούδι ή ένα ορχηστρικό κομμάτι. Δυστυχώς, με αυτόν τον ορισμό βρισκόμαστε μπροστά σε αυτά τα παράδοξα. Από τη μία πλευρά, οι ηχογραφήσεις των ελληνικών χορών του Νίκου Σκαλκώτα ή των συνθέσεων του παγκοσμίως γνωστού συνθέτη Βαγγέλη Παπαθανασίου που έγιναν στο εξωτερικό δεν προστατεύονται με το υπό ψήφιση νομοσχέδιο. Από την άλλη η ορχηστρική μουσική αλλοδαπών από οποιοδήποτε μέρος του κόσμου που θα ηχογραφηθεί εντός της ελληνικής επικράτειας, θα προστατεύεται ως ελληνόφωνο τραγούδι.

Δείτε, παρακαλώ, με προσοχή το άρθρο 3 του νομοσχεδίου που αναφέρει ότι στην έννοια του ελληνόφωνου τραγουδιού συμπεριλαμβάνονται και τα μουσικά έργα χωρίς στίχο που έχουν ηχογραφηθεί στην ελληνική επικράτεια, για να αντιληφθείτε το μέγεθος του παραλογισμού που προωθείται.

Κύριοι της Κυβέρνησης, όλα αυτά τα κωμικοτραγικά φαινόμενα θα τα είχατε αποφύγει αν απλά παραδεχόσασταν ότι υφίσταται όντως ελληνική μουσική και ότι αυτή και μόνο έχει ανάγκη υποστήριξης.

Κατά την άποψή μας, το νομοσχέδιο θα έπρεπε να επιλέξει έναν άλλο ορισμό προκειμένου να προστατέψει ως άυλη κληρονομιά του Ελληνισμού την πραγματικά ελληνική μουσική. Θα έπρεπε με τη συνδρομή μουσικολόγων και ειδικών επιστημόνων να προσδιορίσει τα διακριτά μορφολογικά στοιχεία της ελληνικής μουσικής που εμπνέονται από τη βυζαντινή παραδοσιακή και την αυθεντική λαϊκή μουσική και να προστατέψει κάθε μουσική δημιουργία η οποία προέκυψε από αυτές.

Παράλληλα, επισημαίνουμε ότι το συγκεκριμένο νομοσχέδιο είναι αδικαιολόγητα ελλαδοκεντρικό, δηλαδή μικραίνει τον ελληνικό πολιτισμό για να χωρέσει στα όρια της ελληνικής επικράτειας. Η ελληνική μουσική, όμως, παράγεται και στην Κύπρο, αλλά και από άλλες εστίες του Ελληνισμού σε όλον τον κόσμο. Είναι απορίας άξιο πώς θα αντιμετωπιστούν αυτές οι μουσικές παραγωγές με το προτεινόμενο νομοθετικό πλαίσιο.

Δεν έχουμε, όμως, διαφωνία μόνο ως προς τον ορισμό που επιλέχθηκε αλλά και ως προς τον μηχανισμό προστασίας. Θεωρούμε ότι η ύπαρξη παράλληλων και συχνά ανταγωνιστικών μεταξύ τους οργανισμών συλλογικής διαχείρισης πνευματικών δικαιωμάτων προκαλεί αδικαιολόγητη οικονομική αμηχανία στην αγορά και ειδικά στην εστίαση, οδηγώντας συχνά σε ανούσιες τριβές και αντιδικίες, καταλήγοντας τελικά να είναι κίνητρο για να μην παίξουν καθόλου μουσική οι επαγγελματίες του χώρου της εστίασης με αποτέλεσμα να βγαίνουν χαμένοι οι καλλιτέχνες. Αυτό είναι το ζήτημα που θα έπρεπε να μας απασχολεί σήμερα.

Η άποψή μας είναι ότι η ηγεσία του Υπουργείου Πολιτισμού, θα έπρεπε να επιβάλει στους παράλληλα δραστηριοποιημένους οργανισμούς συλλογικής διαχείρισης πνευματικών δικαιωμάτων την υποχρέωση να τιμολογούν από κοινού με όσους κάνουν δημόσια εκτέλεση τραγουδιών τα οποία προστατεύονται από τον νόμο περί πνευματικής ιδιοκτησίας.

Έτσι, θα αφήνει τους οργανισμούς συλλογικής διαχείρισης να κάνουν την εκκαθάριση των εσόδων μόνοι τους χωρίς να ταλαιπωρούν την αγορά. Είναι απαράδεκτο το Υπουργείο Πολιτισμού να αφήνει άλυτο αυτό το ζήτημα που ταλανίζει την εστίαση και ταυτόχρονα να φέρνει και έναν ακόμη κλάδο της οικονομίας, τον τουρισμό, αντιμέτωπο με αυτό.

Δεν θεωρούμε υπεύθυνη αυτή την πολιτική. Μια συνετή πολιτική θα ήταν να διευθετήσετε την αναστάτωση που προκαλείται από την ύπαρξη παράλληλων φορέων συλλογικής διαχείρισης πνευματικών δικαιωμάτων και μόνο αφού διευθετηθεί αυτό το πρόβλημα να εξετάσετε τυχόν νομοθετικές πρωτοβουλίες, όπως αυτή που τίθεται προς ψήφιση σήμερα.

Θεωρούμε, επίσης, αφελές να πιστεύει κανείς ότι προάγεται ο ελληνικός πολιτισμός αν αυξηθούν υποχρεωτικά με νόμο τα ποσοστά δημόσιας εκτέλεσης της ελληνικής μουσικής στα ξενοδοχεία. Το μόνο που προσπαθείτε να κάνετε είναι αύξηση των εσόδων των οργανισμών συλλογικής διαχείρισης και αυτό είναι προφανές. Η δε προστασία του ελληνόφωνου τραγουδιού είναι απλά η πρόφαση που χρησιμοποιείτε.

Όμως έτσι δημιουργείτε νέα προβλήματα. Αφ’ ενός δημιουργείτε μία νέα εστία κοινωνικής έντασης μεταξύ ξενοδόχων και ανθρώπων του πολιτισμού και αφ’ ετέρου δημιουργείτε οικονομικά αντικίνητρα, με αποτέλεσμα να σιγάσουν τα ξενοδοχεία ειδικά τα πιο μικρά, προκειμένου να αποφύγουν αυτή την υποχρεωτική αλληλεγγύη προς τους ερμηνευτές, συνθέτες και στιχουργούς. Έτσι όμως ούτε σοβαρά έσοδα θα επιτευχθούν ούτε θα δοθεί η ευκαιρία στους επισκέπτες να ακούσουν έστω το ελληνόφωνο τραγούδι όπως το αποκαλείτε.

Για όλους αυτούς τους λόγους που αναπτύξαμε παραπάνω δεν θα υποστηρίξουμε αυτή τη νομοθετική πρωτοβουλία για το ελληνόφωνο τραγούδι.

Συνεχίζω τώρα με τα ζητήματα που αφορούν τον Οργανισμό Διαχείρισης και Ανάπτυξης Πολιτιστικών Πόρων, τον ΟΔΑΠ. Στην επιτροπή θέσαμε αρκετά ερωτήματα στην κ. Μενδώνη αλλά δεν λάβαμε ικανοποιητικές απαντήσεις. Κατ’ αρχάς, μας προβλημάτισε έντονα το γεγονός ότι στο άρθρο 17 προβλέπεται η δυνατότητα προμηθειών από τον ΟΔΑΠ έως του ποσού των 60.000 ευρώ με τη διαδικασία της απευθείας ανάθεσης του άρθρου 118 του ν.4412/2016.

Θεωρούμε ότι το Υπουργείο Πολιτισμού θα πρέπει να καταφεύγει σε απευθείας ανάθεση μόνο κατ’ εξαίρεση. Όμως, η κ. Μενδώνη στην επιτροπή επεξεργασίας του νομοσχεδίου στις 9 Απριλίου ανέφερε ότι ο ΟΔΑΠ χρειάζεται τη δυνατότητα απευθείας ανάθεσης, αφ’ ενός επειδή τα πωλητήριά του έχουν έλλειψη προϊόντων και αφ’ ετέρου επειδή θέλει να στηρίξει την τοπική χειροτεχνία.

Όμως και τα δύο επιχειρήματα είναι προβληματικά. Το γεγονός ότι υπάρχουν ελλείψεις σε προϊόντα των πωλητηρίων του ΟΔΑΠ δεν είναι από μόνος του λόγος να μην τηρούνται οι διαδικασίες διαγωνισμών προμήθειας. Αλίμονο αν αρκούσε σαν αιτιολογία μόνο το γεγονός ότι σε μία υπηρεσία υπάρχουν ελλείψεις για να αποφύγουμε τους δημόσιους διαγωνισμούς προμηθειών και να καταφεύγουμε σε απευθείας αναθέσεις. Το δε δεύτερο επιχείρημα πάλι δεν μας πείθει γιατί σπάνια θα υπάρχει μόνο ένας χειροτέχνης σε κάποια τοπική κοινωνία. Και τότε τίθεται το ερώτημα: Με ποιο αδιαφανές και ανομολόγητο κριτήριο τα πωλητήρια του ΟΔΑΠ θα επιλέξουν να αγοράσουν με απευθείας ανάθεση μόνο από έναν συγκεκριμένο χειροτέχνη;

Κλείνοντας –και επειδή μας πιέζει ο χρόνος- θα επισημάνω επιγραμματικά ορισμένες μόνο προβληματικές ρυθμίσεις που δεν μας επιτρέπουν να υποστηρίξουμε το παρόν νομοσχέδιο.

Η επιτροπή και το Συμβούλιο Άυλης Πολιτιστικής Κληρονομιάς είναι πολυτέλειες και πιστεύουμε ότι αν περισσεύουν ανθρώπινοι πόροι και εργατοώρες, θα πρέπει να κατευθυνθούν στο έργο της καταγραφής και εμπλουτισμού του εθνικού ευρετηρίου της άυλης πολιτιστικής κληρονομιάς.

Όσον αφορά την αρμοδιότητα της Διεύθυνσης Νεότερης Πολιτιστικής Κληρονομιάς, θεωρούμε ότι η ρύθμιση αυτή είναι καθαρά τεχνική και θα έπρεπε να ενσωματωθεί ως τροποποίηση στο π.δ.4/2018 που αφορά τον εσωτερικό οργανισμό του Υπουργείου Πολιτισμού.

Τα κίνητρα για τους αρχαιοφύλακες του άρθρου 24 στη Δήλο και το Καστελλόριζο είναι ανεπαρκή και προσχηματικά. Το κράτος δεν πρέπει να θεωρεί ότι ξεμπέρδεψε με ένα επίδομα των 300 ή 500 ευρώ.

Για εμάς η σωστή προσέγγιση είναι να δούμε τις ανάγκες αυτών των ανθρώπων συνολικά. Στόχος μας είναι να εξασφαλίζεται στους ακρίτες ένα αξιοπρεπές επίπεδο διαβίωσης και όχι μόνο ένα επίδομα. Όταν το κράτος ζητεί από κάποιον να παραμείνει ή να γίνει ακρίτας, θα πρέπει να του παρέχει ένα ελάχιστο επίπεδο παροχών υγείας και παιδείας. Γι’ αυτό πιστεύουμε ότι θα πρέπει για αυτούς τους ανθρώπους να προβλέπεται σε συνεργασία με τα συναρμόδια Υπουργεία ένα συνολικό πακέτο κοινωνικών παροχών που θα περιλαμβάνει μεν το μισθολογικό κριτήριο αλλά δεν θα περιορίζεται σε αυτό.

Το άρθρο 18 προβλέπει ότι θα μπορούν να διοργανωθούν σε προστατευόμενα μνημεία εκδηλώσεις που σχετίζονται με την προώθηση της τοπικής γαστρονομίας. Αυτή η διάταξη ανοίγει το δρόμο για καταχρήσεις και σας καλούμε να την αποσύρετε άμεσα γιατί, κατά την άποψή μας, τα μνημεία δεν πρέπει να είναι χώροι δεξιώσεων αλλά ανάδειξης της συλλογικής ιστορικής μνήμης.

Με τις διατάξεις του νομοσχεδίου οι συμβασιούχοι στα πωλητήρια του ΟΔΑΠ θα παραμείνουν συμβασιούχοι, έστω και με δώδεκα μήνες αντί οκτώ που είναι τώρα, και δεν εξετάζεται το ζήτημα πρόσληψης μόνιμου προσωπικού.

Επίσης, στο ίδιο άρθρο παρατηρούμε ότι το πρόγραμμα αξιοποίησης των ακινήτων και των αναψυκτηρίων δεν έχει σοβαρά εχέγγυα διαφάνειας, αφού όλα αποφασίζονται από τον Υπουργό και τα υπαγόμενο σε αυτόν γνωμοδοτικά όργανα.

Στο άρθρο 27, όπου προβλέπεται η εκτέλεση των αρχαιολογικών χώρων των εποπτευόμενων από το Υπουργείο Πολιτισμού φορέων με αυτεπιστασία, δεν υπάρχει καμμία πρόβλεψη για την κατάρτιση και την παραγωγή εγχειριδίων, οδηγιών ή κατευθυντήριων γραμμών, ώστε να υπάρξει υποστήριξη και συντονισμός όσων αναλάβουν αυτά τα έργα με αυτεπιστασία.

Για όλους αυτούς τους λόγους και για αρκετούς ακόμη, που δεν έχουμε χρόνο να αναπτύξουμε, θα καταψηφίσουμε το παρόν νομοσχέδιο στο σύνολό του, αλλά και την τροπολογία του Υπουργείου Παιδείας, διότι πιστεύουμε ότι η Νοσηλευτική Σχολή θα έπρεπε να παραμείνει για λόγους εθνικούς στο ακριτικό Διδυμότειχο που έχει πολύ περισσότερη ανάγκη ενίσχυσης και υποστήριξης σε σχέση με την Αλεξανδρούπολη.

Δυστυχώς, μας αποδεικνύετε περίτρανα σε κάθε σχέδιο νόμου που φέρνετε προς ψήφιση ότι σε οτιδήποτε παραδοσιακό, ελληνικό και ορθόδοξο έχετε αλλεργία.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από την Κοινοβουλευτική Ομάδα των Σπαρτιατών ο κ. Ιωάννης Κόντης.

Παρακαλώ, κύριε συνάδελφε.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, συζητάμε σήμερα στην τελική του μορφή το νομοσχέδιο που επεξεργαστήκαμε τις επιτροπές για την ανάδειξη, τη διαιώνιση και προώθηση του ελληνικού τραγουδιού, όχι ελληνόφωνου. Και πραγματικά πιστεύουμε ότι ο πολιτισμός μας, που δεν είναι μόνο τραγούδι, είναι το θέατρο, είναι το σινεμά, είναι η αρχαία ιστορία μας, η τραγωδία μας, πρέπει να τύχουν της ανάλογης προώθησης, πρέπει να την μάθουν τα παιδιά μας, πρέπει να την ακούν τα νέα παιδιά.

Νομίζουμε, όπως είπα και στις επιτροπές, ότι δεν αρκεί μόνο να γίνεται στους δημόσιους χώρους όπως είναι τα τουριστικά θέρετρα ή τα αεροδρόμια ή τα καζίνο –μου κάνει εντύπωση αυτό, γιατί νομίζω ότι στα καζίνο πάνε να αυτοσυγκεντρωθούν οι παίχτες και δεν ακούν ούτε τραγούδια ούτε τίποτα-, δεν θεωρούμε ότι μπορούν να διαιωνίσουν το ελληνικό μας τραγούδι ή το προωθήσουν.

Πιστεύουμε ότι Ελληνόπουλα, που κάθονται από το πρωί όταν τελειώνουν τα σχολεία τους ή το βράδυ σε καφετέριες, μπαρ, ρεστοράν, θα έπρεπε να έχουν και εκεί την ευκαιρία να ακούνε καλό ελληνικό τραγούδι και όχι μόνο πρωτοεμφανιζόμενους -που είναι καλοδεχούμενο και αυτό- αλλά να μάθουν τον Χατζιδάκι, να μάθουν τον Θεοδωράκη, οποιονδήποτε άλλον έχει συμβάλει στην εξάπλωση του ελληνικού τραγουδιού, στη δημιουργία του, στην ανάπτυξή του. Και όχι να ακούν αυτά τα άθλια τραγούδια, τα οποία σήμερα ωθούν μόνο στη βία, σε κακές συμπεριφορές και τα οποία, αν δείτε στο YouTube τις θεάσεις που έχει το καθένα, είναι κάποια εκατομμύρια.

Προχθές είδα τυχαία, ψάχνοντας δύο Ελληνίδες τράπερ, οι οποίες υποτίθεται ότι παίζουν ξύλο η μία με την άλλη και η μία απειλεί την άλλη ότι θα σε βρω εδώ στο Περιστέρι ή αλλού, ότι έχουν είκοσι εκατομμύρια views -δεν μπορώ να καταλάβω αν είναι επαναλαμβανόμενα views αυτά-, ενώ ο Χατζηδάκης με τη Νάνα Μούσχουρη στο Καστελόριζο σε ένα βίντεο είκοσι πέντε ετών έχει χίλια πεντακόσια. Αυτό είναι! Σήμερα δυστυχώς έχουμε φτάσει εκεί. Τα παιδιά μας δεν στρέφονται στον πολιτισμό μας και την παράδοσή μας.

Κυρία Υπουργέ, εγώ πιστεύω ότι το πρώτο από όλα που θα έπρεπε να μαθαίνουν τα παιδιά στα σχολεία είναι ο Εθνικός μας Ύμνος ολόκληρος, που είναι ένας ύμνος στην ελευθερία, ένας ύμνος στη δημοκρατία, ένας ύμνος στον άνθρωπο.

Όποιος διαβάσει τις εκατό πενήντα δύο στροφές του, που είναι εξακόσιοι τριάντα οκτώ στίχοι, θα δει ολόκληρη την ελληνική ιστορία της Επανάστασης μέσα, θα δει τον ηρωισμό, την πίστη στη θρησκεία, θα δει να αναφέρεται συνέχεια ο όρκος των Ελλήνων, μέσα σε ένα εξαιρετικό ποίημα που μελοποίησε ο Μάντζαρος, το οποίο γράφτηκε από τον φωτισμένο εθνικό μας ποιητή. Και δυστυχώς, με το ζόρι κάποιοι Έλληνες ξέρουν τις πρώτες στροφές του, μέχρι το «Χαίρε, ω χαίρε, Ελευθεριά!», το οποίο επαναλαμβάνεται βέβαια μέσα συνεχώς.

Θα έπρεπε τα παιδιά, λοιπόν, να έχουν πρόσβαση για να καταλάβουν και να αντιληφθούν, να αισθανθούν τι λέει αυτός ο ύμνος. Και από κει και πέρα, να αρχίσουν να αντιλαμβάνονται ότι είναι γόνοι κάποιας μεγάλης κληρονομιάς, γόνοι ανθρώπων οι οποίοι έφτιαξαν αυτή τη δημοκρατία, η οποία είναι από τα κόκκαλα βγαλμένη των Ελλήνων τα ιερά, όπως λέει ο Εθνικός μας Ύμνος. Αυτό είναι και τίποτα άλλο.

Δεν θα αναφερθώ περισσότερο ούτε στα πολιτιστικά ούτε στο τι έχει το νομοσχέδιο. Εμείς -θα το δούμε στην ψηφοφορία- θα θέλαμε να στηρίξουμε την προώθηση του ελληνικού τραγουδιού, εάν κάποια πράγματα και εσείς τα αντιλαμβάνεστε όπως τα αντιλαμβανόμαστε.

Όσον αφορά τα άλλα, τα ποσοστά διαφημίσεων κ.λπ., λίγα μας λένε. Θα έπρεπε μόνοι τους οι ραδιοφωνικοί παραγωγοί να αντιλαμβάνονται ότι πρέπει να προωθούν το ελληνικό τραγούδι και όχι το κακόγουστο ξένο. Γιατί υπάρχει και καλόγουστο ξένο τραγούδι. Δυστυχώς, ούτε το ξένο που παίζει σήμερα καθ’ ολοκληρίαν είναι ένα τραγούδι που παράγει πολιτισμό, ούτε καν διασκέδαση. Γιατί όταν δούμε ότι τα ξένα τραγούδια σήμερα είναι μόνο ένας ρυθμός συνεχής σε στυλ παλιού ιαμβικού ελληνικού με έντονα στοιχεία τρομερών εκκωφαντικών ακουσμάτων που δεν είναι καν νότες, καταλαβαίνουμε ότι δεν μιλάμε για τραγούδι.

Αυτά όλα συμβαίνουν σίγουρα σε μια νέα κοινωνία, όπως την προάγουν αυτοί οι οποίοι προωθούν όλα τα νέα σχέδια, τα επιβάλουν και τα θέλουν.

Έρχομαι τώρα να συζητάω ένα νομοσχέδιο και θεωρώ ότι από την πρώτη μέρα που έχω μπει στη Βουλή αυτό πρέπει να κάνω. Μπήκα αξιοπρεπής και αν είναι να φύγω από δω όταν τελειώσει η θητεία μου ή νωρίτερα, θα φύγω αξιοπρεπής. Ήρθα να δείξω ότι υπάρχει ο εθνικισμός τον οποίο δείξαμε εμείς και όχι ο εθνικισμός με τον οποίον κάποιοι μας «ταμπελοποίησαν». Και έφτασα εγώ, που με γνωρίζει πάρα πολύς κόσμος και με παρακαλούσε να με συναντήσει πριν μπω εδώ, να με «ταμπελοποιούν» εδώ πέρα και να με αποκαλούν στην αρχή «ναζί», «φασίστα», κάτι που κατέπεσε αργότερα, κάτι που με την πορεία μας δείξαμε ότι είναι κουραστικό να το λέτε εσείς οι ίδιοι, γιατί δεν ισχύει. Γιατί ο φασίστας και ο αντιδημοκράτης φαίνονται από τις πράξεις τους και δεν φαίνονται από αυτά που λένε κάποιοι άλλοι.

Σήμερα είμαστε εμείς εν αναμονή μιας απόφασης του Εκλογοδικείου και θα ήθελα να διαχωρίσω κάποια πράγματα. Γιατί μπορεί να βγει σήμερα, μπορεί να βγει την άλλη Τετάρτη. Μόλις εκλεγήκαμε, πέντε μέρες μετά, έγιναν οι ενστάσεις επί της εκλογής μας, τις οποίες έκαναν κάποιο ή κάποια κόμματα, υποκρυπτόμενα πίσω από έναν φουκαρά που κολλάει σωλήνες σε πλοία, τον οποίο έβαλαν από τον Πειραιά να κάνει ένσταση με την προοπτική μήπως μας βγάλουν, για να μπει κάποιος ο οποίος περιμένει και ράβει κουστούμια από τότε. Και κάποιος άλλος από τη Θεσσαλονίκη, ο οποίος και είναι αυτός υποκρυπτόμενος Βουλευτή και έβαλε κι αυτός κάποιον άλλον. Και αυτό έγινε με δήθεν αποδείξεις, οι οποίες είναι όλες ψευδείς, ότι εμείς ήμασταν άνθρωποι του Κασιδιάρη, άνθρωποι του κόμματος και ότι κατεβήκαμε στις εκλογές, κάτι που απέδειξα εγώ στον κ. Μποτόπουλο που έκανε την ένσταση. Εγώ δεν ήμουν ούτε μέλος του κόμματος αυτού ούτε κατέβηκα στις εκλογές.

Συνεπώς, με ψευδείς ισχυρισμούς ήρθαν να μας κατηγορήσουν, για να πάρουν μία απόφαση την οποία προσπαθούν να στηρίξουν με μεταγενέστερα γεγονότα που έγιναν με τον Πρόεδρο, που πάνω στα νεύρα του είπε κάποια πράγματα τα οποία αναίρεσε μετά και δεν είπε ποτέ στις καταθέσεις του. Γιατί σίγουρα στα δικαστήρια μετράνε οι καταθέσεις. Και αυτά που έχουμε δει εμείς στις καταθέσεις δεν υπάρχουν καν σαν κατηγορία. Το ότι παραπεμφθήκαμε στο μονομελές είναι μια άλλη ιστορία και θα τη δούμε όταν δικαστούμε.

Κάποιοι προσπαθούν διασταλτικά να πετύχουν έναν «γάμο» Εκλογοδικείου με την παραπομπή αυτή, η οποία είναι τελείως διαφορετική. Το Εκλογοδικείο, λοιπόν, έκανε όλους αυτούς τους περίφημους συνταγματολόγους να έχουν διαφορετικές απόψεις, να έχει ο καθένας τη δική του ανάλογα με τα συμφέροντα που εξυπηρετεί, να λέει ο καθένας ότι μπορεί να μοιράσει τις έδρες αυτές που έδωσε ο ελληνικός λαός –διακόσιες πενήντα χιλιάδες Έλληνες-, για να γίνει κλοπή των εδρών μας. Γιατί μιλάμε για κλοπή, είτε γίνει με το μοίρασμα αλά τραπουλόχαρτα είτε γίνει με μια εκλογική διαδικασία, εάν αποφασίσει έτσι το Εκλογοδικείο. Και θέλουν να μας πείσουν ότι αυτό είναι και το σωστό στην Ελληνική Δημοκρατία, την οποία έχω ακούσει να υπεραμύνονται πάρα πολλοί εδώ μέσα αλά καρτ.

Όταν, για παράδειγμα, έγινε η πρόταση μομφής εδώ από δύο κόμματα, ΠΑΣΟΚ και ΣΥΡΙΖΑ, τέθηκε ένα ωραίο δίλημμα: «Ακολουθείτε εσείς του δημοκρατικού τόξου; Μείνετε απ’ έξω εσείς οι μη δημοκράτες». Ποιοι είμαστε εμείς; Ελληνική Λύση, Νίκη και Σπαρτιάτες.

Κάποιοι, λοιπόν, αποφάσισαν πάλι με «ταμπελοποίηση», που θυμίζει γκεμπελιστικές μεθόδους, ότι δεν είμαστε δημοκράτες. Και πώς το αποδεικνύουν; Από την παρουσία μας στη Βουλή; Από τις ιδέες μας; Από τι; Εγώ θέλω να μου φέρει κάποιος τα Πρακτικά, να δει μια αντιδημοκρατική στάση δική μας.

Προσπαθούμε να είμαστε ακόμα και πιο μαλακοί απ’ ό,τι θα έπρεπε. Γιατί; Γιατί κάποιοι συνάδελφοί μου φοβούνται μην τους κολλήσουν «ταμπέλα». Εγώ είμαι αυτός που είμαι. Κάποιοι άλλοι ίσως δεν θέλουν να εκφράσουν αυτά που σκέφτονται, τα οποία θα είναι η αντίδρασή τους στην «ταμπελοποίηση». Εγώ την εκφράζω και τη λέω.

Όταν, όμως, είχαν την ευκαιρία να ρίξουν την Κυβέρνηση με τον γάμο των ομοφυλοφίλων, δεν το έκαναν. Γιατί και εκεί υπήρξε η επιλογή με το δημοκρατικό τόξο κ.λπ.. Εμείς ακολουθήσαμε και ψηφίσαμε. Όμως, εκεί που θα μπορούσαν να τη ρίξουν, όπως λένε, αφού θα έπεφτε κάτω από το εκατό πενήντα ένα της Κυβέρνησης, όπως πιστεύω εγώ, δεν το έκαναν.

Και η αιτιολογία, όταν κατ’ ιδίαν μιλάς με κάποιους, ήταν ότι η ιδέα μας λέει ότι πρέπει να στηρίξουμε τον γάμο αυτό, κάτι που θα μπορούσαν να κάνουν, αφού θα έριχναν την Κυβέρνηση, σε μια επόμενη Βουλή. Πολύ εύκολα θα μπορούσαν να ψηφίσουν αυτόν τον νόμο. Συνεπώς, όλα όσα λέγονται εδώ λέγονται για να τηρούνται τα προσχήματα από κάποια κόμματα.

Εγώ λέω αυτά που πιστεύω και θεωρώ καλό να τα καταθέσω, γιατί είναι πράγματα που εισπράττω από χιλιάδες κόσμου καθημερινά. Πρέπει να ξέρετε ότι με αυτές τις ιστορίες που καθημερινά ακούμε για εκλογοδικεία και μοίρασμα εδρών, έχετε εξαγριώσει κάποιοι πάρα πολύ κόσμο, τον οποίο μην περιμένετε να τον δείτε να πηγαίνει εκεί που πιστεύετε. Θα τον δείτε να μετακινείται «μπλοκ» εκεί ίσως που θα σας φανεί άσχημο. Και αυτό θα γίνει, γιατί ο κόσμος τιμωρεί.

Όπως είπαμε, στη δημοκρατία ο κόσμος κάνει υπομονή, ακούει, αλλά όταν έρθει η στιγμή που καταλαβαίνει ότι τον κοροϊδεύουν, φτάνει η μέρα που ξεσπάει και τελειώνει. Και οι υπερφίαλοι, οι εγωιστές και αυτοί που δεν σεβάστηκαν τον λαό, έπεσαν με μεγάλο γδούπο κάποτε. Και η ιστορία επαναλαμβάνεται. Γιατί αν δεν σέβεσαι τον λαό μία, δυο, πέντε, δέκα, δεν θα σεβαστεί και αυτός όταν έρθει η στιγμή.

Αυτή, λοιπόν, είναι η άποψη η δική μου. Τόσο καιρό ακούμε και δεν μιλάμε: Εκλογοδικεία, παραεκλογοδικεία.

Πώς επιτρέπετε εδώ ως Κυβέρνηση, ως Αντιπολίτευση, ως κόμματα να σας λένε ότι έχει ληφθεί μια απόφαση και μοιράζουν έδρες, κάτι το οποίο δεν προβλέπεται στο Σύνταγμα, και δεν αναρωτιέστε πώς βγαίνει αυτή η διαρροή; Και την ίδια στιγμή κάνατε πρόταση μομφής, κύριοι της Αντιπολίτευσης, για ένα δημοσίευμα, το οποίο υιοθετήσατε σαν πραγματικό και θέλατε να ερευνηθεί.

Εδώ γιατί δεν υιοθετείτε αυτό το δημοσίευμα σαν fake news έστω, να πείτε ότι είναι fake news ή υπάρχει πραγματικά και θέλουμε να κάνουμε έρευνα από ποιον διαρρέει, ποιοι δικαστές είναι αυτοί που βγάζουν από πριν ποιο αποτέλεσμα θα έχει η έκβαση μιας δίκης ή ποιο κέντρο παραπληροφορεί ή πληροφορεί για ένα σωστό ή ένα πιθανό αποτέλεσμα και το διοχετεύει; Και γράφουν οι εφημερίδες καθημερινά.

Ερχόμαστε κάθε μέρα στη Βουλή και ακούμε αυτό. Σήμερα θα βγει η απόφαση; Αύριο θα βγει; Ας βγει. Θα το δούμε, λοιπόν. Ο καθένας θα αναλάβει τις ευθύνες του. Είτε είναι ανώτατοι δικαστές που αποφασίζουν -ο λαός κρίνει τους πάντες και οι κρίνοντες, κρίνονται- είτε είναι πολιτικοί που αδημονούν να δουν να γίνεται πράξη η αποπομπή κάποιων Βουλευτών εκλεγμένων, επαναλαμβάνω, από τον ελληνικό λαό.

Και τα λέω για να κατατεθούν στα Πρακτικά που θα μείνουν εδώ. Ακόμα και αν βγούμε εμείς από δω, τα Πρακτικά θα υπάρχουν. Και αν όλα πάνε στον αντίθετο δρόμο, θα μπορούμε να συζητάμε για τις πιθανές διαρροές και τα ψεύδη και τα fake news για τα οποία έχουμε ψηφίσει και νόμους.

Εγώ δεν θέλω να πω κάτι άλλο. Ευχαριστώ για την προσοχή.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνουμε τον κύκλο των ειδικών αγορητών με την ειδική αγορήτρια από την Πλεύση Ελευθερίας, την κ. Γεωργία Κεφαλά.

Παρακαλώ, κυρία συνάδελφε, έχετε τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ πολύ, κύριε Πρόεδρε.

Η αλήθεια είναι ότι χαίρομαι ιδιαίτερα για το θέμα συζήτησης που έχουμε σήμερα. Γιατί είναι καιρός να ακουστούν κάποια πράγματα και για την πολιτιστική μας άυλη κληρονομιά και συγκεκριμένα για το τραγούδι. Είπαμε πάρα πολλά όλες αυτές τις μέρες και στις επιτροπές μας για το ελληνικό, ελληνόφωνο τραγούδι. Μπορεί οι συγκεκριμένοι όροι, οι συγκεκριμένοι τίτλοι να μη συμπεριλαμβάνουν όλα όσα θα θέλαμε να συμπεριλάβουν, αλλά προς το παρόν δεν θα σταθούμε εκεί. Εμείς θα θέλαμε και τα ηχογραφήματα -ας πούμε- Ελλήνων του εξωτερικού που ηχογραφούνται εκτός της ελληνικής επικράτειας, να θεωρούνται ελληνικά επίσης. Όμως αυτό θα είναι σε δεύτερο χρόνο.

Ας πάρουμε αυτή την αρχή που έχουμε στα χέρια μας, που είναι ένα πρώτο βήμα και ας προσπαθήσουμε να την εξελίξουμε με κάποιο τρόπο. Συμφωνήσαμε, λοιπόν, ότι αυτό που μας ενώνει μεταξύ μας είναι μια κοινή μνήμη, είναι το συναίσθημα, είναι η μυρωδιά, είναι οι παππούδες και τα παιδιά μας ταυτόχρονα, το παρόν που είναι γεμάτο δύναμη επειδή περικλείει το παρελθόν και το μέλλον μαζί, η δύναμη της γης που απογειώνει τα γήινα, το ετοιμοθάνατο «duende» του Γκαρθία Λόρκα, αυτή η ανεξήγητη δύναμη που γεφυρώνει, βαφτίζει, μυσταγωγεί και δεν επαναλαμβάνεται ποτέ. Είναι της στιγμής. Μετά το χάνουμε. Το«duende» ζητάει ένα σώμα ζωντανό για να γεννηθεί, να εκφραστεί και να πεθάνει μαζί με τη στιγμή. Είναι άπιαστο, οδυνηρό και μεγαλειώδες. Αυτό το άπιαστο προσμένει ο καλλιτέχνης. Και δεν πειράζει. Μπορεί να περιμένει με όποιες συνθήκες και γι’ αυτό οι καλλιτέχνες είναι οι ήρωές μας, εντελώς ανθρώπινοι και ευάλωτοι, εντελώς υπερβατικοί και αιώνιοι παράλληλα.

Συμφωνήσαμε, λοιπόν, όλοι σχεδόν. Καιρός να δώσουμε ένα χάδι στους ήρωές μας λοιπόν, να τους πούμε ένα ευχαριστώ. Καιρός να δώσουμε στα νέα παιδιά το δικαίωμα να βουτήξουν σε αυτόν τον υπέροχο βυθό της τέχνης και να τα προσέχουμε καθώς βουτάνε, να τα εκπαιδεύσουμε και να περιμένουμε να γυρίσουν πίσω, να μας πουν τα θαύματα που είδαν και να μας δείξουν τα μαργαριτάρια που βρήκαν. Αυτό είναι πολιτισμός.

Το νομοσχέδιο, όπως είπα πριν, κάνει ένα πρώτο βήμα. Φέρνει έστω το θέμα για συζήτηση και δίνει μια κάποια οικονομική ενίσχυση στους συντελεστές του, γιατί γι’ αυτό πρόκειται και όχι λανθασμένα όπως πιστεύουν κάποιοι συνάδελφοι ότι θα διαφημίσουμε με το ελληνικό προϊόν στους τουρίστες που έρχονται εδώ. Δεν είναι ακριβώς έτσι τα πράγματα. Όλοι ξέρουμε ότι δεν προσέχουν ιδιαίτερα κάποιοι το τι ακούνε σε ένα αεροδρόμιο ή σε ένα καζίνο. Το θέμα είναι, όμως, ότι αυτή η μουσική θα ακούγεται και τα έσοδα θα πηγαίνουν στους Έλληνες καλλιτέχνες, στους Έλληνες δικαιούχους.

Όσο περίεργο και αν ακούγεται, το ελληνικό τραγούδι δεν επιχορηγήθηκε ποτέ. Πάντα φαινόταν λαμπερό και αυθύπαρκτο, αυτάρκες. Πάντα είχαμε σαν εικόνα τα λαμπερά μπουζούκια, αφορολόγητο χρήμα και άφθονο για κάποιους λαμπερούς τεμπέληδες ίσως που δεν κάνουν και τίποτα δύσκολο. Πίσω από αυτή τη virtual λαμπερή βιτρίνα, όμως, υπάρχει η αλήθεια, μια αλήθεια που δεν είναι ούτε λαμπερή ούτε εύκολη. Ο μουσικός στην Ελλάδα κάνει χρόνια μουσικές σπουδές σε κάποιο ωδείο. Τα χρόνια αυτά μπορεί να φτάσουν τα δώδεκα και δεκατέσσερα. Θα πληρώνονται από την τσέπη των γονιών του συνήθως για να πάρει ένα πτυχίο πέμπτης βαθμίδας σαν οποιονδήποτε ΙΕΚ τριετούς φοίτησης, δηλαδή. Θα πρέπει να συνεχίσει τις σπουδές του με έξτρα χρόνια φοίτησης σε κάποιο πανεπιστήμιο, που πολύ πιθανόν θα πρέπει να πληρώσει επίσης. Και ο άλλος δρόμος ή ο παράλληλος δρόμος, αν θέλετε, είναι να προσπαθήσει να μπει στην παραγωγή, να θέλει να δημιουργήσει μουσική.

Το σύστημα παραγωγής μουσικής στη χώρα μας έχει καταρρεύσει, όπως πολύ πιθανόν να γνωρίζετε όλοι εδώ και πολλά χρόνια; Οικονομική κρίση, η πολιτιστική κρίση, η παγκόσμια κρίση και τέλος πανδημία. Οι καλλιτέχνες που κουτσά στραβά και κυρίως με την αγάπη του κόσμου τα κατάφερναν, ξαφνικά έμειναν εντελώς απροστάτευτοι. Οι μισοί δεν καταφέρνουν να μπουν καν στο μητρώο καλλιτεχνών και μένουν ακόμα και χωρίς το ελάχιστο επίδομα των 500 ευρώ, τη στιγμή μάλιστα που το πρώτο πράγμα που έχει απαγορευθεί είναι οι συναυλίες. Αυτό έδειξε περίτρανα το μεγάλο κενό, τη μεγάλη άγνοια για τον κλάδο μας και για την έλλειψη ταυτότητας των καλλιτεχνών.

Μαζί με τους δημιουργούς μουσικούς, ερμηνευτές υπήρχαν και άλλες ειδικότητες σημαντικές για την οξυγόνωση του πολιτισμού που ήταν εντελώς αχαρτογράφητες, όπως ο ελληνικός χορός, εμπειροτέχνες, κατασκευαστές και πολλά άλλα που δεν είναι ορατά από το ελληνικό κράτος. Παρ’ όλα αυτά το μεγαλύτερο κενό, παραδόξως, υπάρχει σε αυτό που όλοι χρησιμοποιούμε ακούσια ή εκούσια, υπάρχει σε κάθε μας στιγμή ευχάριστη ή δυσάρεστη, συντρόφευσε τους πάντες. Και ακόμα και αν δεν μας αρέσει, αν δεν είναι η πρώτη μας επιλογή δηλαδή, είναι μέρος της ταυτότητάς μας, η ελληνική μουσική, το ελληνόφωνο τραγούδι.

Πραγματικά ήδη κατά τη γνώμη μου για πολλούς και διάφορους λόγους, που θα εξηγήσω παρακάτω, το ελληνόφωνο τραγούδι κινδυνεύει να εξαφανιστεί. Αν αυτό σας φαίνεται υπερβολικό, το σίγουρο είναι πως βρίσκεται σε βαθιά παρακμή. Το φυσικό προϊόν, με εξαίρεση το βινύλιο ίσως που μπαίνει στην αγορά κάπως δυναμικά τα τελευταία χρόνια, έχει απαξιωθεί. Οι καλλιτέχνες είναι εξαρτημένοι από τα views, τα streaming και τα download μέσα σε πλατφόρμες με ωκεανό πληροφοριών. Οι δισκογραφικές επειδή πάνω απ’ όλα είναι επιχειρήσεις, όπως γνωρίζουμε όλοι, περιμένουν έτοιμες παραγωγές προσφέροντας σε αντάλλαγμα προώθηση και δεσμεύοντας παράλληλα τους νέους καλλιτέχνες οικονομικά ακόμα και στις ζωντανές εμφανίσεις τους με μεγάλα ποσοστά επί των εσόδων.

Θα μπορούσαμε να βοηθήσουμε στην παραγωγή δίσκων. Και εδώ μπαίνουμε στα πολυαναμενόμενα κίνητρα που θα μπορούσαμε να βάλουμε. Μιλάμε, λοιπόν, για την παραγωγή των δίσκων, ενισχύοντας κάποιες μικρές ανεξάρτητες εταιρείες οι οποίες πεισματικά έσωσαν την παραγωγή των βινυλίων όλα αυτά τα χρόνια και τώρα αλώνονται στην κυριολεξία και εκτοπίζονται από τις πολυεθνικές για άλλη μια φορά. Μπορούμε να βοηθήσουμε ακόμα και εφαρμόζοντας τον υπερμειωμένο συντελεστή του 6% που ισχύει και στην περίπτωση παράδοσης βιβλίων με τη δασμολογική κλάση τεσσάρων χιλιάδων εννιακοσίων δύο τελικών προϊόντων σε πελάτες, ακόμη και αν γίνεται σε συγκεκριμένες περιπτώσεις που θα μπορούμε να ορίσουμε, όπως ανεξάρτητους καλλιτέχνες, δηλαδή αυτοί που δεν έχουν από πίσω τους κάποια δισκογραφική εταιρεία, ή νέους καλλιτέχνες ή ακόμα και σε όλη τη δισκογραφία. Θα μπορούσε να δώσει μια μεγάλη ανάσα.

Με αυτόν τον τρόπο μπορούμε να μειώσουμε και τις δυσθεώρητες τιμές του ίδιου και του cd και του βινυλίου που κάνουν την αγορά τους αποτρεπτική και το φυσικό προϊόν ελιτίστικο χόμπι τελικά. Ποιος έχει να δώσει 40 ευρώ να πάρει έναν δίσκο;

Στην παροχή κινήτρων των ραδιοφωνικών σταθμών για την αύξηση του χρόνου μετάδοσης ελληνόφωνου τραγουδιού συμφωνούμε, αν και θα θέλαμε ακόμα πιο γενναίες προσφορές και όχι μόνο την αύξηση του διαφημιστικού χρόνου, όπως για παράδειγμα επιχορηγήσεις ή ασφαλιστικές και φορολογικές διευκολύνσεις, καθώς και επέκταση του μέτρου αυτού και στα ψηφιακά ραδιόφωνα -γιατί όχι;- που τα επιθυμούν. Και προπάντων να ενισχυθούν οι νέοι καλλιτέχνες είτε πρόκειται για ερμηνευτές, συνθέτες ή στιχουργούς με τη ραδιοφωνική ευνοϊκή ρύθμιση για περισσότερο διάστημα από τους έξι μήνες. Όλοι ξέρουμε ότι το να προωθείται ένας καλλιτέχνης μόνο για έξι μήνες, είναι σχεδόν σαν να μην προωθείται καθόλου.

Συμφωνούμε με τη δημόσια εκτέλεση ελληνόφωνης μουσικής σε δημόσιους χώρους φτάνει αυτή η επιλογή να είναι ζωντανή και να ακουμπάει και την ιστορία και ποικιλία της σύγχρονης ελληνικής μουσικής χωρίς να κινδυνεύουν καλλιτέχνες που είναι γνωστοί παγκοσμίως, όπως είναι ο Μίκης Θεοδωράκης για παράδειγμα, να γίνονται τουριστική ατραξιόν, διαδικασία που ευτελίζει το προϊόν μέσα στα χρόνια, γιατί ο κίνδυνος να ακούμε τον Ζορμπά του Μίκη Θεοδωράκη όπου σταθούμε και βρεθούμε είναι ορατός. Σε συνδυασμό βέβαια με την παραχώρηση των αρχαιολογικών χώρων για life style εκδηλώσεις, κάτι το οποίο νομίζω ότι σύσσωμη η Αντιπολίτευση δεν θα ήθελε να δει τα επόμενα χρόνια.

Όπως ανέφερα και στις συνεδριάσεις των επιτροπών, θα ήθελα να τονίσω ξανά τη σημασία της προσφοράς των μουσικών σκηνών στην Ελλάδα. Μουσικές σκηνές, όπως ο «Σταυρός του Νότου», το «Κύτταρο», η «Σφίγγα», το «Half Note», το «Αn Club”, η «Αρχιτεκτονική», ο «Μύλος» στη Θεσσαλονίκη και πολλές άλλες, που έχουν πάνω από τριάντα χρόνια στηρίξει το ελληνικό τραγούδι και έχουν τεράστια προσφορά ακόμα και στις πιο σκοτεινές στιγμές του ελληνικού τραγουδιού θα πρέπει κάπως να διευκολυνθούν από το ελληνικό κράτος. Μας έχουν φιλοξενήσει όλους και, αν δεν υπήρχαν αυτές, δεν θα υπήρχαμε και εμείς.

Χαιρόμαστε για τις αλλαγές που έγιναν στην ψηφιακή διαβούλευση και κατά τη διάρκεια των συνεδριάσεων, όπως για παράδειγμα για την απόσυρση του άρθρου 14 παράγραφος 5, που επέβαλε τη χρήση συσκευών καταγραφής της μουσικής από τους χρήστες. Να πούμε πως περιμένουμε και άλλα να γίνουν με το ασφαλιστικό πλαίσιο και το πλαίσιο εργασίας των καλλιτεχνών, με τα εξαιρετικά μουσικά σχολεία και την ενίσχυσή τους, τη ρύθμιση των προβλημάτων που έχουν οι καθηγητές, οι ΕΜ16 και οι ΠΕ16, που πέρα από κάποιες πρόσφατες ρυθμίσεις για την αναγνώρισή τους εξακολουθούμε να έχουμε τους ανθρώπους που δούλεψαν τα τελευταία τριάντα χρόνια σε αυτές τις θέσεις, αλλά έχουν εξαιρεθεί από όλες τις νομοθετικές ρυθμίσεις με τις οποίες διορίστηκαν εκπαιδευτικοί άλλων κλάδων που συμπλήρωναν εικοσιτετράμηνη ή τριαντάμηνη προϋπηρεσία, με αποτέλεσμα να προσλαμβάνονται καθυστερημένα ως ωρομίσθιοι για να καλύψουν τις ανάγκες και να μην αναγνωρίζονται τα εργασιακά τους δικαιώματα. Ευχόμαστε να λυθούν όλα σιγά-σιγά και να προστατευθεί η άυλη πολιτιστική μας κληρονομιά και να τιμηθούν και να καταγραφούν επιτέλους οι φορείς της.

Όλοι ξέρουμε πως το αρχαιολογικό έργο, που επίσης πάσχει σοβαρά, δεν βοηθιέται ιδιαίτερα από αυτό το νομοσχέδιο. Απευθείας αναθέσεις έχουν πάρει τη μορφή επιδημίας πλέον στην Κυβέρνηση. Τα πέντε μουσεία εξακολουθούν να είναι υποστελεχωμένα και τα μνημεία απροστάτευτα. Η αυτεπιστασία των αρχαιολογικών έργων από νομικά πρόσωπα δημοσίου δικαίου με επίβλεψη από το Υπουργείο Πολιτισμού αφήνει ερωτηματικά και ανησυχίες για το ανασκαφικό έργο και την προστασία των μνημείων. Το άρθρο 27 ανοίγει την πύλη της εμπλοκής φορέων εκτός της Αρχαιολογικής Υπηρεσίας, πράγμα που μπορεί να φανεί επικίνδυνο για το ήδη ευαίσθητο θέμα του χειρισμού των αρχαιοτήτων.

Τι γίνεται με το κρηναίο οικοδόμημα στη Θεσσαλονίκη και τη σωστή διαχείρισή του σε σχέση με τη διαδρομή του μετρό; Τι γίνεται με τα Προπύλαια και το περίφημο φάρδεμά τους; Τι γίνεται στην πράξη με όλη αυτή τη χρόνια εγκατάλειψη των αρχαιοτήτων σε όλη την Ελλάδα και τις κακές ιδέες, ας το πούμε έτσι, για τη λύση του υπερτουρισμού; Δείχνουν πάνω από όλα έλλειψη σεβασμού της κληρονομιάς και διάθεση για κέρδος.

Για την Πλεύση Ελευθερίας η προτεραιότητα είναι ο ανθρώπινος παράγοντας, το δικαίωμα όλων στην ελεύθερη πρόσβαση στην άυλη πολιτιστική κληρονομιά μας και στην προστασία της ποιότητάς της -εκεί είναι και το ζητούμενο- μέγεθος που πολλές φορές είναι αντιστρόφως ανάλογο με το οικονομικό κέρδος. Η ποιότητα είναι εύθραυστη και χάνεται εύκολα με την εμπορικότητα. Το «duende» λοιπόν και η Ακρόπολη δεν κοστολογούνται, μόνο προστατεύονται. Αν προσπαθήσεις να πουλήσεις, το χάνεις.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε, και για τη συνέπεια στο χρόνο.

Έχει ζητήσει για λίγο τον λόγο ο Κοινοβουλευτικός Εκπρόσωπος του ΠΑΣΟΚ.

Κύριε Δουδωνή, έχετε τον λόγο.

**ΠΑΝΑΓΙΩΤΗΣ ΔΟΥΔΩΝΗΣ:** Κύριε Πρόεδρε, ακούσαμε προηγουμένως από τον κ. Κόντη, Βουλευτή των Σπαρτιατών, αδιανόητα πράγματα εις βάρος της Ελληνικής Δημοκρατίας και του ελληνικού Κοινοβουλίου. Μου προξενεί μεγάλη εντύπωση ότι κανένας άλλος από κανένα άλλο κόμμα δεν θέλησε να του απαντήσει. Νομίζω ότι πρέπει να απαντήσουμε και πρέπει να απαντήσουμε λαμβάνοντας υπ’ όψιν ότι υπάρχουν εκκρεμείς δικαστικές υποθέσεις.

Να θυμίσουμε στον κ. Κόντη και στους λεγόμενους Σπαρτιάτες ότι στην Ελληνική Δημοκρατία υπάρχει η διάκριση των εξουσιών και ότι δεν διώκονται από καμμία Βουλή και κανένα πολιτικό σύστημα. Διώκονται από την ελληνική δικαιοσύνη και την εισαγγελία του Αρείου Πάγου, η οποία παρήγγειλε την άσκηση ποινικής δίωξης για την εξαπάτηση των εκλογέων, και εκκρεμεί η απόφασή της ενώπιον του Ανωτάτου Ειδικού Δικαστηρίου. Γιατί; Κατηγορούνται για την παράκαμψη της διάταξης που μιλά για την πραγματική ηγεσία πίσω από ένα δήθεν πολιτικό κόμμα. Κατηγορούνται με άλλα λόγια ότι είναι το πέπλο πίσω από το οποίο κρύβεται μια εγκληματική οργάνωση και ο καταδικασμένος εγκληματίας Κασιδιάρης.

Όταν λοιπόν θα κάνουν εδώ μαθήματα ηθικής και σχόλια για την Ελληνική Δημοκρατία να ξέρουν ότι τους δικάζει η ελληνική δικαιοσύνη και ότι η Ελληνική Δημοκρατία με τους νόμους που ψηφίζει εφαρμόζει πλήρως και στον υπέρτατο βαθμό τη συνταγματική τάξη. Η Ελλάδα είναι συντεταγμένο κράτος. Αυτοί, αντιθέτως, κατηγορούνται ότι πίσω από αυτούς υποκρύπτονται καταδικασμένοι εγκληματίες. Αυτά μόνο ήθελα να πω.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ζητήσει και ο Κοινοβουλευτικός Εκπρόσωπος από τη Νέα Αριστερά κ. Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Τρεις πολύ γρήγορες παρατηρήσεις θα κάνω. Παρατήρηση πρώτη για τους φίλους του Ηλία Κασιδιάρη. Επιτρέψτε μου να απαντήσω με μια γερμανική παροιμία η οποία λέει ότι όταν έχεις ένα τραπέζι με έναν ναζί και δέκα που κάθονται και συζητάνε μαζί του, έχεις ένα τραπέζι με έντεκα ναζί. Αυτό ως απάντησή τους. Δεν συνεχίζω άλλο.

Παρατήρηση δεύτερη και έρχομαι στην Υπουργό. Η κυρία Υπουργός έχει σήμερα την τελευταία ευκαιρία να διορθώσει κάποια ψέματα που είπε τις τελευταίες μέρες. Ήρθε και είπε για τον Σύλλογο Ελλήνων Αρχαιολόγων ότι ελέγχεται από την ΕΑΔ. Ελέγχεται ή τελείωσε ο έλεγχος; Τελείωσε ο έλεγχος. Το ξέρετε το πόρισμα ή δεν το ξέρετε; Το ξέρετε το πόρισμα και ξέρετε ότι για τον έλεγχο που έγινε στα οικονομικά δεν βρέθηκε παρατυπία ούτε σε ένα ευρώ. Και απαντάτε τι, ψευδόμενη; Ότι πήγε στην εισαγγελία; Προφανώς και θα διαβιβαστεί το αποτέλεσμα του ελέγχου. Τι θέλετε; Να μη διαβαστεί; Προφανώς και θα διαβαστεί. Αλλά είπατε συνειδητά ψέματα. Και είπατε συνειδητά ψέματα γιατί έχετε μίσος για τους αρχαιολόγους.

**ΠΡΟΕΔΡΕΥΩΝ (Γεώργιος Γεωργαντάς):** Θα παρακαλέσω, κύριοι συνάδελφοι, δεν χρειάζεται αυτή η αξιολόγηση. Γεγονότα να αναφέρουμε, πολιτική κρίση.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, επιτρέψτε μου να έχω το βάρος αυτών που λέω χωρίς να προσβάλω. Κάνω μία αξιολογική κρίση, δεν προσβάλω.

Λέω ότι έχετε ένα μίσος για τους αρχαιολόγους για πάρα πολλούς λόγους. Γιατί πέρα από όλα τα άλλα σας χαλάνε και το παραμύθι περί αριστείας. Γιατί ανάμεσα στους εργαζόμενους στο Υπουργείο Πολιτισμού εσείς έχετε επιλέξει. Από τη μία έχετε να επιλέξετε τον σύλλογο που υπερασπίζεται την πολιτιστική κληρονομιά με επιστημονική επάρκεια και από την άλλη έχετε να επιλέξετε αυτούς που είναι υπόδικοι. Και εσείς επιλέξατε τους υπόδικους και έρχεστε εδώ και τους αθωώνετε κιόλας τους υπόδικους, ξέροντας ότι είναι σε εξέλιξη δικαστήριο για πέντε αδικήματα και αναφέρομαι στο αμαρτωλό ταμείο του Υπουργείου Πολιτισμού, το ξέρετε πάρα πολύ καλά. Έρχεστε και λέτε ότι είναι απλά υπόθεση ιδιωτικού φορέα! Ποιανού ήταν τα χρήματα του φορέα, κυρία Υπουργέ; Ήταν δημόσιο χρήμα, ναι ή όχι; Προφανώς και ήταν δημόσιο χρήμα. Έχουμε κατασπατάληση δημοσίου χρήματος. Έρχεστε εσείς, τους αθωώνετε όλους με μια πολύ μεγάλη άνεση, τους αθωώνετε μέσα στη Βουλή -με βιάζεστε τόσο πολύ- και βιάζεστε να βγάλετε και κατηγορούμενους τους αρχαιολόγους, γιατί σας χαλάνε τις δουλειές από ό,τι φαίνεται οι αρχαιολόγοι.

Τι να κάνουμε, όμως; Στη συνείδηση της ελληνικής κοινωνίας, όσο και να γελάτε τώρα, οι αρχαιολόγοι κρίνονται και κρίνονται θετικά. Εσείς δεν έχετε μπει ποτέ σε αυτή την κρίση, κυρία Μενδώνη, και δεν θα το κάνετε και ποτέ να μπείτε σε αυτή την κρίση γιατί εσείς μάλλον θέλετε να κρίνεστε από άλλα συστήματα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κύρια Υπουργέ, θα απαντήσετε στην ομιλία σας, φαντάζομαι, για να μπορούμε να μπούμε τώρα στον κατάλογο των ομιλητών.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Θα απαντήσω μετά.

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Κουλκουδίνας από τη Νέα Δημοκρατία είναι ο πρώτος ομιλητής.

Παρακαλώ, κύριε συνάδελφε, έχετε τον λόγο.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Σας ευχαριστώ, κύριε Πρόεδρε.

Χαίρομαι πραγματικά που άκουσα τον κ. Δουδωνή να αναφέρεται στην εμπιστοσύνη του προς την ελληνική δικαιοσύνη για το θέμα των Σπαρτιατών. Φαντάζομαι, κύριε Δουδωνή, ότι αυτή η εμπιστοσύνη στην ελληνική δικαιοσύνη δεν είναι αλά καρτ και δεν αφορά μόνο το θέμα της υπόθεσης των Σπαρτιατών, αλλά όλα τα θέματα τα οποία βρίσκονται στη δικαιοσύνη.

**ΠΑΝΑΓΙΩΤΗΣ ΔΟΥΔΩΝΗΣ:** Τι εννοείτε; Εργαλειοποιείτε το θέμα των Σπαρτιατών;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Δουδωνή, παρακαλώ.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Εννοώ αυτό ακριβώς το οποίο είπα, κύριε Δουδωνή.

**ΠΑΝΑΓΙΩΤΗΣ ΔΟΥΔΩΝΗΣ:** Είναι αδιανόητο!

**ΠΡΟΕΔΡΕΥΩΝ (Γεώργιος Γεωργαντάς):** Κύριε Δουδωνή, παρακαλώ, αφήστε τον ομιλητή να εκφράσει τη θέση του. Είναι εδώ για να εκφράζουν τις θέσεις τους, όχι να διακόπτονται. Μετά μπορείτε να ξαναπάρετε τον λόγο. Τουλάχιστον οι Κοινοβουλευτικοί Εκπρόσωποι μπορούν να ξαναμιλήσουν.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Σας ευχαριστώ για τη διακοπή, μπορείτε να αναφερθείτε μετά.

**ΠΡΟΕΔΡΕΥΩΝ (Γεώργιος Γεωργαντάς):** Συνεχίστε, κύριε συνάδελφε.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Πριν μπω στην ομιλία μου για το νομοσχέδιο, θέλω να σχολιάσω κάτι το οποίο άκουσα από την κ. Κουρουπάκη πριν, την ειδική αγορήτρια της Νίκης, η οποία μίλησε για το μεγάλο πρόβλημα που είναι το δημογραφικό, για την υπογεννητικότητα. Να της υπενθυμίσω ότι η Κυβέρνηση της Νέας Δημοκρατίας είναι αυτή η οποία έχει πάρει μια σειρά από μέτρα. Είναι η Κυβέρνηση η οποία έχει ιδρύσει το Υπουργείο Κοινωνικής Συνοχής και Οικογένειας. Είναι η Κυβέρνηση η οποία θέσπισε 2.000 ευρώ, τα οποία έγιναν 2.400 ευρώ με αναδρομική ισχύ για το 2023 για τα παιδιά τα οποία γεννιούνται. Είναι η Κυβέρνηση η οποία εισήγαγε το στεγαστικό πρόγραμμα για τις νέες οικογένειες. Είναι η Κυβέρνηση η οποία πριν από μερικούς μήνες ψήφισε την άδεια μητρότητας σε μητέρες ελεύθερες επαγγελματίες και αγρότισσες και γενικότερα κάνει ό,τι μπορεί για να λύσει αυτό το τεράστιο ζήτημα και φυσικά είμαστε ανοιχτοί να ακούσουμε οποιαδήποτε πρόταση, αρκεί όμως να είναι κοστολογημένη. Δεν μπορούμε να ερχόμαστε εδώ πέρα μέσα και να πετάμε «πυροτεχνήματα». Έχουμε ακούσει πολλά «πυροτεχνήματα» τον τελευταίο καιρό, για 4.000 ευρώ συντάξεις, για αφορολόγητα σε όλους και διάφορα άλλα τέτοια. Να κοστολογούμε αυτό το οποίο λέμε και εμείς είμαστε εδώ να το ακούμε, να το αξιολογούμε και να προχωράμε.

Ως προς το νομοσχέδιο, κυρία Υπουργέ, κυρίες και κύριοι συνάδελφοι, για πρώτη φορά αντιμετωπίζονται οι Έλληνες δημιουργοί, οι ερμηνευτές και οι εκτελεστές, καθώς και το εθνικό μουσικό ρεπερτόριο ως ισότιμος κρίκος της σύγχρονης πολιτιστικής κληρονομιάς, η οποία μαζί με τα αρχαία μνημεία πρέπει να διασωθεί και να αναδειχθεί, ακόμα περισσότερο ειδικά σήμερα. Αυτά, κυρίες και κύριοι συνάδελφοι, δεν τα λέω εγώ. Είναι ανοιχτή επιστολή εκατόν πενήντα Ελλήνων συνθετών, στιχουργών, τραγουδιστών και εκτελεστών που δόθηκε πριν από έναν περίπου μήνα στη δημοσιότητα και οι οποίοι τάχθηκαν υπέρ του νομοσχεδίου του Υπουργείου Πολιτισμού για την προστασία και την ενίσχυση του ελληνόφωνου τραγουδιού και της ορχηστρικής μουσικής του απόδοσης, που αποτελούν μία από τις στοχεύσεις του νομοσχεδίου που συζητάμε σήμερα. Πρόκειται για την πρώτη ουσιαστική κίνηση σε θεσμικό επίπεδο στήριξης της ελληνικής μουσικής, που αποτελεί μέρος φυσικά του ελληνικού πολιτισμού και αυτό σημαίνει προβολή του ελληνικού πολιτισμού, αφού η ελληνική μουσική στην πρωτότυπη ή σε ενορχηστρωμένη μορφή θα ακούγεται σε τουριστικά καταλύματα, σε αεροδρόμια, σε λιμάνια, σε εμπορικά κέντρα.

Ειλικρινά, μου κάνει εντύπωση η στάση που υιοθετούν κόμματα της Αντιπολίτευσης για το ελληνόφωνο τραγούδι, για την ελληνική μουσική και τους δημιουργούς. Προφανώς επειδή οι δημιουργοί θεωρούν ότι το νομοσχέδιο είναι σε θετική κατεύθυνση, τόσο το χειρότερο είναι για όλους εσάς που διαφωνείτε.

**ΚΥΡΙΑΚΗ ΜΑΛΑΜΑ:** Ποιος διαφωνεί;

**ΚΑΛΛΙΟΠΗ ΒΕΤΤΑ:** Ποιος διαφωνεί;

**ΣΠΥΡΙΔΩΝ ΚΟΥΛΚΟΥΔΙΝΑΣ:** Τα κόμματα της Αντιπολίτευσης δεν μπορείτε να τους το συγχωρέσετε αυτό, αλλά όσο να’ναι καταλαβαίνω πως έχετε μια δυσκολία στην επιχειρηματολογία, έχετε μια δυσκολία να επιχειρηματολογήσετε εναντίον του περιεχομένου του νομοσχεδίου και γι’ αυτό καταφεύγετε σε ακραία συμπεράσματα και σκόπιμες διαστρεβλώσεις.

Η ιστορική αυτή θεσμική παρέμβαση δεν συνδέεται με καμμίας μορφής υποχρεωτικότητα, όπως λανθασμένα υποστηρίζουν κάποιοι. Κατά πρώτο λόγο, δεν υποχρεώνονται οι ραδιοφωνικοί σταθμοί να παίζουν σε ποσόστωση ελληνόφωνη μουσική. Δεν υπάρχει καμμίας μορφής υποχρεωτικότητα. Το ξαναλέω, το τονίζω. Αντίθετα, παρέχονται κίνητρα, όπως η δυνατότητα ενός μικρού ποσοστού πρόσθετου διαφημιστικού χρόνου για τους ραδιοφωνικούς σταθμούς που μεταδίδουν ελληνική μουσική. Είναι ξεκάθαρο –ξαναλέω- ότι δεν υποχρεώνεται κανένας ραδιοφωνικός σταθμός να παίζει ελληνόφωνο τραγούδι. Δεν τους επιβάλλεται τίποτα απολύτως.

Επίσης, στα ξενοδοχεία και στα τουριστικά καταλύματα θεσπίζεται η υποχρέωση της ποσόστωσης κατά 40% ελληνόφωνης μουσικής και τραγουδιού στους χώρους υποδοχής, στα ασανσέρ, υπό την προϋπόθεση ότι θα αποφασίζουν να μεταδίδουν μουσική σε αυτούς τους χώρους. Προφανώς και αν δεν μεταδίδουν σε αυτούς τους χώρους μουσική, δεν έχουν καμμία υποχρέωση να παίξουν ελληνική μουσική.

Αυτό που πρέπει να γίνει σαφές είναι αυτό που είπε η κυρία Υπουργός Πολιτισμού, δηλαδή ότι το νομοσχέδιο δεν υποχρεώνει κανέναν χώρο ψυχαγωγίας, εστίασης, μπαρ, εμπορικά καταστήματα ή καφέ να μεταδίδουν ελληνόφωνο τραγούδι. Όποιο είδος μετέδιδαν, αυτό θα συνεχίσουν να μεταδίδουν. Η ποσόστωση ελληνόφωνου τραγουδιού ισχύει για τους χώρους στάθμευσης, τους διαδρόμους και τους λοιπούς χώρους παραμονής επισκεπτών, δηλαδή τους κοινόχρηστους χώρους των εμπορικών κέντρων και σταθμούς και αποβάθρες επιβίβασης μέσων συγκοινωνιών και αεροδρομίων, εφόσον μεταδίδουν μουσική.

Από εκεί και πέρα, το νομοσχέδιο αντιμετωπίζει και δίνει λύση σε υπαρκτά προβλήματα, ενώ παράλληλα συνδέεται με σημαντικές καινοτομίες, με τις οποίες διαφωνείτε και καλά κάνετε και διαφωνείτε και εκφράζετε πολιτικά εδώ μέσα για να εξυπηρετήσετε το αντιπολιτευτικό σας τέμπο που λέει «όχι σε όλα» τελευταία.

Πώς θα κοιτάξετε, όμως, στα μάτια τους πολίτες, να τους πείτε κάποιοι εδώ πέρα μέσα ότι διαφωνείτε με τη δημιουργία ιατρείων με γιατρό, με ένα ασθενοφόρο και με προσωπικό στην Ακρόπολη, στη Λίνδο, στην Κνωσό, στους Δελφούς, στην Αρχαία Ολυμπία και στις Μυκήνες, δηλαδή στους έξι πιο πολυσύχναστους αρχαιολογικούς χώρους;

Με το παρόν νομοσχέδιο προχωράμε επίσης στην αναβάθμιση της άτυπης επιτροπής που υπάρχει βάσει της σύμβασης της UNESCO σε συμβούλιο πολιτιστικής κληρονομιάς με αρμοδιότητες και ισχυρό γνωμοδοτικό χαρακτήρα, όπως είναι το ΚΑΣ και επίσης στην αυξημένη μοριοδότηση των υποψηφίων για την κάλυψη του κλάδου των αρχαιοφυλάκων μέσω ΑΣΕΠ για όσους, εκτός από εμπειρία, έχουν φοιτήσει και σε κάποια σχολή αρχαιοφυλάκων.

Κυρία Υπουργέ, θα ήθελα εδώ να επισημάνω ότι θα πρέπει να δείτε και το ζήτημα της αύξησης των θέσεων που προκηρύσσονται και κυρίως της διεύρυνσης του χρόνου απασχόλησης για τους εποχικούς αρχαιοφύλακες. Μπορούν να αναβαθμιστούν και να καταστούν επισκέψιμοι και άλλοι αρχαιολογικοί χώροι, αλλά και να διευρυνθεί το ωράριο λειτουργίας τους, κάτι που σημαίνει ότι θα πρέπει να υπάρχει περισσότερο προσωπικό.

Ειδικά για την περιοχή μου, σας έχω προτείνει και μέσα από τη διαδικασία του κοινοβουλευτικού ελέγχου τη μετατροπή και αναβάθμιση της Μουσειακής Αποθήκης Μακρυγιάλου Πιερίας σε ένα σύγχρονο επισκέψιμο μουσειακό και αρχαιολογικό χώρο, παράλληλα με την πρόσληψη εποχικού προσωπικού, προκειμένου να διευρυνθεί το ωράριο λειτουργίας της και να αυξηθεί η επισκεψιμότητά της, όπως συμβαίνει με όλους τους άλλους αρχαιολογικούς και μουσειακούς χώρους.

Κλείνοντας, θα πω ότι ιδιαίτερα σημαντική θεωρώ τη δημιουργία του Ελληνικού Ιδρύματος για το Βιβλίο και τον Πολιτισμό, που σαν στόχο έχει να γνωρίσει το κοινό του εξωτερικού τους νέους και βραβευμένους Έλληνες συγγραφείς, ποιητές, εκδότες και μεταφραστές, προωθώντας παράλληλα την ελληνική γλώσσα, τη λογοτεχνία και φυσικά το ελληνικό βιβλίο.

**ΚΥΡΙΑΚΗ ΜΑΛΑΜΑ:** Άλλο νομοσχέδιο είναι αυτό.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Κυρίες και κύριοι συνάδελφοι, πολλοί είναι αυτοί που μιλούν γενικώς και αδιακρίτως για τη στήριξη της ελληνικής καλλιτεχνικής δημιουργίας και των Ελλήνων δημιουργών. Τους δίνεται με το νομοσχέδιο αυτό μια μοναδική ευκαιρία να το αποδείξουν, στηρίζοντας αυτό το νομοσχέδιο, γιατί η Κυβέρνηση της Νέας Δημοκρατίας τη στήριξη της ελληνικής καλλιτεχνικής δημιουργίας και των Ελλήνων δημιουργών και την εννοεί, αλλά και την κάνει πράξη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, θα προηγηθεί η κ. Σεμίνα Διγενή και αμέσως μετά η κ. Βέττα και όποιοι άλλοι είναι γραμμένοι στον κατάλογο των ομιλητών.

Ορίστε, κυρία συνάδελφε, έχετε τον λόγο.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ πολύ, κύριε Πρόεδρε.

Αυτό που έχει πραγματικά ενδιαφέρον στο νομοσχέδιο που συζητάμε σήμερα είναι ο τρόπος που έχει επιλέξει να παραπλανήσει. Ενώ υπογραμμίζει με ατέλειωτες βυζαντινολογίες ότι έχει ως πρώτη και βασική προτεραιότητα την καθολική πρόσβαση του λαού στην τεράστια πολιτιστική του κληρονομιά, στην πραγματικότητα εννοεί ότι αυτό που ενδιαφέρει, αυτό στο οποίο αποβλέπει, είναι η εμπορική εκμετάλλευση του πολιτισμού εν γένει, σε άμεση πάντα σύνδεση με την τουριστική βιομηχανία.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Για ποιο ισχυρό πλέγμα προστασίας, διαφύλαξης και ανάδειξης της άυλης πολιτιστικής κληρονομιάς τολμάει να μιλάει, όταν τα μέτρα που προτείνονται όχι μόνο είναι ελλιπή και δεν θίγουν σε καμμία περίπτωση απαιτήσεις και μεγάλα συμφέροντα, αλλά απουσιάζουν όλα εκείνα τα ουσιαστικά μορφωτικά, παιδαγωγικά, αισθητικά και οικονομικά μέτρα που θα έκαναν κοινωνό του τεράστιου πλούτου της πολιτιστικής κληρονομιάς μας τον ελληνικό λαό;

Πού ακριβώς είναι η καλλιέργεια των απαιτούμενων κριτηρίων, ώστε να μπορεί κάποιος να ξεχωρίζει ανάμεσα στα πολιτιστικά προϊόντα και υποπροϊόντα, τα αισθητικά και τα κοινωνικά ωφέλιμα για την ανάπτυξη της προσωπικότητάς του και της κοινωνίας γενικότερα;

Αλλά, τι ρωτάμε; Αφού πρόκειται για κοινή στρατηγική επιλογή της Κυβέρνησης και όλων εκείνων των πολιτικών δυνάμεων που στηρίζουν από θέση αρχής, αλλά και στην πράξη, την πολιτική της Ευρωπαϊκής Ένωσης που αντιμετωπίζει κάθε πτυχή της ανθρώπινης δραστηριότητας με όρους καπιταλιστικής οικονομίας. Γι’ αυτήν, πάνω από όλα είναι η κερδοφορία των επιχειρηματικών ομίλων και η ιδεολογική χειραγώγηση. Γι’ αυτό και δεν σταμάτησε ποτέ να βάζει στο περιθώριο τον διαπαιδαγωγικό ρόλο του πολιτισμού και της τέχνης, ενώ ταυτόχρονα απαξίωνε και απαξιώνει τους δημιουργούς.

Η πολιτική που εφαρμόζετε έχει ξεκάθαρα ως προτεραιότητα την πολιτική εκμετάλλευση του πολιτιστικού προϊόντος -όπως αναφέρεται και σε άλλα κυβερνητικά κείμενα- και συνδέεται άρρηκτα όχι μόνο με τον τουρισμό, αλλά και άλλες επιχειρηματικές δραστηριότητες, όπως είναι οι κατασκευές, οι μεταφορές και προπαντός η πράσινη οικονομία και η ψηφιακή μετάβαση.

Συνέπεια της όλης αντίληψης είναι και η εγκατάλειψη αρχαιολογικών χώρων που δεν έχουν ιδιαίτερο τουριστικό ενδιαφέρον, το καθεστώς των συμβασιούχων εργαζομένων σε όλα τα πόστα του Υπουργείου, η παραχώρηση - ενοικίαση της Ακρόπολης, του Ναού του Ποσειδώνα στο Σούνιο, του Παναθηναϊκού Σταδίου και τόσων άλλων χώρων, που έχουν γίνει σκηνικό για πάσης φύσεως life style εμπορικές εκδηλώσεις.

Στο ίδιο μήκος κύματος εντάσσεται και το προεδρικό διάταγμα 85 που εξισώνει τα πτυχία των αποφοίτων των δραματικών σχολών, των ωδείων, των σχολών χορού και του κινηματογράφου με το απολυτήριο της δευτεροβάθμιας εκπαίδευσης, που ξεσήκωσε θύελλα αντιδράσεων το προηγούμενο διάστημα. Εμείς, δεν έχουμε ξεχάσει τίποτα από όλα αυτά. Ούτε ο καλλιτεχνικός κόσμος έχει ξεχάσει αυτά που βίωσε και βιώνει καθημερινά εξαιτίας αυτής της Κυβέρνησης.

Μιλάω για τον καλλιτεχνικό κόσμο που τον αναγκάσατε να δουλεύει με όλο πιο σκληρούς και εντατικούς ρυθμούς, με όλο και χαμηλότερους μισθούς και να ζει με το άγχος της ανεργίας. Αυτός ο κόσμος, που ο θυμός του έχει φουντώσει για την ακρίβεια, τη φτώχεια, τις διαλυμένες εργασιακές σχέσεις, για το γεγονός ότι τώρα πεινάει και αυτός που εργάζεται, την ίδια στιγμή, οι μεγαλοεπιχειρηματίες έχουν ολοένα μεγαλύτερα κέρδη. Μιλάω για τον κόσμο που ανησυχεί βλέποντας τον πόλεμο στην Ουκρανία και στη Μέση Ανατολή, βλέποντας τα χιλιάδες παιδιά να σκοτώνονται, πόλεις, σχολεία, θέατρα να γκρεμίζονται, με τη συμμετοχή και της Ελλάδας, η οποία έστειλε και φρεγάτα στην Ερυθρά Θάλασσα.

Δεν είναι δεύτερης κατηγορίας αυτοί οι άνθρωποι και ούτε μπορείτε πια να τους κοροϊδεύετε. Κατάλαβαν ότι την τέχνη και τον πολιτισμό τα χρησιμοποιείτε ως βιτρίνα, ως ντεκόρ, για μπίζνες που θα φέρνουν χρήμα στους μεγαλοεπιχειρηματίες του χώρου, τη στιγμή που οι δικές τους τσέπες αδειάζουν διαρκώς και που τα σπίτια των μουσικών, των ηθοποιών, των τεχνικών όλο και πιο συχνά πλειστηριάζονται. Μιλάω γι’ αυτούς που αγανακτούν όταν τους λένε ότι την τέχνη τους τη θέλουν για να κάνουν πολιτιστική διπλωματία με τους φονιάδες των λαών, ενώ η τέχνη μπορεί και πρέπει να γίνει φωνή αλληλεγγύης ανάμεσα στους λαούς.

Ποτέ οι καλλιτέχνες δεν γνώρισαν στήριξη και αναγνώριση από όσους κυβέρνησαν εδώ μέσα, γι’ αυτό και είναι στους αγώνες, στο δρόμο, στις διαδηλώσεις και στις απεργίες. Το Υπουργείο Πολιτισμού φέρνει αυτό το νομοσχέδιο προσπαθώντας, ματαίως, να απαντήσει στο δίκαιο αίτημα του καλλιτεχνικού κόσμου για στήριξη, σε μια περίοδο που, εξαιτίας της αντιλαϊκής κυβερνητικής πολιτικής, βρίσκεται σε δεινή θέση.

Η Κυβέρνηση της Νέας Δημοκρατίας επιχειρεί με ένα θολό πλαίσιο αμφίβολης αποτελεσματικότητας να δώσει, τάχα, μια οικονομική ανάσα, ανοίγοντας βέβαια δρόμους επικίνδυνους και προβληματικούς.

Είναι φανερό ότι το ΥΠΠΟ επιχειρεί να ζεστάνει τις σχέσεις της Κυβέρνησης με τους καλλιτέχνες. Με τους πολλούς καλλιτέχνες, έχει ένα πρόβλημα γιατί δεν είναι πολύ καλές οι σχέσεις. Με μια μειοψηφία καλλιτεχνών, αντίθετα, τα πάει πάρα πολύ καλά και τη στηρίζει και τη φροντίζει και έχει θερμότατες σχέσεις. Όλο το προηγούμενο διάστημα, λοιπόν, αυτοί οι άνθρωποι βρέθηκαν αντιμέτωποι, εξαιτίας της πολιτικής που εφαρμόζετε για τον πολιτισμό, με τα πάρα πολύ δύσκολα.

Η Κυβέρνηση εκμεταλλεύεται την ανάγκη στήριξης των καλλιτεχνών. Μόνο που πλέον δεν μπορεί να παραπλανήσει κανέναν. Έχει δώσει δείγμα γραφής. Ποτέ δεν ήταν μαζί τους. Πάντα ήταν απέναντι. Κάπως έτσι, απέναντι δηλαδή, είναι και στο ελληνόφωνο τραγούδι. Το θέλουν απαραίτητο συμπλήρωμα του τουριστικού προϊόντος που θα πουλιέται στα σημεία συγκέντρωσης του τουριστικού ενδιαφέροντος.

Είναι προφανές ότι σε συνθήκες καπιταλιστικής οικονομίας η προώθηση του ελληνικού τραγουδιού θα κινείται στο πλαίσιο του εμπορικού, του έργου δηλαδή που θα πουλάει και όχι του έργου που μπορεί πραγματικά να αναδείξει την πλούσια καλλιτεχνική δημιουργία.

Παράλληλα, μέσα από το νομοσχέδιο διαμορφώνεται το πλαίσιο για οικονομικές συναλλαγές και χρηματοδότηση στους μεγάλους ραδιοτηλεοπτικούς σταθμούς για δωράκια -κίνητρα, όπως χαρακτηρίζονται- τα οποία γνωρίζοντας και τις διασυνδέσεις, που έτσι κι αλλιώς υπάρχουν, θα ενισχύσουν την ήδη μεγάλη εξάρτηση των ΜΜΕ από την αστική εξουσία.

Εμείς παρακολουθούμε και συμμετέχουμε στους αγώνες που έχουν αναπτυχθεί το τελευταίο διάστημα. Γνωρίζουμε τα προβλήματα, τις διεκδικήσεις και τα αιτήματα των καλλιτεχνών για άμεσα μέτρα στήριξης. Τα όσα προτείνει το νομοσχέδιο δεν απαντούν στα σοβαρά αυτά προβλήματα και δεν μπορούν να ανασκευάσουν την αντιλαϊκή πολιτική της Κυβέρνησης. Να μην ελπίζει, όμως, η Κυβέρνηση ότι θα αμβλυνθεί ο αγώνας των εργαζομένων ενάντια στην αντιλαϊκή πολιτική της.

Για το ΚΚΕ το ζητούμενο είναι η στήριξη και η ενίσχυση της ελληνικής μουσικής, η πλατιά καλλιέργεια της αισθητικής μέσα από την τέχνη, για τα οποία η πολιτεία έχει ευθύνη και πρέπει να ανταποκρίνεται, με συγκεκριμένα και πρακτικά μέτρα. Αντίστοιχα, θα πρέπει να ενισχύεται ο καλλιτέχνης που δημιουργεί στην Ελλάδα και να έχει τα κίνητρα και τη στήριξη που χρειάζεται. Το κόμμα μας έχει επισημάνει το στόχο της Κυβέρνησης να υλοποιήσει με καλύτερους όρους και πιο αποτελεσματικά τη βασική αντίληψη της για την πολιτιστική κληρονομιά ως εξαγώγιμου προϊόντος για τον επαναπροσδιορισμό της ταυτότητας της χώρας ώστε να εισπράξει υπεραξία στο διεθνές επίπεδο και να επιτευχθεί η σύνδεση του πολιτισμού με την οικονομική ανάπτυξη και εξωστρέφεια.

Το συγκεκριμένο νομοσχέδιο επιβεβαιώνει τις εκτιμήσεις του ΚΚΕ για εμπορευματοποίηση του πολιτισμού: Λειτουργία όλων των οργανισμών με ιδιωτικοοικονομικά κριτήρια και για παραπάνω εμπόδια στην πρόσβαση, την κατανόηση και την επαφή του λαού με την πολιτιστική του κληρονομιά.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεννέα μαθήτριες και μαθητές και δύο συνοδοί εκπαιδευτικοί από το Πειραματικό Δημοτικό Σχολείο της Θεσσαλονίκης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει η Βουλευτής του ΣΥΡΙΖΑ, κ. Καλλιόπη Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κυρία Πρόεδρε.

Κυρίες και κύριοι συνάδελφοι, η προστασία του ελληνικού τραγουδιού αποτελεί εθνικό ζήτημα και δεν μπορεί κάποιος να διαφωνήσει σε αυτό. Η επιβίωση, όμως, των καλλιτεχνών και όσων σχετίζονται με την ελληνική μουσική δημιουργία, δεν απασχολεί τις εφαρμοζόμενες πολιτικές σε κεντρικό επίπεδο και την ελιτίστικη αντίληψη που έχει εμφιλοχωρήσει στην ηγεσία του Υπουργείου Πολιτισμού.

Νομοθετικές πρωτοβουλίες με το σταγονόμετρο για τα σπουδαία και τα σημαντικά και με τη σέσουλα για τα κερδοσκοπικά συμφέροντα των λίγων. Όμως, η αλήθεια είναι ότι οι καλλιτέχνες στη συντριπτική τους πλειοψηφία δεν μπορούν να ζήσουν από την τέχνη τους. Την ίδια στιγμή, η κοινωνία δεν μπορεί να ζήσει και να αναπνεύσει χωρίς τη μουσική, το τραγούδι, το θέατρο, τον κινηματογράφο και γενικότερα τις τέχνες και τα γράμματα.

Το Υπουργείο Πολιτισμού παραβλέπει αυτή την πραγματικότητα όταν σε άλλες χώρες δημιουργούνται συνεχώς κίνητρα για την υποστήριξη των ανθρώπων του πολιτισμού. Και το ξέρω προσωπικά αυτό, κάνοντας πολλές συναυλίες και στο εξωτερικό και στην Ελλάδα. Την είδαμε, άλλωστε, την πολιτική του Υπουργείου με την τραγική τους αντιμετώπιση κατά την υγειονομική κρίση.

Είδαμε την κ. Μενδώνη να σύρεται πίσω από τις εξελίξεις, αρνούμενη να αναγνωρίσει τις ανάγκες και να σχεδιάσει πολιτισμικές πολιτικές μαζί με την κοινωνία και για την κοινωνία. Πενιχρά επιδόματα με καθυστέρηση, υποβάθμιση πτυχίων και εργασιακών δικαιωμάτων, υποτίμηση των πνευματικών δικαιωμάτων, αποκλεισμός των πολλών από τα κέντρα λήψης αποφάσεων. Καμμία πρωτοβουλία για την ανάπτυξη περιφερειακής πολιτικής σύγχρονου πολιτισμού.

Το Α΄ Μέρος του νομοσχεδίου αφορά κυρίως την ποσόστωση, κάποιες φορές εθελοντική, στις μεταδόσεις ελληνικών δημιουργιών σε ραδιόφωνα και κάποιους κοινόχρηστους χώρους, οι οποίοι ωστόσο είναι σχετικά περιορισμένοι. Παράλληλα, αφορά ένα κομμάτι μόνο των πνευματικών και συγγενικών δικαιωμάτων. Όλα αυτά είναι θετικά, όμως περιορισμένα.

Ωστόσο, για τον έλεγχο της εφαρμογής των ρυθμίσεων το Υπουργείο πετάει το μπαλάκι πάλι στους εμπλεκόμενους φορείς. Δεν επιλέγει, επομένως, να πρωταγωνιστήσει στην πράξη για την ουσιαστική διασφάλιση αυτού του πλούτου που λέγεται πνευματικό και συλλογικό δικαίωμα.

Οι όψιμες ρυθμίσεις δεν επαρκούν για την ουσιαστική στήριξη των καλλιτεχνών, των πνευματικών και συγγενικών τους δικαιωμάτων. Μέχρι σήμερα η πολιτική ηγεσία απέρριπτε πεισματικά τις σχετικές προτάσεις των φορέων και της Αντιπολίτευσης -είχαμε καταθέσει αρκετές τροπολογίες και στην προηγούμενη θητεία- ενώ ακόμη και τώρα εξαιρεί τους Οργανισμούς Συλλογικής Διαχείρισης, τους ΟΣΔ, από το Συμβούλιο Άυλης Πολιτιστικής Κληρονομιάς που συγκροτεί.

Χρειάζονται, επομένως, ξεκάθαρες πολιτικές και όχι πάσα λύματα και θολές ρυθμίσεις, οι οποίες δεν απαντούν στο πώς τελικά θα υλοποιηθεί ο έλεγχος και η είσπραξη των δικαιωμάτων από τη μετάδοση σε ραδιόφωνα και κοινόχρηστους χώρους επ’ ωφελεία των δημιουργών και συνολικά των καλλιτεχνών.

Αναγνωρίζουμε το μικρό θετικό βήμα, αλλά δεν μας έχετε ακόμη απαντήσει στο ποια είναι η πολιτική σας απέναντι στις μεγάλες πλατφόρμες και στις πολυεθνικές που έχουν μετατρέψει το πνευματικό δικαίωμα σε χρηματιστηριακό και κερδοσκοπικό προϊόν. Διότι μέχρι σήμερα η πολιτική σας, είτε αφορά τα αποκλειστικά δικαιώματα που απορρέουν από τα μνημεία της χώρας είτε αφορά τα δικαιώματα που απορρέουν από την πνευματική και καλλιτεχνική δημιουργία, είναι μία: εκχώρηση του συλλογικού και του δημόσιου πλούτου στα μεγάλα οικονομικά συμφέροντα.

Πάμε τώρα στο Β΄ Μέρος του νομοσχεδίου που αφορά την πολιτιστική κληρονομιά. Το 2020 προχωρήσετε με τον ν.4761 στην αναδιοργάνωση του Ταμείου Αρχαιολογικών Πόρων και στη μετονομασία του σε Οργανισμό Διαχείριση και Ανάπτυξη Πολιτιστικών Πόρων, ΟΔΑΠ. Στόχος σας ήταν, όπως λέγατε, η ριζική αναδιοργάνωση και ο πλήρης εκσυγχρονισμός της δομής οργάνωσης και λειτουργίας του, η αποτελεσματική και αποδοτική λειτουργία των πωλητηρίων, η αξιοποίηση της ακίνητης περιουσίας κ.λπ..

Μετά από τρία χρόνια επανήλθατε, φέρνοντας νέες ρυθμίσεις για την ανάγκη εκσυγχρονισμού του ΟΔΑΠ, παραδεχόμενοι προφανώς αποτυχία και προχειρότητα στην προηγούμενη δική σας νομοθέτηση. Έτσι, με το ν.5021/2023 τροποποιήσατε δώδεκα ολόκληρα άρθρα του νόμου του 2020 του ΟΔΑΠ, με σκοπό πάλι την αποδοτικότερη λειτουργία, τον εκσυγχρονισμό της εμπορικής του πολιτικής, της υπηρεσιακής του δομής κ.λπ..

Είναι προφανές ότι ούτε εσείς ως εποπτεύουσα Υπουργός ούτε το διορισμένο από εσάς διοικητικό συμβούλιο πετύχατε τους παραπάνω στόχους. Κι έρχεστε σήμερα με ένα νέο νομοθέτημα, τέσσερα χρόνια μετά το πρώτο και ένα χρόνο μετά την προηγούμενη τροποποίηση, με νέες τροποποιήσεις, αλλά με μια παλιά δικαιολογία, την αποδοτικότερη λειτουργία, τον εκσυγχρονισμό της εμπορικής του πολιτικής και τη βέλτιστη αξιοποίηση της ακίνητης περιουσίας του.

Αναρωτιέμαι: Ποιος είναι αυτός ο εκσυγχρονισμός που όλο τον καλείτε να έρθει και ποτέ δεν έρχεται; Θεωρείται ότι είναι εκσυγχρονισμός το να μετατρέπετε σταδιακά τον ΟΔΑΠ σε πελατειακό δίκτυο εξυπηρετήσεων της Νέας Δημοκρατίας και σε όχημα συστηματικής καταλήστευσης των αρχαιολογικών πόρων; Ποιοι είναι αυτοί που έχουν βάλει στο μάτι το ταμείο του ΟΔΑΠ και υπαγορεύουν κάθε τρεις και λίγο νέες νομοθετικές πρωτοβουλίες;

Διότι αυτό τελικά, κυρία Υπουργέ, καταδεικνύουν οι ρυθμίσεις που φέρνετε, χωρίς μάλιστα να έχετε καταθέσει απολογισμό για τα μέχρι στιγμής πεπραγμένα σας. Ήδη έχετε χάσει τεράστια έσοδα απελευθερώνοντας τις άδειες για τα αντίγραφα, τις απεικονίσεις, τις ψηφιακές εφαρμογές και άλλες αυθαίρετες χρήσεις ώστε να συντηρείται η παρασιτική οικονομία που αναπτύσσεται γύρω από τα μνημεία. Σας είχα κάνει και ερώτηση γι’ αυτό το θέμα παλαιότερα.

Πραγματικά, οι λέξεις αποτελεσματικότητα, αποδοτικότητα και εκσυγχρονισμός που ευαγγελίζεστε έχουν χάσει πλέον το νόημά τους. Τα ίδια λέγατε ότι όταν μετατρέπατε τα πέντε μουσεία σε νομικά πρόσωπα δημοσίου δικαίου και τελικά μέχρι σήμερα δεν έχετε καταφέρει να διασφαλίσετε στοιχειωδώς την εύρυθμη λειτουργία, την καθαριότητα και την ασφάλειά τους. Αντί αυτού, λειτουργείτε εκδικητικά και ανοίγετε πόλεμο απέναντι στους αρχαιολόγους που αντιδρούν.

Όμως, οι κλειστές αίθουσες, οι ελλείψεις προσωπικού στα μουσεία, αλλά και η κατάσταση στους αρχαιολογικούς χώρους καταγγέλλονται σήμερα και από τους ξεναγούς που ανησυχούν για την τραγική εικόνα, αφού έχει ήδη ξεκινήσει η τουριστική περίοδος.

Κι ενώ συμβαίνουν όλα αυτά, κυρία Υπουργέ, η δική σας έγνοια δεν είναι η επίλυση των πραγματικών προβλημάτων, αλλά το πώς θα μοιράσετε τα διάφορα φιλέτα του δημοσίου και τα ιμάτια του ΟΔΑΠ. Αλήθεια, ποια είναι τα αποτελέσματα που απέδωσε μέχρι σήμερα ο οργανισμός; Ποιες είναι οι μελέτες στις οποίες στηρίζεται για να εισηγείστε της σήμερα ότι η μίσθωση των πωλητηρίων του σε ιδιώτες θα τα απογειώσει;

Πού είναι μελέτες, κυρία Υπουργέ, για όσα αυθαίρετα νομοθετείτε εδώ και πέντε χρόνια, επιχειρώντας την πλήρη ιδιωτικοποίηση του εισπρακτικού και εμπορικού μηχανισμού του ΟΔΑΠ; Τι ακριβώς οραματίζεστε, το πώς διάφορες εταιρείες, δορυφόροι φίλων και γνωστών, θα τον απομυζούν σε βάρος του δημοσίου συμφέροντος;

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Χρειάζομαι λίγο χρόνο, κυρία Πρόεδρε.

Ποια είναι η αποτελεσματικότητά σας όταν δεν έχετε καταφέρει ακόμα να λειτουργήσετε χωρίς προβλήματα ούτε καν το ηλεκτρονικό εισιτήριο ή όταν αποτυγχάνετε οικτρά στο να διασφαλίσετε τα έσοδα του δημοσίου από τη διακίνηση πλαστών εισιτηρίων σε βάρος των τουριστών και του δημόσιου ταμείου;

Και δεν περιμένουμε απαντήσεις από εσάς για το πόσα έσοδα εισπράξαμε από την Ακρόπολη, αλλά για το πόσα έσοδα χάσαμε από τέτοιες πρακτικές. Σας ρώτησα και στην επιτροπή. Απάντηση δεν πήρα.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Πήρατε απάντηση.

**ΚΑΛΛΙΟΠΗ ΒΕΤΤΑ:** Για το πόσα χάσαμε.

Και φέρνετε τώρα ρύθμιση στο άρθρο 20 για να χρυσώσετε το χάπι, χωρίς να αναλαμβάνετε καμμία ευθύνη. Νομοθετείτε ότι δήθεν απαγορεύεται η εμπορία και η μεταπώληση εισιτηρίων του ΟΔΑΠ από τρίτους, λες και πριν επιτρεπόταν αυτό. Χρειάζονται απαντήσεις συγκεκριμένες, λοιπόν, γιατί αφήσατε όλο το καλοκαίρι του 2023 και γίνεται πάρτι με παράνομα εισιτήρια στην Ακρόπολη και τώρα φέρνετε μια ρύθμιση με ελάχιστες κυρώσεις για τους παραβάτες. Ούτε οι ίδιοι να τις απαγόρευαν.

Αλήθεια, κυρία Υπουργέ, από τον εκσυγχρονισμό του ΟΔΑΠ αυτό που έλειπε ήταν η ιδιωτική μίσθωση των πωλητηρίων του και η κατ’ εξαίρεση αύξηση του ορίου των απευθείας αναθέσεων στις 60.000 ευρώ; Ή μήπως είναι εκσυγχρονισμός η πρόβλεψη για προεκλογικές προσλήψεις ΙΔΟΧ προσωπικού στα πωλητήρια του ΟΔΑΠ με απλή συνέντευξη στον υπάλληλο διαχειριστή. Δηλαδή, εξηγήστε μας, θα μισθώνετε σε ιδιώτες τα πωλητήρια του ΟΔΑΠ, αφού θα έχετε πρώτα προσλάβει προσωπικό που θα πληρώνει το δημόσιο; Αυτό θέλετε; Τουλάχιστον είναι σκανδαλώδες.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Βέττα, έχετε πάει ήδη στα εννέα λεπτά.

**ΚΑΛΛΙΟΠΗ ΒΕΤΤΑ:** Ολοκληρώνω, κυρία Πρόεδρε.

Όπως, βέβαια, είναι σκανδαλώδης και η ρύθμιση για την άσκηση αρχαιολογικού έργου, ακόμη και σωστικών ανασκαφών από φορείς εκτός αρχαιολογικής υπηρεσίας. Φτάσατε μάλιστα να φέρετε στη Βουλή τη νομιμοποίηση της αρχαιοκαπηλικής συλλογής Stern. Αυτό που κάνετε σήμερα πραγματικά δεν μας εκπλήσσει. Ή μήπως οι περίεργες ρυθμίσεις σας για τους εμπόρους των ανιχνευτών μετάλλων;

Δυστυχώς, δεν μας εκπλήσσει τίποτα πια από μια Κυβέρνηση που αποστρέφεται κάθε τι συλλογικό και δημόσιο κι έχει αλλεργία στη λογοδοσία και στην αλήθεια.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθητές και μαθήτριες και δύο εκπαιδευτικοί συνοδοί τους από το 2ο Γυμνάσιο Καλαβρύτων.

(Χειροκροτήματα απ’ όλες τις πτέρυγες της Βουλής)

Επόμενος ομιλητής ο κ. Στέφανος Παραστατίδης, Βουλευτής του ΠΑΣΟΚ - Κινήματος Αλλαγής.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρία Πρόεδρε, κυρία Υπουργέ, κυρίες και κύριοι συνάδελφοι, το σημερινό νομοσχέδιο αφορά την άυλη πολιτιστική μας κληρονομιά, τη ζωντανή μας κληρονομιά, δηλαδή την κατανόηση ότι ο πολιτισμός παράγει νόημα και όχι μόνο κάποια τελικά προϊόντα.

Στη σημερινή εποχή οι άνθρωποι κινούνται σε πολλαπλάσιο βαθμό, world on the move που λέμε. Τα ήθη, τα έθιμα, οι παραδόσεις τους ταξιδεύουν ακόμη και χωρίς αυτούς στον θαυμαστό ανοικτό διασυνδεδεμένο κόσμο του διαδικτύου, ενός κόσμου που δημιουργεί μία νέα ορατότητα, ένα καινούργιο πλαίσιο του διαμοιρασμού, που πλάθει εκ νέου το πολιτιστικό-πολιτισμικό φορτίο κάθε λαού. Έτσι, η πολιτιστική κληρονομιά ενός λαού παύει να είναι απομονωμένη, παύει να είναι η μοναδική ή κύρια επιλογή. Μπαίνει σε σύγκριση, εντάσσεται στον διεθνή ανταγωνισμό, αξιολογείται, με κίνδυνο να χαθεί, με δυνατότητα να γίνει κυρίαρχη, όπως επίσης να βρεθεί σε μία νέα ισορροπία.

Η ένταση των διαπολιτισμικών επαφών, η αλλοίωση του φυσικού περιβάλλοντος, τα μεταναστευτικά κύματα που προκύπτουν από τις ένοπλες συγκρούσεις αλλάζουν τα δεδομένα. Στην Ελλάδα, μια χώρα με ισχυρή τουριστική βιομηχανία η πολιτιστική ώσμωση γίνεται ακόμη πιο έντονη. Αυτή, όμως, η ώσμωση δεν πρέπει να αντιμετωπιστεί με φοβικότητα, αλλά με υπερηφάνεια και εξωστρέφεια για τον πλούσιο ελληνικό πολιτισμό.

Για παράδειγμα, το θέμα της υποχρεωτικής ελληνικής μουσικής που έχει απασχολήσει τον κόσμο από την ημέρα που ήρθε το νομοσχέδιο σε διαβούλευση, σε όλες τις άλλες χώρες η υποχρεωτικότητα στις ποσοστώσεις μετάδοσης τραγουδιών στην εθνική γλώσσα αφορά τους ραδιοφωνικούς και τηλεοπτικούς σταθμούς. Εσείς εδώ ακολουθείτε αντίθετη πορεία. Θεσπίζετε κίνητρα για τους ραδιοφωνικούς σταθμούς και παράλληλα θεσπίζετε την υποχρεωτικότητα στη δημόσια εκτέλεση ελληνόφωνων τραγουδιών σε πολύ συγκεκριμένους χώρους, όπως ξενοδοχεία, εμπορικά κέντρα, καζίνο, μέσα μαζικής μεταφοράς, αερολιμένες. Μα, τι φιλελευθερισμός είναι αυτός, κύριοι της Νέας Δημοκρατίας; Δεν καταλαβαίνετε τη διαφορά μεταξύ της εύλογης ρυθμιστικής παρέμβασης σε μια δημόσια συχνότητα και της παράλογης ενός ιδιωτικού χώρου; Πολιτική μας ευθύνη είναι η κατοχύρωση της ελευθερίας της τέχνης χωρίς αστερίσκους, χωρίς να αφήνουν χώρο σ’ ένα κράτος που θέλει να έχει τον ρόλο λογοκριτή.

Κυρίες και κύριοι συνάδελφοι, δεν νοείται το κράτος να επιδοκιμάζει νομοθετικά ένα είδος μουσικής και να αποδοκιμάζει έμμεσα άλλα. Η μουσική εκφράζει την ατομική επιλογή του καθενός. Είναι σαν να λέει το κράτος τι βιβλία θα διαβάζουμε ή τι ρούχα θα φοράμε. Δεν νοείται το κράτος να προσπαθεί να δείξει ποιες ατομικές επιλογές συνθέτουν μια καλή ζωή και ποιες μια κακή ζωή. Ο ελληνικός άυλος πολιτισμός μετέχει του παγκόσμιου και το αντίστροφο. Εδώ υπάρχει μια βασική συνθήκη αλληλεπίδρασης, ώσμωσης, αλληλοπεριχώρησης. Όταν χτίζουμε πολιτιστικά τοίχοι γύρω μας φτωχαίνουμε και οι ίδιοι. Η βασική συνθήκη της καλλιτεχνικής πολιτιστικής δημιουργίας είναι η ανοικτότητα, όχι το κλειστό, όχι οι αποκλεισμοί.

Εμείς πιστεύουμε στους Έλληνες δημιουργούς και καλλιτέχνες και δεν το κάνουμε με όρους συντεχνίας ή λογικής ή τους κατηγορούμε γι’ αυτό. Έχουν κάθε δίκιο να ανησυχούν. Πέρασαν εξαιρετικά δύσκολα στα χρόνια της κρίσης, όμως η προωθούμενη ρύθμιση δεν τους προσφέρει κάτι από αυτήν τη σκοπιά. Αντιθέτως τους αφαιρεί το πιο σημαντικό στοιχείο της καλλιτεχνικής τους ιδιοπροσωπίας, ότι τους ακούει κανείς από επιλογή όχι από εξαναγκασμό, υποβαθμίζοντας και τους ίδιους και το προϊόν τους.

Κυρίες και κύριοι συνάδελφοι, η άυλη πολιτιστική μας κληρονομιά είναι ένας ανανεώσιμος πόρος της πατρίδας μας. Είναι ένα κοινωνικό φαινόμενο που μεταβιβάζεται από γενιά σε γενιά και αναδημιουργείται. Είναι ο πιο ενδιαφέρων τρόπος να προβάλεις μια εθνική ταυτότητα που πάλλεται, αλλάζει και μετασχηματίζεται, εισπράττοντας και ενσωματώνοντας τις δονήσεις της σύγχρονης εποχής. Είναι μια ανάγνωση του πλούτου της εθνικής μας ταυτότητας μακριά από περιοριστικά και ξενοφοβικά πρότυπα, μακριά από τα πρότυπα που συνήθως επικαλούνται οι ακροδεξιοί και οι φασίζουσες ή φασιστικές -καλύτερα- αντιλήψεις, αυτές που θεωρούν την Ελλάδα μια χώρα παγωμένη ή μια παγωμένη εικόνα -καλύτερα- στο χρόνο.

Δεν είναι ένας πεπερασμένος, λοιπόν, πόρος που πρέπει να προστατέψεις. Είναι κάτι που πρέπει να διαφυλάξεις και να υποστηρίξεις. Το βασικό ερώτημα είναι το πώς. Ενώ η προστασία των μνημείων είναι έργο των ειδικών, των αρχαιολόγων, των ιστορικών, η άυλη πολιτιστική κληρονομιά είναι υπόθεση όλων μας. Είναι υπόθεση της κάθε κοινότητας του λαού να τη διαφύλαξη και όχι να την προστατεύσει, να τη διαφυλάξει αναπαράγοντας την και ανοίγοντας την στα σύγχρονα δεδομένα, ώστε να παραμείνει επίκαιρη και να συνεχίζει να εφοδιάζει με νόημα τις κοινότητες των Ελλήνων. Γι’ αυτό και η διαχείριση της ζωντανής παράδοσης, της άυλης πολιτιστικής κληρονομιάς φέρνει και μια αλλαγή παραδείγματος. Δεν υπάρχει άυλη πολιτιστική κληρονομιά με κεντρική διαχείριση από το κράτος.

Κλειδί είναι η συμμετοχική προσέγγιση, η ενδυνάμωση των ίδιων των κοινοτήτων και η ουσιαστική διαβούλευση μαζί τους χωρίς επιβολή. Το δεύτερο κλειδί σε αυτή την αλλαγή παραδείγματος είναι η διατομεακή προσέγγιση. Απαιτούνται ευρύτερες συνεργασίες ανάμεσα στο κράτος, την κοινωνία πολιτών και τον ιδιωτικό τομέα. Σε αυτό το ευαίσθητο οικοσύστημα της άυλης πολιτιστικής κληρονομιάς έρχεστε τώρα και τοποθετείτε μια δεκαεννιαμελή αμειβόμενη επιτροπή, η οποία θα γνωμοδοτεί σε εσάς, κυρία Υπουργέ, επί αιτημάτων εμπλουτισμού του εθνικού ευρετηρίου άυλης πολιτιστικής κληρονομιάς με νέα στοιχεία.

Για τη δημιουργία της επικαλείστε τη σύμβαση της UNESCO. Η UNESCO λέει ότι κάθε χώρα πρέπει να έχει ένα ή περισσότερα designated bodies για την άυλη πολιτιστική κληρονομιά. Εμείς έχουμε ήδη διεύθυνση στο Υπουργείο. Υπήρχε μια άμισθη επιστημονική επιτροπή, που επικουρούσε τη μονάδα του Υπουργείου και συνεδρίαζε δύο φορές τον χρόνο. Τώρα τις αρμοδιότητες της επιστημονικής επιτροπής αναλαμβάνει το συμβούλιο και αποκτά και μερικές ακόμη πιο ουσιαστικές. Απονευρώνετε έτσι για άλλη μια φορά τον δημόσιο τομέα, αφαιρώντας το ουσιαστικό κομμάτι μιας δουλειάς που δίνει νόημα στην επαγγελματική καθημερινότητα των ανθρώπων που έστησαν το μητρώο της άυλης πολιτιστικής κληρονομιάς στη χώρα μας. Τα μέλη της επιτροπής πιθανώς θα αλλάξουν από τον επόμενο ή από την επόμενη Υπουργό. Έτσι δεν διατηρείται η θεσμική μνήμη του Υπουργείου, έτσι δεν διασφαλίζεται η θεσμική συνέχεια της χώρας.

Κλείνω, κυρία Πρόεδρε, λέγοντας ότι το ανταγωνιστικό πλεονέκτημα του 21ου αιώνα προέρχεται όλο και περισσότερο από άυλα περιουσιακά στοιχεία που είναι δύσκολο να αντιγραφούν. Οι ζωντανές μας ιστορίες φέρουν ενσωματωμένες τις γνώσεις για την αγροκαλλιέργεια, την ιατρική ή την καθημερινή επιβίωση των κοινωνιών μας. Αυτό απαιτεί στρατηγικό σχέδιο και ευρύτερες συνεννοήσεις, ακόμη και αν είναι επίπονες ή βραδέως αποτελεσματικές. Είναι, όμως, ανθεκτικές και βιώσιμες στον χρόνο.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Κωνσταντίνος Μπούμπας, Βουλευτής της Ελληνικής Λύσης.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κυρία Πρόεδρε.

Κυρία Υπουργέ, κυρίες και κύριοι συνάδελφοι, πριν πάω στο νομοσχέδιο -γιατί έχω τροποποιήσει την ομιλία μου με βάση τα πνευματικά δικαιώματα που μπορούν να στηρίξουν το ελληνόφωνο τραγούδι, αλλά να το στηρίξουν σωστά και με δίκαια κριτήρια-, αυτή τη στιγμή το θέμα που ταλανίζει πρωτίστως τον μεροκαματιάρη έξω Έλληνα που αγκομαχεί, είναι οι τιμοληψία σε προϊόντα καθημερινής ανάγκης. Αν δείτε τι γίνεται στα σουπερμάρκετ, καταργούνται πλέον τα δώρα, μειώνονται οι συσκευασίες και η ακρίβεια καλά κρατεί. Μην ευαγγελίζεται η Κυβέρνηση ότι θα αυξήσει τον κατώτατο μισθό, όταν σήμερα τα χρήματα δεν φτάνουν με τίποτα για τα προς το ζην σε είδη καθημερινής ανάγκης. Και επειδή υπάρχει ένα ισχυρό λόμπι από πέντε μεγάλα σουπερμάρκετ που διαμορφώνουν τις τιμές, αντιλαμβάνεστε ότι η πολιτική -με ήττα και όμικρον γιώτα- αδυνατεί να εισχωρήσει στην αγορά -δυστυχώς- για να προστατεύσει τον καταναλωτή ως θα έπρεπε. Είναι ένα θέμα που στο Κοινοβούλιο θα πρέπει να μας απασχολήσει, διότι αφορά την καθημερινότητα του πολίτη.

Αυτή την ώρα εσείς όλοι στη «γαλάζια» Κυβέρνηση που μιλάτε για την ψηφιακή κάρτα, να θυμίσουμε ότι είναι μια πονηρή ψηφιακή κάρτα, όπου εργοδότης μπορεί να απολύσει τον εργαζόμενο για έναν ασήμαντο λόγο και στην αποζημίωση του παρακρατά το 10%, νομίμως. Θα του το δώσει -λέει- αφού πρώτα θα γίνει έλεγχος. Ωραία, διώχνουμε δέκα εργαζόμενους, από 100 ευρώ στον κάθε εργαζόμενο, κάνουμε ένα κομπόδεμα.

Θα πάμε λίγο τώρα στο σημερινό νομοσχέδιο, κυρία Υπουργέ, που λέτε να προωθήσουμε το ελληνόφωνο τραγούδι ως άυλη πολιτιστική κληρονομιά, με μόνη διαφορά, βέβαια, ότι το τραγούδι είναι ένα ελεύθερο μέσο έκφρασης και δεν κινδυνεύει, όπως τα ρεμπέτικα μεταφράστηκαν σε πάρα πολλές γλώσσες. Και για να τα λέμε όλα και από την άλλη πλευρά του νομίσματος, σήμερα υπάρχει ένα ραδιόφωνο στο Ισραήλ, κύριοι, που λέγεται «φίλοι της μουσικής». Παίζει εικοσιτέσσερις ώρες μόνο ελληνικά τραγούδια. Άρα, λοιπόν, το ελληνικό τραγούδι και τη μουσική μπορούμε να την εκμεταλλευτούμε και για διπλωματικές -αν θέλετε- διακρατικές σχέσεις. Γιατί η μουσική ενώνει και έχει έναν δικό της κώδικα επικοινωνίας και είναι ο κόσμος της μουσικής.

Σε ό,τι αφορά το ελληνικό τραγούδι, για φανταστείτε τώρα να υποχρεώσουμε Έλληνες δημιουργούς να έχουν το 30% της γκάμας του ρεπερτορίου, μελοποιημένα ποιήματα Ελλήνων ποιητών. Δεν θα άρεσε.

Σήμερα να πας σε έναν μεγάλο μουσικοσυνθέτη, στον Ξαρχάκο και να του πεις δεν θα παίζεις Γκαρθία Λόρκα, δεν γίνεται. Το ελληνικό τραγούδι όμως δεν κινδυνεύει. Όμως, ο πιο κατάλληλος συνδετικός κρίκος για να προωθηθεί το ελληνικό τραγούδι είναι φυσικά το ραδιόφωνο και από πίσω τα καταστήματα. Και αντί σήμερα, κυρία Υπουργέ, να μιλάμε για έναν ισχυρό οργανισμό πνευματικής ιδιοκτησίας, έναν ισχυρό ΟΠΙ δηλαδή ως εθνική υπόσταση. Το λέγαμε και την άλλη φορά ως Ελληνική Λύση, γιατί σήμερα πραγματικά οι καταστηματάρχες δεν ξέρουν πού πληρώνουν. Στην αμαρτωλή ιστορία της ΑΕΠΙ που θα φρεσκάρουμε τη μνήμη, υπήρχαν δύο οργανισμοί συλλογικής διαχείρισης και η GEA ως επιχείρηση ως εισπρακτικός μηχανισμός συγγενικών δικαιωμάτων.

Ακούστε τώρα. Η αμαρτία της ΑΕΠΙ που διαχειριζόταν περίπου 50 εκατομμύρια ευρώ τον χρόνο -κρατήστε το νούμερο-, ο δε πρόεδρος της ΑΕΠΙ Γιάννης πίνει, Γιάννης κερνάει, οικογένεια Ξανθόπουλοι αν θυμάμαι καλά, ο μηνιαίος μισθός του ήταν όσο περνούν δέκα Βουλευτές τον μήνα, 50 χιλιάδες ευρώ. Αυτός ήταν ο μισθός του. Η ΑΕΠΙ λοιπόν εν μία νυκτί πήγε στη Λευκωσία. Βγήκε δικαστική απόφαση που δικαιώνει καταστηματάρχες και ραδιόφωνα που πρέπει να πάρουν πίσω χρήματα. Δεν υλοποιήθηκε ποτέ. Η ίδια εταιρεία ως ΑΕΠΙ έχει σήμερα στη Θεσσαλονίκη πίσω από τα δικαστήρια ένα ιδιόκτητο κτήριο και δύο εταιρείες την «BT FLOW» και την «ΕΔΙΣ», όπου εκεί και επί ΣΥΡΙΖΑ και σήμερα νοικιάζονται από το ελληνικό δημόσιο υπηρεσίες με ενοίκιο 10 χιλιάδες ευρώ τον μήνα. Αν δεν είναι αυτό μέγα σκάνδαλο, τότε ποιο είναι;

Ξέρουμε ότι δεν αρέσουμε με αυτά που λέμε στην Ελληνική Λύση φέρνοντας αυτά τα στοιχεία, αλλά εδώ πρέπει να δικαιωθούν οι πολίτες για την αμαρτωλή ιστορία της ΑΕΠΙ. Επί ΣΥΡΙΖΑ η παράγκα συνεχίστηκε, κύριοι. Δεν έγιναν ρηξικέλευθες τομές σε ό,τι αφορά την αμαρτωλή ιστορία της ΑΕΠΙ. Δηλαδή και σήμερα, κυρία Μενδώνη, έχουμε δύο οργανισμούς συλλογικής διαχείρισης και μία η GEA, που σημαίνει τρεις. Εποπτικός ενιαίος μηχανισμός κατά τα πρότυπα της γηραιάς δεν υπάρχει. Στην Ιταλία είναι διαφορετικά τα πράγματα, στην Ισπανία ή τη Γαλλία. Δεν υπάρχει ανοιχτή γραμμή επικοινωνίας για να μάθει ο καταστηματάρχης τι πληρώνει.

Ακούστε τώρα τι γίνεται στην αγορά. Γιατί καλά να μιλάμε για το ελληνόφωνο τραγούδι. Κατ’ αρχάς πρέπει να πληρωθούν οι πνευματικοί δημιουργοί για τα συγγενικά δικαιώματα; Βεβαίως. Τα κριτήρια να είναι δίκαια γιατί κανείς δεν ξέρει πού πάνε αυτά τα χρήματα. Το είδαμε και κατά την περίοδο του COVID, που δεν αποδόθηκαν στους πραγματικούς δικαιούχους και έγιναν μηνύσεις.

Πριν από λίγες μέρες έρχεται σε καταστήματα και ραδιόφωνα ένα περιβόητο μπιλιετάκι για μουσική με αναδρομικά από το 2019. Αν είναι δυνατόν. Αυτό πάει υπό τη μορφή της αποζημίωσης, δεν μπορεί να πάει υπό τη μορφή χαρατσιού. Θα πρέπει να βοηθήσουμε την αγορά η οποία στενάζει και θα πρέπει επιτέλους να δημιουργηθεί ένας ενιαίος εθνικός φορέας για να υπάρχουν δίκαια κριτήρια για να ξέρει ο άνθρωπος πού πληρώνει. Χαριτολογώντας την άλλη φορά σας έλεγα ότι ο κάθε σύλλογος του καγκουρό ή του πιγκουίνου περνά και παίρνει λεφτά. Το θυμάστε. Δεν γίνεται αυτό να συνεχιστεί. Θα πρέπει να μπουν κριτήρια.

Ακούστε τώρα τι κάνουν. Ζητούμε προώθηση του ελληνόφωνου τραγουδιού και στραγγαλίζουμε, κυρίως, τα ραδιόφωνα και δη της περιφέρειας. Γιατί; Έρχεται λοιπόν το θέμα των πνευματικών δικαιωμάτων και ένα ραδιόφωνο στην επαρχία, επειδή δεν έχει μεγάλη διαφημιστική πίτα, βάζει ένα με συγκεκριμένο χαράτσι. Θα μου δώσεις τόσα. Νταβατζιλίκι δηλαδή, υπό αυτήν την έννοια. Το ραδιόφωνο ή το κατάστημα θέλει να πληρώσει, αλλά να ξέρει σε ποιον πληρώνει. Δεν μπορεί να περνάει κάθε τρεις και λίγο κάποιος διαφορετικός. Τα ραδιόφωνα της Αττικής, που έχουν μεγαλύτερο διαφημιστικό πακέτο τα έχει με το 2% του τζίρου.

Και πείτε μου τώρα, είναι αυτό δικαιοσύνη; Γι’ αυτό λέμε ότι πάνω απ’ όλα αν μιλούμε σήμερα για στήριξη στο ελληνόφωνο τραγούδι, θα πρέπει να δημιουργήσουμε έναν ισχυρό οργανισμό πνευματικής ιδιοκτησίας με εποπτεία από το ίδιο το Υπουργείο Πολιτισμού για να μπορέσει και ο κόσμος να νιώσει μια αξιοπιστία και έναν σεβασμό ότι τα χρήματα που δίνει, πηγαίνουν στους πραγματικούς δικαιούχους και πέραν τούτου να υπάρχουν δίκαια κριτήρια για το πώς θα πληρώνει το κατάστημα, για το πώς θα πληρώνει το ραδιόφωνο.

Εάν λοιπόν δεν τα κάνουμε όλα αυτά, το ελληνόφωνο τραγούδι πάλι θα είναι στο περιθώριο υπό την έννοια ότι αν δεν έχουμε ένα ραδιόφωνο με δίκαια κριτήρια ή ένα κατάστημα με δίκαια κριτήρια δεν θα μπορέσει να υπάρχει μια ανακούφιση στο κύτταρο της αγοράς.

Και ολοκληρώνω με αυτό. Δεν μπορείς σήμερα να φορολογείς ένα κατάστημα στα πνευματικά δικαιώματα ανάλογα με τα τετραγωνικά που καταλαμβάνει. Δηλαδή ένα κατάστημα το οποίο είναι εκατόν πενήντα τετραγωνικά, δεν σημαίνει ότι έχει πελατεία για να το πας ανάλογα με τα τετραγωνικά. Το δίκαιο κριτήριο λοιπόν που γίνεται στην Ιταλία -και στην Ισπανία αν θυμάμαι καλά- είναι να πάει ανάλογα με τη φορολογική δήλωση. Δηλαδή σήμερα ένα ραδιόφωνο της επαρχίας, με αυτό το σκεπτικό για τα τραγούδια που βάζει θεωρητικά ο νομοθέτης, η Κυβέρνηση, αυτός που θεσπίζει το νόμο, λέει ότι «κονομάει» -να το πω έτσι απλά στην καθομιλουμένη- 50 χιλιάδες ευρώ τον χρόνο. Δεν βγαίνουν ρε παιδιά αυτά τα λεφτά. Με μια διαφήμιση της τάξης των 100 ή 150 ευρώ, σαράντα χρόνια κοντά ραδιόφωνα έχουμε κάνει- δεν βγαίνουν αυτά τα λεφτά. Περιμένει να πάρει καμμιά διαφήμιση της Αθήνας για να πάρει ένα 500 ευρώ το μήνα. Είναι ακριβώς το ίδιο που έχετε θεσπίσει με τα 10.900 αν το δείτε.

Άρα, λοιπόν, δίκαια κριτήρια δεν υπάρχουν και από τη στιγμή που δεν υπάρχουν στη μουσική δίκαια κριτήρια για να αποδοθούν τα χρήματα στους δικαιούχους, τους δημιουργούς, τους ανθρώπους που έχουν πραγματικά βάλει το πνεύμα και το ταλέντο τους, δεν μπορούμε να ελπίζουμε ότι μπορεί να προωθηθεί μόνο το ελληνόφωνο τραγούδι, το οποίο δεν έχει σύνορα και μπορεί να κρατηθεί όπως κρατήθηκε τόσα χρόνια αν δεν δημιουργήσουμε ένα υγιές περιβάλλον που να εμπνέει εμπιστοσύνη σε ό,τι αφορά την καταβολή χρημάτων για τους πνευματικούς δημιουργούς, για τα πνευματικά τέκνα. Γιατί τα τραγούδια, η μουσική έχουν κηδεμόνα και είναι τα τέκνα που ακούμε εμείς. Άρα, λοιπόν, δημιουργήστε πρώτα αυτή την αγαστή σχέση, αυτή τη σωστή επικοινωνία με αξιόπιστα κριτήρια, αξιοκρατικά πάνω απ’ όλα, για να μπορέσουμε να προωθήσουμε γενικότερα την ελληνική μουσική και το ελληνικό τραγούδι. Τα υπόλοιπα, πάλι η αγορά θα έχει μία στεναχώρια, θα δυσανασχετεί και δεν θα χαίρει ισονομίας και ισοπολιτείας δημιουργώντας έτσι καταστήματα, επιχειρήσεις, ραδιόφωνα πολλών ταχυτήτων.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, ο Βουλευτής της Νέας Δημοκρατίας κ. Μιχάλης Παπαδόπουλος, ζητεί άδεια ολιγοήμερης απουσίας στο εξωτερικό, συγκεκριμένα στη Γαλλία για το χρονικό διάστημα 24-25 Απριλίου του 2024. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Συνεπώς η Βουλή ενέκρινε τη ζητηθείσα άδεια.

Επόμενη ομιλήτρια, η Βουλευτής της Νέας Αριστεράς, κ. Μερόπη Τζούφη.

**ΜΕΡΟΠΗ ΤΖΟΥΦΗ:** Ευχαριστώ, κυρία Πρόεδρε.

Κυρία Υπουργέ, κυρίες και κύριοι συνάδελφοι, κρατάμε στα χέρια μας και συζητούμε σήμερα ένα ακόμη νομοσχέδιο της Κυβέρνησης που ξεδιπλώνει την πολιτική των ιδιωτικοποιήσεων και την εμπορευματοποίηση συγκεκριμένα των πολιτιστικών αγαθών.

Εδώ και πέντε χρόνια η Κυβέρνηση βρίσκεται σε ανοικτή σύγκρουση με τους ανθρώπους του πολιτισμού. Ο πρόσφατος αποκλεισμός του Συλλόγου Ελλήνων Αρχαιολόγων από τις επιτροπές της Βουλής είναι ενδεικτικός και αποτελεί συνέχεια μιας δημόσιας κόντρας που τροφοδοτείται από την Κυβέρνηση και την αρμόδια Υπουργό. Όλο αυτό το διάστημα είδαμε το τσιμέντωμα της Ακρόπολης, την καταστροφή της μουσειακής πολιτικής της χώρας και τη μετατροπή των πέντε μεγάλων μουσείων σε νομικά πρόσωπα δημοσίου δικαίου, με αποκοπή από τον κορμό της Αρχαιολογικής Υπηρεσίας και αυτό έχει σοβαρότατες συνέπειες. Είδαμε επίσης, να ξεδιπλώνονται σχέδια εκμετάλλευσης της πολιτιστικής κληρονομιάς από φίλους και κολλητούς της κυβερνητικής πλειοψηφίας.

Την ίδια στιγμή κάθε θεσμικός πυλώνας του πολιτισμού βιώνει την υποβάθμιση όπως η Αρχαιολογική Υπηρεσία είτε τον αποκλεισμό και την έξωση από το κτήριο των αρχαιολόγων στην Ερμού. Τώρα το Υπουργείο Πολιτισμού προχωρά σε ιδιωτικοποιήσεις και απευθείας αναθέσεις και κυρίως εκχώρηση του αρχαιολογικού έργου, παρακάμπτοντας το Σύνταγμα και τον αρχαιολογικό νόμο. Όπως και στην περίπτωση του άρθρου 16 και των ιδιωτικών πανεπιστημίων και την ιδιωτικοποίηση του ΕΣΥ, η Κυβέρνηση εκχωρεί σε ιδιώτες τα πωλητήρια των αρχαιολογικών χώρων συμπεριλαμβανομένης και της Ακρόπολης και όπως είπε και η εισηγήτρια της Νέας Δημοκρατίας, όπως και τα αναψυκτήρια έτσι και τα πωλητήρια, μάλιστα χωρίς διαγωνισμό και με δυνατότητα εφάπαξ σύμβασης συμβάσεων μίσθωσης. Ακόμα προβλέπει την παράκαμψη του ΑΣΕΠ για τις προσλήψεις ενώ οι απευθείας αναθέσεις ανεβαίνουν από τις 30 χιλιάδες ευρώ στις 60 χιλιάδες ευρώ.

Ενδεικτική είναι η πρόθεση σας, κυρία Υπουργέ να ανοίξετε το δρόμο των ανασκαφών στους ιδιώτες. Πρόκειται για μια απαράδεκτη πρακτική, που ιδιωτικοποιεί κάθε αρμοδιότητα της Αρχαιολογικής Υπηρεσίας. Σε περίπτωση που τα αρχαιολογικά έργα ανατεθούν στη διαχείριση φορέων εκτός της Αρχαιολογικής Υπηρεσίας διαφαίνεται η επικράτηση άλλων κριτηρίων στα έργα επί των αρχαίων, όπως η μεγιστοποίηση του κέρδους των εργολάβων, οι φθηνότερες και ταχύτερες επεμβάσεις χωρίς ποιοτικά εχέγγυα ακόμα και οι αποσιώπηση της ύπαρξης αρχαίων όταν υπάρχουν αντίθετα ισχυρά συμφέροντα. Και ξέρετε πολύ καλά ότι απαγορεύεται από το Σύνταγμα και τον αρχαιολογικό ν.4858/2021 -δικός σας νόμος- που προβλέπει ρητά ότι οι σωστικές ανασκαφές διενεργούνται μόνο από την Αρχαιολογική Υπηρεσία, διασφαλίζοντας την προστασία των αρχαιοτήτων, ιδίως αυτών που έρχονται στο φως σε έργα τρίτων.

Το άρθρο 27 του σχεδίου νόμου, με απαράδεκτο τρόπο, αποκρύπτει τις σχετικές διατάξεις του αρχαιολογικού νόμου, παρ’ ότι τις τροποποιεί. Mε το άρθρο 30 δίνετε εξουσιοδοτική διάταξη σε τρεις Υπουργούς να ρυθμίζουν όλα τα παραπάνω με προεδρικό διάταγμα. Δίνεται δηλαδή η εξουσιοδότηση σε τρεις Υπουργούς να παραβιάσουν το Σύνταγμα.

Μαζί λοιπόν με την ιδιωτικοποίηση των εισιτηρίων και των πωλητηρίων των αρχαιολογικών χώρων και την παράκαμψη του ΑΣΕΠ σε προσλήψεις, το Υπουργείο Πολιτισμού είναι έτοιμο να εκποιήσει κάθε τομέα της πολιτιστικής κληρονομιάς που φέρνει δημόσια έσοδα και να κατατμήσει μέχρι εξαφάνισης κάθε λειτουργία της Αρχαιολογικής Υπηρεσίας που προστατεύει τις αρχαιότητες και την πολιτιστική κληρονομιά.

Κυρίες και κύριοι συνάδελφοι, χθες επισκέφθηκα το Αρχαιολογικό Μουσείο της πόλης μου στα Γιάννενα. Συνομίλησα εκτενώς με τους εργαζόμενους και διαπίστωσα ότι όλες και όλοι αγωνιούν για την επόμενη μέρα, όπως και για τις υπάρχουσες πολύ σοβαρές ελλείψεις προσωπικού.

Δεν υπάρχει αμφιβολία πως στεκόμαστε στο πλευρό τους. Μπορεί άραγε η κυρία Υπουργός να ισχυριστεί το ίδιο; Μπορεί η Κυβέρνηση να υποστηρίξει πως προστατεύει και διαφυλάσσει την πολιτιστική μας κληρονομιά και στηρίζει τους ανθρώπους που την υπηρετούν; Μπορεί επίσης να ισχυριστεί πως με το συγκεκριμένο νομοσχέδιο πάει τα πράγματα πιο μπροστά για την κοινωνία, τον πολιτισμό, τους αρχαιολόγους, τους δημιουργούς, τη διαφάνεια και το κράτος δικαίου;

Το μισό νομοσχέδιο λέει ότι νομοθετεί για την προστασία και τη διάχυση της ελληνικής γλώσσας του ελληνόφωνου τραγουδιού. Προφανώς κανείς δεν είναι απέναντι στο ελληνικό ρεπερτόριο και στην ελληνική μουσική. Μάλιστα, η κ. Αναγνωστοπούλου είχε καταθέσει στο παρελθόν δύο σχετικές τροπολογίες, που απορρίφθηκαν και δεν επιχειρήθηκε κανείς ουσιαστικός διάλογος, διότι υπάρχει συστηματική απαξίωση της Αντιπολίτευσης. Βεβαίως, εμείς θα στηρίξουμε έστω και σαν πρώτο ατελές βήμα αυτά τα άρθρα, εφόσον αποτελεί επιθυμία των καλλιτεχνών.

Για το δεύτερο, βέβαια, μέρος του νομοσχεδίου, ήδη έχω τοποθετηθεί. Είμαστε απολύτως απέναντι στα κρίσιμα άρθρα τα οποία με τον ίδιο τρόπο τοποθετείται και συλλογικά ομόφωνα το σώμα των Ελλήνων αρχαιολόγων που καθημερινά κάνει ένα τεράστιο κόπο για το αρχαιολογικό έργο σε όλη τη χώρα, που σημαίνει αναπόσπαστα και σεβασμό στη δημοκρατική τους βούληση.

Και, ξέρετε, κυρία Υπουργέ, το 41% που επικαλείστε διαρκώς ως οιονεί εξουσιοδότηση δεν αποτελεί απάντηση για όλα, δεν είναι η κολυμβήθρα του Σιλωάμ. Η απαξίωση όλων μας και η μη ανοχή στην αντίθετη άποψη είναι καταστροφική, όπως και το «τι κάνατε και τι κάνουμε», και μάλιστα από ένα πρόσωπο σαν εσάς με μακρότατη θητεία σε πολλούς κρίσιμους ρόλους στο συγκεκριμένο Υπουργείο ως Γενική Γραμματέας για πάρα πολλά χρόνια και ως Υπουργός για μια πενταετία και πλέον.

Επομένως, απαιτείται ώριμη ανάληψη της ευθύνης και όχι εκδικητική συμπεριφορά και αποκλεισμοί σε όσους σας ασκούν κριτική, όπως στον σύνδεσμο Ελλήνων αρχαιολόγων λέγοντας ότι δεν αντιπροσωπεύουν το σύνολο των αρχαιολόγων, ενώ υπήρξαν μαζικότατες, όπως ξέρετε, και πρόσφατες αρχαιρεσίες. Ξέρετε ότι είναι ομόφωνες γι’ αυτά τα θέματα οι αποφάσεις τους. Επίσης, είπατε ότι ελέγχονται από την Εθνική Αρχή Διαφάνειας, ενώ γνωρίζετε -και το παραδεχθήκατε πριν- ότι ελέγχθηκαν και δεν βρέθηκε τίποτα μεμπτό.

Και για να ενημερωθούν οι συνάδελφοι, καταθέτω τη σχετική έκθεση της Εθνικής Αρχής Διαφάνειας.

(Στο σημείο αυτό η Βουλευτής κ. Μερόπη Τζούφη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεχίζω λοιπόν ότι αυτές είναι ενδείξεις μιας αυταρχικής δημοκρατίας. Δυστυχώς, είναι επιλογή σας. Δεν είναι η πρώτη φορά. Πρακτική αποκλεισμού από τη διαβούλευση ενοχλητικών φορέων και συνδικαλιστών έχουμε ζήσει επανειλημμένα στην Επιτροπή Μορφωτικών, αλλά και στην εξεταστική των Τεμπών όπου η πλειοψηφία του κόσμου ακριβώς με αυτές τις επιλογές τοποθετείται ότι εδώ έγινε προσπάθεια συγκάλυψης του εγκλήματος των Τεμπών.

Βεβαίως, στη συγκεκριμένη περίπτωση ο λόγος που γίνεται αυτό είναι διότι έχετε τη δομημένη αντίληψη ότι οι αρχαιολογικές υπηρεσίες, όπως και οι δασικές υπηρεσίες, εμποδίζουν και αναστέλλουν την ανάπτυξη του τόπου, όπως εσείς την αντιλαμβάνεστε.

Κυρίες και κύριοι συνάδελφοι, η πολιτική δεν μπορεί να γίνει με αποκλεισμούς και εκβιασμούς και με μοναδικό σκοπό την εξυπηρέτηση συμφερόντων, πόσο μάλλον η πολιτιστική πολιτική που μας αφορά όλες και όλους και που ανήκει σε όλες και όλους.

Γι’ αυτό η Νέα Αριστερά ζητάει να μπει ένα τέλος στην αλαζονική, αυτάρεσκη και αυταρχική πολιτική που ιδιωτικοποιεί και εμπορευματοποιεί ακόμα και τα πολιτιστικά αγαθά, υλικά και άλλα.

Θα συνεχίσουμε να παλεύουμε μαζί με τους εργαζόμενους, που απεργούν και διαδηλώνουν σήμερα μαζικά στους δρόμους για δουλειά, μισθούς και αξιοπρέπεια διεκδικώντας μια καλύτερη ζωή με προστασία των κοινωνικών και πολιτιστικών αγαθών που αποτελεί καθήκον όλων μας.

Και το τελευταίο που θα ήθελα να πω: Οι δημοκρατικές δυνάμεις του Κοινοβουλίου και όλης της Ευρώπης οφείλουν επιπρόσθετα να υπερασπιστούν τις θεμελιώδεις αξίες του ευρωπαϊκού πολιτισμού, να καταδικάσουν λογικές στέρησης της ελευθερίας του λόγου -που βλέπουμε τώρα στη Γερμανία- και να πρωτοστατήσουν στην επικράτηση της ειρήνης στη Μέση Ανατολή και στη δικαίωση του παλαιστινιακού λαού, που υφίσταται τη γενοκτονία στη βάση των αποφάσεων του ΟΗΕ. Πολιτισμός είναι η δημοκρατία, η ειρήνη και η δικαιοσύνη.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και δύο συνοδοί καθηγητές από το 1ο Γυμνάσιο Αμαλιάδας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Το λόγο έχει ο Πρόεδρος του Δημοκρατικού Πατριωτικού Κινήματος - Νίκη κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κυρίες και κύριοι συνάδελφοι, τα Τέμπη μάς έδωσαν έναν νέο κανόνα ο οποίος δυστυχώς δεν ισχύει μόνο γι’ αυτό το δυστύχημα. Από τύχη ζούμε.

Θέλω να ξεκινήσω τη σημερινή ομιλία μου από ένα γεγονός, που χθες με συγκλόνισε και συγκλόνισε θα έλεγα όλη την Ελλάδα, τον θάνατο ενός άτυχου αστυνομικού ο οποίος συμπλήρωνε το μεροκάματό του σε φορτηγό και καταπλακώθηκε από κτήριο που έπεσε στον Πειραιά.

Δεν είναι μόνο η απώλεια, κυρίες και κύριοι συνάδελφοι. Είναι ότι χιλιάδες άνθρωποι τόσο στο δημόσιο, όσο και στον ιδιωτικό τομέα κάνουν δύο και τρεις δουλειές για να τα φέρουν βόλτα με τα οικονομικά τους και να κρατούν όρθιες τις οικογένειές τους, ακόμη και συνταξιούχοι πλέον.

Από πού να αρχίσω; Από το γεγονός ότι ο αρμόδιος Υπουργός κάλεσε δημοσίως τους δικηγόρους να εργαστούν και ως ντελιβεράδες για να τα βγάλουν πέρα; Από το γεγονός ότι η αρμόδια Υπουργός κάλεσε ηλικιωμένες συνταξιούχους να εργαστούν, γιατί έχουν ενέργεια και δυνάμεις; Νομίζετε πως δεν ξέρουμε ότι ακόμη και χαμηλόβαθμοι υπάλληλοι της Βουλής των Ελλήνων κάνουν δεύτερες δουλειές τα απογεύματα για να μπορέσουν να αντέξουν την οικονομική λαίλαπα; Ένας ολόκληρος κόσμος καθημερινά αντιμετωπίζει διλήμματα ζωής: Να πληρώσω το ενοίκιο ή το σουπερμάρκετ; Να πληρώσω τα φάρμακα και τους φόρους μου ή τη ΔΕΗ;

Αυτό, ο κύριος Πρωθυπουργός, δηλαδή τον εξευτελισμό της ανθρώπινης αξιοπρέπειας, το ονομάζει σταθερότητα. Ζήτησε προχθές από τους Έλληνες ψηφοφόρους να στείλουν με την ψήφο τους στις ευρωεκλογές μήνυμα σταθερότητας. Πρόκειται περί κακόγουστου αστείου. Το πολιτικό μας σύστημα είναι αναίσθητο και ασυγκίνητο μπροστά στα προβλήματα ανθρώπων σαν τον τραγικό αστυνομικό ο οποίος έκανε τον φορτηγατζή το απόγευμα για να θρέψει την οικογένειά του.

Αν το πολιτικό σύστημα ήταν σοβαρό, δεν θα έβαζε στα ψηφοδέλτιά του ως υποψηφίους για να εκπροσωπήσουν τα συμφέροντα του ελληνικού λαού στην Ευρώπη μοντέλες, παίκτες του survivor, πανελίστες πρωινών κουτσομπολιστικών εκπομπών και αθλητές, δηλαδή ανθρώπους κατά τεκμήριο άσχετους με το αξίωμα του Ευρωβουλευτή, οι οποίοι βέβαια θα ζήσουν ζωή χαρισάμενη για πέντε χρόνια στις Βρυξέλλες με μισθό 20.000 ευρώ, χωρίς να προσφέρουν το παραμικρό στην πατρίδα.

Και μην μου πείτε όχι. Τέσσερις Έλληνες Ευρωβουλευτές, μία από τη Νέα Δημοκρατία, μία από το ΠΑΣΟΚ, ένας από το ΣΥΡΙΖΑ και ένας λίγο νωρίτερα από τη Χρυσή Αυγή, διώχθηκαν από τις βελγικές αρχές, μέσα σε αυτή την πενταετία εξευτελίζοντας την πατρίδα μας.

Μιας και αναφέρομαι στις Ευρωεκλογές, ακούσαμε από υποψήφιο Ευρωβουλευτή σας να διακηρύττει με αβάσταχτη ελαφρότητα ότι όλος ο πλανήτης ψηφίζει Νέα Δημοκρατία και το σύνθημα, που εσείς βδελύσσεστε ως ακροδεξιό, «πατρίδα, θρησκεία, οικογένεια» να το διακηρύττει και δεν πιστεύαμε στα αυτιά μας.

Μα, εσείς κάνετε ό,τι μπορείτε για να καταστρέψετε και την πατρίδα και τη θρησκεία και την οικογένεια. Τολμάτε να μιλάτε για την ορθόδοξη πίστη εσείς που κλείσατε τις εκκλησίες, που λοιδορούσατε τη Θεία Κοινωνία, που επιτρέπετε να διακωμωδείται η Παναγία μας και οι άγιοι μας, που φτιάχνετε μορφώματα γονέας 1 και 2 και σύντομα γονέας 3, τα οποία ψευδώς ονομάζεται οικογένεια;

Μιλάτε για πατρίδα εσείς που υπονομεύετε την πατρίδα μας, το μέλλον των παιδιών μας με τις πολιτικές των μνημονίων και των «yes sir»; Μιλάτε εσείς που ξεπουλήσατε τη Μακεδονία και τώρα τρέχετε να προλάβετε να μην ακυρώσουν την κατάπτυστη Συμφωνία των Πρεσπών τα ίδια τα Σκόπια, στα οποία σχεδόν βασικό προεκλογικό σύνθημα είναι αυτό της ακύρωσης της λεγόμενης συμφωνίας -για εμάς προδοσίας- των Πρεσπών;

Μιλάτε για οικογένεια εσείς που ψηφίσατε το επαίσχυντο νομοσχέδιο για τον γάμο των ομοφυλοφίλων; Μιλάτε εσείς που μαγαρίσατε τον ιερό θεσμό της παραδοσιακής οικογένειας; Κοροϊδεύατε και συνεχίζετε να κοροϊδεύετε τους Έλληνες πολίτες. Σας περιμένει ηχηρό χαστούκι στις ευρωεκλογές που θα σας γκρεμίσει από το βάθρο της αλαζονείας.

Να μην ξεχάσουμε, επίσης, ποιοι Έλληνες Ευρωβουλευτές, ποιων κομμάτων -των δικών σας, βέβαια, χρεοκοπημένων κομμάτων- ψήφισαν υπέρ της κατάργησης του βέτο στις Συνόδους Κορυφής της Ευρωπαϊκής Ενώσεως, θέμα που εκκρεμεί. Αλήθεια, αυτή είναι η σταθερότητα που επιφυλάσσετε για τους Έλληνες; Λυπούμαι, θα χρησιμοποιήσω μια λαϊκή φράση «από όπου και αν σας πιάσουμε, μυρίζετε», αναδίδετε μια δυσάρεστη οσμή.

Διαβάσαμε στις εφημερίδες -και δεν το πιστεύαμε- την πρόβλεψη του Υπουργού Εξωτερικών για τον εαυτό του ότι θα υπάρξουν αρνητικές συνέπειες για το πρόσωπό του από την παραπομπή της ελληνοτουρκικής διαφοράς στη διεθνή δικαιοσύνη. Διαβάσαμε, επίσης, ότι ο ίδιος Υπουργός είπε ότι η παραπομπή της υφαλοκρηπίδας και των χωρικών υδάτων στη Χάγη είναι από μόνη της γενναιότητα, γιατί «είναι αβέβαιη η έκβαση της προσφυγής».

Τι μας λέτε, κύριοι της Κυβέρνησης, ότι εκχωρείτε σε τρίτους την κυριαρχία να μας πουν πόση είναι η έκταση της θαλάσσιας επικράτειάς μας; Εκχωρείτε εθνική κυριαρχία, δηλαδή; Δεν ντρέπεστε; Γι’ αυτό κάποια μέλη της Κυβέρνησής σας λένε ιδιωτικά ότι ψάχνουν από τώρα σπίτι στο εξωτερικό, γιατί δεν θα έχουν να κρυφτούν με αυτά που έρχονται; Τι να πούμε; Λυπούμαστε για λογαριασμό σας.

Δεν θα τα αφήσουμε να περάσουν έτσι αυτά. Όλη η πολιτική σας φιλοσοφία είτε αφορά τα εθνικά θέματα είτε τα εργασιακά θέματα είτε τα θέματα κοινωνικού κράτους είτε τα θέματα της ακρίβειας, τα διαπερνά ένα λεπτό νήμα. Εξυπηρετείτε πάντα από τους λίγους και ποτέ τους πολλούς. Και όταν ζορίσουν τα πράγματα και στριμωχτείτε, κάνετε μια δήθεν επίδειξη ευαισθησίας, όπως την επιλογή Μπελέρη, για να τους πείσετε ότι δεν μεταλλαχθήκατε και ότι είστε ίδιοι.

Η Νίκη καμαρώνει που έχει στα ψηφοδέλτιά της για την Ευρωβουλή εκτός από τους άλλους πανάξιους υποψηφίους και έναν σπουδαίο Βορειοηπειρώτη, ο οποίος ζει αξιοπρεπώς την έντιμον πενίαν του και προτάσσει τα στήθη του για την πατρίδα και τον Ελληνισμό. Και μιλάω για τον κ. Κώστα Κυριάκου, ο οποίος θα αγωνιστεί και θα ενώσει τις δυνάμεις του μαζί μας με τη Νίκη για τα δίκαια του βορειοηπειρωτικού Ελληνισμού.

Κυρίες και κύριοι συνάδελφοι, το μέγα ζητούμενο στη διάρκεια αυτής της τετραετίας είναι η ελληνικότητα, η μάχη για την ενίσχυση της ελληνικότητας. «Δεν θέλω εγώ καινούργια, ξένα δώρα, παλιά δικά μου πλούτη σου ζητώ», όπως λέει και ο Κωστής Παλαμάς.

Εάν έμενα στον τίτλο του νομοσχεδίου, που κληθήκαμε να συζητήσουμε και να ψηφίσουμε ή να καταψηφίσουμε: «Δημιουργική Ελλάδα: Ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό» θα έλεγα πως το ψηφίζω και με τα δυο μου χέρια, δαγκωτό.

Όμως, πλέον μετά από τους μήνες που βρισκόμαστε οι Βουλευτές της Νίκης και εγώ προσωπικά στη Βουλή μάθαμε πως η μόνη δημιουργική Ελλάδα, που έχετε στο μυαλό σας, είναι η Ελλάδα της δημιουργικής λογιστικής, της δημιουργίας εντυπώσεων και ψεύτικων ελπίδων, η Ελλάδα των μπαζωμένων εγκλημάτων κατά των πολιτών, η Ελλάδα των μικροπολιτικών συμφερόντων, η Ελλάδα των ψιλών γραμμάτων, η Ελλάδα των ανθρώπινων λαθών και της μη ευθύνης Υπουργών.

Φέρνετε τώρα ένα νομοσχέδιο, στο οποίο μιλάτε για την ενίσχυση του ελληνόφωνου τραγουδιού. Τι είναι το ελληνόφωνο τραγούδι; Μήπως και η τραπ που διαφθείρει τις ψυχές των παιδιών είναι και αυτή ελληνόφωνο τραγούδι; Γιατί δεν χρησιμοποιείται στο νομοσχέδιο ο όρος «ελληνικό τραγούδι», αλλά αυτός του ελληνόφωνου τραγουδιού; Μα, τόσο μένος κατά του ότι θυμίζει Ελλάδα; Ότι είναι ελληνικό το μισείτε; Γιατί; Ποιοι είστε τέλος πάντων;

Αρκεί κάποιος να μιλάει ελληνικά, να βάζει ελληνικές λέξεις στη σειρά με ξενόφερτη μουσική και μπορεί να επιβάλλετε στην κοινωνία και στους πολίτες; Και γιατί μιλάτε για ελληνόφωνο τραγούδι και δεν μιλάτε για ελληνική μουσική; Φοβάστε μήπως τα παιδιά μας ακούσουν δημοτική μουσική, ακούσουν τον Θεοδωράκη, τον Χατζηδάκη, τον Λοΐζο, τον Ξαρχάκο, τον Σπανουδάκη και άλλους τεράστιους Έλληνες μουσικοσυνθέτες;

Ξέρετε, αγαπητοί συνάδελφοι, τι είναι η ελληνική μουσική τελικά; Αν εννοείτε ως η ελληνική μουσική την υποκουλτούρα που εντάξατε με έναν τρόπο και στα ψηφοδέλτιά σας, λυπούμαστε, κυρία Υπουργέ, αλλά δεν θα πάρουμε. Αν πρόκειται να σας αφιερώσουμε ένα ελληνικό τραγούδι, αυτό θα ήταν: «Χαιρετίσματα, λοιπόν, στην εξουσία».

Και μια και μιλάμε για τον ελληνικό πολιτισμό και για το Εθνικό Κέντρο Οπτικοακουστικών Μέσων και Επικοινωνίας, αλήθεια πείτε μου πόσο δύσκολο θα ήταν να δημιουργήσετε σειρές που να προάγουν την ελληνική ιστορία, τους αγώνες του έθνους μας, τα κατορθώματα των προγόνων μας; Βαρεθήκαμε να βλέπουμε για την άλωση της ελληνικής ιστορίας από το «NETFLIX», τις ιστορικές ανακρίβειες, τις προσβολές, τις ύβρεις, τις προστυχιές, όπως για τη δήθεν ομοφυλοφιλία του Μεγάλου Αλεξάνδρου, την οποία σειρά την εντάξατε και αυτή και την καρυκεύσατε με το κρανιοκενές σύνθημα ότι η τέχνη δεν έχει όρια. Σε τούτο τον μάταιο κόσμο όλα έχουν όρια εκτός από τη βλακεία. Και προτρέπω σε αυτούς τους καλλιτέχνες να διαβάσουν ένα πολύ ωραίο βιβλίο, γράφτηκε στις αρχές του 20ου αιώνα του Ευάγγελου Λεμπέση περί της σημασίας των βλακών εν τω συγχρόνω βίω.

Μήπως δεν θα είχαν τηλεθέαση οι παραγωγές για την εθνική μας ιστορία; Ποια τηλεθέαση και ποια ακροαματικότητα, όμως; Αφήστε, γιατί ο κόσμος το έχει τούμπανο και εσείς κρυφό καμάρι, όπως λέει και ο λαός. Οι τηλεθεάσεις, που καθορίζονται από τα κάτι παραπάνω από χίλια τριακόσια σκουριασμένα μηχανάκια, που έχουν εγκατασταθεί σε συγκεκριμένα νοικοκυριά της Ελλάδας; Οι τηλεθεάσεις του τύπου τετράχρονα να βλέπουν Αυτιά και άνθρωποι ενενήντα χρόνων περίπου να βλέπουν παιδικά; Οι τηλεθεάσεις για τις οποίες η Ελληνική Ραδιοφωνία Τηλεόραση, η δημόσια τηλεόραση της χώρας δαπανά 200.000 ευρώ το εξάμηνο, κάθε εξάμηνο;

Πάμε τώρα στο βιβλίο. Τι μηχανεύεστε; Τι φορέα για το βιβλίο θέλετε να σκαρώσετε; Τι σας επιβάλει πάλι η woke ατζέντα; Τι θα δούνε τα ματάκια μας πάλι; Μήπως «παρδαλά» παραμύθια που θα διαβάζουν drag queens σε νηπιαγωγεία σε εμβρόντητα πεντάχρονα παιδάκια; Θέλετε να σας προτείνουμε ένα χρησιμότατο βιβλίο; Ετοιμάστε ένα ετυμολογικό λεξικό για παιδιά του δημοτικού με λέξεις της καθημερινής τους εμπειρίας. Παράδειγμα, όπως δίδασκα μία λέξη, τη λέξη «παρηγορώ» από την πρόθεση «παρά» που σημαίνει δίπλα και από το ρήμα «αγορεύω» που σημαίνει μιλώ. Παρηγορώ σημαίνει στέκομαι δίπλα σε κάποιον και του μιλώ. Αυτά πρέπει να μαθαίνουν τα παιδιά μας για να σέβονται και την ελληνική γλώσσα.

Όμως, σας μάθαμε πια. Μάθαμε τα κόλπα σας, αλλά προπάντων καταλάβαμε πόσο αδύναμοι είστε στα πάθη σας, στην αγάπη σας για την καρέκλα. Πόσο αφοσιωμένοι είστε και στους έξω, στη Δύση. Έστω και τώρα, ποτέ δεν είναι αργά. Γιατί, ξέρετε, η ελληνική ιστορία, η ελληνική μουσική που ζει μέσα μας και εξελίσσεται εδώ και χιλιάδες χρόνια, θέλει μια σπίθα για να θεριέψει, να μπει στις ψυχές και να σμιλέψει την Ελλάδα, να σμιλέψει αυτές τις ψυχές, τις ψυχές μας, με Ελλάδα και με ρωμιοσύνη.

Αλλά εσείς αν είστε ανήμποροι να πείτε «όχι» σε αυτούς που σας επιβάλλουν όσα κάνετε, οι Ελληνίδες και οι Έλληνες, που σε αυτούς ελπίζουμε, θα διορθώσουν τις «ανορθογραφίες» σας, θα ορθώσουν το ανάστημά τους και θα γεμίσουν πάλι την Ελλάδα με ελληνικές μουσικές, με ποιήματα και με ιστορία. Τα βιβλία μας θα γίνουν και πάλι βιβλία και οι ψυχές των παιδιών μας, οι καθαρές ψυχές, θα μας δείξουν τον δρόμο και όλοι εσείς κάποια στιγμή θα γίνετε παραδείγματα προς αποφυγή και θα χαθείτε στη λήθη.

Κλείνω με λόγια ρωμαίικα. Την εβδομάδα που διανύουμε θα ακούσουμε την Παρασκευή -μια και μιλάμε και για το τραγούδι- το ωραιότερο ελληνικό τραγούδι, το πιο όμορφο τραγούδι του Θεού, όπως και το ονόμαζε ο Αλέξανδρος Παπαδιαμάντης. Τέτοιο τραγούδι, η πιο άυλη και όμορφη κληρονομιά μας και η πιο σπουδαία άυλη φιλανθρωπία είναι ο Ακάθιστος Ύμνος.

Παραδίδω, όμως, τον λόγο στον Στρατή Μυριβήλη. Έγραφε πριν από αρκετές δεκαετίες ο σπουδαίος λογοτέχνης μας: «Προς την Παναγία, προς την Υπέρμαχο Στρατηγό, αποτείνεται το θαυμάσιο βυζαντινό τροπάρι: Τη υπερμάχω στρατηγώ τα νικητήρια, ως λυτρωθείσα των δεινών, ευχαριστήρια, αναγράφω σοι η Πόλις σου, Θεοτόκε, αλλ’ ως έχουσα το κράτος απροσμάχητον, εκ παντοίων με κινδύνων ελευθέρωσον ίνα κράζω σοι, Χαίρε, Νύμφη ανύμφευτε».

Λέει ο Μυριβήλης ότι είναι «τροπάρι που στη πραγματικότητα είναι ο εθνικός ύμνος του αγωνιστικού Βυζαντίου» και σαν εθνικό μας ύμνο έπρεπε να το κρατήσει και η απελευθερωμένη Ελλάδα του 2021, αν οι λόγιοι και οι πολιτικοί της εποχής εκείνης είχαν την οξυδέρκεια να καταλάβουν την σημασία που παίρνει η παράδοση στη ζωή των εθνών και δεν έβλεπαν την κλασική Ελλάδα να ενώνεται ηθικά και ιστορικά με το απελευθερωμένο έθνος, χωρίς, όμως, την ένδοξη και μεγαλόπρεπη περίοδο της βυζαντινής χιλιετίας που μεσολάβησε και σφυρηλάτησε τη νέα μας ελληνοχριστιανική συνείδηση.

Δείτε, όμως: Αυτό που δεν έκαμε το μετεπαναστατικό κράτος, το έκαμε μόνος του ο ελληνικός λαός. Έτσι, κάθε φορά που ένα μεγάλο γεγονός τρικυμίζει την ψυχή μας, το βυζαντινό τροπάρι αυθόρμητα ανεβαίνει στα χείλη μας και σμίγει με τους στίχους του Διονυσίου Σολωμού.

Αγαπητοί μου, όταν σμίγουν στα χείλη στην καρδιά του λαού μας οι στίχοι των δύο ύμνων προς τις δύο μάνες μας, την Παναγία και την Ελλάδα, τότε αναφωνούμε με ελπίδα: Ζει η αθάνατη ψυχή των Ελλήνων!

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μία μαθήτριες και μαθητές και δύο συνοδοί εκπαιδευτικοί από το 1ο Γυμνάσιο Αμαλιάδας, (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, ανακοινώνεται στο Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτή.

Καλείται τώρα στο Βήμα ο επόμενος ομιλητής που είναι ο κ. Σπυρίδων Μπιμπίλας Βουλευτής της Πλεύσης Ελευθερίας.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ πολύ.

Στη δύσκολη αυτή μέρα που ο δημοκρατικός κόσμος διαμαρτύρεται στους δρόμους για τις διεκδικήσεις για ανθρώπινη και αξιοπρεπή διαβίωση, για τις αυξήσεις που τον τρελαίνουν, για ειρήνη, για πολιτισμό, για έναν καλύτερο κόσμο, εμείς μιλάμε εδώ για τον πολιτισμό που οφείλουμε και πρέπει να αναβαθμίζει τη ζωή των πολιτών. Θέλω να τονίσω, επίσης, ότι διαμαρτυρόμαστε και για την ταχύτητα που ήρθαν αυτά τα δύο νομοσχέδια, γιατί εχθές το βράδυ στις επιτροπές δεν προλαβαίναμε, μέσα σε ανθρώπινα χρονικά όρια, να ολοκληρώσουμε.

Επί του νομοσχεδίου, όταν για πρώτη φορά ρυθμίζονται θέματα που ταλανίζουν τον καλλιτεχνικό κόσμο και ειδικότερα τον ευαίσθητο κόσμο της μουσικής και των καλλιτεχνών που την υπηρετούν, οφείλουμε να έχουμε στραμμένη την προσοχή μας και αν είναι να προσφέρουμε ένα λιθαράκι για βελτιώσεις, να το κάνουμε πάντα χωρίς στείρα αντιπολιτευτική διάθεση.

Εμείς στην Πλεύση Ελευθερίας ξέρουμε πως το ελληνικό τραγούδι στην πραγματικότητα και στην πράξη δεν είχε ως τώρα ουσιαστική στήριξη και οι δημιουργοί του, που είναι σημαντικό μέρος του πολιτισμού μας, δεν είχαν τη στήριξη που τους οφειλόταν, ενώ πολλοί από αυτούς έκαναν την Ελλάδα γνωστή και αγαπητή σε όλα τα μήκη και τα πλάτη της γης, με αποτέλεσμα να έχουμε οφέλη στον τουριστικό και πολιτιστικό πλούτο της πατρίδας μας.

Τα χρόνια προβλήματα στις δισκογραφικές εταιρείες και κυρίως στα ραδιόφωνα που ψάχνουν τρόπους να ορθοποδήσουν και να επιβιώσουν μέσα σε μια φορολογική και χαοτική ανασφάλεια, είναι πολύ μεγάλα, ιδιαίτερα τώρα που οι πλατφόρμες που δρουν ανεξέλεγκτα και το διαδίκτυο τραβάει όλο και περισσότερο, ειδικότερα τους νέους ανθρώπους.

Παρ’ όλα αυτά η μουσική βιομηχανία εξακολουθεί να είναι πυλώνας και βάση του τουριστικού προϊόντος. Αλλά και η μουσική θεωρείται και στην Ευρωπαϊκή Ένωση ζωτικής σημασίας για τη διαφύλαξη της πολιτιστικής κληρονομιάς κάθε χώρας. Γι’ αυτό και έχει επικρατήσει παγκοσμίως η λογική τα ραδιοφωνικά ακούσματα κατά 40% να είναι εγχώρια.

Για παράδειγμα, στη Γαλλία που από το 1634 ιδρύθηκε η Γαλλική Ακαδημία πρώτο μέλημά της ήταν η προστασία της εθνικής γλώσσας. Το 1994 υιοθετήθηκε ο νόμος Τουμπόν, ο οποίος επέβαλε την αποκλειστική χρήση της γαλλικής γλώσσας σε όλες τις επίσημες κυβερνητικές δημοσιεύσεις, συμβόλαια, διαφημίσεις, χώρους εργασίας και δημόσια σχολεία. Επέβαλε μάλιστα και περιορισμούς στα ραδιόφωνα της χώρας, τα οποία ήταν υποχρεωμένα η μουσική που θα παίζουν να είναι κατά 40% στα γαλλικά.

Σύμφωνα με αυτόν τον νόμο, κάθε έγγραφο που περιέχει υποχρεώσεις για τον εργαζόμενο ή διατάξεις των οποίων οι γνώσεις είναι απαραίτητες για την εκτέλεση της εργασίας κάποιου, πρέπει να είναι γραμμένο στην ελληνική γλώσσα. Με άλλη διάταξη του νόμου, καθίσταται υποχρεωτική στις εμπορικές διαφημίσεις και στις δημόσιες ανακοινώσεις η γλώσσα και στις συσκευασίες των προϊόντων.

Και σύμφωνα με αυτόν τον νόμο τα σχολεία, που δεν χρησιμοποιούν τα γαλλικά ως μέσο διδασκαλίας, δεν είναι επιλέξιμα για κρατική χρηματοδότηση. Προστατεύονται μάλιστα απόλυτα τα συγγενικά και τα πνευματικά δικαιώματα των δημιουργών και εκτελεστών, κάτι που εδώ δεν έχει γίνει ακόμα από όλους αντιληπτό και θεωρούν ότι οι δημιουργίες αυτές είναι αντικείμενο κοινοκτημοσύνης και οι άνθρωποι που έχουν δουλέψει γι’ αυτές σκληρά δεν πρέπει να αμείβονται. Υπάρχει ισχυρή αντίδραση από ομάδες επιχειρηματικών ομίλων, που θεωρούν την αμοιβή των δικαιωμάτων χαράτσι, άσκοπη κερδοσκοπία οργανισμών και δημιουργών, άδικη συνεισφορά. Γι’ αυτό οι οργανισμοί καταφεύγουν συχνά στα δικαστήρια για την προστασία του εισοδήματος των καλλιτεχνών, που εξασφαλίζουν έτσι μια σταθερή πηγή για την αξιοπρεπή διαβίωση τους.

Γι’ αυτόν τον λόγο χρειάζεται ισχυρή νομοθεσία, παιδεία, διαφύλαξη της πνευματικής ιδιοκτησίας, της γλώσσας και του πολιτισμού, γιατί κάθε χρήστης που χρησιμοποιεί σε δημόσια εκτέλεση έργο δημιουργού, παράλληλα με τις υπηρεσίες που προσφέρει, γίνεται συνεργάτης των δικαιούχων καλλιτεχνών.

Στο παρελθόν εξαιτίας της μη προστασίας της πνευματικής ιδιοκτησίας που επικρατούσε, πέθαιναν πάμπτωχοι πολλοί καλλιτέχνες, όπως η σπουδαία Ευτυχία Παπαγιαννοπούλου, που έχει γίνει θρύλος πια στις μέρες μας.

Επί του νομοσχεδίου, το πρώτο σχόλιο μας επί της αρχής έχει να κάνει με τους ορισμούς «ελληνόφωνο τραγούδι» και «ορχηστρική απόδοση ελληνόφωνου τραγουδιού». Προτείνουμε γι’ αυτό να αντικατασταθεί με τον όρο «ελληνικά μουσικά έργα». Αυτή η αλλαγή από μόνη της διορθώνει πολλά, διότι υπάρχουν δημιουργίες οι οποίες δεν είναι συνδεδεμένες με τραγούδι ή και με ελληνόφωνο τραγούδι, όπως μουσικά μοτίβα οπτικοακουστικών έργων, τζαζ μουσική, κλασική μουσική, ροκ, μπλουζ κ.λπ..

Η αλλαγή αυτή επιδιορθώνει και ένα μέρος των ζητημάτων, που αφορούν και τον συγχρονισμό ελληνόφωνων τραγουδιών και ορχηστρικής μουσικής απόδοσης ελληνόφωνων τραγουδιών σε οπτικοακουστικές παραγωγές και ταινίες, όπως περιγράφεται από το άρθρο 12 του εν λόγω σχεδίου νόμου. Δεν πρέπει να αφήσουμε χώρο, μέσω μιας νομοθετικής ρύθμισης, να περιοριστούν οι δημιουργοί ή να επιβληθούν αισθητικοί όροι στην ελεύθερη καλλιτεχνική δημιουργία. Διότι η ελευθερία του λόγου και της έκφρασης είναι βασικές αρχές της τέχνης και του πολιτισμού που υπηρετούμε.

Στο άρθρο 3 θα μπορούσε να προστεθεί να περιλαμβάνονται και έργα αποκλειστικά ορχηστρικά, χωρίς να προέρχονται από κάποιο τραγούδι, Ελλήνων συνθετών ή τραγουδιστών, ακόμα και αν δεν έχουν ηχογραφηθεί στην Ελλάδα, όπως του Παπαθανασίου, του Θεοδωράκη -που ηχογραφήθηκαν στην περίοδο της χούντας- του Μάνου Χατζιδάκι, του Σιδηρόπουλου, του Ντέμη Ρούσσου και άλλων.

Στο άρθρο 4, σχετικά με τη διαφύλαξη της ελληνικής γλώσσας εν γένει ως άυλη κληρονομιά, παρατηρείται μια όλο και αυξανόμενη παρείσφρηση ξένων λέξεων και εκφράσεων στα ΜΜΕ, που θα μπορούσαν και θα έπρεπε να αποφευχθούν, εκφράσεις οι οποίες εκτός από ακατανόητες στους μη ομιλούντες την αγγλική, τι άλλο είναι; Αλήθεια, έχετε παρακολουθήσει καμμιά φορά δελτία ειδήσεων; Όποιος δεν ξέρει αγγλικά τρομάζει με αυτά που ακούει. Είναι κακόηχα και ενοχλητικά. Θα πρέπει να καθιερωθούν, επιτέλους, κάποιοι κανόνες με τις αντίστοιχες κυρώσεις στους παραβάτες, όπως επιβολή με κάποιο τρόπο της χρήσης της ελληνικής από παρουσιαστές, από διαφημιστές, παρακολούθηση και κυρώσεις στους παραβάτες. Δηλαδή να μην ακούμε πια «fake news», υπάρχει στα ελληνικά ο όρος «ψευδείς ειδήσεις», ή αντί για «σόσιαλ μίντια» να χρησιμοποιείται ο όρος «κοινωνικά δίκτυα».

Αλήθεια, ποια είναι η ανάγκη να ονομαστούν και τα πρωταθλήματα αθλημάτων όπως «Εθνικό» σε «Super League» όταν υπάρχουν πρωταθλήματα σε διεθνή απήχηση που ονομάζονται στη γλώσσα τους; Τι θα γίνει με τις διαφημίσεις, με τους δημοσιογράφους που κατά κύριο λόγο χρησιμοποιούν τα greeklish; Γιατί θα πρέπει ακόμα και οι κρατικοί σταθμοί να μεταδίδουν αυτές τις δηλώσεις τους;

Επειδή βλέπω ότι δεν με φτάνει ο χρόνος, έρχομαι στα άρθρα 7, 8, 9, 10 όπου, ενώ παρέχονται μόνο κίνητρα για την ενίσχυση του ελληνικού τραγουδιού μέσω της αύξησης του διαφημιστικού χρόνου προς τους ραδιοφωνικούς σταθμούς, δεν υπάρχει υποχρεωτικότητα στο νόμο, όπως προβλέπεται για τους λοιπούς χώρους εφαρμογής, παραδείγματος χάριν, τα ξενοδοχεία, καζίνο, εμπορικά κέντρα, μέσα μαζικής μεταφοράς, αεροδρόμια και λιμάνια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ το πολύ δύο ή τρία λεπτά, κυρία Πρόεδρε.

Επίσης, τίθεται το ερώτημα -όπως προείπα- αν θα πρέπει στα άρθρα του νομοσχεδίου να συμπεριλαμβάνονται και τα έργα Ελλήνων δημιουργών που έχουν ηχογραφηθεί εκτός της ελληνικής επικράτειας.

Θα πάω στο τέλος -αφού δεν υπάρχει χρόνος- στο άρθρο 19 να συμπεριληφθούν και οι ήδη εργαζόμενοι συμβασιούχοι, καθώς και όλες οι υπηρεσίες, διευθύνσεις και τμήματα του ΟΔΑΠ.

Στο άρθρο 24 θα μπορούσε να συμπεριληφθεί και το Άγιο Όρος, όπου η εργασία παρουσιάζει ειδικές συνθήκες λόγω των ειδικών συνθηκών διαμονής στα μοναστικά ιδρύματα και τις μετακινήσεις με πλοίο.

Ακόμη, το άρθρο 27 έρχεται σε ευθεία αντίθεση με τα προβλεπόμενα στο άρθρα 37 και 40 έως 43 του ν.4858/2021 και ανοίγει την πύλη για την πολιτιστική κληρονομιά εμπλοκής φορέων εκτός της Αρχαιολογικής Υπηρεσίας στο ευαίσθητο έργο του χειρισμού των αρχαιοτήτων. Δεν υπάρχει πρόβλεψη για τον έστω τυπικό έλεγχο των προσλήψεων ή των μελετών ή της ποιότητας και της επιστημονικής εγκυρότητας των περιγραφομένων εργασιών από το Υπουργείο Πολιτισμού. Γράφει απλώς ότι θα εποπτεύει τους φορείς. Δεν αναφέρεται κάτι για την τύχη των κινητών και σταθερών ευρημάτων, των ψηφιακών αρχείων που θα δημιουργηθούν κατά την τεκμηρίωση, για τον λογιστικό έλεγχο των έργων ή για την ορθότητα του σχεδιασμού λειτουργίας των αρχαιολογικών χώρων.

Κλείνοντας να υπενθυμίσω πως οι Έλληνες αρχαιολόγοι έχουν εκφράσει σοβαρές ανησυχίες για τα άρθρα 27 και 30 που δίνουν εξουσιαστική διάταξη σε τρεις Υπουργούς να ρυθμίζουν σοβαρά ζητήματα με προεδρικά διατάγματα και ζητούν την απόσυρσή τους.

Σας ευχαριστώ.

(Χειροκροτήματα)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Διονύσιος Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ πολύ, κυρία Πρόεδρε.

Σε όλη τη χώρα εργαζόμενοι και συνταξιούχοι κινητοποιούνται και συμμετέχουν στις απεργιακές κινητοποιήσεις. Διεκδικούν δικαιώματα και αξιοπρέπεια στην εργασία, δικαιώματα και αξιοπρέπεια στη ζωή. Και ζητούν κάτι αυτονόητο: Ζητούν να σταματήσει πια αυτή η καταιγιστική ακρίβεια, αυτή η καταιγιστική αισχροκέρδεια που προκαλεί εφιάλτη στους εργαζόμενους, τους συνταξιούχους, τους αγρότες, τους ελεύθερους επαγγελματίες, τους αυτοαπασχολούμενους, τους επιστήμονες.

Τι έχουν όλοι αυτοί να αντιμετωπίσουν καθημερινά; Συνεχείς ανατιμήσεις, βασικά είδη έχουν καταντήσει να θεωρούνται είδη πολυτελείας, στα οποία δεν έχουν πρόσβαση εκατομμύρια συμπολίτες μας, και ο πληθωρισμός συνεχίζει να είναι από τους υψηλότερους στην ευρωζώνη.

Με τη συνέχιση της σύρραξης στη Μέση Ανατολή και την ανθρωπιστική κρίση που συμβαίνει στη Γάζα μήνες τώρα, αναμένονται νέες ανατιμήσεις, νέο ράλι αισχροκέρδειας, νέες αναταράξεις στην εφοδιαστική αλυσίδα. Και τι θα μας λέτε μετά πάλι; Ότι είναι μόνο εξωγενείς οι παράγοντες της ακρίβειας και της αισχροκέρδειας.

Δεν μπορείτε όμως να πείσετε τον ελληνικό λαό ότι δεν έχει ευθύνη η Κυβέρνηση γι’ αυτή την ακρίβεια και την αισχροκέρδεια. Γιατί οι Ελληνίδες και οι Έλληνες διαπιστώνουν ότι αυτή την ακρίβεια και τις ανατιμήσεις που δυναστεύουν στην καθημερινότητά τους οι ίδιοι την πληρώνουν πιο ακριβά από άλλους ευρωπαϊκούς λαούς.

Είμαστε στη δεύτερη χειρότερη θέση στην Ευρωπαϊκή Ένωση πίσω μόνο από τη Βουλγαρία σε αγοραστική δύναμη και αυτό έχει υπογραφή και σφραγίδα της Κυβέρνησής σας. Είμαστε στη δεύτερη χειρότερη θέση στην Ευρωπαϊκή Ένωση στο κόστος στέγασης. Είμαστε στις χειρότερες θέσεις στο κόστος ενέργειας, καύσιμα - ηλεκτρική ενέργεια. Και ταυτόχρονα είμαστε στη δεύτερη χειρότερη θέση πίσω μόνο από τη Σουηδία στους έμμεσους φόρους που πληρώνουμε.

Εκεί έχετε καταντήσει την Ελλάδα: Να βρισκόμαστε σε μια κατάσταση μισθών και αγοραστικής δύναμης Βαλκανίων και Βουλγαρίας και να είμαστε σε επίπεδο Βόρειας Ευρώπης και Σουηδίας στα κόστη και στους έμμεσους φόρους. Συγχαρητήρια λοιπόν γι’ αυτή την πολιτική σας! Και αναμένονται νέες ανατιμήσεις. Εκατό είδη, τουλάχιστον, αναμένεται ότι μέχρι τέλος Μαΐου θα έχουν αυξηθεί στα ράφια των σουπερμάρκετ. Τα 50 ευρώ έχουν γίνει 37 ευρώ μέσα σε ελάχιστο χρονικό διάστημα.

Την ίδια στιγμή, η εργασιακή ανασφάλεια επεκτείνεται με καταιγιστικούς ρυθμούς. Τα εργατικά ατυχήματα πολλαπλασιάζονται. Θυμάστε τότε που φέρνατε τις νομοθετήσεις για την αύξηση των ωρών απασχόλησης, αύξηση της υπερωριακής απασχόλησης και των απλήρωτων υπερωριών, σας τονίζαμε ότι αυτό δημιουργεί τεράστιους κινδύνους για τους εργαζόμενους γιατί τα περισσότερα εργατικά ατυχήματα συμβαίνουν στο τέλος του ωραρίου ή στην υπερωριακή απασχόληση, τότε που υπάρχει πολύ μεγάλη κόπωση στους εργαζόμενους. Δυστυχώς, δεν μας ακούγατε και ισχυριζόσασταν τότε ότι φέρνετε όλες αυτές τις διατάξεις για να βοηθήσετε τους εργαζόμενους να πηγαίνουν να μαζεύουν και τις ελιές. Έτσι λέγατε. Δυστυχώς, τώρα βλέπετε τι αποτελέσματα έχει η εξουθένωση των εργαζομένων.

Και κάνουμε προτάσεις. Δεν είναι μόνο δικές μας. Είναι προτάσεις της Κομισιόν, είναι πρακτικές που έχουν ακολουθήσει πολλές άλλες χώρες της Ευρωπαϊκής Ένωσης με θετικά αποτελέσματα. Είναι σε πολύ καλύτερη κατάσταση από εμάς με αυτά τα μέτρα που σας προτείνουμε και εμείς.

Πλαφόν στο κέρδος. Είναι κανονικές καταστάσεις της αγοράς; Όχι. Άρα όταν δεν είναι κανονικές οι καταστάσεις στην αγορά, θα πρέπει να παρέμβει το κράτος, η κυβέρνηση. Δεν υπάρχει εδώ μια κανονική συνθήκη. Είναι μη κανονική η συνθήκη και σε τέτοιες καταστάσεις θα πρέπει να επέμβει το κράτος αποτελεσματικά, για να προστατεύσει τον πληθυσμό. Δυστυχώς, εσείς δεν μας ακούτε.

Πλαφόν λοιπόν στα κέρδη, φορολόγηση των υπερκερδών συγκεκριμένων μεγάλων ομίλων, τραπεζών, παρόχων ενέργειας, διυλιστηρίων, συγκεκριμένα, δισεκατομμύρια. Για το 2023 δεν τα έχετε φορολογήσει. Γιατί; Επίσης, μείωση των έμμεσων φόρων, ΦΠΑ και ειδικού φόρου κατανάλωσης. Το κάνουν πάρα πολλές χώρες με θετικά αποτελέσματα. Η Κυβέρνηση της Ελλάδας δεν το προτιμά. Και βεβαίως να υπάρχει έλεγχος στην αγορά με πρόστιμα που να είναι αποτελεσματικά και να τα καταλαβαίνουν οι παραβάτες σημαντικά.

Εμείς θέλουμε να αυξηθούν πραγματικά οι μισθοί, όχι μόνο ο κατώτατος, αλλά και ο μέσος μισθός. Γιατί πανηγυρίζετε που κάνατε αύξηση στον κατώτατο μισθό και έχει φτάσει στο επίπεδο που ήταν το 2010. Τι αγόραζε ένα νοικοκυριό με 720 ευρώ το 2010 και τι αγοράζει σήμερα, για να δείτε σε ποια κατάσταση βρισκόμαστε. Είναι 30% κάτω, ουσιαστικά έχει χάσει ο εργαζόμενος από όλα αυτά.

Θέλουμε, βεβαίως, να λειτουργήσουν και οι συλλογικές συμβάσεις εργασίας επιτέλους, για να υπάρξει πραγματική αύξηση των μισθών. Και να αποκατασταθούν και τα δικαιώματα των εργαζομένων. Και να ενισχυθούν και οι μικρομεσαίοι από το Ταμείο Ανάκαμψης. Τους έχετε αποκλείσει. Και να υπάρξει επιτέλους μια ρύθμιση χρεών για τις μικρομεσαίες επιχειρήσεις. Εσείς μόνο χαράτσια τους βάζετε. Θα πληρώσει τώρα το καλοκαίρι που θα τους έρθουν τα «μπιουγιουρντιά» από την εφορία.

Επίσης, να ενισχυθούν οι συνταξιούχοι, να έχουν πραγματικές αυξήσεις, τη δέκατη τρίτη και τη δέκατη τέταρτη σύνταξη. Εσείς το 2013 τους τις κόψατε, τις εξαλείψατε, παρ’ ότι οι συνταξιούχοι έχουν πληρώσει για δεκατρείς και δεκατέσσερις μισθούς ασφαλιστικές εισφορές. Τα έχουν πληρώσει.

**ΜΑΚΑΡΙΟΣ ΛΑΖΑΡΙΔΗΣ:** Το ΕΚΑΣ…

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Το 2010, κύριε Λαζαρίδη, χαρακτηρίστηκε «προνομιακή παροχή» το ΕΚΑΣ. Το 2010! Και οι τροϊκανοί είχατε συμφωνήσει -εσείς- ότι θα κοπεί το ΕΚΑΣ. Μην μας λέτε, λοιπόν, αυτά. Κατακρεουργήσατε τις συντάξεις το 2012 και 2013 και τώρα γίνεστε και τιμητές. Χρεοκοπήσατε τη χώρα το 2010. Εσείς δεν κυβερνούσατε; Ποιος κυβερνούσε τότε που χρεοκόπησε η χώρα, το 2010; Ποιος; Σαράντα χρόνια!

**ΖΩΗ ΡΑΠΤΗ:** Το ΠΑΣΟΚ είκοσι χρόνια!

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Άρα,λοιπόν, εσείς αποδεικνύετε ότι το μόνο που σας ενδιαφέρει είναι η κερδοφορία των ελίτ. Δεν ενδιαφέρεστε για την κοινωνική πλειοψηφία, δεν λαμβάνετε μέτρα ανακούφισης και ανάσας για την κοινωνική πλειοψηφία. Αυτό είναι το αποτέλεσμα της πολιτικής σας.

Έρχομαι και στο νομοσχέδιο.

Η πολιτιστική κληρονομιά και ο σύγχρονος πολιτισμός επί των ημερών σας είναι υπό δίωξη. Μάλιστα, πρόσφατα μάθαμε από δημοσιεύματα ότι τέσσερις αρχαιότητες αποσύρθηκαν από δημοπρασία γνωστού οίκου. Γιατί; Γιατί αποκαλύφθηκε ότι συνδέονταν με καταδικασμένο για αρχαιοκαπηλία αυτές οι τέσσερις αρχαιότητες.

Και το Υπουργείο Πολιτισμού τι έκανε; Αντί να προστατεύσει τις αρχαιότητες, επέλεξε να διώξει τις ευθύνες από πάνω του και να ισχυριστεί ότι δεν έχουν τεκμηριωθεί στην εν λόγω δημοπρασία αντικείμενα παρανόμως διακινηθέντα από την ελληνική επικράτεια.

Και κάνετε κι άλλα. Μετατρέψατε τα πέντε μεγάλα κρατικά μουσεία σε νομικά πρόσωπα δημοσίου δικαίου. Και το κάνατε αυτό, χωρίς να έχει διασφαλιστεί έστω στοιχειωδώς ούτε καν η ασφάλειά τους. Πρόσφατο το παράδειγμα στο Βυζαντινό Μουσείο στο κέντρο της Αθήνας, όπου άγνωστοι έκλεψαν ανενόχλητοι καλώδια χαλκού, χωρίς να υπάρξει λογοδοσία για το πώς και τι συμβαίνει εκεί.

Λογοδοσία, όμως, δεν έχει υπάρξει ούτε από το διορισμένο διοικητικό συμβούλιο στον ΟΔΑΠ. Ακόμα δεν έχει αναλάβει καμμία ευθύνη για τα πλαστά εισιτήρια, που γέμισαν τον βράχο της Ακρόπολης το καλοκαίρι του 2023. Αντί λογοδοσίας, έρχεστε με αυτό το νομοσχέδιο να δώσετε στον ΟΔΑΠ και νέα «όπλα» αδιαφάνειας, όπως είναι η αύξηση του ορίου των απευθείας αναθέσεων στις 60.000 ευρώ και οι αθρόες φωτογραφικές προσλήψεις υπαλλήλων.

Πού θα γίνονται αυτές οι προσλήψεις; Στα πωλητήρια του οργανισμού μέσω συνέντευξης στους διαχειριστές των πωλητηρίων, τα οποία στη συνέχεια ο ΟΔΑΠ θα τα μισθώσει σε ιδιώτες. Πάρτι αδιαφάνειας λοιπόν και εκεί και πεδίο άνθησης διαφθοράς, βεβαίως!

Μετά από όλα αυτά, το Υπουργείο επανέρχεται με νέες ιδέες, για να ολοκληρωθεί ουσιαστικά το κομματικό ρουσφέτι στο σύνολο της πολιτιστικής κληρονομιάς της χώρας.

Ρωτάμε. Μήπως θεωρείτε ότι είναι προσωπική περιουσία; Ποια είναι η συμπεριφορά; Είναι η τρίτη φορά μέσα σε τέσσερα χρόνια που φέρνετε ρυθμίσεις για τον εκσυγχρονισμό και την αποδοτικότερη λειτουργία του ΟΔΑΠ, που εσείς τον επανιδρύσατε το 2020. Αν αυτό δεν είναι ομολογία αποτυχίας, τότε τι είναι; Συνεχώς φέρνετε διατάξεις για τον εκσυγχρονισμό του ΟΔΑΠ. Πέντε χρόνια κυβερνάτε. Τρεις φορές τον έχετε εκσυγχρονίσει. Ακόμα τίποτα; Ομολογία αποτυχίας!

Δυστυχώς για τους πολίτες, αλλά και για την προστασία της πολιτιστικής κληρονομιάς και περιουσίας, ο Οργανισμός Διαχείρισης και Ανάπτυξης Πολιτιστικών Πόρων επί των ημερών σας, όχι μόνο δεν εκσυγχρονίστηκε, αλλά μετατρέπεται ταχύτατα σε όχημα αδιαφάνειας, σε εκκολαπτήριο παρασιτικής επιχειρηματικότητας, σε όργανο εξυπηρέτησης ιδιωτικών συμφερόντων, σε «παράθυρο» κομματικών διορισμών.

Σχεδιάσατε και ένα νομοσχέδιο για το ελληνικό τραγούδι, που προκάλεσε την οξεία κριτική από την πλευρά του καλλιτεχνικού κόσμου και προκάλεσε πολλά αρνητικά σχόλια. Και τώρα έχουμε ένα νομοθέτημα μπροστά μας που ουσιαστικά έχει αλλάξει.

Προσπαθήσατε να αμβλύνατε τις αντιδράσεις, ωστόσο το νομοσχέδιο δεν θα υπηρετήσει τον στόχο της προστασίας της ελληνικής μουσικής. Έχει διατάξεις που αυτοακυρώνονται, αναστέλλονται και η μία διάταξη αναστέλλει την εφαρμογή της άλλης. Έχει διατάξεις που παραπέμπουν στις καλένδες πολλά θέματα ή σε άλλες διατάξεις. Τελικά, το νομοθέτημα αυτό καθίσταται ένα νομοσχέδιο διαχείρισης πολιτικού κόστους και άστοχων επιλογών, το οποίο δυστυχώς δεν θα έχει αξία.

Δεν είναι, όμως, μόνο αυτά. Με δεδομένο ότι στους ραδιοφωνικούς σταθμούς δεν εισάγεται υποχρεωτικότητα στην ποσόστωση, το ερώτημα που τίθεται είναι το εξής. Το κίνητρο είναι η αύξηση του διαφημιστικού χρόνου; Σήμερα επιτρέπονται δώδεκα λεπτά διαφήμισης. Το κάνετε δεκαέξι λεπτά. Τι σημαίνει αυτό; Ότι το πρόγραμμα ελληνόφωνου τραγουδιού θα είναι γεμάτο διαφημίσεις. Και ρωτάμε. Έχετε σκεφτεί ότι τελικά αυτό μπορεί να αποτελέσει αντικίνητρο για τον ίδιο τον ακροατή;

Συνεπώς, θα πρέπει να υπάρξουν άλλα κίνητρα, ώστε να ενισχυθεί το ελληνικό τραγούδι στο ραδιόφωνο, χωρίς να γεμίσουν οι συχνότητες διαφημίσεις και τελικά να απομακρυνθούν προς άλλες συχνότητες και άλλες διαδικτυακές λύσεις και λίστες μεγάλων πολυεθνικών. Επίσης, θα ήταν θετικό να μεταδίδεται υποχρεωτικά και ένα σημαντικό ποσοστό ελληνικών μουσικών έργων νέων δημιουργών.

Περαιτέρω, οι διατάξεις για την αφαίρεση του αρχαιολογικού έργου από την Αρχαιολογική Υπηρεσία αποτελούν τη χαριστική βολή στην προστασία των μνημείων μας. Στην ουσία, με μια τέτοια νομοθέτηση τα αφήνετε στο έλεος των εργολάβων και στη διαιώνιση της υποστελέχωσης.

Βλέπουμε να συμβαίνουν καταπληκτικά πράγματα, να κλέβουν καλώδια στην αυλή του Βυζαντινού Μουσείου, που είπα προηγουμένως, και εσείς νομοθετείτε προσλήψεις ημετέρων από το παράθυρο σε πωλητήρια μουσείων, που χαρίζονται σε εργολάβους.

Δεν μπορώ να μην αναφερθώ στην άρνησή σας, κυρία Υπουργέ, να συμμετέχει στη διαδικασία της επιτροπής ο Σύλλογος Ελλήνων Αρχαιολόγων και άλλοι επτά φορείς αρχαιολογίας από όλη τη χώρα. Προφανώς, δεν αντέχετε την κριτική, δεν αντέχετε τον αντίλογο, δεν τους συμπαθείτε γιατί σας ασκούν κριτική.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Θα τα πούμε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Εδώ μέσα, όμως, είναι ο ναός της δημοκρατίας, όλες οι απόψεις πρέπει να ακούγονται. Και δεν το θέλετε, κυρία Υπουργέ. Τους αποκλείετε συστηματικά. Δείχνετε να έχετε μια εμπάθεια απέναντί τους.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Θα σας πω αμέσως μετά.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Αναφερθήκατε και στο πόρισμα της Εθνικής Αρχής Διαφάνειας. Το έχετε μελετήσει. Τι λέει το πόρισμα; Λέει ουσιαστικά ότι το σύνολο των δηλωθέντων εσόδων στη δήλωση φορολογίας εισοδήματος έτους 2022 ταυτίζεται με το συνολικό ποσό εσόδων του βιβλίου εσόδων του συλλόγου. Αυτό λέει το πόρισμα στο σημείο 11.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Θα σας τα διαβάσω.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Τα λέω και εγώ όμως, για να μην ακουστεί μόνο η δική σας πλευρά, να ακουστεί και η αλήθεια. Εδώ το λέει, στο δώδεκα: «Τα χρηματικά υπόλοιπα του τηρούμενου τραπεζικού λογαριασμού στην τράπεζα τάδε συμφωνούσαν με τα αντίστοιχα ποσά στις ημερομηνίες που αφορούσαν οι απολογισμοί». Αυτό λέει το πόρισμα.

Και σχετικά με το ότι στο τέλος λέει ότι παραπέμπεται το πόρισμα στην αρμόδια φορολογική αρχή και στην Εισαγγελία Εφετών Αθηνών, αν διαβάσετε κι άλλα πορίσματα, εκεί τα παραπέμπουν πάντα. Η Εθνική Αρχή Διαφάνειας παραπέμπει στη φορολογική αρχή και στην ειδική αρχή, γιατί, απ’ ό,τι μάθαμε, ο έλεγχος έγινε κατόπιν ανώνυμης καταγγελίας. Άρα, πάντα παραπέμπονται εκεί. Και δεν είναι ότι βρήκε κάτι το πόρισμα μεμπτό. Τα παραπέμπει.

Κυρία Υπουργέ, θα ευχόμασταν όλοι την ίδια ζέση προς τον Σύλλογο των Αρχαιολόγων να τη δείχνατε και σε άλλους φορείς που εποπτεύετε, που διαχειρίζονται εκατομμύρια, με πολλά ερωτηματικά και πολλά θέματα που έχουν προκύψει. Δείξτε την ίδια ζέση και για τα εκατομμύρια, γιατί εδώ πέρα νομίζω ήταν για ένα ποσό 3.500 ευρώ τον μήνα που έχουν έσοδα, ενώ τα άλλα είναι εκατομμύρια. Πείτε μας τι έχετε κάνει και σε ποιες ενέργειες έχετε προβεί για τη διαφάνεια και την καθαρότητα, να το μάθει και ο ελληνικός λαός.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Θα τα πούμε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Επίσης, θα αναφέρω ένα άλλο θέμα.

Κυρία Υπουργέ, ενημερωθήκατε για την καταγγελία που έγινε χθες -δεύτερη καταγγελία, είχε γίνει και το 2021 μια προηγούμενη- για αρχαιοφύλακα στη Νίσυρο, για τον οποίο, απ’ ό,τι μαθαίνουμε, υπήρξε καταγγελία και το 2021 και χθες για σεξουαλική παρενόχληση ανηλίκου; Δεύτερη καταγγελία!

Πείτε μας αν είχατε κάνει κάτι σχετικά με την παλαιότερη καταγγελία και αν προτίθεστε ή αν έχετε κάνει κάτι με τη νεότερη καταγγελία. Γιατί εδώ μιλάμε για καταγγελία σχετική με σεξουαλική παρενόχληση ανηλίκου και είναι αρχαιοφύλακας, υπάλληλος του Υπουργείου σας. Πείτε μας λοιπόν, αν έχετε κάνει ή αν προτίθεστε να κάνετε κάτι σχετικά με αυτό.

Και κλείνω, κυρία Πρόεδρε.

Και σε αυτό το νομοσχέδιο είναι παρούσα η πελατειακή μικροπολιτική σας. Επιχειρείτε να αλλάξετε τα κριτήρια μοριοδότησης των υποψηφίων που θα θελήσουν να συμμετέχουν στην προκήρυξη, που αναμένεται, για το διορισμό μόνιμων αρχαιοφυλάκων από το Υπουργείο Πολιτισμού. Η πολιτική σας για την πολιτιστική κληρονομιά θα μείνει πραγματικά στην ιστορία. Το νομοσχέδιο αυτό είναι το αποτέλεσμα μιας ακραίας νεοφιλελεύθερης πελατειακής αντίληψης για τη διαχείριση των μνημείων και των μουσείων μας.

Εμείς λέμε με ξεκάθαρο τρόπο ότι στο ερώτημα πολιτισμός ή βαρβαρότητα, εμείς θα είμαστε με τον πολιτισμό και τους ανθρώπους, όλους τους ανθρώπους. Εσείς;

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Νέας Δημοκρατίας κ. Παναγής Καππάτος.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κυρία Πρόεδρε.

Κυρία Υπουργέ, κυρίες και κύριοι συνάδελφοι, συζητάμε σήμερα το νέο σχέδιο νόμου του Υπουργείου Πολιτισμού, που αποτελεί ένα σημαντικό βήμα για τη διαφύλαξη και ανάδειξη της άυλης πολιτιστικής κληρονομιάς μας, ενισχύοντας το ελληνόφωνο τραγούδι και τα ηχογραφήματα των νέων δημιουργών, καθώς και την ευρύτερη προστασία και διάχυση της ελληνικής γλώσσας.

Το πρώτο μέρος αυτού του νομοσχεδίου επικεντρώνεται στη διαφύλαξη της άυλης πολιτιστικής κληρονομιάς και την προαγωγή του ελληνόφωνου τραγουδιού και τον ηχογραφημάτων νέων δημιουργών, μέσω της εισαγωγής κινήτρων για τα μέσα ενημέρωσης και χωρίς την επιβολή κυρώσεων.

Συγκεκριμένα επιδιώκουμε να εκσυγχρονίσουμε το θεσμικό πλαίσιο που ρυθμίζει τη διαφύλαξη και την ανάδειξη αυτής της πολύτιμης κληρονομιάς. Η νέα Διεύθυνση Νεότερης Πολιτιστικής Κληρονομιάς καθώς και τα δύο νέα συλλογικά όργανα το Συμβούλιο Άυλης Πολιτιστικής Κληρονομιάς και η επιτροπή για την Ανάδειξη και Διαφύλαξη της Άυλης Πολιτιστικής Κληρονομιάς έρχονται να ενισχύσουν τις προσπάθειές μας σε αυτόν τον τομέα.

Επιπλέον με μεγάλη προσοχή και μελέτη εισάγουμε μια δεύτερη δέσμη μέτρων που αφορούν την προστασία και τη διάχυση του ελληνόφωνου τραγουδιού και των ηχογραφημάτων νέων δημιουργών. Προσφέρουμε κίνητρα όπως η αύξηση του διαφημιστικού χρόνου χωρίς υποχρεώσεις στα ραδιοφωνικά μέσα για την αύξηση της μετάδοσης των ελληνόφωνων έργων ως ένδειξη της στήριξης που θέλουμε να προσφέρουμε στους δημιουργούς μας.

Η νομοθεσία αυτή δεν είναι μόνο μια δέσμευση στο παρόν αλλά μια επένδυση στο μέλλον. Αποδεικνύουμε ότι η Ελλάδα μπορεί και πρέπει να είναι πρωτοπόρος στη διαφύλαξη της πολιτιστικής της κληρονομιάς εναρμονιζόμενη με τις πρακτικές που ήδη έχουν υιοθετηθεί και σε άλλα κράτη-μέλη της Ευρωπαϊκής Ένωσης.

Το δεύτερο μέρος του νομοσχεδίου ασχολείται με την εκσυγχρονισμένη εμπορική πολιτική και βελτίωση της διαχείρισης των πολιτιστικών πόρων όπου αναφέρονται τροποποιήσεις στην απευθείας ανάθεση συμβάσεων και η δυνατότητα μίσθωσης των πωλητηρίων σε ιδιωτικούς φορείς. Αναλυτικότερα σε ό,τι αφορά τον Οργανισμό Διαχείρισης και Ανάπτυξης Πολιτιστικών Πόρων γνωστό ως ΟΔΑΠ, οι προτεινόμενες ρυθμίσεις στοχεύουν στην αποδοτικότερη λειτουργία των πωλητηρίων του οργανισμού και στη βελτίωση της εμπορικής του πολιτικής.

Για τον σκοπό αυτό προβλέπονται: Πρώτον η αύξηση του ορίου για τη διαδικασία απευθείας ανάθεσης 60.000 ευρώ για τις συμβάσεις προμηθειών, το οποίο αποτελεί ένα μέτρο που θα επιτρέψει γρηγορότερες και πιο ευέλικτες διαδικασίες ενισχύοντας έτσι την ανταποκρισιμότητα του οργανισμού στις ανάγκες της αγοράς. Δεύτερον, η προσθήκη των πωλητηρίων στα μέσα αξιοποίησης της ακίνητης περιουσίας του οργανισμού με δυνατότητα μίσθωσης σε ιδιωτικούς φορείς, το οποίο αποτελεί ένα βήμα προς την ενίσχυση της οικονομικής αυτοτέλειας και ανεξαρτησίας του ΟΔΑΠ.

Τρίτον, δίνεται η δυνατότητα πρόσληψης προσωπικού ιδιωτικού δικαίου ορισμένου χρόνου έως δώδεκα μήνες με δυνατότητα παράτασης, ρύθμιση η οποία βελτιώνει την ευελιξία και τη δυνατότητα ανταπόκρισης σε περιόδους αυξημένης επισκεψιμότητας, ενώ ταυτόχρονα διασφαλίζει την ποιότητα της εξυπηρέτησης.

Τέταρτον, η απαίτηση για πρόσθετα συγκεκριμένα προσόντα για την πρόσληψη προσωπικού στα πωλητήρια και εργαστήρια ενισχύει την επαγγελματική ετοιμότητα και αποδοτικότητα. Τέλος, η απαγόρευση εμπορίας εισιτηρίων που εκδίδονται από τον οργανισμό και η ρύθμιση για την περαιτέρω διάθεσή τους στοχεύουν στη διαφάνεια και την ορθή διαχείριση των πόρων.

Καταλήγοντας οι ρυθμίσεις αυτές δεν αφορούν μόνο την ενίσχυση της λειτουργίας της οικονομικής βιωσιμότητας του ΟΔΑΠ, αλλά και την εδραίωση της θέσης του ως κεντρικού φορέα στην πολιτιστική πολιτική του Υπουργείου Πολιτισμού, προσδοκώντας να συγκεντρώσει ετησίως έσοδα που να υπερβαίνουν τα 130 εκατομμύρια ευρώ.

Προχωρώντας το τρίτο μέρος του νομοσχεδίου, αυτό επικεντρώνεται στην αντιμετώπιση συγκεκριμένων προβλημάτων και στην ορθολογικότερη άσκηση των αρμοδιοτήτων των υπηρεσιών με προβλέψεις για την ανάπτυξη κρίσιμων υποδομών και την ενίσχυση του προσωπικού σε κρίσιμες τοποθεσίες. Οι ρυθμίσεις που προτείνονται στο τρίτο μέρος του νέου νομοσχεδίου, στοχεύουν στην ορθολογική και αποδοτική διαχείριση των υπηρεσιών του Υπουργείου Πολιτισμού. Αυτές οι ρυθμίσεις αντικατοπτρίζουν την προσήλωση στην ικανοποίηση των τρεχουσών αναγκών, αλλά και στην επίλυση προβλημάτων που έχουν παρουσιαστεί στο παρελθόν.

Εν πρώτοις αναγνωρίζοντας τη σημασία της προστασίας των αρχαιολογικών μας χώρων, εξασφαλίζεται η κυριότητα των αναγκαίων ακινήτων στον αρχαιολογικό χώρο των Φιλίππων για την κατασκευή εγκαταστάσεων πυρόσβεσης. Αυτό το μέτρο είναι χρηματοδοτούμενο από τα αρμόδια ταμεία και αποτελεί επένδυση στην ασφάλεια και τη διατήρηση της πολιτιστικής μας κληρονομιάς. Κατά δεύτερον αναγνωρίζοντας ότι η εργασία στα μουσεία και τους αρχαιολογικούς χώρους των νήσων Δήλου και Καστελόριζου κατά τους χειμερινούς μήνες είναι ιδιαίτερα απαιτητική και προκειμένου να διασφαλιστεί η επαρκής στελέχωση, προβλέπονται επιπρόσθετα οικονομικά κίνητρα για τους υπαλλήλους δείχνοντας έτσι την εκτίμηση και την υποστήριξη που τους οφείλεται. Επιπλέον προσδιορίζονται οι προδιαγραφές για τις μετακινήσεις και τις αποζημιώσεις του προσωπικού του Ευρωπαϊκού Κέντρου Βυζαντινών και Μεταβυζαντινών Μνημείων, ενισχύοντας την οργανωτική τους ευελιξία και εκτέλεση σε διεθνή έργα.

Σαφώς δεν μπορεί να παραμελήσει κανείς την αξία της εμπειρίας και για τον λόγο αυτό αυξάνεται η μοριοδότηση της εμπειρίας των υποψηφίων για θέσεις φυλάκων σε μουσεία και αρχαιολογικούς χώρους, ώστε να προωθηθεί η αριστεία και η ασφάλεια σε αυτούς τους κρίσιμους χώρους. Τέλος, επεκτείνονται οι ρυθμίσεις για την εκτέλεση αρχαιολογικών έργων και προστίθενται νέες προδιαγραφές για την προστασία και τη διατήρηση των μνημείων που εκτείνονται από το 1453 έως το 1830, ενισχύοντας έτσι την πολιτιστική μας κληρονομιά.

Κυρίες και κύριοι συνάδελφοι, θέλω να επισημάνω πως το εν λόγω σχέδιο νόμου αποτελεί μια κρίσιμη κίνηση από την πλευρά της Κυβέρνησης με σκοπό να εδραιώσει και να προβάλει την πολιτιστική κληρονομιά του τόπου μας. Μέσω αυτής της πρωτοβουλίας επιδιώκουμε τη διασφάλιση ενός δίκαιου και διαφανούς πλαισίου διαχείρισης του πολιτιστικού πλούτου που διαθέτουμε. Ενισχύουμε το προϋπάρχον νομοθετικό πλαίσιο για την προστασία της άυλης κληρονομιάς μας και παράλληλα για πρώτη φορά θεσπίζουμε μια ολοκληρωμένη πολιτική για την προαγωγή της μουσικής τέχνης. Αναπτύσσουμε στέρεες βάσεις για την αποτελεσματική λειτουργία του Οργανισμού Διαχείρισης και Ανάπτυξης Πολιτιστικών Πόρων, επιλύοντας ταυτόχρονα πολλά εκκρεμή θέματα στη λειτουργία των υπηρεσιών του Υπουργείου Πολιτισμού.

Σας καλώ να στηρίξετε με την ψήφο σας το υπό συζήτηση νομοσχέδιο, καθώς οφείλουμε να εργαζόμαστε μαζί για την προστασία και ενίσχυση του πολιτιστικού μας τοπίου εξασφαλίζοντας ότι θα παραμείνει ζωντανό και προσβάσιμο για τις μελλοντικές γενιές.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο Βουλευτής της Νέας Δημοκρατίας, κ. Χρήστος Κέλλας.

**ΧΡΗΣΤΟΣ ΚΕΛΛΑΣ:** Ευχαριστώ, κυρία Πρόεδρε.

Κυρία Υπουργέ, κυρίες και κύριοι συνάδελφοι, ο πολιτισμός είναι άρρηκτα συνδεδεμένος με την Ελλάδα. Ποτέ όμως μέχρι σήμερα δεν είχε μια ολιστική κρατική αντιμετώπιση. Η Κυβέρνηση της Νέας Δημοκρατίας δίνει στον πολιτισμό τη σημασία που του αξίζει και στη χώρα μας ουσιαστική πολιτιστική πολιτική. Συζητούμε ένα νομοσχέδιο ερανιστικό του Υπουργείου Πολιτισμού, μέσω του οποίου εξασφαλίζεται η καλή νομοθέτηση σε πολλά κρίσιμα ζητήματα για τον ελληνικό πολιτισμό.

Ειδικότερα, διαφυλάσσεται και αναδεικνύεται η πλούσια άυλη πολιτιστική κληρονομιά μας μέσα από τη σύσταση συμβουλίου αλλά και επιτροπής άυλης πολιτιστικής κληρονομιάς, της προστασίας και της ανάδειξης του ελληνόφωνου τραγουδιού. Ενώ έχουμε θεσμικό πλαίσιο για τον κινηματογράφο, το θέατρο, τα οπτικοακουστικά μέσα, δεν είχαμε μέχρι σήμερα μεριμνήσει για την ανάδειξη, διάδοση και ανάπτυξη του ελληνόφωνου τραγουδιού.

Την επιχειρούμε τώρα με παροχή κινήτρων στους ραδιοφωνικούς σταθμούς για την αύξηση του χρόνου μετάδοσης του ελληνόφωνου τραγουδιού και τον ηχογραφημάτων νέων δημιουργών με θέσπιση υποχρέωσης μετάδοσης ελληνόφωνου τραγουδιού στους κοινόχρηστους χώρους ξενοδοχείων, σύνθετων τουριστικών καταλυμάτων, εμπορικών κέντρων, καζίνο, μέσων μαζικής μεταφοράς και χώρων αναμονής επιβατών αερολιμένων και λιμένων, με τη δημιουργία ηλεκτρονικής βάσης δεδομένων όπου θα καταχωρούνται τα στοιχεία ταυτοποίησης των ελληνόφωνων τραγουδιών, αλλά και με δημιουργία σχετικής διαδικτυακής εφαρμογής και τέλος, με πρόβλεψη διοικητικών κυρώσεων σε όσους παραβιάζουν όλα τα παραπάνω.

Δεύτερον, εκσυγχρονίζεται η εμπορική πολιτική του Οργανισμού Διαχείρισης και Ανάπτυξης Πολιτιστικών Πόρων, ΟΔΑΠ, επιχειρείται η αύξηση των εσόδων του και αντιμετωπίζεται η υποστελέχωσή του.

Τρίτον, προβλέπεται μια σειρά ρυθμίσεων που θεραπεύουν διάφορα ζητήματα που αφορούν σε υπηρεσίες ή εποπτευόμενους οργανισμούς του Υπουργείου Πολιτισμού, όπως η διευκόλυνση στον αρχαιολογικό χώρο των Φιλίππων, προκειμένου να υλοποιηθεί το έργο της κατασκευής εγκαταστάσεων πυρόσβεσης, η παροχή οικονομικών κινήτρων στους υπαλλήλους του Υπουργείου Πολιτισμού που στελεχώνουν τα μουσεία και τους αρχαιολογικούς χώρους των νήσων Δήλου και Καστελόριζου κατά τους χειμερινούς μήνες. Μοριοδοτείται η εμπειρία των υποψηφίων για την κάλυψη θέσεων φυλάκων στα μουσεία και τους αρχαιολογικούς χώρους και εισάγεται η υποχρέωση δήλωσης των συσκευών για τους κατόχους ανιχνευτών μετάλλων ή άλλων εργαλείων διασκόπησης.

Κυρίες και κύριοι συνάδελφοι, από τα παραπάνω γίνεται σαφές ότι πρόκειται για ένα νομοσχέδιο με εξαιρετικά θετικό αποτύπωμα για τον πολιτισμό μας. Γι’ αυτό και μένω έκπληκτος με όλα όσα είπε και λέει η Αντιπολίτευση. Λέτε, αγαπητοί συνάδελφοι της Αντιπολίτευσης, ότι κακώς το Υπουργείο έλαβε υπ’ όψιν της τα σχόλια της δημόσιας διαβούλευσης στο τελικό κείμενο του νομοσχεδίου. Δηλαδή τώρα για να καταλάβω, δεν τη θέλετε τη δημόσια διαβούλευση, είστε εναντίον;

Λέτε ότι το νομοσχέδιο δεν ικανοποιεί τους μουσικούς και τους στιχουργούς. Την ίδια στιγμή οι ενδιαφερόμενοι μιλούν για ιστορική παρέμβαση στην ιστορική πρωτοβουλία του Υπουργείου Πολιτισμού.

Λέτε, κύριοι της Αντιπολίτευσης, ότι κακώς προχωράμε στην παροχή ιδιωτικών υπηρεσιών με έξι σταθμούς ιατρεία και ένα ασθενοφόρο σε έξι αρχαιολογικούς χώρους, όπως η Ακρόπολη, η Λίνδος, η Κνωσός, οι Δελφοί, η Ολυμπία και οι Μυκήνες. Γνωρίζετε πολύ καλά ότι τους αρχαιολογικούς αυτούς χώρους και τα μουσεία επισκέπτονται άτομα ηλικιωμένα και με αναπηρίες. Εσείς λέτε να μην τους παρέχουμε τις στοιχειώδεις ιατρικές υπηρεσίες δηλαδή. Γιατί εμείς, ως Νέα Δημοκρατία και ως Κυβέρνηση από το 2019, επενδύουμε στην καθολική προσβασιμότητα των αρχαιολογικών χώρων.

Αλλά και για το προσωπικό των πωλητηρίων είχαμε αιτιάσεις για προσλήψεις ημετέρων. Αφού ξέρετε ότι γίνονται μέσω ΑΣΕΠ και ότι μάλιστα απαιτούνται και περισσότερα επιπλέον προσόντα. Το ότι δε το προσωπικό προσλαμβάνεται για δώδεκα μήνες αντί για οκτώ διασφαλίζει ότι δεν θα υπάρξει κενό στα πωλητήρια.

Ακούσαμε και άλλα, όπως ότι αποδυναμώνουμε την Αρχαιολογική Υπηρεσία, ότι επιτρέπουμε να κάνουν ανασκαφές νομικά πρόσωπα, ότι έχουμε αποτύχει στη βελτίωση του ΟΔΑΠ. Ξεχνάτε, βέβαια, ότι το αρχαιολογικό έργο δεν είναι μόνο οι ανασκαφές και ότι το 2020 θεσμοθετήσαμε το νέο θεσμικό πλαίσιο του οργανισμού, το οποίο τον έβγαλε από το τέλμα στο οποίο είχε περιέλθει τα προηγούμενα χρόνια ιδιαίτερα δε την πενταετία 2015-2019 επί ΣΥΡΙΖΑ.

Ακούσαμε και το αμίμητο από την εισηγήτρια του ΣΥΡΙΖΑ την κ. Μάλαμα βέβαια ότι η χώρα κινδυνεύει, λέει, από αρχαιολογικό πλιάτσικο. Έτσι το είπε η κ. Μάλαμα, αν θυμάμαι καλά. Και το λέει ο ΣΥΡΙΖΑ στη Νέα Δημοκρατία, στην Κυβέρνηση της Νέας Δημοκρατίας, που σε πέντε χρόνια μέσα έχουμε επαναπατρίσει τουλάχιστον εξακόσια σημαντικά αντικείμενα. Δεν είστε εσείς και οι συνάδελφοι του ΣΥΡΙΖΑ που παραχωρήσατε τους αρχαιολογικούς χώρους και τα μουσεία στο Υπερταμείο; Και ξέρετε τι τους κάνει το Υπερταμείο αυτούς τους χώρους; Τους πουλάει στη δημοπρασία. Επομένως εσείς για πλιάτσικο δεν δικαιούστε να ομιλείτε, γιατί στο σπίτι του κρεμασμένου δεν μιλάνε για σκοινί. Ευτυχώς ξεσηκώθηκε ο κόσμος στη Λάρισα και στην Κρήτη για την Κνωσό, για το αρχαίο θέατρο και τα γλιτώσαμε. Επομένως, να έχετε το κεφάλι χαμηλά.

Κλείνοντας να αναφερθώ και λίγο στη φασαρία που κάνατε ότι αποκλείσαμε, λέει, από τη συζήτηση στην επιτροπή τον Σύλλογο Ελλήνων Αρχαιολόγων. Ποιος είναι ο Σύλλογος Ελλήνων Αρχαιολόγων, ξέρετε; Είναι οι αρχαιολόγοι υπάλληλοι του Υπουργείου Πολιτισμού, αυτοί και μόνο. Το προεδρείο όμως του συγκεκριμένου συλλόγου ελέγχεται από την Εθνική Αρχή Διαφάνειας. Έχει επέμβει εισαγγελέας. Και άκουσα και την κ. Αναγνωστοπούλου προ ολίγου η οποία έλεγε ότι σε έναν μήνα φέρνουμε δύο νομοσχέδια του Υπουργείου Πολιτισμού και δεν προλαβαίνει. Δεν κατάλαβα τι είπε. Σε έναν μήνα φέρνουμε δύο νομοσχέδια για τα οποία νομοσχέδια έχει προηγηθεί δεκαπενθήμερη διαβούλευση.

**ΚΑΛΛΙΟΠΗ ΒΕΤΤΑ:** Μα, Βουλευτής σας μπερδεύτηκε σήμερα και μίλησε για το δεύτερο νομοσχέδιο, δικός σας Βουλευτής.

**ΧΡΗΣΤΟΣ ΚΕΛΛΑΣ:** Ακούτε τι λέω εγώ τώρα; Εγώ είμαι Πρόεδρος της επιτροπής. Δεν ξέρω ποιος μπερδεύτηκε και ποιος δεν μπερδεύτηκε. Διαμαρτύρεστε γιατί σε έναν μήνα έρχονται δύο νομοσχέδια από τα οποία σε κάθε νομοσχέδιο έχει προηγηθεί δεκαπενθήμερη διαβούλευση; Για να καταλάβουμε δηλαδή, τι θέλετε.

Κυρίες και κύριοι συνάδελφοι, είναι αδήριτη ανάγκη να προστατευτεί ο ελληνικός πολιτισμός και οι άνθρωποί του. Αυτή την ανάγκη αφουγκράστηκε το Υπουργείο Πολιτισμού και προωθεί μέτρα τα οποία θέτουν στο επίκεντρο την ελληνική γλώσσα και το ελληνόφωνο τραγούδι. Σας καλώ να υπερψηφίσετε το παρόν νομοσχέδιο γιατί τουλάχιστον στην πολιτιστική πολιτική της χώρας πρέπει να είμαστε όλοι μαζί.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, ανακοινώνεται στο Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Εθνικής Οικονομίας και Οικονομικών: «Κώδικας φορολογικής διαδικασίας και άλλες διατάξεις-Συνταξιοδοτική διάταξη».

Τον λόγο έχει τώρα ο Βουλευτής της Νέας Δημοκρατίας κ. Μακάριος Λαζαρίδης.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κυρία Πρόεδρε.

Κυρία Υπουργέ, κυρίες και κύριοι συνάδελφοι, ο πολιτισμός είναι ένα δημόσιο κοινωνικό αγαθό άμεσα συνυφασμένο με τις αξίες και τα ιδανικά της κοινωνίας, την ποιότητα ζωής των πολιτών και την ανάπτυξη της χώρας. Είναι το πραγματικό πρόσωπο της πατρίδας μας μέσα από το οποίο αναδεικνύεται η κλασική μας κληρονομιά συνδεόμενη με την Ελλάδα του αύριο, της δημιουργίας και της εξωστρέφειας.

Τα οφέλη του είναι τεράστια και σε πολλούς τομείς, στην οικονομία, στη βιωσιμότητα των πόλεων, στην υγεία, στην εξωτερική πολιτική. Και όμως μια χώρα όπως η Ελλάδα, με τέτοιο σπουδαίο πολιτισμό, εισάγει περισσότερα πολιτιστικά προϊόντα αξίας 181 εκατομμυρίων ευρώ από όσα εξάγει, σχεδόν 110 εκατομμύρια ευρώ. Ο πολιτιστικός τομέας απασχολεί το 3% των εργαζομένων στη χώρα, ωστόσο παράγει το 1,4% της ακαθάριστης προστιθέμενης αξίας.

Η περίοδος 2015-2019 αποδεικνύεται ότι ήταν καταστροφική για τον πολιτισμό μας. Ήταν τότε, όπως πολύ σωστά υπενθύμισε η Υπουργός κ. Μενδώνη, που η κυβέρνηση του ΣΥΡΙΖΑ παραχώρησε δέκα χιλιάδες πεντακόσια εξήντα μνημεία στο Υπερταμείο, έχασε τεράστια κονδύλια από συγχρηματοδοτούμενα προγράμματα και καταδίκασε την Αρχαιολογική Υπηρεσία σε απαξίωση και αγρανάπαυση.

Ερχόμαστε στο σήμερα. Το όραμα της Κυβέρνησης της Νέας Δημοκρατίας και προσωπικά του Πρωθυπουργού Κυριάκου Μητσοτάκη έχει αποδεδειγμένα στο επίκεντρό του τον πολιτισμό. Η ασκούμενη πολιτική του πολιτισμού, αφήνοντας πίσω αγκυλώσεις και εμπόδια, ανοίγει χώρο στην ελεύθερη έκφραση και δημιουργεί, ενώ προβάλλει και αναδεικνύει τα μοναδικά μας ιστορικά μνημεία. Παράλληλα αποτελεί για την Κυβέρνησή μας μοχλό βιώσιμης ανάπτυξης, αναζωογόνησης περιοχών και αναπτυξιακό εργαλείο, συνεισφέροντας μεταξύ άλλων στον τουρισμό και στην απασχόληση.

Κυρίες και κύριοι συνάδελφοι, η εκλογική μου περιφέρεια, η Καβάλα, αποτελεί ένα κορυφαίο παράδειγμα για το τι έχει κάνει αυτή η Κυβέρνηση και η συγκεκριμένη Υπουργός στον τομέα του πολιτισμού την τελευταία πενταετία. Αφού πρώτα εκπονήθηκε ένα συγκεκριμένο πολιτιστικό σχέδιο αναζητήθηκαν και βρέθηκαν κονδύλια. Σήμερα είμαστε στην ευχάριστη θέση τα περισσότερα έργα να έχουν υλοποιηθεί και κάποια ακόμη να τρέχουν από το Ταμείο Ανάκαμψης και Ανθεκτικότητας, σχεδόν 12 εκατομμύρια ευρώ. Ναι, κυρίες και κύριοι συνάδελφοι, 12 εκατομμύρια ευρώ δαπανήθηκαν ή έχουν εξασφαλιστεί, δημιουργώντας ένα σημαντικό απόθεμα πολιτικής πολιτισμού κρίσιμο για την τοπική οικονομία.

Ενδεικτικά αναφέρω την αναβάθμιση του αρχαιολογικού χώρου των Φιλίππων, της «Επιδαύρου της Βορείου Ελλάδος» όπως έλεγε ο Εθνάρχης Κωνσταντίνος Καραμανλής, με προϋπολογισμό που ξεπερνάει τα 2,5 εκατομμύρια ευρώ, την αποκατάσταση της βασιλικής β΄ στον ίδιο χώρο, την αποκατάσταση και την ανάδειξη του Αρχαίου Θεάτρου της Θάσου με προϋπολογισμό που αγγίζει τα 4 εκατομμύρια ευρώ.

Την ίδια στιγμή, μέσα από το Ταμείο Ανάκαμψης και Ανθεκτικότητας προχωρούν σημαντικά έργα, όπως η πυρόσβεση του αρχαιολογικού χώρου των Φιλίππων με προϋπολογισμό 2,5 εκατομμύρια ευρώ. Μάλιστα, στο συγκεκριμένο σχέδιο νόμου που συζητάμε σήμερα εξασφαλίζεται χωρίς αντάλλαγμα η κυριότητα των αναγκαίων ακινήτων στον συγκεκριμένο χώρο για την υλοποίηση της κατασκευής και εγκατάστασης της πυρόσβεσης.

Καθώς αναφέρομαι στον αρχαιολογικό χώρο των Φιλίππων, που αποτελεί και μνημείο παγκόσμιας πολιτιστικής κληρονομιάς της UNESCO, προτείνω, κυρία Υπουργέ, να δούμε τη δημιουργία ενός νέου αρχαιολογικού μουσείου, καθώς το υπάρχον, κατά την προσωπική μου άποψη και όχι μόνο, κάθε άλλο παρά περιποιεί τιμή στην ιστορία μας.

Σημαντικά έργα επίσης είναι η αισθητική και λειτουργική αναβάθμιση του υπαίθριου θεάτρου εντός του εξωτερικού περιβόλου του φρουρίου της Καβάλας και η αναβάθμιση των υποδομών της Δημοτικής Πινακοθήκης με προϋπολογισμό που αγγίζει το 1.000.000 ευρώ.

Αυτά είναι που έχουν γίνει, κυρία Υπουργέ. Φυσικά υπάρχουν ακόμη αρκετά που πρέπει να γίνουν και θέλω τη δέσμευσή σας ότι θα συμβάλετε αποφασιστικά, όχι μόνον οικονομικά, γιατί ξέρετε, δεν είναι όλα ζήτημα χρημάτων, αλλά πρωτίστως να συμβάλετε με τις γνώσεις και την εμπειρία σας.

Θα σας αναφέρω ενδεικτικά πολιτιστικά αποθέματα της Καβάλας που έχουν ανάγκη τη στήριξή σας. Η Καβάλα, όπως γνωρίζετε, κυρία Μενδώνη, στα τέλη του δέκατου ένατου αιώνα μέχρι και τις πρώτες δεκαετίες του εικοστού αιώνα υπήρξε η «Μέκκα» του καπνού για την Ελλάδα και την ευρύτερη περιοχή των Βαλκανίων. Σήμα κατατεθέν του πλούσιου καπνικού παρελθόντος της είναι φυσικά οι καπναποθήκες, οι περισσότερες από τις οποίες όμως σήμερα απειλούνται με κατάρρευση. Πρέπει σε συνεργασία με την Περιφέρεια Ανατολικής Μακεδονίας-Θράκης και τον Δήμο Καβάλας να βρούμε τις ενδεδειγμένες εκείνες λύσεις, οι οποίες θα αντιμετωπίσουν το πρόβλημα και βεβαίως θα αναδείξουν αυτόν τον πολιτιστικό θησαυρό.

Έρχομαι τώρα σε ένα άλλο θέμα που έχουμε συζητήσει και ξέρω ότι αναζητάτε λύση. Πρόσφατα μάλιστα επιτελείς του Υπουργείου βρέθηκαν στην Καβάλα. Αναφέρομαι στο Μουσείο του Κέντρου Καππαδοκικών Μελετών και τον παραδοσιακό και διατηρητέο οικισμό Ακόντισμα στη Νέα Καρβάλη. Και τα δύο κινδυνεύουν με κλείσιμο, αν δεν υπάρξουν λύσεις από το δικό σας Υπουργείο και βεβαίως από το Υπουργείο Εθνικής Οικονομίας και Οικονομικών. Τονίζω ότι στο μουσείο βρίσκεται ο μοναδικός μοναστηριακός θησαυρός των Καππαδόκων προσφύγων με τεράστια θρησκευτική, ιστορική, αλλά και εθνική αξία.

Όσον αφορά στο Κάστρο του Παλαιοχωρίου στο χωριό Παλαιοχώρι του Δήμου Παγγαίου, γνωστό ως το κάστρο του Μεγάλου Αλεξάνδρου, φοβάμαι να πω ότι το μόνο που θα υπάρχει σε λίγα χρόνια από αυτό είναι ένας σωρός από πέτρες και οι φωτογραφίες από τους κατά καιρούς επισκέπτες του χώρου. Είναι το τελευταίο βυζαντινό οχυρό του Παγγαίου που στέκεται ακόμη όρθιο, αλλά σύντομα θα αποτελεί θλιβερή ανάμνηση, αν δεν υπάρξει φροντίδα από την πολιτεία.

Κυρίες και κύριοι συνάδελφοι, δεν θα μπω σε λεπτομέρειες του νομοσχεδίου. Άλλωστε δεν έχω τον χρόνο. Το νομοσχέδιο ενισχύει το υφιστάμενο νομικό πλαίσιο της προστασίας της άυλης πολιτιστικής κληρονομιάς, την ίδια ώρα που η χώρα μας, η πατρίδα μας για πρώτη φορά αποκτά πολιτιστική πολιτική στον τομέα της μουσικής τέχνης, με επίκεντρο το ελληνόφωνο τραγούδι. Το έχει κάνει άλλωστε με επάρκεια η εισηγήτριά μας και συμπατριώτισσά μου κ. Αγγελική Δεληκάρη.

Θέλω μόνο να πω τούτο, κλείνοντας. Σε έναν περίπου μήνα, κυρίες και κύριοι συνάδελφοι, στις 21 Μαΐου, θα γιορτάσουμε την Παγκόσμια Ημέρα Πολιτισμού που έχει ανακηρυχθεί από τα Ηνωμένα Έθνη. Ίσως είναι κοινότυπο, αλλά πραγματικά θα πρέπει να το πιστέψουμε. Οφείλουμε να γιορτάζουμε και να έχουμε καθημερινά στη ζωή μας τον πολιτισμό -και όχι μόνο μία μέρα τον χρόνο- με τις απαραίτητες πρωτοβουλίες και δράσεις και να το κάνουμε όλοι μαζί, χωρίς «ναι μεν, αλλά». Υπάρχουν άλλωστε τόσα ζητήματα για να διαφωνήσουμε, όχι όμως εδώ, όχι σε ζητήματα πολιτισμού.

Στο πλαίσιο αυτό σας καλώ να υπερψηφίσουμε το παρόν σχέδιο νόμου που προάγει τον πολιτισμό και θα έλεγα ότι δίνει πολλές και σημαντικές λύσεις στα προβλήματά του.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ζήτησε τον λόγο η Υπουργός Πολιτισμού η κ. Μενδώνη για την κατάθεση νομοτεχνικών βελτιώσεων.

Ορίστε, κυρία Υπουργέ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κυρία Πρόεδρε.

Δεν θα τις αναγνώσω. Τις καταθέτω στη Βουλή, για να μη χάνουμε χρόνο. Νομίζω ότι μπορούν να μοιραστούν. Άλλωστε αφορούν σε λεπτομέρειες.

Σας ευχαριστώ πολύ.

(Στο σημείο αυτό η Υπουργός Πολιτισμού κ. Στυλιανή Μενδώνη καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 252-253)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Νέας Δημοκρατίας κ. Ιωάννης Γιώργος.

**ΙΩΑΝΝΗΣ ΓΙΩΡΓΟΣ:** Ευχαριστώ πολύ, κυρία Πρόεδρε.

Αξιότιμη κυρία Υπουργέ, αξιότιμες κυρίες και κύριοι συνάδελφοι, ήδη από την εποχή του Πεισίστρατου που διέσωσε την Ιλιάδα και την Οδύσσεια, καθορίζοντας τον ρου της ιστορίας μας, ξεκινά η καταγραφή και διαφύλαξη της άυλης πολιτιστικής κληρονομιάς και του ελληνικού πολιτισμού γενικότερα.

Ερχόμενοι, όμως, στο 2002, η ελληνική πολιτεία ήταν αυτή που υιοθέτησε τον όρο «άυλα πολιτιστικά αγαθά», προκειμένου να θεσπίσει τη διαφύλαξη της πολιτισμικής κληρονομιάς που μέχρι τότε περιγραφόταν ως παραδοσιακός και σύγχρονος λαϊκός πολιτισμός. Περίπου έναν χρόνο αργότερα και συγκεκριμένα στις 17 Οκτωβρίου του 2003 υιοθετήθηκε από την UNESCO η σύμβαση για τη διαφύλαξη της άυλης πολιτιστικής κληρονομιάς, στην οποία ως άυλη πολιτιστική κληρονομιά ορίζονται οι πρακτικές, αναπαραστάσεις, γνώσεις και τεχνικές, καθώς και τα εργαλεία, αντικείμενα, χειροτεχνήματα και οι πολιτιστικοί χώροι που συνδέονται με αυτές και τις οποίες όλοι αναγνωρίζουμε ως μέρος της πολιτιστικής μας κληρονομιάς.

Στην ουσία η άυλη πολιτιστική κληρονομιά, λοιπόν, περιλαμβάνει ζωντανές εκφράσεις και παραδόσεις ομάδων και κοινοτήτων τις οποίες έχουμε κληρονομήσει από τους προγόνους μας, όπως ήθη, έθιμα, μουσικές, χορούς, δεξιότητες ή τεχνικές που αποτελούν μαρτυρίες του παραδοσιακού λαϊκού και λόγιου πολιτισμού. Η άυλη πολιτιστική κληρονομιά είναι ένα ανοιχτό παράθυρο στο μέλλον και η ανάδειξή της δεν μπορεί να γίνει κατανοητή χωρίς τη διακρατική της διάσταση.

Επομένως, η λήψη κατάλληλων μέτρων για τη διαφύλαξή της και πρωτίστως ο σεβασμός και η αμοιβαία αναγνώριση αποτελούν απαραίτητες προϋποθέσεις για την προώθησή της στις διαπολιτισμικές σχέσεις.

Αξίζει να αναφερθεί πως στον αντιπροσωπευτικό κατάλογο στοιχείων της άυλης πολιτιστικής κληρονομιάς της UNESCO περιλαμβάνονται μεταξύ άλλων τρεις τομείς που αναδεικνύουν την ελληνόφωνη μουσική, το ρεμπέτικο, η βυζαντινή μουσική και το πολυφωνικό τραγούδι της Ηπείρου.

Στο υπό συζήτηση σχεδίου νόμου, λοιπόν, προωθείται η διαφύλαξη και η προστασία της άυλης κληρονομιάς. Περιλαμβάνονται ρυθμίσεις για τον εκσυγχρονισμό της εμπορικής πολιτικής και την αντιμετώπιση των υπηρεσιακών αναγκών του Οργανισμού Διαχείρισης και Ανάπτυξης πολιτιστικών πόρων.

Αναλυτικότερα και μεταξύ άλλων συστήνεται Συμβούλιο Άυλης Πολιτιστικής Κληρονομιάς και επιτροπή για την ανάδειξη και διαφύλαξη αυτής. Δίνονται κίνητρα προς τους ραδιοφωνικούς σταθμούς για τη μετάδοση των ελληνόφωνων τραγουδιών. Θεσπίζεται η υποχρεωτική μετάδοση ελληνόφωνων τραγουδιών σε ποσοστό 40% στους κοινόχρηστους δημόσιους χώρους τουριστικών καταλυμάτων, ξενοδοχείων, εμπορικών κέντρων, καζίνο, αεροδρομίων, λιμανιών και μέσων μαζικής μεταφοράς. Προωθείται η δημιουργία ηλεκτρονικής βάσης δεδομένων ελληνόφωνων τραγουδιών, ενώ ταυτόχρονα δίνεται η δυνατότητα κατάρτισης πρωτότυπης λίστας ελληνόφωνων τραγουδιών και ορχηστρικής μουσικής. Ρυθμίζονται θέματα εκσυγχρονισμού της εμπορικής πολιτικής του ΟΔΑΠ, καθώς και της αύξησης των εσόδων του και παράλληλα αντιμετωπίζεται η υποστελέχωση του Οργανισμού, ιδίως στο κομμάτι των πωλητηρίων και των εργαστηρίων. Λαμβάνονται μέτρα για την αποτελεσματική προστασία από τις πυρκαγιές του αρχαιολογικού χώρου των Φιλίππων. Ρυθμίζονται ζητήματα κυριότητας και παραχώρησης των απαραίτητων ακινήτων για την κατασκευή και εγκατάσταση συστημάτων πυρόσβεσης αναγκαίων για τον αρχαιολογικό χώρο. Παρέχονται κίνητρα στους υπαλλήλους του Υπουργείου Πολιτισμού που στελεχώνουν τα μουσεία και τους αρχαιολογικούς χώρους νησιών όπως η Δήλος και το Καστελόριζο, -που όλοι ξέρουμε την εθνική τους σημασία- κατά τους χειμερινούς μήνες.

Κυρίες και κύριοι συνάδελφοι, προηγήθηκαν πολύ εποικοδομητικές και ενδιαφέρουσες συνεδριάσεις της επιτροπής, όπου είχαμε την ευκαιρία να τοποθετηθούμε επί των άρθρων, αλλά και να ακούσουμε τους φορείς. Η εντύπωση που αποκόμισα ήταν πως μπορούμε σίγουρα να συμφωνήσουμε όλοι σε ένα πράγμα: Η προστασία της άυλης πολιτιστικής κληρονομιάς μπορεί να αποτελέσει σημείο σύγκλισης, συναίνεσης και σύνθεσης, όπως είπε και η εισηγήτριά μας η κ. Δεληκάρη.

Τα ζητήματα που τίθενται επί του νομοσχεδίου έχουν ως γενικότερο σκοπό, πέραν της προστασίας και διαφύλαξης της άυλης πολιτιστικής κληρονομιάς, την προάσπιση του ελληνόφωνου τραγουδιού, την ανάδειξη και τη διάδοσή του προς όφελος όχι μόνο των δημιουργών και των καλλιτεχνικών παραγωγών, αλλά και προς όφελος της προαγωγής της ελληνικής γλώσσας.

Στην ουσία το επίκεντρο της παρέμβασης κυμαίνεται σε συγκεκριμένες θεματικές περιοχές όπου επί του παρόντος υπάρχει έλλειψη μουσικής, γεγονός που καθιστά δύσκολο για τους ενδιαφερόμενους να ισχυριστούν τυχόν αρνητικές επιπτώσεις.

Σκεφτείτε το εξής: Δεν θα ήταν πραγματικά ιδανικό αν οι τουρίστες που φτάνουν σε οποιοδήποτε σημείο της Ελλάδας να ακούνε κατά κόρον την ελληνική μουσική; Γιατί, στο κάτω-κάτω, τι ξεχωρίζει ένα τουριστικό κατάλυμα στην Ελλάδα από ένα οπουδήποτε αλλού στον κόσμο εάν ακούγονται παντού ξένες γλώσσες;

Η Ελλάδα διαθέτει πλούσια μουσική κληρονομιά, με καταξιωμένους δημιουργούς, οι οποίοι έχουν αφήσει ανεξίτηλο το στίγμα τους διεθνώς. Επιπλέον, έχουμε παραδοσιακή νησιώτικη μουσική, που επίσης αναδεικνύει την πολιτιστική μας κληρονομιά.

Πιστεύω, λοιπόν και εγώ πως η συνολική τουριστική εμπειρία δεν διακυβεύεται από το εάν παίζονται ελληνόφωνα τραγούδια στις ρεσεψιόν ή στα ασανσέρ.

Κυρίες και κύριοι συνάδελφοι, ο λαϊκός πολιτισμός μας, οι τελετές, οι γιορτές, οι παραδοσιακές τέχνες, μεταφέρονται από γενιά σε γενιά, παραδίδοντας στους νεότερους ένα βαθύ πολιτιστικό απόθεμα που το διαμόρφωσαν ο μόχθος των ανθρώπων, η συνύπαρξη, η αλληλεγγύη, η ανάγκη της ταυτότητας. Ένας πλούτος διαφορετικός από περιοχή σε περιοχή, αποτέλεσμα συλλογικής δραστηριότητας του μέτρου και της αισθητικής, που φτάνει ζωντανός στις μέρες μας από τα βάθη του χρόνου και οφείλουμε να τον αναδείξουμε, πιστοί στις αρχές της βιώσιμης ανάπτυξης.

Όπως είπε και η Υπουργός Πολιτισμού η άυλη πολιτιστική κληρονομιά μας περιέχει τεκμήρια από το βαθύ πολιτιστικό ίχνος του πλούσιου -και ως ένα βαθμό ανεξερεύνητου- παρελθόντος. Αποτελεί βασικό στοιχείο του πολιτισμού μας. Η σύγχρονη κοινωνία μας έχει τις ρίζες της στην παράδοση, στην ιστορία, στις εμπειρίες των ανθρώπων που προηγήθηκαν ημών σε αυτόν τον τόπο. Είπε: «Μέλλον χωρίς παρελθόν, δεν είναι ευοίωνο».

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Εμείς οι Χαλκιδικιώτες, με μια ιστορία δύο χιλιάδων επτακοσίων χρόνων, οι οποίοι κατά γενική ομολογία ως μέτοικοι των νησιών, κυρίως του κεντρικού Αιγαίου –Κυκλάδες- αλλά και των Χαλκιδαίων της Εύβοιας, υπήρξαμε η γέφυρα μεταφοράς του ελληνικού πολιτισμού στη Μακεδονία από τον 7ο π.Χ. αιώνα. Ξέρουμε, λοιπόν, και την ιστορία μας και τον πολιτισμό μας να τιμούμε. Γι’ αυτό και ως Κυβέρνηση είδαμε με μια ιδιαίτερη ματιά την πατρίδα του Αριστοτέλη, την Αγιορείτικη Πολιτεία, το Σπήλαιο των Πετραλώνων.

Η άυλη πολιτιστική κληρονομιά είναι ζώσα παράδοση και το στοιχείο αυτής της κληρονομιάς είμαστε εμείς οι άνθρωποι. Η άυλη κληρονομιά δεν υφίσταται χωρίς τους φορείς της. Σε περιπτώσεις πολέμου οι άνθρωποι είναι ο στόχος, σε περιπτώσεις φυσικών καταστροφών οι άνθρωποι είναι το τυχαίο θύμα. Οι άνθρωποι, όμως, μπορούν να αναδείξουν και την Ελλάδα ως το πλέον διαχρονικότερο και σπανιότερο κέντρο πολιτισμού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Γιώργο.

Τον λόγο έχει ο κ. Παύλος Χρηστίδης από το ΠΑΣΟΚ.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, βρισκόμαστε σήμερα εδώ για να συζητήσουμε ένα θέμα το οποίο για την Ελλάδα μας έχει τεράστια σημασία. Και είναι προφανές για όλους μας, νομίζω, ανεξαρτήτως πτέρυγας στην οποία καθόμαστε, ότι ο πολιτισμός της χώρας είναι ο βασικός πλουτοπαραγωγικός άξονας πάνω στον οποίο βασίζεται και ο τουρισμός μας. Είναι αυτός ο οποίος φέρνει κάθε χρόνο εκατομμύρια κόσμο στην πατρίδα μας για να γνωρίσει την Ελλάδα και την πλούσια ιστορία της.

Και αυτό είναι κάτι το οποίο έχει ακόμα μεγαλύτερη σημασία όταν αναφερόμαστε σε επιλογές σαν εκείνες που αφορούν την άυλη πολιτιστική κληρονομιά, θεσμό ο οποίος έρχεται -όπως είπε και ο προηγούμενος συνάδελφος- από το μακρινό 2002 και την κατοχύρωση την οποία τότε είχε από μια σειρά συναδέλφων που έβλεπαν πάρα πολύ μπροστά.

Γιατί αυτή η τάση -αν θέλετε, μια παγκόσμια τάση- η οποία αφορά τον πολιτισμό και αναφέρεται στην άυλη πολιτιστική κληρονομιά, δεν αφορά μόνο τη μουσική, για την οποία σήμερα συζητάμε, αλλά αφορά συνολικά το κομμάτι των παραδόσεων, το κομμάτι το οποίο έχει να κάνει με τη γλώσσα και τα ιδιώματά της. Φυσικά, αφορά ό, τι έχει να κάνει με τον ελλαδικό χώρο και την πλούσια παράδοσή του και αυτό έχει ακόμα μεγαλύτερη σημασία σε μια περίοδο στην οποία ο τρόπος με τον οποίο λειτουργεί η παγκόσμια κοινωνία θεωρεί ότι είμαστε όλοι ίδιοι, χωρίς να έχουμε καμμία ιστορική παράδοση.

Επομένως, από την Κρήτη μέχρι τον Έβρο και από την Κέρκυρα μέχρι το Καστελόριζο υπάρχουν πολλές και διαφορετικές παραδόσεις, κομμάτι αυτής της πλούσιας πολιτιστικής παράδοσης, την οποία πρέπει να την έχουμε στο μυαλό μας.

Τα ζητήματα τα οποία έρχονται από πρόσφυγες συμπατριώτες μας που ήρθαν από άλλες χώρες και που σήμερα είναι κομμάτι της ιστορίας μας, αποτελούν ένα κομμάτι εφοδίων τα οποία οφείλουμε και πρέπει πάντοτε να υπερασπιζόμαστε. Κι αυτό είναι κάτι το οποίο έχει ακόμα μεγαλύτερη σημασία στην εποχή μας, διότι η συζήτηση η οποία σήμερα γίνεται είναι μια συζήτηση που αφορά έναν τεράστιο θησαυρό, τη γλώσσα μας, με ρίζες στο πολύ-πολύ μακρινό παρελθόν και φυσικά, τη μουσική μας, η οποία καταγράφεται με τον άλφα ή βήτα τρόπο, πράγματι, δεκάδες αιώνες πίσω.

Αυτό, λοιπόν, είναι κάτι το οποίο σήμερα οφείλουμε να προστατεύσουμε, αλλά και να προβάλλουμε, ώστε να διατηρήσουμε και τη γλώσσα μας μέσα από τον ελληνικό στίχο. Κυρίως, όμως, αυτό το οποίο πρέπει να ενισχύσουμε, κυρία Υπουργέ, είναι το περιεχόμενο της μουσικής μας παράδοσης, είναι το περιεχόμενο της παραδοσιακής μας μουσικής και προφανώς, στην κουβέντα την οποία κάνουμε σήμερα και της σύγχρονης ελληνικής μουσικής. Όλα αυτά τα οποία αποτελούν στοιχείο, αν θέλετε, και μιας κουλτούρας η οποία αναπτύσσεται πολλές φορές σε προβληματική κατεύθυνση.

Επομένως, η άποψή μας είναι ότι πριν προβούμε σε νομοθετημένες επιβολές, που πολλές φορές ενέχουν και τον κίνδυνο να περιορίσουν την ελευθερία της έκφρασης και δικαίως να χαρακτηριστούν αναποτελεσματικές, καλό θα ήταν να αναδείξουμε τις προσπάθειες των μουσικών που υπηρετούν το παραδοσιακό και το σύγχρονο ελληνικό τραγούδι, επιχορηγώντας ακόμα περισσότερο φεστιβάλ, περιοδείες συναυλιών, ατομικές και συλλογικές προσπάθειες, ειδικά των νέων δημιουργών που αγωνίζονται να επικοινωνήσουν την τέχνη τους και στο ευρύτερο κοινό και πολλές φορές έχουν ανάγκη να βρουν ακόμα πιο ανοιχτές πόρτες.

Κυρίως, όμως, και πάνω απ’ όλα να στηρίξουμε και τη μουσική εκπαίδευση, την υπόσταση και τη σημασία που της αξίζει, να δώσουμε έμφαση στις νεότερες γενιές οι οποίες ασχολούνται με το ελληνικό τραγούδι. Κι αυτό είναι κάτι το οποίο αφορά όχι μόνο τα παραδοσιακά μουσικά όργανα, τα οποία θα πρέπει να διδάσκονται και μέσα στο πλαίσιο της δημόσιας εκπαίδευσης, αλλά να δώσουμε και τον τρόπο με τον οποίο θα αναγνωριστούν από το κράτος ένα πτυχίο σύγχρονης ελληνικής παραδοσιακής μουσικής που λείπει από τα μουσικά σχολεία της χώρας. Αυτό είναι κάτι το οποίο γεμίζει με προβληματισμούς και τους μαθητές και φυσικά και τους γονείς για τη σημασία που πραγματικά δίνουμε στη διαφύλαξη και τη διάχυση της άυλης πολιτιστικής κληρονομιάς μέσα από το ελληνικό τραγούδι.

Τώρα θέλω να κάνω ένα σχόλιο ακόμα για το συγκεκριμένο νομοσχέδιο. Δημιουργεί μια απορία γιατί ενώ στο νομοσχέδιο γίνεται λόγος για την τύχη των αρχαιολογικών ανασκαφών και την απομάκρυνση της διαχείρισης αυτών από τις εφορείες αρχαιολόγων, δεν έχει κληθεί στην επιτροπή που μίλησαν όλοι οι φορείς, όπως συχνά συμβαίνει στα νομοσχέδια, ο Σύλλογος Ελλήνων Αρχαιολόγων.

Αυτό είναι κάτι το οποίο μπορεί να ενέχει πολλές φορές μια κλασικού τύπου πολιτική αντιπαράθεση. Οφείλω, όμως, να πω ότι η φωνή των αρχαιολόγων, έτσι όπως θα έπρεπε να είναι μέσα και έξω από τη Βουλή, είναι κάτι το οποίο μας αφορά διότι οι άνθρωποι αυτοί κατ’ επάγγελμα είναι εκείνοι που με αφοσίωση και φροντίδα διεξάγουν κάτω από πολύ δύσκολες συνθήκες τις ανασκαφές. Επομένως, έχουμε και υποχρέωση, αν θέλετε θα ήταν κάτι το οποίο θα εξυπηρετούσε και την εικόνα την οποία θα παίρναμε με ακόμα καλύτερο τρόπο, η συμμετοχή τους στις επιτροπές.

Γνωρίζω ότι έχετε δώσει απαντήσεις γι’ αυτό, έχω παρακολουθήσει την αντιπαράθεση, θεωρώ όμως ότι στη φάση στην οποία σήμερα βρισκόμαστε αυτό θα ήταν κάτι το οποίο θα βοηθούσε ακόμα περισσότερο τη συζήτηση στην ελληνική Βουλή.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Χρηστίδη.

Θα δώσω τον λόγο τώρα στον Κοινοβουλευτικό Εκπρόσωπο της Ελληνικής Λύσης τον κ. Κωνσταντίνο Χήτα.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε, πάρα πολύ.

Κυρία Υπουργέ μια χάρη θέλουμε. Είναι πολύ σημαντικό και όχι μόνο ως Βουλευτής ή ως παράταξη και ως άνθρωπος των μέσων ενημέρωσης, πρέπει να δώσουμε ένα τέλος σε αυτό το μεγάλο σκάνδαλο με τα πνευματικά δικαιώματα. Πρέπει να βρούμε έναν κοινό τόπο να δοθεί μια λύση. Είναι δεκάδες τα ραδιόφωνα και εκατοντάδες τα καταστήματα τα οποία υποφέρουν και περιμένουν δικαίωση γι’ αυτήν την καταβολή του χαρατσιού, γιατί περί χαρατσιού πρόκειται. Είναι πολύ σημαντικό θέμα. Θα μου επιτρέψετε αυτήν την παρατήρηση να κάνω μιας και είστε σήμερα εδώ. Πρέπει να λυθεί το ζήτημα.

Επειδή -ας μην κρυβόμαστε- το ενδιαφέρον εστιάζεται στις επικείμενες εκλογές, έχει πολύ μεγάλο ενδιαφέρον να παρουσιάζουμε όλα τα δεδομένα στις Ελληνίδες και τους Έλληνες λίγο πριν ανοίξουν οι κάλπες. Έχω μπροστά μου μια δήλωση του κ. Μητσοτάκη. Όσο και να θες να το αποφύγεις, δεν μπορείς να το αποφύγεις το σχόλιο. Στις 10 Γενάρη του 2024, πριν από περίπου τρεις μήνες, ο κ. Μητσοτάκης, ο Αρχηγός σας και Πρωθυπουργός, έλεγε σε συνέντευξή του στην ΕΡΤ: «Δεν θα είναι ψηφοδέλτιο life style. Τα πρόσωπα θα είναι σε θέση να επιτελέσουν το έργο τους ως Βουλευτές. Δεν πρόκειται να κάνω εγώ ψηφοδέλτιο life style». Αυτά είπε ο κ. Μητσοτάκης. Τι πανικός είναι αυτός, ρε παιδιά που σας πιάνει; Τι πανικός είναι αυτός εκεί στη Νέα Δημοκρατία που επιστρατεύετε ό,τι μπορείτε, από τηλεπερσόνες μέχρι τους πάντα φιλόξενους κονφερασιέ και οικοδεσπότες του «ΣΚΑΙ» στη Νέα Δημοκρατία, Αυτιά κ.λπ.; Είναι φοβερό! Και δείγμα του πανικού είναι και οι δηλώσεις.

Καλά, ο Αυτιάς από φύση είναι συμπαθής, έτσι, αυτή η φιγούρα κ.λπ., αλλά πλέον προκαλεί και –δεν ξέρω αν είναι χιούμορ αυτό που διαθέτει ο άνθρωπος- ένα μειδίαμα τουλάχιστον, μην πω ότι ξεκαρδιστήκαμε στα γέλια. Μπήκε δυναμικά για να καπαρώσει μια θέση από αυτές που θα πάρει η Νέα Δημοκρατία στην Ευρωβουλή, ο Γιώργος, ο Αυτιάς, ο οποίος βγήκε, ο Αυτιάς, ο υποψήφιος Ευρωβουλευτής της Νέας Δημοκρατίας, να μιλήσει για πατρίδα, θρησκεία και οικογένεια. Ο Χριστός και η Παναγία! Καλά, δεν του είπατε ότι έχετε αλλάξει; Αυτός έχει μείνει στη Νέα Δημοκρατία πριν σαράντα χρόνια; Δεν έχετε ενημερώσει τον Αυτιά ότι δεν είστε αυτοί, ότι είστε κάτι άλλο; Έτσι νομίζετε ότι θα κοροϊδέψετε τον κόσμο; Τους περνάτε για ιθαγενείς τους Έλληνες και ότι μοιράζετε καθρεφτάκια; Θεωρείτε ότι είναι αδαείς; Δεν ξέρετε ότι τους προσβάλλετε τη νοημοσύνη; Βγαίνει ο Αυτιάς να πει «πατρίδα, θρησκεία, οικογένεια» με αυτό το ωραίο στυλ που έχει και νομίζει ότι θα πείσει κάποιον.

Ας πει, λοιπόν, κάποιος στον Αυτιά: Για ποια πατρίδα ακριβώς μιλάτε; Ας τον ενημερώσει κάποιος, τον φιλόξενο οικοδεσπότη επί σειρά ετών στους Βουλευτές και Υπουργούς της Νέας Δημοκρατίας ότι αυτά που λέει είναι πολιτικές μπαρούφες, κανονικά. Ποια οικογένεια, κύριε Αυτιά, ακριβώς; Αυτή του γάμου των ομοφυλόφιλων; Αυτήν την οικογένεια εννοείτε; Αυτή την οικογένεια εννοεί, την οικογένεια της Νέας Δημοκρατίας που έχει φέρει τη δημογραφική κατάρρευση; Αυτήν την οικογένεια ευαγγελίζεται ο κ. Αυτιάς και αναφέρει; Μα, τόσο πια δεν υπάρχει λίγη πολιτική τσίπα; Λίγη πολιτική τσίπα δεν υπάρχει; Για ποια ακριβώς πατρίδα, αυτή της μειωμένης επήρειας ΑΟΖ που ψηφίζει το κόμμα του; Την πατρίδα που νομιμοποιεί το κόμμα του χιλιάδες παρανόμως εισελθόντες μετανάστες στην Ελλάδα και τους νομιμοποιεί σε μια μέρα, με τις ψήφους της Αριστεράς; Αυτήν την πατρίδα εννοεί ο κ. Αυτιάς; Ποια οικογένεια ακριβώς, ποια πατρίδα, ποια θρησκεία εννοεί ακριβώς; Το κυνήγι της Ορθοδοξίας και του Χριστιανισμού, τις κλειστές εκκλησίες, που στέλνατε περιπολικά στις εκκλησίες και συλλαμβάνατε τους παπάδες; Αυτήν την εκκλησία λέτε ακριβώς; Ποια θρησκεία ακριβώς;

Καλά, σας περιμέναμε πιο ευφυείς, πιο ευρηματικούς, προεκλογικά τουλάχιστον και όχι με τέτοιες λύσεις, να πάτε να σταματήσετε την αιμορραγία που έχετε.

Αχ Παναγία μου, τι ζούμε.

Πείτε λοιπόν, στον κ. Αυτιά και σε όλους αυτούς, τους πιο παραδοσιακούς δεξιούς σας που προσπαθείτε να επηρεάσετε λίγο, ότι η Κυβέρνησή σας είναι αυτή η οποία ψηφίζει το νέο σύμφωνο μετανάστευσης στην Ευρώπη, αυτό το οποίο ουσιαστικά ισλαμοποιεί την Ευρώπη. Αυτή είναι η Κυβέρνησή σας. Η Κυβέρνησή σας είναι αυτή που ψήφισε τον γάμο των ομοφυλοφίλων. Η Κυβέρνησή σας είναι αυτή που είναι υπέρ της ένταξης της Αλβανίας και των Σκοπίων στην Ευρωπαϊκή Ένωση. Να τα πείτε στον κ. Αυτιά και στους συν αυτώ, γιατί μπορεί να μην ακούει καλά ο κ. Αυτιάς, να βρίσκεται αλλού. Να πείτε ότι η δική σας Κυβέρνηση κάνει διάλογο για συνεκμετάλλευση με την Τουρκία. Να πείτε ότι η δική σας Κυβέρνηση συνεχίζει την αποστολή ελληνικών όπλων στην Ουκρανία. Εντάξει, όλα πραγματικά έχουν ένα όριο. Και πείτε τέλος στον κ. Αυτιά και στους συν αυτώ το αδιανόητο που συνέβη χθες το βράδυ με τους Βουλευτές της Νέας Δημοκρατίας και την κ. Μπακογιάννη να πρωτοστατεί. Το αδιανόητο και εθνικά απαράδεκτο, που συνέβη χθες το βράδυ στο Συμβούλιο της Ευρώπης, που τέσσερις στους πέντε Έλληνες Βουλευτές ψήφισαν υπέρ της ένταξης του Κοσόβου. Είναι ντροπή για τη χώρα μας, οι Βουλευτές αυτοί να ψηφίζουν υπέρ της ένταξης του Κοσόβου στο Συμβούλιο της Ευρώπης με πρωτοβουλία της κ. Μπακογιάννη και ψήφους του κ. Στυλιανίδη και άλλων δύο που μου διαφεύγουν της Νέας Δημοκρατίας. Ενημερώστε τον. Και τι άλλο κάνετε μέσα στην απελπισία που σας έχει πιάσει και τον πολιτικό πανικό; Α, να πάρω και τον Μπελέρη. Πάμε τώρα στον Μπελέρη. Πάλι νομίζετε ότι όλη αυτή την καταστροφική αντεθνική, αντιχριστιανική, αντικοινωνική πολιτική που εφαρμόζετε εδώ και πέντε χρόνια θα τη σώσετε την παρτίδα με έναν Μπελέρη. Έτσι νομίζετε. Καλά, είναι δυνατόν; Σας έχουμε για πολιτικά πιο ευφυείς. Τι είναι αυτό που κάνετε; Την ίδια ώρα λοιπόν που ανακοινώνεται τον Μπελέρη και δείχνετε πόσο «μάτσο, ουάου» είστε πατριώτες, ψηφίζετε υπέρ του Κοσόβου και ουσιαστικά εναντίον της Θράκης και της Κύπρου μας, αφού ανοίγετε με την ψήφο αυτή κερκόπορτες. Αυτά κάνετε αυτά.

Γιατί λοιπόν, ο ναρκέμπορας Ράμα, φυλάκισε τον Μπελέρη; Τον φυλάκισε, γιατί όταν ο Μπελέρης εκλέχτηκε δήμαρχος από τους Βορειοηπειρώτες αδελφούς μας, είχε έναν εθνικό σκοπό. Έναν εθνικό σκοπό. Να σταματήσει την αρπαγή περιουσιών των χειμαρριωτογιών και από τον Ράμα, των ανθρώπων που είναι στη Χειμάρρα. Αυτό ήθελε. Αυτό πλέον με την πατριδοκάπηλη πολιτική της Νέας Δημοκρατίας, γιατί αυτό κάνετε, ουσιαστικά το ακυρώνετε, γιατί θα είχε εκτίσει την ποινή του ως το Σεπτέμβρη του 2024, τώρα δεν θα είναι πλέον δήμαρχος και θα συνεχιστεί η αρπαγή των περιουσιακών στοιχείων των Βορειοηπειρωτών.

Τι έκανε λοιπόν η Νέα Δημοκρατία; Τι επέλεξε; Επέλεξε αντί να βοηθήσει την αποφυλάκιση του Μπελέρη, να τον κάνει Ευρωβουλευτή για να πάρει μερικές ψήφους παραπάνω. Πραγματικά δεν έχουμε λόγια. Πραγματικά δεν υπάρχουν όρια. Αυτά θα τα θυμίζουμε κάθε μέρα στον δρόμο για τις εκλογές. Θα θυμίζουμε καθημερινά το τι κάνετε.

Ποιον Μητσοτάκη λοιπόν να πιστέψουν οι Έλληνες πολίτες; Για πηγαίνετε λίγο όχι μόνο στη Βόρεια Ελλάδα, παντού και πείτε λίγο ποιον Μητσοτάκη να πιστέψουν; Αυτόν που δηλώνει τον Γενάρη του 2019 ότι είναι εθνική ήττα η Συμφωνία των Πρεσπών και βέτο στην ένταξη των Σκοπίων στην Ευρωπαϊκή Ένωση ή τον άλλο Μητσοτάκη που λέει η τήρηση της συμφωνίας των Πρεσπών προϋπόθεση για το ευρωπαϊκό μέλλον της Βόρειας Μακεδονίας ή αυτόν τον Μητσοτάκη που έχουμε τώρα; Αποφασίστε ποιον Μητσοτάκη, γιατί πάμε σε εκλογές. Ποιον Μητσοτάκη να πιστέψουμε;

Τώρα βλέπουμε: Πρώτο Θέμα: Σπάνιες γαίες. Ο χάρτης με τα κοιτάσματα στην Ελλάδα. Α, τώρα υπάρχουν αυτά. Και οι σπάνιες γαίες και ο ορυκτός πλούτος. Βέβαια υπάρχουν. Δεν υπήρχαν τόσα χρόνια γιατί τα έλεγε ο Κυριάκος Βελόπουλος. Τώρα που πλησιάζουν οι εκλογές να ρίξουμε λίγο τυράκι στον κόσμο πάλι. Προεκλογικές γεωτρήσεις. Έτσι τις λέμε. Κάθε φορά που έρχονται εκλογές, το θυμάστε το θέμα. Και το 2023 και πάντα αυτό το πράγμα κάνετε.

Εμείς τι λέμε; Έχει αφιερώσει τον πολιτικό του βίο ο πολιτικός μας Αρχηγός για το θέμα των εξορύξεων και του ορυκτού πλούτου της χώρας μας, όταν όλοι τον χλευάζατε και όλοι τον κοροϊδεύατε. Εμείς τι λέγαμε; Να προχωρήσουμε σε εξορύξεις να ανασάνει ο Έλληνας. Και τι άλλο είπαμε; Να συνδέσουμε τις εξορύξεις με τις συντάξεις. Τι είπαμε εμείς; Να εφαρμόσετε τον νόμο που εσείς οι ίδιοι ψηφίσατε. Υπάρχει λοιπόν νόμος από 28 Ιουνίου του 2013 για την ίδρυση Εθνικού Λογαριασμού Κοινωνικής Αλληλεγγύης Γενεών. Ορίστε! Τον ψηφίσατε τον νόμο και δεν τον εφαρμόσατε ποτέ. Αυτό λέμε. Συνδέστε τον ορυκτό πλούτο, τις εξορύξεις με τις συντάξεις των Ελλήνων για να μπορέσουν να ανασάνουν οι άνθρωποι. Γιατί δεν το κάνετε; Γιατί δεν τρυπάμε; Γιατί; Πείτε μας γιατί. Αυτό σας λέμε: «Εφαρμόστε τον νόμο, εφαρμόστε τον νόμο».

Και όλοι βγαίνουν σιγά-σιγά και έρχονται στα λόγια μας. Το επιβεβαιώνει ο Υπουργός κ. Μανιάτης -να τα συνδέσουμε όπως στη Νορβηγία- το επιβεβαιώνει η κ. Σδούκου, όλοι πλέον.

Άρα, εμείς είμαστε η φωνή της λογικής και μην αναρωτιέστε μετά γιατί ο κόσμος έρχεται με εμάς.

Θα κλείσω με ένα άλλο θέμα. Επίσης, έτσι θα πάτε στις εκλογές, με το σκάνδαλο Ασημακοπούλου - Κεραμέως. Υπουργείο Εσωτερικών, θα πω εγώ, γιατί η κ. Ασημακοπούλου είναι το πιστόλι. Άλλος πυροβολεί, δεν φταίει το πιστόλι, φταίει αυτός που πυροβολεί. Η κ. Ασημακοπούλου εκμεταλλεύτηκε αυτό που εσείς κάνατε. Έχει τις ευθύνες της κι αυτή.

Για πρώτη φορά λοιπόν σήμερα το Υπουργείο Εσωτερικών παραδέχεται εγγράφως παρανομία. Και μιλάμε για το σκάνδαλο των χιλιάδων Ελληνίδων και Ελλήνων των οποίων τα προσωπικά τους δεδομένα κρεμάστηκαν στα μανταλάκια για να υφαρπάξετε την ψήφο τους. Όμως, ο θεός αγαπάει τον κλέφτη, αγαπάει και τον νοικοκύρη. Ποιος ξέρει τι άλλο έχετε κάνει και δεν τα έχουμε μάθει. Ποιος ξέρει τι άλλο έχετε κάνει και δεν τα έχουμε μάθει.

Παραδοχή παρανομίας λοιπόν κάνει για πρώτη φορά το Υπουργείο Εσωτερικών σήμερα με ανακοίνωσή του. Τι λέει; Το Υπουργείο Εσωτερικών αναφέρει: «Σύμφωνα με την εκλογική νομοθεσία και συγκεκριμένα βάσει του άρθρου 7…» μην τα λέμε τώρα γιατί είναι κουραστικά «… οι ειδικοί εκλογικοί κατάλογοι εκλογέων διατίθενται σε κόμματα, Βουλευτές, Ευρωβουλευτές και κοινότητες, κοινοτικές εκλογές και μόνο για τις εκλογικές περιφέρειες…» κ.λπ. κ.λπ.. Και τι άλλο λέει; Ότι η επεξεργασία του συγκεκριμένου προσωπικού δεδομένου από τρίτους είναι πέραν του σκοπού που προβλέπει ο Γενικός Κανονισμός Προσωπικών Δεδομένων, αλλά και η εκλογική νομοθεσία την οποία το ίδιο επικαλείται και είναι παράνομη. Εδώ μιλάμε για καραμπινάτη παρανομία. Καλά, όχι ότι δεν το ξέραμε ότι είναι παράνομο, αλλά πλέον το παραδέχεται και το Υπουργείο Εσωτερικών.

Έτσι, λοιπόν, με αυτό το προφίλ θα πάτε στις εκλογές. Δεν σας σώζει τίποτα. Καμμία σπασμωδική κίνηση, καμμία τηλεπερσόνα, κανένα επικοινωνιακό τρικ δεν σας σώζει, γιατί πολύ απλά ο κόσμος έχει καταλάβει ποιοι είστε. Έχει έρθει αυτή η υπεροψία και η αλαζονεία της εξουσίας στα πέντε χρόνια που είστε συνεχόμενα και σας έχει κάνει κακούς πολιτικούς, πολύ κακούς για τον τόπο σας. Και αυτό οι Έλληνες το βλέπουν και βλέπουν ποια είναι η φωνή της λογικής, ποιο είναι το κόμμα που πραγματικά τους εκφράζει, ποιο είναι το κόμμα που έχει μόνιμα προτάσεις και πρόγραμμα. Και αυτό το κόμμα στο τέλος της ημέρας και στις 9 του Ιούνη θα δικαιωθεί.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε, κύριε Χήτα.

Τον λόγο έχει τώρα ο κ. Καφούρος από τη Νέα Δημοκρατία.

**ΜΑΡΚΟΣ ΚΑΦΟΥΡΟΣ:** Ευχαριστώ, κύριε Πρόεδρε.

Κυρία Υπουργέ, κυρία εισηγήτρια, κυρίες και κύριοι συνάδελφοι, συζητάμε σήμερα στην Ολομέλεια της Βουλής το πρώτο νομοσχέδιο του Υπουργείου Πολιτισμού. Πρόκειται για ένα νομοσχέδιο που συζητήθηκε πολύ κατά το στάδιο της διαβούλευσης. Ωστόσο, συζητήθηκε κυρίως σε επίπεδο επιφάνειας και επικεφαλίδας, χωρίς η Αντιπολίτευση να μπει ποτέ στην ουσία του νομοσχεδίου και θα έλεγα χρησιμοποιώντας μια ρηχή επιχειρηματολογία για ένα τόσο σημαντικό νομοσχέδιο.

Το παρόν νομοσχέδιο έρχεται να διορθώσει μια παράλειψη δεκαετιών και να αποκαταστήσει μια πραγματικά εθνική πολιτισμική ανάγκη.

Όλοι, κυρίες και κύριοι συνάδελφοι, είμαστε μάρτυρες μιας καθίζησης της ελληνικής μουσικής βιομηχανίας κυρίως έναντι της αγγλοσαξονικής, καθώς η ελληνική μουσική παραγωγή μέρα με την ημέρα μαραζώνει, οδηγούνται σε απελπισία οι Έλληνες μουσικοί και παραγωγοί, καθιστώντας τη χώρα μας φτωχότερη μουσικά, αλλά και πολιτισμικά.

Το ερώτημα, που μπαίνει εμφατικά πλέον, είναι: Είμαστε με τους Έλληνες μουσικούς παραγωγούς; Κατανοούμε το αδιέξοδό τους; Είμαστε υπέρ της προστασίας της άυλης πολιτιστικής κληρονομιάς μας ή είμαστε στη λογική μιας στείρας και παλιομοδίτικης αντιπολιτευτικής άρνησης σε οτιδήποτε θετικό έρχεται σε αυτήν την Αίθουσα, προσδοκώντας ενδεχομένως και οφέλη κομματικά εν όψει των προσεχών ευρωεκλογών;

Προσωπικά πιστεύω ότι ισχύει μάλλον το δεύτερο, γεγονός το οποίο δεν είναι καθόλου τιμητικό και καθόλου εποικοδομητικό τόσο για τον πολιτισμό μας όσο και για τον κόσμο της μουσικής και του πνεύματος.

Παρακολούθησα, κυρίες και κύριοι συνάδελφοι, τη συζήτηση με τους φορείς στην αρμόδια Επιτροπή Μορφωτικών Υποθέσεων και διαπίστωσα ότι στο σύνολό τους οι πραγματικοί ενδιαφερόμενοι, δηλαδή οι μουσικοί, οι στιχουργοί, οι παραγωγοί υπερθεμάτισαν του νομοσχεδίου, το χαρακτήρισαν ιστορικής σημασίας, επισημαίνοντας μάλιστα ότι για πρώτη φορά στα χρονικά μια ελληνική Κυβέρνηση σκύβει πάνω από τους καλλιτέχνες με ενδιαφέρον. Τόνισαν δε ότι ενσωματώθηκαν στο τελικό σχέδιο πολλές τροποποιήσεις. Μάλιστα, πριν πέντε λεπτά η κυρία Υπουργός έφερε και νέες βελτιώσεις. Και επεσήμαναν την ανάγκη για περισσότερη προστασία των πνευματικών δικαιωμάτων του ελληνικού τραγουδιού, για μεγαλύτερη στήριξη των καλλιτεχνών και του κόσμου του πνεύματος ανάλογη με την προστασία που εξασφαλίζει η νομοθεσία στις περισσότερες ευρωπαϊκές χώρες και κυρίως την προστασία που φέρνει η γαλλική κυβέρνηση.

Στο σύνολό τους όλοι συμφώνησαν ότι επιτέλους ήρθε ένα νομοσχέδιο απαραίτητο και χρήσιμο για τον πολιτισμό μας, έστω και καθυστερημένα. Εγώ θα έλεγα ότι έπρεπε να είχε έρθει πριν είκοσι χρόνια αυτό το νομοσχέδιο. Χαρακτηριστική και συνάμα ειλικρινής ήταν η ατάκα της συναδέλφου Βουλευτού: «Επιτέλους με αυτό το νομοσχέδιο έσκασε το χειλάκι μας σε εμάς τους καλλιτέχνες» και αναφέρομαι σαφώς στην κ. Κεφαλά από την Πλεύση.

Στον αντίποδα της γόνιμης και παραγωγικής κριτικής των φορέων βρίσκεται η άγονη στάση μερικών παρατάξεων της Αντιπολίτευσης που διά των εισηγητών τους διαμαρτύρονταν και μάλιστα γοερά, γιατί δεν κλήθηκε στη συνάντηση με τους φορείς ο Σύλλογος Ελλήνων Αρχαιολόγων. Δεν σας κρύβω ότι ανέτρεξα στις ανακοινώσεις του ανωτέρω συλλόγου, προκειμένου και εγώ να έχω μια σφαιρική εικόνα για τις απόψεις του. Δυστυχώς, όμως, αρκεί μόνο μια ματιά για να διαπιστώσει κανείς ότι μέσα από την ανακοίνωση του Συλλόγου Ελλήνων Αρχαιολόγων ξεχειλίζει το ακραίο συνδικαλιστικό και συντεχνιακό του πρόταγμα, ένα πρόταγμα που είναι σε βάρος του ιδρυτικού σκοπού του συλλόγου, που δεν είναι άλλο από την διαφύλαξη της αρχαιολογικής κληρονομιάς. Οι αιτιάσεις του συλλόγου για παράκαμψη του Συντάγματος και του αρχαιολογικού νόμου είναι εντελώς αβάσιμες, καθώς παρερμηνεύουν την επέκταση της ρύθμισης για την εκτέλεση αρχαιολογικών έργων με αυτεπιστασία και απολογιστικά στα εποπτευόμενα από το Υπουργείο Πολιτισμού Νομικά Πρόσωπα Δημοσίου Δικαίου.

Σε κάθε περίπτωση, κυρίες και κύριοι συνάδελφοι, η Κυβέρνησή μας δεν φοβάται ούτε τα ψέματα ούτε τις παρερμηνείες. Ο ελληνικός λαός έχει κρίση, γνωρίζει τη μήτρα που εκτρέφει τις παθογένειες της κρατικής μηχανής και προσπαθούμε να τις αντιμετωπίσουμε. Και επειδή εγώ πιστεύω ότι το ψέμα έχει κοντά ποδάρια κατά τη γνώμη μου ο Πρόεδρος της Επιτροπής Μορφωτικών Υποθέσεων θα έπρεπε να τους είχε καλέσει στη συνάντηση των φορέων.

Παρ’ ότι το νομοσχέδιο έχει αναλυθεί εκτενώς από την κυρία Υπουργό και την κύρια εισηγήτρια, την κ. Δεληκάρη, θα ήθελα να επισημάνω και από τη δική μου πλευρά μερικές τομές που αυτό επιφέρει. Διαρκή ενημέρωση του Εθνικού Ευρετηρίου της Άυλης Πολιτιστικής Κληρονομιάς μέσω της Διεύθυνσης Νεότερης Πολιτιστικής Κληρονομιάς.

Παρέχονται τρεις τύποι κινήτρων στους ραδιοφωνικούς σταθμούς για την αύξηση της μετάδοσης του ελληνόφωνου τραγουδιού. Προβλέπεται ελάχιστο ποσοστό εκτέλεσης ελληνόφωνου τραγουδιού σε κοινόχρηστους χώρους. Έχουμε δημιουργία ηλεκτρονικής βάσης δεδομένων ελληνόφωνου τραγουδιού και ορχηστρικής μουσικής Ελλήνων δημιουργών. Έχουμε δημιουργία διαδικτυακής εφαρμογής συνδεδεμένης με την ηλεκτρονική βάση δεδομένων. Έχουμε ρυθμίσεις για τον Οργανισμό Διαχείρισης και Ανάπτυξης Πολιτιστικών Πόρων, για να αντιμετωπιστεί το πρόβλημα της υποστελέχωσής του, που είναι πραγματικό. Εξασφαλίζεται η παραχώρηση άνευ ανταλλάγματος της κυριότητας των απαραίτητων ακινήτων στον αρχαιολογικό χώρο των Φιλίππων για την υλοποίηση του έργου της πυρόσβεσης. Τέλος, στις διαδικασίες επιλογής προσωπικού μέσω ΑΣΕΠ επιτέλους πριμοδοτείται και η προηγούμενη εμπειρία.

Άφησα για το τέλος, κυρία Υπουργέ, τις πάρα πολύ σημαντικές ρυθμίσεις που αφορούν τους αρχαιολογικούς χώρους της Δήλου και του Καστελόριζου. Όλοι ξέρουμε πόσο δύσκολες είναι οι συνθήκες σε αυτά τα δύο νησιά και γιατί δεν πάνε οι εργαζόμενοι. Ωστόσο, αυτό που πρέπει να επισημάνουμε και να το έχουμε κατά νου είναι ότι η υποστελέχωση πλέον είναι γενική σε όλα τα νησιά μας.

Ως νησιώτης επιτρέψτε μου να επισημάνω ότι χρειάζονται ακόμα περισσότερα κίνητρα, χρειάζεται να επεκτείνουμε την παροχή κινήτρων σε όλα τα νησιά.

Κυρίες και κύριοι συνάδελφοι, ολοκληρώνοντας, προσωπικά, όπως είπα και στην αρμόδια επιτροπή και θα ήθελα να το επαναλάβω και εδώ και στο Βήμα της Ολομέλειας, καλωσορίζω το σημερινό νομοσχέδιο θεωρώντας, μάλιστα, πως ήρθε με την καθυστέρηση εικοσαετίας. Εκτιμώ ότι είναι ένα από τα πλέον σημαντικά σχέδια νόμου που έφερε η Κυβέρνησή μας, γιατί προσεγγίζει τις ρίζες μας, τον πολιτισμό μας, τους Έλληνες δημιουργούς, τους ανθρώπους του πνεύματος.

Ως εκ τούτου, προσωπικά θα το υπερψηφίσω και καλώ όλους εσάς να πράξετε το ίδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Καφούρο.

Πριν δώσω τον λόγο στην κ. Ακρίτα, έχει ζητήσει τον λόγο για τη δική της παρουσία η Υφυπουργός Παιδείας. Στη συνέχεια θα πάρει τον λόγο η κ. Ακρίτα και μετά η Υπουργός Τουρισμού κ. Κεφαλογιάννη.

Παρακαλώ, κυρία Μακρή.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας ευχαριστώ πολύ, κύριε Πρόεδρε.

Θα πω σε πολύ αδρές γραμμές την υποστήριξη της τροπολογίας την οποία καταθέτει το Υπουργείο μας, το Υπουργείο Παιδείας, Θρησκευμάτων και Αθλητισμού, στο νομοσχέδιο που τώρα εξετάζετε.

Η τροπολογία περιλαμβάνει τρία άρθρα. Στο πρώτο άρθρο εξασφαλίζουμε την ομαλή μετάβαση στο νέο πλαίσιο λειτουργίας των ακαδημαϊκών μονάδων του Δημοκριτείου Πανεπιστημίου της Θράκης σύμφωνα με τις προβλέψεις του ν.5094/24, για να αποτραπεί ο κίνδυνος να διαταραχθεί η εκπαιδευτική διαδικασία και η εν γένει διοικητική και ακαδημαϊκή λειτουργία ορίζουμε ως έδρα του νέου Τμήματος της Νοσηλευτικής στη Σχολή Επιστημών Υγείας του ΔΠΘ το Διδυμότειχο. Παραμένει το Διδυμότειχο μέχρι να λήξει το ακαδημαϊκό έτος 202-2025. Από το ακαδημαϊκό έτος 2025-2026 και εφεξής, το Τμήμα θα έχει έδρα την Αλεξανδρούπολη.

Αυτή η ρύθμιση είναι αναγκαία για λόγους ασφάλειας δικαίου, για να υπάρχει επαρκής χρόνος προετοιμασίας για τη μεταφορά της έδρας. Αντιμετωπίζονται έτσι άμεσα τα ζητήματα που προκύπτουν από την ίδρυση του Τμήματος Νοσηλευτικής της Σχολής Επιστημών Υγείας του ΔΠΘ, στο οποίο εντάσσεται το παράρτημα του Τμήματος Νοσηλευτικής της Σχολής Επιστημών Υγείας του ΔΙΠΑΕ και εξασφαλίζεται η εύρυθμη λειτουργία του τμήματος αυτού.

Στο άρθρο 2 αντιμετωπίζουμε θέματα της ακαδημαϊκής λειτουργίας των Τμημάτων Εργοθεραπείας της Σχολής Επιστήμης Φυσικής Αγωγής και Αθλητισμού και Εργοθεραπείας, καθώς και Ανθρωπιστικών Σπουδών της ομώνυμης μονοτμηματικής σχολής του Δημοκρίτειου Πανεπιστημίου της Θράκης. Προβλέπεται ότι ο χρόνος έναρξης της ακαδημαϊκής λειτουργίας του Τμήματος Εργοθεραπείας της Σχολής Επιστήμης Φυσικής Αγωγής και Αθλητισμού και Εργοθεραπείας, καθώς και του Τμήματος Ανθρωπιστικών Σπουδών της σχολής που σας ανέφερα πριν, θα είναι το ακαδημαϊκό έτος 2025-2026, για να είναι εφικτές οι προπαρασκευαστικές δραστηριότητες και ακαδημαϊκές λειτουργίες των νέων τμημάτων.

Είναι αναγκαία αυτή η τροποποίηση γιατί με τη ρύθμιση της έναρξης ισχύος των διατάξεων εξασφαλίζεται η ομαλή μετάβαση στο νέο πλαίσιο λειτουργίας των ακαδημαϊκών μονάδων που σας ανέφερα, σύμφωνα με όσα προβλέπονται στο νέο νομοθετικό πλαίσιο του ν.5094/24 και αποτρέπεται ο κίνδυνος διατάραξης της εκπαιδευτικής διαδικασίας και εν γένει της διοικητικής και ακαδημαϊκής λειτουργίας.

Ολοκληρώνω με το άρθρο 3, το οποίο συμπληρώνει την εξουσιοδοτική διάταξη της παραγράφου 6Α του άρθρου 13δ) του ν.4186/13, προκειμένου να συμπεριλάβει και την περίπτωση ένταξης νέων σχολών, τμημάτων ή εισαγωγικών κατευθύνσεων, για να συμπεριλάβει και την περίπτωση ένταξης νέων σχολών και να λειτουργήσει πληρέστερα η τυχόν εκδοθησόμενη εξουσιοδοτική διάταξη και η υπουργική απόφαση η οποία θα ρυθμίζει τις ειδικές προθεσμίες και τα θέματα που σχετίζονται με την προετοιμασία των πανελλαδικών εξετάσεων, με τις δυνατότητες που σας είπα πριν και να μεταχειριστούμε δίκαια ως οφείλουμε, αντικειμενικά και αδιάβλητα τους υποψηφίους.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:**  Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Καλαματιανέ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Θα ήθελα να μιλήσω σχετικά με την τροπολογία.

Κυρία Υπουργέ, και στη συζήτηση που είχαμε για την αντισυνταγματική θεσμοθέτηση και λειτουργία ιδιωτικών πανεπιστημίων στη χώρα είχαμε τονίσει ότι διαφωνούμε με τη λογική να κανιβαλίζεται ένα πανεπιστήμιο που είναι το Διεθνές Πανεπιστήμιο, προκειμένου να ενισχυθεί ένα άλλο, το Δημοκρίτειο. Εσείς βλέπω τώρα με την τροπολογία που φέρνετε, στο άρθρο 7, ουσιαστικά συνεχίζετε αυτό: Παίρνετε τμήματα και σχολές από το Διεθνές Πανεπιστήμιο και τα εντάσσετε στο Δημοκρίτειο. Τι θα κάνετε με το Διεθνές Πανεπιστήμιο; Θα λειτουργήσει ή όχι; Και πότε θα σταματήσετε επιτέλους αυτή τη λογική του κλείνω ή υπονομεύω ή υποβαθμίζω ένα πανεπιστήμιο, που είναι το Διεθνές Πανεπιστήμιο, για να ενισχύσετε το Δημοκρίτειο;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Νομίζω, κύριε συνάδελφε, ότι η συζήτηση αυτή εξαντλήθηκε όταν είχαμε το νομοσχέδιο για την ίδρυση παραρτημάτων μη κρατικών και μη κερδοσκοπικών.

Θέλω να σας πω ότι, όπως εξηγήσαμε και τότε αναλυτικά κυρίως και πρωτίστως ο Υπουργός, ενισχύουμε το Δημοκρίτειο Πανεπιστήμιο Θράκης και για λόγους εκπαιδευτικούς -γιατί το δικαιούται, το κέρδισε-, αλλά και για λόγους εθνικούς. Η ενίσχυση αυτή και η τροπολογία η οποία κατατίθεται τώρα ήταν γνωστά, ήταν γνωστά από πριν. Κατατέθηκαν στη διαβούλευση, εξηγήθηκαν στην ακρόαση των φορέων.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Με το Διεθνές τι θα κάνετε; Θα το τελειώσετε;

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Όλες αυτές οι προσπάθειες έχουν αμιγώς εκπαιδευτικό χαρακτήρα και είναι η πρώτη πρωτοβουλία που γίνεται, ώστε να διασκεδάσουμε και ανησυχίες που είχατε διατυπώσει εσείς τότε, ότι ενδεχομένως η ίδρυση των παραρτημάτων θα αποδυναμώσει τα περιφερειακά πανεπιστήμια.

Ευχαριστώ, κύριε Πρόεδρε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Μα, το Διεθνές τι θα το κάνετε; Το κανιβαλίζετε;

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι επτά μαθήτριες και μαθητές και τέσσερις συνοδοί εκπαιδευτικοί από το Γυμνάσιο και Λύκειο Ραπτόπουλου Ευρυτανίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Έλενα Ακρίτα.

**ΕΛΕΝΑ ΑΚΡΙΤΑ:** Ευχαριστώ για το νεράκι. Στην υγειά σας!

Κατ’ αρχάς θα ήθελα, αν μου επιτρέπετε, να καταθέσω εδώ στο Σώμα μια καταγγελία που έκαναν ήδη δύο συνάδελφοι, η Βουλευτής του ΣΥΡΙΖΑ Καλλιόπη Βέττα και η Βουλευτής της Νέας Αριστεράς Σία Αναγνωστοπούλου για ένα πολύ σοβαρό περιστατικό, το οποίο έλαβε χώρα μεταξύ της Υπουργού Πολιτισμού και του Προέδρου της Επιτροπής Μορφωτικών Υποθέσεων.

Η Υπουργός κατά τη διάρκεια της ανακοίνωσης ακρόασης φορέων έστελνε μηνύματα SMS για να του δώσει γραμμή ποιους έπρεπε να καλέσει και ποιους έπρεπε να κόψει, του έκανε νόημα δηλαδή πως έχει μήνυμα και εκείνος έσπευδε να το διαβάσει στο κινητό του. Αυτά έχουν καταγραφεί από τις κάμερες της Βουλής. Και φυσικά το πρώτο θύμα αυτής της εξωθεσμικής σκευωρίας ήταν ο, μισητός στην κ. Μενδώνη, Σύλλογος Ελλήνων Αρχαιολόγων με τον οποίον η Υπουργός είναι γνωστό ότι έχει ανοίξει πόλεμο. Και φυσικά ο κ. Κέλλας άκουσε και υπάκουσε στην εντολή ως μη όφειλε. Άλλωστε είναι γνωστός και έχουμε διαμαρτυρηθεί πολλάκις οι Βουλευτές της Αντιπολίτευσης για τον απαξιωτικό και αλαζονικό τρόπο, με τον οποίο ο κ. Κέλλας διευθύνει ή προεδρεύει στις επιτροπές.

Πάμε στο προκείμενο. Συζητάμε σήμερα ένα νομοθέτημα, το οποίο ναυάγησε πριν καν καθελκυστεί.

Το νομοσχέδιο αυτό φέρει τη σφραγίδα της κ. Μενδώνη. Έχει αυτό το ιδιαίτερο πολιτικό της στυλ, ας πούμε, αυτό το μένος, τα συμπλέγματα, τα «κακιασμένα» πείσματα με τον Σύλλογο Ελλήνων Αρχαιολόγων, που είναι ντροπή για την Κυβέρνηση, πόσω μάλλον για την Υπουργό Πολιτισμού και μάλιστα σε ένα νομοσχέδιο που αφορά τους αρχαιολογικούς χώρους, που καταργεί την Αρχαιολογική Υπηρεσία και ανοίγει τον δρόμο στο αρχαιολογικό πλιάτσικο.

Να μη μιλήσουμε βέβαια και για εκείνους τους αλλοπρόσαλλους φαιδρούς ερασιτεχνισμούς, που τους είδαμε όλοι στην πρώτη εκδοχή τού νομοσχεδίου, όπου ούτε λίγο, ούτε πολύ αποκλείστηκε ακόμη και ο ορχηστρικός Χατζηδάκης, καθώς και ολόκληρα μουσικά ρεύματα.

Η κ. Μενδώνη έχει αποτύχει. Δεν την αγαπούν οι καλλιτέχνες και δεν τους αγαπά και αυτή. Δεν τη θέλουν και δεν τους θέλει. Είναι αποκομμένη από τους ανθρώπους της τέχνης, είναι αποκομμένη από τον σύγχρονο ελληνικό πολιτισμό και, όπως φάνηκε πρόσφατα, και από τα σύγχρονα ελληνικά ακούσματα στη μουσική.

Η κ. Μενδώνη επί δέκα χρόνια υπήρξε Γενική Γραμματέας του Υπουργείου Πολιτισμού, χωρίς ακόμα να κατανοήσει τι εστί πολιτισμός. Απόδειξη, μεταξύ πολλών άλλων, η συμπεριφορά της τότε με τον πρώην Διευθυντή του Εθνικού Θεάτρου, τον Δημήτρη Λιγνάδη, όπου, όπως μας είπε η κ. Μενδώνη, παρασύρθηκε και καλά από την υποκριτική του δεινότητα.

Θυμίζω ότι ο Δημήτρης Λιγνάδης είναι πρωτοδίκως καταδικασμένος σε δώδεκα χρόνια κάθειρξη για τον βιασμό δύο δεκαεπτάχρονων αγοριών. Και λέει για την υποκριτική δεινότητα, άκουσον-άκουσον! Δηλαδή, αν το έλεγε οποιοσδήποτε άλλος Υπουργός, θα λέγαμε ότι ο άνθρωπος δεν έχει πατήσει στο θέατρο, αυτό ξέρει, αυτό λέει. Αλλά, η Υπουργός Πολιτισμού, να μην είναι σε θέση να ξεχωρίσει τον άνθρωπο και τις πράξεις του από τον ηθοποιό και τους ρόλους του;

Θα αναφέρω επίσης το μένος εναντίον των αρχαιοτήτων της Βενιζέλου στη Θεσσαλονίκη, τα κολλητιλίκια γενικώς αυτής της Κυβέρνησης με τους πάσης φύσεως ισχυρούς χορηγούς, την κοροϊδία των δεκάδων χιλιάδων εργαζομένων του πολιτισμού που ήθελε να τους αφήσει εκτός αποζημιώσεων στην πανδημία, επειδή είναι «μαύρη οικονομία».

Σε κάθε περίπτωση, στο τέλος της ημέρας δεν δικαιούται μια Υπουργός να ανοίγει βεντέτα και να φιμώνει έναν κορυφαίο θεσμικό φορέα λειτουργών του πολιτισμού επειδή δεν της αρέσουν οι απόψεις του και επειδή απολαμβάνει την πρωθυπουργική και μιντιακή ασυλία, κύριος οίδε για ποιους λόγους.

Σε ποιους τα λέμε, σε ποια Κυβέρνηση τα λέμε αυτά, θα μας πείτε. Τα λέμε σε μια Κυβέρνηση που έφτασε να εισπράξει ένα καταδικαστικό ψήφισμα από το Ευρωκοινοβούλιο για πρώτη φορά σε σαράντα πέντε χρόνια συμμετοχής της Ελλάδας στην Ευρωπαϊκή Ένωση, σε μια Κυβέρνηση που ευτελίζει, χειραγωγεί και υπονομεύει το κράτος δικαίου, τις ανεξάρτητες αρχές, τη δικαιοσύνη. Σε μια Κυβέρνηση που φτάσαμε να μας ερευνά η Ευρωπαϊκή Εισαγγελία -πάλι καλά που υπάρχει και αυτή, δηλαδή- για το όργιο στημένων διαγωνισμών και μίζας στο Ταμείο Ανάκαμψης. Σε μια Κυβέρνηση που τα πληρωμένα τρολ της ρίχνουν λάσπη στους γονείς των Τεμπών, γιατί ενοχλούν τον κ. Μητσοτάκη και τον κ. Καραμανλή.

Οι παρανοϊκές ανασφάλειες του Μαξίμου και η αυταρχική βουλιμία για εξουσία οδήγησαν ένα πολιτικό σύστημα να ζει την ελληνική έκδοση της γερμανικής αριστουργηματικής ταινίας «Οι ζωές των άλλων».

Εγώ προσωπικά -και κανείς- δεν μπορώ να γνωρίζω αν έχει «πλάτες» η κ. Μενδώνη ή αν δεν έχει. Αυτό όμως που είναι πλέον σαφές είναι ότι πρώτα θα φύγει ο κ. Μητσοτάκης από την εξουσία και μετά η κ. Μενδώνη από το Υπουργείο Πολιτισμού. Γιατί τα συστήματα, τα κυκλώματα εξουσίας, οι κάθε είδους ευεργέτες μπορούν, φευ, να εξασφαλίζουν την μακροημέρευση οποιασδήποτε εξυπηρετικής κυβέρνησης, αλλά δεν θα τη σώσουν από την κρίση των πολιτών και του κόσμου του πολιτισμού.

Κυρία Υπουργέ, η ιστορία έχει αποδείξει πως οι χώρες γίνονται μεγάλες με δύο τρόπους, ή με τον πόλεμο ή με τον πολιτισμό. Και εδώ στην Ελλάδα που γεννήθηκε ο πολιτισμός, δεν θα σας επιτρέψουμε να πεθάνει στα χέρια σας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Έχει ζητήσει τον λόγο η Υπουργός, κυρία Μενδώνη, για μία σύντομη παρέμβαση.

Ορίστε, κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Κύριε Πρόεδρε, επί καθαρά προσωπικού, δεν νομίζω ότι αξίζει κανείς να απαντά στην κ. Ακρίτα.

Επειδή, όμως, εδώ ελέχθησαν πράγματα τα οποία είναι προσβλητικά και τα οποία κάποια στιγμή θα οδηγήσουν και σε άλλου είδους ακροατήρια, θέλω να πω δυο λόγια.

Κατ’ αρχάς ο ΣΥΡΙΖΑ και η κ. Ακρίτα ενοχλούνται ιδιαίτερα για το έργο που γίνεται στο Υπουργείο Πολιτισμού. Δεν συνομιλούν προφανώς με τους αρχαιολόγους -τα είπα και στην επιτροπή αυτά- αλλά συνομιλούν με το προεδρείο του συλλόγου που λένε αυτά που θέλουν να ακούσουν. Το ίδιο το έργο όμως είναι αυτό που ενοχλεί. Διότι εδώ γίνεται ένα έργο μια πενταετία, το οποίο είναι το μεγαλύτερο έργο υποδομών σε αρχαιολογικούς χώρους, σε μουσεία, σε μεταρρυθμίσεις στον σύγχρονο πολιτισμό που δεν είχε γίνει ποτέ. Αυτό είναι προφανές ότι ενοχλεί και προσωπικά την κ. Ακρίτα, η οποία δεν είναι σε θέση να δεχθεί τι κάνει κάποιος τον οποίο η ίδια για διάφορους λόγους δεν συμπαθεί ή απορρίπτει. Πολύ περισσότερο δεν μπορεί ο ΣΥΡΙΖΑ να δεχθεί ότι αυτό το έργο γίνεται από την Κυβέρνηση του Κυριάκου Μητσοτάκη. Αυτό είναι το ένα.

Δεύτερον, μιλάτε για μένος και συμπλέγματα, εσείς; Εσείς; Δεν ξέρω τι μπορεί να πει κανείς. Διότι το ποιος έχει συμπλέγματα, είναι φανερό. Είναι φανερό από τις πράξεις, το έργο και την δημόσια τοποθέτησή του. Και εν τέλει ευτυχώς που υπάρχει η ιστορία. Ευτυχώς που κάνετε αναφορά στην ιστορία, διότι η ιστορία είναι αυτή η οποία θα κρίνει -και επειδή εδώ μέσα ό,τι λέγεται αποτελεί ιστορική μαρτυρία- και θα ξεχωρίσει τους αγαθούς από τους φαύλους.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η κ. Κεφαλογιάννη.

**ΟΛΓΑ ΚΕΦΑΛΟΓΙΑΝΝΗ (Υπουργός Τουρισμού):** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, το υπό συζήτηση και ψήφιση νομοσχέδιο αποτελεί μια προσπάθεια της Κυβέρνησης για ρύθμιση μεταξύ άλλων σημαντικών ζητημάτων που αφορούν στην άυλη πολιτιστική κληρονομιά, για το ελληνόφωνο τραγούδι και τα ηχογραφήματα νέων δημιουργών ή καλλιτεχνών και φυσικά για την προστασία και τη διάχυση της ελληνικής γλώσσας. Είναι όλα κρίσιμα και αναπόσπαστα μέρη του ελληνικού πολιτισμού. Διότι βεβαίως τόσο η ελληνική γλώσσα όσο και η καλλιτεχνική δημιουργία αποτελούν κορυφαίας σημασίας μορφές έκφρασης, που συνδέονται υπαρξιακά με την εθνική μας ταυτότητα, με την εικόνα της χώρας μας, αλλά βεβαίως και με τις σκέψεις και τις αξίες ολόκληρου του ευρωπαϊκού και του δυτικού οικοδομήματος. Με το νομοσχέδιο γίνονται επίσης θετικά βήματα για την καλύτερη άσκηση διοίκησης για την άυλη πολιτιστική κληρονομιά και την πολιτιστική πολιτική εν γένει.

Έρχομαι τώρα στην υιοθέτηση ενός πλέγματος ρυθμίσεων για την προστασία και ενίσχυση του ελληνόφωνου τραγουδιού και επιτρέψτε μου να σταθώ στα άρθρα 8 έως 11 του σχεδίου νόμου, τα οποία εισάγουν την υποχρέωση ποσόστωσης δημόσιας εκτέλεσης ελληνόφωνου τραγουδιού σε κοινόχρηστους χώρους.

Ειδικά για τα τουριστικά καταλύματα η πρόβλεψη αυτή περιορίζεται σε χώρο υποδοχής και ανελκυστήρα και αυτό υπό την αίρεση ότι ο ιδιοκτήτης-διαχειριστής τους θα θελήσει πράγματι να βάλει μουσική σε αυτούς τους χώρους. Πράγματι, λοιπόν, έγιναν θετικές τροποποιήσεις μετά τη δημόσια διαβούλευση, ενώ, ελάχιστα, αλλά μειώθηκε πάντως το ποσοστό της υποχρέωσης σε 40% από 45%.

Περιορίστηκε επίσης τελικά η αρχική καθολική υποχρέωση και πλέον η πρόβλεψη αφορά μόνο την περίπτωση που η μουσική θα εκπέμπεται πάνω από μία πηγή ήχου. Γιατί είναι αλήθεια ότι οι αντιδράσεις του ξενοδοχειακού κλάδου ήταν έντονες. Για πρώτη φορά πενήντα πέντε τοπικές ενώσεις ξενοδόχων υπέγραψαν κοινή επιστολή διαμαρτυρίας, ενώ όλοι οι φορείς του τουρισμού έχουν τοποθετηθεί ανάλογα παρά το γεγονός ότι ο τομέας έχει αποδείξει έμπρακτα τον σεβασμό του στα πνευματικά και συγγενικά δικαιώματα.

Το λέω αυτό διότι το Ξενοδοχειακό Επιμελητήριο Ελλάδος, ο θεσμικός σύμβουλος της πολιτείας, νομικό πρόσωπο δημοσίου δικαίου, έχει υιοθετήσει διαφανείς και αυτοματοποιημένες διαδικασίες ενημερώσεων για τις οφειλόμενες πληρωμές στους οργανισμούς συλλογικής διαχείρισης, ενώ πάλι το ξενοδοχειακό επιμελητήριο έχει προβεί σε σύναψη μνημονίων με τους περισσότερους από αυτούς, προκειμένου να καλυφθούν κενά και στρεβλώσεις στο υφιστάμενο πεδίο.

Επειδή όμως άκουσα κατά τη διάρκεια της συζήτησης και στην αρμόδια κοινοβουλευτική επιτροπή την κριτική της Μείζονος Αντιπολίτευσης, επιτρέψτε μου να θυμίσω, αγαπητοί συνάδελφοι της Αξιωματικής Αντιπολίτευσης, το ξεχαρβάλωμα που προκλήθηκε στο πεδίο του πνευματικού και συγγενικού δικαιώματος κατά τη διάρκεια της διακυβέρνησης ΣΥΡΙΖΑ. Ήταν ο ίδιος κυνισμός που έθεσε σε κίνδυνο τους Έλληνες δημιουργούς και τα πνευματικά τους δικαιώματα τότε, γιατί δεν θέλατε και δεν τολμήσατε να λύσετε με τρόπο σύννομο και οριστικό το σκάνδαλο της ΑΕΠΙ. Τότε, που προειδοποιούσαμε και επαληθευτήκαμε ότι ο νόμος περί πνευματικής ιδιοκτησίας του 2017 δεν επρόκειτο να καλύψει τις ανάγκες των δημιουργών. Αποτύχατε τότε να ενσωματώσετε με ορθό νομικά και λογικά τρόπο τη σχετική κοινοτική οδηγία, η οποία προέβλεπε οι οργανισμοί συλλογικής διαχείρισης να είναι υπό τον αποκλειστικό έλεγχο των δημιουργών. Εσείς δώσατε φιλί ζωής σε μια διεφθαρμένη ΑΕΠΙ με μια νομική ακροβασία περί δεσπόζουσας θέσης.

Αλλά και μετά, το 2018, όταν στην ήδη προβληματική κατάσταση μετά την κατάρρευση της ΑΕΠΙ για την οποία είχαμε προειδοποιήσει ήρθατε να θεσπίσετε ένα νέο νομικό πλαίσιο λειτουργίας της Ειδικής Υπηρεσίας Έκτακτης Διαχείρισης Δικαιωμάτων, ΕΥΕΔ, μιας ακόμα αδιαφανούς κρατικής δομής και νομικά έωλης που κόστιζε στους Έλληνες πολίτες σε καιρούς δύσκολους και κατέστησε τη χώρα το μοναδικό ευρωπαϊκό κράτος με ρόλο διαχειριστή της πνευματικής ιδιοκτησίας.

Εσείς, λοιπόν, κύριοι συνάδελφοι της Αξιωματικής Αντιπολίτευσης, που αφήσατε πίσω σας συντρίμμια στο πεδίο αυτό δεν δικαιούστε να ασκείτε κριτική χωρίς πρώτα να σκέφτεστε τι έχετε κάνει.

Σήμερα, λοιπόν, αυτή η Κυβέρνηση αναγνωρίζει την ανάγκη να θέσει ένα πλαίσιο που θα αποδώσει τα δικαιώματα των δημιουργών. Μένει να δούμε βεβαίως πώς θα εφαρμοστούν και στην πράξη οι ρυθμίσεις που εισάγονται σήμερα, αλλά σίγουρα χρειάζεται να δούμε και τη μεγάλη εικόνα. Γιατί μετά την κατάρρευση της ΑΕΠΙ το ίδιο το ρεπερτόριο έσπασε σε δύο εταιρείες, Αυτοδιαχείριση και ΕΥΕΔ νυν ΕΔΕΜ και τιμολογήθηκε στην αγορά κατά 50% ακριβότερα, ενώ ο κάθε οργανισμός δηλώνει αυθαιρέτως ότι εκπροσωπεί το 80% του ρεπερτορίου που είχε πριν η ΑΕΠΙ. Αποτέλεσμα αυτής της κατάστασης αθέμιτου ανταγωνισμού και στον τουριστικό κλάδο είναι να καλούνται οι ξενοδόχοι να καταβάλουν το 150% της αμοιβής της ΑΕΠΙ, ενώ οι δικαιούχοι οργανισμοί αδυνατούν να καθορίσουν τι ποσοστό του ρεπερτορίου εκπροσωπεί καθένας από αυτούς.

Χρειάζεται επομένως να δοθεί μια δίκαιη και συνολική λύση με την πολιτεία να διασφαλίζει τη λειτουργία ενός αξιόπιστου συστήματος είσπραξης και διανομής του δικαιώματος, το οποίο όμως θα καταλήγει στους δημιουργούς, γιατί αυτό είναι το βασικό ζητούμενο. Υπάρχει και το παράδειγμα πολλών ευρωπαϊκών χωρών, όπου υφίσταται ένας μοναδικός οργανισμός είσπραξης ο οποίος στη συνέχεια πραγματοποιεί τη διανομή. Είναι μια λύση που θα διασφαλίζει τελικά στο πεδίο, αυτό που λέγαμε από την αρχή, νομιμότητα, διαφάνεια και λογοδοσία.

Κυρίες και κύριοι συνάδελφοι, ο ελληνικός πολιτισμός είναι παγκόσμιο σημείο αναφοράς προόδου και εξέλιξης της ανθρωπότητας. Οι ανεξάντλητες δυνάμεις του αποτελούν μια τεράστια πρόκληση για την οικονομική και κοινωνική ανάπτυξη. Δικό μας μέλημα είναι να μεγιστοποιήσουμε την υπεραξία του σε όλους του τομείς και φυσικά και στον τουρισμό. Να χτίσουμε ένα πλαίσιο ανάπτυξης που έχει σκοπό να ικανοποιήσει τις ανάγκες των τοπικών κοινωνιών, διατηρώντας ταυτόχρονα την ιδιαίτερη φυσιογνωμία και την ταυτότητά τους με σεβασμό στο φυσικό και το πολιτιστικό περιβάλλον.

Στην κατεύθυνση αυτή ο πολιτιστικός τουρισμός μπορεί να αποτελέσει βασικό μοχλό για τουριστική ανάπτυξη με όρους βιωσιμότητας καθώς τα μνημεία, η πολιτιστική και οι αρχαιολογικοί χώροι, τα μουσεία, η γλώσσα, η παράδοση, η μουσική και η δημιουργία συγκροτούν ένα ισχυρό πλέγμα προσέλκυσης επισκεπτών όλες τις εποχές του χρόνου σε όλα τα μέρη της Ελλάδας. Προϋπόθεση είναι η διαμόρφωση μιας ενιαίας και συνεκτικής πολιτικής συνθέσεων με τη διασύνδεση όλων των εμπλεκομένων δυνάμεων, δημοσίου και ιδιωτικού τομέα, αλλά και των τοπικών κοινωνιών, με κοινό στόχο μια νέα εποχή δίκαιης και βιώσιμης ανάπτυξης, όπου το όφελος θα διαχέεται στους πολλούς με τρόπο ισόρροπο στον χώρο και στον χρόνο.

Ευχαριστώ πολύ για την προσοχή σας.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Υπουργό.

Θα συνεχίσουμε τώρα με τον κατάλογο των ομιλητών. Θα δώσω τον λόγο στην κ. Σπυριδάκη, στη συνέχεια στην κ. Κοντοτόλη και μετά στον Κοινοβουλευτικό Εκπρόσωπο του Κομμουνιστικού Κόμματος Ελλάδας κ. Παφίλη.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στην εποχή της παγκοσμιοποίησης η πλούσια παγκόσμια πολιτισμική ποικιλία τείνει όλο και περισσότερο προς την ομοιομορφία και την πολιτισμική τυποποίηση. Αυτό οδηγεί σε απώλεια της πολιτισμικής κληρονομιάς και στην προσαρμογή των λαών με διαφορετικές πολιτιστικές ταυτότητες και κουλτούρες σε ενιαίους και συγκεκριμένους τρόπους ζωής και αντίληψης.

Το άρθρο 1 της οικουμενικής διακήρυξης της UNESCO για την πολιτιστική ποικιλότητα αναφέρει ότι αυτή ενσαρκώνεται στη μοναδικότητα και την πολυπλοκότητα των ταυτοτήτων των ομάδων και των κοινωνιών που αποτελούν την ανθρωπότητα. Στο πλαίσιο αυτό η διεθνής κοινότητα και η UNESCO καταβάλλουν συστηματικές προσπάθειες για τη διαφύλαξη της πολιτιστικής κληρονομιάς κάθε λαού, αλλά και για την παροχή κατευθυντήριων γραμμών στα κράτη που επιθυμούν να την προστατεύσουν. Ιδιαίτερα για τη διατήρηση της άυλης πολιτιστικής κληρονομιάς η διεθνής κοινότητα συνειδητοποίησε σχετικά πρόσφατα ότι χρειάζεται και αξίζει διεθνούς διαφύλαξης, γεγονός που οδήγησε στην υιοθέτηση της Σύμβασης της UNESCO του 2003.

Κυρίες και κύριοι συνάδελφοι, βάσει των παραπάνω η Κυβέρνηση καλώς εισήγαγε ένα νομοσχέδιο σχετικά με τη διαφύλαξη και την ανάδειξη της άυλης πολιτιστικής κληρονομιάς, αλλά πολύ κακώς το έπραξε με τη γνωστή απαράδεκτη αντίληψη και τον κακό τρόπο νομοθέτησης που ακολουθεί σχεδόν σε όλα της τα νομοθετήματα. Και εξηγούμαι: Η κυβερνητική λογική ότι «διαθέτουμε το 41%» και συνεπώς η Αντιπολίτευση, οι επαγγελματικοί, κοινωνικοί και συλλογικοί φορείς δεν δικαιούνται να κάνουν κριτική και να συμμετάσχουν σε μια γόνιμη διαβούλευση, ήταν απολύτως ορατή εξαρχής και συνεχίστηκε και κατά την επεξεργασία του νομοσχεδίου στις επιτροπές, ενώ η προχειρότητα κάποιων διατάξεων οδήγησε ακόμα και Υπουργούς να δηλώσουν την αντίθεσή τους.

Μόλις το νομοσχέδιο κατατέθηκε για διαβούλευση, έγινε αποδέκτης χιλιάδων επικριτικών σχολίων από πολίτες, επαγγελματίες, μεγάλη μερίδα καλλιτεχνών, αλλά ακόμα και από την ίδια την Υπουργό Τουρισμού. Η Υπουργός Τουρισμού μίλησε για ανεπίτρεπτη παρέμβαση του κράτους στην ελεύθερη αγορά, γεγονός που εξανάγκασε τον Πρωθυπουργό να ζητήσει τη νομική άποψη του κ. Βορίδη σχετικά με την υποχρεωτική ποσόστωση ελληνικής μουσικής στα ξενοδοχεία.

Με δυο λόγια, εκτός από προχειρότητα διαπιστώνεται για ακόμη μία φορά παντελής έλλειψη διαλόγου και συνεννόησης με κοινωνικούς και επαγγελματικούς φορείς, αλλά και με συναρμόδιους Υπουργούς, προτού ένα νομοσχέδιο εισαχθεί στη διαβούλευση και στη συνέχεια στο Κοινοβούλιο.

Η Κυβέρνηση απέφυγε εμφατικά να συζητήσει εκ των προτέρων με όσους γνωρίζουν τα θέματα και με όσους αφορά το νομοσχέδιο. Αποκορύφωμα αυτής της πρακτικής υπήρξε ο αποκλεισμός του Συλλόγου Ελλήνων Αρχαιολόγων από την ακρόαση των φορέων.

Ο κόσμος του τουρισμού ενοχλήθηκε, όχι άδικα, κάνοντας λόγο για διατάξεις που ισχύουν σε τριτοκοσμικές ισλαμικές χώρες και για την κρατική παρέμβαση σε θέματα ιδιωτών που θυμίζουν αντιδημοκρατικές περιόδους της χώρας, όταν ίσχυε η λογοκρισία. Οι άνθρωποι του τουρισμού έχουν αγανακτήσει, διότι υφίστανται ένα κατακερματισμένο σύστημα καταβολής δικαιωμάτων με επαναλαμβανόμενες πληρωμές για το ίδιο έργο. Το ίδιο ακριβώς μάς αναφέρει και ο κόσμος της εστίασης.

Κυρίες και κύριοι συνάδελφοι, πράγματι η αυξανόμενη χρήση ψηφιακών μέσων και η είσοδος στην αγορά πολυεθνικών παρόχων που προωθούν επιθετικά για εμπορικούς λόγους μουσικές λίστες χωρίς καταβολή πνευματικών δικαιωμάτων, επιβάλλει τη λήψη μέτρων προστασίας και τη στήριξη της εθνικής μουσικής δημιουργίας, ώστε να διατηρηθεί η πολιτισμική ταυτότητά μας και να στηριχθεί η εγχώρια μουσική βιομηχανία.

Το μείζον πρόβλημα που πρέπει να λύσουμε είναι πώς θα προστατεύσουμε και θα αναδείξουμε την άυλη πολιτιστική κληρονομιά μας και το ελληνικό τραγούδι, χωρίς να θίγεται η ελευθερία της τέχνης, η οποία προστατεύεται στο σύγχρονο δημοκρατικό κόσμο. Κανένας δεν πείθεται ότι αυτό διασφαλίζεται και κυρίως ότι οι προβλεπόμενες ρυθμίσεις θα λύσουν το υπαρκτό πρόβλημα των πνευματικών και συγγενικών δικαιωμάτων που ταλανίζουν τον καλλιτεχνικό χώρο.

Ο δρόμος που επιλέγει η Κυβέρνηση για να αντιμετωπίσει το μείζον ζήτημα του βιοπορισμού του Έλληνα μουσικού δημιουργού είναι λανθασμένος και αναποτελεσματικός. Η υποχρεωτικότητα και οι ποσοστώσεις και τα πρόστιμα δεν επιλύουν το πρόβλημα, ενώ διαμορφώνουν μια δυσφορία που δεν εξυπηρετεί τον σκοπό του νομοσχεδίου, αλλά πολλές φορές ενδέχεται να εξυπηρετήσει και τον αντίθετο ακριβώς σκοπό.

Η λύση των κινήτρων είναι η ενδεδειγμένη λύση. Κίνητρα οικονομικά, κίνητρα φορολογικά και ασφαλιστικές ελαφρύνσεις. Οικονομική ενίσχυση ελληνικών μουσικών εκδηλώσεων σε μεγάλες ξενοδοχειακές μονάδες. Οικονομική ενίσχυση του Κέντρου Κινηματογράφου για παραγωγές με ελληνική μουσική. Η επαναφορά του θεσμού των επιχορηγήσεων για πρωτοεμφανιζόμενους Έλληνες μουσικούς. Η ενίσχυση σε νέες καλλιτεχνικές ελληνικές δημιουργίες. Η ενίσχυση του παραδοσιακού μας τραγουδιού. Υπάρχουν πολλά ακόμα, αλλά προφανώς έχουν οικονομικό κόστος και το κυβερνητικό οικονομικό επιτελείο δεν το επιτρέπει.

Το θέμα, όμως, είναι γιατί δεν το επιλέγει η Υπουργός που διατείνεται ότι το Υπουργείο Πολιτισμού είναι ένα εύρωστο οικονομικά Υπουργείο. Και είναι αλήθεια αυτό, αν κανείς σκεφτεί τους διαθέσιμους χρηματικούς πόρους τού Ταμείου Ανάκαμψης, αλλά και τα συνεχώς αυξανόμενα έσοδα του Υπουργείου Πολιτισμού.

Κυρία Υπουργέ, να σας τονίσω ότι οι αρχαιολογικοί χώροι του Λασιθίου, όχι τα μουσεία, μόνο οι αρχαιολογικοί χώροι, εισέπραξαν για τα έτη 2022 και 2023 έσοδα περίπου 6,5 εκατομμυρίων ευρώ.

Ποια είναι, όμως, πραγματική εικόνα για την οποία δεν πρέπει να είστε περήφανη;

Έχουμε μία άκρως υποστελεχωμένη Εφορεία Αρχαιοτήτων, επιφορτισμένη με πληθώρα εργασιών, κυρίως γραφειοκρατικών και ένα ολόκληρο τμήμα, το Τμήμα Βυζαντινής και Μεταβυζαντινής Αρχαιολογίας να μένει κλειστό, διότι δεν διαθέτει προσωπικό. Φαντάζομαι πως γνωρίζετε πόσα μνημεία αυτής της περιόδου διαθέτει ο Νομός Λασιθίου. Θα σας πω εγώ. Πάνω από πεντακόσια.

Τα προβλήματα, όμως, δεν σταματάνε εδώ. Οι περισσότεροι αρχαιολογικοί χώροι διαθέτουν έναν αρχαιοφύλακα και στην καλύτερη των περιπτώσεων δύο. Επομένως, με τη δική μου λογική, σε περίπτωση που χρειαστεί ο ένας να λείψει, τότε ο χώρος πρέπει να μείνει κλειστός. Λόγω έλλειψης αρχαιοφυλάκων οι αρχαιολογικοί χώροι του Ανακτόρου της Πέτρας Σητείας και ο μινωικός οικισμός της Βασιλικής παραμένουν κλειστοί. Ειδικά στον τελευταίο, επειδή αποτελεί σημείο επισκέψεων διεθνών πανεπιστημίων, η επίσκεψη πρέπει να γίνεται μόνο κατόπιν συνεννόησης, για να φροντίσουμε να βρούμε αρχαιοφύλακα, ώστε να είναι οι χώροι ανοιχτοί. Σαν να μην έφτανε η έλλειψη σε αρχαιοφύλακες, τους επιφορτίζουμε και με την καθαριότητα των χώρων. Οπότε ναι, έχετε δίκιο. Ας δούμε την άυλη πολιτιστική κληρονομιά, διότι οι υπόλοιπες πτυχές της πολιτιστικής μας κληρονομιάς καταρρέουν.

Ένα ακόμα σημείο που θα ήθελα να αναφέρω για το Λασίθι, είναι ότι από το 2025 προβλέπεται υπέρογκη αύξηση στις τιμές των εισιτηρίων για τη Σπιναλόγκα και το Δικταίο Άντρο. Το εισιτήριο της Σπιναλόγκα από 8 ευρώ θα εκτοξευθεί στα 20 ευρώ, ενώ του Δικταίου Άντρου από 6 ευρώ στα 15 ευρώ. Υπάρχει ένα ερώτημα. Τί θα γίνουν τα χρήματα αυτά; Πού θα διοχετεύονται;

Είναι διάχυτη η αίσθηση ότι ο πολιτισμός της χώρας περνά στα χέρια των ιδιωτών μέσα από αναθέσεις υπηρεσιών, που στο παρελθόν ήταν στη δικαιοδοσία αποκλειστικά του κράτους. Ένα τέτοιο παράδειγμα έχουμε και στο σημερινό νομοσχέδιο, με την ιδιωτική εταιρεία που θα αναλάβει για 2 εκατομμύρια ευρώ πρώτες βοήθειες σε έξι αρχαιολογικούς χώρους, αντικαθιστώντας τις δημόσιες υπηρεσίες υγείας. Είναι τρομερό, βέβαια, αν σκεφτεί κανείς πόσα ασθενοφόρα μπορούμε να αγοράσουμε με 2 εκατομμύρια ευρώ.

Κυρίες και κύριοι συνάδελφοι, ο πολιτισμός μας για να έχει προοπτική πρέπει να στηριχθεί και να λάβει νέα ισχυρή ώθηση. Αυτό δεν γίνεται έχοντας στο περιθώριο τους ανθρώπους που παράγουν πολιτισμό και εργάζονται σε αυτόν. Οι άνθρωποι του πολιτισμού θέλουν προσοχή, νοιάξιμο, φροντίδα και στήριξη. Σήμερα αισθάνονται απαξιωμένοι και περιθωριοποιημένοι. Αντιμετωπίζουν πολλά και χρονίζοντα προβλήματα που δεν λύνονται, αλλά συνεχώς εντείνονται.

Δεν πρέπει να χαθεί η ευκαιρία του Ταμείου Ανάκαμψης για τον ελληνικό πολιτισμό και τους ανθρώπους του, που είναι η ψυχή του. Ως ΠΑΣΟΚ - Κίνημα Αλλαγής, από την εποχή της αείμνηστης Μελίνας Μερκούρη, είμαστε σταθερά και διαχρονικά δίπλα στους ανθρώπους του πολιτισμού και αυτό θα συνεχίσουμε να πράττουμε.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κίνημα Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Σπυριδάκη.

Θα δώσω τώρα τον λόγο στην κ. Μαρίνα Κοντοτόλη από τον ΣΥΡΙΖΑ.

**ΜΑΡΙΝΑ ΚΟΝΤΟΤΟΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, εμείς σήμερα βρισκόμαστε στην Ολομέλεια και συζητάμε το παρόν νομοσχέδιο του Υπουργείου Πολιτισμού και η χώρα μας κατέβασε τα ρολά. Το κεντρικό μήνυμα που στέλνουν εκατοντάδες χιλιάδες εργαζόμενοι του ιδιωτικού τομέα είναι: «Δεν μπορούμε να ζήσουμε με αξιοπρέπεια». Η ακρίβεια και η φτωχοποίηση κινητοποιούν τους εργαζόμενους, οι οποίοι, παρά τις αυξήσεις που δόθηκαν στον κατώτατο μισθό, βρίσκονται σε χειρότερη οικονομική κατάσταση ακόμα και από την περίοδο του μνημονίου.

Κυρίες και κύριοι συνάδελφοι, η εισηγήτρια του ΣΥΡΙΖΑ - Προοδευτική Συμμαχία, η συνάδελφος Κυριακή Μάλαμα, ανέπτυξε με απόλυτη επάρκεια και ενάργεια τη θέση μας για το νομοσχέδιο και τη σύγκρουση των αντιλήψεων γύρω από τα υπό συζήτηση θέματα.

Ξεκινώ από το δεύτερο κεφάλαιο για την προστασία της άυλης πολιτιστικής κληρονομιάς. Τα άρθρα 4, 5 και 6 δεν κάνουν τίποτα επί της ουσίας για την άυλη πολιτιστική κληρονομιά, παρά συστήνουν γραφειοκρατικά συμβούλια και επιτροπές. Χαρακτηριστική είναι και η απουσία εκπροσώπων της τέχνης, της μουσικής, του βιβλίου αλλά και της Τοπικής Αυτοδιοίκησης και βέβαια, των χιλιάδων πολιτιστικών συλλόγων, κατεξοχήν φορέων δηλαδή της άυλης πολιτιστικής κληρονομιάς.

Ειδικά, η Τοπική Αυτοδιοίκηση διαχρονικά διεκδικεί να χρηματοδοτηθούν πολιτιστικά προγράμματα, καθώς και έργα ανάδειξης του τοπικού πολιτισμού. Σας αναφέρω για παράδειγμα τα αιτήματα του Δήμου Τρικκαίων, της ιδιαίτερης πατρίδας μου. Πάγιο αίτημά του είναι η ψηφιοποίηση της άυλης πολιτιστικής κληρονομιάς της δημοτικής βιβλιοθήκης καθώς και η μετατροπή των αποθηκών του ΟΣΕ σε θερμοκοιτίδα πολιτισμού πολλαπλών χρήσεων.

Επίσης, θα ήθελα να υπογραμμίσω πως η μακραίωνη θεσσαλική ιστορία οφείλει να αναδειχθεί, να γίνει ευρέως γνωστή. Η ανάγκη για ένα σύγχρονο αρχαιολογικό μουσείο, αντάξιο της ιστορίας της ευρύτερης περιοχής των Τρικάλων, είναι επιτακτική. Είναι όνειρο και ελπίδα πολλών ανάμεσά μας ο σχεδιασμός και η ύπαρξη ενός μουσείου συνδεδεμένου με την ιστορία της περιοχής, με την πόλη, με το φυσικό τοπίο, με τον περιβάλλοντα χώρο. Αν υλοποιηθεί αυτό το εγχείρημα, θα αποτελέσει ένα σημαντικό τοπόσημο, έναν ζωντανό πόλο έλξης για τους κατοίκους αλλά και για τους επισκέπτες των Τρικάλων. Ένα μουσείο που να καλύπτει τις ανάγκες έκθεσης των αρχαιολογικών ευρημάτων από την εντατική αρχαιολογική έρευνα στον Νομό μας τα τελευταία χρόνια, η οποία αποδίδει καρπούς.

Μην ξεχνάτε -ενδεικτικά αναφέρουμε- τις ανασκαφές στην αρχαία Πέλιννα και τα συγκλονιστικά κάθε φορά ευρήματα που έρχονται στο φως. Επίσης, όλοι γνωρίζουμε την αρχαία Τρίκκη. Από ανασκαφές που γίνονται τώρα εκεί έρχονται στο φως πολύ σημαντικά ψηφιδωτά. Με την ευκαιρία να αναφέρω ότι το περίφημο Κουρσούμ Τζαμί παραμένει κλειστό για το κοινό εδώ και δύο χρόνια περίπου. Κανένας δεν γνωρίζει πότε θα ολοκληρωθεί η αποκατάσταση από τις ζημιές. Πρόκειται για ένα μοναδικό σωζόμενο έργο του Σινάν στην Ελλάδα.

Με τη Γέφυρα της Σαρακίνας ή το γεφύρι της πέτρας, όπως λένε οι βλάχοι του Ασπροποτάμου, θα ασχοληθούν οι αρμόδιοι; Ένα τέτοιο μνημείο που κινδυνεύει να χαθεί από τη φυσική καταστροφή του «Ντάνιελ», ένα γεφύρι του 16ου αιώνα με έξι τόξα πάνω από τον Ποταμό Πηνειό στη Σαρακήνα Τρικάλων.

Ειλικρινά, θα ήθελα να μάθω, κυρία Υπουργέ Πολιτισμού, τι πρόκειται να κάνετε για αυτό το ιστορικό μνημείο, επτά μήνες μετά τις πλημμύρες.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Έπρεπε να το ξέρετε ήδη, γιατί το έχουμε πει. Έπρεπε να το ξέρετε ότι γίνονται μελέτες, διότι τα μνημεία δεν αναστυλώνονται χωρίς μελέτες

**ΚΥΡΙΑΚΗ ΜΑΛΑΜΑ:** Δεν διακόπτουμε τον ομιλητή.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ!

**ΜΑΡΙΝΑ ΚΟΝΤΟΤΟΛΗ:** Ελεύθερα, κυρία Υπουργέ. Μπράβο σας. Ευχαριστώ πάρα πολύ. Γίνονται μελέτες.

Κυρίες και κύριοι συνάδελφοι, στο δεύτερο μέρος του νομοσχεδίου εμπεριέχονται ρυθμίσεις για τον εκσυγχρονισμό της εμπορικής πολιτικής και την αντιμετώπιση των υπηρεσιακών αναγκών του Οργανισμού Διαχείρισης και Ανάπτυξης Αρχαιολογικών Πόρων. Από τα παραπάνω άρθρα εισάγεται μια απαράδεκτη πρακτική της Κυβέρνησης, αυτή των απευθείας αναθέσεων. Όσο αυτό μπορεί να γίνει ανεκτό, σε κατεπείγουσες και απρόβλεπτες καταστάσεις εδώ δεν χωρά αμφιβολία ότι πρόκειται για καθαρή πρόκληση.

Η διαδικασία απευθείας ανάθεσης για ποσά μέχρι 60.000 ευρώ για συμβάσεις προμηθειών για την κάλυψη αναγκών των προϊόντων των πωλητηρίων του Οργανισμού Διαχείρισης είναι προκλητική και πρέπει να αποσυρθεί επίσης.

Κλείνοντας, κυρίες και κύριοι συνάδελφοι, δυστυχώς το παρόν νομοσχέδιο είναι μία ακόμα χαμένη ευκαιρία για τον πολιτισμό και την πατρίδα μας. Δυστυχώς, αντί να επιλύονται προβλήματα, δημιουργούνται όλο και περισσότερα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Κοντοτόλη.

Θα δώσω τώρα τον λόγο στον Κοινοβουλευτικό Εκπρόσωπο του Κομμουνιστικού Κόμματος Ελλάδας κ. Παφίλη.

**ΑΘΑΝΑΣΙΟΣ ΠΑΦΙΛΗΣ:** Θέλουμε και από αυτό το Βήμα να χαιρετίσουμε τη σημερινή μεγάλη απεργιακή κινητοποίηση και τη συγκέντρωση που έγινε στο Σύνταγμα -και όχι μόνο- αλλά και σε ολόκληρη την Ελλάδα.

Βέβαια, εμείς συζητάμε αυτό το νομοσχέδιο του Υπουργείου Πολιτισμού, ωστόσο όμως στη μεγάλη αυτή συγκέντρωση συμμετείχε ο καλλιτεχνικός κόσμος, οι μουσικοί, οι τραγουδιστές, οι αρχαιολόγοι, οι εργαζόμενοι στο Υπουργείο Πολιτισμού, που διαδήλωσαν για την επιβίωσή τους. Συναντήθηκα με τους εργαζόμενους που απεργούν για καλύτερους μισθούς, για ζωή και δουλειά με αξιοπρέπεια, για μέτρα κατά της ακρίβειας.

Σε αυτό το σημείο, κυρίες και κύριοι, θα ήθελα να σταθώ και να αναφερθώ στα διαρκή εργοδοτικά εγκλήματα που κυριολεκτικά δολοφονούν καθημερινά τους εργαζόμενους.

Ένας έως δύο νεκροί καθημερινά, σφίγγεται η ψυχή μας, διαβάζοντας τις εφημερίδες. Και είναι οι άνθρωποι που πάνε να κάνουν μεροκάματο και γυρίζουν στο φέρετρο, κυριολεκτικά, στο σπίτι τους. Και δεν έχουμε καμμιά κουβέντα από την Κυβέρνηση για αυτή την εργοδοτική αυθαιρεσία, την εγκληματική αυθαιρεσία.

Έλλειψη μέτρων ασφάλειας, εντατικοποίηση της εργασίας, δωδεκάωρα, κυρίες και κύριοι, που υπερασπίζεστε την Ευρωπαϊκή Ένωση. Λέει η οδηγία που ψηφίστηκε και με τον νόμο Χατζηδάκη απαγορεύεται η απασχόληση των εργαζομένων πάνω από δεκατρείς ώρες. Και όμως, αν δείτε στατιστικά, τα περισσότερα γίνονται μετά το οκτάωρο. Δολοφονίες είναι, δεν είναι εργατικά ατυχήματα. Γιατί; Γιατί αυτές οι άθλιες συνθήκες; Για να φουσκώνουν τα πορτοφόλια από τα κέρδη των επιχειρήσεων.

Και πείτε μας πόσους έχετε βάλει φυλακή, επιτέλους, μια και μιλάμε για ευαισθησίες στην ανθρώπινη ζωή, αυτούς που δουλεύουν στα έργα, αυτούς που δουλεύουν σε εργοστάσια, οι οποίοι δολοφονούνται καθημερινά. Για αυτούς έγινε η κινητοποίηση σήμερα, για να μην ξεχνιόμαστε και να θυμόμαστε. Και καλά κάνουμε να το τονίζουμε, ένας αστυνομικός που δούλευε δεύτερη δουλειά για να τα βγάλει πέρα. Οι άλλοι δουλεύουν πρώτοι τόσα χρόνια και δεν δικαιούνται και καμμιά αποζημίωση.

Έτσι, λοιπόν και οι καλλιτέχνες -για να συνεχίσω- όλος ο κόσμος τού πολιτισμού συναντήθηκε με τον ελληνικό λαό, που αγωνιά για τις διεθνείς εξελίξεις, που οι περισσότεροι δεν μιλάτε για τον πόλεμο ή μάλλον, τους πολέμους που φουντώνουν στη γειτονιά μας, για τους χιλιάδες αμάχους, για τα παιδιά που σκοτώνονται από το κράτος-δολοφόνο του Ισραήλ κάθε μέρα στη Γάζα. Ακόμα επιμένετε στην αυτοάμυνα του Ισραήλ; Αυτοάμυνα είναι η δολοφονία άνω των είκοσι χιλιάδων παιδιών; Και τώρα σούμπιτοι όλοι, πάλι θέλετε να καλύψετε το Ισραήλ, ενώ, αν δεν κάνω λάθος, κανένας δεν έβγαλε άχνα, όταν το Ισραήλ βομβάρδισε το προξενείο -προξενείο σημαίνει έδαφος άλλης χώρας- σκοτώνοντας εκτός από αξιωματούχους και εργαζόμενους εκεί. Δεν βγάλατε τσιμουδιά. Τώρα βγήκατε στα κεραμίδια.

Ο λαός μας βλέπει, διαισθάνεται τον κίνδυνο του πολέμου, οργίζεται για την εμπλοκή της χώρας μας στα εγκληματικά σχέδια των ιμπεριαλιστών, των ΗΠΑ, του ΝΑΤΟ, της Ευρωπαϊκής Ένωσης. Αλήθεια, πόσο φιλότιμο έχετε, όταν αποδεικνύεται ότι έχουμε χιλιάδες βόμβες φωσφόρου, που είναι απαγορευμένες από το Διεθνές Δίκαιο. Βέβαια, το Ισραήλ τις έχει ρίξει πολλές φορές. Αυτές τις βόμβες τις δίνετε ή τις πουλάτε, αν θέλετε, στην Τσεχία, για να τις δώσει στην Ουκρανία και δεν βγάζετε άχνα για όλο αυτό. Τέτοιου είδους εμπλοκή, πάνω από τα όρια της βαρβαρότητας!

Δεν βγάζετε, λοιπόν, τσιμουδιά και οι υπόλοιποι για το ΝΑΤΟ, τους Αμερικανούς, την Ευρωπαϊκή Ένωση, γιατί συντάσσεστε όλοι σας, δεν τολμάτε να πείτε κουβέντα όλα τα αστικά κόμματα. Άχνα δεν βγάζετε για Ηνωμένες Πολιτείες και ΝΑΤΟ. Μερικοί ψελλίζουν και για το Ισραήλ.

Βέβαια, με τον νέο Αρχηγό του ΣΥΡΙΖΑ έχουμε ξεπεράσει τα όρια. Πρωταθλητισμός ολυμπιακών αγώνων! Τι λέει; Το ΝΑΤΟ αποτελεί ιερή αμυντική συμμαχία. Αυτό δεν το έχει πει ούτε η Νέα Δημοκρατία, για ιερή αμυντική. Λέει ότι είναι αμυντική, αλλά ιερή αμυντική συμμαχία; Και βέβαια, αναλαμβάνει τον ρόλο της Κολυμβήθρας του Σιλωάμ, για να βαφτίσει το ΝΑΤΟ «ιερή συμμαχία», ξεπλένοντας τα αμέτρητα εγκλήματά του, τα εκατομμύρια των νεκρών, όπως και οι υπόλοιποι.

Βέβαια, δεν μπορώ. Θα κάνω ένα σχόλιο. Ο κ. Κασσελάκης έχει ειδική σχέση, φαίνεται, με τις κολυμβήθρες, αφού μας ενημέρωσε ότι στη βάφτισή του έγινε θαύμα. Σχηματίσθηκε σταυρός και αυτό ήταν σημάδι, λίγο ως πολύ, ότι είναι απεσταλμένος του Θεού, ότι ή παπάς θα γίνει, λέει, ή κάποιος μεγάλος στην ανθρωπότητα. Από τη μια μεριά, έχουμε επιστολές του Ιησού, από την άλλη, το θαύμα της κολυμβήθρας. Έλεος, πια! Έλεος! Υπάρχουν και όρια και ο κόσμος να κρίνει από όλα αυτά!

Σε ό,τι αφορά το νομοσχέδιο, ως συνήθως, όλα τα νομοσχέδια κάθε κυβέρνησης -δεν θέλω να αδικήσω τη Νέα Δημοκρατία- έχουν ωραίους τίτλους, χρησιμοποιούνται ωραία λόγια για να ντύσουν την πολιτική τους. Εμείς λέμε την άγρια, αντιλαϊκή πολιτική, μια πολιτική που ανταποκρίνεται και υπηρετεί τα συμφέροντα των επιχειρηματικών ομίλων.

Το ονομαζόμενο «εθνικό συμφέρον» έχει ταυτότητα. Δεν είμαστε όλοι ίδιοι στη χώρα. Κάποιοι παίρνουν να μην πω δισεκατομμύρια αστρονομικά ποσά και κάποιοι προσπαθούν να ζήσουν με εφτά κατοστάρικα και με πέντε και με τέσσερα. Ποιους εξυπηρετεί; Εμείς λέμε τους επιχειρηματικούς ομίλους. Είναι υπερβολή; Θα το αποδείξουμε, σε αντίθεση με τα άλλα κόμματα, τα οποία άλλα κόμματα περιορίζουν κυριολεκτικά την κριτική τους σε επιμέρους πράγματα, σε προσωπικές αντιπαραθέσεις, για να κρύψουν και να μην κάνουν κριτική στη μήτρα που γεννά όλη αυτή την πολιτική, αλλά στη διαχείρισή της, λες και όταν ήταν αυτοί στην εξουσία -τι να πω;- συνέτριψαν τον καπιταλισμό, το λιγότερο, λες και ξεχνάμε ότι και αυτοί ακολούθησαν την ίδια πολιτική.

Εμείς λέμε ότι η πολιτική της Κυβέρνησης είναι συνεπής. Είναι συνεπής με την εξυπηρέτηση της καπιταλιστικής ανάπτυξης, της καπιταλιστικής οικονομίας, με τη θεωρία της ότι ο κόσμος πάει μπροστά, όταν το κεφάλαιο έχει την εξουσία και δουλεύουν οι σκλάβοι από την άλλη μεριά, που παλεύουν, που παράγουν όλο τον πλούτο. Και οι υπόλοιποι τι λένε; Το κρύβουν αυτό.

Καλά, για καπιταλισμό δεν μιλάει κανένας, υποτίθεται, αριστερός, νατοϊκός, κεφαλαιοκρατικός, σύμφωνα με τα νέα δεδομένα; Δεν είναι νόμοι του καπιταλισμού αυτοί; Να το πείτε. Όχι. Είναι οι χειρισμοί πάντα της εκάστοτε κυβέρνησης. Σήμερα είναι η Κυβέρνηση της Νέας Δημοκρατίας. Αύριο μπορεί να είναι κάποιοι άλλοι. Χθες ήταν κάποιοι άλλοι. Όλα πάνε καλά.

Έλεος και με αυτή την ευρωλιγούρα! Έλεος, δηλαδή! Όλα τα κάνει καλά η Ευρωπαϊκή Ένωση; Μα, αυτές τις αρχές δεν έχει και η Ευρωπαϊκή Ένωση; Όλα τα κάνει καλά και εμείς δεν είμαστε ευρωπαϊκή χώρα. Είμαστε. Αυτή είναι η κανονικότητα της Ευρωπαϊκής Ένωσης.

Να ξεκινήσουμε από το βασικό και ας αφήσουμε τις τρίπλες. Ποιο είναι το βασικό; Η φιλοσοφία του νομοσχεδίου. Εδώ συγκρούονται δύο θεωρίες. Τι λέει; Καταργεί τη λέξη «πολιτισμός» και την αντικαθιστά με τη λέξη «πολιτιστικό προϊόν». Έτσι δεν είναι; Έτσι είναι. Μάλιστα.

Επομένως, τι είναι ο πολιτισμός; Είναι ένα πολιτιστικό προϊόν, κατά την καπιταλιστική -θα το πω έτσι- άποψη και της Νέας Δημοκρατίας, βέβαια και των υπόλοιπων που δεν βγάζουν κουβέντα. Δηλαδή, σημαίνει ότι μπορεί να πωλείται και να αγοράζεται, όπως μπορεί και η υγεία, όπως μπορεί και η παιδεία, όπως μπορεί και η κοινωνική ασφάλιση, ο αθλητισμός κ.λπ..

Τι έχει προτεραιότητα, όταν το ονομάζεις πολιτιστικό προϊόν, για να καταλάβει και ο κόσμος περισσότερο; Έχει προτεραιότητα την εμπορική εκμετάλλευση. Δεν έχει άλλες προτεραιότητες, που λέμε εμείς. Συνδέεται άρρηκτα -τα λέτε αυτά- με τον τουρισμό και άλλες οικονομικές δραστηριότητες. Βέβαια, ποιος κερδίζει από αυτή την εξόγκωση του τουρισμού; Κερδίζουν αυτοί οι μεγαλοξενοδόχοι, οι tour operators, ένα ολόκληρο «κύκλωμα» -εντός εισαγωγικών η λέξη, δεν είναι προσβολή- το οποίο ασχολείται με αυτόν τον τομέα.Τι κερδίζουν οι ξενοδοχοϋπάλληλοι; Δωδεκάωρα, επτά-οκτώ μέρες δουλειάς, χωρίς άδειες, χωρίς τίποτε. Άρα, λοιπόν, και αυτό το πολιτιστικό προϊόν, όπως λένε, μπαίνει κυριολεκτικά στην υπηρεσία των επιχειρηματικών συμφερόντων.

Μας λέτε: «Είστε ξεπερασμένοι και αγκυλωμένοι». Αυτή είναι η κατηγορία που προσάπτετε στο ΚΚΕ. Γιατί άραγε; Γιατί δεν βλέπετε τον σύγχρονο κόσμο. Τον βλέπουμε, είναι ο κόσμος της βαρβαρότητας. Γιατί είμαστε αντίθετοι με την εμπορευματοποίηση της τέχνης και της πολιτιστικής κληρονομιάς. Βεβαίως είμαστε και αναλαμβάνουμε την ευθύνη.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Δώστε μου λίγο χρόνο, δεν θα ξαναμιλήσω, μία κι έξω.

Υπάρχουν δύο απόψεις. Η μία είναι «όλα στο χρήμα και ας πεθαίνει ο κόσμος». Υποστηρίζουμε αμετακίνητα πως η πολιτιστική δημιουργία έχει βαθύτερη αποστολή. Δεν είναι ένα χυδαίο προϊόν που πουλιέται και αγοράζεται, όπως όλα τα υπόλοιπα, όπως και η υγεία και η παιδεία και λοιπά. Ανήκει σε όλους τους ανθρώπους η πολιτιστική δημιουργία και είναι αποτέλεσμα συνολικά όλης της κοινωνίας και αυτών που έχουν το χάρισμα ή, αν θέλετε, που ασχολούνται και μπορούν να το μεταφράσουν μέσα από την τέχνη και τον πολιτισμό. Εμείς λέμε ότι έχει αποστολή να εξανθρωπίζει τον άνθρωπο, να καλλιεργεί όλες τις πλευρές του ψυχισμού του, να του δείχνει την αλήθεια για τη γύρω πραγματικότητα και τη δύναμη να επιδρά σε αυτή και να μπορεί να την αλλάξει.

Ποιος ο δικός σας πολιτισμός, αλήθεια, του συστήματος; Ο Ράμπο; Ποιος; Όλες οι διαστροφές; Πάρτε τον αμερικανικό κινηματογράφο -με εξαιρέσεις-, πάρτε τον ευρωπαϊκό. Και μετά απορείτε για τα φαινόμενα βίας; Τι παράγετε, αλήθεια; Να συγκριθούμε ιστορικά; Να συγκριθούμε τι παρήγαγε το κομμουνιστικό κίνημα σε όλο το διάστημα στον τομέα του πολιτισμού. Πολεμήσατε, πολεμήσατε, αλλά όλοι Θεοδωράκη τραγουδάτε και άλλους καλλιτέχνες που ήταν καλλιτέχνες του δικού μας κινήματος, που εξυψώθηκαν πάνω από τη βία, από όλα όσα ασκήσατε όλα αυτά τα χρόνια.

Εμείς, λοιπόν, δεν συμφωνούμε. Και όταν εσείς λέτε, παραδείγματος χάριν, ότι προστατεύετε και προάγετε το ελληνικό τραγούδι, τι εννοείτε; Ό,τι προσφέρει κέρδος και αποτελεί κερδοφόρο τουριστικό εμπορικό προϊόν. Συγχαρητήρια! Έτσι θεωρείτε τον πολιτισμό, σαν να είναι «πουλάω σουτζουκάκια». Αυτή είναι η θεωρία σας και μην κρύβεστε.

Σας λέμε, όμως, ότι δεν θα τα καταφέρετε. Ό,τι και να κάνετε, η Ελλάδα έχει προοδευτική επαναστατική παράδοση και στον τομέα του τραγουδιού. Δεν μπορεί να το νικήσουν τα σύγχρονα τραπ, τα ελεεινά, που προωθούν ό,τι πιο χυδαίο υπάρχει και που κυκλοφορούν ελεύθερα και που προάγονται κιόλας. Δεν λέω ότι είναι ο πολιτισμός σας, αλλά είναι παραγωγή αυτού του αμερικάνικου μοντέλου και του πολιτισμού που «εγώ είμαι και κάνω ό,τι γουστάρω, δεν με ενδιαφέρει τίποτα». Εδώ μπορούμε να συγκεντρωθούμε για να δούμε και το μέλλον. Δεν θα τα περάσετε. Και η νεολαία μπορεί προσωρινά να τα ακούει αυτά, αλλά καταλήγει πάντα σε αυτό που λέγεται προοδευτικό και επαναστατικό τραγούδι. Αυτό είναι το ένα.

Δεύτερο θέμα, στην ίδια γραμμή. Τι λέει η πολιτική αυτή και της Ευρωπαϊκής Ένωσης και του καπιταλισμού συνολικά και ακολουθεί η Νέα Δημοκρατία και οι άλλοι δεν λένε τίποτα; Λέει «αξιοποίηση των αρχαιολογικών χώρων». Με τι κριτήριο; Ακριβώς με το ίδιο. Αξιοποίηση του αρχαιολογικού χώρου σημαίνει να πηγαίνουν διάφοροι επώνυμοι και να κάνουν γκαλά. Κάτω από τη σκιά πρέπει να πάνε, γιατί ο εργαζόμενος πού να τολμήσει να πάει εκεί και να φάει και να κάνει γεύμα; Δεν του φτάνουν ούτε δύο χρόνων μισθοί. Να είναι οι διάφοροι τέτοιοι που θα πηγαίνουν εκεί και θα κάνουν επίδειξη μόδας. Τα κάνετε αυτά, όχι μόνο εσείς, και άλλοι. Θα είναι η Ακρόπολη που θα διαφημίζεται μέσω της νέας μόδας. Αυτά έγιναν. Θα είναι στο Σούνιο μαζί και με την πανσέληνο που θα διαφημίζει, δεν ξέρω πώς, δεν θέλω να πω ονόματα. Αυτό σημαίνει για εσάς. Για εμάς δεν είναι το ίδιο. Πρέπει να έρθει σε επαφή ο άνθρωπος με τον ανθρώπινο πολιτισμό, πώς δημιουργήθηκε, σε ποιες συνθήκες έγιναν όλα αυτά, για να μπορεί να αποκτά και ένα κριτήριο. Και το κριτήριο δεν είναι το μίνι ή το παντελόνι που θα πρέπει να αποκτήσει, αλλά είναι μια βαθιά γνώση που δεν τη θέλετε.

Τρίτο θέμα. Να σας πω κάτι; Αυτά πάνε πακέτο σε όλους τους τομείς. Το τρίτο θέμα ποιο είναι; Είναι η αφαίμαξη του δημόσιου τομέα. Για να μπορέσουν όλα αυτά να περάσουν σιγά-σιγά στον ιδιωτικό και να αποφέρουν κέρδη, σημαίνει υποβάθμιση του δημόσιου τομέα. Αυτό το είδαμε και στην υγεία και στην παιδεία και αλλού, το βλέπουμε και εδώ. Για να προχωρήσει το επόμενο βήμα στην ιδιωτικοποίηση και μάλιστα να καλλιεργήσετε την αντίληψη στον κόσμο ότι «να, το δημόσιο απέτυχε, άρα γιατί δεν πάμε στους ιδιώτες για να πάει μπροστά η χώρα;». Δηλαδή, ιδιώτες.

Τέλος, σε αυτόν τον τομέα -γιατί λέμε ότι είναι πακέτο- υπάρχουν πολλά που πρέπει να πούμε. Τελειώνω εδώ, κύριε Πρόεδρε, με μια παράγραφο. Είναι οι εργασιακές σχέσεις. Το πακέτο έτσι πάει. Όχι σταθερή και μόνιμη δουλειά. Έτσι δεν είναι; Δωδεκάμηνες συμβάσεις, ατομικές συμβάσεις. Δεν θέλω να διαβάσω, τα είπε και ο Γιάννης Δελής, τα είπε και η Σεμίνα Διγενή. Δεν θέλω να διαβάσω ότι και οι ίδιοι αναγνωρίζετε το τι συμβαίνει. Η υποβάθμιση είναι συνειδητή. Δεν έχει να κάνει με οικονομικά ζητήματα. Είναι συνειδητή αυτή η υποβάθμιση για να δημιουργήσει την θεωρητική υποδομή και να πάμε στους ιδιώτες.

Εμείς πιστεύουμε, λοιπόν, ως ΚΚΕ στη δύναμη της τέχνης, στην επίδραση που μπορεί να ασκήσει στη συνείδηση και τη ζωή του λαού. Μπορεί να ανοίξει δρόμους στη σκέψη, να συμβάλει στην ευαισθητοποίηση, στην κινητοποίησή του ενάντια στην αδικία και την εκμετάλλευση. Δεν το θέλει το σύστημα αυτό. Δεν λέμε ότι είναι όλοι έτσι. Υπάρχουν και άνθρωποι που μπορεί να είναι και στην παράταξή και αλλού αλλά είναι εξαιρέσεις -λέω σαν ιδεολογική κατεύθυνση- οι οποίοι δεν συμφωνούν με αυτή την χυδαιοποίηση συνολικά και την εμπορευματοποίηση της τέχνης.

Εμείς αναγνωρίζουμε τον διαπαιδαγωγικό ρόλο της, την ανάγκη που υπάρχει για όλους τους ανθρώπους από τα πρώτα χρόνια της ζωής τους να έχουν επαφή και ενασχόληση με τις τέχνες και όχι να διδάσκονται την επιχειρηματικότητα στο νήπιο και στο δημοτικό. Έλεος πλέον. Θα σας γυρίσει μπούμερανγκ, να το ξέρετε, και αυτό. Γιατί αυτά που διδάσκονται και τα όνειρα που μπορεί να φτιάξουν η ζωή η ίδια θα τα γυρίσει ανάποδα, επειδή δεν θα μπορούν να τα πετύχουν, όπως οι γιάπηδες που καλλιεργούσατε τη δεκαετία του 1990.

Εμείς υπερασπιζόμαστε το δικαίωμα κάθε καλλιτέχνη να ζει με αξιοπρέπεια από την τέχνη του και όχι να του πετάτε κάτι ψίχουλα τώρα. Το δικαίωμα όλου του λαού να απολαμβάνει υψηλού επιπέδου καλλιτεχνικές εκδηλώσεις. Το δικαίωμα όλων να απολαμβάνουν, να μελετούν και να διδάσκονται από την πολιτιστική κληρονομιά τού τόπου μας. Και έχουμε εμπιστοσύνη σε αυτή και θα συνεχίσουμε σε αυτή την κατεύθυνση και τα πράγματα μπορεί και θα αλλάξουν, να το ξέρετε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε και εμείς τον κ. Παφίλη.

Θα δώσω τώρα τον λόγο στον κ. Αθανάσιο Καββαδά από τη Νέα Δημοκρατία και στη συνέχεια θα πάρει τον λόγο ο Κοινοβουλευτικός Εκπρόσωπος του ΠΑΣΟΚ, ο κ. Μάντζος.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, το νομοσχέδιο που έρχεται σήμερα προς συζήτηση και ψήφιση στη Βουλή είναι ένα νομοσχέδιο που στοχεύει στη στήριξη του ελληνικού πολιτισμού και της ελληνικής καλλιτεχνικής δημιουργίας. Και είναι σημαντικό να στηριχθεί η ελληνική δημιουργία, η ελληνική γλώσσα, η ελληνική μουσική, διότι αποτελούν αναπόσπαστα τμήματα του ελληνικού πολιτισμού. Οφείλω να επισημάνω ότι η ίδια η Ευρωπαϊκή Ένωση έχει επιβάλει στις συνδρομητικές πλατφόρμες που λειτουργούν στις χώρες της Ευρωπαϊκής Ένωσης το περιεχόμενό τους να είναι ευρωπαϊκής παραγωγής σε ποσοστό 30%.

Επιπρόσθετα, η Γαλλία έχει θεσπίσει ποσόστωση 40% για τη γαλλική μουσική στους γαλλικούς ραδιοσταθμούς. Αυτά τα στοιχεία είναι αποκαλυπτικά για όσους κατηγορούν την Κυβέρνηση ότι θεσπίζει κάποιας μορφής υποχρεωτικότητα στη μετάδοση ελληνόφωνου τραγουδιού, κάτι που δεν ισχύει.

Με το νομοσχέδιο που έρχεται σήμερα προς συζήτηση και ψήφιση παρέχονται οικονομικά κίνητρα στους ραδιοφωνικούς σταθμούς, ώστε εφόσον το επιθυμούν, να αυξήσουν την ποσόστωση του ελληνικού τραγουδιού στις μεταδόσεις τους. Επιπλέον, το ποσοστό μετάδοσης του ελληνόφωνου τραγουδιού στους κοινόχρηστους χώρους των ξενοδοχείων, των καζίνο και των εμπορικών κέντρων, στα μέσα μαζικής μεταφοράς, σε αεροδρόμια και λιμάνια καθορίζεται στο 40%.

Πρέπει να καταστεί σαφές ότι η Κυβέρνηση δεν υποχρεώνει -δεν θα μπορούσε άλλωστε- κανέναν χώρο ψυχαγωγίας, εστίασης, μπαρ, εμπορικά καταστήματα, καφέ να μεταδίδουν ελληνόφωνο τραγούδι και μουσική. Η ποσόστωση ελληνόφωνου τραγουδιού στους χώρους στάθμευσης, σε διαδρόμους και τους λοιπούς χώρους παραμονής επισκεπτών, στους κοινόχρηστους χώρους των εμπορικών κέντρων και όχι εντός των καταστημάτων, αλλά και σε σταθμούς και αποβάθρες επιβίβασης μέσων συγκοινωνιών και αεροδρομίων καθιερώνεται, εφόσον οι συγκεκριμένοι χώροι μεταδίδουν μουσική. Αν δεν μεταδίδουν μουσική, δεν είναι υποχρεωτικό ούτε να μεταδώσουν μουσική ούτε φυσικά να έχουν ποσόστωση.

Σε ό,τι αφορά τον κατάλογο άυλης πολιτιστικής κληρονομιάς είναι μια πρωτοβουλία της UNESCO που εντάσσει μοναδικά στοιχεία της ελληνικής κουλτούρας στο πάνθεον της παγκόσμιας πολιτιστικής κληρονομιάς. Η Λευκάδα έχει ήδη πέντε στοιχεία σε αυτό τον κατάλογο, τα περισσότερα από κάθε άλλη περιοχή, το καρσάνικο κέντημα, τις φακές Εγκλουβής, το προσάνικο μαχαίρι, την παραδοσιακή λαδόπιτα και το λευκαδίτικο παιχνίδι «αμπαλί».

Και ήδη ολοκληρώθηκε το πρώτο στάδιο και προχωράμε για το επόμενο, ώστε να εντάξουμε και την παραδοσιακή λευκαδίτικη υφαντική τέχνη, μια τέχνη μοναδική με μεγάλο πλούτο σχεδίων και χρωμάτων κάθε Λευκαδίτισσας που αυτοσχεδίαζε και ελπίζω, κυρία Υπουργέ, να μας βοηθήσετε όπως κάνατε και τα προηγούμενα πέντε στοιχεία.

Θεωρώ λοιπόν πολύ σημαντικές τις διατάξεις του νομοσχεδίου που συζητούμε σήμερα, οι οποίες αφορούν τη σύσταση συμβουλίου και επιτροπής για την άυλη πολιτιστική κληρονομιά. Πρόκειται για δύο επιστημονικά και πολιτειακά όργανα που με διακριτές λειτουργίες και αρμοδιότητες έχουν κοινό στόχο την ανάδειξη και διαφύλαξη των άυλων στοιχείων πολιτισμού από κάθε τόπο.

Στο νομοσχέδιο αποτυπώνονται αναλυτικά τα μέσα με τα οποία εξυπηρετείται ο στόχος αυτός. Θέλω όμως να σταθώ ιδιαίτερα στο κομμάτι που αφορά την επαγγελματική κατάρτιση. Αναφέρεται λοιπόν ότι όχι μόνο παρέχονται κίνητρα για ενασχόληση, με δραστηριότητες που σχετίζονται με στοιχεία άυλης πολιτιστικής κληρονομιάς, αλλά προβλέπεται και η δημιουργία δομών επαγγελματικής εκπαίδευσης και πιστοποίησης παλαιών και νέων επαγγελματιών σε τέχνες συνδεδεμένες με τέτοια στοιχεία.

Αυτό είναι κρίσιμο, αν θέλουμε να κρατήσουμε ζωντανή την παράδοσή μας και τον πολιτισμό μας και είναι κάτι που θέλουμε να κάνουμε και στη Λευκάδα, αρχικά με το εργαστήριο για το καρσάνικο κέντημα που λειτουργεί ήδη και που θέλουμε να αναβαθμίσουμε και σταδιακά και με τα άλλα στοιχεία που έχουμε στον κατάλογο.

Πρέπει να ενθαρρύνουμε νέους ανθρώπους να μείνουν στον τόπο τους και να συνεχίσουν να ασχολούνται με τις λαϊκές τέχνες και παραδόσεις. Για να συμβεί όμως αυτό, θα πρέπει πρώτον, να εκπαιδευτούν και δεύτερον, να έχουν όφελος από την ενασχόλησή τους. Θεωρώ λοιπόν ότι τα δύο νέα όργανα που συστήνονται για το σκοπό αυτό, με την εμπειρία και τη γνώση των μελών τους, θα συμβάλλουν καθοριστικά στην ουσιαστική διαφύλαξη, διάδοση και εντέλει διαιώνιση της εθνικής άυλης πολιτιστικής κληρονομιάς.

Κλείνοντας, θα ήθελα να κάνω μια αναφορά στις διατάξεις που αφορούν τον εκσυγχρονισμό της λειτουργίας του Οργανισμού Διαχείρισης και Ανάπτυξης Πολιτιστικών Πόρων, του ΟΔΑΠΠ. Ο στόχος επιτυγχάνεται με τις διευρυμένες δυνατότητες που δίνονται στον ΟΔΑΠΠ να αξιοποιεί τα ακίνητα, τα αναψυκτήρια και τα πωλητήρια που υπάρχουν σε χώρους που ανήκουν ή διαχειρίζεται το Υπουργείο Πολιτισμού.

Είναι μια πρακτική που ακολουθείται σε όλο τον κόσμο. Στη Βρετανία, για παράδειγμα, πολλά μεγάλα μουσεία δεν χρεώνουν εισιτήριο. Έχουν όμως τεράστια έσοδα από τα καταστήματα ή από εκδηλώσεις στους χώρους του μουσείου. Ήταν καιρός να κάνουμε κι εμείς το ίδιο. Και το κάνουμε με σεβασμό στο χαρακτήρα και στο περιεχόμενο των χώρων, δημιουργώντας αυξημένα έσοδα, απαραίτητα μεταξύ άλλων και για τη λειτουργία και συντήρηση μουσείων και μνημείων.

Κυρία Υπουργέ, στη Λευκάδα έχει παραχωρηθεί από το Υπουργείο Οικονομικών οικόπεδο για την κατασκευή νέου Αρχαιολογικού Μουσείου που θα στεγάσει τους μοναδικούς θησαυρούς της Λευκάδας. Έχει δεσμευθεί δαπάνη ύψους περίπου 2 δισεκατομμυρίων ευρώ -και θέλω να σας ευχαριστήσω γι’ αυτό- για να γίνουν οι μελέτες. Έχουμε ήδη το κτηριολογικό πρόγραμμα.

Θα ήθελα να σας ζητήσω να επισπεύσετε τις διαδικασίες, οι οποίες ξέρουμε ότι μπορεί να είναι χρονοβόρες, ώστε τα επόμενα χρόνια να το δούμε να υλοποιείται, να λειτουργεί και να αξιοποιείται με τον καλύτερο τρόπο προς όφελος της Λευκάδας και του πολιτισμού.

Και θέλω με την ευκαιρία να σας ευχαριστήσω συνολικά για τη συμβολή σας στην προστασία και ανάδειξη του πολιτιστικού πλούτου της Λευκάδας. Πέρα από το νέο Αρχαιολογικό Μουσείο έχουμε την ανάδειξη του Κάστρου της Αγίας Μαύρας. Είχαμε την επισκευή πολλών εκκλησιών, όπως ο εμβληματικός ναός του Αγίου Σπυρίδωνα στο κέντρο της πόλης της Λευκάδας, που είναι επί είκοσι πέντε χρόνια κλειστός, ο Άγιος Χαράλαμπος στο χωριό μου, το Κατωχώρι Λευκάδας, ο Άγιος Μηνάς…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

…ο Άγιος Γεώργιος Λευκάδας και οι ιερές μονές Παναγίας Οδηγήτριας, Απόλπαινας και Αγίου Γεωργίου Σκάρων. Έχουμε πρόοδο στα έργα ανάδειξης του αρχαίου θεάτρου και πολλά άλλα, τα οποία δεν θα είχαν προχωρήσει χωρίς τη βοήθειά σας.

Κυρίες και κύριοι συνάδελφοι, ο πολιτισμός μας είναι η ταυτότητά μας, είναι εθνικός πλούτος, είναι η παρακαταθήκη μας στα παιδιά μας, αλλά και παράθυρο σε ολόκληρο τον κόσμο. Στο πλαίσιο της υποχρέωσης για τη διαφύλαξη και την προαγωγή του, υποχρέωση που αποτυπώνεται στο Σύνταγμα της Ελλάδας, θεωρώ ότι η υπερψήφιση του νομοσχεδίου είναι αυτονόητη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καββαδά.

Θα δώσω τώρα τον λόγο στον Κοινοβουλευτικό Εκπρόσωπο του ΠΑΣΟΚ, τον κ. Μάντζο και στη συνέχεια θα λάβει τον λόγο ο κ. Μπαρτζώκας.

Κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα μου επιτρέψετε να αρχίσω την τοποθέτησή μου από τη διεθνή πραγματικότητα, που ήδη εδώ και αρκετές ημέρες έχει εισέλθει σε ακόμα μία πολύ κρίσιμη ιστορική φάση και στην παρούσα περίοδο το πιο εύκολο είναι να επαναληφθούν τα εύκολα λόγια, οι ευχές για παγκόσμια ειρήνη, για περιφερειακή ειρήνη και για αυτοσυγκράτηση των μερών.

Το δύσκολο είναι πολλές φορές να λες την αλήθεια, τη δύσκολη αλήθεια για την ανθρωπιστική τραγωδία που εξελίσσεται έξι μήνες τώρα στη Γάζα, με την εκατόμβη των άμαχων νεκρών, με τους ομήρους ακόμη κρατούμενους από τη Χαμάς και με τον κίνδυνο της επέκτασης μιας σύρραξης με απρόβλεπτες συνέπειες για την ευρύτερη περιοχή.

Η αλήθεια είναι ότι χωρίς δίκαιη και βιώσιμη λύση του Παλαιστινιακού ζητήματος ούτε ο λαός της Παλαιστίνης θα δει ποτέ τα ιστορικά του αιτήματα να ευοδώνονται, ώστε να μπορέσει να αποτινάξει τα δεσμά του ισλαμικού φονταμενταλισμού της Χαμάς, ούτε όμως το κράτος του Ισραήλ μπορεί να είναι και να αισθάνεται ασφαλές στην περιοχή.

Και η Ελλάδα οφείλει στο επίπεδο του Πρωθυπουργού πλέον να αναλάβει κάθε αναγκαία ενέργεια για να υποστηρίξει τις διαπραγματεύσεις για την ειρήνη, αλλά και για τη μόνη δίκαιη και βιώσιμη λύση του ζητήματος, στη βάση των αποφάσεων του Συμβουλίου Ασφαλείας του ΟΗΕ για τα δύο κράτη στα σύνορα προ του 1967 και με την Ανατολική Ιερουσαλήμ πρωτεύουσα του Παλαιστινιακού κράτους. Και αυτό να το κάνει η χώρα μας αξιακά, προς όλες τις εμπλεκόμενες πλευρές και προς το Ισραήλ όχι μονομερώς, αλλά και προς την Παλαιστινιακή αρχή αναβαθμίζοντας τον ρόλο της και την αξιοπιστία της. Με τη δική μας στρατηγική συμμετοχή ως πυλώνα σταθερότητας και ειρήνης στην περιοχή, να επιτευχθεί η αποτροπή μιας κρίσης, η οποία θα έχει πράγματι και έχει ανυπολόγιστες συνέπειες σε ανθρώπινες ζωές, εκτοπισμένους, σε προσφυγικές ροές, στις τιμές της ενέργειας στις αλυσίδες τροφοδοσίας και στον διεθνή επισιτισμό, ακόμα και στο φυσικό και πολιτισμικό περιβάλλον της περιοχής, για να αποπειραθώ και μια σύνδεση με το σχέδιο νόμου που συζητούμε σήμερα.

Και έρχομαι ακριβώς στο σχέδιο νόμου. Έχουμε πει πολλές φορές σε αυτή εδώ την Αίθουσα ότι η καλή νομοθέτηση δεν είναι μια απλή ευχή, αλλά κανόνας που πρέπει να εφαρμόζεται, είναι ένας νόμος για το πώς γράφονται και ψηφίζονται οι άλλοι νόμοι.

Η δημόσια διαβούλευση επί συγκεκριμένων διατάξεων, η ακρόαση των φορέων, η συζήτηση επί συγκεκριμένων διατάξεων είναι στοιχεία δημοκρατικής λειτουργίας και δεν μπορεί να εισάγεται ένα σχέδιο νόμου που να αφορά στους αρχαιολογικούς χώρους, μεταξύ άλλων, και στις ανασκαφές, και να μην προσκαλούνται στην αρμόδια επιτροπή οι αντίστοιχοι φορείς.

Δεν είναι, δηλαδή, ένα θέμα που αφορά στους αρχαιολόγους η μοίρα της ίδιας της ανασκαφικής διαδικασίας; Δεν μπορεί να εκλαμβάνεται ως σοβαρή δικαιολογία ότι είναι συνδικαλιστές οι ενώσεις των αρχαιολόγων. Τι θα έπρεπε να είναι; Είναι πρόβλημα η προώθηση των συμφερόντων μιας επαγγελματικής κατηγορίας ή μιας επιστημονικής κοινότητας από τον φορέα τους; Από πότε έγινε πρόβλημα αυτό και μάλιστα δικαιολογία για να μην προσκαλείται ένας σύλλογος επιστημονικός, επαγγελματικός, συνδικαλιστικός, όπως θέλετε πείτε το, στην επιτροπή της Βουλής;

Είναι ένα ερανιστικό σχέδιο, το οποίο είναι ο ορισμός -άλλος ένας ορισμός, άλλο ένα παράδειγμα- κακής νομοθέτησης και η ειδική αγορήτριά μας, η κ. Νάγια Γρηγοράκου, σας ανέλυσε ήδη τις θέσεις μας και τις επικριτικές, αλλά και τις θέσεις υπέρ της διαφύλαξης και της προστασίας της άυλης κληρονομιάς.

Και, ναι, η θέση της μουσικής, του τραγουδιού στην πολιτιστική ταυτότητα και καταβολή και κληρονομιά κάθε λαού είναι διακριτή και πολύ σημαντική και, με αυτή την έννοια, πράγματι φαίνεται αναγκαία η λήψη νομοθετικών μέτρων για την προστασία αυτής.

Έχουμε γνώση, επίσης, ότι και σε άλλες χώρες της Ευρώπης έχουν προχωρήσει ανάλογες πρωτοβουλίες. Μεταξύ άλλων αναφέρουμε τη Γαλλία, την Ισπανία, την Πορτογαλία με μια βασική θεμελιώδη, όμως, διαφορά: Σε όλες αυτές τις χώρες η υποχρεωτικότητα μετάδοσης του τραγουδιού στη γλώσσα της χώρας της εκάστης αφορά κυρίως στην τηλεόραση και στο ραδιόφωνο. Εδώ γίνεται το αντίθετο: Η υποχρεωτικότητα δεν αφορά σε αυτά τα μέσα. Σε αυτά τα μέσα απλώς δίνονται απλώς κάποια κίνητρα που δεν είναι και ελκυστικά, κατά τη γνώμη μας, και αφορά στη δημόσια εκτέλεση. Είναι μια πρωτοτυπία έμπνευση του Υπουργείου Πολιτισμού με άδηλα και επισφαλή φοβόμαστε αποτελέσματα.

Δεν θα σταθούμε στα ειρωνικά σχόλια που αναπτύχθηκαν στα social media, διατάξεις που κατάφεραν να γίνουν viral για τους εντελώς λάθος λόγους, διατάξεις που προέκυψαν έτσι ξαφνικά και άλλαξαν μετά από αντιδράσεις που δημιουργήθηκαν, αλλά στην ουσία. Η ουσία είναι ότι πριν αναρτηθεί το σχέδιο νόμου στη διαβούλευση -τι φανταστική έμπνευση και θεσμική κατάκτηση διαβούλευση πόσα νομοθετικά σφάλματα, ολισθήματα, τερατουργήματα έχουν προληφθεί τελικά από αυτή τη μεγάλη μεταρρύθμιση του ΠΑΣΟΚ-, το Υπουργείο με προχειρότητα, αλλά και με αλαζονεία κατέστρωσε εσφαλμένες και μη εφαρμόσιμες διατάξεις που προσέφεραν τελικά κακές υπηρεσίες στην τέχνη. Προχειρότητα διότι δεν έκανε καν μια συγκριτική μελέτη τι κάνουν άλλες χώρες για να προστατέψουν τη μουσική δημιουργία τους και αλαζονεία, διότι δεν απευθύνθηκε καν στους καλλιτέχνες και σε όσους γνωρίζουν τα σχετικά ζητήματα.

Όμως, εδώ θα μου πείτε, αν καταλαβαίνω σωστά και από τις δημόσιες τοποθετήσεις, αλλά και από την ομιλία της εδώ πριν από λίγα λεπτά της ώρας της Υπουργού Τουρισμού, ούτε καν με το Υπουργείο Τουρισμού δεν υπήρξε συνεννόηση και συναντίληψη. Εγώ αναρωτιέμαι και αναρωτιόμαστε αν στο Υπουργικό Συμβούλιο τα συζητάτε τα σχέδια νόμου. Συνεννοείστε έστω στα βασικά ή έρχεστε εδώ να πείτε ποια από τις δύο Υπουργούς, ποιος από τους Υπουργούς έγραψε καλύτερα τις διατάξεις και ποιου είχε βαρύτητα η γνώμη του τελικά στη δημόσια διαβούλευση; Γιατί αυτό τουλάχιστον εγώ αισθάνθηκα.

Και, μάλιστα, το κάνετε αυτό θεσμοθετώντας, για την άυλη κληρονομιά επανέρχομαι, δύο βαριά όργανα, συμβούλιο και επιτροπή. Αλήθεια γιατί δύο και όχι ένα; Μήπως υπάρξει κίνδυνος επικάλυψης αρμοδιοτήτων; Και, εν τέλει, καταλήγετε μετά τη διαβούλευση σε μια μάλλον ήσσονος σημασίας ρύθμιση που δεν ακολουθεί, όπως είπα, τις διεθνείς βέλτιστες πρακτικές, που φέρνει τους δημιουργούς μάλιστα απέναντι στους χρήστες, στα ξενοδοχεία κυρίως, χωρίς λόγο, γατί αναγνωρίζει την υποχρεωτικότητα στην ποσόστωση, υποχρεωτική ποσόστωση ελληνόφωνης μουσικής σε σημείο που δεν εκτελείται καν τελικά μουσική, όπως αεροδρόμια πλην του Διεθνούς Αερολιμένα Αθηνών, αποβάθρες πλοίων, στεγασμένους χώρους, στάθμευσης εμπορικών κέντρων, ενώ δεν αποφέρει τελικά ούτε καν έσοδα στους οργανισμούς συλλογικής διαχείρισης, αφού οι χώροι αυτοί εξαιρούνται ρητώς από τις σχετικές συμβάσεις για την είσπραξη των δικαιωμάτων.

Θα ήταν, λοιπόν, κατά τη γνώμη μας, πιο αποτελεσματική μια ρύθμιση που θα ενίσχυε οικονομικά τις μουσικές εκδηλώσεις μέσα στους μεγάλους ξενοδοχειακούς χώρους, που θα άνοιγε το ρεπερτόριο των τραγουδιών στις ραδιοφωνικές παραγωγές με πραγματικά κριτήρια φορολογικά και ασφαλιστικά, πραγματικά ελκυστικά, ή που θα στήριζε τις κινηματογραφικές παραγωγές που επιλέγουν ελληνική μουσική. Εννοούμε στήριξη με κονδύλι όχι με προληπτική αξιολόγηση των κινηματογραφικών παραγωγών, που προσκρούει αυτή η αξιολόγηση στη συνταγματική ελευθερία της τέχνης. Δεν μπορεί να περιορίζεις τη μια τέχνη, του κινηματογράφου εν προκειμένω, για να στηρίξεις μια άλλη. Αυτό είναι ένα παιχνίδι μηδενικού αθροίσματος ανάμεσα στις τέχνες. Είναι τελείως αδόκιμο.

Όμως, η μουσική δεν είναι τίποτα χωρίς τους ανθρώπους της, τους μουσικούς και καμμία υποχρεωτικότητα δεν μπορεί να καλύψει την απουσία στήριξης των δημιουργών, που όπως σωστά ειπώθηκε και από άλλους συναδέλφους, ήταν σήμερα στους δρόμους και στις κινητοποιήσεις μαζί με τους εργαζόμενους ζητώντας τα δικαιώματά τους. Στη χώρα μας δεν έχουμε καν συνεκτικό πλαίσιο προστασίας των μουσικών ούτε επιδοτήσεις άμεσες υπάρχουν ούτε συλλογικές συμβάσεις καν για τα εργασιακά τους δικαιώματα. Πώς θα έχουμε ελληνόφωνη μουσική ποιοτική, και μάλιστα από νέους δημιουργούς όπως θέλουμε, χωρίς καμία οικονομική στήριξη, όταν δεν μπορεί ο συνθέτης, ο στιχουργός να βιοποριστεί, ο τραγουδιστής το ίδιο;

Εδώ οι καθηγητές φωνητικής που διδάσκουν σύγχρονο ελληνικό και παραδοσιακό τραγούδι είναι κάτοχοι ενός πτυχίου, το οποίο το κράτος δεν το αναγνωρίζει και γι’ αυτό είναι αδιαβάθμητο και γι’ αυτόν τον λόγο δεν μπορούν να διοριστούν αυτοί οι άνθρωποι στα μουσικά σχολεία της χώρας.

Στα δε δημοτικά ωδεία οι καθηγητές αυτοί διορίζονται ως ωρομίσθιοι, με μισθό ανάλογο των αποφοίτων λυκείου και μόνη διέξοδο έχουν τα ιδιωτικά ωδεία, όσα είναι αυτά και όσες απολαβές δίνουν χωρίς καμμιά συλλογική σύμβαση.

Πώς μπορούμε να στηρίξουμε τη δημιουργία όταν ακόμη υπάρχει τέτοια βαθιά δυσπιστία στους χρήστες σχετικά με την καταβολή δικαιωμάτων;

Ναι, είναι πολλές οι παθογένειες που ανάγονται στην αμαρτωλή εποχή της ΑΕΠΙ. Όμως, πρέπει να υπάρξει τώρα πια μια νέα καμπάνια ενημέρωσης για τα πνευματικά και τα συγγενικά δικαιώματα, νομοθετικές τροποποιήσεις του καθεστώτος και βελτιώσεις, διαρκής αξιολόγηση απαιτείται και να υπάρξει ορθή κατανομή των δικαιωμάτων από τους Οργανισμούς Συλλογικής Διαχείρισης, ώστε να περιοριστεί και η εκμετάλλευση που υπάρχει στην αγορά από κάποιους επιτήδειους που περιφέρονται και τάζουν και υπόσχονται μουσική χωρίς δικαιώματα, μουσική ως προϊόν τεχνητής νοημοσύνης, που δεν χρειάζεται να πληρώνει κανείς τίποτα σε κανέναν, λες και η μουσική είναι μια εφεύρεση που κάπου τη βρίσκουμε ή από έναν αλγόριθμο προκύπτει και όχι από την ανθρώπινη δημιουργία.

Στα επόμενα κεφάλαια παρατηρούμε για πολλοστή φορά τροποποιήσεις στο οργανόγραμμα του ΟΔΑΠ, αλλά αυτή τη φορά προκειμένου ουσιαστικά να ανατεθεί ακόμη μεγαλύτερο μέρος του έργου του οργανισμού σε ιδιώτες μέσω συμβάσεων ή απ’ ευθείας αναθέσεων ακόμη υψηλότερου συμβατικού αντικειμένου.

Μετά τα κυλικεία περνούν και τα πωλητήρια σε ιδιώτες με εντελώς επισφαλές οικονομικό αντάλλαγμα για το δημόσιο, τα ενοίκια και ένα τμήμα μόνο ως ποσοστό των πωλήσεων, ενώ ακόμα και οι προσλήψεις των υπαλλήλων αυτών ακριβώς των ιδιωτικών αναδόχων θα γίνονται με αδιαφανή διαδικασία, όπως σας καταδείξαμε και στις επιτροπές.

Προσωπικό στον οργανισμό θα προσληφθεί, όπως προβλέπει το οργανόγραμμα ή οι κενές θέσεις είναι το τέλειο πρόσχημα για την Κυβέρνηση για ακόμα καλύτερο και περισσότερο outsourcing;

Και έρχομαι στους αρχαιολογικούς χώρους. Δεν είναι δυνατόν να είναι ακόμη αντικείμενο συζήτησης σε αυτή τη χώρα η υποστελέχωση των υπηρεσιών. Δεν είναι δυνατόν και δεν μπορεί να γίνει αποδεκτό αυτό στην Ελλάδα, σε έναν παγκόσμιο αρχαιολογικό προορισμό. Αντί η πολιτεία να προσλάβει τους αρχαιοφύλακες που απαιτούνται για την ομαλή λειτουργία των μουσείων, θέτει σήμερα τους παλαιούς εργαζόμενους απέναντι στους νέους, σε εκείνους που βασίστηκαν στον αρχαιολογικό νόμο για να αποκτήσουν προσόντα με τίτλους, με γλωσσομάθεια, και σήμερα καταστρατηγεί εκ νέου τα κριτήρια του ΑΣΕΠ για τον βέλτιστο συνδυασμό κριτηρίων μοριοδότησης, πριμοδοτώντας την εμπειρία σε βάρος των τίτλων σπουδών ή της γλωσσομάθειας. Αυτή είναι μια στρεβλή και επικίνδυνη πρακτική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μερικά λεπτά από τη δευτερομιλία μου, κύριε Πρόεδρε, θα χρειαστώ και σας ευχαριστώ.

Επικίνδυνη και απαράδεκτη είναι και η διάταξη του άρθρου 27, με την οποία αναιρείται ο δημόσιος χαρακτήρας των σωστικών ανασκαφών. Θέλουμε να είμαστε σαφείς και κατηγορηματικοί. Όλες οι αρχαιολογικές εργασίες ανήκουν στην αρμοδιότητα του Υπουργείου Πολιτισμού και των εφορειών αρχαιοτήτων, σύμφωνα με το άρθρο 24 του Συντάγματος και τον αρχαιολογικό νόμο.

Όμως, σήμερα αυτό καταργείται. Ακολουθείται για μία ακόμη φορά η κλασική συνταγή, όπως συμβαίνει εις βάρος όλων των δημοσίων υπηρεσιών, υποστελέχωση, αποδυνάμωση, απαξίωση, κοινωνική απονομιμοποίηση και εν τέλει, υποκατάσταση.

Αλήθεια, σε ποια νομικά πρόσωπα δημοσίου δικαίου αναφέρεται το σχέδιο νόμου; Ποια είναι αυτά που μπορούν να αναλάβουν ανασκαφές; Αφού δεν υπάρχει κανένα σήμερα νομικό πρόσωπο δημοσίου δικαίου με αυτόν τον σκοπό. Γιατί δεν γίνεται ρητή αναφορά σε νομικά πρόσωπα δημοσίου δικαίου που θα αναλάβουν αυτό το έργο και αφήνεται αυτή η δυνατότητα διασταλτικής ερμηνείας σε μελλοντικές μορφές νομικών προσώπων;

Και μη μας πείτε πάλι για τα πέντε μουσεία -νομικά πρόσωπα δημοσίου δικαίου- που θα λειτουργούσαν δήθεν με πρότυπο τρόπο. Ακόμη δεν έχουν καταφέρει να προσλάβουν προσωπικό ιδιωτικού δικαίου ορισμένου χρόνου και να λειτουργήσουν με το θερινό ωράριο από την αρχή του Απριλίου. Μπήκαμε στην υψηλή τουριστική περίοδο και τα μουσεία κλείνουν νωρίτερα λόγω έλλειψης προσωπικού. Κάθε άλλο παρά ευέλικτα αποδείχθηκαν, λοιπόν.

Ή πώς μπορεί να δικαιολογηθεί -και θα το ρωτήσουμε ξανά- η επιλογή του Υπουργείου και του ΟΔΑΠ να προχωρήσει σε εκχώρηση σε ιδιωτική εταιρεία 2 εκατομμυρίων ευρώ τις υπηρεσίες πρώτων βοηθειών σε έξι αρχαιολογικούς χώρους, υπηρεσίες που μέχρι πρότινος παρέχονταν δωρεάν από τον «Ερυθρό Σταυρό» και οπλίτη ιατρό; Μάλιστα, πέρυσι η κυρία Υπουργός επαινούσε αυτή ακριβώς τη συνεργασία.

Ρώτησε η Βουλευτής μας, η Τομεάρχης Πολιτισμού κ. Νάγια Γρηγοράκου, πριν δώδεκα ημέρες με ερώτηση, ακούσαμε τις απαντήσεις σας, κυρία Υπουργέ και στην επιτροπή ποιο είναι το σκεπτικό στην ανάθεση αυτής, πώς δικαιολογείται το κόστος, ειδικά όταν εσείς προσωπικά επαινούσατε –επαναλαμβάνω- αυτή τη συνεργασία. Αλλά θα περιμένουμε και τη γραπτή σας απάντηση, να αποτυπωθεί γραπτά πια η απάντησή σας και η γνώμη σας.

Άρα, καλά θα κάνει η Κυβέρνηση, αντί να κλείνει το μάτι στους ιδιώτες, να στηρίξει το Υπουργείο Πολιτισμού, κάνοντας επιτέλους τις απαραίτητες προσλήψεις προκειμένου να μπορέσει να επιτελέσει το εθνικό του έργο. Αντισταθείτε, όσο δύσκολο και αν σας είναι, στην ιδεοληψία των ιδιωτικοποιήσεων, διότι ο πολιτισμός δεν είναι ακόμη μία αγορά, δεν μπορεί ο αρχαιολογικός πλούτος να ρυθμίζεται με αμιγώς οικονομικά κριτήρια.

Καταλήγοντας, κύριε Πρόεδρε, σε γενικό επίπεδο κανείς δεν μπορεί να διαφωνήσει προφανώς με την ανάγκη ανάδειξης και διαφύλαξης της άυλης πολιτιστικής κληρονομιάς της χώρας μας, ιδίως μέσα στο σημερινό περιβάλλον που επιβάλλει την ομοιομορφία και την τυποποίηση μέσα από τις διαδικτυακές πλατφόρμες, σε αυτή τη σύγχρονη, παγκόσμια αγορά των πολυεθνικών παρόχων που προωθούν τους εμπορικούς τίτλους από τις μεγάλες αγορές, συμπιέζοντας υπερβολικά την ελληνική δημιουργία και την ελληνική μουσική εν προκειμένω, μιας και συζητούμε εκτεταμένα για αυτή.

Όμως, δεν μπορεί κανείς να κλείσει τα μάτια στο ότι οι δημιουργοί του πολιτισμού, οι καλλιτέχνες μας, για να μπορούν να ζήσουν αξιοπρεπώς χρειάζεται ακόμη να δίδουν τις μάχες για τα αυτονόητα, να πασχίζουν για την προστασία της δημιουργίας τους, για την είσπραξη των πνευματικών τους δικαιωμάτων, όταν αναπαράγεται το έργο τους, για την αμοιβή τους στο πλαίσιο ενεργών συλλογικών συμβάσεων.

Στεκόμαστε δίπλα στους μουσικούς με πλήρη συνείδηση ότι πρέπει να γίνουν πολλά περισσότερα, άρα, περιμένουμε και διεκδικούμε πολλά περισσότερα, ακόμη περισσότερες πρωτοβουλίες για τη στήριξη της ελληνικής μουσικής, διότι ένα τραγούδι δεν είναι μια απλή δημιουργία, προϋποθέτει εργασία που πρέπει να έχει και το οικονομικό αποτύπωμα το ανάλογο για τον δημιουργό του, για να υπάρχει συνέχεια στη δημιουργία.

Τα πνευματικά δικαιώματα γίνονται ολοένα και περισσότερο ένα επενδυτικό και χρηματιστηριακό προϊόν, ασκούνται πιέσεις εξαγοράς από διεθνείς πλατφόρμες, εκδότες, επενδυτές, άρα, και αυτό πρέπει να το δούμε με σοβαρότητα και ρύθμιση -όσο και αν αυτό ακούγεται μια ξένη έννοια για την πλειοψηφία- όπως, επίσης, ομοίως ένας αρχαιολογικός χώρος δεν είναι ένα οικόπεδο ή ένα πεδίο επένδυσης real estate. Δεν μπορεί να μπαίνει και δεν μπαίνει η προστασία του αρχαιολογικού πλούτου στο ζύγι των επενδυτικών σχεδιασμών. Ανάπτυξη δίκαιη και βιώσιμη δεν μπορεί να υπάρξει χωρίς προστασία του περιβάλλοντος -φυσικού και ανθρωπογενούς- και του πολιτιστικού υποβάθρου του τόπου μας.

Η μουσική, η γλώσσα, ο αρχαιολογικός πλούτος, γενικότερα η πολιτισμική μας ταυτότητα, του λαού μας είναι πηγή ισχύος -ήπιας ισχύος, αλλά έξυπνης ισχύος- που μπορεί να αποδειχθεί κρίσιμη σε αυτό τον κόσμο με τις τόσο έντονες συστημικές μεταβολές. Αυτή είναι η καλλιτεχνική δημιουργία, πηγή ήπιας ισχύος για την πατρίδα μας, στοιχείο της ταυτότητάς μας, της συλλογικής εικονογραφίας του λαού μας.

Και ναι, αυτή η Ελλάδα, η ισχυρή, δεν θα αντιδρά με συντηρητικά ανακλαστικά στην τέχνη στο χρώμα μιας σημαίας, στα κοινωνικά μηνύματα ενός έργου τέχνης. Αυτή η Ελλάδα θα σέβεται την ηθική ουδετερότητα της πολιτείας σε κάθε πτυχή της ελεύθερης ανάπτυξης της προσωπικότητας, ιδίως στην τέχνη που προστατεύεται ως υπέρτατη αξία, ως στοιχείο πολιτισμού. Και αυτή η Ελλάδα μπορεί και πρέπει να είναι μια χώρα που θα δίνει χώρο στην καλλιτεχνική δημιουργία, θα την ενθαρρύνει και θα της δίνει διεθνή προβολή και υπόσταση. Και αυτή είναι η δημιουργική και εξωστρεφής Ελλάδα που όχι μόνο οραματιζόμαστε, αλλά εργαζόμαστε καθημερινά για αυτή.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Μάντζο.

Θα δώσω τώρα τον λόγο στον κ. Μπαρτζώκα από τη Νέα Δημοκρατία.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμη κυρία Υπουργέ, αγαπητές και αγαπητοί συνάδελφοι, είναι βέβαιο -και όλοι νομίζω το παραδεχόμαστε- ότι το σημερινό νομοσχέδιο, αυτό που συζητάμε σήμερα, είναι ένα νομοσχέδιο ξεχωριστό, έχει να κάνει με τα έργα του τόπου μας, με τους καλλιτέχνες του τόπου μας, με καλλιτέχνες οι οποίοι δεν διαχώρισαν ποτέ τον ελληνικό λαό.

Εγώ μεγάλωσα σε ένα δημοκρατικό, φιλελεύθερο σπίτι, όπου άκουσα πάρα πολύ Μάνο, Μίκη, Σταύρο, Μάνο Λοΐζο και έμαθα ότι τα έργα τους ανήκουν σε όλους τους Έλληνες και το ίδιο μεταδίδω και εγώ τώρα στο μικρό μου παιδί. Άρα νομίζω ότι αν από κάπου μας ακούν, ή αν ήταν εν ζωή, μάλλον θα επιβεβαίωναν και οι ίδιοι ότι αυτά τα έργα ανήκουν σε όλους τους Έλληνες, σε όλο τον ελληνικό λαό.

Είναι μια πραγματικά ιδιαίτερη πρωτοβουλία του Υπουργείου Πολιτισμού και της ίδιας της κυρίας Υπουργού που έρχεται να ενισχύσει την ελληνική μουσική, τους νέους Έλληνες μουσικούς και γενικότερα την άυλη πολιτιστική κληρονομιά μας. Πρόκειται για ένα νομοσχέδιο που συγκέντρωσε υψηλό ενδιαφέρον ήδη από το στάδιο της διαβούλευσης με πολλές παρατηρήσεις, με περισσότερα από οκτακόσια σχόλια, πάρα πολλές προτάσεις, αρκετές από τις οποίες υιοθετήθηκαν από την ηγεσία του Υπουργείου.

Όμως, αισθάνομαι ότι ένα μεγάλο μέρος από τις αντιδράσεις και τις όποιες διαφωνίες εδράζεται σε μια παρεξηγημένη οπτική, η οποία και εδώ αναλύθηκε και εκτέθηκε, ή σε λανθασμένες εντυπώσεις για το τι πραγματικά επιχειρείται να αλλάξει σήμερα με αυτό το νομοσχέδιο.

Κατ’ αρχάς, δεν θίγονται με κανέναν τρόπο οι ραδιοφωνικοί σταθμοί που λειτουργούν στην Ελλάδα. Δεν υποχρεώνονται να αλλάξουν τον χαρακτήρα του προγράμματός τους και σε καμμία περίπτωση δεν εξαναγκάζονται να παίξουν περισσότερη ελληνική μουσική. Ό, τι γίνεται, ό,τι θα ψηφιστεί σήμερα γίνεται για το ραδιόφωνο σε απολύτως εθελοντική βάση, παρέχοντας φυσικά ένα σημαντικό κίνητρο. Δηλαδή, όσοι σταθμοί αυξήσουν την ελληνική μουσική που παίζουν θα έχουν τη δυνατότητα να αυξήσουν και τον διαφημιστικό χρόνο τους. Κανένας, λοιπόν, εξαναγκασμός, καμμία παραβίαση της ελευθερίας στην επιλογή του ύφους και του είδους μουσικών διαδρομών που αποτελούν και το σήμα κατατεθέν για πολλούς ραδιοφωνικούς σταθμούς.

Και επειδή η Αξιωματική Αντιπολίτευση έθεσε το ερώτημα εάν και κατά πόσο με το νομοσχέδιο αυτό ενισχύονται με κάποιο τρόπο οι καλλιτέχνες, θα ήθελα να απαντήσω με τον πλέον κατηγορηματικό και απόλυτο τρόπο: Ναι, ενισχύονται. Για πρώτη φορά στα πρόσφατα κοινοβουλευτικά χρονικά βλέπουμε ένα νομοσχέδιο που ναι, στηρίζει τους Έλληνες καλλιτέχνες, τους δημιουργούς, όσους παράγουν νέα μουσικά κομμάτια, όσους συνεχίζουν παρά τις δύσκολες εποχές να αποτελούν κομμάτι της πλούσιας ελληνικής μουσικής διαδρομής.

Ακόμα περισσότερο στηρίζονται οι νεοεμφανιζόμενοι, οι νεοεμφανιζόμενοι δημιουργοί και καλλιτέχνες, παρέχοντας και πάλι κίνητρο στους ραδιοφωνικούς σταθμούς που τους εντάσσουν στη λίστα τους σε ώρες υψηλής ακροαματικότητας.

Παρόμοιες ρυθμίσεις ίδιας φιλοσοφίας άλλωστε έχουν ήδη εφαρμόσει και άλλες ευρωπαϊκές χώρες, όπως η Γαλλία, η Ισπανία, η Πορτογαλία και άλλες.

Οι μόνες υποχρεωτικές ρυθμίσεις είναι πολύ περιορισμένης έκτασης και αφορούν μόνο τους κοινόχρηστους χώρους σε ξενοδοχεία, καζίνο, εμπορικά κέντρα, αεροδρόμια, λιμάνια και γενικώς τερματικούς σταθμούς. Ακόμα και σε αυτούς, λοιπόν, θα ακούμε τουλάχιστον κατά 40% ελληνική μουσική σε πολύ συγκεκριμένους χώρους και μόνο εφόσον έχουν επιλέξει να υπάρχει μουσική επένδυση. Ζούμε σε μια εποχή με γρήγορους ρυθμούς και με εύκολη, πιο εύκολη από ποτέ την επαφή με την παγκόσμια πραγματικότητα σε όλα σχεδόν τα σημεία του πλανήτη.

Φυσικά όλη αυτή η παγκόσμια πολιτιστική και καλλιτεχνική επαφή είναι θεμιτή, είναι θετική, τη θέλουμε και προάγει την επικοινωνία μας μέσω κοινών μουσικών ακουσμάτων. Και φυσικά, σε καμία περίπτωση δεν επιδιώκουμε να σταματήσει η εξέλιξη της τεχνολογίας και η παγκόσμια καλλιτεχνική επίδραση και επιρροή. Όμως, μέσα σε αυτούς τους φρενήρεις ρυθμούς συχνά ξεχνάμε ότι είναι ανάγκη, είναι απόλυτη ανάγκη να θυμόμαστε και το ποιοι είμαστε, από πού ξεκινήσαμε, τι πορεία ιστορική και πολιτιστική έχουμε πίσω μας και ποια είναι τελικά τα χαρακτηριστικά που μας διαφοροποιούν από άλλους λαούς και πολιτισμούς. Δεν μπορούμε να φτάσουμε στο παράλογο άκρο να θεωρούμε πως είναι κακό να γνωρίζουμε τη διαφορετικότητά μας. Δεν είμαστε ίδιοι ούτε όλοι οι λαοί ούτε όλα τα έθνη.

Έχουμε ενσωματώσει, λοιπόν, πολλά στοιχεία της παγκόσμιας κοινότητας, αλλά εξακολουθούμε να έχουμε και τα δικά μας μοναδικά στοιχεία που πάντα θα μας ξεχωρίζουν. Αυτή τη δική μας ξεχωριστή καλλιτεχνική κληρονομιά τιμούμε, λοιπόν, με το σημερινό νομοσχέδιο. Λέμε «ναι» στην πρόοδο, λέμε «ναι» στην παγκόσμια τάση, αλλά καλό είναι να λέμε εξίσου ένα δυνατό «ναι» και στην ελληνική μουσική, χωρίς πίεση και χωρίς να δημιουργούμε πρόβλημα σε επιχειρήσεις και επαγγελματίες.

Νομίζω, λοιπόν, ότι σε αυτή την προσπάθεια μπορούμε και πρέπει να συνταχθούμε όλοι μαζί και να κάνουμε προβολή στο μέλλον, στο αύριο για όλες τις Ελληνίδες και για όλους τους Έλληνες, ειδικά για τα παιδιά μας, τη νέα γενιά των Ελλήνων που έρχονται.

Κλείνοντας, θα ήθελα να αναφέρω αυτό που ο μεγάλος μας ποιητής Σεφέρης είχε πει, πως σβήνοντας ένα κομμάτι από το παρελθόν είναι σαν να σβήνεις και ένα κομμάτι από το μέλλον. Οφείλουμε, λοιπόν, να διατηρήσουμε τα κομμάτια του παρελθόντος μας που μας έφεραν στο παρόν και ακόμα περισσότερο οφείλουμε να δώσουμε χώρο στα κομμάτια του σήμερα, να δημιουργήσουμε ένα εξίσου λαμπρό και ξεχωριστό αύριο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ τον κ. Μπαρτζώκα.

Τον λόγο έχει η κ. Ζωή Ράπτη, Κοινοβουλευτική Εκπρόσωπος της Νέας Δημοκρατίας.

**ΖΩΗ ΡΑΠΤΗ:** Ευχαριστώ, κύριε Πρόεδρε.

Κύριε Πρόεδρε, κυρία Υπουργέ, κυρίες και κύριοι συνάδελφοι Βουλευτές, επειδή πολλά ακούστηκαν από τον Πρόεδρο της Νίκης, αλλά και τον Κοινοβουλευτικό Εκπρόσωπο τόσο του ΣΥΡΙΖΑ, αλλά και της Ελληνικής Λύσης ότι τάχα δεν στηρίζουμε τους πολίτες σε μια δύσκολη για την παγκόσμια κοινότητα εποχή, θα αναφερθώ επ’ όλίγον σε μια σειρά ζητημάτων που αναφέρθηκαν ένα προς ένα για συγκεκριμένα μέτρα τα οποία έλαβε η Κυβέρνηση για τη στήριξη όχι μόνο πολλών ατόμων, αλλά και των πιο ευάλωτων από αυτούς.

Όσον αφορά, λοιπόν, την οικογένεια και επειδή ο Πρόεδρος της Νίκης ανέφερε ότι δεν κάναμε τίποτα για την οικογένεια, είμαστε εμείς, λοιπόν, που αυξήσαμε το αφορολόγητο κατά 1.000 ευρώ για οικογένειες και παιδιά, είμαστε εμείς που επεκτείνουμε το επίδομα της μητρότητας που είναι τόσο αναγκαίο στις ελεύθερες επαγγελματίες και τις αγρότισσες, είμαστε εμείς που αυξήσαμε το εφάπαξ βοήθημα που δώσαμε, και μάλιστα αναδρομικά, 3.000 ευρώ για κάθε γέννηση, είμαστε εμείς που μειώσαμε τον ΦΠΑ στα βρεφικά είδη, που θεσμοθετήσαμε τον θεσμό για τις νταντάδες της γειτονιάς.

Όσον αφορά το κοινωνικό κράτος, είμαστε εμείς που αυξήσαμε τα αναπηρικά επιδόματα, του ΟΠΕΚΑ και του ΕΦΚΑ, είμαστε εμείς που αυξήσαμε το ελάχιστο εγγυημένο εισόδημα για τους πιο ευάλωτους, είμαστε εμείς που δημιουργήσαμε έναν νέο θεσμό, τον θεσμό του «Προσωπικού Βοηθού» για τα άτομα με αναπηρία, την ίδια ώρα που εσείς, κυρίες και κύριοι του ΣΥΡΙΖΑ, που κόπτεστε για τους ευάλωτους, είστε εσείς που κόψατε τις συντάξεις και τα επιδόματα.

Σε ό,τι αφορά την οικονομία, είμαστε εμείς που στηρίξαμε και στηρίζουμε την εθνική οικονομία και γι’ αυτό έχουμε λάβει την επενδυτική βαθμίδα από πάρα πολλούς ξένους οίκους μέχρι σήμερα, είμαστε εμείς που χάρη στον ρυθμό ανάπτυξης τον οποίο έχει η Ελλάδα, σήμερα είμαστε πενταπλάσια ψηλά από τον ευρωπαϊκό μέσο όρο. Είμαστε στο 2% από το 0,4% που παρουσιάζει ο μέσος όρος της ευρωζώνης. Είμαστε εμείς που σημειώσαμε τη μεγαλύτερη εισροή κεφαλαίων από όλες τις χώρες της Ευρώπης σε όρους ΑΕΠ 16,8%, την ώρα που εσείς επί των ημερών σας, συνάδελφοι και συναδέλφισσες του ΣΥΡΙΖΑ, κλείσατε τις τράπεζες. Είμαστε εμείς που μειώσαμε την ανεργία. Εμείς, λοιπόν, την παραλάβαμε από τον ΣΥΡΙΖΑ το 2019 στο 17% και σήμερα τετρακόσιες χιλιάδες Έλληνες έχουν βρει δουλειά. Η ανεργία σήμερα ανέρχεται στο 10,4%. Τέλος, είμαστε εμείς που μειώσαμε πάνω από πενήντα φόρους που είχε επιβάλει η κυβέρνηση του ΣΥΡΙΖΑ.

Όσον αφορά τώρα την ακρίβεια, η οποία προφανέστατα δεν είναι ένα μεμονωμένο ελληνικό φαινόμενο, αλλά ένα παγκόσμιο φαινόμενο μετά το ξέσπασμα της επίθεσης της Ρωσίας απέναντι στην Ουκρανία, είμαστε εμείς που επιδοτήσαμε τους λογαριασμούς ρεύματος, που βοηθήσαμε στην αποκλιμάκωση του πληθωρισμού τροφίμων και σήμερα έχουμε μια αποκλιμάκωση από το 6,7% στο 5,3% τον μήνα Μάρτιο. Είμαστε εμείς που χορηγήσαμε το Market Pass, καθιερώσαμε καινούργιους θεσμούς, όπως το «καλάθι του νοικοκυριού», θεσμοθετήσαμε τη μόνιμη μείωση τιμής σε τέσσερις χιλιάδες προϊόντα, αλλά και κάναμε εντατικούς ελέγχους. Κυρίες και κύριοι συνάδελφοι, κάναμε πάνω από είκοσι πέντε χιλιάδες ελέγχους το 2023 βεβαιώνοντας πάνω από 12,8 εκατομμύρια ευρώ σε πρόστιμα.

Όσον αφορά τώρα τους εργαζόμενους, είμαστε εμείς που αυξήσαμε τον κατώτατο μισθό από τα 650 στα 830 ευρώ και βεβαίως με όσα έχει πει ο Πρωθυπουργός, αλλά σύμφωνα με τις προβλέψεις, ο κατώτατος μισθός θα φτάσει στο τέλος της τετραετίας τα 950 ευρώ και ο μέσος μισθός στα 1.500. Εμείς ξεπαγώσαμε τις τριετίες στον ιδιωτικό τομέα, εμείς δώσαμε για πρώτη φορά αύξηση στους μισθούς των δημοσίων υπαλλήλων μετά από δεκατέσσερα χρόνια, αλλά και στις συντάξεις για τους πιο ευάλωτους, εμείς εφαρμόσαμε, κυρίες και κύριοι του Κομμουνιστικού Κόμματος, για πρώτη φορά την ψηφιακή κάρτα εργασίας για την προστασία των εργαζομένων, προκειμένου να πληρώνονται επιτέλους οι υπερωριακές ώρες εργασίας.

Όσον αφορά τώρα τη θωράκιση της χώρας μας, είμαστε εμείς που ενισχύουμε με φρεγάτες Μπελαρά την Ελλάδα και με μαχητικά Ραφάλ, εκσυγχρονίζουμε τα Viper F-16, αλλά αποκτούμε και τα F-35 για την εθνική μας άμυνα. Η χώρα μας χτίζει στρατηγικές συμμαχίες τόσο με τις Ηνωμένες Πολιτείες και τη Γαλλία, αλλά και με μια σειρά άλλων χωρών, ενώ ασφαλίζουμε τα σύνορά μας, καθόσον τον Μάρτιο του 2020 βρεθήκαμε αντιμέτωποι με μια απρόκλητη και οργανωμένη εισβολή και την υπερασπιστήκαμε αποτελεσματικά. Είμαστε εμείς που χτίζουμε το τείχος στον Έβρο, παρά τις φωνασκίες της Αριστεράς και βεβαίως ενισχύουμε τις περιπολίες του Λιμενικού, την ώρα που εσείς διασύρετε τη χώρα διασπείροντας ψεύδη για τη νεκρή Μαρία στον Έβρο. Είμαστε εμείς που καθιερώσαμε το ευρωπαϊκό κεκτημένο, ώστε η μεταναστευτική ευρωπαϊκή πολιτική να ξεκινάει από τη φύλαξη των εξωτερικών συνόρων της Ευρώπης και μόνο.

Σε ό,τι αφορά τους υποψηφίους για τις ευρωεκλογές, είμαστε υπερήφανοι για έναν προς έναν τους υποψηφίους μας στις εκλογές. Είναι άνθρωποι από διαφορετικές διαδρομές, εκπροσωπούν διαφορετικούς επαγγελματικούς χώρους, έρχονται από όλες τις γωνιές της πατρίδας μας, αλλά και από κάθε γωνιά του Ελληνισμού παγκοσμίως, όπως είναι και η υποψηφιότητα του Μπελέρη, μια εθνικού περιεχομένου υποψηφιότητα που συμβολίζει πράγματι έναν άνθρωπο, στο όνομα του οποίου παραβιάστηκε το κράτος δικαίου και ο οποίος σήμερα είναι φυλακισμένος, αλλά στο όνομα του οποίου παραβιάστηκε και το τεκμήριο αθωότητας. Και ναι, είμαστε πολύ περήφανοι για την υποψηφιότητα Μπελέρη, ενός από τα πιο δραστήρια μέλη της αναγνωρισμένης ήδη από το 1921 ελληνικής μειονότητας στην Αλβανία που κράτησαν σε πολύ δύσκολα χρόνια άσβεστη τη φλόγα του Ελληνισμού και της Ορθοδοξίας.

Η Νέα Δημοκρατία είναι το κόμμα που έβαλε την Ελλάδα στην Ευρώπη, είμαστε εμείς που κρατήσαμε την Ελλάδα στην Ευρώπη. Και βεβαίως όσο πιο ισχυρή θα είναι η Νέα Δημοκρατία το βράδυ της 9ης Ιουνίου, τόσο πιο σταθερή θα είναι η χώρα μας, τόσο πιο γρήγορα και τολμηρά θα μπορέσουμε να προχωρήσουμε όλες εκείνες τις μεγάλες αλλαγές και μεταρρυθμίσεις για τις οποίες οι πολίτες μας ψήφισαν τον Ιούνιο του 2023, αλλά και να διεκδικήσουμε και να απορροφήσουμε όσο γίνεται περισσότερους πόρους μπορούμε για τη στήριξη των πολιτών και της εθνικής μας οικονομίας, όπως κάναμε ήδη με το ΕΣΠΑ, αλλά και το Ταμείο Ανάκαμψης.

Και έρχομαι τώρα στο νομοσχέδιο.

Κύριε Υπουργέ, κυρίες και κύριοι Βουλευτές, τα ελληνικά είναι η γλώσσα του Ομήρου και του Αριστοτέλη, αλλά και η γλώσσα του Σεφέρη και του Ελύτη. Σε μια χώρα μικρή σε έκταση χώρου, αλλά απέραντη σε έκταση χρόνου, όπως περιγράφει ο Οδυσσέας Ελύτης την Ελλάδα, η γλώσσα μας αποτελεί μέσο έκφρασης σε όλες τις πτυχές της κοινωνικής μας ζωής, αλλά και φορέα του πολιτισμού μας.

Είναι μία γλώσσα που μιλιέται επί δυόμισι χιλιάδες χρόνια, χωρίς διακοπή και με ελάχιστες διαφορές, μία γλώσσα που δεν αποτελεί απλώς ένα μέσο επικοινωνίας αλλά, όπως τονίζει ο Οδυσσέας Ελύτης, συμβαίνει να αποτελεί και εργαλείο μαγείας και φορέα ηθικών αξιών. Είναι αυτό το ήθος που καλλιεργεί η ελληνική γλώσσα και που ακριβώς μεταφέρει σε εμάς το μεγάλο βάρος της διαφύλαξης και προώθησης της παράδοσης που το όργανο αυτό, η γλώσσα μας, σηκώνει.

Χρέος μας είναι ως Έλληνες αλλά και ως εκλεγμένοι εκπρόσωποι του ελληνικού Κοινοβουλίου να συμβάλλουμε στην προστασία και την ανάδειξή της. Και το σημερινό νομοσχέδιο θεσπίζει ακριβώς ένα σημαντικό πλέγμα μεταρρυθμίσεων για τη διαφύλαξη και ανάδειξη της άυλης πολιτιστικής κληρονομιάς, για την προστασία και την ενίσχυση του ελληνόφωνου τραγουδιού, αλλά και των ηχογραφημάτων των νέων μας δημιουργών, αλλά και την εντεύθεν διάχυση, ανάδειξη και προβολή ακριβώς της ελληνικής γλώσσας.

Η ελληνική πολιτεία με το νομοσχέδιο του Υπουργείου Πολιτισμού διαμορφώνει ένα ειδικό θεσμικό πλαίσιο για την ανάδειξη και διάδοση του ελληνόφωνου τραγουδιού, όπως έχει ήδη θεσμοθετήσει και τις υπόλοιπες τέχνες, τον κινηματογράφο και το θέατρο.

Με το παρόν νομοσχέδιο ενισχύονται οι βάσεις ακριβώς και για την αποδοτική λειτουργία του Οργανισμού Διαχείρισης και Ανάπτυξης των Πολιτιστικών Πόρων, ενός ειδικού φορέα ο οποίος χρειάζεται ενίσχυση και επιλύονται επιμέρους ζητήματα για τη λειτουργία των Υπηρεσιών του Υπουργείου Πολιτισμού. Ακριβώς αυτό το νομοσχέδιο προστατεύει το ελληνόφωνο τραγούδι, καθώς οι δημιουργοί στηρίζονται οικονομικά και αυτό γίνεται με τρεις βασικούς τρόπους. Παρέχει κίνητρα κατ’ αρχάς σε ραδιοφωνικούς σταθμούς, όπως ειπώθηκε, για την αύξηση της μετάδοσης ελληνόφωνων τραγουδιών. Τα κίνητρα αυτά παρέχονται με τη δυνητική αυτή αύξηση του ανώτατου διαφημιστικού χρόνου, εφόσον -και μόνο εφόσον- ο ραδιοφωνικός σταθμός αυξήσει τον χρόνο μετάδοσης του ελληνόφωνου τραγουδιού.

Είναι σημαντικό να τονιστεί, όπως άλλωστε είπε η εισηγήτριά μας, ότι το νομοσχέδιο δεν επιδιώκει να αλλοιώσει τη φυσιογνωμία των ραδιοφωνικών σταθμών, γιατί αυτοί μπορούν να συνεχίσουν να μεταδίδουν όποιο μουσικό πρόγραμμα επιθυμούν εν πλήρη ελευθερία, χωρίς να υπάρχει κάποια υποχρέωση συμμόρφωσης του σταθμού με κάποιο συγκεκριμένο ποσοστό ελληνόφωνου τραγουδιού. Ανάλογες ρυθμίσεις έχουν θεσπιστεί και σε άλλα κράτη της Ευρωπαϊκής Ένωσης, όπως στη Γαλλία, την Ισπανία, την Ουγγαρία, την Πορτογαλία, αλλά και τη Σλοβακία.

Περαιτέρω, το νομοσχέδιο εισάγει και την υποχρέωση ποσόστωσης του ελληνόφωνου τραγουδιού σε συγκεκριμένους κοινόχρηστους χώρους των ξενοδοχείων, των τουριστικών καταλυμάτων, των εμπορικών κέντρων, των καζίνο, των αεροδρομίων και των λιμένων, αλλά και στα μέσα μεταφοράς, με προβλεπόμενες κυρώσεις. Η δε επιβολή αυτών των κυρώσεων είναι ακριβώς μια σωστή επιλογή ώστε η ρύθμιση να μην καθίσταται γράμμα κενό και να διασφαλιστεί η αποτελεσματική εφαρμογή των ρυθμίσεων.

Όπως πολύ σωστά είπε η αρμόδια Υπουργός, στο πλαίσιο αυτής της συντονισμένης παρέμβασης του κράτους για την υποστήριξη του ελληνόφωνου τραγουδιού την οποία υποστηρίζουμε με θέρμη, δεν μπορούμε να στηρίξουμε τους Έλληνες δημιουργούς με χρήματα, αλλά μπορούμε όμως να τους δώσουμε μια σημαντική έμμεση οικονομική στήριξη, για την οποία πραγματικά θέλω να σας συγχαρώ.

Επίσης, με το νομοσχέδιο αυτό δημιουργείται μια ηλεκτρονική βάση δεδομένων για το ελληνόφωνο τραγούδι και την ορχηστρική μουσική των Ελλήνων δημιουργών και τον ηχογραφημάτων που έχουν ηχογραφηθεί εδώ στην επικράτειά μας, αλλά και μια διαδικτυακή εφαρμογή συνδεδεμένη με τη βάση δεδομένων που θα αναρτηθεί στην επίσημη ιστοσελίδα του Υπουργείου Πολιτισμού. Πρόκειται για μια σημαντική μεταρρύθμιση που πράγματι έλειπε και άπτεται της ανάδειξης ακριβώς της άυλης πολιτιστικής κληρονομιάς, αλλά και της διαφύλαξής της για να κοινωνούν αυτής οι επόμενες γενιές.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ)**

Επίσης, το νομοσχέδιο επιδιώκει να αυξήσει τα έσοδα του Οργανισμού Διαχείρισης και Ανάπτυξης Πολιτιστικών Πόρων και να βάλει βεβαίως και μια τάξη στα πωλητήρια των μουσείων, των οποίων νομίζω -και αυτό αποτελεί κοινό τόπο- ότι η σημερινή εικόνα, τουλάχιστον στην πλειοψηφία τους, δεν αρμόζει σε μια ευρωπαϊκή χώρα που επενδύει στον τουρισμό και δέχεται κάθε χρόνο εκατομμύρια τουρίστες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα χρησιμοποιήσω και το τρίλεπτό μου.

Στο πλαίσιο αυτό προβλέπεται, κατά την άποψή μου πολύ σωστά, η δυνατότητα αξιοποίησης και αναβάθμισης των πωλητηρίων μέσω της μίσθωσής τους σε ιδιωτικούς φορείς, αλλά και η δυνατότητα πρόσληψης προσωπικού ιδιωτικού δικαίου ορισμένου χρόνου που θα έχουν αυξημένα προσόντα στα πωλητήρια και τα εργαστήρια του ΟΔΑΠ, προκειμένου ακριβώς να στηριχτούν άμεσα με ανθρώπινο δυναμικό.

Και οι δύο αυτές ρυθμίσεις στόχο έχουν να μη χάνονται έσοδα από τα πωλητήρια για την προμήθεια. Βεβαίως, η δεύτερη έως την ολοκλήρωση θα ισχύσει των διαγωνισμών που διεξάγονται μέσω ΑΣΕΠ και οι οποίοι εξακολουθούν να ισχύουν. Και το λέω αυτό γιατί τονίστηκε επί μακρόν από την Υπουργό.

Τα παραπάνω, μαζί με την πρόνοια για συμβάσεις προμηθειών και στόχο την κάλυψη αναγκών για αναβαθμισμένα προϊόντα στα πωλητήρια των μουσείων, συνιστούν θετικές παρεμβάσεις που θα κάνουν τον ΟΔΑΠ πολύ πιο ισχυρό και πολύ πιο αποτελεσματικό.

Σήμερα που η επιμήκυνση της τουριστικής περιόδου είναι μια από τις σημαντικότερες προκλήσεις, ένα από τα στοιχήματα που πρέπει να κερδηθεί για να αξιοποιήσουμε καλύτερα αυτό το τουριστικό μας προϊόν είναι η ανάδειξη της πολιτιστικής μας κληρονομιάς, ένας τομέας στον οποίο μπορούμε να κάνουμε πολύ περισσότερα, όπως είπε ο Πρωθυπουργός. Στο πλαίσιο αυτού του στόχου, τα πωλητήρια των μουσείων έχουν έναν σπουδαίο ρόλο να παίξουν. Αποτελούν αναπόσπαστο μέρος μιας μοναδικής εμπειρίας που βιώνουν οι επισκέπτες μας –όλοι έχουμε επισκεφτεί μουσεία του εξωτερικού και το γνωρίζουμε- μετά την περιήγησή τους στους αρχαιολογικούς χώρους, παίρνοντας μαζί τους πίσω στην πατρίδα ένα πολύτιμο ενθύμιο από την Ελλάδα που ακτινοβολεί σε όλον τον κόσμο τον πολιτισμό της.

Επιπλέον, αυτό το νομοσχέδιο προσθέτει μια νέα κατηγορία προστατευτέων κινητών μνημείων που χρονολογούνται έως το 1830, τα οποία επίσης υποχρεούται πλέον ο κάτοχος να δηλώσει κατοχή ή απόκτηση κυριότητας. Μιλάμε για αντικείμενα που ανήκουν στους αγωνιστές της Ελληνικής Επανάστασης και σε άλλα σημαντικά πρόσωπα που σήμερα είναι επιβεβλημένο να τα προστατεύσουμε και οπωσδήποτε να γνωρίζουμε τους κατόχους.

Κυρίες και κύριοι συνάδελφοι, με πολύ μεγάλη χαρά διαπιστώνω ότι ένα μέρος της Αντιπολίτευσης τάσσεται υπέρ του νομοσχεδίου. Παρά ταύτα, ένα άλλο μέρος ισχυρίζεται ότι πρόκειται δήθεν για ένα νομοθέτημα απαξιωμένο από τον καλλιτεχνικό κόσμο, η δε Υπουργός είναι τάχα αποκομμένη από τους ανθρώπους του πολιτισμού, όπως ισχυρίστηκε η συνάδελφος κ. Ακρίτα.

Οι άνθρωποι του πολιτισμού, όμως, όχι μόνο δεν συμφωνούν με την κριτική αυτή, αλλά το χαρακτήρισαν ιστορική παρέμβαση και ιστορική πρωτοβουλία. Πάνω από εκατόν ογδόντα Έλληνες συνθέτες, δημιουργοί, ερμηνευτές και εκτελεστές, μεταξύ των οποίων ο Σταύρος Ξαρχάκος, η Χάρις Αλεξίου, ο Σταμάτης Σπανουδάκης, ο Γιώργος Παπαθανασίου, ο Μίμης Πλέσσας, ο Γιώργος Χατζηνάσιος, ο Νίκος Πορτοκάλογλου, ο Στέφανος Κορκολής, ο Γιώργος Θεοφάνους συνυπέγραψαν κοινή ανακοίνωση που εξέδωσαν για πρώτη φορά οι Οργανισμοί Συλλογικής Διαχείρισης Πνευματικών και Συγγενικών Δικαιωμάτων και υπογραμμίζουν -ακούστε- ότι η νομοθετική πρωτοβουλία της Υπουργού Πολιτισμού αποτελεί για πρώτη φορά μια αχτίδα φωτός και ελπίδας μετά τα δύσκολα και ζοφερά χρόνια της πανδημίας, γιατί ακριβώς για πρώτη φορά, λένε οι καλλιτέχνες και οι δημιουργοί, μας αντιμετωπίζουν εμάς τους Έλληνες δημιουργούς, ερμηνευτές και εκτελεστές, καθώς και το εθνικό μουσικό ρεπερτόριο, ως ισότιμο κρίκο της σύγχρονης πολιτιστικής κληρονομιάς, η οποία πρέπει να διασωθεί και να αναδειχθεί ακόμα περισσότερο ειδικά σήμερα.

Κυρίες και κύριοι Βουλευτές, ο πολιτισμός αποτελεί δημόσιο κοινωνικό αγαθό και είναι άμεσα συνυφασμένος και με την ανάπτυξη. Χρησιμοποιεί πόρους, παράγει προϊόντα και υπηρεσίες και δημιουργεί εισόδημα και θέσεις εργασίας, αλλά προσελκύει και τουρισμό και προκαλεί και επενδύσεις.

Η Κυβέρνηση της Νέας Δημοκρατίας, αναγνωρίζοντας το βάρος της παράδοσης που φέρει η άυλη πολιτιστική μας κληρονομιά, εργάζεται συστηματικά για να υποστηρίξει αυτή ακριβώς την παράδοση, να ενισχύσει τους Έλληνες δημιουργούς και να προβάλει τον ελληνικό πολιτισμό τόσο στην Ελλάδα, όσο και στο εξωτερικό.

Αυτούς τους σκοπούς εξυπηρετεί εμπράκτως το παρόν νομοσχέδιο, γιατί όπως είπε και ο Οδυσσέας Ελύτης κατά τη βράβευσή του με το Βραβείο Νόμπελ από τη Σουηδική Ακαδημία «Δεν αρκεί να ονειροπολούμε με τους στίχους. Είναι λίγο. Δεν αρκεί να πολιτικολογούμε. Είναι πολύ. Κατά βάθος, ο υλικός κόσμος είναι ένας σωρός από υλικά. Θα εξαρτηθεί από εμάς, από το αν είμαστε καλοί ή κακοί αρχιτέκτονες, το τελικό αποτέλεσμα, ο παράδεισος ή η κόλαση που θα χτίσουμε. Εάν η ποίηση…» -και επιτρέψτε μου να προσθέσω, και η πολιτική- «…παρέχει μια διαβεβαίωση και δη σε χαλεπούς καιρούς, είναι ακριβώς αυτή: ότι η μοίρα μας παρ’ όλα αυτά βρίσκεται στα χέρια μας».

Για όλους αυτούς τους λόγους εισηγούμαι και εγώ να ψηφίσουμε το παρόν νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ράπτη.

Επόμενος ομιλητής είναι ο κ. Αναστάσιος (Τάσος) Δημοσχάκης, Βουλευτής της Νέας Δημοκρατίας.

Ορίστε, κύριε συνάδελφε, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Εισαγωγικά, επιτρέψτε μου να αναφερθώ στην πρόσφατη απώλεια ενός υπέροχου ανθρώπου και σπουδαίου πολιτικού, που κόσμησε ως πρότυπο επί σειρά ετών το ελληνικό Κοινοβούλιο, τιμώντας τη γενέτειρά του, το Διδυμότειχο αλλά και τον Έβρο, τον Φάνη Δημοσχάκη. Οι Εβρίτες τον αγάπησαν και τον τίμησαν με την ψήφο τους για πέντε θητείες, κατά τη διάρκεια των οποίων τους υπηρέτησε με συνέπεια, ανιδιοτέλεια και ήθος, όπως υπηρέτησε και τη μεγάλη παράταξη της Νέας Δημοκρατίας. Από χθες δεν βρίσκεται πλέον κοντά μας. Ωστόσο, είμαι βέβαιος ότι το αποτύπωμά του στο πολιτικό γίγνεσθαι, όχι μόνον του Έβρου, αλλά και της χώρας θα παραμείνει ανεξίτηλο.

Και τώρα επί του νομοσχεδίου. Πρόκειται για μία νομοθετική ρύθμιση, κυρία Υπουργέ, πρωτοποριακή και πολυθεματική. Για πρώτη φορά θεσμοθετείται ένα ισχυρό πλέγμα προστασίας, διαφύλαξης και ανάδειξης της άυλης πολιτιστικής κληρονομιάς και υιοθετείται μία πολιτική προστασίας και διάχυσης της ελληνικής γλώσσας, βασικός φορέας της οποίας είναι το ελληνόφωνο τραγούδι.

Στη χώρα που γέννησε διαχρονικά σπουδαίους δημιουργούς και μουσικούς συνιστά χρέος όλων να διαφυλάξουμε αυτό τον πλούτο, να διαφυλάξουμε την ελληνική γλώσσα που αποτελεί αναπόσπαστο μέρος της πολιτιστικής μας κληρονομιάς. Δεν μπορείτε να φανταστείτε πόσο χαιρόμουν που άκουγα σε ξένες χώρες τα τραγούδια τα ελληνικά και εμείς έχουμε χρέος αυτό να το προωθήσουμε.

Επίσης, παρέχονται κίνητρα και ειδικότερα προβλέπεται αύξηση του διαφημιστικού χρόνου στους ραδιοφωνικούς σταθμούς για την αύξηση του χρόνου μετάδοσης του ελληνικού τραγουδιού, αναδεικνύοντας παράλληλα τα έργα νέων δημιουργών. Συνάμα, περιλαμβάνονται ρυθμίσεις για τον εκσυγχρονισμό της εμπορικής πολιτικής του οργανισμού διαχείρισης και ανάπτυξης πολιτιστικών πόρων, με στόχο να καταστεί πλέον λειτουργικός και αποτελεσματικός.

Κυρία Υπουργέ, κατά την προηγούμενη κυβερνητική θητεία το Υπουργείο και η Κυβέρνηση στήριξε έμπρακτα τον νομό Έβρου, απεγκλωβίζοντας έργα οραματικά μετά από δεκαετίες ολιγωρίας και στασιμότητας, αναβαθμίζοντας το πολιτιστικό προϊόν του νομού Έβρου, ο οποίος συνιστά ένα πραγματικό απέραντο αρχαιολογικό μουσείο, φιλοξενώντας το αποτύπωμα πολλών ιστορικών περιόδων, αποτελώντας κόμβο πολιτισμών λαών εθνών και θρησκειών. Είμαι βέβαιος ότι και στη νέα θητεία συνεχίζετε και θα συνεχίσετε να κινείστε προς την ίδια κατεύθυνση, αναμένοντας την επισκεψιμότητα του αρχαιολογικού χώρου της ιστορικής Πλωτινόπολης. Επίσης, ολοκληρώνεται η αναστήλωση του Βυζαντινού Πύργου του Ιωάννη Καντακουζηνού στο Πύθιο του Διδυμοτείχου. Αναδεικνύεται η προστάτιδα των Θρακών, η ιστορική Παναγία Κοσμοσώτειρα στις ιερές Φέρες Αλεξανδρούπολης.

Θέλω να υπογραμμίσω τη σπουδαιότητα ένταξης της αποκατάστασης ζημιών και του ιστορικού Τεμένους Βαγιαζήτ, με τη γενναία χρηματοδότηση 10 εκατομμυρίων και πλέον ευρώ από το Ταμείο Ανάκαμψης, με ορίζοντα ολοκλήρωσης το έτος 2025. Ήδη άρχισαν οι προετοιμασίες ανακαίνισης και αναστήλωσης αυτού του τεμένους, το οποίο θα μας δώσει προσθετική αξία.

Κυρία Υπουργέ, θα θυμάστε και όλοι μας θα θυμόμαστε, αυτό που θα σας πω. Όταν θα αρχίσει να λειτουργεί ο χώρος αυτός, σε ό,τι αφορά την επίσκεψη, η μία ουρά θα είναι στην Ορεστιάδα και άλλη στο Σουφλί. Αυτή είναι η πρόβλεψή μας, αυτή είναι και η φιλοδοξία μας.

Επιπρόσθετα, η δρομολόγηση ανακαίνισης και αναστήλωσης του Ρωμαϊκού και Βυζαντινού Κάστρου του Διδυμοτείχου συνιστά ένα προσωπικό, αλλά και συλλογικό όνειρο της τοπικής κοινωνίας. Έχω αναδείξει την αναγκαιότητα και τη σπουδαιότητα του, τόσο μέσω του κοινοβουλευτικού ελέγχου όσο και μέσω συναντήσεων με την παριστάμενη Υπουργό, αλλά και με τον Πρωθυπουργό. Αναμένεται με ικανοποίηση η σύνταξη των μελετών από το Αριστοτέλειο Πανεπιστήμιο Θεσσαλονίκης, προκειμένου να τεθεί σε τροχιά υλοποίησης, Η συνολική συντήρηση και ανακατασκευή του Κάστρου του Ιουστινιανού θα δώσει τεράστια οικονομική ώθηση στην ανατολική Μακεδονία και Θράκη στον κεντρικό και βόρειο Έβρο ιδιαίτερα, όπως έδωσε πριν είκοσι πέντε χρόνια το αντίστοιχο κάστρο στην πόλη Καρκασσόν της βορειοανατολικής Γαλλίας.

Ανταπόκριση υπήρξε από την ηγεσία του Υπουργείου και στο αίτημά μου αναφορικά με την αναστήλωση, αλλά και την ασφάλεια του ενός μοναδικού αρχαιολογικού μνημείο της Πυροστιάς. Δεκαέξι τετραγωνικά μέτρα! Είναι, όμως, εμβληματικό αυτό το μνημείο και νομίζω ότι και για λόγους διάσωσής του, αλλά και για λόγους αποτροπής των κινδύνων, θα πρέπει να το προχωρήσουμε όσο το δυνατόν πιο γρήγορα. Είναι πολύ σημαντική η σύνταξη αναγκαίων μελετών αποκατάστασης και ανάδειξης του μνημείου.

Θα ήθελα να σταθώ, κυρίες και κύριοι συνάδελφοι, στην κατατεθείσα υπουργική τροπολογία του Υπουργείου Παιδείας, ζητώντας με πολύ ευγενή τρόπο μια δεύτερη ματιά που αφορά την ίδρυση Τμήματος Νοσηλευτικής της Σχολής Επιστημών Υγείας του Δημοκριτείου, με έδρα την Αλεξανδρούπολη, προβλέποντας να λειτουργήσει με έδρα το Διδυμότειχο ως παράρτημα νοσηλευτικής έως τη λήξη του ακαδημαϊκού έτους 2024 - 2025 και εν συνεχεία, φυσικά στην Αλεξανδρούπολη.

Κυρίες και κύριοι, το Τμήμα της Νοσηλευτικής Σχολής συνεστήθη το 2007 από την αείμνηστη τότε Υπουργό Παιδείας Μαριέττα Γιαννάκου, με πολλές φιλοδοξίες για τον κεντρικό και βόρειο Έβρο και ειδικότερα, για την πόλη του Διδυμοτείχου. Το Τμήμα Νοσηλευτικής των ΤΕΙ Διδυμοτείχου-Καβάλας-Δράμας υποβαθμίστηκε από την κυβέρνηση ΣΥΡΙΖΑ και από τον τότε Υπουργό Κώστα Γαβρόγλου, σε παράρτημα και το υπήγαγε στα ξένα, δηλαδή στο ΔΙΠΑΕ Θεσσαλονίκης. Όσο και αν το πλήγωσε, συνέχισε να λειτουργεί και να είναι απόλυτα συνυφασμένο και χρήσιμο με το αυτόνομο και άγονο Τύπου Α΄ Γενικό Νοσοκομείο Διδυμοτείχου, καθώς και με τα ακριτικά κέντρα υγείας, της νέας Ορεστιάδας, του Σουφλίου και των Δικαίων-Τριγώνου. Για τον λόγο αυτόν, προτείνω πάγια και διεκδικώ τεκμηριωμένα το παράρτημα Νοσηλευτικής Διδυμοτείχου να παραμείνει πλέον ως παράρτημα στην πόλη αυτήν, υπαγόμενο από το νέο εκπαιδευτικό έτος στο υπό ίδρυση Τμήμα Νοσηλευτικής Αλεξανδρούπολης και να λειτουργήσει πλέον το δίδυμο αυτό με υποδειγματικό τρόπο, αλλά μέσα στο Δημοκρίτειο, στην καρδιά του Έβρου. Τα μεν πρώτα τρία έτη σπουδών να γίνονται στο Διδυμότειχο. Δεν θέλετε τρία; Κάντε το δύο, ενώ το τέταρτο έτος και το τρίτο, λόγω εκπτώσεων, να υπαχθούν μαζί με τα δύο Μεταπτυχιακά της Σχολής στην Αλεξανδρούπολη, εκεί στο τοπικό πανεπιστημιακό γενικό νοσοκομείο. Άλλωστε, οι οδικές αποστάσεις των πενήντα λεπτών σήμερα Διδυμοτείχου - Αλεξανδρούπολης, προσεχώς θα εκμηδενιστούν από τα μέσα μαζικής μεταφοράς σε είκοσι πέντε λεπτά, με κύριο εργαλείο την υπό κατασκευή προαστιακή διπλή σιδηροδρομική γραμμή, που θα διαθέτει ηλεκτροκίνηση, ευθυγράμμιση και αντιπλημμυρική θωράκιση σε όλο τον νομό. Για λόγους εθνικούς, κοινωνικούς και οικονομικούς, έστω και τελευταία στιγμή, είναι χρήσιμη η δεύτερη ματιά, διεκδικώντας την ικανοποίηση του συλλογικού αιτήματος της τοπικής κοινωνίας.

Κυρίες και κύριοι συνάδελφοι, η προστασία της άυλης πολιτιστικής κληρονομιάς θα πρέπει να αποτελέσει σημείο σύγκλισης, συναίνεσης και σύνθεσης, όπως και η στήριξη και η ανάδειξη του ελληνόφωνου τραγουδιού και της ελληνικής γλώσσας. Απαιτείται υπευθυνότητα και ομοψυχία και για τον λόγο αυτό υπερψηφίζω το νομοσχέδιο και καταψηφίζω την άδικη τροπολογία.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Δημοσχάκη.

Καλείται στο Βήμα ο Κοινοβουλευτικός Εκπρόσωπος της Νίκης κ. Σπυρίδων Τσιρώνης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Θα ξεκίναγα να λέω άλλα πράγματα, αλλά μετά από την τοποθέτηση της Κοινοβουλευτικής Εκπροσώπου της Νέας Δημοκρατίας, θα αλλάξω την έναρξη της ομιλίας μου.

Πριν τοποθετηθώ όμως για το παρόν νομοσχέδιο, επιτρέψτε μου να κάνω μια μικρή αναφορά για την υπερψήφιση χθες από την Ευρωπαϊκή Κοινοβουλευτική Συνέλευση της Ευρώπης της ένταξης του Κοσσόβου στο Συμβούλιο της Ευρώπης, η οποία είναι αποτέλεσμα της θετικής εισήγησης της κ. Μπακογιάννη. Δυστυχώς άλλη μία μελανή ημέρα για την ελληνική διπλωματία, καθώς διαρρηγνύονται ανεπανόρθωτα οι ελληνοσερβικές σχέσεις, αδελφικές σχέσεις εμπιστοσύνης αιώνων. Πλήττετε τη μοναδική ορθόδοξη ασπίδα έναντι του μεγαλοϊδεατισμού, του οθωμανισμού και του τουρκικού ιμπεριαλισμού.

Η κ. Μπακογιάννη, αλλά και οι υπόλοιποι τρεις που υπερψήφισαν την ένταξη του Κοσσόβου, ο κ. Σταμάτης, ο κ. Στυλιανίδης και η κ. Ευθυμίου, είναι πλέον οι ευεργέτες και της ιδέας της «Μεγάλης Αλβανίας». Δεν είναι, όμως, μόνο αυτό. Με την πράξη τους ενισχύουν πολύ παραπάνω τις μελλοντικές επιδιώξεις της Τουρκίας για το ψευδοκράτος στην Κύπρο μας. Άλλο ένα δείγμα οσφυοκαμπτικής εξωτερικής πολιτικής, που υπακούει μόνο στον ξένο παράγοντα και στα συμφέροντά του, γιατί προφανώς αυτά δεν είναι ελληνικά συμφέροντα.

Στην κ. Ράπτη τώρα, η οποία είπε είκοσι, τριάντα, σαράντα -δεν ξέρω πόσα είναι- μέτρα υπέρ της οικογένειας. Δεν μας είπε τα αποτελέσματα αυτών. Μήπως κυβερνάμε εμείς; Μήπως κυβερνάει κάποιος άλλος; Μήπως σταμάτησε το δημογραφικό πρόβλημα, η κατρακύλα; Μήπως έστω μειώθηκε ο ρυθμός αυτής της δημογραφικής κατρακύλας; Υπάρχει κάποιο μέτρο; «Είμαστε εμείς που κάναμε αυτό», «είμαστε εμείς που κάναμε εκείνο».

Είστε εσείς που αποφασίσατε να διαλύσετε τον θεσμό της οικογένειας.

Είστε εσείς που δεν αποδώσατε τα χρήματα από τα τιμολόγια που βάλατε και ενώ υπάρχει απόφαση του Συμβουλίου της Επικρατείας να επιστραφούν για τις πολύτεκνες οικογένειες, δεν τους τα δίνετε. Περιμένετε να κάνουν έξτρα δικαστήρια για να τα πάρουν.

Είστε εσείς που βάλατε τιμολόγιο στην υγεία και στα χειρουργεία.

Είστε εσείς που βάλετε να πληρώνουν οι καρκινοπαθείς 25%.

Είστε εσείς που καταντήσατε σχεδόν το ένα τέταρτο του πληθυσμού να μην κάνει χρήση υπηρεσιών υγείας γιατί φοβάται το κόστος.

Είστε εσείς που μας στείλατε στη δεύτερη θέση φτώχειας μετά τη Βουλγαρία. Ευτυχώς είναι και η Βουλγαρία! Δεν ξέρω εάν την επόμενη χρονιά θα την φτάσουμε!

Δεν μπόρεσα να σημειώσω άλλα από αυτά που είπατε, πάντοτε ωραία, επικοινωνιακά. Τα νούμερα είναι πολύ ωραία, τα χειρίζεστε πολύ ωραία με τόσους εκατοντάδες επικοινωνιολόγους που έχετε. Αυτή, όμως, που μας παρουσιάζετε είναι μια άλλη Ελλάδα. Με επικοινωνιακά τρικ δεν τρώει κανένας εκεί έξω και αυτό θα το καταλάβετε στις ευρωεκλογές. Με επικοινωνιακά τρικ ούτε δόση δανείου πληρώνεις, ούτε τη ΔΕΗ πληρώνεις, ούτε το φαγητό πληρώνεις, ούτε την υγεία σου πληρώνεις. Οπότε δεν θα αντιπαρατεθώ άλλο μαζί σας. Θα σας αφήσω στην κρίση του λαού αφού έχουμε εκλογές και σ’ αυτή τη πραγματικά μαύρη πολιτική που έχετε κάνει για τον κόσμο εκεί έξω θα είναι τόσο μεγάλο το «μαύρο» -το 40% «last year», θα το δείτε- που θα έχουμε και εξελίξεις σε αυτό. Το κρατάμε και θα το δούμε τότε.

Τώρα για το νομοσχέδιο δεν ξέρω πόσο χρόνο θα μου δώσετε, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Τον μισό χρόνο έχετε γιατί μίλησε ο Αρχηγός σας. Το γνωρίζετε αυτό. Θα έχετε ανοχή.

**ΣΠΥΡΙΔΩΝ ΤΣΙΡΩΝΗΣ:** Δεν θα μπω σε άλλα θέματα γιατί θεώρησα ότι αυτά πρέπει να ειπωθούν ως απάντηση. Θα πω ποιοι θα έπρεπε να είναι οι στόχοι της κρατικής μέριμνας για την ουσιαστική προαγωγή του ελληνικού πολιτισμού.

Θα έπρεπε να είναι η καλλιέργεια και η προβολή ενάρετου τρόπου ζωής στους πολίτες, μέσα από τη ζωντανή γνώση της ιστορίας μας και την ανάδειξη των καλών παραδειγμάτων.

Θα έπρεπε να είναι η μετοχή του απλού λαού στα διδάγματα του ελληνικού πολιτισμού, να γνωρίσουμε ξανά τον πλούτο των προγόνων μας, να βλέπουμε την πολιτιστική κληρονομιά μας όχι ως αφορμή ψευτοϋπερηφάνειας, αλλά ως μια μοναδική ευκαιρία να επωφεληθούμε από την αξία του πολιτισμού των προγόνων μας, η διεθνής προβολή των ιστορικών αξιών του ελληνικού πολιτισμού στη διαχρονία του με μέσα και με τρόπους επικοινωνίας, που είναι κρίσιμη για τις νέες γενιές.

Θα μείνω μόνο στο τι θεωρείτε ελληνόφωνα, αν θεωρείτε ελληνόφωνα τραγούδια που χρήζουν πολιτισμικής προστασίας και αυτά της τραπ μουσικής στα οποία χρησιμοποιούνται ελληνικοί στίχοι και εάν ναι, ποια είναι η ποσόστωση του ξένου στίχου που δέχεστε να περιλαμβάνουν βάσει του νομοσχεδίου. Επιπλέον, αν τα ελληνικά είναι η γλώσσα τους, χωρίς όμως να γίνονται κατανοητά λόγω στυλ ή προφοράς ή ακόμα και λόγω ιδιαίτερου λεξιλογίου, είναι αποδεκτά; Τα τραγούδια αυτά που βρίθουν σεξιστικών αναφορών παρακινούν σε πράξεις βίας και ως επί το πλείστον βωμολοχούν, χρήζουν άραγε πολιτισμικής προστασίας; Πάγια θέση της Νίκης είναι ότι η άυλη πολιτιστική κληρονομιά πρέπει να βιώνεται αντί απλώς να καταγράφεται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Δύο λεπτά το πολύ θα χρειαστώ, κύριε Πρόεδρε.

Η ζώσα παράδοση κάθε σπιθαμής του τόπου μας που συνιστά την άυλη πολιτισμική μας κληρονομιά κινδυνεύει συχνά να σβήσει κάτω από την αδυναμία να κινήσει το ενδιαφέρον των νέων να τη γνωρίσουν, να τη ζήσουν, ώστε να μπορέσουν να τη μεταλαμπαδεύσουν.

Επομένως το μεγάλο έργο της καταγραφής της άυλης πολιτισμικής μας κληρονομιάς πρέπει να έχει ως κυρίαρχο σκοπό ακριβώς το κέντρισμα του ενδιαφέροντος, την αγάπη και το ενδιαφέρον για την ενασχόληση. Η ήδη διενεργούμενη καταγραφή της άυλης πολιτισμικής κληρονομιάς γίνεται με απρόθυμους ρυθμούς σε απλοϊκή μορφή με μόνη σκοπιμότητα την αποθήκευση για έναν ερευνητή του μέλλοντος, με αποτέλεσμα για τον νέο του μέλλοντος να μοιάζει περισσότερο με κηδειόχαρτο.

Το παρόν νομοσχέδιο είναι τόσο άτονο και χλιαρό στο να εξυπηρετήσει τους προαναφερθέντες σκοπούς, όσο απρόθυμη είναι και η Κυβέρνησή σας να υπερασπιστεί τις αξίες και τα ιδανικά της πατρίδας μας και του πολιτισμού μας τα οποία δεν είναι άλλα από αυτά της Ρωμιοσύνης.

Η ζώσα πολιτιστική κληρονομιά μας πρέπει να επικοινωνείται αποτελεσματικά στις επόμενες γενιές Ελλήνων της πατρίδας, αλλά και ανά τον κόσμο στην Ομογένεια. Χρειάζονται επιχορηγήσεις των πολιτιστικών δράσεων με κριτήριο και προτεραιότητα την ενεργητική ενασχόληση των νέων με την παράδοσή μας και την αναζωπύρωση παραδοσιακών τεχνών και εθίμων. Η πολιτική των επιχορηγήσεων πολιτιστικών δραστηριοτήτων πρέπει να συνδέεται άμεσα με αυτές τις προτεραιότητες, όπως και με την αξιολόγηση του αποτελέσματός τους.

Τα πολιτιστικά αγαθά -στην περίπτωσή μας τραγούδι και μουσική, αλλά και ο χορός που έχετε βγάλει απέξω- δεν επιβάλλονται, αλλά επιλέγονται και για να επιλεχθούν πρέπει με κατάλληλους έμμεσους και άμεσους τρόπους να προωθηθούν, αλλά κυρίως να καλλιεργηθούν.

Ως πρώτο βήμα θεωρούμε απολύτως αναγκαία τη συμπερίληψη στο νέο νομοσχέδιο της έννοιας του «χοροτράγουδου», δεδομένου ότι πλέον το 40% των καταγεγραμμένων στοιχείων στον κατάλογο της άυλης πολιτιστικής κληρονομιάς του Υπουργείου Πολιτισμού έχουν να κάνουν με τον χορό.

Δεύτερο βήμα είναι η καλλιέργεια του ελληνόφωνου τραγουδιού από την παιδική σχολική ηλικία σε συνεργασία με το Υπουργείο Παιδείας. Η ένταξη της διδασκαλίας παραδοσιακού τραγουδιού και χορού στην εκπαίδευση είναι εξαιρετικά ωφέλιμη για τους μαθητές, καθότι δεν προάγει μόνο τον πολιτισμό και την ταυτότητά τους, αλλά με το τρίπτυχο «λόγος - μέλος - κίνηση» αναπτύσσουν δεξιότητες που τους βοηθούν καλύτερα στην αθλητική και καλλιτεχνική εξέλιξη και στην κοινωνικοποίησή τους.

Ένα τρίτο βήμα είναι η ποιοτική αναβάθμιση και ενίσχυση των ζωντανών εκείνων δράσεων, όπως φεστιβάλ, εκδηλώσεις και πανηγύρια, που σχετίζονται με το ελληνόφωνο τραγούδι και την άυλη πολιτιστική κληρονομιά. Αν όπως αναφέρεται στον σχεδιασμό του νομοσχεδίου η διάχυση της ελληνικής γλώσσας αφορά και τους επισκέπτες του εξωτερικού, στο πλαίσιο του πολιτιστικού τουρισμού, το παρόν νομοσχέδιο αποτελεί χρυσή ευκαιρία για την αξιοποίηση των αναρίθμητων σεμιναρίων ελληνικού χορού που πραγματοποιούνται στην Ευρώπη και την Αμερική σε ομογενείς και αλλοδαπούς. Η πολιτεία όμως μέχρι σήμερα δείχνει να αγνοεί αυτή την δραστηριότητα.

Για όλους τους παραπάνω λόγους, αλλά κυρίως για την απροθυμία σας να το στηρίξετε -και πώς άλλωστε να θελήσετε να στηρίξετε κάτι που ούτε μπορείτε να το προφέρετε, αντί για ελληνικό, λέτε ελληνόφωνο τραγούδι- η Νίκη καταψηφίζει το νομοσχέδιο επί της αρχής.

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Βασίλειος Βιλιάρδος):** Επόμενος ομιλητής είναι ο κ. Αριστοτέλης Σπάνιας, Βουλευτής της Νέας Δημοκρατίας.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα το νομοσχέδιο του Υπουργείου Πολιτισμού με τίτλο «Μέτρα για τη διαφύλαξη και την ανάδειξη της άυλης πολιτιστικής κληρονομιάς και λοιπές διατάξεις του Υπουργείου Πολιτισμού».

Η λήψη μέτρων για τον εκσυγχρονισμό και την ενίσχυση του πλαισίου προστασίας της άυλης πολιτιστικής κληρονομιάς, η προώθηση του ελληνόφωνου τραγουδιού και της ορχηστρικής μουσικής απόδοσής του, η προστασία και η διάχυση της ελληνικής γλώσσας για τη διατήρηση και έκφραση της πολιτιστικής ταυτότητας, την ανάδειξη, διαφύλαξη και διασφάλιση της βιωσιμότητας της άυλης πολιτιστικής κληρονομιάς αποτελεί τον πυρήνα και τη βάση αυτού του νομοσχεδίου.

Για τον λόγο αυτό συστήνεται Συμβούλιο Άυλης Πολιτιστικής Κληρονομιάς με απόφαση του Υπουργού, αποτελούμενο από δεκαεννέα μέλη, που γνωμοδοτούν για ζητήματα που αφορούν στη διαφύλαξη, προστασία και ανάδειξη της άυλης πολιτιστικής κληρονομίας, επί θεμάτων εμπλουτισμού του Εθνικού Ευρετηρίου με νέα στοιχεία και για την εκπόνηση και εφαρμογή σχεδίου διαφύλαξης των στοιχείων που εγγράφονται σε αυτό.

Με απόφαση του Υπουργείου Πολιτισμού συγκροτείται εννεαμελής επιτροπή για την ανάδειξη και προστασία της άυλης πολιτιστικής κληρονομιάς, η οποία εισηγείται στους αρμόδιους Υπουργούς μέτρα συνεργασίας, όπως την ένταξη στοιχείων της άυλης πολιτιστικής κληρονομίας στις βαθμίδες της εκπαίδευσης, τη δημιουργία και πιστοποίηση ειδικών επαγγελματικών εκπαιδευτικών δομών, τη θέσπιση εκστρατειών ενημέρωσης για τη σημασία της.

Οι ραδιοφωνικοί σταθμοί υποβάλλουν στο ΕΣΡ βεβαίωση των αρμόδιων οργανισμών συλλογικής διαχείρισης του ποσοστού μετάδοσης ελληνόφωνων τραγουδιών και με βάση την κλίμακα, βγαίνει το ελάχιστο ποσοστό εκτέλεσης ελληνόφωνων τραγουδιών στους κοινόχρηστους χώρους των ξενοδοχείων και σύνθετων τουριστικών καταλυμάτων, τους κοινόχρηστους χώρους των εμπορικών κέντρων και των μέσων μαζικής μεταφοράς.

Οι ελληνικές οπτικοακουστικές παραγωγές και κινηματογραφικές ταινίες που χρηματοδοτούνται από το δημόσιο είναι υποχρεωμένες να ενσωματώσουν το ελάχιστο ποσοστό του συνόλου της συμμετοχής τους με ελληνόφωνα τραγούδια.

Δημιουργείται ηλεκτρονική βάση δεδομένων ελληνόφωνου τραγουδιού Ελλήνων δημιουργών και διαδικτυακή πλατφόρμα η οποία παρέχει επιπλέον τη δυνατότητα κατάρτισης πρωτότυπων λιστών αναπαραγωγής με χρήση τεχνητής νοημοσύνης. Μέσω αυτής παράγεται αυτόματα το σύνολο των μορφοτύπων που απαιτούνται για την εκπλήρωση των υποχρεώσεων της γνωστοποίησής της.

Υπάρχει έλεγχος και υποβολή διοικητικών κυρώσεων σε αυτούς που έχουν την εκμετάλλευση των ξενοδοχείων και των τουριστικών καταλυμάτων, καθώς επίσης και μέσων μαζικής μεταφοράς για την παραβίαση μετάδοσης ελληνόφωνου τραγουδιού. Αν παραβιαστούν οι υποχρεώσεις, με κοινή απόφαση αιτιολογημένη από τον Οργανισμό Πνευματικής Ιδιοκτησίας και των αρμοδίων οργάνων του Υπουργείου Πολιτισμού και Τουρισμού επιβάλλεται στον υπόχρεο πρόστιμο.

Απαγορεύεται η εμπορία εισιτηρίων που εκδίδονται από τον ΟΔΑΠΠ και η άσκηση επιχειρηματικής δραστηριότητας ή μεταπώληση. Ο οργανισμός είναι αρμόδιος για την αξιοποίηση ακινήτων που ανήκουν στην κυριότητα ή διαχείριση του Υπουργείου ή στον ίδιο, καθώς και των αναψυκτήριων και πωλητηρίων εντός αρχαιολογικών και ιστορικών τόπων που λειτουργούν για την εξυπηρέτηση των επισκεπτών εκεί. Η αξιοποίηση γίνεται με σκοπό την εξασφάλιση εσόδων, την ανάδειξη, την προβολή της πολιτιστικής κληρονομιάς, την παροχή υπηρεσιών και προϊόντων υψηλής ποιότητας.

Στελεχώνεται ο οργανισμός με προσωπικό αυξημένων προσόντων στα πωλητήρια, τα εργαστήρια, αλλά και στον σχεδιασμό και την υποστήριξη των έργων που έχει αναλάβει να υλοποιήσει. Εξασφαλίζεται το προσωπικό ΙΔΟΧ που απασχολείται, καλύπτοντας τις ανάγκες των εργαστηρίων και το πωλητηρίων του οργανισμού και τους αρχαιολογικούς χώρους και μουσεία.

Ρυθμίζονται θέματα του Υπουργείου Πολιτισμού για την εύρυθμη λειτουργία του και των φορέων που εποπτεύονται από αυτό. Γίνεται η διεύρυνση της προστασίας των κινητών μνημείων, χωρίς να απαιτείται η έκδοση διοικητικής πράξης για τα μεταγενέστερα του 1453 και του 1830 και αφορά δημόσια έγγραφα, ιδίως από τις διοικητικές αρχές των ξενοκρατουμένων ελληνικών περιοχών, τις κοινότητες και θρησκευτικές αρχές, τις διάφορες αρχές που συγκροτήθηκαν κατά την Επανάσταση, μεμονωμένα έγγραφα και παντός είδους κειμήλια, χάρτες, σχέδια τα οποία αναφέρονται στην Ελληνική Επανάσταση. Καθένας που έχει στην κυριότητά του μνημείο μεταγενέστερο του 1453 υποχρεούται να το δηλώσει.

Στο σχέδιο νόμου περιέχεται η παραχώρηση άνευ ανταλλάγματος της κυριότητας των αναγκαίων ακινήτων στον αρχαιολογικό χώρο των Φιλίππων για την υλοποίηση του έργου της κατασκευής εγκαταστάσεων πυρόσβεσης. Ακόμη, υπάλληλοι του Υπουργείου Πολιτισμού που υπηρετούν στον αρχαιολογικό χώρο και στα μουσεία των νήσων Δήλου και Καστελόριζου θα εισπράττουν μηνιαίο επίδομα εφόσον διαμένουν μόνιμα και παραμείνουν εκεί πάνω από είκοσι τέσσερις μήνες.

Διευκρινίζεται ότι η χρήση ανιχνευτών μετάλλων ή άλλων οργάνων διασκόπησης προς διερεύνηση του υπεδάφους του βυθού ή του πυθμένα δεν επιτρέπεται χωρίς την άδεια της υπηρεσίας και δηλώνεται υποχρεωτικά στη Διεύθυνση Τεκμηρίωσης και Προστασίας Πολιτιστικών Αγαθών. Το Υπουργείο Πολιτισμού ρυθμίζει θέματα που αφορούν την κατοχή και χρήση τέτοιων οργάνων, καθώς και τη διαδικασία χορήγησης των σχετικών αδειών.

Κυρίες και κύριοι συνάδελφοι, η προστασία της άυλης πολιτιστικής μας κληρονομιάς αποτελεί εθνικό μας χρέος. Η Κυβέρνηση στηρίζει τον πολιτισμό και το ελληνόφωνο τραγούδι με κάθε μέσο. Η διάδοση αυτής της κληρονομιάς αποτελεί ιερή υποχρέωση έτσι ώστε να μάθουν όλοι τα εθνικά μας ακούσματα που έρχονται από τα βάθη των αιώνων και μεταφέρουν βαριά κληρονομιά βγαλμένη μέσα από αγώνες, πολέμους, καταστροφές, νίκες, αλλά πάνω από όλα, μεταφέρουν την απροσδιόριστης αξίας εθνική μας συνείδηση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σπάνια.

Καλείται στο Βήμα ο κ. Αλέξανδρος Καζαμίας, Κοινοβουλευτικός Εκπρόσωπος της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, θα ήθελα να ξεκινήσω με μια αναφορά στο κρίσιμο θέμα που απασχολεί όλο τον πλανήτη τις τελευταίες μέρες και το οποίο αφορά δυστυχώς την ειλημμένη πλέον απόφαση του κράτους του Ισραήλ να επιφέρει νέο στρατιωτικό χτύπημα κατά του Ιράν τις επόμενες μέρες.

Μια τέτοια εξέλιξη αναπόφευκτα θα επεκτείνει περαιτέρω τον πόλεμο στη Γάζα που ήδη από τον Δεκέμβριο έχει ανοίξει δεύτερο μέτωπο στην Υεμένη, στην είσοδο της Ερυθράς Θάλασσας.

Η Πλεύση Ελευθερίας έχει εξαρχής προειδοποιήσει ότι η διεθνής ανοχή απέναντι στα εγκλήματα πολέμου και τις ωμές παραβιάσεις του Διεθνούς Δικαίου που διαπράττει το Ισραήλ στη Γάζα, αλλά και σε όλη τη Μέση Ανατολή έχουν δώσει το πράσινο φως για την επέκταση του πολέμου σε όλη την περιοχή.

Σύμφωνα με την απεσταλμένη του ΟΗΕ, Φραντζέσκα Αλμπανέζε, σήμερα στη Γάζα συντελείται γενοκτονία. Η μετατόπιση του ενδιαφέροντος των μέσων μαζικής ενημέρωσης από την απόλυτη ανθρωπιστική καταστροφή που βιώνουν οι Παλαιστίνιοι της Γάζας προς τα πυραυλικά χτυπήματα ανάμεσα στο Ισραήλ και στο Ιράν δεν πρέπει να αποσπάσει την προσοχή μας από το πραγματικό πρόβλημα, που δεν είναι άλλο από τις φρικτές συνθήκες παράνομης κατοχής του παλαιστινιακού λαού.

Οι επιπτώσεις μιας περιφερειακής ανάφλεξης ενάντια στην οποία η Πλεύση Ελευθερίας έχει προειδοποιήσει την Κυβέρνηση από την πρώτη στιγμή, εκτός από τα σοβαρά θέματα ασφάλειας και σταθερότητας στην Ανατολική Μεσόγειο, έχει ήδη προκαλέσει σημαντικές ανατιμήσεις στις διεθνείς τιμές του πετρελαίου, οι οποίες επηρεάζουν την τιμή της βενζίνης, ακόμη και στην Ελλάδα. Υπενθυμίζω ότι η τιμή της βενζίνης έχει ήδη ξεπεράσει το φράγμα των 2 ευρώ το λίτρο και αναμένεται να αυξηθεί παραπάνω.

Αυτό μας φέρνει και στη γενική απεργία των εργαζομένων που συγκεντρώθηκαν σήμερα το πρωί έξω από τη Βουλή. Τα αιτήματα των απεργών, τα οποία κρίνουμε απολύτως λογικά και δικαιολογημένα, περιλαμβάνουν την αποτελεσματική αντιμετώπιση της ακρίβειας από την Κυβέρνηση, την πάταξη της αισχροκέρδειας και την επαναφορά των συλλογικών συμβάσεων.

Πρόκειται προφανέστατα για αιτήματα που δεν εκφράζουν μόνο τις ανησυχίες των συνδικαλιστών, αλλά ταυτίζονται με τις αγωνίες όλης της κοινωνίας ή τουλάχιστον των μεσαίων και ασθενέστερων στρωμάτων που αναφέρουν την ακρίβεια, την αισχροκέρδεια και τους χαμηλούς μισθούς ως τα πρώτα προβλήματα της καθημερινότητας σε όλες τις δημοσκοπήσεις για περισσότερο από έναν χρόνο.

Εκείνο που από την πλευρά μας οφείλουμε να πούμε ξεκάθαρα στους εργαζόμενους και τους πολίτες όλης της χώρας είναι ότι η ακρίβεια τροφοδοτείται και από τους πολέμους στην Ουκρανία και τη Μέση Ανατολή, δύο πολέμους που δυστυχώς υποστηρίζει η Κυβέρνηση Μητσοτάκη από την πρώτη μέρα. Γι’ αυτό ελπίζουμε να μην έρθει αύριο ο Υπουργός Ανάπτυξης να σηκώσει πάλι τα χέρια ψηλά και να μας πει ότι η ακρίβεια και η αισχροκέρδεια είναι εισαγόμενες.

Εκτός από το γεγονός ότι σε μεγάλο μέρος τους δεν είναι εισαγόμενα φαινόμενα, αλλά οφείλονται στην αδυναμία της Κυβέρνησης να προστατέψει τον Έλληνα καταναλωτή, ακόμη και στο μέρος τους που έρχεται από το εξωτερικό, όπως παραδείγματος χάριν η αύξηση της τιμής της βενζίνης, κι αυτό οφείλεται στην αδιέξοδη πολιτική της διαιώνισης του πολέμου τόσο στην Ουκρανία όσο και στη Γάζα, παρά το γεγονός ότι και στις δύο περιπτώσεις οι πάντες γνωρίζουν ότι κανένας από τους δύο αυτούς μεγάλους πολέμους δεν έχει κάνει πρόοδο ως προς την επίτευξη των διακηρυγμένων στόχων του.

Και η ρωσική κατοχή συνεχίζει να καλύπτει το 1/6 της Ουκρανίας μετά από είκοσι έξι μήνες και η γενοκτονία των Παλαιστινίων στη Γάζα μετά από έξι μήνες δεν έχει ξεριζώσει τη Χαμάς. Γι’ αυτό η Πλεύση Ελευθερίας σας καλεί ακόμη και τώρα να αλλάξετε κυρίες και κύριοι της Κυβέρνησης ριζικά πολιτική στα δύο αυτά κρίσιμα ζητήματα.

Έρχομαι τώρα, κύριε Πρόεδρε, στο θέμα του νομοσχεδίου που συζητάμε σήμερα. Έχουμε τη μεγάλη τύχη και χαρά να είναι Βουλευτής μας μια εξαιρετική και καταξιωμένη τραγουδίστρια η Τζώρτζια Κεφαλά, η οποία μίλησε με βαθιά γνώση και πείρα για το νομοσχέδιο ως ειδική αγορήτρια της Πλεύσης Ελευθερίας. Θα ήταν επομένως αδιανόητο να προσπαθήσω να ενισχύσω ή να συμπληρώσω τα πολύ ενδιαφέροντα πράγματα που μας είπε.

Στον χρόνο που διαθέτω θα αρκεστώ μόνο στο να δώσω έμφαση σε κάποιες πλευρές του πολιτικού πλαισίου των θέσεων που διατύπωσε και να κλείσω προβάλλοντας την κεντρική συλλογιστική της Πλεύσης Ελευθερίας γύρω από τις θέσεις αυτές. Σε τηλεοπτική συνέντευξη που έδωσε η κυρία Υπουργός για το νομοσχέδιο αυτό στις 9 Μαρτίου, είπε πολλά ενδιαφέροντα μεταξύ των οποίων θα ήθελα να εστιάσω σε δύο σημεία.

Είπε ότι ένα 30% των ακουσμάτων μας είναι το ελληνόφωνο, το ελληνικό τραγούδι και λίγο παρακάτω τόνισε ότι η πολιτική που εισηγείται το νομοσχέδιο, δηλαδή, η χρήση ποσοστώσεων για το ελληνόφωνο τραγούδι είναι μια πολιτική που έχει υιοθετηθεί από άλλες ευρωπαϊκές χώρες με προεξάρχουσα τη Γαλλία, η οποία έχει εφαρμόσει ανάλογη πολιτική από το 1986. Έκτοτε βεβαίως στη Γαλλία ισχύει ο νόμος για το γαλλόφωνο τραγούδι που ψηφίστηκε το 1994 και αναθεωρήθηκε το 2016, χωρίς ωστόσο να αλλάζει την κεντρική φιλοσοφία του.

Αναφέρομαι σε αυτό τον νόμο για να τονίσω δύο πράγματα. Πρώτον στη συνέντευξή σας, κύριε Υπουργέ, χρησιμοποιήσατε τους όρους ελληνόφωνο και ελληνικό τραγούδι εναλλάξ ως συνώνυμα. Σύμφωνα όμως με τον ορισμό που δίνει το νομοσχέδιο για το τι συνιστά ελληνόφωνο τραγούδι στο άρθρο 3, υπάρχει μια έντονα κειμενοκεντρική και γεωγραφική αλλά όχι μουσική προσέγγιση, γεγονός που προκαλεί σύγχυση. Το ελληνόφωνο τραγούδι ορίζεται σύμφωνα με το νομοσχέδιο ως εκείνο που κατά 50% και πάνω έχει ελληνικό στίχο ή σε περίπτωση που πρόκειται για ορχηστρικό, χωρίς στίχο δηλαδή, για τραγούδι ή για μουσική μάλλον ακριβέστερα η οποία έχει ηχογραφηθεί εντός της ελληνικής επικράτειας.

Με βάση αυτό τον ορισμό όμως κάποια τραγούδια ή κάποια μουσική, όπως για παράδειγμα τα τραγούδια του Μάνου Χατζιδάκι που ηχογραφήθηκαν στις ΗΠΑ στα χρόνια της δικτατορίας είτε με αγγλικούς στίχους όπως ο δίσκος «Ensemble» του 1970 ή μόνο με μουσική, όπως η μουσική του για την ταινία «Blue», που σημειωτέον παίζεται συχνά στα ελληνικά αεροδρόμια και από αεροπορικές εταιρείες, δεν υπάγονται σε αυτό τον ορισμό.

Την ίδια στιγμή το νομοσχέδιο θεωρεί ως ελληνόφωνο τραγούδι μια μουσική χωρίς στίχους, που έχει ηχογραφηθεί –είπαμε- εντός της επικράτειας. Ωστόσο υπάρχει ένα μεγάλο μέρος της ελληνικής μουσικής ιδίως των μεγάλων Ελλήνων συνθετών της διασποράς -και αυτό είναι ένα ζήτημα που με ενδιαφέρει ιδιαιτέρως διότι υπήρξα και εγώ μέχρι πάρα πολύ πρόσφατα Έλληνας της διασποράς -περιλαμβανομένων συνθετών όπως του Γιάννη Ξενάκη, του Γιάννη Χρήστου αλλά και διεθνώς καταξιωμένων συνθετών, όπως του Σκαλκώτα, των οποίων το έργο ηχογραφείται από πολλές ξένες ορχήστρες, που δεν εμπίπτει στον ορισμό του ελληνόφωνου τραγουδιού που προβλέπει το νομοσχέδιο. Μπορείτε να διανοηθείτε δηλαδή πόσο προβληματικός είναι αυτός ο ορισμός.

Θεωρούμε πως πολλά από αυτά τα ζητήματα θα είχαν λυθεί αν επιχειρούσατε έναν διαφορετικό ορισμό του ελληνικού τραγουδιού στο νομοσχέδιο, που θα ήταν και πληρέστερος και ο λιγότερο κειμενοκεντρικός.

Δεύτερον, ο γαλλικός νόμος Toubon στον οποίο αναφέρθηκε νωρίτερα και η εισηγήτρια της Νέας Δημοκρατίας ως υπόδειγμα που ακολουθεί η Κυβέρνηση, αντιμετωπίζει, όπως γνωρίζουμε, ένα μεγάλο πρόβλημα εφαρμογής στη Γαλλία. Ιδιαίτερα είναι πάρα πολύ δύσκολο στις γαλλικές αρχές να βεβαιωθούν ότι πράγματι τηρούνται οι ποσοστώσεις. Αντιθέτως υπάρχουν πάρα πολλά στοιχεία που δείχνουν ότι δεν τηρούνται οι ποσοστώσεις του νόμου και ότι ο νόμος παρά το γεγονός ότι δεν τηρείται σε μεγάλο ποσοστό, δεν εφαρμόζεται αποτελεσματικά στην περίπτωση της Γαλλίας.

Η τήρηση και προπαντός η επιτήρηση των ποσοστώσεων που επιβάλλει το παρόν νομοσχέδιο είναι ένα ουσιώδες ζήτημα για το οποίο θεωρούμε ότι δεν παρέχονται επαρκή εχέγγυα. Τα πρόστιμα είναι ήπια και οι προβλεπόμενες διαδικασίες επίβλεψης και εφαρμογής του είναι υπερβολικά χαλαρές. Επίσης θα πρέπει εδώ να τονίσουμε ότι το νομοσχέδιο περιέχει και άλλα ζητήματα που μας απασχολούν, όπως για παράδειγμα ότι δεν δίνονται επαρκή κίνητρα για τους νέους δημιουργούς ή το γεγονός ότι τα άρθρα 5 και 6 προβλέπουν τη σύσταση δυο φορέων ενός συμβουλίου δεκαεννιαμελούς και μιας επιτροπής εννιαμελούς, οι οποίοι έχουν αρμοδιότητες που αλληλεπικαλύπτονται.

Επίσης μας προβληματίζουν ιδιαίτερα κάποια άρθρα του νομοσχεδίου, που προβλέπουν άμεσες αναθέσεις. Και αυτό είναι κάτι που μας προβληματίζει ιδιαιτέρως τη στιγμή που έχουν ξεκινήσει έρευνες και από την Επιτροπή Ανταγωνισμού εντός της Ελλάδας αλλά και σε ευρωπαϊκό επίπεδο για τη διάθεση 2,5 δισεκατομμυρίων ευρώ από το Ταμείο Ανάκαμψης σε δέκα μεγάλες ελληνικές επιχειρήσεις, οι οποίες φέρεται να έχουν λάβει αυτά τα τεράστια κονδύλια 2,5 δισεκατομμυρίων χωρίς ανταγωνισμό, χωρίς ανταγωνιστή.

Θέλω να κλείσω, κύριε Πρόεδρε, με ένα γενικό σχόλιο για την κεντρική συλλογιστική μέσα από την οποία η Πλεύση Ελευθερίας προσεγγίζει αυτό το νομοσχέδιο. Για εμάς η προστασία του ελληνικού τραγουδιού που επιχειρεί και η οποία κατά την άποψή μας θα μπορούσε να ήταν πληρέστερη και λιγότερο αποσπασματική, είναι μια επιβεβλημένη πολιτική που θα έπρεπε να είχε υιοθετηθεί από δεκαετίες. Στη Γαλλία η σχετική νομοθεσία που είναι αυστηρότερη, βρίσκεται εν ισχύ εδώ και τριάντα με σαράντα χρόνια. Σε αυτά τα τριάντα ή σαράντα χρόνια δυστυχώς το ελληνικό τραγούδι υπέστη μεγάλη κρίση.

Θεωρούμε ότι αν είχε την απαραίτητη στήριξη από το κράτος σε όλη αυτή την περίοδο, η ελληνική μουσική και το ελληνικό τραγούδι θα μπορούσαν να αντιμετωπίσουν πολύ καλύτερα αρκετές από τις προκλήσεις που συνάντησαν σε αυτές τις δεκαετίες. Αλλά δεν είναι μόνο το τραγούδι. Συνολικά το κράτος έχει έναν σημαντικό ρόλο να παίξει στην προστασία του σύγχρονου ελληνικού πολιτισμού και της μουσικής και του τραγουδιού από τις ισχυρές και συχνά ανεξέλεγκτες δυνάμεις της αγοράς που, όπως γνωρίζουμε, υποβάλλουν την τέχνη και την πολιτιστική κληρονομιά στους νόμους της εμπορικότητας και των υψηλών πωλήσεων, χωρίς να προάγουν πάντοτε την αισθητική, την καλλιτεχνική πρωτοτυπία και την πολιτιστική αξία και κληρονομιά.

Για τον λόγο αυτό θεωρούμε πως το νομοσχέδιο θα μπορούσε και θα έπρεπε να υιοθετήσει έναν ευρύτερο και πιο δυναμικό ρόλο προάγοντας ένα ρυθμιστικό πλαίσιο για την προάσπιση της ελληνικής άυλης κληρονομιάς και ιδίως της ελληνικής μουσικής και του ελληνικού τραγουδιού. Ο Μίκης Θεοδωράκης είχε πει κάποτε ότι σε όλη τη σύγχρονη ιστορία του ο ελληνικός λαός έχει συνδέσει την καθημερινότητα και την ταυτότητά του με τη μουσική και το τραγούδι. Αυτή η διαπίστωση είναι σωστή.

Σήμερα που το ελληνικό τραγούδι βρίσκεται σε μία ευρέως αναγνωρισμένη κρίση, η πολιτεία οφείλει να το αγκαλιάσει περισσότερο και να το στηρίξει με πολύ πιο εμφατικό και αποφασιστικό τρόπο. Το παρόν νομοσχέδιο επιχειρεί να κάνει ένα βήμα, αλλά υπάρχει ένα τεράστιο πεδίο περαιτέρω βελτίωσης και επεξεργασίας, το οποίο δεν πρέπει να τεθεί ξανά στο έλεος της τύχης.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Καζαμία.

Επόμενος ομιλητής είναι ο κ. Ελευθέριος Κτιστάκης, Βουλευτής της Νέας Δημοκρατίας.

**ΕΛΕΥΘΕΡΙΟΣ ΚΤΙΣΤΑΚΗΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι, θα εστιάσω στο Κεφαλαίο Γ΄ του εν λόγω σχεδίου νόμου για την προστασία και τη διάχυση της ελληνικής γλώσσας, του ελληνόφωνου τραγουδιού κ.λπ.. Άλλωστε αυτό συγκέντρωσε και την περισσότερη συζήτηση και στην κοινωνία και στην ολομέλεια κατά τη συζήτηση.

Στο κεφάλαιο αυτό δίνονται κίνητρα σε ραδιοφωνικούς σταθμούς. Δεν θεσμοθετείται υποχρέωση με το προκείμενο νομοσχέδιο. Νομίζω έχει ξεκαθαρίσει αυτό. Δεν έχει καμμία υποχρέωση οποιοσδήποτε ραδιοφωνικός σταθμός να αλλάξει το ύφος του, τη φιλοσοφία του, την ιστορία του αν θέλετε και την εικόνα που έχει προς το κοινό.

Εκεί που θεσπίζεται υποχρέωση είναι στους κοινόχρηστους χώρους ξενοδοχείων και τουριστικών καταλυμάτων κατά το ποσοστό 40% για να μεταδίδονται ελληνόφωνα τραγούδια, καθώς επίσης και σε χώρους υποδοχής, στάθμευσης, ανελκυστήρες, χώρους αποβίβασης και επιβίβαση των μέσων μαζικής μεταφοράς αεροδρομίων και λιμένων. Και πάλι, βέβαια, εκεί θεσπίζεται εξαίρεση, όταν υπάρχει ενιαία μοναδική πηγή μουσικής ή δεν υπάρχει καθόλου μουσική κατ’ επιλογή του ιδιοκτήτη. Αυτό αφορά τα ξενοδοχεία και τα μέσα μαζικής μεταφοράς.

Ο σκοπός του κεφαλαίου αυτού, όπως άλλωστε αναφέρει και ο τίτλος, είναι η προστασία και η διάχυση της ελληνικής γλώσσας αλλά και του ελληνόφωνου τραγουδιού. Θα έλεγα εγώ η διάχυση της ελληνικής γλώσσας μέσω της προστασίας του ελληνόφωνου τραγουδιού.

Ακούσαμε διάφορες ενστάσεις, αντιρρήσεις για τον ορισμό του ελληνόφωνου τραγουδιού: «Έπρεπε να λέγεται ελληνικό», «έπρεπε να είναι τα μουσικά έργα των Ελλήνων». Υποθέτω ότι οι περισσότεροι δεν έχουν λάβει υπ’ όψιν τις υποχρεώσεις που έχουμε από την ένταξή μας στην Ευρωπαϊκή Ένωση, δηλαδή, ότι με βάση το κριτήριο της ιθαγένειας, ενδεχόμενα, ένας τέτοιος ορισμός και συνακόλουθα μία τέτοια θεσμοθέτηση, θα αντιτίθεται σε ενωσιακούς κανόνες.

Επίσης, ακούσαμε, κυρίως από τον κ. Μπιμπίλα, αναλυτικά, για τον νόμο στη Γαλλία και συγκεκριμένα παραδείγματα που υπάρχουν εκεί. Επίσης, στην ανάλυση συνεπειών ρύθμισης υπάρχουν παραπομπές σε άλλους νόμους κρατών της Ευρώπης, όπως στη Σλοβακία, στην Ουγγαρία και στην Πορτογαλία. Θα ήθελα, όσον αφορά τη Γαλλία, να επισημάνω -πέραν όσων είπε ο κ. Μπιμπίλας για τα τραγούδια και για τον πολιτισμό- ότι εδώ και δεκαετίες υπάρχει μια σαφής και αυστηρή τάση στο να προστατεύεται η γαλλική γλώσσα. Αυτό γίνεται με τη θέσπιση και υποχρέωση χρήσης γαλλικής ορολογίας, κυρίως όσον αφορά την τεχνολογία και τις επιστήμες, ούτως ώστε να μην χρησιμοποιείται ο αγγλοσαξονικός όρος, κάτι, το οποίο δεν έχουμε εδώ στην Ελλάδα, ή αν το έχουμε τουλάχιστον δεν το τηρούμε.

Τα αναφέρω όλα αυτά, γιατί ο βασικός σκοπός, επαναλαμβάνω, του σχεδίου νόμου που έχουμε ενώπιόν μας, είναι η προστασία σε βάθος χρόνου της ελληνικής γλώσσας. Και τίθεται το ερώτημα: Θέλουμε να την προστατεύσουμε; Προστατεύεται με το συγκεκριμένο νομοσχέδιο; Θέλουμε πιο ευρεία προστασία;

Τα λέω αυτά, κυρίες και κύριοι, γιατί άκουσα προ ολίγων ωρών τον κ. Νατσιό, τον Πρόεδρο της Νίκης, να καλεί σε μάχη για την ελληνικότητα. Θέλω να του απευθύνω αντίστοιχα ένα κάλεσμα και στην υπόλοιπη Αντιπολίτευση: Ιδού η Ρόδος, ιδού και το πήδημα. Αντί να στέλνει χαιρετίσματα στην εξουσία, εγώ θα τον καλούσα να μείνει στην ουσία και να υπερψηφίσει το πρώτο νομοθέτημα που προστατεύει, μετά από δεκαετίες, το ελληνικό, το ελληνόφωνο -όπως θέλετε να το πείτε- τραγούδι και σε βάθος χρόνου την ελληνική γλώσσα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κτιστάκη.

Επόμενος ομιλητής είναι ο κ. Γεώργιος Νικητιάδης, Βουλευτής του ΠΑΣΟΚ.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ξεκινήσω με αφορμή τη συζήτηση που έγινε για την καλή νομοθέτηση και από την Υπουργό στην επιτροπή και από τον Κοινοβουλευτικό μας Εκπρόσωπο κ. Μάντζο αλλά και από την εισηγήτριά μας κ. Γρηγοράκου. Τι είναι, λοιπόν, η καλή νομοθέτηση, που όλοι την επικαλούμαστε για τη συγκεκριμένη περίπτωση; Η Κυβέρνηση έχει την ευθύνη λειτουργίας της αγοράς, των επιχειρήσεων, της ευρυθμίας στην κοινωνία συνολικά. Εντοπίζει τα προβλήματα.

Όταν μιλάμε για άυλη πολιτιστική κληρονομιά, αν πραγματικά θέλουμε να εντοπίσουμε το μεγαλύτερο πρόβλημα που υπάρχει σε αυτή την αγορά, ένα είναι αυτό. Όπου και αν πάτε στην αγορά, εστιατόρια, ταβέρνες, μπαρ, καφετέριες, ξενοδοχεία, όπου και αν πάτε σε ολόκληρη τη χώρα και εσείς, κύριοι συνάδελφοι της Νέας Δημοκρατίας, είμαι βέβαιος ότι οι συντοπίτες σας σας βάζουν διαρκώς το πρόβλημα της απαξίας που επικρατεί σε σχέση με τη συγκέντρωση των χρημάτων για τα πνευματικά και συγγενικά δικαιώματα. Είμαι βέβαιος! Δεν υπάρχει περίπτωση να μην είναι έτσι. Είναι τεράστιο θέμα. Πόσο εισπράττουν αυτές οι εταιρείες; Με ποιον τρόπο το εισπράττουν; Πώς κάνουν τους υπολογισμούς τους; Κατασχέσεις λογαριασμών σε επιχειρήσεις από αυτές τις εταιρείες.

Δεν είναι, όμως, μόνο αυτό το πρόβλημα, που δεν ξέρει κανένας πόσο θα πληρώσει και πότε θα το πληρώσει. Έχουμε, κυρία Υπουργέ -και δεν ξέρω αν σας το έχουν επισημάνει- τυχάρπαγες, αεριτζήδες, εταιρείες που εμφανίζονται χωρίς να έχουν καμμία σχέση, κάνουν συμβάσεις με επιχειρήσεις πουλώντας δήθεν καινούργια ελληνική μουσική. Και τι κάνουν; Παραποιούν την ελληνική μουσική. Εμφανίζουν ένα ρεπερτόριο με πεντακόσια τραγούδια, πεντακόσια μουσικά έργα εντελώς παραποιημένα, υποτίθεται ελληνικά. Ο επιχειρηματίας, επειδή του τα δίνουν πάρα πολύ φθηνά, κάνει μία σύμβαση και στην ουσία τι πετυχαίνουμε; Δεν έχουμε αυθεντική ελληνική μουσική. Έχουμε παραποιημένη ελληνική μουσική. Έχουμε αυτούς που δικαιούνται και πρέπει να εισπράττουν τα πνευματικά και τα συγγενικά δικαιώματα -γιατί αλίμονο σε όποιον το αρνείται αυτό- και έτσι οι άνθρωποι βρίσκονται τελείως στα χαμένα.

Για του λόγου το αληθές, επικοινωνήστε με τον πρόεδρο της ΓΣΕΒΕΕ, επικοινωνήσετε με τον πρόεδρο των Εστιατορίων στη Ρόδο, τον κ. Κλούβα, στην Κω τον κ. Σεγραίδο. Μιλάω μαζί τους τακτικά. Το πρώτο πρόβλημα που μου θέτουν είναι: «Δεν αντέχουμε άλλο με αυτή την ιστορία. Επιτέλους ένας φορέας».

Εδώ, κυρία Υπουργέ, έχετε εσείς την αρμοδιότητα, δεν λέω την ευθύνη -την ευθύνη την έχει η Κυβέρνηση συνολικώς- να πάρετε πρωτοβουλία επιτέλους να γίνει ένας φορέας ξανά, όχι όπως ο παλιός, αλλά ένας σωστός φορέας που να λειτουργεί και να ξεμπλέξουν οι άνθρωποι από αυτή την έγνοια και να ξέρουν τι και πόσο και πώς το πληρώνουν. Εγώ σας καλώ να το τολμήσετε.

Από τη μεριά μας, από τη μεριά του ΠΑΣΟΚ, είμαστε διατεθειμένοι να συμμετάσχουμε και σε διακοινοβουλευτική συζήτηση, προτού έρθει οτιδήποτε. Θα συνδράμουμε, θα βοηθήσουμε για να γίνει ένας ενιαίος φορέας.

Να σας θυμίσω ότι ο κ. Γερουλάνος όταν ήταν Υπουργός είχε τολμήσει να θέσει το θέμα -τότε ήταν ακόμη στα ψιλά η ΑΕΠΙ- των πνευματικών δικαιωμάτων. Σας πληροφορώ ότι δέχτηκε κατακραυγή, γιατί υπήρχαν διάφορα συμφέροντα και δυστυχώς, δεν προχώρησε η συζήτηση. Διαλύθηκε ορθώς η ΑΕΠΙ -όλοι ξέρουμε την ιστορία πώς εξελίχθηκε- και έχουμε στη συνέχεια μια κατάσταση που δημιουργήθηκε επί ΣΥΡΙΖΑ που έχει όλα αυτά τα προβλήματα που περιέγραψα πριν από λίγο.

Χαρακτηρίσατε, κυρία Υπουργέ, στην επιτροπή το νομοσχέδιο πολυθεαματικό, ερανιστικό. Αυτό το «ερανιστικό» σε εμένα προσωπικά δεν πάει, δηλαδή κάνω έρανο από εδώ και από εκεί για να φτιάξω κάτι, αλλά εν πάση περιπτώσει έχει εξελιχθεί σε δόκιμη έκφραση, που την έχω παρακολουθήσει. Είπατε, όμως, ότι επειδή είναι έτσι αυτό το νομοσχέδιο, δεν έχει ιδιαίτερο κοινοβουλευτικό και πολιτικό ενδιαφέρον. Είμαι βέβαιος ότι το είπατε ξεφεύγοντας από αυτό που πραγματικά πιστεύετε. Διότι δεν μπορεί να μην πιστεύετε ότι ένα νομοσχέδιο που προστατεύει την πολιτιστική μας κληρονομιά, την ελληνική γλώσσα, την ελληνική μουσική δεν έχει τεράστιο, τρομακτικό ενδιαφέρον και πολιτικό και κοινοβουλευτικό. Είμαι βέβαιος ότι και εσείς το πιστεύετε και θέλω να σας βεβαιώσω ότι τουλάχιστον από τη μεριά του ΠΑΣΟΚ είμαστε αταλάντευτοι στο να στηρίξουμε και να προστατεύσουμε και την ελληνική μουσική και την άυλη πολιτιστική μας κληρονομιά. Όμως είναι μεγάλο θέμα, πρέπει να το δείτε.

Αναφερθήκατε όμως -και έρχομαι τώρα και στην καλή νομοθέτηση, για να τη συσχετίσω πάντα με το νομοσχέδιο- και σε άλλα θέματα. Να δούμε τι σημαίνει καλή νομοθέτηση. Έχει, κυρίες και κύριοι συνάδελφοι, σημασία και για εμάς τους ίδιους, γιατί νομοθετούμε εδώ μέσα. Κατ’ αρχάς σημαίνει να έχεις έναν ποιοτικό νόμο, έναν νόμο με ποιότητα. Τι είναι, όμως, ένας ποιοτικός νομός; Αυτό το περιγράφει η ίδια η νομική επιστήμη. Είναι ένας νόμος που φέρει τα απολύτως απαραίτητα διοικητικά μέτρα, κατανέμει δικαίως τα απαραίτητα μέτρα, προκειμένου να επιτύχει τον επιδιωκόμενο σκοπό.

Είστε βεβαία ότι το συγκεκριμένο νομοσχέδιο το πετυχαίνει αυτό; Εγώ προσωπικώς αμφιβάλλω. Πολύ σημαντικό κομμάτι της καλής νομοθέτησης είναι η ανάλυση των επιπτώσεων, που μάλιστα είναι και υποχρεωτική. Λέγεται στη νομική ορολογία στα αγγλικά «impact assessment». Είναι πολύ γνωστή ορολογία.

Έχετε αναλύσει πραγματικά τις επιπτώσεις που θα έχει αυτό το νομοσχέδιο; Ξέρετε, για παράδειγμα, αν σας ρωτήσω -και δεν φταίτε εσείς, βέβαια, φταίνε οι υπηρεσίες, φταίει η λειτουργία γενικά του Υπουργείου- τι ποσοστό ελληνικής μουσικής παίζεται στα ελληνικά ραδιόφωνα, τι ποσοστό παίζεται στις τηλεοράσεις; Είμαι βέβαιος ότι δεν το ξέρετε. Αν το ξέρετε, θα χαρώ πολύ να το ακούσω, για να δούμε και ποιος είναι ο στόχος. Να δούμε και ποιος είναι ο στόχος και πού θέλουμε να φτάσουμε και ποιες θα είναι οι επιπτώσεις από το νομοσχέδιο.

Εγώ φοβάμαι ότι ελάχιστα θα κερδίσουν οι τραγουδιστές, ελάχιστα θα κερδίσουν οι μουσικοί από αυτό το νομοσχέδιο που έρχεται. Άλλωστε, η Κυβέρνησή σας με την καλή νομοθέτηση δεν νομίζω ότι μπορεί να επαίρεται. Ο ένας μετά τον άλλον οι νόμοι που ψηφίζετε κηρύσσονται αντισυνταγματικοί από το Συμβούλιο της Επικρατείας. Λοιπόν, δεν μπορείτε να πείτε ότι είστε και πρώτοι στην καλή νομοθέτηση.

Για να κλείσω, δύο θέματα ακόμα. Η Υπουργός Τουρισμού, η κ. Κεφαλογιάννη, όταν ήρθε το νομοσχέδιό σας στη διαβούλευση, είπε: «Ανεπίτρεπτη παρέμβαση στην ελεύθερη αγορά». Αλλάξατε πολλά πράγματα, όχι μόνο επειδή το είπε η κ. Κεφαλογιάννη. Είμαι βέβαιος και από την πίεση που δεχτήκατε από τους κοινωνικούς φορείς.

Παρά τις αλλαγές, όμως, έχετε υπ’ όψιν ότι η Πανελλήνια Ομοσπονδία Ξενοδόχων δήλωσε ότι θα προσφύγει δικαστικά, άρα οι τουριστικοί φορείς παραμένουν ενάντια στο νομοσχέδιο επί της αρχής του. Άρα, η κ. Κεφαλογιάννη που ήρθε εδώ και έλεγε ανεπίτρεπτες παρεμβάσεις στην ελεύθερη αγορά, τι έκανε σήμερα; «Εποίησε την νήσσαν», δεν είπε κουβέντα, παρά το ότι οι τουριστικοί φορείς συνεχίζουν να αντιτίθενται.

Και κλείνω με ένα θέμα που με αφορά και προσωπικώς, κύριε Πρόεδρε -και συγχωρείστε με και ευχαριστώ για τον παραπάνω χρόνο- δηλαδή, τη Νίσυρο.

Κυρία Υπουργέ, υποθέτω ότι πληροφορηθήκατε τα γεγονότα που έλαβαν χώρα με τον αρχαιοφύλακα του μουσείου. Δεν θα υπεισέλθω επί της ουσίας. Έχει πάρει τον δρόμο της δικαιοσύνης. Βρίσκεται στην προανάκριση για το τι έκανε αυτός ο αρχαιοφύλακας. Εκείνο που ξέρω είναι ότι το νησί είναι αναστατωμένο. Οι κάτοικοι είναι εξαγριωμένοι με τον συγκεκριμένο αρχαιοφύλακα.

Και λέω: Ξεκινήσατε, θα ξεκινήσετε ΕΔΕ; Θα τον θέσετε σε αργία;

Και παρακαλώ, εάν τεθεί σε αργία, φροντίστε, κυρία Υπουργέ, για να σας θυμίσω ότι μαζί εγκαινιάσαμε αυτό το μουσείο, να μη μείνει χωρίς αρχαιοφύλακα κλειστό το μουσείο το καλοκαίρι.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

Επόμενος ομιλητής ο κ. Ανδρέας Παναγιωτόπουλος, Βουλευτής του ΣΥΡΙΖΑ.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Αν και τα είπε ωραία ο κ. Νικητιάδης, τι να κάνουμε; Δεν μπορούμε να καλυφθούμε απόλυτα.

Κύριε Πρόεδρε, αξιότιμη κυρία Υπουργέ, κυρίες και κύριοι συνάδελφοι, ξεκινάω με το «κάποτε χτίζαμε πολιτισμούς, σήμερα όμως χτίζουμε εμπορικά κέντρα».

Με αυτή τη γνωστή φράση θα μπορούσαμε λακωνικά να χαρακτηρίσουμε το νομοσχέδιο που συζητάμε σήμερα στην Ολομέλεια της Βουλής, γιατί, παρά τον εύσχημο, αλλά εντελώς παραπλανητικό τίτλο του, εδώ και πέντε ολόκληρα χρόνια το μόνο που σας ενδιαφέρει είναι η εμπορευματοποίηση του ελληνικού πολιτισμού και όχι η υγιής ανάπτυξη στο σύγχρονό του πλαίσιο, υπό τη στιβαρή θεσμική κρατική εποπτεία για κάτι τόσο σημαντικό για τη χώρα μας και προς όφελος όλης της κοινωνίας.

Κατ’ αρχάς, αναρωτιέμαι: Γιατί αποκόπτουμε τον ελληνικό πολιτισμό από την οικουμενική του διάσταση, αφού ο ορισμός του ελληνόφωνου τραγουδιού, όπως σκιαγραφείται από το νομοσχέδιο, είναι προβληματικός και στρεβλά εθνοκεντρικός;

Δεν είναι για εσάς ελληνική δημιουργία το άλμπουμ «Reflections» του Μάνου Χατζιδάκι, που κυκλοφόρησε το 1970, στα χρόνια της χούντας, στη Νέα Υόρκη, ασχέτως αν αργότερα το έντυσε ο άλλος μεγάλος, ο Νίκος Γκάτσος, με λόγια και κυκλοφόρησε ως «Αντικατοπτρισμοί»;

Επιπλέον, τα τραγούδια χωρίς στίχους, που τελικά εντάξατε μετά τη διαβούλευση, θα πρέπει να είναι ηχογραφημένα στην ελληνική επικράτεια. Δηλαδή, ο Σκαλκώτας, ο Παπαθανασίου και άλλοι σε ηχογράφηση του εξωτερικού δεν θα μπορούν να παίξουν;

Με αυτά τα διάσημα παραδείγματα θέλω να σας πω ότι στο όνομα της ενίσχυσης του ελληνόφωνου τραγουδιού επιλέγετε επικίνδυνους αποκλεισμούς, οι οποίοι μπορεί να αποδυναμώσουν την ελληνική μουσική δημιουργία στην ολότητά της.

Ωστόσο, ενώ είναι θετικό ότι έχει προστεθεί η έννοια των πρωτοεμφανιζόμενων αναδυόμενων δημιουργών και καλλιτεχνών, με στόχο την ανάγκη μετάδοσης έργων τους σε ώρες ακροαματικότητας, δεν αναφέρεστε καθαρά σε νέους Έλληνες δημιουργούς.

Αν και συμφωνούμε στην αρχή περί συγκεκριμένου ποσοστού εκτέλεσης ελληνόφωνου τραγουδιού εκεί που μπορεί να είναι εφαρμόσιμη, δηλαδή στα καζίνο, στους χώρους των ξενοδοχείων και στους χώρους αναμονής λιμένων και αερολιμένων, υπάρχουν προβληματικά σημεία, γιατί απλούστατα δεν θα υπάρχει τρόπος ελέγχου και δεν ξέρω αν υπάρχει και η θέληση του ελέγχου. Διότι, αν δεν υπάρχει έλεγχος, μπορεί να στέλνονται εικονικοί μορφότυποι και κανείς δεν θα μπορεί να ελέγξει αν πραγματικά ακούγονται στην πράξη.

Όπως, όμως, διαπιστώσατε και εσείς, πριν φτάσει στην Ολομέλεια βέβαια το νομοσχέδιο, ακόμη και εντός της Κυβέρνησής σας στάθηκαν απέναντι στο ζήτημα της ποσόστωσης της μουσικής, ειδικά στα ξενοδοχεία και αναγκαστήκατε να υποχωρήσετε. Και όλα αυτά τα λέμε όχι για να μην απολαμβάνουν οι καλλιτέχνες την απόδοση των πνευματικών και καλλιτεχνικών δικαιωμάτων τους -το αντίθετο- αλλά μαζί με αυτό, που είναι ευκταίο και επιθυμητό, να ικανοποιούνται οι νομοθετικοί στόχοι.

Ένα άλλο σημαντικό σημείο που εθίγη και στην Επιτροπή Μορφωτικών Υποθέσεων από αυτά που παρακολούθησα είναι η απουσία των ανθρώπων της τέχνης, της μουσικής, του βιβλίου στις διατάξεις για την άυλη πολιτιστική κληρονομιά. Και όχι μόνον αυτό, αλλά απουσιάζει και κάθε αναφορά στην τοπική αυτοδιοίκηση, παράλειψη η οποία αποκλείει τις τοπικές κοινωνίες, που συνδιαμορφώνουν και συνδημιουργούν ένα μεγάλο κομμάτι της άυλης πολιτιστικής κληρονομιάς μας. Και αυτά τα λέω, διότι διετέλεσα επί είκοσι χρόνια δήμαρχος.

Και εδώ, μιας και το έφερε η κουβέντα με τα πνευματικά δικαιώματα, πίνοντας τον καφέ μου προχτές στο καφενείο της γειτονιάς -όπου πληρώνεις 1 ευρώ, βέβαια, τον καφέ- μου έφερε την απόδειξη των πνευματικών δικαιωμάτων 515 ευρώ. Αυτός ο άνθρωπος πρέπει να φτιάξει πεντακόσιους δεκαπέντε καφέδες για να μαζέψει αυτά τα λεφτά, γιατί, όπως λέει, έχει και μια τηλεόραση μέσα.

Ο τρόπος υπολογισμού πιθανότατα πρέπει να ιδωθεί ξανά, διότι δεν ξέρω εάν στα κριτήρια συμπεριλαμβάνεται ο τζίρος αυτού του καταστήματος και του κάθε μικρού καταστήματος. Και στην κοινωνία που ζούμε, στην πολιτική κατάσταση που ζούμε, στην κοινωνική κατάσταση που ζούμε σήμερα, με την πολιτική αυτή και τον πληθωρισμό αυτής της αισχροκέρδειας που ζούμε, ένα μαγαζί τέτοιο μπορεί να βγει ή το οδηγούμε ολοταχώς σε κλείσιμο, όπως πάει.

Επίσης, αγαπητή κυρία Υπουργέ, τείνετε να γίνετε μετρ σε όλες τις διαστάσεις που έχει η πρακτική των απευθείας αναθέσεων. Έστω ότι τις κατανοούμε, ότι λειτουργεί και η παρέκκλιση, αλλά μέχρι πού θα φτάσουν τα ποσά;

Γι’ αυτό, διαφωνούμε επί της αρχής στις αυξήσεις των ποσών των απευθείας αναθέσεων στις 60.000 ευρώ και δεν μπορούμε να συναινέσουμε, ιδιαίτερα στην περίπτωση του ΟΔΑΠ, του παλιού ΤΑΠ, σε τέτοια αύξηση, γιατί στο τέλος, θα φτιάχνουμε προϋπολογισμό εκατομμυρίων και δισεκατομμυρίων ευρώ για τους τομείς του κάθε Υπουργείου απλώς με απευθείας αναθέσεις.

Να μη μιλήσουμε, επίσης, για το πελατειακό κράτος που επαναφέρετε με την προσωπική συνέντευξη από τον διαχειριστή υπάλληλο του κάθε πωλητηρίου του ΟΔΑΠ για την πρόσληψη συμβασιούχων υπαλλήλων με συμβάσεις ορισμένου χρόνου.

Πραγματικά -και αναφέρομαι σε εσάς προσωπικά, διότι σας γνωρίζουμε χρόνια στο συγκεκριμένο μετερίζι- δεν σας αναγνωρίζω! Πώς μια δημόσια λειτουργός, που ξεκίνησε την κυβερνητική της πορεία από ένα κόμμα που έφτιαξε τον ΑΣΕΠ, έχει υιοθετήσει τέτοιες αναχρονιστικές και βαθέως κράτους πολιτικές πρακτικές της Δεξιάς;

Τέλος, και για να επανέλθω στην εμπορευματοποίηση του πολιτισμού που αναφέρθηκα στην αρχή, δεν είναι δυνατόν να φέρνετε στη Βουλή των Ελλήνων και να περιμένετε από την Εθνική Αντιπροσωπεία να συναινέσει στην επέκταση αρχαιολογικής αυτεπιστασίας σε νομικά πρόσωπα δημοσίου δικαίου, παρ’ όλο που υποχωρήσατε και βγάλατε εκτός της πρόβλεψης τα ιδιωτικού δικαίου, αν και έχετε αποδείξει ότι δεν παρεκκλίνετε βέβαια από τους στόχους σας, θα το ξαναφέρετε δηλαδή εντός ολίγων ημερών, όπως έλεγε προχθές και ο Άδωνις, ότι «δεν πειράζει, αν είναι λάθος η νομοτεχνική, την άλλη βδομάδα φέρνουμε τροπολογία». Δηλαδή είστε στοχοπροσηλωμένοι.

Είναι πασιφανές ότι με την παρούσα ρύθμιση προετοιμάζεται η δημιουργία νέων νομικών προσώπων με διοικήσεις διορισμένες απευθείας από την Κυβέρνηση, όπως ισχύει για όλα τα νομικά πρόσωπα δημοσίου δικαίου, τα οποία αυτή τη φορά θα αφορούν στη λειτουργία αρχαιολογικών χώρων, ανασκαφές ή αναστηλώσεις, διότι τα υπάρχοντα νομικά πρόσωπα, δηλαδή ο ΟΔΑΠ που εισπράττει και διαχειρίζεται τα έσοδα από τα μνημεία και τα μουσεία και τα μουσεία που έχουν ιδρυθεί εξαρχής ή μετατράπηκαν σε νομικά πρόσωπα -Ακρόπολης και όλα τα υπόλοιπα, τα γνωρίζετε-, δεν διενεργούν αρχαιολογικές έρευνες, εργασίες, ανασκαφές, αναστηλώσεις. Πείτε το μου εσείς. Στερεώσεις, αναδείξεις, συντηρήσεις, διαμορφώσεις. Επίσης, δεν διαχειρίζονται, οργανώνουν, λειτουργούν αρχαιολογικούς χώρους.

Γνωρίζετε καλύτερα από εμένα -διότι είστε αρχαιολόγος, έχετε υπηρετήσει την αρχαιολογία για δεκαετίες- ότι με τον τρόπο αυτό διά των νομικών προσώπων και των διορισμένων διοικήσεων διευρύνεται και εμβαθύνεται η αποδόμηση της αρχαιολογικής υπηρεσίας, χωρίς να αξιολογείται η μέχρι σήμερα αποτυχία των μουσείων που μετατράπηκαν σε νομικά πρόσωπα δημοσίου δικαίου πριν έναν χρόνο, γιατί ακόμα έχουμε κλειστές αίθουσες, δεν έχουμε διευρυμένο ωράριο και πολλά δεν λειτουργούν όπως ακριβώς τα σχεδιάσατε και τα είπατε τότε. Απόδειξη ότι τον Σύλλογο των Ελλήνων Αρχαιολόγων δεν τον καλέσατε καν στη συζήτηση και στην ακρόαση των φορέων των επιτροπών.

Η αείμνηστη προκάτοχός σας Μελίνα Μερκούρη, στην οποία, όπως και εμείς, ομνύετε –και καλά κάνετε-, είχε πει ότι «η Ελλάδα πρέπει να πρωταγωνιστεί για τον πολιτισμό, αυτό είναι η κληρονομιά της, αυτό είναι η περιουσία της κι αν το χάσουμε αυτό, δεν είμαστε κανείς». Και αυτό δεν μπορεί να γίνει με το να ιδιωτικοποιήσουμε τον πολιτισμό, όπως κάνετε ήδη και όπως κάνετε και στους άλλους νευραλγικούς τομείς αυτής της χώρας, την παιδεία, την υγεία, την ενέργεια και όλα τα υπόλοιπα.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ** **(Βασίλειος Βιλιάρδος):** Ευχαριστούμε πολύ τον κ. Παναγιωτόπουλο.

Επόμενος και τελευταίος ομιλητής είναι ο κ. Ιωάννης Γιάτσιος, Βουλευτής της Νέας Δημοκρατίας. Μετά θα ξεκινήσουμε με τις δευτερολογίες, ως συνήθως, αντίστροφα. Θα ξεκινήσουμε από την Πλεύση Ελευθερίας και θα κλείσει η Υπουργός Πολιτισμού.

**ΙΩΑΝΝΗΣ ΓΙΑΤΣΙΟΣ:** Ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, για να μπορέσουμε να αντιληφθούμε πλήρως τη σημασία του παρόντος νομοσχεδίου του Υπουργείου Πολιτισμού, θα πρέπει πρώτα να κατανοήσουμε τη θέση της Ελλάδας στον κόσμο. Ενώ ήδη εδώ και πολλά χρόνια αποτελεί μέλος του σκληρού πυρήνα της ευρωπαϊκής οικογένειας, της Ευρωζώνης και των σημαντικότερων οργανισμών και συμμαχιών του δυτικού κόσμου, η Ελλάδα δεν υπήρξε ποτέ μια βιομηχανική οικονομία ούτε μια στρατιωτική υπερδύναμη. Παρ’ όλα αυτά, η χώρα μας ξεχωρίζει στο διεθνές στερέωμα επειδή ήταν και παραμένει μια μεγάλη πολιτισμική υπερδύναμη. Στον συλλογισμό όλου του κόσμου η λέξη πολιτισμός είναι συνυφασμένη με την Ελλάδα και η Ελλάδα είναι συνώνυμο του πολιτισμού. Με άλλα λόγια, η πολιτιστική μας κληρονομιά και ο πολιτισμικός μας πλούτος είναι η πραγματική μας ισχύς.

Επόμενο σημείο για να αναδείξουμε τη σημαντικότητα της προστασίας και την ανάδειξη της άυλης πολιτιστικής κληρονομιάς είναι να κατανοήσουμε το τι την συνιστά και από τι αποτελείται. Δίπλα στον απτό πολιτισμό, όπως τα κτήρια, τα μνημεία και τα λοιπά τεκμήρια από την αρχαιότητα, τα παλαιοχριστιανικά και βυζαντινά χρόνια, όπως έχουν ήδη καταγραφεί στον σχετικό κατάλογο της UNESCO, συναντάμε και την άυλη πολιτιστική κληρονομιά, όπως τη λαογραφία, το τραγούδι και τη μουσική, τη γλώσσα και τις παραδόσεις ή αλλιώς τον πολιτισμό της καθημερινότητας. Το γεγονός ότι είναι πιο δύσκολο να οριστεί και να κατανοηθεί, την κάνει ακόμα πιο ευαίσθητη και ευάλωτη και την ανάγκη για την προστασία και την ανάδειξή της επιτακτική. Σε αυτή την κατεύθυνση βρίσκεται το παρόν νομοσχέδιο που με προβλέψεις, όπως η σύσταση του Συμβουλίου Άυλης Πολιτιστικής Κληρονομιάς και της επιτροπής για την ανάδειξη και τη διαφύλαξη της άυλης πολιτιστικής κληρονομιάς, καινοτομεί στον τομέα της προστασίας της.

Θα αρχίσω με τη διευκρίνιση μιας παρανόησης, την οποία εσκεμμένα και ηθελημένα δημιούργησαν ορισμένες αντιπολιτευόμενες δυνάμεις για να ακυρώσουν την προσπάθεια του Υπουργείου και να απαξιώσουν το νομοσχέδιο στο σύνολό του. Σύμφωνα με το άρθρο 7, ο κάθε ραδιοφωνικός σταθμός είναι ελεύθερος να συνεχίσει να μεταδίδει το πρόγραμμά του χωρίς να κάνει την παραμικρή αλλαγή και χωρίς να υπάρχει η παραμικρή υποχρέωση για εισαγωγή συγκεκριμένου ποσοστού ελληνόφωνου τραγουδιού. Αυτό που προβλέπει το νομοσχέδιο είναι η παροχή κινήτρων και συγκεκριμένα η αύξηση του ανώτατου διαφημιστικού χρόνου, εάν και εφόσον ο ραδιοφωνικός σταθμός αυξήσει τον χρόνο μετάδοσης ελληνόφωνου τραγουδιού. Συνεπώς, η μετάδοση ελληνόφωνου τραγουδιού είναι εντελώς προαιρετική και δεν ζητάμε από κανέναν σταθμό να αλλάξει τη μουσική του ταυτότητα.

Στα επόμενα άρθρα του νομοσχεδίου καθορίζεται πού θα είναι υποχρεωτική η μετάδοση ελληνόφωνου τραγουδιού και πρόκειται για κοινόχρηστους χώρους ξενοδοχείων, τουριστικών καταλυμάτων, εμπορικών κέντρων, μέσων μαζικής μεταφοράς και χώρους αναμονής λιμένων και αερολιμένων. Με άλλα λόγια, σε χώρους όπου βρίσκονται πολλοί τουρίστες. Ο απώτερος σκοπός αυτής της διάταξης είναι οι επισκέπτες της χώρας μας να έρθουν σε επαφή με αυτό το κομμάτι της άυλης πολιτιστικής μας κληρονομιάς και κατ’ αυτόν τον τρόπο να προωθηθούν οι Έλληνες καλλιτέχνες και το έργο τους.

Κυρία Υπουργέ, προέρχομαι από μια περιοχή της οποίας έχετε πολύ καλά γνώση και δείξατε ειλικρινές ενδιαφέρον. Στο πρόσφατο παρελθόν συνεργαστήκαμε με την ιδιότητά μου ως Αντιπεριφερειάρχη της Περιφερειακής Ενότητας Γρεβενών. Είχαμε μια εξαιρετικά εποικοδομητική και αποτελεσματική συνεργασία για την Ιερά Μονή Ταξιαρχών, για τη Μεγάλη Παναγία στη Σαμαρίνα, για το Ναό των Αγίων Θεοδώρων στο Μαυρονόρος, για τις αρχαιολογικές ανασκαφές στον Άγιο Γεώργιο και για την αναστήλωση του Γεφυριού του Πασά που άφησε μακροπρόθεσμα το αποτύπωμά τής στην περιοχή.

Γνωρίζω, επίσης, ότι γίνεται και μια εξαιρετική δουλειά στα αρχαιολογικά όσο και στα βυζαντινά και μεταβυζαντινά μνημεία από την πλευρά της Εφορείας Αρχαιοτήτων Γρεβενών. Σας ζητάμε, επομένως, να συνεχίσετε να στέκεστε δίπλα μας και μαζί να φέρουμε περισσότερα, καλύτερα και ταχύτερα αποτελέσματα. Ως εκ τούτου, θα θέλαμε να αναβαθμίσουμε την Εφορεία Αρχαιοτήτων Γρεβενών με μόνιμο προσωπικό που θα καλύπτουν τις ανάγκες της συγκεκριμένης υπηρεσίας.

Τέλος, στη σημερινή μου ομιλία δεν θα μπορούσα να μην αναφερθώ στις επικείμενες εκλογές και πιο συγκεκριμένα στη λίστα των υποψηφίων Ευρωβουλευτών που παρουσιάστηκε την περασμένη Δευτέρα. Παρακολούθησα πολύ προσεκτικά τις ομιλίες τους και διάβασα με μεγάλο ενδιαφέρον τα βιογραφικά τους. Η Νέα Δημοκρατία και ο Πρωθυπουργός Κυριάκος Μητσοτάκης δεν θα μπορούσαν να είχαν καταρτίσει καλύτερο ευρωψηφοδέλτιο, ένα ευρωψηφοδέλτιο που συνδυάζει την εμπειρία με το νέο αίμα, τους αγωνιστές της παράταξης με τους ανθρώπους της αγοράς και καλύπτει κάθε γεωγραφική περιοχή της πατρίδας μας. Η κάθε μία και ο κάθε ένας υποψήφιος φέρουν μαζί τους κάτι ξεχωριστό και όλοι μαζί εκπροσωπούν τις αρχές και τις αξίες της μεγάλης κεντροδεξιάς παράταξης. Η παρουσία των σαράντα δύο συγκεκριμένων υποψηφίων, σε συνδυασμό με την κρισιμότητα των επικείμενων ευρωεκλογών, αλλά και το προνόμιο της επιστολικής ψήφου για κάθε Έλληνα πολίτη εντός και εκτός της ελληνικής επικράτειας δεν αφήνουν κανένα περιθώριο για αποχή και χαλαρή ψήφο στις 9 Ιουνίου.

Κλείνοντας, θα ήθελα να υπενθυμίσω σε όλους σε αυτή την Αίθουσα ότι η παράταξη της Νέας Δημοκρατίας είναι η πιο φιλολαϊκή παράταξη της χώρας, δίπλα στον κάθε πολίτη, δίπλα στην κάθε οικογένεια με μια σειρά μέτρων από το Υπουργείο Κοινωνικής Συνοχής και Οικογένειας, για τη στήριξη όλων αυτών των μέτρων και κυρίως μέτρα κοστολογημένα και με ουσία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ** **(Βασίλειος Βιλιάρδος):** Ευχαριστούμε πολύ τον κ. Γιάτσιο.

Ολοκληρώθηκε ο κατάλογος των ομιλητών. Θα συνεχίσουμε με τις δευτερολογίες των ειδικών αγορητών και εισηγητών.

Καλείται στο Βήμα η κ. Γεωργία Κεφαλά, εισηγήτρια της Πλεύσης Ελευθερίας. Μπορείτε να μιλήσετε και από τη θέση σας, όπως θέλετε.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ πολύ, κύριε Πρόεδρε.

Θα μιλήσω από τη θέση μου. Έτσι κι αλλιώς, θα είμαι σύντομη. Νομίζω ότι έχουμε πει όλα αυτά που θα θέλαμε να πούμε.

Απλά να κάνω μια διευκρίνιση, επειδή πιστεύω ότι θα ήταν πάρα πολύ χρήσιμο και για τους χρήστες και για τους ανθρώπους που εισπράττουν τα δικαιώματα. Υπάρχει ένα μεγάλο κενό στην αντίληψη του τι ακριβώς κάνουν οι οργανισμοί συλλογικής διαχείρισης και στον τρόπο με τον οποίο λειτουργούν.

Και νομίζω ότι μια συζήτηση θα μπορούσε να λύσει όλα αυτά τα θέματα, μια συζήτηση που θα γίνει στο μέλλον στη Βουλή.

Υπάρχει, λοιπόν, παρανόηση στον τρόπο είσπραξης και το ότι μπορεί να υπάρχουν μικρότερες ή μεγαλύτερες εταιρείες ελέγχου και είσπραξης των πνευματικών δικαιωμάτων, αν θα υπάρχει μία ή εννιά τέτοιες εταιρείες δεν σημαίνει πως οι χρήστες πληρώνουν τα ίδια δικαιώματα πολλές φορές. Υπάρχει μια τέτοια παρανόηση που την ακούω από πάρα πολλούς συναδέλφους.

Οι οργανισμοί συλλογικής διαχείρισης μπορεί να είναι νομικά πρόσωπα ιδιωτικού δικαίου, αλλά ελέγχονται και για το καταστατικό τους και για τη δράση τους από το δημόσιο, υπακούουν σε κανόνες και δεν λειτουργούν αυθαίρετα.

Θα ήταν πολύ χρήσιμο, λοιπόν, να γίνει μια ενημέρωση στο μέλλον και να φύγει αυτή η καχυποψία που υπάρχει για αυθαίρετα κέρδη, τα οποία μπορεί κάποιοι επιτήδειοι να εκμεταλλεύονται.

Αυτό ήθελα να επισημάνω. Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κεφαλά.

Επόμενος ειδικός αγορητής είναι ο κ. Ιωάννης Κόντης.

**ΙΩΑΝΝΗΣ ΚΟΝΤΗΣ**: Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υπουργέ, εγώ θα κάνω μια δευτερολογία, την οποία δεν θα έκανα, επειδή μετά την ομιλία μου το πρωί, πήρε τον λόγο ο εκπρόσωπος του ΠΑΣΟΚ, ο κ. Δουδωνής, και αναφέρθηκε στο θέμα που έθιξα μιλώντας για την εμπιστοσύνη που έχει στη δικαιοσύνη.

Το δέχομαι και το αγοράζω και χαίρομαι για αυτό και θεωρώ ότι θα πρέπει να έχει την ίδια εμπιστοσύνη και στο θέμα των Τεμπών, στο θέμα των υποκλοπών που έχουν σηκώσει τόσο καιρό. Οι ίδιοι δικαστές είναι, αρεοπαγίτες είναι. Οπότε οφείλουμε να δεχόμαστε τη Δικαιοσύνη ως έχει και όχι αλά καρτ. Και εγώ θα χαρώ πολύ να το δω να ισχύει αυτό.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη.

Επόμενη ειδική αγορήτρια είναι η κ. Ασπασία Κουρουπάκη από τη Νίκη.

**ΑΣΠΑΣΙΑ ΚΟΥΡΟΥΠΑΚΗ**: Ευχαριστώ, κύριε Πρόεδρε.

Αρχικά θα ήθελα να απαντήσω στον Βουλευτή Πιερίας, τον κ. Κουλκουδίνα, που σχολίασε την παρέμβασή μου για το δημογραφικό.

Κύριε συνάδελφε, η πρότασή μας να καταργηθεί πλήρως το αφορολόγητο των πολύτεκνων οικογενειών είναι απόλυτα κοστολογημένη με έγγραφο της ΑΑΔΕ.

Σας καταθέτω στα Πρακτικά τη δημοσιευμένη στον κοινοβουλευτικό έλεγχο απάντηση της ΑΑΔΕ, που αναφέρει με ακρίβεια πόσο φόρο χρεώθηκαν είκοσι επτά χιλιάδες πολύτεκνες οικογένειες της Ελλάδας.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι μας λέει, λοιπόν, το έγγραφο της ΑΑΔΕ; Μας λέει ότι είκοσι επτά χιλιάδες πολύτεκνες οικογένειες, μισθωτοί και ελεύθεροι επαγγελματίες, πλήρωσαν μόλις 15,4 εκατομμύρια. Αυτά ζητήσαμε να στερηθεί ο προϋπολογισμός από τον κ. Θεοχάρη. Γιατί αρνείστε να το νομοθετήσετε; Ούτε το ποσό είναι μεγάλο ούτε ένα ατεκμηρίωτο πυροτέχνημα, όπως άστοχα είπατε, εκτός φυσικά αν θεωρείτε ότι οι έγγραφες απαντήσεις του κ. Θεοχάρη και της ΑΑΔΕ είναι αναξιόπιστες.

Κύριε Κουλκουδίνα, αν όντως ενδιαφέρεστε για τις πολύτεκνες οικογένειες, τολμήστε να εισηγηθείτε να εξαιρεθούν από τον φόρο εισοδήματος για να ωφεληθεί η πατρίδα. Όλα τα υπόλοιπα είναι υπεκφυγές.

Επίσης, θα ήθελα να θυμίσω στην κ. Ράπτη, η οποία ανέφερε το αφορολόγητο επίδομα μητρότητας ελεύθερων επαγγελματιών και αγροτισσών του άρθρου 150 του ν.5078, ότι στο νομοσχέδιο που ήρθε στην επιτροπή δεν υπήρχε καμμία πρόβλεψη ώστε να είναι το επίδομα αυτό αφορολόγητο. Γι’ αυτό καταθέσαμε σχετικό υπόμνημα. Σας παραπέμπω στα Πρακτικά της 12ης Δεκεμβρίου 2023.

Μπράβο σας που δεχτήκατε το αίτημά μας για να γίνει αφορολόγητο το σχετικό επίδομα. Δεν μπορείτε, όμως, να μας πείσετε ότι θα είχε συμβεί αυτό αν δεν το είχαμε επισημάνει στον κ. Τσακλόγλου με ειδικό υπόμνημά μας. Από μόνοι σας δεν έχετε πραγματικό ενδιαφέρον. Δυστυχώς, βλέπετε το φλέγον ζήτημα του δημογραφικού διεκπεραιωτικά.

Επανέρχομαι τώρα στο υπό ψήφιση νομοσχέδιο. Ακούσαμε με προσοχή τις τοποθετήσεις όλων και ομολογώ ότι δεν εξεπλάγην. Είναι γνωστό ότι υπάρχει μια δεδομένη απαξίωση για την ελληνικότητα που αντικαθίσταται με εύσχημο τρόπο από την ελληνοφωνία. Έτσι στρώνεται σιγά-σιγά ο δρόμος να μη μιλάμε πια για ελληνική ταυτότητα και για Έλληνες, αλλά απλώς για ελληνόφωνους.

Όμως, μου έκανε εντύπωση ότι κανείς δεν σχολίασε τον παραλογισμό να θεωρείται ελληνόφωνο τραγούδι κάθε ορχηστρική μουσική που θα ηχογραφήσει αλλοδαπός καλλιτέχνης στην Ελλάδα. Ήλπιζα ότι και οι άλλοι συνάδελφοι θα το επεσήμαιναν, αλλά μάταια. Φοβάμαι ότι θα ζήσουμε κωμικοτραγικές καταστάσεις στο μέλλον.

Εμείς στη Νίκη θα καταψηφίσουμε το νομοσχέδιο, γιατί είμαστε ενάντια στην επιλογή να υποστηριχθεί αυτό που αποκαλείται ελληνόφωνη μουσική και όχι η πραγματική ελληνική μουσική και, μάλιστα, με τόσο αδέξιο τρόπο. Και λέω αδέξιο γιατί επιβάλλεται στα ξενοδοχεία μια αναγκαστική αλληλεγγύη την ίδια στιγμή μάλιστα που δεν έχετε λύσει τα στοιχειώδη ζητήματα συντονισμού των οργανισμών διαχείρισης πνευματικών δικαιωμάτων που ταλαιπωρούν την εστίαση και γενικότερα την αγορά. Στην ουσία αντί να λύνετε τα προβλήματα, φορτώνετε τα υφιστάμενα και σε επιπλέον κλάδους της οικονομίας.

Επίσης, είμαστε ενάντια και στις ρυθμίσεις που αφορούν τον ΟΔΑΠ και την περιουσία του, γιατί δεν υπάρχουν αξιόπιστα εχέγγυα ότι θα αξιοποιηθεί με σωστό και διαφανή τρόπο.

Τέλος, αλγεινή εντύπωση μας προκαλεί η δυνατότητα να στηθούν μπουφέδες και να γίνουν δεξιώσεις στα μνημεία μας με την πρόφαση της προώθησης της τοπικής γαστρονομικής κληρονομιάς και σας καλούμε έστω και τώρα να την ανακαλέσετε για να γλιτώσετε τον διασυρμό που θα προκληθεί από την εφαρμογή της στην πράξη.

Η Νίκη καταψηφίζει επί της αρχής και μόνο κατ’ εξαίρεση θα υπερψηφίσει το άρθρο 24 που αφορά τη χορήγηση επιδόματος στους εργαζόμενους του Υπουργείου Πολιτισμού στη Δήλο και στο Καστελόριζο και το άρθρο 19 που αφορά στη δωδεκάμηνη διάρκεια των συμβάσεων του ΟΔΑΠ, επειδή κάθε ανάσα στους εργαζόμενους είναι καλοδεχούμενη και πρέπει να υποστηρίζονται οι άνθρωποι αυτοί έστω και με τα ημίμετρα που νομοθετείτε.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κουρουπάκη.

Καλείται στο Βήμα η κ. Αθανασία Αναγνωστοπούλου, ειδική αγορήτρια της Νέας Αριστεράς.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ**: Ευχαριστώ, κύριε Πρόεδρε.

Σήμερα, 17 Απριλίου 2024, δεκατρία ακριβώς χρόνια από τον θάνατο του Νίκου Παπάζογλου, δώδεκα χρόνια ακριβώς την ίδια μέρα του Δημήτρη Μητροπάνου θα ήταν στη μνήμη τους ευχής έργον να συζητάμε για ένα νομοσχέδιο για την ελληνική μουσική δημιουργία. Τους αξίζει και τους αξίζει πάρα πολύ και σε αυτούς που έχουν πεθάνει και σε αυτούς που ζουν για όσα έχουν προσφέρει σε αυτό τον τόπο.

Είναι κρίμα –κρίμα- να είμαστε σε ένα νομοσχέδιο το οποίο περιγράφεται, τιτλοφορείται ως ερανιστικό, δηλαδή τα γνωστά «νομοσχέδια-σκούπα», και μπαίνει μπροστά αυτό που μας αφορά όλους και όλες, η ελληνική μουσική δημιουργία και το ήξερε η Υπουργός αυτό. Ήξερε ότι αφορά βεβαίως τους καλλιτέχνες, αλλά ότι αφορά και τα περισσότερα κόμματα. Το ήξερε, γιατί είχαμε καταθέσει δυο ή τρεις φορές τροπολογία γι’ αυτό το θέμα. Και το ήξερε πάρα πολύ καλά ότι και μας πονάει και μας κόπτει και θα μπορούσαμε να κάνουμε μία συζήτηση όπως αξίζει στην ελληνική μουσική δημιουργία.

Κάθε φορά όμως αυτή η Κυβέρνηση και στην προηγούμενη θητεία της και τώρα, ένα μεγάλο θέμα που απασχολεί, που κινητοποιεί και την ευαισθησία, που θα μπορούσε να κινητοποιήσει την ευαισθησία της κοινωνίας στη συλλογική συνείδηση, που θα μπορούσε να κινητοποιήσει επιτέλους την αλληλεγγύη, κάτι που χρειαζόμαστε, το βάζει ως προπέτασμα καπνού για να φέρει κάτι άλλο. Είναι κρίμα, πραγματικά είναι κρίμα!

Κάναμε και θα μπορούσαμε να κάνουμε συζήτηση με μία αντιπολίτευση που μονίμως απαξιώνει η Κυβέρνηση. Και πώς αλλιώς θα γινόταν, για να μπορεί να περάσει όλα τα άλλα, από το να απαξιώνει συνέχεια; Να μιλήσουμε για τον ορισμό της ελληνικής μουσικής δημιουργίας. Τι σημαίνει αυτό; Τι μπορεί να συμπεριλάβει; Να διαφωνήσουμε, να συμφωνήσουμε κ.λπ.. Θα μπορούσαμε να το κάνουμε.

Θα μπορούσαμε επίσης να βάλουμε τις δυνάμεις μας ο καθένας, από τη σκοπιά που το βλέπει, το πώς μπορεί να γίνει. Τα ραδιόφωνα θέλουν στήριξη, θέλουν οπωσδήποτε στήριξη, αλλά να γίνει κατανοητό ότι εκπέμπουμε σε αέρα που είναι δημόσιο αγαθό, άρα η αλληλεγγύη είναι επιβεβλημένη, είναι επιβεβλημένη γιατί χάρη στη μουσική δημιουργία ζούμε όλοι. Όμως και θέλουν κίνητρα, να τους ακούσουμε.

Οι τηλεοπτικοί σταθμοί επίσης πρέπει να δείξουν αλληλεγγύη, όπως και τα ξενοδοχεία, τα αεροδρόμια κ.λπ.. Και να γίνει κατανοητό στην κοινωνία, σε μία κοινωνία η οποία εκπαιδεύεται και από την Κυβέρνησή σας στον ατομικισμό, ότι είναι πάρα πολύ σημαντικό το γεγονός ότι δεν μπορούν να ζήσουν οι χιλιάδες των δημιουργών χωρίς το ύψιστο γι’ αυτούς που είναι τα πνευματικά δικαιώματα.

Δεν θα σχολιάσω διάφορα που άκουσα από την κ. Κεφαλογιάννη. Μάλλον για να φύγει το φως της δημοσιότητας από την κόντρα με την Υπουργό Πολιτισμού, θέλησε να μας μιλήσει για την ΑΕΠΙ και να «ρίξει» στην κυβέρνηση του ΣΥΡΙΖΑ τι δεν είχε γίνει και δεν έχει κάνει. Δεν έχω χρόνο να μιλήσω γι’ αυτό. Λέω όμως ότι είναι κρίμα.

Βεβαίως, ο γαλλικός νόμος είναι ένας νόμος τον οποίο θα μπορούσαμε να ακολουθήσουμε. Άκουσα τον κ. Καζαμία. Και εκεί υπάρχουν δυσκολίες στο να μαζευτούν, να μπορέσει να ελεγχθεί και να εφαρμοστεί ο νόμος, να ελεγχθεί κατ’ αρχάς το τι παίζει το κάθε μέσο. Είχαμε δηλαδή να μιλήσουμε για πάρα πολλά πράγματα και γόνιμα κι ας διαφωνούσαμε, αλλά να μιλήσουμε γι’ αυτά.

Τι έγινε επί της ουσίας; Έγινε αυτό που επιδιώκει πάντα η Κυβέρνηση για να απαξιώνει την Αντιπολίτευση, να περάσει έναν μεγάλο όγκο διατάξεων. Το λέω σε εσάς, τους Βουλευτές και τις Βουλεύτριες της Νέας Δημοκρατίας, είδατε ή δεν είδατε ότι τα δύο τρίτα του νομοσχεδίου αφορούσαν την πολιτιστική κληρονομιά; Πείτε μου έναν φορέα, έναν, έναν φορέα που κλήθηκε να μιλήσει για τα δύο τρίτα του νομοσχεδίου. Γιατί έγινε αυτό;

Και δεν είναι μόνο ο Σύλλογος των Ελλήνων Αρχαιολόγων που είναι ο κατ’ εξοχήν φορέας. Είναι ο ενιαίος Σύλλογος των Εργαζομένων του Υπουργείου Πολιτισμού. Είναι χίλιοι δύο άλλοι σύλλογοι που καλέσαμε. Κανένας, μα κανένας -και εργαζόμενοι- δεν κλήθηκε για τα δύο τρίτα. Πού είναι η δημοκρατική διαβούλευση; Απλώς ακούμε αυτό που θέλει να πει η Υπουργός.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και προσέξτε, κυρία Υπουργέ, γιατί και ως τομεάρχης της Αξιωματικής Αντιπολίτευσης την περίοδο 2019- 2023, πολλές φορές με τον θεσμικό μου ρόλο απευθύνθηκα στο Υπουργείο για να αποφευχθούν άλλα πράγματα. Άρα λοιπόν είναι πολύ σημαντικό να ακούτε τι λέει η Αντιπολίτευση.

Δεν ακούτε κανέναν και δεν ακούτε κυρίως για τα θέματα πολιτισμού. Πείτε μου μία φορά που προσκληθήκατε σε ένα τηλεοπτικό μέσο μαζί με κάποιον άλλον από τους Βουλευτές της Αντιπολίτευσης για να έχετε έναν αντίλογο. Ποτέ, μα ποτέ, ποτέ! Διάφοροι Υπουργοί της Κυβέρνησης βγαίνουν κατά καιρούς με Βουλευτές. Ποτέ εσείς.

Ποιος λοιπόν εκφέρει τον αντίλογο; Πάντα αυτός που είναι ο καθ’ ύλην αρμόδιος, ο Σύλλογος Ελλήνων Αρχαιολόγων. Έχετε πραγματικά μεγάλη κόντρα μαζί τους, γιατί ακούγεται η φωνή τους, κυρία Υπουργέ. Αυτό είναι το μεγάλο πρόβλημα, ότι είναι οι μόνοι που δεν μπορείτε να απαξιώσετε, γιατί πώς να απαξιωθούν οι αρχαιολόγοι; Δεν γίνεται γιατί είναι αυτοί που έχουν τη μεγάλη συνέχεια. Είναι αυτοί που συνομιλούν με τον μεγάλο χρόνο. Είναι αυτοί που συνομιλούν με τα έργα ανθρώπων. Δεν γίνεται. Ακόμα και το Δ.Σ. τους που προσπαθήσατε να το απαξιώσετε, ψηφίστηκε τώρα, τον Οκτώβρη, με κοσμοσυρροή. Για πρώτη φορά στα χρονικά συμμετείχε τόσος κόσμος.

Σας είπα -και θα κλείσω, κύριε Πρόεδρε- και δεν το παίρνω πίσω και ξέρετε ότι δεν κάνω αξιολογικούς χαρακτηρισμούς εύκολα, είπα ότι λέτε ψέματα. Βεβαίως λέτε ψέματα. Καταθέσαμε την έκθεση της Αρχής Διαφάνειας την άλλη φορά σε εφημερίδα, ότι ο σύλλογος δεν ζήτησε ποτέ την άδεια για να κάνει εκδηλώσεις στο κτήριο το οποίο του πήρατε πίσω.

Η ίδια η Υπουργός έχει παραδεχθεί στο Συμβούλιο της Επικρατείας ότι σε κτήριο που έχει παραχωρηθεί σε φορείς από το Υπουργείο δεν έχουν κανένα λόγο να ζητάνε άδεια, το Ίδρυμα «Σαμαρά», το Ίδρυμα «Μητσοτάκη», το Ίδρυμα «Φλογαΐτη» και χίλια δυο. Βγαίνει αυτός ο τίτλος, δεν ζήτησε ποτέ άδεια ο Σύλλογος Ελλήνων Αρχαιολόγων και τελειώνει εκεί η υπόθεση.

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θα κλείσω λέγοντας ένα πράγμα. Το είπα και στην πρωτολογία μου. Μας έχει στοιχίσει ακριβά η αλαζονεία αυτής της Κυβέρνησης. Έχει στοιχίσει πάρα πολύ ακριβά. Τα πενήντα επτά θύματα των Τεμπών είναι το αποκορύφωμα. Μην το κάνετε συνέχεια.

Το κάνετε συνέχεια, συστηματικά, με απαξίωση της Αντιπολίτευσης και με φίμωση των φορέων αυτών που είναι το καθήκον τους να προστατεύουν και την πολιτιστική κληρονομιά.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αναγνωστοπούλου.

Επόμενη εισηγήτρια είναι η κ. Σοφία Ασημακοπούλου, ειδική αγορήτρια της Ελληνικής Λύσης.

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ:** Δεν θα δευτερολογήσω.

**ΠΡΟΕΔΡΕΥΩΝ (Βασίλειος Βιλιάρδος):** Ωραία.

Καλείται στο Βήμα για τη δευτερολογία του ο κ. Ιωάννης Δελής. Αν θέλετε, μπορείτε να μιλήσετε και από τη θέση σας.

**ΙΩΑΝΝΗΣ ΔΕΛΗΣ:** Θα μιλήσω από τη θέση μου, κύριε Πρόεδρε.

Εκτός από την κατατεθείσα τροπολογία του Υπουργείου Παιδείας στην οποία θα αναφερθώ λίγο παρακάτω, δεν έχουμε ως σκοπό να προσθέσουμε κάτι επιπλέον. Σε σχέση με το νομοσχέδιο έχουμε τοποθετηθεί αναλυτικά και επί της αρχής και επί των άρθρων και στις επιτροπές και σήμερα, στην Ολομέλεια.

Ωστόσο, δράττομαι της ευκαιρίας της συζήτησης ενός νομοσχεδίου που αφορά σε αρχαιολογικά θέματα, αν και η κ. Υπουργός λείπει αυτή τη στιγμή, για να θέσω μία ερώτηση προς αυτήν σε σχέση με ένα ζήτημα που έχει προκύψει για τα πέντε μουσεία που έχουν γίνει νομικά πρόσωπα δημοσίου δικαίου, ελπίζοντας ότι στην κεντρική της τοποθέτηση θα τοποθετηθεί και θα απαντήσει. Ενώ, λοιπόν, έχει, κύριε Πρόεδρε, ξεκινήσει η θερινή περίοδος της λειτουργίας των μουσείων και των αρχαιολογικών χώρων από την 1η του Απρίλη, ενώ έχει τοποθετηθεί όλο το απαραίτητο προσωπικό φύλαξης και καθαριότητας σε όλα τα μουσεία, έστω και με τις συμβάσεις ορισμένου χρόνου -δεν είναι η ώρα να μιλήσουμε τώρα γι’ αυτό- σε αυτά τα πέντε μουσεία που έχουν γίνει νομικά πρόσωπα δημοσίου δικαίου, δεν έχει ακόμα προσληφθεί το απαραίτητο προσωπικό φύλαξης και καθαριότητας, με αποτέλεσμα τα μουσεία αυτά να μη λειτουργούν σύμφωνα με τις δυνατότητες που έχουν. Δεν μπορούν να λειτουργήσουν με διευρυμένο ωράριο, από τις 8.00΄ το πρωί, δηλαδή, μέχρι τις 8.00΄ το απόγευμα, παρά μονάχα λειτουργούν το πολύ μέχρι τις 15.00΄ ή τις 16.00΄ και, βεβαίως, δεν λειτουργούν όλες οι αίθουσές τους. Λειτουργούν, λοιπόν, μερικώς.

Θα θέλαμε μια απάντηση ως προς αυτό το ζήτημα. Έχουμε καταθέσει και μία ερώτηση, αλλά το είπα και πριν, κυρία Υπουργέ, δράττομαι της ευκαιρίας για να έχουμε μια κατ’ αρχάς απάντηση γύρω από αυτό το σοβαρό, κατά την άποψή μας, ζήτημα.

Τώρα, ως προς την τροπολογία του Υπουργείου Παιδείας, η τροπολογία επί της ουσίας αποτελεί μία νομοτεχνική βελτίωση, μια παράταση δηλαδή της έναρξης ισχύος του νόμου που ψηφίστηκε πριν από λίγες εβδομάδες για την ομαλή ένταξη των νέων τμημάτων στο μηχανογραφικό των μαθητών για το καινούργιο ακαδημαϊκό έτος. Είμαστε αντίθετοι και με τη μεταφορά και με την κατάργηση και με τη συγχώνευση των πανεπιστημιακών τμημάτων που κατά κόρον λαμβάνει χώρα τα τελευταία χρόνια στο πλαίσιο των αναδιαρθρώσεων της ανώτατης εκπαίδευσης και ειδικά, βεβαίως, για τα Τμήματα της Εργοθεραπείας και των Ανθρωπιστικών Σπουδών και όχι μονάχα με τον χρόνο έναρξής τους ή και το πώς θα ενταχθούν στο μηχανογραφικό.

Θα καταψηφίσουμε αυτή την τροπολογία, πολύ απλά γιατί έχουμε καταψηφίσει και τα σχετικά άρθρα στο νομοσχέδιο που συζητήθηκε πριν από λίγες εβδομάδες.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή.

Επόμενη ειδική αγορήτρια είναι η κ. Παναγιώτα Γρηγοράκου από το ΠΑΣΟΚ.

Ορίστε, κυρία συνάδελφε, έχετε τον λόγο.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Κύριε Πρόεδρε, ευχαριστώ.

Νομίζω ότι δεν υπάρχει κάτι άλλο να πούμε, όσα θέλαμε να πούμε ως ΠΑΣΟΚ - Κίνημα Αλλαγής έχουν ειπωθεί ήδη στην πρωτολογία μου.

Από εκεί και πέρα, νομίζω ότι όλη η Αντιπολίτευση -σύσσωμη- περιμένει να ακούσει την κυρία Υπουργό, τις θέσεις της, καθώς και τις απαντήσεις σε όλα αυτά τα οποία διατυπώθηκαν εδώ και εννέα ώρες που συζητάμε.

Όπως και να έχει, προφανώς, όπως εξηγήσαμε, υπάρχουν αρκετές διατάξεις οι οποίες δεν μας βρίσκουν σύμφωνους επί της αρχής, όμως, επιβεβαιώνουμε ότι θα ψηφίσουμε «ναι», διότι θεωρούμε ότι πραγματικά το νομοσχέδιο είναι στην ουσία ένα δειλό πρώτο βήμα για την προστασία του ελληνόφωνου τραγουδιού και της μουσικής.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Γρηγοράκου.

Επόμενη εισηγήτρια είναι η κ. Κυριακή Μάλαμα από τον ΣΥΡΙΖΑ.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Θα επαναλάβω ότι αυτά που ειπώθηκαν σε όλες τις επιτροπές και επί των άρθρων και στις υπόλοιπες και στην ακρόαση φορέων ήταν υπεραρκετά και η τοποθέτησή μας στην Ολομέλεια.

**ΠΡΟΕΔΡΕΥΩΝ (Βασίλειος Βιλιάρδος):** Αν μου επιτρέπετε, στην Ολομέλεια μιλάμε όρθιοι.

**ΚΥΡΙΑΚΗ ΜΑΛΑΜΑ:** Συγγνώμη.

Και ο κ. Καλαματιανός τοποθετήθηκε για την τροπολογία του Υπουργείου Παιδείας. Επομένως δεν έχουμε τίποτα άλλο να προσθέσουμε, παρά περιμένουμε να ακούσουμε την κυρία Υπουργό.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Μάλαμα.

Τον λόγο έχει τώρα -και κλείνει- η κ. Αγγελική Δεληκάρη, εισηγήτρια της Νέας Δημοκρατίας.

**ΑΓΓΕΛΙΚΗ ΔΕΛΗΚΑΡΗ:** Σας ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, καθώς ολοκληρώνεται η διαδικασία της συζήτησης στην Ολομέλεια του σχεδίου νόμου του Υπουργείου Πολιτισμού, θα ήθελα να σημειώσω ότι είχαμε την ευκαιρία να ακούσουμε με προσοχή τις τοποθετήσεις των συναδέλφων σε συνέχεια και της αρκετά παραγωγικής διαδικασίας που προηγήθηκε στην Επιτροπή Μορφωτικών Υποθέσεων.

Είμαι ιδιαίτερα ευτυχής που το πρώτο νομοσχέδιο στο οποίο είμαι εισηγήτρια αφορά στη διαφύλαξη και την ανάδειξη της άυλης πολιτιστικής κληρονομιάς καθώς και στην προστασία και ενίσχυση του ελληνόφωνου τραγουδιού.

Θα ήθελα εν συντομία να συνοψίσω μερικά κύρια σημεία του νομοσχεδίου και να διατυπώσω ορισμένες σκέψεις, με αφορμή τη συζήτηση που προηγήθηκε όλες αυτές τις ημέρες από τη δημόσια διαβούλευση και την επεξεργασία στην Επιτροπή Μορφωτικών Υποθέσεων έως σήμερα.

Η πρόθεση του Υπουργείου Πολιτισμού για την άσκηση αποτελεσματικής και συγκροτημένης πολιτικής στο πεδίο της ανάδειξης της άυλης πολιτιστικής κληρονομιάς αποτελεί ένα αποφασιστικό βήμα για την καλύτερη προστασία της. Είναι κεντρική πολιτική επιλογή στη σωστή κατεύθυνση η δημιουργία των δύο οργάνων τα οποία έχουν όλα τα εχέγγυα για να πετύχουν στην αποστολή τους.

Θεσπίζεται επιπλέον ένα πλέγμα ρυθμίσεων για την προστασία και την ενίσχυση του ελληνόφωνου τραγουδιού, διότι η ελληνική πολιτεία, ενώ έχει διαμορφώσει ένα θεσμικό πλαίσιο για τις υπόλοιπες τέχνες, δεν είχε μέχρι σήμερα μεριμνήσει για την ανάδειξη, διάδοση και ανάπτυξη του ελληνόφωνου τραγουδιού, το οποίο αναμφίβολα αποτελεί ένα σημαντικό στοιχείο της άυλης πολιτιστικής κληρονομιάς μας, που συνδέεται άρρηκτα και με την προστασία της γλώσσας μας αλλά και με την προβολή των δημιουργών και γενικά των καλλιτεχνών του ελληνόφωνου τραγουδιού. Άλλωστε, ο όρος «ελληνόφωνο», όπως έχω ήδη τονίσει, είναι πλέον αρκετά πιο συμπεριληπτικός. Έχει αναγνωριστεί και από τους φορείς κατά την επεξεργασία στην Επιτροπή Μορφωτικών Υποθέσεων πως είναι μια θετική παρέμβαση, στο πλαίσιο που μια φιλελεύθερη δημοκρατία μπορεί να θέτει κανόνες, να δίνει κίνητρα, να εστιάζει πραγματικά στην άυλη πολιτισμική μας κληρονομιά.

Ακόμη, το Υπουργείο Πολιτισμού ενισχύεται με ένα εργαλείο, τον Οργανισμό Διαχείρισης και Ανάπτυξης Πολιτιστικών Πόρων, τον ΟΔΑΠ. Χρειαζόμαστε περισσότερα έσοδα, ώστε ο ΟΔΑΠ να μπορεί να επιτελέσει την αποστολή του, η οποία είναι σημαντική και πολυεπίπεδη. Γι’ αυτό και η δυνατότητα παραχώρησης, εκμίσθωσης των πωλητηρίων σε ιδιώτες, η στελέχωσή τους με προσωπικό αυξημένων δυνατοτήτων, αλλά και η προμήθεια των απαραίτητων προϊόντων για τα πωλητήρια συνιστούν απαραίτητη παρέμβαση προς αυτή την κατεύθυνση.

Θέλουμε τους αρχαιολογικούς μας χώρους και τα μουσεία μας να είναι ελκυστικά, να λειτουργούν υποδειγματικά, να δημιουργούν θετική διάθεση στους επισκέπτες, να προσελκύουν ακόμη και από μόνα τους επισκέπτες.

Κυρία Υπουργέ, με αυτό το νομοσχέδιο το Υπουργείο Πολιτισμού δείχνει έμπρακτα πως έχει το βλέμμα του στραμμένο στο μέλλον, αναγνωρίζοντας τα προβλήματα και τις ανάγκες του παρόντος. Νομοθετεί για να θεραπεύσει ζητήματα δεκαετιών, για να διορθώσει παθογένειες που δημιούργησε η οικονομική κρίση της παρελθούσας δεκαετίας. Είναι σίγουρο ότι πάντοτε θα χρειάζονται νέες παρεμβάσεις, καθώς ζούμε σε έναν κόσμο διαρκώς εξελισσόμενο, με ταχύτητες που ορισμένες φορές είναι ιλιγγιώδεις, τόσο σε κοινωνικό όσο και σε τεχνολογικό επίπεδο. Νέες ανάγκες δημιουργούν την απαίτηση για στοχευμένες λύσεις.

Κυρίες και κύριοι συνάδελφοι, η κυρία Υπουργός έλαβε υπ’ όψιν σχόλια της διαβούλευσης και της συζήτησης με τους φορείς, όπως φάνηκε στις συνεδριάσεις της Επιτροπής Μορφωτικών Υποθέσεων, και αυτό θα πρέπει να το επικροτούμε και όχι να το καταδικάζουμε.

Κλείνοντας αυτή τη δεύτερη τοποθέτησή μου, θα ήθελα να σας μεταφέρω ότι η πλειοψηφία των ανθρώπων της μουσικής χαιρετίζει την πρωτοβουλία του Υπουργείου. Ορισμένοι επισήμαναν πως ίσως θα έπρεπε να είχε έρθει νωρίτερα. Αυτό που λέω εγώ, όμως, είναι το εξής: Ήρθε τώρα, ήρθε με τη σωστή προετοιμασία και αυτό πιστώνεται στην Υπουργό Πολιτισμού, που διαχρονικά έχει δείξει το ενδιαφέρον της για την άυλη πολιτιστική κληρονομιά και για τις τέχνες, αλλά και στους συνεργάτες της, που εργάστηκαν άοκνα, ώστε να είμαστε σε θέση σήμερα να φέρουμε το νομοσχέδιο αυτό ενώπιον της Εθνικής Αντιπροσωπείας.

Ο πολιτισμός και οι τέχνες, κυρίες και κύριοι συνάδελφοι, μπορούν και πρέπει να αποτελέσουν σημείο σύγκλισης και σύνθεσης, αφορμή για υπέρβαση των κομματικών και ιδεολογικών γραμμών. Ας σκεφτούμε αυτά που μας ενώνουν και ας στηρίξουμε τη νομοθετική πρωτοβουλία του Υπουργείου Πολιτισμού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Δεληκάρη.

Τη συνεδρίαση θα κλείσει η Υπουργός Πολιτισμού, η κ. Μενδώνη.

Ορίστε, κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, στην αρχή θα προσπαθήσω να δώσω όσες περισσότερες απαντήσεις μπορώ γι’ αυτά τα οποία άκουσα και θα κρατήσω για το τέλος της ομιλίας μου τα όσα αφορούν το ελληνόφωνο τραγούδι και τις σχετικές ρυθμίσεις.

Θα ξεκινήσω από την τελευταία αναφορά της κ. Αναγνωστοπούλου, ότι η Υπουργός, εγώ δηλαδή, παραδέχθηκε ενώπιον του Συμβουλίου της Επικρατείας ότι τα παραχωρημένα κτήρια του Υπουργείου Πολιτισμού δεν χρειάζονται να παίρνουν άδεια από το Υπουργείο για τις εκδηλώσεις τους. Επειδή ουδέποτε το είπα αυτό στο Συμβούλιο της Επικρατείας ούτε σε κανένα έγγραφο που έχει κατατεθεί, θα παρακαλούσα την κ. Αναγνωστοπούλου να το καταθέσει στη Βουλή μέχρι το τέλος της συνεδρίασης.

Από εκεί και πέρα, συνέχισε λέγοντας ότι ο Σύλλογος Ελλήνων Αρχαιολόγων έφυγε από το κτήριο, τον διώξαμε από το κτήριο, διότι είμαστε σε κόντρα. Λοιπόν, για να τελειώνουμε με όλα αυτά τα οποία ακούγονται, ξέρετε πάρα πολύ καλά ότι το κτήριο της Ερμού 134-136 ανήκει στο ελληνικό δημόσιο και από το 1994 είναι κηρυγμένο μνημείο και χαρακτηρισμένο ως έργο τέχνης. Ο αποκλειστικός σκοπός της παραχώρησης, όταν έγινε το αίτημα το 1982, ήταν το Υπουργείο να ικανοποιήσει το αίτημα του τότε ΣΕΑ, με το οποίο ο τότε ΣΕΑ ζητούσε χώρο αποκλειστικά και μόνο για να στεγάσει τα γραφεία και τη βιβλιοθήκη του. Έτσι, η απόφαση παραχώρησης που εκδόθηκε το 1982 ανέφερε ρητά ότι η μόνη χρήση του ακινήτου που επέτρεπε η διοίκηση ήταν η χρήση μόνο από τον Σύλλογο Ελλήνων Αρχαιολόγων και αποκλειστικά για έδρα αυτού, δηλαδή για τον τόπο που το σωματείο θα ήθελε να ασκεί τη διαχείριση των υποθέσεών του και να λαμβάνει τις αποφάσεις του.

Τον Ιούλιο του 2023 το Υπουργείο Πολιτισμού πληροφορήθηκε από τον Τύπο ότι τέσσερις ομάδες ιδιωτών, μία ομάδα με την επωνυμία «Κατάληψη του ακινήτου Νοταρά 26», μία αθλητική ερασιτεχνική ομάδα με τον τίτλο «Αστέρας Εξαρχείων», μία ομάδα μουσικών και μία ομάδα ιδιωτών που κατά τη δήλωσή της, εννοώ της ομάδας, μεριμνά για τις ευπαθείς κοινωνικές ομάδες είχαν πραγματοποιήσει στο ακίνητο δική τους εκδήλωση με μουσικό δρώμενο από τέσσερα μουσικά σχήματα. Αυτό σήμαινε ότι το ακίνητο χρησιμοποιούνταν όχι από τον ΣΕΑ, αλλά από τρίτα πρόσωπα και άρα παραβιαζόταν η απόφαση της παραχώρησης, η οποία ήταν αποκλειστικά για τον ΣΕΑ. Μάλιστα, όπως διερευνήσαμε, σε κάποιες περιπτώσεις η παραχώρηση αυτή ήταν και με αντάλλαγμα. Αυτό, λοιπόν, για να δούμε ποιος είναι ο πραγματικός λόγος για τον οποίο ήρθη η απόφαση παραχώρησης στον ΣΕΑ.

Θα συνεχίσω με τον ΣΕΑ, αλλά στο σημείο αυτό θα ήθελα να μείνω στην τελευταία αναφορά που κάνατε, ότι ελέχθη κάτι τέτοιο από εμένα στο Συμβούλιο της Επικρατείας. Θα ήθελα, λοιπόν, να πω το εξής. Κάθε φορά που ακούω την Αντιπολίτευση και δη την Αξιωματική να μιλά με τόσο μένος για την πολιτική της Κυβέρνησης στον πολιτισμό, για το Υπουργείο Πολιτισμού και για εμένα προσωπικά, καταλαβαίνω τι είναι αυτό που ενοχλεί. Το είπα και προηγουμένως, όταν μίλησα με την κ. Ακρίτα. Αυτό το οποίο ενοχλεί είναι ότι γίνεται έργο σε όλη την Ελλάδα. Γίνεται τέτοιο έργο που δεν έχει ξαναγίνει, κάτι που αποδεικνύουν οι αριθμοί. Το άκουσα και από τους Βουλευτές μας που μίλησαν και ο καθένας αναφέρθηκε στην περιφέρειά του. Φυσικά δεν θα τους απαντήσω τώρα. Όλα αυτά μπορούμε να τα πούμε κατ’ ιδίαν, για να μην παίρνω περισσότερο χρόνο. Όμως, θα χρησιμοποιήσω ένα παράδειγμα, για να δει κανείς τη μίζερη στάση της Αξιωματικής Αντιπολίτευσης και την άγνοια για το τι πραγματικά γίνεται ή για την ηθελημένη άγνοια.

Η Βουλευτής Τρικάλων του ΣΥΡΙΖΑ αναφέρθηκε στο τι θα πρέπει να γίνει στα Τρίκαλα, δηλαδή στην περιοχή της. Αυτό που μας είπε, λοιπόν, είναι ότι τα Τρίκαλα ονειρεύονται να έχουν ένα μουσείο, γιατί έχουν μια καταπληκτική πολιτιστική κληρονομιά -αυτό είναι πραγματικό- και δεν έχουν μουσείο. Θα μπω πάλι στον πειρασμό να ρωτήσω τι έκανε η κυβέρνηση του ΣΥΡΙΖΑ το 2015 - 2019 για το μουσείο στα Τρίκαλα. Τίποτα!

Τι έκανε η Κυβέρνηση της Νέας Δημοκρατίας; Ήρθαμε σε συνεννόηση με το Υπουργείο Εθνικής Άμυνας και παραχωρήθηκε στο Υπουργείο Πολιτισμού το κτήριο της ΤΑΞΥΠ, της Ταξιαρχίας δηλαδή, στο κέντρο των Τρικάλων, προκειμένου να γίνει αρχαιολογικό μουσείο. Αυτό έγινε το 2020. Τι κάναμε στη συνέχεια; Βρήκαμε τους πόρους, οι οποίοι είναι περίπου 1,5, αν θυμάμαι καλά, 1,6, για την εκπόνηση της μελέτης. Κάναμε όλη τη διαδικασία που έπρεπε να γίνει για την εκπόνηση της μελέτης και η μελέτη ολοκληρώνεται τον Ιούλιο, για να περάσει από τα αρμόδια όργανα του Υπουργείου Πολιτισμού και να γίνει το έργο, εντασσόμενο σε χρηματοδοτικό εργαλείο και να αποκτήσουν τα Τρίκαλα μουσείο. Η συνάδελφος, λοιπόν, ή το αγνοούσε ή ήθελε να το αγνοεί.

Μας είπε, επίσης, για την Αρχαία Πέλιννα και τα καταπληκτικά ευρήματα και για την Αρχαία Τρίκκη. Φυσικά, έτσι είναι! Ποιος ενέταξε και πότε τα έργα αυτά και γίνεται η ανάδειξη της Αρχαίας Πέλιννας και της Αρχαίας Τρίκκης; Το 2020 και το 2021 η Κυβέρνηση της Νέας Δημοκρατίας και εξασφάλισε τους πόρους από το ΕΣΠΑ.

Μας είπε για το Κουρσούμ Τζαμί, το οποίο βρίσκεται στα Τρίκαλα και για το τι γίνεται το Κουρσούμ Τζαμί. Δεν γινόταν τίποτα. Έγινε, όμως, το 2020 και το 2021, όταν αναθέσαμε τις μελέτες αποκατάστασης για το Κουρσούμ Τζαμί. Οι μελέτες ολοκληρώθηκαν και κατατέθησαν προ δύο ημερών στο Κεντρικό Αρχαιολογικό Συμβούλιο.

Μας είπε τι έγινε τι γίνεται με τη Γέφυρα της Σαρακίνας, η οποία υπέστη και αυτή ζημιές από τον «Ντάνιελ». Της είπα εκείνη την ώρα και παρεξηγήθηκε η κ. Μάλαμα, επειδή τη διέκοψα, ότι θα έπρεπε να ξέρει ότι γίνονται μελέτες. Θα έπρεπε να το ξέρει, γιατί το έχουμε ανακοινώσει.

Έχουμε, λοιπόν, πέντε έργα στα Τρίκαλα τα οποία έχουν δρομολογηθεί από αυτή την Κυβέρνηση, εξελίσσονται από αυτή την Κυβέρνηση, τελειώνουν με αυτή την Κυβέρνηση και δεν έχετε την ευθύτητα να το πείτε και ρωτάτε τι γίνεται στα Τρίκαλα, Ε, ό,τι γίνεται, λοιπόν, στα Τρίκαλα γίνεται και σε όλη την Ελλάδα και γι’ αυτό σήμερα το Υπουργείο Πολιτισμού έχει ένα πρόγραμμα οκτακοσίων είκοσι έξι έργων υποδομών με προϋπολογισμό 1,2 δισεκατομμυρίου, χάρη στην πολιτική της Κυβέρνησης του Κυριάκου Μητσοτάκη. Τα μισά από αυτά τα χρήματα προέρχονται και έχουν εξασφαλιστεί από το Ταμείο Ανάκαμψης. Έτσι, λοιπόν, τουλάχιστον σε αυτόν τον χώρο θέλουμε να μαθαίνουμε να είμαστε ειλικρινείς.

Πάμε, λοιπόν, στα υπόλοιπα. Άκουσα ότι είμαστε μαζί με τα «κοράκια» της κερδοσκοπίας για να τους δώσουμε την πολιτιστική κληρονομιά και ότι γίνεται έφοδος στον αρχαιολογικό πλούτο της χώρας. Νομίζω ότι τα είπε και ο κ. Κέλλας. Αν δεν κάνω λάθος, δέκα χιλιάδες πεντακόσια εξήντα τέσσερα μνημεία ο ΣΥΡΙΖΑ τα απέδωσε στο ΤΑΙΠΕΔ. Αυτοί θα μπορούσαν να θεωρηθούν και «κοράκια», αν και είναι ντροπή να ακούγεται αυτή η λέξη εδώ μέσα. Ανάμεσα σε αυτά είναι η Ροτόντα, η Αχειροποίητος, η Κνωσός, οι Φίλιπποι, οι Αιγές, τα φρούρια της Κέρκυρας. Νομίζω ότι δεν θέλετε να σας απαριθμήσω δέκα χιλιάδες εξακόσια τόσα μνημεία. Και τα λέω αυτά, για να ξέρουμε ποιος δίνει τι σε αυτά που εσείς ονομάζετε «κοράκια».

Πάμε, λοιπόν, να δούμε και κάτι άλλο. Μας είπατε ότι κανιβαλίζουμε τον αρχαιολογικό νόμο. Το 2002, όπως σας είπα και στην επιτροπή, είχα την τιμή να προεδρεύω αυτής της νομοπαρασκευαστικής επιτροπής για τον αρχαιολογικό νόμο. Τότε, πάλι με την ίδια γνωστή διαδικασία, κανιβαλίζαμε τον νόμο του 1932, που ήταν ο προηγούμενος του ν.3028. Έρχεστε, δηλαδή, και μας λέτε ότι κανιβαλίζουμε τον νόμο τον οποίο φτιάξαμε. Θα ήμασταν τουλάχιστον προβληματικοί αν κάναμε κάτι τέτοιο.

Σας το είπα και στην επιτροπή, αλλά δεν θέλετε να το ακούσετε. Πάρτε μία-μία τις διατάξεις. Πουθενά δεν παραβιάζεται ο αρχαιολογικός νόμος του 2002, πουθενά δεν παραβιάζεται ο κωδικοποιημένος νόμος περί αρχαιοτήτων και πολιτιστικής κληρονομιάς, ο ν.4858/2021. Βρείτε μία διάταξη, φέρτε τή μας και ελάτε να τα πούμε!

Σας ακούω να λέτε για την εκχώρηση σε ιδιώτη της πολιτιστικής κληρονομιάς, του αρχαιολογικού έργου και επιμένετε σε αυτό. Στον χρόνο που μεσολάβησε δεν φροντίσατε να δείτε τι είναι το αρχαιολογικό έργο και ποια είναι η θεσμική επίθεση την οποία δέχονται οι αρχαιότητες με το άρθρο 27. Απολύτως καμμία! Διότι η αυτεπιστασία, την οποία εμείς καθιερώσαμε και ενισχύσαμε, δουλεύει και θα δουλεύει και για την Αρχαιολογική Υπηρεσία. Όμως, δικαίωμα αυτεπιστασίας έχουν και τα νομικά πρόσωπα, τα οποία προφανώς δεν είναι ιδιώτες. Τα νομικά πρόσωπα δημοσίου δικαίου δεν είναι ιδιώτες, είναι δημοσίου δικαίου. Αυτό το δικαίωμα έχουν αυτοί οι επτά φορείς, τους οποίους σας είπα και προχθές, αλλά δεν δέχεστε να τους ακούσετε. Αυτοί οι επτά φορείς είναι τα πέντε μουσεία, το Μουσείο της Ακρόπολης και ο ΟΔΑΠ, που κάνουν αρχαιολογικό έργο. Αυτοί, λοιπόν, έχουν δικαίωμα να κάνουν αυτεπιστασία σε αυτούς τους τομείς που τους λένε οι ιδρυτικοί τους νόμοι.

Κάθεστε και μου λέτε για ανασκαφές. Ποιος σάς είπε ότι θα κάνει ένα μουσείο ανασκαφή; Κανείς. Όμως, το Μουσείο της Ακρόπολης δικαιούται με αυτεπιστασία να κάνει την έκθεση την περιοδική ή να διορθώσει την έκθεση που υπάρχει σήμερα στο μουσείο. Το ίδιο συμβαίνει και με τα άλλα μουσεία. Και ο ΟΔΑΠ έχει δικαίωμα με αυτεπιστασία να ψηφιοποιήσει το φωτογραφικό του αρχείο.

Τι κάθεστε, λοιπόν, και λέτε; Ή δεν τα γνωρίζετε ή τα γνωρίζετε και τα λέτε σκόπιμα.

Επίσης, μας είπε η κ. Μάλαμα ότι όλα αυτά μόλις γίνει κυβέρνηση ο ΣΥΡΙΖΑ θα τα καταργήσει. Βεβαίως, «η ελπίς ου καταισχύνει», αλλά, για να γίνετε κυβέρνηση, έχουμε ακόμα πολλά-πολλά χρόνια. Όμως, ακόμα και έτσι να ήταν, θα έπρεπε να γνωρίζετε ότι η αναδρομική κατάργηση γεννημένων αξιώσεων απαγορεύεται και από το Σύνταγμα και από την Ευρωπαϊκή Σύμβαση Δικαιωμάτων του Ανθρώπου. Έτσι, για να μην πετάμε απλώς κορώνες!

Πάμε τώρα να δούμε σε ποιες περιπτώσεις έχουμε παραχωρήσει την πολιτιστική κληρονομιά σε ιδιώτες και σε εργολαβικά συμφέροντα, γιατί μας είπε η εισηγήτρια του ΣΥΡΙΖΑ ότι βγάλαμε έναν διαγωνισμό που δίνουμε ενάμισι εκατομμύριο για να στεγάσουμε υπηρεσίες μας.

Μάλιστα. Όπως ξέρετε, το Υπουργείο Πολιτισμού έχει ένα πρόβλημα στέγης γενικότερα, το οποίο επιλύεται μεσομακροπρόθεσμα με τη μεταστέγαση των Υπουργείων στα παλιά κτήρια της «ΠΥΡΚΑΛ». Όμως, μέχρι τότε υπάρχουν μισθώματα τα οποία έχουν λήξει και υπάρχουν ιδιοκτήτες οι οποίοι απειλούν με εξώσεις τις υπηρεσίες.

Αναφέρεστε σε ένα συγκεκριμένο κτήριο. Τι κάναμε σ’ αυτό; Επειδή η ΑΔΕ, μια άλλη δημόσια υπηρεσία, έφυγε από αυτό το κτήριο, το πήραμε για τα επόμενα δέκα χρόνια, για να στεγάσουμε τη Διεύθυνση Αναστήλωσης Αρχαίων Μνημείων και τη Διεύθυνση Αναστήλωσης Βυζαντινών και Μεταβυζαντινών Μνημείων, γιατί τους έκαναν έξωση οι ιδιοκτήτες των κτηρίων όπου στεγάζονταν.

Αυτή, λοιπόν, είναι η κατασπατάληση των πόρων, να μη βρεθούν στον δρόμο υπηρεσίες. Και τολμάτε και τα λέτε, για να δημιουργήσετε εντυπώσεις. Και σας απαντάμε στον κοινοβουλευτικό έλεγχο και νομίζετε ότι σας λέμε ψέματα, γιατί εσείς έχετε γαλουχηθεί με το ψέμα.

Δεν θέλω να επαναλάβω τα όσα είπα στην επιτροπή για την παροχή των υπηρεσιών υγείας. Μας τα είπε εδώ και ο Κοινοβουλευτικός Εκπρόσωπος του ΠΑΣΟΚ, λες και δεν είχε διαβάσει τα πρακτικά.

Σας το είπα και σας το επαναλαμβάνω. Ναι, θέλουμε ουσιαστικές υπηρεσίες υγείας σε αρχαιολογικούς χώρους οι οποίοι έχουν έντονο ανάγλυφο, ολισθηρότητα και ανεβαίνουν πολύ υψηλές θερμοκρασίες. Μετά από μελέτη επιλέξαμε έξι χώρους, οι οποίοι συγκεντρώνουν το 72% των επισκεπτών ετησίως και αποδίδουν στο ελληνικό κράτος περίπου 85 εκατομμύρια ευρώ έσοδα. Εδώ, λοιπόν, είπαμε ότι οφείλουμε να κάνουμε ιατρικούς σταθμούς.

Ξέρετε, κυρία Μάλαμα, στη Λίνδο έχουμε επανειλημμένα περιστατικά λόγω της ολισθηρότητας του εδάφους. Εκεί, λοιπόν, οφείλουμε τους επισκέπτες μας, αυτούς που έρχονται στη χώρα, αυτούς που δίνουν τα χρήματα στη χώρα μας, τουλάχιστον να τους κάνουμε να αισθάνονται ασφάλεια. Και είπα και στην επιτροπή και επαναλαμβάνω ότι υπήρχε ένας οπλίτης στην Ακρόπολη. Εγώ είπα ότι μπορεί οι οπλίτες πολλές φορές να εξυπηρετούν παραμεθόριες περιοχές και νησιά. Ήρθε η εισηγήτρια του ΠΑΣΟΚ και μας είπε: «Μα, και στη Λακωνία έχουμε οπλίτες». Επομένως θέλουμε να αποδεσμεύσουμε τους ανθρώπους αυτούς, να αφήσουμε το Υπουργείο Εθνικής Άμυνας να κάνει εκείνο τη δουλειά που πρέπει να κάνει, από τη στιγμή που μπορούμε να έχουμε πλήρεις ιατρικές υπηρεσίες επ’ αμοιβή.

Αυτό το οποίο κάνουμε με τις ιατρικές υπηρεσίες είναι να έχουμε ένα ασθενοφόρο «stand by» όλες τις ώρες που λειτουργεί ο αρχαιολογικός χώρος -είναι δεκατρείς ώρες περίπου-, ώστε οι επισκέπτες μας να αισθάνονται ασφαλείς και στην Επίδαυρο και στη Λίνδο και στην Ακρόπολη και στις Μυκήνες και στους υπόλοιπους χώρους.

Και έρχεστε και μας λέτε: «Αυτό γιατί δεν αναλαμβάνει να το κάνει το δημόσιο;». Δηλαδή, να στερήσουμε ασθενοφόρα από τη δημόσια υγεία, να στερήσουμε έργο που θα μπορούσαν να προσφέρουν στο σύνολο των πολιτών, για να είναι «stand by» στους αρχαιολογικούς χώρους; Απορώ ειλικρινά με αυτή σας την προσέγγιση.

Ήρθατε επίσης και μας είπατε, μέσα στον οίστρο, ότι κατασπαταλούμε πόρους και είμαστε συνδεδεμένοι με εργολαβικά συμφέροντα, ότι το κτήριο αυτό του ΣΕΑ, αυτό από το οποίο ο ΣΕΑ έφυγε, το εντάξαμε με προϋπολογισμό 1,3 για να αποκατασταθεί.

Δεν θα πω, λοιπόν, και δεν θα σχολιάσω ότι αν ήξεραν λίγο αυτοί που σας έλεγαν από αποκαταστάσεις κτηρίων μνημείων, θα έβλεπαν ότι το 1,3 είναι μία απολύτως ρεαλιστική και ορθολογική προσέγγιση. Σας λέω, όμως, ότι το 1,3 εκτιμήθηκε. Δεν το βάλαμε αυθαιρέτως. Δεν πήγα μια μέρα να πω «βγάζω μια τέτοια απόφαση». Εκτιμήθηκε και αξιολογήθηκε από την αρμόδια Υπηρεσία Νεωτέρων Μνημείων του Υπουργείου Πολιτισμού, από την αντίστοιχη Διεύθυνση, μετά από μία σειρά αυτοψιών που έκαναν.

Και αυτό το οποίο βρήκαν μέσα στο κτήριο του ΣΕΑ δεν ήταν και ιδιαίτερα τιμητικό, αν σκεφτεί κανείς ότι στο συγκεκριμένο κτήριο ο συγκεκριμένος σύλλογος το διέθετε για πωλήσεις ρούχων και βιολογικών προϊόντων, ως κηραλοιφές, και σπιτάκια για σκύλους, σε δεξιώσεις γάμων και βαπτίσεων και μνημόσυνα, σε συνελεύσεις μελών, λόγου χάριν της Αερολέσχης Αθηνών, μέχρι για δράσεις παιδότοπου και ότι αυτό το τελευταίο παρ’ ότι ακόμα και το ίδιο το Δ.Σ. του συλλόγου είχε διατυπώσει εγγράφως επιφυλάξεις για την ασφάλεια των παιδιών, εν τούτοις έγινε.

Επίσης, το διέθετε για κοπή πιτών, όπως για παράδειγμα των «Φίλων της Αλσατίας», μέχρι σε προεκλογικές εκδηλώσεις, όπως η πολύ πρόσφατη στις 3 Μαΐου του 2023 με τίτλο: «Μαύρο στη Νέα Δημοκρατία - Μαύρο στο ΠΑΣΟΚ - Μαύρο στον ΣΥΡΙΖΑ - Ψηφίζουμε Αριστερά».

Εκτός απ’ αυτά, μάλιστα, μέσα στο κτήριο είχαν γίνει πολύ μεγάλες ζημιές, καθώς υπήρχε μια διαρκής φιλοξενία -το ποιοι φιλοξενούνταν είναι μία άλλη συζήτηση- και υπήρχαν πλυντήρια-στεγνωτήρια ρούχων, πάγκοι, καθίσματα μπαρ, σιδερώστρες και ξαπλώστρες. Αυτή ήταν η εικόνα που βρήκαν οι αρμόδιες υπηρεσίες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Κύριε Πρόεδρε, θα ήθελα την ανοχή σας, γιατί έχουν θέσει πάρα πολλά ζητήματα και θέλω να τα απαντήσω.

Αυτή ήταν η εικόνα, λοιπόν, που βρήκαμε. Αυτό, λοιπόν, δεν σας έκανε καμμία εντύπωση. Απορήσατε για το 1,3, αλλά δεν υπήρξε η απορία για το ποσό των 80.000 ευρώ που εισέπραξε ο ΣΕΑ εντός της πενταετίας 2018 - 2023, δίνοντας με παραχώρηση το κτήριό του σε τρίτους.

Πάμε τώρα να δούμε αυτά τα οποία είπε η κ. Αναγνωστοπούλου, ότι δηλαδή η Εθνική Αρχή Διαφάνειας δεν βρήκε τίποτα επιλήψιμο, ότι η Υπουργός λέει ψέματα. Διαβάζω απευθείας από το πόρισμα της επιτροπής:

«Ο ΣΕΑ δεν συνέτασσε για κάθε έτος προϋπολογισμό και ισολογισμό, ενώ αυτό απαιτείται από το άρθρο 15 του καταστατικού του. Συνέτασσε απολογισμό που δεν ταυτίζεται με τον διαχειριστικό χρόνο από την 1η Ιανουαρίου ως την 31η Δεκεμβρίου κάθε έτους. Ο ταμίας του ΣΕΑ δεν συνέτασσε κάθε τρίμηνο συνοπτική κατάσταση εσόδων-εξόδων του προηγούμενου εξαμήνου, ενώ αυτό απαιτείται από το άρθρο 28 του καταστατικού του. Η ελεγκτική επιτροπή δεν συνέτασσε έκθεση περί τη διαχείριση του διοικητικού συμβουλίου στο τέλος κάθε διαχειριστικού χρόνου, ενώ αυτό απαιτείται από το άρθρο 31 του καταστατικού του. Δεν επεδείχθη στο κλιμάκιο των ελεγκτών βιβλίο πρακτικών, τα πρακτικά και οι αποφάσεις της ελεγκτικής επιτροπής και οι σχετικές εκθέσεις που οφείλει να συντάσσει προς τη γενική συνέλευση. Τα αποκόμματα των αποδείξεων είσπραξης δεν έφεραν τη σφραγίδα του συλλόγου, ενώ αυτό απαιτείται από το άρθρο 37 του καταστατικού. Δεν χορηγήθηκαν από τον φορέα εγκεκριμένοι προϋπολογισμοί των ετών 2018 - 2023, ενώ αυτό απαιτείται από τα άρθρα 15, 18, 26 και 28 του κανονισμού του. Τα χρηματικά ποσά που εισέπραττε ο ΣΕΑ από τις πραγματοποιηθείσες εκδηλώσεις τα χαρακτήριζε ως δωρεές. Έτσι δήλωναν τα παραστατικά, ότι τα ποσά τα είχαν καταβάλει στον ΣΕΑ για μίσθωμα, ενώ στους φορείς τους ίδιους τα δικά τους παραστατικά λένε ότι τα χρήματα αυτά είχαν καταβληθεί για μίσθωμα για τη χρήση του χώρου και ότι ο ΣΕΑ τούς είχε πει ότι δεν μπορεί να τους δώσει τιμολόγιο για τη μίσθωση».

Θέλετε να πω και άλλα; Είναι πολλά αυτά τα οποία μπορώ να πω.

Ακριβώς, λοιπόν, για όλους αυτούς τους λόγους η αρμόδια ανεξάρτητη αρχή στέλνει το πόρισμά της στην Υπηρεσία Δημοσίων Εσόδων και στην Εισαγγελία Εφετών.

Εσείς επιμένετε ότι εγώ λέω ψέματα. Εγώ δεν έχω συνηθίσει να λέω ψέματα. Μην κρίνετε, λοιπόν, εξ ιδίων τα αλλότρια.

Όσο γι’ αυτά τα οποία είπε ο Κοινοβουλευτικός Εκπρόσωπος του ΣΥΡΙΖΑ, για να μη σας παίρνω περισσότερο χρόνο, σας παρακαλώ να διαβάσετε στην έκθεση τα συμπεράσματα στη σελίδα 45 και εξής και μη μένετε σε μεμονωμένες παραγράφους.

Πάμε τώρα να δούμε το «ανεπαισθήτως». Πράγματι, ο Κωνσταντίνος Καβάφης στα «Τείχη» μάς λέει ότι, όταν οι άλλοι έκτιζαν γύρω του τείχη, εκείνος δεν το κατάλαβε, γιατί δεν άκουσε «ποτέ κρότον κτιστών ή ήχων» και έτσι ανεπαισθήτως εκλείσθη «από τον κόσμον έξω».

Η κ. Αναγνωστοπούλου γνωρίζει το πόρισμα της ΕΑΔ, όχι ανεπαισθήτως, επισταμένως, αλλά ενσυνειδήτως είναι εγκλωβισμένη στα δικά της μικροπολιτικά τείχη.

Το ίδιο κάνει και όσον αφορά στη διάταξη 4761/20 περί δυνατότητας εξαγωγής αρχαιοτήτων από την Ελλάδα στο εξωτερικό για είκοσι πέντε συν είκοσι πέντε έτη. Μας είπε ότι το Υπουργείο Πολιτισμού εισήγαγε αυτή τη ρύθμιση προκειμένου να τη χρησιμοποιήσει στην υπόθεση της συλλογής Στερν. Μα, αφού η ρύθμιση αυτή αφορά σε αρχαιότητες που έχουμε εδώ στην Ελλάδα και τις στέλνουμε στο εξωτερικό, πώς θα μας βοηθήσει η ρύθμιση αυτή για τη συλλογή Στερν, αφού οι εκατόν εξήντα μία αρχαιότητες της συλλογής του δεν ήταν στην Ελλάδα;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Το ξέρατε, κυρία Υπουργέ…

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, μη διακόπτετε, σας παρακαλώ, δεν σας διέκοψε κανείς.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ήταν όλες στο εξωτερικό, ήταν στην Νέα Υόρκη, και συνεπώς δεν μπορούσαμε να τις εξάγουμε. Διότι, όπως λέει και ο όρος «εξαγωγή», αυτές οι αρχαιότητες ήταν ήδη έξω από τη χώρα. Τι μας λέτε, λοιπόν; Ότι φτιάξαμε τη διάταξη, για να εξυπηρετήσουμε την υπόθεση της συλλογής Στερν, η οποία ήλθε πολύ αργότερα; Μα, αν υπήρχε ρύθμιση, τότε γιατί την κυρώσαμε με νόμο; Μη δημιουργούμε, λοιπόν, συνεχώς εντυπώσεις.

Δεν θα μείνω καθόλου σε αυτά τα οποία ελέχθησαν, γιατί θα πάρω πάρα πολύ χρόνο για τα τέσσερα αντικείμενα…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Είχατε πει…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Αναγνωστοπούλου, σας παρακαλώ, τι συμπεριφορά είναι αυτή; Δεν διακόπτουμε.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Και τώρα πάμε να δούμε λίγο τα θέματα του ΟΔΑΠ. Ήδη από το 2020 το μένος για τον εκσυγχρονισμό του ΟΔΑΠ ήταν τεράστιο. Μπορείτε να δείτε τα Πρακτικά, για να τα θυμηθείτε. Αυτό, λοιπόν, το οποίο θα πω, συγκρατήστε το, γιατί εμένα μου αρέσει να μιλώ με νούμερα. Την προηγούμενη περίοδο σας ενοχλούσε αυτό, θα σας ενοχλεί προφανώς και τώρα.

Ακούστε, τα έσοδα από τον ΟΔΑΠ το 2019 ήταν 113.758.000 ευρώ. Τα έσοδα από τον ΟΔΑΠ το 2023 ήταν 147.668.000 ευρώ. Είναι, δηλαδή, μια μεταβολή της τάξεως του 29,81%. Αυτό σάς ενοχλεί. Γενικά σας ενοχλεί πάντοτε, όταν κάποτε γίνεται έργο και όταν οι μεταρρυθμίσεις της Κυβέρνησης της Νέας Δημοκρατίας αποδίδουν. Αυτό δεν το αντέχετε.

Σήμερα, λοιπόν, αυτός ο οργανισμός, ακριβώς επειδή κάναμε τη μεταρρύθμιση που κάναμε, είναι σε θέση να διαχειριστεί, τι; Να διαχειριστεί 25.000.000 ευρώ από το Ταμείο Ανάκαμψης για τις υποδομές του και 29.000.000 ευρώ για τη διεύρυνση του ηλεκτρονικού εισιτηρίου σε εκατό συν έναν χώρους, εκατό χώρους συν την Ακρόπολη, και σε ψηφιακές ξεναγήσεις. Αυτό, δηλαδή, που είναι η πραγματική του δουλειά. Συγκεντρώνει έσοδα και αυτά όλα γίνονται με έναν σύγχρονο τρόπο και αδιαμφισβήτητο.

Είπατε πολλά για τα πωλητήρια. Σας άκουσα με πάρα πολλή προσοχή. Σας τα είπα προχθές στην επιτροπή. Δεν κάνατε τον κόπο να κάνετε έναν πολλαπλασιασμό και μια πρόσθεση. Τότε θα βλέπατε πάρα πολύ καλά ποιος νοιάζεται πραγματικά για το δημόσιο συμφέρον και τα δημόσια έσοδα.

Η εμπορική και οικονομική δραστηριότητα των εκατόν είκοσι τεσσάρων πωλητηρίων του ΟΔΑΠ -να πάρουμε τον τελευταίο χρόνο, το 2023- αναλύεται ως εξής: Έσοδα προερχόμενα από τις πωλήσεις προϊόντων και εκδόσεων του οργανισμού είναι 2.400.000 ευρώ, προϊόντων και εκδόσεων που πωλούνται επί παρακαταθήκη είναι 1.400.000 ευρώ. Από το ποσό αυτό, ο ΟΔΑΠ παρακρατεί το 40%. Επομένως το σύνολο των εσόδων είναι 2.960.000 ευρώ. Αν αφαιρέσουμε τον ΦΠΑ, τα καθαρά έσοδα είναι 2.334.000 ευρώ. Τα έξοδα για να μπορέσουν να λειτουργήσουν αυτά τα εκατόν είκοσι τέσσερα πωλητήρια, δηλαδή οι αμοιβές των εργαζομένων συνολικά και για να μην τα λέω ένα-ένα, μόνο η μισθοδοσία είναι 2.037.000 ευρώ συν τα έξοδα παραγωγής, που είναι 1.158.000 ευρώ, γενικό σύνολο εξόδων 3.975.000 ευρώ. Έλλειμμα χρήσης 1.641.266 ευρώ. Δηλαδή, λειτουργούμε τα πωλητήρια, έχουμε αυξήσει τις πωλήσεις από την περίοδο που τα παραλάβαμε, από το 2019, αλλά παρ’ όλα αυτά τα πωλητήρια είναι ελλειμματικά.

Το 2022 το έλλειμμα ανήλθε σε 1.758.000 ευρώ. Αν είχατε μπει στον κόπο, γιατί σας τα είχα δώσει τα νούμερα στην επιτροπή, να κάνετε τον πολλαπλασιασμό, την πρόσθεση και την αφαίρεση, θα βλέπατε αυτό που σας λέω τώρα, ότι τα πωλητήρια είναι ελλειμματικά. Ερχόμαστε, λοιπόν, και λέμε ότι τα δίνουμε σε έναν ιδιώτη και πάμε σε μια συνεργασία win-win. Γιατί; Με την πολιτική αυτή σταματά η δραστηριότητα να είναι ζημιογόνα και παράγονται έσοδα από εγγυημένα μισθώματα εξήντα πωλητηρίων και από την είσπραξη ποσοστού επί των πωλήσεων. Το ρίσκο είναι μηδενικό, μηδενική δέσμευση κεφαλαίων, μηδενικό κόστος διαχείρισης.

Ο ΟΔΑΠ ορίζει όρους και κανόνες, το Υπουργείο Πολιτισμού ορίζει όρους και κανόνες, όπου χρειάζεται γνώμη του Κεντρικού Αρχαιολογικού Συμβουλίου προφανώς και γίνεται, δημιουργείται μια μεγάλη ευελιξία, διευρύνονται τα σημεία πώλησης, τα κόστη συντήρησης επενδύσεων υποδομών, μηχανογράφησης και λειτουργίας βαρύνουν τον ανάδοχο, όλες οι δαπάνες προβολής βαρύνουν τον ανάδοχο και προφανώς θα τα προβάλλει, γιατί επιδιώκει και αυτός την αύξηση των εσόδων του. Μαζί, όμως, με τα έσοδα του αναδόχου, του ιδιώτη, αυξάνονται και τα έσοδα του δημοσίου. Έτσι, λοιπόν, καθίστε και κάντε τώρα την πράξη, για να δείτε και εσείς μόνοι σας ποιοι ενδιαφέρονται πραγματικά για τα έσοδα του δημοσίου.

Απευθείας αναθέσεις. Κατηγορείτε γιατί κάναμε τις απευθείας αναθέσεις από τριάντα χιλιάδες σε εξήντα χιλιάδες. Προφανώς, συμπεριλαμβανομένου του ΦΠΑ και αυτό είναι για έναν χρόνο. Για έναν χρόνο μόνο και το λέει η διάταξη καθαρά. Γιατί γίνεται αυτό; Γιατί οι διαγωνισμοί πιστών αντιγράφων από μουσεία της Ελλάδας έχουν βγει άγονοι. Αυτοί που τα κατασκευάζουν είναι μικροβιοτέχνες, που δεν μπορούν, ούτε διαδικαστικά μέσω του ΕΣΗΔΗΣ ούτε οικονομικά με τις εγγυητικές επιστολές, να αντεπεξέλθουν σε έναν τέτοιον διαγωνισμό. Μπορώ να σας πω πολλούς τέτοιους διαγωνισμούς οι οποίοι βγήκαν άγονοι. Και επειδή αμφισβητήσατε το παράδειγμα του κεραμίστα που είπα την προηγούμενη φορά, σας λέω ότι, προκειμένου να έχουμε επάρκεια προϊόντων στα πωλητήρια, χρειαζόμαστε και ειδικούς ανθρώπους, χειροτέχνες, καλλιτέχνες στις τοπικές κοινωνίες.

Έχουμε, λοιπόν, δημιουργό κεραμικών αγγείων που δραστηριοποιείται στο Ηράκλειο της Κρήτης και κατασκευάζει αντικείμενα με την ίδια τεχνική που χρησιμοποιούσαν οι Μινωίτες, τόσο ως προς το υλικό όσο και ως προς το ψήσιμο και τη ζωγραφική. Αυτά τα καλλιτεχνήματα εμείς τα θέλουμε στα πωλητήρια. Τα θέλουμε διότι έχουν ζήτηση, διότι εκφράζουν τον ελληνικό πολιτισμό και τονώνουμε την τοπική δημιουργία, εκτός μεγάλων κέντρων. Αυτός είναι ο λόγος που για έναν χρόνο είπαμε να δώσουμε τη δυνατότητα απευθείας ανάθεσης έως εξήντα χιλιάδες, plus ΦΠΑ, διότι άκουσα ότι δεν δίνουμε και ΦΠΑ. Έχω πολλά άλλα τέτοια παραδείγματα να σας πω, θα μπορούσα να μιλάω ώρες εδώ.

Εισιτήρια. Ακούω για την τρομερή απώλεια εσόδων από την Ακρόπολη το 2023. Το είπα στην επιτροπή, θα το επαναλάβω και εδώ. Το σύστημα του ηλεκτρονικού εισιτηρίου περιλαμβάνει πέρα από το υποσύστημα έκδοσης εισιτηρίων και τους μηχανισμούς ελέγχου του. Έχει προβλεφθεί και εφαρμόζεται η χρήση φορητών ακυρωτικών συσκευών, συμπληρωματικά με τα τουρνικέ. Τα scanner φέρνουν ενσωματωμένο 2D barcode, το οποίο δίνει τη δυνατότητα να συλλέγει ο υπεύθυνος στην είσοδο το σύνολο της πληροφορίας του ηλεκτρονικού εισιτηρίου που ενσωματώνεται στο QR code.

Έτσι, στην περίπτωση που ένα εισιτήριο δεν είναι έγκυρο, το σύστημα αποτρέπει την είσοδο στον επισκέπτη. Δεν μπαίνει μέσα. Επομένως για ποια απώλεια εσόδων μάς μιλάτε; Αντίθετα, δίνει όλη την πληροφορία για ποιον λόγο το εισιτήριο ακυρώνεται και επειδή είχαμε τέτοιες περιπτώσεις να σταματήσουν στον έλεγχο διότι τα εισιτήρια ήταν πλαστά, όλες αυτές οι περιπτώσεις ήταν από συγκεκριμένα τουριστικά γραφεία και έχουν παραπεμφθεί όλα στον εισαγγελέα. Επομένως μη μου λέτε πόσα έσοδα χάσαμε και να μη σας λέω εγώ πόσα έσοδα κερδίσαμε.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Άκουσα, επίσης, ότι καταστρέψαμε την Ακρόπολη. Επανήλθαμε στην Ακρόπολη, που την «καταστρέψαμε» με τα τσιμέντα, με τον ανελκυστήρα, με τον καινούργιο φωτισμό.

Καταθέτω, λοιπόν, στα Πρακτικά την έκθεση, την εμπειρογνωμοσύνη του κλιμακίου της UNESCO και του ICOM, που ήλθε εδώ μετά από δική μας πρόσκληση και είδε τα έργα στην Ακρόπολη.

(Στο σημείο αυτό η Υπουργός Πολιτισμού κ. Στυλιανή Μενδώνη καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η αποστολή κατέληξε σε μία έκθεση εβδομήντα σελίδων, η οποία περιληπτικά και ενδεικτικά συνοψίζεται ως εξής:

Η γενική κατάσταση της εξέχουσας οικουμενικής αξίας, του ενταγμένου στον κατάλογο παγκόσμιας κληρονομιάς μνημείου με την ονομασία «Ακρόπολη Αθηνών», είναι εξαιρετική και προστατεύεται επαρκώς. Νόμοι και κανονισμοί διασφαλίζουν την προστασία του μνημείου και της ζώνης προστασίας του. Το σύστημα λήψης αποφάσεων εξασφαλίζει ότι διεξοδικές και λεπτομερείς μελέτες εκπονούνται πριν από την έγκριση νέων επεμβάσεων. Η διαχείριση του μνημείου και οι κύριες υπηρεσίες αποκατάστασης, συμπεριλαμβανομένων και των αναστηλωτικών έργων, εκτελούνται από το κράτος-μέλος. Ως εκ τούτου, υπάρχει στενή επίβλεψη, που εξασφαλίζει ότι κάθε βήμα των προσπαθειών αποκατάστασης και συντήρησης γίνεται κατά τρόπο συστηματικό.

Η διαδικασία λήψης αποφάσεων για όλα τα μεγάλα έργα αποκατάστασης και συντήρησης περιλαμβάνει εξειδικευμένους επιστήμονες και ακαδημαϊκούς, ενώ έχει ενσωματώσει διαδικασίες τεκμηρίωσης, διαβούλευσης και διαλόγου με ειδικούς σε εθνικό και διεθνές επίπεδο. Η ανανέωση και διεύρυνση των διαδρομών επίσκεψης, ο ανελκυστήρας και το έργο φωτισμού υλοποιήθηκαν όλα κατόπιν μελετών εξέτασης και τεκμηρίωσής τους από την ΕΣΜΑ. Εν συνεχεία οι προτάσεις εξειδικεύτηκαν από την YΣΜΑ και οι μελέτες εγκρίθηκαν από την ΕΣΜΑ και υποβλήθηκαν για την κατά νόμο γνωμοδότηση στο Κεντρικό Αρχαιολογικό Συμβούλιο. Η αρμόδια Εφορεία Αρχαιοτήτων Πόλης Αθηνών διατύπωσε σχόλια και προτάσεις επί των μελετών. Επιπλέον, οι μελέτες αποκατάστασης παρουσιάστηκαν και συζητήθηκαν στις Διεθνείς Συναντήσεις της Ακρόπολης. Συνεπώς όλες οι μελέτες υλοποιήθηκαν κατόπιν ενδελεχούς έρευνας.

Αυτά όλα δεν τα λέω εγώ, τα λέει η έκθεση της UNESCO. Μπορείτε να το δείτε.

Η αποστολή εντυπωσιάστηκε από τη σχολαστικότητα, τον ζήλο και την εξαιρετικά υψηλής ποιότητας εργασία, με περισσή προσοχή στη λεπτομέρεια. Συστηματική τεκμηρίωση και δημοσίευση των ερευνών και των μελετών πριν, από και μετά την εφαρμογή πραγματοποιούνται και διαχέονται. Η ύψιστη ακαδημαϊκή έρευνα στην Ακρόπολη και η επιστήμη της αρχαιολογίας συνυφαίνονται στενά με σύγχρονες αρχαιολογικές τεχνικές και υποδειγματικές πρωτοποριακές πρακτικές, συμπεριλαμβανομένης της ψηφιοποίησης. Η αποστολή καταλήγει ότι πολλές από αυτές οι πρακτικές θα μπορούσαν να αποτελέσουν πρότυπα για προσπάθειες συντήρησης κληρονομιάς σε παγκόσμιο επίπεδο.

Δεν θα φάω χρόνο για να απαντήσω προκαταβολικά στην κ. Αναγνωστοπούλου για τη δυτική είσοδο στην Ακρόπολη. Αυτά όλα φαντάζομαι ότι θα έχω τη χαρά να τα αναπτύξω σε κοινοβουλευτικό έλεγχο, γιατί είναι βέβαιο ότι θα γίνει.

Πάμε, λοιπόν, τώρα και στα υπόλοιπα θέματα του νομοσχεδίου.

Δεν θα μείνω στην άυλη πολιτιστική κληρονομιά και στην αξία της. Νομίζω ότι αυτά είναι αυτονόητα πράγματα. Η διάσωση της ποικιλομορφίας των πολιτισμών είναι πολύτιμη, καθώς αντανακλά την ποικιλομορφία των ίδιων των λαών. Η διατήρηση της πολιτιστικής πολυμορφίας, όπως επισημάνθηκε από το άρθρο 1 της Οικουμενικής Διακήρυξης της UNESCO για την Πολιτιστική Ποικιλότητα, ενσαρκώνεται στη μοναδικότητα και την πολλαπλότητα των ταυτοτήτων, των ομάδων και των κοινωνιών που αποτελούν την ανθρωπότητα. Αυτός είναι ο λόγος που μετά από τη σύμβαση της UNESCO, με δεδομένα τα μείζονα θέματα που θέτει η παγκοσμιοποίηση, με δεδομένες τις απειλές οι οποίες είναι υπαρκτές σε πολύ μεγάλο βαθμό για την άυλη πολιτιστική κληρονομιά εξαιτίας της πολιτισμικής τυποποίησης, των ένοπλων συγκρούσεων, των βλαβερών συνεπειών του μαζικού τουρισμού, της εκβιομηχάνισης, της αγροτικής φυγής, της μετανάστευσης, της περιβαλλοντικής αλλοίωσης και της κλιματικής κρίσης, είναι περισσότερο επιβεβλημένη από ποτέ.

Η κ. Γρηγοράκου δεν μας πίστεψε όταν το λέγαμε, ότι η ίδια η υπηρεσία μετά από ενδελεχή εξέταση και με εμπειρογνώμονες πρότεινε τη σύσταση του εθνικού συμβουλίου για την άυλη πολιτιστική κληρονομιά, να μεταφέρουμε δηλαδή άτυπη επιστημονική επιτροπή στο επίπεδο των κεντρικών γνωμοδοτικών οργάνων, του Κεντρικού Αρχαιολογικού Συμβουλίου και του Συμβουλίου Νεωτέρων Μνημείων και στη Διυπουργική Επιτροπή, ακριβώς γιατί τα προβλήματα των κοινοτήτων που ζουν και προσπαθούν να συντηρήσουν την πολιτιστική κληρονομιά δεν είναι κάτι που αφορά το Υπουργείο Πολιτισμού μόνο, αφορά πολλά Υπουργεία, εάν θέλουμε να κρατήσουμε αυτούς τους ανθρώπους στον τόπο τους. Γι’ αυτό, λοιπόν, η επιτροπή των εμπειρογνωμόνων εισηγήθηκε αυτά τα δύο όργανα και είναι αυτά τα οποία θεσμοθετούμε. Το καταθέτω στα Πρακτικά.

(Στο σημείο αυτό η Υπουργός Πολιτισμού κ. Στυλιανή Μενδώνη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να δούμε λίγο -και θα τελειώσω με αυτό- τι γίνεται με τις ρυθμίσεις των άρθρων 3, 7 έως 14, που στην πραγματικότητα είναι αυτές που αφορούν το πλέγμα των ρυθμίσεων για την προστασία και την ενίσχυση του ελληνόφωνου τραγουδιού. Θα πω, επειδή ετέθη και από κάποιους από τους εισηγητές, ότι πρόθεσή μας και μέλημά μας, όπως είπα και στις επιτροπές και σήμερα το πρωί που είχα την τιμή να χαιρετίσω το διεθνές συνέδριο που οργανώνει στην Ελλάδα για πρώτη φορά, η CISAC και ο Οργανισμός Συλλογικής Διαχείρισης «Αυτοδιαχείριση», είναι η αναβάθμιση του Οργανισμού Πνευματικής Ιδιοκτησίας, διότι το θεσμικό του πλαίσιο υφίσταται πολλά χρόνια πλέον και μετά από το εξαιρετικό δημιούργημα του 2017 για την προστασία των πνευματικών δικαιωμάτων δεν έχουμε άλλη δυνατότητα από το να τον αναβαθμίσουμε, για να μπορέσει να επιτελέσει καλύτερα τον σκοπό του. Σήμερα που η τεχνητή νοημοσύνη θέτει πολλά θέματα, πολλές προκλήσεις, ενδεχομένως και κινδύνους, θέλουμε έναν πραγματικά ισχυρό Οργανισμό Πνευματικής Ιδιοκτησίας, διότι νοιαζόμαστε και αγαπάμε τους δημιουργούς.

Είναι κοινός τόπος για όλους όσοι ασχολούνται με τα πολιτιστικά δρώμενα της χώρας ότι η ελληνική πολιτεία, ενώ έχει διαμορφώσει θεσμικό πλαίσιο για όλες τις υπόλοιπες τέχνες -τον κινηματογράφο, το θέατρο, το βιβλίο, τις οπτικοακουστικές παραγωγές-, δεν είχε μέχρι σήμερα μεριμνήσει για την ανάδειξη, τη διάδοση και την ανάπτυξη του ελληνόφωνου τραγουδιού, καθώς και για την ενίσχυση των ηχογραφημάτων των νέων δημιουργών και καλλιτεχνών του ελληνόφωνου τραγουδιού και αυτό παρά το αδιαμφισβήτητο γεγονός ότι τα ελληνόφωνα τραγούδια και η μουσική αποτελούν πολύ σημαντικό στοιχείο της άυλης πολιτιστικής κληρονομιάς, είναι δίαυλος σύνδεσης με τη συλλογική μνήμη και μέσω του ελληνόφωνου τραγουδιού συντηρείται η ελληνική γλώσσα, διασώζεται η ελληνική γλώσσα.

Άκουσα, λοιπόν, και εδώ τις τοποθετήσεις κάποιων από τους Βουλευτές της Αντιπολίτευσης, άκουσα και πολλούς δημοσιολογούντες οι οποίοι αρθρογραφούν και τοποθετούνται αρνητικά έναντι του περιεχομένου των ρυθμίσεων ή τουλάχιστον τοποθετούνταν σε μια πρώτη φάση και κατάλαβα ότι υπάρχει μια πολύ μεγάλη σύγχυση σχετικά με το τι επιδιώκουμε να ρυθμίσουμε με τα άρθρα που αφορούν το ελληνόφωνο τραγούδι.

Θέλω, λοιπόν, να επισημάνω ότι αυτή η θεσμική παρέμβαση δεν συνιστά αλλαγή για τα εξής πράγματα: τις ρυθμίσεις που άπτονται των βασικών νόμων, του ν.2121/1993 και του ν.4481/2017. Δεν σημαίνει ότι συμφωνούμε με τον νόμο του ΣΥΡΙΖΑ, αλλά στη συγκεκριμένη στιγμή δεν αλλοιώνεται ούτε ο ν.2121/1993 ούτε ο ν.4481/2017 περί προστασίας πνευματικών και συγγενικών δικαιωμάτων και στο ύψος ή στον τρόπο είσπραξης των αμοιβών που προβλέπονται στη νομοθεσία.

Δεύτερο σημείο. Δεν αλλάζουμε την επίλυση ζητημάτων και παθογενειών που υφίστανται χρόνια στη λειτουργία των οργανισμών συλλογικής διαχείρισης όσο και στην αγορά των χρηστών.

Τρίτο σημείο, ο ΟΠΙ και η λειτουργία του -αυτό είναι το άλλο νομοθέτημα το οποίο μόλις προηγουμένως σας ανέφερα-, όλα αυτά τα θέματα δεν είναι αντικείμενο του παρόντος νομοσχεδίου.

Συνοψίζοντας με μία φράση, θα έλεγα ότι με τις ρυθμίσεις των άρθρων 3, 7 έως 14 αναγνωρίζουμε για πρώτη φορά το ελληνόφωνο τραγούδι ως αναγκαίο προστατευόμενο αγαθό στο πλαίσιο της άυλης πολιτιστικής κληρονομιάς, κατά το άρθρο 24 του Συντάγματος και το άρθρο 3 της Ιδρυτικής Συνθήκης της Ευρωπαϊκής Ένωσης. Το αντιμετωπίζουμε για πρώτη φορά ως ισότιμο κρίκο της σύγχρονης πολιτιστικής κληρονομιάς. Η βούλησή μας να προστατεύσουμε, ως οφείλουμε, το ελληνόφωνο τραγούδι και κατ’ επέκταση τους Έλληνες δημιουργούς και ερμηνευτές δεν σημαίνει ότι θα γίνει εις βάρος της ελευθερίας άσκησης της επαγγελματικής δραστηριότητας, η οποία προστατεύεται στο άρθρο 5 του Συντάγματος ούτε ότι θα αγνοήσουμε επαγγελματικές ομάδες τις οποίες θέλουμε αρωγούς στη διαρκή και μακρά προσπάθεια θωράκισης της πολιτιστικής εικόνας της χώρας μας ιδιαίτερα στο εξωτερικό.

Ως Υπουργός Πολιτισμού έχω καθήκον να αναλαμβάνω θεσμικές πρωτοβουλίες προφανώς για την προστασία, ανάδειξη και διάδοση της πολιτιστικής μας κληρονομιάς, καθώς και για την προστασία όλων των τεχνών. Αυτό, όμως, δεν γίνεται εις βάρος των χρηστών, αυτών τουλάχιστον που είναι συνεπείς και συμμορφώνονται με τον νόμο.

Αναφορικά με το άρθρο 7, περί χορήγησης κινήτρων στους ραδιοφωνικούς σταθμούς, θέλω απευθυνόμενη στους εισηγητές της Αντιπολίτευσης να προσθέσω ότι η ρύθμιση για την αύξηση του διαφημιστικού χρόνου των ραδιοφωνικών σταθμών έχει λάβει την έγκριση της αρμόδιας ανεξάρτητης αρχής, του Εθνικού Συμβουλίου Ραδιοτηλεόρασης, που εποπτεύει και ελέγχει τους ραδιοφωνικούς σταθμούς. Επίσης, το προϊόν που συντηρεί οικονομικά τους ραδιοφωνικούς σταθμούς που μεταδίδουν ελληνόφωνο ρεπερτόριο, που είναι και η πλειοψηφία των σταθμών, και τους ραδιοφωνικούς σταθμούς που μεταδίδουν μερικώς ελληνόφωνο ρεπερτόριο είναι το ελληνόφωνο τραγούδι. Τι σημαίνει αυτό; Ότι, αν το ελληνόφωνο τραγούδι εξαφανιστεί, η ίδια τύχη περιμένει και το ελληνικό ραδιόφωνο. Στην πράξη δεν μπορεί να συνεχίσει να υπάρχει η συντριπτική πλειοψηφία των ραδιοφωνικών σταθμών της χώρας μας, αν εκλείψει το ελληνικό τραγούδι, οι δημιουργοί και οι ερμηνευτές του.

Τι πετυχαίνουμε, λοιπόν, με τα κίνητρα που δίνουμε; Την ανατροφοδότηση της κύριας ύλης των ραδιοφώνων. Εφόσον γίνει χρήση του κινήτρου, θα πετύχουμε την αύξηση της μετάδοσης του ελληνικού τραγουδιού και ιδίως νέων ηχογραφημάτων ελληνικού τραγουδιού, δίνοντας ζωή και βήμα σε νέες μουσικές δημιουργίες, οι οποίες με τη σειρά τους θα αποτελέσουν τον βασικό οικονομικό πόρο και των ραδιοφώνων.

Αναφορικά με το άρθρο 12 του σχεδίου νόμου, σχετικά με τη ρύθμιση που αφορά στις οπτικοακουστικές παραγωγές, κινηματογραφικές ταινίες, θέλω να πω ιδιαίτερα στην κ. Μάλαμα ότι αναλυτικές απαντήσεις δόθηκαν σχετικά με το περιεχόμενό του, όπως αυτό ανέβηκε στη διαβούλευση, στις επιτροπές και την παραπέμπω στα πρακτικά των προηγούμενων συνεδριάσεων.

Το δεύτερο που θέλω να πω είναι ότι η νέα διατύπωση του άρθρου 12 βρίσκει σύμφωνο τον Σύνδεσμο Ανεξάρτητων Παραγωγών Οπτικοακουστικών Παραγωγών και, προφανώς, για να μην παραστεί η Εταιρεία Ελλήνων Σκηνοθετών στην ακρόαση των φορέων, ενώ προσκλήθηκε, μάλλον θα είναι και αυτή σύμφωνη.

Σε σχέση με το άρθρο 13 του σχεδίου νόμου, στο πλαίσιο της προστασίας της άυλης πολιτιστικής κληρονομιάς δεν μπορούσαμε παρά να δημιουργήσουμε μια ηλεκτρονική βάση δεδομένων ελληνόφωνου τραγουδιού, ορχηστρικής μουσικής Ελλήνων δημιουργών και ηχογραφημάτων που έχουν ηχογραφηθεί στην επικράτεια και μια διαδικτυακή εφαρμογή συνδεδεμένη με την ηλεκτρονική βάση δεδομένων. Αυτές αναρτώνται στην επίσημη ιστοσελίδα του Υπουργείου Πολιτισμού κατόπιν έγγραφης συναίνεσης των δικαιούχων.

Ο στόχος μας είναι διπλός: αφ’ ενός, να καταγραφεί σε όλη της την πολυμορφία η άυλη μουσική κληρονομιά της χώρας και η σύγχρονη μουσική παραγωγή μας και, αφ’ ετέρου, να δοθούν χρήσιμα εργαλεία στους χρήστες για την τήρηση των υποχρεώσεων μετάδοσης ελληνόφωνων τραγουδιών.

Επισημαίνω και πάλι ότι η βάση δεδομένων συγκροτείται και αναρτάται στον ιστότοπο του Υπουργείου Πολιτισμού μόνο κατόπιν έγγραφης συναίνεσης των δικαιούχων ή άδειας των οργανισμών συλλογικής διαχείρισης που τους εκπροσωπούν. Τα στοιχεία που θα περιλαμβάνει η βάση για κάθε καταχωρούμενο ελληνόφωνο έργο θα είναι τα στοιχεία ταυτοποίησής του.

Ουσιαστικά πρόκειται για ένα ψηφιακό μητρώο καταγραφής του ελληνικού μουσικού μας πολιτισμού, για το οποίο προφανώς…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, δεν υπάρχει κανένας άλλος να μιλήσει, δεν υπάρχει καμμία βιασύνη, από την άλλη όμως έχετε μιλήσει για σαράντα ένα λεπτά.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ναι, αλλά ακούω εννέα ώρες ερωτήσεις, κύριε Πρόεδρε. Το σέβομαι…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το ξέρω, κυρία Υπουργέ, αλλά εγώ πρέπει να σας το πω.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Εσείς καλά κάνετε και μου το λέτε, αλλά σας ζήτησα την ανοχή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Λόγω της λειτουργίας της Βουλής, θέλω να σας το πω να το δείτε και σας παρακαλώ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Το σέβομαι, αλλά όταν επί εννέα ώρες ακούω ερωτήσεις και όταν στην τελευταία τους τοποθέτηση οι εισηγητές είπαν «δεν λέμε κάτι άλλο, αλλά περιμένουμε απαντήσεις»…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, εγώ σας είπα αυτό που πρέπει κι εσείς θα το δείτε.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Θεωρώ τον εαυτό μου υποχρεωμένο να δώσω αυτές τις απαντήσεις.

Κι επίσης -το έχω πει και άλλη φορά στη Βουλή- η κάθε μας παρουσία εδώ, του όποιου Βουλευτή, Υπουργού, όποιου έρχεται στη Βουλή, αποτελεί ένα ιστορικό τεκμήριο. Ο ιστορικός του μέλλοντος θα ασχοληθεί με τα Πρακτικά και τις συνεδριάσεις της Βουλής. Οφείλουμε, λοιπόν, να είναι καταγεγραμμένες με σαφήνεια οι θέσεις μας και, όπου έχουν τεθεί ερωτήσεις, να υπάρξουν απαντήσεις. Έχουμε μέσα στο πλαίσιο της αειφορίας και αυτή την υποχρέωση.

Έλεγα, λοιπόν, ότι αυτά τα ηλεκτρονικά αρχεία που δημιουργούμε στην ουσία είναι ψηφιακό μητρώο καταγραφής του ελληνικού μουσικού μας πολιτισμού και προφανώς αυτό το έχουμε ήδη πει και το ξέρουν και οι οργανισμοί συλλογικής διαχείρισης και οι δημιουργοί και οι ερμηνευτές και οι παραγωγοί ότι θα συνεργαστούμε μαζί τους.

Δεν χρειάζεται να πω -το είχα πει και προχθές στην επιτροπή- ότι η παράγραφος 5 του άρθρου 14 προφανώς αποσύρεται, από τη στιγμή που δεν το θέλουν ούτε οι ενδιαφερόμενοι φορείς.

Θα επιμείνω λίγο σε αυτό που άκουσα από τη μια «μα, γιατί θέλετε να περιορίσετε την επαγγελματική ελευθερία κάποιων, των ξενοδόχων κ.λπ.;» και από την άλλη «γιατί δεν διευρύνετε τις διατάξεις;».

Θα πρέπει να πω ότι οι ρυθμίσεις, έτσι όπως τις εισηγούμεθα, θεωρούμε ότι προάγουν την πολιτιστική ποικιλομορφία, η οποία αποτελεί διακηρυγμένο στόχο τόσο σε ενωσιακό επίπεδο όσο και σε διεθνές. Στη μία περίπτωση έχουμε τη σύμβαση της Ευρωπαϊκής Ένωσης και στο άλλο έχουμε τη διεθνή σύμβαση για την προστασία της άυλης πολιτιστικής κληρονομιάς.

Ένας από τους κύριους στόχους της Ευρωπαϊκής Ένωσης, όπως καθορίζεται στις ιδρυτικές της συνθήκες, είναι να σέβεται τον πλούτο της πολιτισμικής και γλωσσικής πολυμορφίας και να μεριμνά για την προστασία και ανάδειξη της ευρωπαϊκής πολιτιστικής κληρονομιάς. Ο σεβασμός της γλωσσικής και πολιτιστικής πολυμορφίας κατοχυρώνεται και στο άρθρο 22 του Χάρτη Θεμελιωδών Δικαιωμάτων της Ευρωπαϊκής Ένωσης, που ορίζει ότι η Ένωση σέβεται την πολιτιστική, θρησκευτική και γλωσσική πολυμορφία.

Το τονίζω το «γλωσσική», διότι έχει άμεση σχέση με αυτό το οποίο μας δίνει τη δυνατότητα η Ευρωπαϊκή Ένωση και οι διεθνείς συμβάσεις να κάνουμε σε ό,τι αφορά τη γλώσσα, εξ ου και το «ελληνόφωνο», επειδή άκουσα διάφορες θεωρίες ότι δεν αγαπάμε την Ελλάδα και ό,τι ελληνικό. Λοιπόν υπάρχουν και συνθήκες τις οποίες είμαστε υποχρεωμένοι να τηρήσουμε.

Η συνθήκη της UNESCO για την προστασία και την προώθηση της πολυμορφίας της πολιτιστικής έκφρασης αποτελεί ήδη δίκαιο της Ευρωπαϊκής Ένωσης και δεσμεύει τα θεσμικά της όργανα και τα κράτη-μέλη, διαφυλάσσει και προωθεί την ικανότητα των κρατών- μελών να χαράσσουν πολιτική στον χώρο του πολιτισμού, κυρίως μέσω της αναγνώρισης του κυρίαρχου δικαιώματός τους να διατυπώνουν και να υλοποιούν τις πολιτικές και τα μέτρα που κρίνουν κατάλληλα για την προστασία και την προαγωγή της πολυμορφίας των πολιτιστικών εκφράσεων.

Το είπε και ο κ. Κτιστάκης προηγουμένως. Από τη συμμετοχή της χώρας μας στην Ευρωπαϊκή Ένωση είναι γνωστό ότι προκύπτουν δεσμεύσεις. Η πρόθεσή μας είναι να ενισχύσουμε το ελληνόφωνο τραγούδι, γιατί η προάσπιση της ελληνικής γλώσσας, της γλώσσας μας, αποτελεί έναν θεμιτό σκοπό, τόσο κατά το Σύνταγμα όσο και κατά το Ενωσιακό Δίκαιο. Και εκεί εξαντλήσαμε, στον ορισμό του ελληνόφωνου τραγουδιού, τα όρια που μας επιβάλλουν οι ενωσιακές μας δεσμεύσεις.

Η εξάρτηση των ρυθμίσεών μας από κριτήρια συνδεόμενα με την ελληνική ιθαγένεια του δημιουργού συνιστούν παραβίαση των ευρωπαϊκών αρχών, τις οποίες η χώρα μας σέβεται και είναι υποχρεωμένη να σέβεται απέναντι στην Ευρωπαϊκή Ένωση.

Τέλος, για να μην πω πολλά ακόμα, κύριε Πρόεδρε -σας κατανοώ απολύτως-, θα πω το εξής και καταλήγω με αυτό.

Το Υπουργείο Πολιτισμού σε όλη τη διάρκεια αυτής της μακράς διαδικασίας της σύνταξης του σχεδίου νόμου, της ηλεκτρονικής δημόσιας διαβούλευσης και μέχρι σήμερα που έρχεται προς ψήφιση στη Βουλή των Ελλήνων άκουσε με πολλή προσοχή την αγωνία και την ανησυχία τόσο των δικαιούχων των πνευματικών και συγγενικών δικαιωμάτων όσο και των χρηστών επαγγελματιών, καθώς και των υπόλοιπων φορέων και καταλήξαμε σε ένα νομοθέτημα που υπηρετεί τη συνταγματική υποχρέωση του κράτους για την προστασία του πολιτιστικού περιβάλλοντος της χώρας και τη διάσωση του μουσικού πλούτου της, την ανάπτυξη και την προαγωγή των τεχνών και την αρχή της προστασίας της πολιτιστικής πολυμορφίας, η οποία, όπως είπαμε, αναγνωρίζεται σε Ενωσιακό και Διεθνές Δίκαιο.

Το αποτέλεσμα αυτό επιδιώκεται μέσα από τις αναγκαίες σταθμίσεις, ισορροπίες και αναλογίες που επιβάλλει ο σεβασμός άλλων δικαιωμάτων, επίσης προστατευόμενων κατά το Σύνταγμα και το δίκαιο της Ευρωπαϊκής Ένωσης, έτσι ώστε οι όποιες υποχρεώσεις επιβάλλονται και περιορίζονται στο απολύτως αναγκαίο μέτρο.

Ποτέ άλλοτε μέχρι σήμερα ένα νομοσχέδιο δεν περιλαμβάνει τόσες ρυθμίσεις για την προστασία της άυλης πολιτιστικής κληρονομιάς και την προστασία και διάχυση της ελληνικής γλώσσας, μέρος της οποίας είναι και η προστασία του ελληνόφωνου τραγουδιού.

Ποτέ άλλοτε μέχρι σήμερα η ελληνική πολιτεία δεν είχε αντιμετωπίσει, τόσο με τη χορήγηση κινήτρων για την αύξηση της μετάδοσης ελληνόφωνου τραγουδιού και των νέων ηχογραφημάτων όσο και για τη θέσπιση υποχρεώσεων σε χρήστες, ένα τέτοιο μεγάλο νομικό πολιτικό και ουσιαστικό διακύβευμα, δηλαδή αυτό της προστασίας του ελληνόφωνου τραγουδιού σε ένα παγκοσμιοποιημένο περιβάλλον που δυσχεραίνει καθημερινά την ελληνική μουσική και τους συντελεστές της δημιουργούς και ερμηνευτές.

Πριν από ενάμιση χρόνο, με την ενσωμάτωση των κοινοτικών οδηγιών, το Υπουργείο Πολιτισμού προστάτευσε τα έργα που ενσωματώνονται σε κείμενο τόσο των δημοσιογράφων, φωτογράφων όσο και των εκδοτών που τα δημοσιεύουν και τα οποία αναπαράγονται στο διαδίκτυο, μη επιλέγοντας τον εύκολο δρόμο της αρχής της συμβατικής ελευθερίας των μερών, έναν δρόμο που θα ήταν δύσκολος για τους δημοσιογράφους και τους εκδότες Τύπου, γιατί θα έπρεπε να διαπραγματευτούν με πολυεθνικές, με πλατφόρμες, τη στιγμή που γνωρίζουμε όλοι την οικονομική κρίση που διέρχεται ο κλάδος τους.

Το ίδιο το Υπουργείο Πολιτισμού θεσμοθέτησε πλαίσιο που επέλυσε το ζήτημα του δημόσιου δανεισμού ως δικαίωμα εύλογης αμοιβής για τους δημιουργούς και τους εκδότες έργων. Στην ίδια κατεύθυνση, έτσι όπως κινηθήκαμε τον Δεκέμβρη του 2022, κινούμαστε και τώρα, με τις ρυθμίσεις που εισηγούμεθα για την ενίσχυση του ελληνόφωνου τραγουδιού και της άυλης πολιτιστικής κληρονομιάς.

Σήμερα, για εμάς τουλάχιστον στο Υπουργείο Πολιτισμού, είναι μια μέρα χαρούμενη, γιατί εργαστήκαμε πολύ για να αναγνωριστεί ένας ολόκληρος κλάδος, ο κλάδος των δημιουργών και των ερμηνευτών, και η συνεισφορά τους στον ελληνικό πολιτισμό. Είμαστε χαρούμενοι γιατί συνεργαστήκαμε με τους δημιουργούς και τους ευχαριστώ. Είμαστε χαρούμενοι γιατί μαζί τους δώσαμε μια ελπίδα, μια αχτίδα φωτός. Οι ίδιοι χρησιμοποίησαν τη λέξη αυτή. Οι ίδιοι μίλησαν για μια ιστορική πρωτοβουλία του Υπουργείου Πολιτισμού. Συνεργαστήκαμε μαζί τους για το παρόν και το μέλλον τους.

Και θέλω να πω σε όλους -και στους Βουλευτές αλλά και στους Έλληνες δημιουργούς- ότι οι ρυθμίσεις αυτές που αφορούν το ελληνόφωνο τραγούδι προφανώς δεν είναι πανάκεια, δεν είναι τα πάντα, είναι όμως μια πολύ σημαντική αρχή και οι ρυθμίσεις αυτές δεν είναι του Υπουργείου Πολιτισμού, δεν είναι της Υπουργού Πολιτισμού, είναι η ελάχιστη αναγνώριση της ελληνικής πολιτείας στα όσα προσφέρουν οι δημιουργοί καθημερινά στον ελληνικό μουσικό πολιτισμό και είναι πράγματα τα οποία εντελώς δικαιωματικά τους ανήκουν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Πολιτισμού: «Μέτρα για τη διαφύλαξη και την ανάδειξη της άυλης πολιτιστικής κληρονομιάς, την προστασία και ενίσχυση του ελληνόφωνου τραγουδιού και των ηχογραφημάτων νέων δημιουργών ή καλλιτεχνών, καθώς και την προστασία και διάχυση της ελληνικής γλώσσας, στο πλαίσιο της διαφύλαξης και ανάδειξης της άυλης πολιτιστικής κληρονομιάς - Ρυθμίσεις για τον εκσυγχρονισμό της εμπορικής πολιτικής του Οργανισμού Διαχείρισης και Ανάπτυξης Πολιτιστικών Πόρων και λοιπές διατάξεις των Υπουργείων Πολιτισμού και Παιδείας, Θρησκευμάτων και Αθλητισμού».

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει κλείσει η διαδικασία, κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θέλω να καταθέσω κάποια έγγραφα στα Πρακτικά.

(Στο σημείο αυτό η Βουλευτής κ. Αθανασία (Σία) Αναγνωστοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, τριάντα τρία άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| «Μέτρα για τη διαφύλαξη και την ανάδειξη της άυλης πολιτιστικής κληρονομιάς, την προστασία και ενίσχυση του ελληνόφωνου τραγουδιού και των ηχογραφημάτων νέων δημιουργών ή καλλιτεχνών, καθώς και την προστασία και διάχυση της ελληνικής γλώσσας, στο πλαίσιο της διαφύλαξης και ανάδειξης της άυλης πολιτιστικής κληρονομιάς - Ρυθμίσεις για τον εκσυγχρονισμό της εμπορικής πολιτικής του Οργανισμού Διαχείρισης και Ανάπτυξης Πολιτιστικών Πόρων και λοιπές διατάξεις των Υπουργείων Πολιτισμού και Παιδείας, Θρησκευμάτων και Αθλητισμού» |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 1 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 2 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: ΝΑΙ |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Άρθρο 28 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 30 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: OXI |
| ΥΠ. ΤΡΟΠ. 129/4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς, μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Πολιτισμού: «Μέτρα για τη διαφύλαξη και την ανάδειξη της άυλης πολιτιστικής κληρονομιάς, την προστασία και ενίσχυση του ελληνόφωνου τραγουδιού και των ηχογραφημάτων νέων δημιουργών ή καλλιτεχνών, καθώς και την προστασία και διάχυση της ελληνικής γλώσσας, στο πλαίσιο της διαφύλαξης και ανάδειξης της άυλης πολιτιστικής κληρονομιάς - Ρυθμίσεις για τον εκσυγχρονισμό της εμπορικής πολιτικής του Οργανισμού Διαχείρισης και Ανάπτυξης Πολιτιστικών Πόρων και λοιπές διατάξεις των Υπουργείων Πολιτισμού και Παιδείας, Θρησκευμάτων και Αθλητισμού» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, να μπει η σελ.473α )

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 20.02΄ λύεται η συνεδρίαση για αύριο, ημέρα Πέμπτη 18 Απριλίου 2024 και ώρα 10.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κώδικας Φορολογικής Διαδικασίας και άλλες διατάξεις - Συνταξιοδοτική διάταξη», σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**